
urnim korakom, ne gledajući ni lievo, ni desno, 
spiešio je Adam grof Oršić preko Markova trga. 
Nije ni opazio, kako mu u susret dolazi omašni 
gospodin Bolto Bušić, protonotar kraljevine, vulgo 
meštar. 

— Quorsum tam celeriter (kamo. tako žurno)? — 
upita protonotar, stavši kojih pet koračaja na put 
grofu, koji na to pitanje popostade i nekako mrko 
pogleda meštra. Ljutilo ga, da ga je netko suvišnim 
pitanjem zaustavio u njegovoj žurbi. | 

— Idem Magdaleniću — odvrati na kratko grof 
— čujem, da se je sinoć vratio iz Beča. — I podje 
odmah dalje. 

— Vratiose...? — ponovi radoznalo protonotar. 

— Da — potvrdi grof. — Ako vas je volja, 
možete sa mnom. — I grof podje još žurnije napried. 

Omašni gospodin protonotar zaniha se ljudski i 
podje, što je hitrije mogao, za grofom, kojega ipak 
nije mogao dostići tako, da bi s njim uzporedo 
koracao. 

— Vrlo sam ljubopitan — uze govoriti grof, 
niti se ne osvrćuć na svoga pratioca — što je car 
odgovorio ugarskoj deputaciji, u kojoj je i Nacio 
bio... 





— Propter coronam (poradi krune)? — primieti 
već prilično zaduhan protonotar. 

— Da, radi krune, koju je dao iz Požuna k sebi 
u Beč prenieti... — reče grof. 

— Nečuvene stvari danas se dogadjaju! — go- 
voraše protonotar, lupajući u hodu debelom trstikom 
o zemlju. — Tko bi prije nekoliko godina u takova 
šta vjerovao! 

— Dragi moj Boltol| — okrenu se grof, do- 
šavši pred dvor baruna Nacija Magdalenića, prama 
protonotaru, položiv finu svoju ruku na široko nje- 
govo rame — ovdje je istom početak borbe i ne- 
volje našega kraljevstva. Doživjetćemojošigorih... 
puno gorih stvari... Pamtite, što vam sada rekoh. 

Obojica podjoše na to u dvor. U malom pred- 
soblju barunove sobe sjedio je suhonjav liberajac 
(livrejovani sluga), koji je gatao svoju sudbinu iz 
karata, što ih je po čitavom stoliću razporedao bio. 
Čim opazi na vratih grofa i njegova pratioca, sgrnu 
brzo objema rukama karte i hitro ih spravi u džep. 


— Možemo li k gospodinu barunu? — upita 
grof klanjajućega se suhonju. 
— Molim ponizno, grofovska milosti! — odgo- 


vori udvorni liberajac — milostivnom gospodinu nije 
posve dobro. | 

— Prima li, ili ne prima? — upita glasno i 
dosta osorno grof. 

U to se otvore vrata, na koja se je iz predsoblja 
ulazilo u gospodske odaje, i na vratih se pokaza 
s umotanim vratom barun domaćina. Bijaše mu sada 
nešto preko pedeset godina, okrupnjao je u tielu, 
a glavu mu je pokrivala riedka, prosieda kosa. Brkova 
ni brade nije nosio. Nitko ne bi u tom vremešnom 

gospodinu upoznao nekadašnjega stasitoga, tanah- 
noga Nacija, koji je slovio sa svoje ljepote i ele- 
gantne pojave. Baruna Nacija učiniše godine i avi- 
tički način života ,starim gospodinom“, davši mu 
i tip naših tadanjih boljara i plemića. 

— Prima, prima, dignetur (izvolite)! — pro- 
govori barun prijateljem došljakom hrapavim glasom, 
koji je svjedočio, da je vrlo nahladjen. 

Grof i protonotar unidjoše. 

— Jučer krenuh pokasno iz Varaždina — uze 
pričati barun — kad je sunce već naginjalo zapadu, 
a jer htjedoh svakako kući na konak doći, vozio 
sam se noću... Bijaše baš liepa vožnja po mjese- 
čini, ali eto nahlada nije izostala... Sjedite, gospodo ! 
— Na to barun pozvoni. 

Liberajac se stvori u sobi. 

— Lule! — zapovjedi lakonički barun. 

— Ne će li ti škoditi dim? — primieti proto- 
notar. 

— Tricel... i sam pušim!... Drago mi je, da 
ste me posietili .... Ako se ne varam, došli ste, da 
čujete novosti iz Beča, je li Adame? 

— Tako je! — potvrdi grof. — Došli smo, da 
čujemo, kako je primio car ugarsko poslanstvo, u 
kojem si iti bio... Sviet koješta govori... Što 
je, dakle, s krunom sv. Stjepana? 

— S krunom?... Ona je dobro spravljena u 
carskoj riznici u Beču, i bit će tamo, dok je careva 
volja... — reče barun i počeka, dok je liberajac 
svu gospodu nadielio punima, zapaljenima lulama. 

— Nema, mon cher Adam, ni govora o tom, 
da bi car krunu vratio Ugrom, — uvjeravaše mrkim 
licem barun grofa Adama. — Sva Ugarska kipi od 

jarosti, od kako je kruna Stjepanova, taj sveti sim- 
bol kraljevstva, u Beč prenesen, pa moglo bi se do 
skora zlo izleći iz tolike uzrujanosti duhova. Car 
to dobro zna, ali njegovi prezirni i ponosni odgo- 
vori na predstavke županija pokazuju, da se on ne 
boji prietnja s ugarske strane. Županije u svojih 
pismih caru plaču, mole, dapače i priete, a on im 
odgovara: Risum teneatis amici! što ste se uzrujali 
gospodo? Krunu sam dao k sebi, komu pripada, 
prenieti, jer u Požunu nema za nju mjesta u zgradi, 
gdje je dosad bila... 

— Zašto ne? — upade brzo u rieč grof Adam. 

— Jer će se ondje po carevoj odluci graditi sje- 
menište za mlade svećenike... 

— A sada kažem ja: risum teneatis amici! — 
skoči na noge protonotar. — Nema li car dosta 
jezuitskih samostana, koje je izprazniti dao, da ondje 
smjesti seminar?... 

— Feinte (izlika)! — reče barun — despotička 
pošalica! ... Svuda se tako tumači taj razlog, al 
stvar ostaje, kako jest. Seminar će se doduše u toj 
zgradi doskora urediti, ali kada će se obećani dvor za 
svetu krunu sagraditi u Budimu — toga nitko ne zna. 

— Dakle, deputacija, što je bilo s deputacijom ? 
— pitaše nestrpljivo grof Adam. — Mi ovdje ništa 
za pravo ne znamo. Ban Eszterhazy dobio je, doduše, 
prekjučer pismo iz Beča, ali se drži, kao da o ničem 
ništa ne zna. 

— Nije nikakova tajna — uze pričati barun. — 
Iz početka mislismo, da nas car ne će primiti... 
Morali smo čekati puna tri dana, dok nam napokon 
rekoše u dvorskoj kancelariji, da ćemo biti prim- 
ljeni... | 

— Išli su vam tamo na ruku? — pripita grof 
Adam. 

— Neznam...ta gospoda muče kao ribe... 
ali su nam ipak priznala, da se čude i sami, da nas 
car pušta preda se... 

— Bilo bi nečuveno ne primiti tako sjajnu de- 
putaciju! — primieti naivni u ovakih stvarih proto- 
notar. 

— Moradosmo — nastavi barun — u kancelariji 
kazati, u kakovu poslu dolazimo, zatim, da li smo 
došli s mandatom, ili svaki u svoje ime... 

— Dvorske regulae (pravila), — reče grof Adam. 

— Bijaše to vrlo nemio susret, — prihvati opet 
rieč barun. — Došlo je preko šestdeset velikaša iz 
svih krajeva Ugarske i Erdelja. Ja bijah jedini iz 
Hrvatske, premda su više njih dobili poziv, da se 
priključe deputaciji — — 

— Mene nisu zvali, a ja bih išao bio, — upade 
u rieč grof Adam. 


— Znam...ali je dobio Petar Sermage, La- 
dislav Erd6dy, dobiše Patačići, Draškovići i drugi, 
ali ne dodjoše; boje se dvoru zamjeriti... Moram 


reći, da su nam to Magjari jako zamjerili, rekavši . 
mi, da mi Hrvati sami ništa ne radimo, već samo 
prepuštamo njima, da oni vade za nas Kestenje iz 
vatre. Interim oni, koji su došli, bijahu zastupnici 
najsjajnijih rodova i imena Ugarske. Otvoriše nam 
veliku dvoranu carskoga dvora, gdje nas je car od- 
redio primiti. Grof Palfy, sin onoga PAlfy-a, koga 
je Marija Terezija zvala svojim vitezom i otcem, bi- 
jaše naš vodja i govornik. Za kratko vrieme unidje 
car, sam, bez ikakova dvoranstva i u jednostavnom 
francezkom odielu. Mi se duboko poklonismo vla- 

daru, koji je ljubopitno uzeo motriti redove velikaša, 
koji smo odjeveni u najsjajnije odore mrko i ozbiljno 
preda se gledali. Čim je dalje vladar gledao, tim je 
više nestajalo smieška s njegova lica... Postajao 
je zlovoljan, osobito, kad bi ugledao u tih redovih 
lice iz koje porodice, o kojoj je mislio, da je dvoru 
bezuvjetno odana... Napokon će car: ,Nuder, go- 
spodo velikaši! Kažite Vaše tegobe, premda unapried 
znam, rad šta ste u Beč došli. Gospoda Ugri dolaze 
samo onda k priestolju, kada im dogori do nokata. Iz- 
volite, gospodo! Da čujem želje Vaše na Vaša usta... 
Jamačno ste si izabrali govornika, jer svi ne možete 
u jedan mah govoriti...“ 

Barun, komu se je nešto dima zaletjelo u dušnik, 
uze žestoko kašljati, a to je prekinuće jedva dočekao 
razgovorni protonotar, da nešto primieti: 

— Deputacija morala je osjetiti, da se vladar 
njom titra... Nije li tako? — okrenu se protonotar 
grofu. 

Grof Adam potvrdi, kimajući glavom, proto- 
notarove rieči, jedva čekajuć, da barun nastavi. 

— Na te careve rieči stupi iz našega kruga 
napried grof Palfy i smierno se pokloniv vladaru, 
reče: 

— Mene izabraše. svojim govornikom, Veličan- 
stvo! 

— Car učini znak rukom, da Palfy počne, — 
produži barun. — I počeo tiho, ali svečano i odlučno, 
kao što je odgovaralo ozbiljnosti i veličini povoda. 
»Kada Vaše Veličanstvo zna uzrok, rad kojega smo 
došli“, govoraše Palfy, ,onda mogu biti i kraći, 
nego li sam nakanio. Na ime svih krajeva Ugarske, 
na ime svih županija i slobodnih kraljevskih gra- 

dova moram uvjeriti Vaše Veličanstvo, kako je sav 
narod nemilo dirnut i potresen time, da je po pre- 
višnjoj odredbi Vašega Veličanstva kruna sv. Stje- 
pana, taj davni i nama svima sveti simbol kraljevstva, 
prenesena iz Požuna u Beč.. ,“ 

— Kruna pripada vladaru, meni, — prekinu car 
strogo govornika. — A tko se usudjuje tomu prigo- 
varati, ako se čuva u mojoj riznici? — Govoreći tako 
zakruži svojim oštrim pronicavim pogledom po svem 
našem sboru, nu svuda dočekaše ga tvrda kao kamen 
lica i neustrašivi pogledi. 

— Medju velikaši nastalo odmah iza toga tiho 
gibanje. P4lfy, premda je dobro osjetio oštricu carevih 
rieči, ne smete se nimalo, nego nastavi još odluč- 
nije: , Kruna, Vaše Veličanstvo, pripada kraljevstvu, 
zemlji, koja njome vjenča svoga ustavnoga vladara. 
Takov vladar vrši u zemlji zakonito vlast krune, ali 
kruna kao simbol kraljevstva ima ostati u zemlji i 
ne smije se prenositi preko njezinih granica. To je 
proti našemu ustavu.“ 


— Tako je! — zagrmiše velikaši. — To je protiv 
našemu ustavu. 
— Vaš ustav — nasmieši se car s pridušenim 


gnjevom, iznenadjen smionim držanjem deputacije, 
— za mene ne postoji. Ja ne ću da priznam takova 
ustava, koji je stvoren za plemstvo, a seljaka čini nje- 
govim robom. Ja ne ću vašega ustava, koji stvara 
Ugarsku posebnom kraljevinom. Ugarska nije zemlja 
za se, već jedan dio, provincija moga carstva. Do 
njezine krune držim isto toliko, koliko do krune 
češke i lombardezke. Sve te krune pripadaju meni, 
vladaru, i jesu dielak velike krune cara austrij- 
skoga. Taj Vaš ustav!... — nastavi ogorčeno car. 

— Sada istom vidim, kako je dobro, te nisam na nj 
prisegao. Kao krunjeni kralj ugarski ne bih bio vla- 
darom, već igračkom Vaših pohotica. Ovako sam 
ja vladar u Ugarskoj, a ne obiestno plemstvo; ja 
sam, koji ću zapoviedati i zakone Vam krojiti, a Vi 
ste, koji morate slušati i meni podložni biti. Vratite 
se slobodno kući i kažite onima, koji su Vas pred 
moje prestolje poslali, da kruna sv. Stjepana ostaje 
u mojoj riznici, dok ja hoću, i da je to moja carska, 
nepromjeniva odluka. 

— I prije nego se sabrati mogasmo, — zaključi 
barun — prije nego je Palfy dospio, da išta odgo- 
vori, dao je car vrlo nemilostivo rukom znak, da mo- 
žemo odstupiti, i ponosito omjeriv deputaciju po- 
gledom, ostavio dvoranu. Mi stajasmo, kipeći od uz- 
budjenosti i ogorčenosti, gledajući jedan drugoga. U 
to skoči u sredinu grof Almassy i mahnuv u vis kal- 
pakom, zagrmi: Moriamur pro rege nostro constitu- 
tione! Taj povik razveza nam grla: Moriamur prorege 
nostro constitutione | — kliknu za Almassyem ciela de- 
putacija i s gorčinom u srdcu ostavi carske dvore. 

Grof Adam i protonotar Bušić bijahu tako uz- 
hićeni junačkim držanjem deputacije, da im se je 
sve sjalo lice od zadovoljstva i ponosa. Kako je žalio 
grof Adam, da nije i sam bio u toj deputaciji, ali 
njega ni druge Oršiće ne htješe zvati, jer su većinom 
bili carski vojnici, u koje se nisu sasma pouzdavali. 

— Je li Njegovo Veličanstvo čulo te povike de- 


putacije? — upita bezazleni protonotar. 
— Za sat grmio je sav Beč o toj zgodi; — reče 
barun, — i na dvoru se je dobro znalo, kako se je 


deputacija svršila. Kad su poslije podne istoga dana 
posietili nekoji članovi poslanstva ugarskoga kan- 

celara, bude im ondje priobćena previšnja poruka, ' 
koja svjetuje članovom deputacije, neka što skorije 
ostave Beč, a došavši kući neka se mirno vladaju i 
ne igraju svojim glavama. 

— Revera? — zapanji se protonotar. 

— Nije to nikakova tajna! — primieti barun, 
— kancelar je dapače molio, da se ta poruka javi 
svakomu članu deputacije .. . Mi odosmo i obavismo 
ono, što smo željeli. Sada bar znamo, kako kani dvor 
s nama postupati i prema tomu ćemo se i mi vla- 
dati. Naša kancelarija je nemoćna, naši uplivniji 
velikaši stoje uz cara i odobravaju, bilo iskreno ili 
neiskreno, to se ne pita, careve osnove. On radi sam 
i netrpi prigovora. S krunom je učinjen prvi pokus, 
a što će dalje biti, to ćemo valjda doživjeti. 

— Quid nunc? — zapita grof Adam baruna 
iza male stanke. | 

Barun saže malko rameni: 

— Odpor će trajati i bivati sve to veći! 

— Ali će i pritisak biti veći — primieti grof. 
— Što hasni odpor, nastavi za tim gorko, kada 
nema potrebite sloge duhova! Zar su velikaši složni? 
Nije li kod odpremanja krune iz Požuna prisutan 
bio na ime carevo judex curiae grof Ivan Csaky, 
rizničar kraljevski Niczky, sam primas Batthyany, 
dva čuvara krune braća grofovi Keglevići, grof 
Franjo Balaša de Gyarmath i mnogi drugi dosto- 
janstvenici, i to su sjajna imena i rodovi ugarski, 
na koje car pouzdano računati može.... 

— Iza kojih nitko u Ugarskoj ne stoji.... — 
uleti barun u rieč grofu. | 

— Inetreba,... — odsieče namah grof. — 
Nema li car na stotine hiljada dobre, disciplinirane 

vojske, na koju se vazda osloniti može... Da vidite 
samo, ako došta dodje... poslat će na nas domaće 
naše regimente, našu djecu, i podavit će nas... 

— Istina je! priznade s uzdahom protonotar. — 
Vojska radi samo po zapoviedi, 

— Quid tunc? — okrenu sada barun da pita. 

— Quid tunc? ponovi grof, kao da je u neprilici 
za odgovor. — Nije baš lahak odgovor na to. Vidjet 
ćemo, šta će budućnost donieti. Bude»-li odpor proti 
carevim reformam obćenit i uztrajan, mi ćemo ipak 
pobiediti. U Belgiji se javlja veliko nezadovoljstvo. 
Tamo su dirnuli u osinjak, u popovski stalež, komu 
je narod odan. Popovi rogobore i draže puk..Iu 
Češkoj, pa istom Tirolu mrmljaju,.. u Ugarskoj i 
kod nas zavladala je velika uzrujanost, i tako se 
odasvud sabiru oblaci nad glavom reformatora, koji 
će napokon uzmaći pred odlučnim prosvjedom naroda. 

— Tko će prosvjedovati, gdje će prosvjedovati ? 
javi se opet protonotar. — Dijete (sabori) se ne drže 
a i naše kongregacije županijske kani car obusta- 
viti .. Nije li tako, amice Ignati? 

— Kazaše nam bar u Beču, da će to doskora 


biti, — potvrdi barun. — Car hoće da nam pokaže, 
da se dade vladati i bez dijete i bez kongregacija... 
— A mi ćemo, — razžesti se sada grof Adam, 


— pokazati, da se dade odpor tjerati i bez dijete i 
bez kongregacija. Sastajat ćemo se, ako ne u žu- 
panijskih kućah, u naših prijateljskih dvorovih, tu 
ćemo viećati i dogovarati se, što da radimo u ovih 
težkih časovih; mi ćemo se pokoriti protuustavnim 
dekretom i naredbam, ali ih prihvatiti ne ćemo ; — 
mi ćemo buditi i dizati ustavnu sviest; pa bila još 
tako pritisnuta, mi ćemo ju tim jače izticati. Ako 

se ide na to, da bude u našem imperiju (carstvu) 
Niemac prvi narod i gospodar drugima, mi ćemo 
svakom zgodom izticati, da smo Hrvati, koji imamo 
svoje pravice, svoj jezik i svoju nošnju, i da želimo 
ostati Hrvati slobodni i ničije sluge. Kada bi bilo 
sloge u nas, kao što je nema, mi bismo već sutra svukli 
sa sebe ovo moderno odielo i obukli staru hrvatsku 
surinu, a mjesto latinske, njemačke, ili francezke 
govorili bismo samo hrvatsku, našu milu materinsku 
rječ. 

Barun i protonotar sgledaše se kao u čudu na 
te grofove rieči. Oni nisu mogli pojmiti, da bi hr- 
vatski jezik mogao ikada iztisnuti iz porabe jezik 
francezki i njemački, a osobito latinski, taj staro- 
davni ustavni jezik kraljevstva, kojim su čak i mnoge 
otmene ženske onoga doba govorile i pa a još 
više ih ga dobro razumjele. 

Grof je čitao s lica toj gospodi, u što pravo 
ne vjeruju, i nastavi osbiljno: 

— Čini mi se, kao da pravo ne vjerujete u to, da 
bi u nas narodni jezik — nostra prisca lingua nati- 
onalis (naš stari jezik narodni) — mogao gospodo- 
vati... A ja Vam velim, da će se to za kratko 
vrieme obistiniti... Ja, Vii toliki drugi pošteni 
Hrvati radit ćemo o tom, što više možemo, a po- 
magat će nam mogući jedan saveznik... 

— Tko, tko? — upitaše u jedan glas barun i 
protonotar. 

— Sam car svojimi reformami, — odgovori 
mirno grof. On hoće da sve narode svoje pretvori 
u jednu istovrstnu masu, da ne bude nikakove raz- 
like, ali to mu ne će poći za rukom; on će baš 
tomu protivno postići... 

U to se malko otvoriše vrata od sobe i suhonja 
iz predsoblja pomoli glavu, ter poluglasno javi: 

— Njihova ekscelencija ban dolazi! I odmah 
opet zatvori vrata. 

— Riedak posjet! — primieti barun i pristupiv 
k prozoru pogleda u dvorište. Sbilja je ban Franjo 
grof Ezsterh4zy ušao u dvorište, praćen svojim hu- 
sarom, koji je nekoliko koračaja lagano, poput 
svoga gospodara stupao. 

— Mi ne ćemo smetati, — reče grof, pogledav 
protonotara. — Dok bude ban kod Tebe, mi ćemo 
otići do grofice Lucije. 

Valja znati, da je barun Malenić, otac Laucijin, 
prije nekoliko godina dobio grofovstvo. 

— Nipošto! uzprotivi se barun. — Vidjet ćemo, 
rad šta je došao. Ima li mi kazati šta inter quatuor 
oculos (u četiri oka), imate još uviek vremena k gro- 
fici otići. 

Gospoda se učiniše nevješta, da ban dolazi i 
nastaviše pušiti iz svojih lula i razgovarati se. Za 
nekoliko trenutaka čuše, da je ban ušao u pred- 
soblje, gdje mu je suhonjavi sluga u brzo izpričao, 
da je milostivi gospodin barun kod kuće, ali nešto 
bolestan. 

— Bolestan ? reče ban, — onda sam neprilično 
došao | 

— One, njihova ekscelencija! uvjeravaše sluga. 
— Milostivnom gospodinu biti će osobito drago. 
Nije ni sada sam,... kod njega su gospoda grof 
Oršić i meštar Bušić. 

— Eh, bien! reče ban i podje k vratam ba- 
runove sobe, koja mu je veoma uslužni suhonja 
naglo otvorio. 


119 541 

— Smetam li, gospodo! — reče ban, stojeći 
na pragu barunove sobe. 
— Nimalo! — odgovore sva trojica, kao u 


jedan glas, odlagajući lule na mozaikovani stol, koji 
bijaše za to namješten u jednom kutu barunove 
sobe. 

— Gle, moj domaćin (ban je naime stanovao 


u kući grofovoj) i moj protonotar!... — govoraše 
ban prijazno i izrukova se s barunom i njegovimi 
posjetnici. 


— Neka izvoli sa mnom Vaša ekscelencija, — 
ponudi barun, ova je soba puna dima. 

— Gospoda liepo, mirno puše, — reče tobože 
šaljivim tonom ban, — a ne znaju, da je nekomu, 
koji je nam veoma mio i drag, odzvonilo... 

— Nismo ništa čuli, — uvjeravaše protonotar, 
gledajući ljubopitno u bana. 

— Ali nam je poručeno i ja imam, da to u 
svem kraljevstvu razglasim ... Da znate, dakle,.. 
odzvonilo je našemu starodavnomu službenomu je- 
ziku latinskomu . ... On leži na odru položen... 

— Careva zapovied? upita grof Adam. 

— Tako je, — potvrdi ban. — Carskim de- 
kretom od 7. svibnja, koji sam malo prije ,stafetaliter“ 
primio, proglasuje se u Ugarskoj i s njom sdruženih 
kraljevinah službenim jezikom njemački mjesto latin- 
skoga. Tko od javnih službenika ne nauči njemački 
u govoru i pismu, ne će moći obnašati nikakove 
javne službe. 

— Per amorem Dei (za ljubav Božju), kamo to 
vodi? — zalomi rukama protonotar nešto od jarosti, 
nešto od očajanja. 

— Eto našega saveznika! — viknu grof Adam. 

Tomić: Za kralja. II. 2 

— Ide da sije na našem polju njemačku rieč, ali će 
mu nići hrvatska. Hoće, tako mi Boga! 

— Za tri godine može se mnogo toga promie- 
nitil — reče mirno ali gorko, skoro prietećim 
glasom barun. — Radilo se iz Beča što mu drago, 
mi Hrvati ne ćemo postati austrijska provincija. 

— A što veli k tomu vaša ekscelencija » upita 
sada grof Adam bana. 

— Ja sam ovdje pouzdanik carev i vršim njegove 
zapoviedi! reče mirno, dapače smiešljivim licem 
ban. 

— Na tvom mjestu ja bih se odmah zahvalio na 
banskoj časti, — izjavi grof Adam, koji nije mogao, 
da obuzda svoje jarosti. 

— To je moja stvar, dragi Adame, — primieti 
ban donekle uvriedjen, — svaki čovjek vodi sobom 
račun, i ja se držim toga. I ja bih volio u mir, nego 
vladati banskim žezlom u ovih težkih vremenih. Nu 
okolnosti su često jače od ljudske volje. 

To rekavši ban uze izpod ruke baruna i okrenuv 
se prama grofu i protonotaru, reče: 

— Gospoda će mi oprostiti, ako im na kratak 
čas ugrabim domaćina. Imam s njim povjerljiva razgo- 
vora. 

Barun povede sada bana u sobu za primanje 
posjetnika, dočim su grof i protonotar ostali, gdje 
su bili, i nestrpljivo čekali, dok se barun vrati. 

— Neugodna mi je stvar, — uze govoriti ban, 
kada je bio na samu s barunom, — ali moram 
da izvršim viši nalog. Čim ste stigli kući, stigao 
mi je i nalog od dvorske kancelarije, koji se tiče 
Vaše osobe... Mogli biste se dosjetiti, o čem se 
radi... Nije bila sretna ideja, da ste se priključili 

ugarskoj deputaciji, koja se je žalila pred carem 
radi prenosa Stjepanove krune u Beč. 

— Kakav jeto crimen (zločin)? — osovi se barun. 

— Ne radi seo crimenu, — reče ban mirno, — 
ali je ipak čin, koji se je na dvoru nemilostivo pri- 
mio. Vaše sudjelovanje u deputaciji osobito je palo 
u oči i najstrožije se o njem sudi.. Vi bijaste je- 
dini iz Hrvatske... 

— Jer su drugi bili plašivice.. 

— Svejedno, Vi ste ipak pali u veliku nemilost 
kod dvora... 

— Jaza se ništa ne tražim, — primieti barun ; — 
mužkoga potomka nemam, a jedinu kćerku kadar 
sam dobro obskrbiti. 

— Dopuštam, ali nije baš ugodno biti u nemi- 
losti kod dvora. Velika je to potencija dvor, dragi 
barune, — i ne treba ju nepromišljeno izazivati. 

— Rekla je Vaša ekscelencija, — prihvati zlo- 
voljno rieč barun, — da ima viši nalog, tičući se 
moje osobe. 

— Hvala Vam, da me sjetiste! Dakako, da 
imam nalog i rad njega sam Vas potražio u Vašem 
dvoru. Taj nalog glasi: da Vas unapried držim sub 
vigili oculo, da pazim na sva Vaša djela, na svaki 
Vaš korak i da postupam glede Vas po svom arbi- 
triju (razsudi)... 

— Nadam se, da ću malo posla zadati Vašoj 


ekscelenciji.. — reče ironičkim tonom barun. 
— Tim bolje, ...ili zar mislite, da su to meni 
ugodne stvari? — odvrati ban. — Ja sam već 


dobrahno stari sit javna života Svakako mi je mi- 
lije ne imati s nikim sukoba. Da do toga ne dodje, 
primite dobro ovo nekoliko mojih savjeta. Ne po- 

državajte nikakovih sveza s velikaši preko Drave; 
ja ih dobro poznajem : ima medju njima mnogo nemir- 
njaka, koji nisu ni malo odani altissimo throno (pre- 
višnjemu priestolu). Pro secundo : ne sijte bure u Hr- 
vatskoj, koja bi se lahko mogla povesti za Ugarskom. 
Tim možete samo meni praviti neprilika, al i sebi, 
jer ja ću strogo, čujete li, vrlo strogo postupati po 
dobivenoj instrukciji. Ako niste zadovoljni s care- 
vimi reformami, zadržite to nezadovoljstvo za se i 
čuvajte se kojekakvih konventikula (sastanaka). I 
današnji posjet grofa Adama i protonotara čini mi se 
sumnjiv... 

— Taza Boga — razžesti se barun, — valjda mi 
je slobodno primati u svojoj kući koga me volja. 
Vaša ekscelencija ide sigurno i preko dobivene 
instrukcije... 

— Polahko, carissime frater (predragi brate)! — 
uze ban miriti baruna, — ja sam to samo mimogred 
spomenuo, onako per accidens (slučajno). Nije mi 
ni na kraj pameti ograničavati Vaše kućno pravo, 
koje je i meni sveto, ali dužan sam Vas upozoriti. 
Osobito grof Adam, moj inače dobri prijatelj i vrlo 
ljubezni domaćin, velik je nezadovoljnik, Njemu 
treba samo malo poticaja i stupit će u prve redove 
nezadovoljnika u Hrvatskoj, a čemu to?... 

— A tko da bude zadovoljan s timi protuustavnimi 
reformami? — prihvati sada barun palicu s drugoga 
kraja. — Oni u Beču hoće, da budemo mirni i da 
se umrtvimo, a svaki čas nas izazivaju i ogorčavaju. 
Zar možda nije tako? Neka miodgovori Vaša eksce- 
lencija kao stari, pošteni Ugrin i konstitucijonalac!... 

— Nemojte me izkušavati! — branio se ban. 
— Dalo bi se o tom mnogo govoriti, Inter quatuor 

oculos (u četiri oka) mogu Vam već kazati, da se 
i meni dosta toga ne svidja, ali ja sam ovdje prorex 
(podkralj) i treba da zastupam kralja... Moram da 
radim po njegovih intencijah, ili bih morao — — — 

— Abdicirati (zahvaliti se) zar ne?... Tobii 
najpametnije bilo, što Vaša ekscelencija može da 
učini u sadanjih okolnostih. 

— Šutite, šutite! uze ban da miri baruna skoro 
molećim glasom. — Ostavite to meni, to je moja 
privatissima res (najprivatnija stvar) — A sada 
ostajte zdravo, carissime Ignati, — dometnu ban i 
obuhvati baruna objema rukama oko jakih njegovih 
ramena, — nalog sam morao izvršiti, ali zato osta- 
jemo i nadalje dobri prijatelji. 

Ban htjede upravo da se preporuči, kad li se 
s velikim štropotom otvore glavna vrata od dvo- 
rane, u koju obiestno i silovito skoči mlado djevojče 
“ sa širokim, slamnim šeširom ala Tirolese na glavi, 
koji bijaše ovjenčan gjurgjicom. Na ramenu sjedila 
joj o zlatnu lancu, što ga je u ruci držala, šarena 
papiga, njezino miljenče. Djevojka, kojoj je moglo 
biti jedva 15 godina, bijaše sva zažarena u puna- 
nom licu, niz koje su padali uvojci njezine vrane, 
bujne kose. Imala je na sebi uzahnu ružičastu opravu 
od barega, izpod koje je brečalo puno, jedro tielo. 

Djevojka, opazivši bana, ne smete se nimalo, 
nego stade na mjestu i upre svoje velike crne oči 
u njega. Ban se nasmieši i pogleda baruna. 

— Moja kći Rosina! — reče barun. Mali sata- 
nino (djavolčić), kako vidite po načinu, kojim je 
hrupila u sobu. | 

— Sve to dobro pristaje mladosti!.. Bože moj,.. 
a kakva da bude s tim licem, u tih godinah! — 

Tako govoreći potrepta ban po licu Rosinu, koja 
na to jedan korak natrag trgnu. 

Ban se srdačno nasmija. 

— O, drago diete, ja Vas već smijem pogladiti 
po licu!... Vi me valjda poznajete. ' 

— Poznajem, ... dva sam puta vidjela vašu eksce- 
lenciju en parade, na tielovskoj procesiji, koju je 
biskup vodio... reče prostodušno Rosina, igrajući 
se jednom rukom s kljunom svoje papige. 

— Liepo, liepo! — govoraše ban kimajući 
živo glavom. — A gle, ta papiga, baš liepa ptica... 
Kako ju zovete, baroneso ? 

— Badin... (šaljičina), odgovori djevojka. 

— Dakle francezkoga poriekla.... primieti 
šaljivo ban. — A _ umije li šta govoriti? .. Francezi 
su vrlo razgovorni. 

— O, moj badin umije mnogo toga u svih je- 
zicih, — uze s velikim interesom pričati Rosina. — 
On govori latinski, talijanski, francezki, hrvatski... 

— Ah, ah! — smiešio se ban, pogledavajući 
postrance baruna, koji je s velikom dopadnošću 
motrio svoju jedinicu. — Vaša papiga vrlo je učena 
ptica... Samo, kad bi nam htjela pokazati što od 
svoje vještine... 

— Molim, molim! reče djevojka i okrenu svoje 
lice sasma k papigi. — Slušajte samo, ekscelencija. — 
No badin, uzklikrii što jače možeš: vi — vat — — 
— I djevojče intonova visokim glasom ono, što je 
badin za njom oponieti morao. No badin je šutio 
izprva, a zatim grakćuć približio se za jedan korak 
bliže glavi djevojčinoj ... 

— No, ti nevaljanče! poče ga karati Rosina, — 
ne ćeš li pokazati, što znaš?.. Ha?a malo prije si 

u vrtu brbljao i drečao, da je biloi previše... 
Ajde badin!.. liepo počni! no, slušaj: Vi — vat... 
I sbilja badin ovaj put* posluša i uzkliknu ote- 
gnutim, patetičkim glasom, koji je nešto opominjao 
na glas njegove učiteljice: vi — vat pa — trial... 
vivat libertas (živila domovina, živila sloboda)! 

— Bravo badin! bravo badin! — pohvali ga 
Rosina pogladivši ga po glavi, dočim je ban ne- 
kako usiljenim posmjehom mahao glavom. 

— Ja sam službenica Vaše preuzvišenosti, gospo- 
dine bane! — reče Rosina i vrlo se reverencionalno 
nakloni najprije banu pa otcu i podje do pobočnih 
vrata, na koja je imala izaći. 

Dok je otvarala vrata, uhvatio je badin zgodu, 
da na opraštaj još jedanput dovikne banu: — vivat 
patria, vivat libertas | 

— Da, da, — uze govoriti ban, okrenuv se 
k barunu, ali gledajuć postrance u zemlju. — I ja 
velim : vivat patria, vivat libertas! Ali to su sada 
pia desideria!l.. Glavom se ne da kroz zid.. U 
Vašem dvoru sve je nekako ratoborno uzgojeno, i 
sama papiga .. — primieti dalje šaljivo. — Čovjek 
bi skoro vjerovao, da je ovdje takovo razpoloženje 
u zraku... | 

— Chacun a son gout (svaki po svom ukusu), 
— odvrati barun, prihvativ s naklonom desnicu, 
koju mu je ban na oproštaj pružio. | 

— Dakle, budite oprezni, carissime, vrlo oprezni, 
opominjaše ban baruna, idući do glavnih vrata, na 
koja bješe unišla Rosina. — Pozdravite Vaše prija- 
telje, ne ću da ih drugiput smetam. 

Klanjajući se izprati barun preko praga bana 
i vrati se natrag u dvoranu, gdje ga je već čekala 

žena i kći. Lucija bijaše sada već vremešna, gojazna 
žena. Njezina divna pepeljasta kosa dobrahno je 
prosiedila, lice izgubilo mladjahnu friškoću, a i crne 
joj oči nisu već onako živo i veselo sjale, kao ne: 
kada. Kraj svega toga bijaše Lucija još uviek zani- 
miva i vrlo simpatična gospodja. Bijaše ona kao i 
nekada uviek krotka, blaga i umiljata, osobito sa 
svojim Nacijem, s kojim je već dvadesetak godina 
u sretnom braku proživjela. 

— Šta znači taj banov posjet, dragi Nacio? — 
upita Lucija muža, 

Barun umjesto odgovora izmahnu rukom. 

— Ja znam, mamo! — javi se Rosina, igrajući 
se s papigom, koju je još uviek s sobom nosila. — Ja 
bih se okladila, da ću pogoditi, pošto je ban k nama 
došao... 

— No, pa kaži, ti mala brbljavice ? — reče joj 
otac. 

— Ban je došao taticu izkarati, jer je išao u 
Beč s Madjari se puntati . . 

Nacio udari u smieh, pri čem ga ponovno uhvati 
jak kašalj, koji ga je gušiti počeo. 

— Je li istina? — pitaše Lucija baruna. 

Barun, još uviek kašljući, kimaše glavom u znak, 
da potvrdjuje, što je Rosina rekla. 

U taj čas otvore se malko vrata pobočne sobe 
s druge strane, na koja pomoli glavu grof Adam, 
koji već nije mogao izdržati, da čuje, u kakvu je 
poslu ban posietio baruna. 

— Je li slobodno? 

— Unidjite samo! — pozva ih barun. 

— Dakle što je? — upita grof, uz koga je 
otvorenih usta od ljubopitnosti stajao protonotar. 

— Audivi verbum banale (čuo sam bansku 


rieč)! — odgovori barun. — Dobio je nalog iz Beča, 
da mi spočitne, što sam sudjelovao u deputaciji. 
— Jeli moguće...? — čudio se protonotar. 


— Osim toga dobih opomenu, da se čuvam, jer 
da ću biti sub vigili oculo. 

— Dakle osbiljno? — upita grof. 

— Ta poznajete bana. . . odvrati barun. — Dobio 
je nalog, koji je morao izvršiti. U sebi misli jamačno 
kao i mi. 

—-. Mene je strah, — javi se grofica Lucija, — 
da bi ti, dragi mužu, mogao imati neprilika. 

— Ah, draga moja, lako ćemo zato, — umiri ju 
barun. — U jednom se gradu groze, u drugom ne 
boje, vele Hrvati. Oni iz Beča se groze, al se mi 
ne bojimo, oni se boje. 

— Tako je! — potvrdi grof. — I treba da im po- 
kažemo, da se ne bojimo. Do sada smo šutili i trpjeli, 
ali od sada više ne smijemo. To ide u živac našega 
naroda. Ako se za doba ne odupremo, napravit će od 


nas Niemce i austrijansku provinciju.... Nu do 
toga ne smije doći... Mi ćemo pokazati zube našim 
protivnikom . 


— Hoćets: se i Vi puntati? — upita Rosina pr 
pošno naivnim tonom. 

— Rosino! — ukori ju blago mati, dočim su se 
gospoda tomu upitu smijati morala, 

— Dakako, da ćemo se puntati, Rosinice! — 


odgovori grof Adam, — kako nam naše pravice 
dopuštaju. Hoće da nam ih ugrabe, pa su ih većim 
dielom jur ugrabili,... nu ništa zato, mi ćemo ih 


natrag zahtievati i dobiti... 
— Amen! — dodade protonotar. 

Na to se grof i protonotar oproste s barunom 
i njegovom porodicom. 

— Potražit ću te skorol — reče_ grof odlazeći 
barunu. 

Kad su bili na ulici grof i protonotar, moglo 
se je vidjeti, da grof o nečem razmišlja, tako da 
ga se ni protonotar nije usudio smetati u njegovih 
mislih. Ne govoreći ništa dodjoše tako do gradske 
viećnice, izpod čijih je arkada što stajalo, što sje- 
dilo nekoliko gričkih gradjana, koji su imali posla 
na viećnici. 

Grof se na uglu zaustavi i, okrenuv se _prama 
protonotaru, reče: | 

— Htio sam da idem k banu i da s njim go- 
vorim, da čujem, što misli taj čovjek o svem tom. 
Ali ne ću... Danas sam nekako uzbudjen i nemam 
potrebita mira, da bih govorio s pouzdanikom dvora. 
Odgodit ću na drugi dan... S Bogom, Bolto ! 

Protonotar prihvati pruženu desnicu grofovu, 
duboko se pokloni i ode prama ,dvercem“, gdje je 
stanovao. Grof Adam pogleda na poštovane Gričane, 
koji su pod arkadama bili i upirali svoje poglede u 
grofa. Opazivši, da se je grof na njih obazreo, skidoše 
brzo svoje šube s glava i smierno pozdraviše veli- 
kaša. 

— Hvaljen budi Jezuš Kristuš! 

— Na vieke, amen! — odgovori grof, sokriv 
se takodjer i približi se k gradjanom. 

— Ima li što nova u varošu? — upita grof. 

— Ništa, Vaša milosti, — odgovori najugledniji 
medju gradjani poštovani Mikula Brajdica, sedlarski 
meštar. — Sve je pri starom... 

— Al ne će dugo! — primieti grof. — Ne će 


21 


dugo ostati pri starom ni kod Vas na Griču, ni u 
cielom kraljevstvu. 

— Vaša je milost dobila glase ? upita Brajdica, 
uslobodiv se prijaznošću grofovom. 

— Dobili smo, da, glase iz Beča, vrlo čudne 
glase, jedan crnji od drugoga... govoraše grof. 

— Ah, ah! — ćudili se Gričani, ne ufajući se 
ipak pitati, kakovi su to glasi. 

— Krunu našu ugarsku, sv. Stjepana krunu, — 
nastavi grof, — dao je kralj iz Požuna odnieti u 
Beč... Razumijete li Vi, što je to?.. Naša kruna, 
kojom se krune ugarski i hrvatski kraljevi, odputo- 
vala je u Beč i ne će se vratiti... 

Poštovani gradjani gledahu razvaljenih usta u 
grofa i s glupim izrazom u licu, te se je moglo vi- 
djeti, da oni ne shvaćaju doseg toga čina. Najpa- 
metniji od njih meštar Brajdica htio je ipak poka- 
zati, da nije iz ludjakove kuće i kao iznebuha upita 
grofa: 

— Što, pa smije li to biti, Vaša milosti? 

— Smije li biti?.. ali čudno pitate, dragi moj 
meštre! — odvrati grof Adam dosta osorljivo, videći, 
na kakovu se je glupost namjerio. — Ta i naši 
vrabci na krovu pjevaju, da kruna ne spada u Beč, 
već da mora ostati u zemlji, čija je... 

— Tako je, tako je! — povladiše sada jedno- 
glasno Gričani grofu, koji nastavi dalje: 

— Danas u Beču ne pitaju, smije li biti, ne smije 
li... Tko je jači, radi što ga volja... Ito ne znate, 
da je latinski jezik u službi ukinut, a mjesto njega 
će se njemački pisati i suditi.. Sva gospoda var- 
megjska i gradska moraju za tri godine naučiti nje- 
mački; tko ne nauči, gubi službu. 

— Ej, Vaša milosti! — javi se sada starina čohaš 
Imbro Sirovica, — to opet ne može biti... Kako 
bi to bilo, da gospoda govore njemački kao naši 
šoštari i krojači u Dugoj ulici? 

— Ali će biti takol — reče grof. — Carski je 
decretum već izašao, to meni vjerujte! 

U to zazvoni u zvoniku sv. Marka podne. 

— S Bogom, dragi meštri! — reče grof i skinuv 
šešir krenu sokrivene glave kući svojoj u Opatičkoj 
ulici. 

Grički gradjani poskidaše takodjer težke šube 
sa svojih glava i prekrstivši se uzeše poluglasno mo- 
liti: — Zdravo Marija! .. 


II. 


Viest, da je car Josip proglasio njemački jezik 
državnim u Ugarskoj i Hrvatskoj, razširila se brzinom 
munje po svih krajevih kraljevine. Ban Eszterhazy 
bješe doduše nakanio, da carski dekret što prije pro- 
glasi u županijskih kongregacijah, nu grof Adam 
Oršić i njegovi prijatelji pretekoše ga, jer su odmah, 
kako su tu viest čuli od bana, razturili ju u najdalje 
strane kraljevstva. Ova poruka sve je prenerazila. 
U javnih službah, izuzev gradove, bijahu sve sami 
plemići, jer po ustavu nije neplemić mogao da bude 
biran za častnika županije. Plemenite gospode bijaše 
upravo u to kobno vrieme mnogo. Umnožali se tako, 
da su morali dieliti svoje djedovske posjede. Nu po 
diobi postadoše ovi tako maleni, da nisu mogli hra- 
niti svoje gospodare. Radi toga nastalo obće gram- 
zenje za službami. Svaki je plemić, koji nije mogao 
o svom da živi, gledao da postane častnikom u vojsci 

ili u županiji. Mnogi se dapače posvetiše i odvjet- 
ničtvu i svećeničkom staležu, koja su zvanja u boljih 
vremenih prepuštali neplemićem. Da se je bar štedilo, 
bili bi se mnogi uzdržali na svojih dobrih, pa makar 
su diobom malena postala. Ali o štednji ne bijaše 
onda ni govora. Sve je živjelo nad svoju snagu, a 
pomama za razkošju obuhvatila je ne samo plemstvo, 
nego i gradjanstvo. Plemstvo je ipak po svom po- 
ložaju i imetku prednjačilo u tom poroku. Zavladalo 
je pravo mahnitanje u natjecanju, tko će sjajnije 
živjeti, imati ljepše konje i ekipaže, tko će se bo- 
gatije odievati i elegantnije zabave davati. Gospodje 
hrvatske, koje su još prije desetak godina bile tako 
skromne, štedljive i bogobojne, sada su se bezsviestno 
motale u vrtlogu razkošna života. Njihova pohlepa 
za sjajem i blistanjem tražila je neprestanu hranu. 
Ubogi muževi morali su smagati novca bilo od kuda, 
samo da učine po volji dragim svojim ženicam. Tre- 
balo je zato služiti, a znalo se je, da su te županijske 
službe veoma mastne. Gospoda veliki i mali sudci 
nisu doduše imali velikih plaća, ali su zato živjeli 
kao mali bogovi! Sjedio je svaki u svom dvoru, a 
puk je onamo k njima zalazio. Malo bi tko došao 
prazan, nego je svaki ponio sa sobom mito, koje 
otvara vrata i srdce u njihove milosti gospodina sudca. 
Mito je primao svaki toliko, da na živež nije trebao 
ni krajcare izdati. Panduri i inoši, dapače kuhači i 
kuharice i ostala družina odredjivala je, kakovo mito 
njihova milost varmegjijski sudac najbolje treba, a 
ubogi seljak liepo se je pokorio toj odredbi. Tko 
nije imao dosta kmetova, da mu obrade plemenito 
zemljište, naredio je težake, koji su mu badava radili 
i sami se uz to hranili. Trgovci, obrtnici, župnici, 

dakle takovi, koji nisu bili seljačkoga staleža, do- 
lazili su s većimi darovi, ako su trebali milostivoga 
gospodina sudca. Novac se je, dakako, najradje pri- 
mao. Ako je milostivi gospodin imao lošu berbu, ili 
mu gornica koje godine nije uniela toliko, koliko 
se je nadao, odmah su to doznali provizori i kasatori 
gospode velikaša, koji su dobre kapljice odmah od- 
premili u pivnicu milostivoga gospodina, a ovaj je, da- 
kako, vraćao im ljubav kod komputuša i drugih funk- 
cija, koje se obavljaju medju vlastelom i kmetovi. 

Je li onda čudo, ako je županijsku gospodu pre- 
nerazila viest o carskom dekretu glede novoga služ- 
benoga jezika, po kom mogu oni izgubiti te liepe, 
bezbrižne, a tako unosne službe. Koliko ih ima medju 
njima, koji njemački toliko znadu, da bi mogli služiti 
tim jezikom; koliko ih je, koji su kadri taj težki i 
opori jezik za tri godine podpuno naučiti? 

Ban je pisao velikim županom i podžupanom, 
da zaprieče svaki protest i svaki odpor tomu dekretu, 
u kom je sadržana neopozovna volja careva. Župa- 
nijski častnici, koji bi se bunili proti toj carskoj na- 
redbi, imadu se na strogi odgovor pozvati, a u žu- 
panijskih skupštinah, kada se proglasi taj carski 
dekret, da se ima universitas statuum et ordinum 
(obćinstvo stališa i redova) odmah upozoriti, da 
se toj previšnjoj naredbi svaki slednji pokoriti 
"mora. 

Takova naredba, pa da prodje bez protesta | Toga 
nije nikada bilo u Hrvatskoj, niti će biti. Treba spre- 
miti prosvjed, glasan, energičan prosvjed proti toj 
neustavnoj, autokratičkoj naredbi, pa onda šta 
Bog da. 

Nu gdje će se gospoda nezadovoljnici sastati, 

i poviećati?... Banove uhode vrebale su pozorno na 
svakoga, koji bi imao nakanu, da uzbudjene duhove 
još više uzbudi. One su vješto vršile svoju zadaću: 
molile su, odvracale dobrimi razlozi i prietile, gdje 
je trebalo. Radile su više, nego je možda i sam ban 
očekivao i postigle su svoju svrhu. Činilo se, da će 
sve proći mirno i bez rogobora. Nu tako nije moglo 
biti. Uglednici iz stališa velikaša i starodavnoga 
plemstva dobili su glasove iz Ugarske, da se ondje 
sprema na energičniji odpor proti germanskim na- 
mjeram dvora. Mnoge su već županije odaslale krepke 
remonstracije proti ,germanskomu dekretu“ (kako 
su ga vulgo nazivali), a neke su dapače metnule ga 
s poštovanjem ad acta. 

— Mi ne smijemo zaostati za našom ugarskom bra- 
ćom — govorio je grof Adam Oršić svojim prijateljem 
u pouzdanu dogovoru. — Mi se moramo negdje sa- 
stati, bar naše dvie susjedne županije, zagrebačka i 
varaždinska, gdje ima najveći broj velikaša i plem- 
stva i koje su najuglednije u našem kraljevstvu. 
Moj dvor Bistra nekako je na granici izmedju obiju 
županija, prostora ima dosta, i tamo ću sazvati naše 
prijatelje i istomišljenike ... Da, to ću učiniti. 

I zbilja neobičnom brzinom razaslao je grof 
Adam preko stotinu jednako pisanih pozivnica, kojih 
se svaka počinjala običajnim onda pozdravom: pSzlusbu 
moju dosztoino preporucham dragomu goszpodinu 
bratu“, svojim mnogobrojnim znancem: velikašem, 
kanonikom i župnikom, plemićem, častnikom župa- 
nijskim, da mu učine čast i 4. lipnja god. 1784. dodju 
u Bistru, gdje će se u družtvu mnogobrojnih prija- 
telja, braće i rodjaka slaviti (rodjendan njegove 
pdrage hisne tovarussicze Leonarde.“ 

Grof Adam pozvao je i mladih ljudi iz uglednih 
porodica, pozvao i mnoge gospodje sa kćerima, jer 
će na taj dan biti vrlo veselo i bez plesa ne će mi- 
nuti. Zato je iz Varaždina naručio čitav orkestar od 
dvanaest mužikaša, koji su na velikaških i plemićkih 
zabavah za dobre novce svirali. 

Oni, koji su pobliže poznavali grofa Adama, 
znali su, da to nije poziv na običnu kakovu zabavu, 
nego da se pod tim nedužnim plaštem krije nešto 
ozbiljna. Svi su napeto izčekivali dan zakazane sve- 
čanosti. Gospodje i mlade plemkinje, doznavši, da je 
na zabavu pozvano i više mlade, otmene gospode i 
da su glasbenici radi plesa naručeni iz Varaždina, 
spremale su se i radile dan i noć, da što ljepše i 
sjajnije izgledaju na toj grofovskoj zabavi, kakve već 
dugo nije bilo u Zagorju. Ah, kako su im zavidjele 
susjede i znanice, koje ne bijahu usrećene grofovim 
pozivom! 

Već dvie ure prije podne bijaše vrlo živo na 
cesti, koja je vodila iz Zagreba i Varaždina do gro- 
fovskoga grada Bistre. Na novom, ukusnom dvoru, 
što ga je podno zagrebačke gore sagradio podmaršal 
Krsto grof Oršić, vijale su se tri ogromne zastave. 
U sredini porodična zastava grofovske porodice 
Oršića, a s desne i lieve zemaljske crveno-biele za- 
stave. Veselo su lepršale u svježem lipanjskom zraku, 
kao da žurkaju goste, neka se što skorije nadju na 
okupu pod gostoljubnim bistranskim krovom. I žurili 
se pozvanici. Velikom brzinom jurile cestom ele- 
gantne četveroprežne velikaške ekipaže, otrošene 
stare kočije plemića, kupljene za jeftin novac prieko 
u Štajerskoj ili Kranjskoj od velmoža ili bogatijih 
grajščaka (plemića), pa lahka štajerska kola gospode 

sudaca i častnika, kojim su na prednjem sjedalu 
sjedili uparadjeni županijski hajduci s perjanicami 
u kalpaku; napokon vidjelo se i običnih seljačkih 
kola, u kojih su se gospoda župnici vozili na gostbu. 
Mladi kavaliri zajahali su kićeno opremljene, vatrene 
konjice i strielimice letjeli mimo kočija i kola vozećih 
se gosti. U dvorištu bistranskoga dvora dočekivali 
su goste čitave čete grofovskih inoša, špana, lugara, 
sluga, hajduka, koji su sa svih dobara grofova 
Adama, Ivana i Franje Oršića za ovaj dan poslani 
u Bistru. Oni su vodili goste u dvor, u sobe za njih 
opredieljene, skrbili za kočijaše, konje i karuce, koje 
su ondje ostale, jer mnogi, koji bijahu iz bliza, po- 
slali su svoje podvoze kući, jer su znali, da će se 
svu noć po starom običaju plesati i veseliti. 

U gornjih odajah dvora bijaše na nogah sva 
grofovska porodica. I grof Adam sa svojom liepom 
i dražestnom suprugom Leonardom, kćerju Krsta 
grofa Vojkffy-a, onda grof Ivan, mladji brat Adamov, 
liep i ugladjen kavalir u najljepšoj muževnoj dobi od 
kojih 30 godina, još neoženjen, i napokon grof Franjo, 
svećenik biskupije zagrebačke, koji je svoje bogo- 
slovne nauke svršio u Rimu i poslije smrti otčeve 
vratio se u domovinu, gdje su onda sva tri brata 
otčevu ostavinu liepo i bratinski medju sobom po- 
dielila. 

Sva porodica imala je pune ruke posla, prima- 
jući u maloj biljardnoj dvorani odlične goste. Grofovi 
Adam i Ivan bijahu odjeveni u bogato narodno 
odielo od lahka modra baršuna. Vlasi im ne bijahu 
naprahane po francezkom običaju, nego po polak 
glave razdieljene, a brkovi ulašteni i zašiljeni. Go- 
spodski gosti odmah su slutili, da i ta neobična pojava 

Tomić: Za kralja. II. 3 

nešto znači. I gospodi i gospodjam veoma se svidjalo 
to iznenadjenje. Ta liepa nošnja vidjala se u novije 
doba u svečanih prilikah, ali u običnom životu iz- 
čezavala je ona sve to više pred francezkom moder- 
nom nošnjom. Nekoliko samo stare, korenite gospode 
velikaša i plemića ostalo je vjerno starodavnoj na- 
rodnoj nošnji, ali tih je bivalo sve manje i manje. 
| Mlada i krasna komtesa Eleonora Keglević, o 
kojoj se govorilo, da joj se grof Ivan Oršić svidja i ona 
njemu, bijaše sva preneražena, kad je, unišavši s otcem 
grofom Julijem u sobu za dočeke, ugledala pred 
sobom smiešećega se grofa Ivana u narodnom odielu. 
Pa te po pol glave razdieljene vlasi i ti zašiljeni 
plavi brčići... Užasno|!... 

— Phi donc! — uzkliknu komtesa, sabravši se 
nešto od prvog strašnog utiska. — Phi donc, mon- 
sieur le comte!l... Comme un pandour!... Jane ću 
tako s vami plesati... Jamais! 

Grof Ivan samo se je smiešio, gledajući srčbu 
liepe Eleonore, koju ni njezin otac, ni domaćica 
grofica nisu mogli u prvi mah umiriti. 

— Janećus Vami plesati! — ponovi grofu još 
jedanput, odilazeći prkosno u odaje, za gospodje 
opredieljene. | 

— Prije plesa ja ću se preodjeti! — doviknu 
joj grof, koji je slutio, da će doći do te razmirice. 

Oko jedanaeste ure bijaše najveća navala gosti. 
Svaki je tako proračunao, da u to doba dana pri- 
spije u Bistru. Iz lievog krila dvora čula se je vesela 
vika i glasno smijanje gospodja, koje su se bavile 
time, da urede svoju toaletu. Većina ih, znajući, da 
će biti i plesa, došla je s gotovimi papilloti, koje je 
sada trebalo razriešiti i u red staviti. Sobarice gro- 

fovske pomagale su neutrudivo taštim gospodjam, da 
su se sve žarile u licu od žurna i dosadna posla. 
Bijaše ih više odredjeno na pomoć gospodjam, al nisu 
svagdje dospjele. Valjalo je, da jedna gospodja drugoj 
pomaže. I tako je onda išlo puno brže. 

Na desnom opet krilu dvora čuo se je bučan 
razgovor sabrane gospode, a pokadšto glasni uzklici 
i grohotan smieh. Medju posljednjimi, koji su došli, 
bijahu prečastna gospoda zagrebački kanonici : Mirko 
Rafaj, potomak odlične porodice Rafaja Ravenskih, 
koji je, budući u mladosti veoma ružan, sam odabrao 
svećenički stalež i u vječnom gradu uzpeo se na 
stepen doktora bogoslovja i mudroslovja. Kad se 
je kući vraćao pun znanja i svećeničke vrline, kažu, 
da su njegovi poglavari u Rimu dali mu za biskupa 
zagrebačkoga pismo, u kom napisaše znamenite rieči: 
»misistis nobis monstrum, remittimus Vobis porten- 
tum (poslaste nam nagrdu, mi Vam vraćamo ču- 
dovište)“. Taj muž postade kasnije biskupom bosan- 
skim u Djakovu. | 

S njime dovezao se u istoj kočiji u ono doba 
vrlo glasovit i ugledan kanonik Franjo Aleksij Se- 
bastianović, rodom iz Požege, u pjesničkoj umjet- 
nosti učenik slavnoga Kanižlića. Žalibože njegova 
vila iznevjerila se svomu narodu i pjevala latinskim 
jezikom  veleliepe pjesme . prigodnice, elegantnom 
formom i krepčinom Vergilijevom. Slovio je jednako 
kao učenjak i kao latinski pjesnik, pa kada je o 
smrti carice i kraljice Marije Terezije izpjevao uz- 
višenu žalobnicu: ,Epicedion Augustae Mariae The- 
resiae Memoriae“, imenova ga ugledno učeno družtvo 
Arkada u Rimu svojim članom, davši mu družtveno 


ime Corineja Lapizija. 
* 


36 


Treći bijaše prečastni gospodin Filip Wohlge- 
muth, komu su se već predci pohrvatili bili, u 
Hrvatskoj postali pravi plemići i vlastela, ter ob- 
našali razne javne službe. Gospodin kanonik bijaše 
. osobiti prijatelj grofovske porodice Oršića, i kada 
je grof Krsto, otac sadanje trojice grofova, g. 1782. 
umro i u Gornjoj Stubici sahranjen, držao je gospo- 
din kanonik na zadušnicah. u stubičkoj župnoj crkvi 
u prisuću sve grofovske porodice i mnogobrojnih 
prijatelja i znanaca pokojnikovih sjajnu propovied, 
radi koje je u cieloj biskupiji veliku pohvalu stekao. 
Po želji grofovih sinova tiskana je ta propovied u 
posebnom izdanju i spremljena u porodični arkiv. 
Kadgod bi bila koja svečanost ili slava u obitelji 
grofova Oršića, zahvalni Krstovi potomci ne bi nikada 
propustili pozvati i gospodina kanonika, posebnoga 
svoga prijatelja. 

S gospodinom kanonikom dovezao se je dobar 
njegov prijatelj, gospodin Nikola Babočaj, sudac na 
gričkih Goricah, koji po sudu grofa Adama nije 
mogao manjkati u tako važnu zboru, kao što je 
današnji. 

Kada su sva pozvana gospoda na okupu bila, 
došli su medju njih domaćine grofovi, pa su pri- 
kupljajući oko sebe sve to veće hrpe, zametnuli 
razgovor o javnih stvarih domovine, a napokon i 
o kobnom dekretu glede njemačkoga jezika. Isto kao do- 
maći grofovi, ponieli se u družtvu barun Nacio Magda- 
lenić, grofovi Josip i Julijo Keglevići, grof Ivan Nep. 
Erdo6dy, dapače i sam protonotar Baltazar Bušić uzeo 
je živom riečju kortešovati medju gostima. Oko ovih 
uglednika bijahu sve to veće, sve to gušće hrpe. 
Najviše sabiralo se gosti oko grofa Adama, koji je 

govorio otvoreno i muževno, bez zazora i straha, ali 
ipak razborito i razumno, da je svatko vjerovao u 
istinu njegovih rieči. : 

— Ne klonimo duhom, gospodo!... Jam alios 
vidimus ventos (vidjesmo i drugačije oluje), i ova 
će prehujati preko naših glava, a mi ćemo ostati 
cieli... uze govoriti uzvišenim glasom grof Adam, 
da su ga svi čuti mogli. Njegovi prijatelji, koji su 
imali oko sebe svoje manje hrpe, prestadoše govoriti 
i povukoše sa sobom svoje slušatelje bliže k govor- 
niku, koji je stajao nasred sobe, ter se visokim 
svojim stasom izticao iz tiesnoga kruga gospode, koji 
su se oko njega okupili. 

Opaziv grof Adam, da je na njem samom ostala 
rieč i da se je cielo družtvo samo oko njega saku- 
pilo, da ga čuje i sluša, produlji odmah započeti 
govor: — Da, mi ćemo ostati cieli, ako budemo 
složni i neustrašni.. Impavidum  ferient ruinae! 
(neustrašnoga poklopit će ruševine)! A čega da se 
bojimo, ako vršimo svoje pravo, koje nam daju za- 
koni našega kraljevstva. Hoće da uvedu u nas nje- 
mački jezik u javnu službu... Kako mi dolazimo 
dotoga?... Zar smo mi Niemci, ili terra haereditaria 
(nasljedna zemlja) naše dinastije, kao Austrija ili 
Tirol itd.? Tamo neka uvadjaju njemački jezik, ali 
kod nas mu nema mjesta... Mi smo Hrvati, imamo 
svoje zakone i svoj ustav... Bez naše privole ne 
smije se ukidati, što zakonito postoji, i uvadjati 
nešto, što mi ne ćemo, i što solenniter odbijamo. Mi 
ćemo remonstrirati proti jezičnom dekretu u naših 
županijskih skupštinah, mi ćemo prosvjedovati proti 
toj nezakonitosti i pozvati se na naše pravice, — 
kojih se mi nikomu za volju odreći ne ćemo .... 

— Ne ćemo, ne ćemo! ... Vivat comes! — zagr- 
milo je u dvorani iz stotine punih, uzbudjenih grudi. 
Prisutni uzeše sve napetije slušati govornika. 

— Uvesti u naše javne poslove njemački jezik... 
znate li, što to znači? — prihvati dalje grof Adam. — 
To je toliko, kao dovesti u zemlju čitave legije nje- 
mačkih oficijala, koji će našim domaćim kruh iz 
usta trgati. Gospodo! to je do Boga vapijući grieh.. 
Za tri godine ne mogu stari ljudi podpuno naučiti 
tudji jezik, ane nauče li, gube službu. To ne bi još 
toliko zlo bilo, da imadu o čem drugom živjeti, ali 
ne zaboravimo, gospodo, da je naše plemstvo, iz ko- 
jega biramo svoje javne službenike, silno osiromašilo. 
Dugi nasljedni, pa za njim sliedeći sedmogodišnji 
rat s Prusima uništio je blagostanje našega plemstva. 
Dadosmo krv i imetak za priestolje, te sada stradaju 
mnoge plemićke porodice, koje su prije na glasu 
bile radi bogatstva. Stotine i stotine plemića nije 
kadro živjeti, da nema službe, pa i to sada da iz- 
gube... A zašto i komu za volju?.. Njemačkim 
stepihlebom, koji vrebaju.na dobri hrvatski zalogaj ?.. 
To je, gospodo i braćo, nepravda, koju mi ne ćemo 
odobriti našim mučanjem; mi ćemo tražiti, da se 
odmah sazovu skupštine županija zagrebačke i varaž- 
dinske, koje su po Vami ovdje zastupane, i prosvje- 
dovat ćemo proti tomu jezičnomu dekretu i pozvat 
ćemo i sve druge županije naše, da se tomu pro- 
svjedu pridruže. Je li tako, gospodo? 

— Tako je, tako! — povladjivahu bučno gosti. 
— Mi ćemo prosvjedovati, ne primamo dekreta! 

Dok je trajala buka podjarenih nezadovoljnika, 
pristupi i stade do grofa Adama kanonik Sebastianović 
i dignuvši ruku u zrak pokaza, da bi želio govoriti. 

— Silentium, silentium!| — počeše mnogi sada 
vikati, da utišaju buku i žamor u dvorani. Napokon 
nastade tišina i kanonik poče izprva posve iz tiha, 
a kasnije sve jače i krepčije, kako su ga zanosili 
njegovi osjećaji: 

— Ja ne ću da govorim kao branitelj našega 
ustava i pravica, to prepuštam drugim vještijim 
od mene u tom poslu, premda i ja znam, da je la- 
tinski jezik gojenče naše konstitucije i da se bez 
naše volje ne smije u grob položiti. Ja govorim kao 
čovjek, koji sam uzgojen tim jezikom i kojim se kad 
i kad javljam na vilinskom Helikonu. .. 

— Vivat poeta, vivat Corinaeus Lapizius! — 
kliknu protonotar Bušić, veliki obožavatelj muze Se- 
bastianovićeve. 

— Vivat, vivat! — prihvatiše oštro i ostali. 

— Taj jezik poznajem i ljubim kao i rodjeni svoj 
materinski jezik i tko ga hoće da prije reda sahrani, 
proti tomu ja ustajem. Klasičnost izraza, elegancija 
i muževna krepčina, to su prednosti, kojih nikoji 
jezik nema kao naš stari i slavni jezik latinski... 
Hoće da nam ga uzmu, a što nam daju u zamjenu? 
Jezik njemački, koji smo najprvo čuli od njemačkih 
Soldnera i zgražali se nad njim, — jezik, koji nema 
literature, pa koga su istom u novije vrieme neki 
obradjivati počeli... Kakovo pravo ima taj jezik 
u nas, medju Hrvati?... Ako već ne će da trpe 
mrtvi jezik latinski, neka nam dadu naš živi i liepi 
materinski jezik... U njem su više viekova pisali 
i proslavili se svietli umovi i pjesnici Ragusaei: 
Gundulić, Palmotić, Gjorgjić i stotine drugih, u 
njem beru i danas lovore umni muževi u Slavoniji, 
kao moj slavni učitelj i uzgojitelj Kanižlić, Vid 

Došen, Relković i preučeni franciskan pater Ka- 
tančić... Gospodo, ja sam čitao djela tih slavnih, 
zaslužnih za narod muževa, i velim Vam, da nema 
premca jeziku latinskomu, kao naš jezik hrvatski. 
To su dokazali ti muževi svojim sjajnim umom i 
vještim perom. Što će nam dakle surovi jezik ger- 
manski, kad imamo liepi i sladki naš jezik narodni, 
koji ljepotom ne zaostaje ni za jezikom staroga 
Lacija, ni sadašnjih romanskih plemena... 

— Istina je, pravo govori! — iztaknu se stari 
grof Petar Sermage, čovjek fine naobrazbe. 

— Ja sam, dakle, za to, da svečano prosvje- 
dujemo proti neustavnom dekretu i jesam za ono, 
što predlaže naš vriedni domaćin grof Adam... 
Ne bismo radili ni ustavno, ni patriotički, da zastra- 
šeni zatvorimo usta i primimo, što nije za nas, niti 
ikada smije biti... Vi me poznajete, gospodo, i znano 
Vam je, da nisam protivnik carevih naprednih re- 
forma, ... ako ne vriedjaju naš ustav i vjeru... 
Mnogi su me već radi toga krivo sudili, ali neka 
ih: conscia mens recti famae mendacia ridet!.. Dekret 
carski, o kom sada viećamo, nije nikakova reforma, 
nego naredba: sic volo, sic jubeo... Tu naredbu 
ne možemo priznati i zato prosvjedujemo sa zakonom 
u ruci. 

I opet zaori dugotrajni vivat — u dvorani. Svi 
prisutni, koji su poznavali kanonika Arkadjana, ču- 
dili su se, da je on danas tako govorio. Znali su ga 
kao velikog štovatelja cara Josipa, koji nije žestoko 
prigovarao ni samim njegovim crkvenim reformam, 
dočim je druge njegove socijalne i naposeb školske 
reforme s oduševljenjem primao. Radi ove njegove 
simpatije prama vladaru reformatoru držali su mnogi 

istinitimi one tajne glasove, koji su se u potaji ši- 
rili o arkadjanskom pastiru — (tako se je pjesnik 
sam nazvao), naime, da je francmacon (slobodni 
zidar), koji je već više godina spadao u peštansku 
ložu, kao i njegov prečastni kolega Filip Wohlgemuth. 
Ako je sada taj slobodoumni muž ustao proti carskom 
jezičnom dekretu, učinio je za to, jer mu je taj 
jezik, kao pjesniku latinskomu, bio nada sve mio, 
kao što mu je nada sve mrzak bio opori jezik nje- 
mački. Pa onda taj dekret nije ništa sadržavao, što 
bi odgovaralo slobodnomu njegovu mišljenju. On je 
i s toga gledišta osjećao se slobodnim i nevezanim, 
pa je govorio ovako, kako mu je srdce njegovo 
prišapćivalo. 

Od sabrane gospode nije nitko više govorio... 
I čemu da tko još govori i sabranike predobiva za 
stvar, za koju su već prije sastanka svi do jednoga 
bili. Gospoda su opet stala se sakupljati u hrpe, 
gdje se je viećalo o tom, kada da se drže skupštine 
u Zagrebu i Varaždinu, tko će sve u njih govoriti i 
tko sastaviti preponizne predstavke na kralja, koje su 
imale biti pristojne doduše, ali energične i ratoborne. 

Gospoda su se doduše dosta brzo sporazumjela 
o tih stvarih, ali oni bi bili bez kraja i konca još 
dalje razpravljali i razpredali o tom važnom tematu, 
da nije galonovani sluga otvorio vrata u znak, da 
gospoda imaju poći u blagovalište, odkud je već 
dopirao neobično živi i veseli žamor ondje čekajućih 
gospodja, koje dodjoše k objedu u sjajnih opravah. 

Polagano i dostojanstveno poče kretati duga po- 
vorka gospode u blagovalište. Tom prilikom sastadoše 
se upravo pred vratima blagovališta grof Adam s kano- 
nikom pjesnikom, koji je išao uz svoga druga Rafaja. 


42 


— Danas sam s tobom zadovoljan, — reče ša- 
ljivo grof kanoniku. — Danas nisi iz lože govorio 
o carskom dekretu. — Ovimi riečmi nišanio je grof 
na francmaconske odnose kanonikove. Kanonik Rafaj 
obori oči, čineći se kao da nije ništa čuo. 


— Moja loža, — odvrati izbjegavajućim načinom - 


kanonik, donekle žacnut grofovimi riečmi — jest 
loža kršćanske ljubavi i snosljivosti! 


Grof Adam potrepta po ramenu pjesnika, kao 
da mu je htio pokazati, da nije ništa zlo mišljeno 
bilo s njegove strane. Tako unidjoše u blagovalište, 
gdje bijahu uz sve četiri stiene dugački stolovi, 
prostrti težkom domaćom tkaninom i starodavnom 
srebrninom, koju je sva grofovska porodica za danas 
dopremila u Bistru. Okolo izmedju stolova stajahu 
u manjih hrpah otmene gospodje i djevojke, sve 
odjevene po najnovijoj razkošnoj modi, koja je za 
nekoliko dana dolazila iz carskoga Beča u Varaždin 
— nazvan u novo doba malim Bečem, — odkuda se 
je onda po Zagorju i po drugih stranah Hrvatske 
širila. Velikašice i bogatije plemkinje imale su skupo- 
cjene diademe u kosi navrh glave svedenoj, a o vratu 
i po rukah sievale su venecijanske ogrlice i grivne 
i parizko prstenje. Bijaše divotan pogled na te sta- 
site i ponosite gospodje, a osobito na mlade one 
pupoljke djevojačke, koji se u toj kiti krasotica 
milovidno izticahu. 

Dugo je trebalo, dok je veliko družtvo posje- 
dalo oko dugih stolova, pri čem se je strogo pazilo 
na to, da svaka gospodja dobije i svoga kavalira, 
i to, ako je moguće, sebi najmilijega i najpoćudni- 
jega. Onda bijaše to družtveno pravilo, a takav 

razpored pri stolu bijaše najbolji začin svakomu 
hrvatskomu družtvu. 

Posljednji stiže na svoje mjesto domaćin grof 
Adam, koji si je odabrao mjesto uz groficu Luciju, 
ženu baruna Nacija. Prije nego će sjesti, dade ubru- 
som znak muzikašem polag u pokrajnoj sobi. Ve- 
sela plesna glasba razlegnu se čarobno u dvorani 
i gospodski se objed započe. 

| x oo» 

Sunce je već počelo sjedati za štajerske planine 
a poslije vrućega lipanjskoga dana poče lahoriti 
hladni večernji vjetrić, prelietajuć preko cvjetnih 
travnika i brežuljaka oko bistranskoga grada. U 
mladom jošte perivoju, nasadjenu oko vlastelinskoga 
dvora sakupio se sav mladji sviet, nalazeći se u 
grofovih dvorovih. Jedva su dočekali mladi kavaliri i 
mlade djevojke, da se ukradu od stola, za kojim su 
gospoda još uviek sjedila, pijući i držeći duge, sve 
vatrenije govore. Mladjim bijaše dosadno to družtvo 
stare gospode i oni su htjeli svojim načinom zaba. 
viti se. Majčice ostadoše uz stariju gospodu, da ne 
budu sami, i samo posve mlade gospodje, u kojih je 
još bilo djevojačkoga osjećaja i ćudi, ostavile su 
družtvo gospode i odšuljale se za mladjimi dolje u 
perivoj. Stariju gospodu nije to nimalo smetalo. Neki 
od njih zabavljahu se izvrstno sa svojimi susjedami, 
medju kojimi bijaše veoma liepih, — drugi su pu- 
šeći lulu i pijuckajući udarili u žive razgovore o 
svem i svačem, treći su se pristranili u pokrajne 
sobe i stali se kartati, a bilo ih i takovih, koji su 
šalom i bučnim pjevanjem sebe i druge zabavljali. 

Mlade velikašice i plemkinje, koje su sašle bile 
u gradski perivoj, zabavljahu se svojim načinom i 

pustim, obiestnim i nepromišljenim, ali vazda dra- 
žestnim; — jer što ne dolikuje mladim, andjeoskoga 
lika krasoticam ? Jedne su počele igrati se — lovice — 
s mladimi kavaliri, igra, kojom se mala djeca nasla- 
djuju; druge su ruku u ruku s mužkarci preskakivale 
jarke i grabe u perivoju; neke su opet u jagmu uzele 
brati poljsko cvieće i savile na brzu ruku toliko 
vjenčića, koliko bijaše ženskih glava, a za mlade 
kavalire priugotoviše kitice cvieća. 

Kad su bile stim poslom gotove, zaredaše po 
svem družtvu i okitiše svakoga pojedinoga, ženske 
vienci, a gospodu kiticami. koje im zadjenuše u 
gornju haljinu. Malo po malo sabralo se oko kiti- 
ćarka cielo razuzdano družtvo. Bijaše ga liepo vi- 
djeti, ukrašena tim šarenim poljskim cviećem. Jedan 
drugoga je s nekom dopadnošću pogledao; — ta 
misao svidjala se svima. 

— Igrajmo se sada sliepoga miša! javi se u 
jedan put komtesa Eleonora, do koje je stajao njezin 
nerazdruživi kavalir grof Ivan, ali sada već u ele- 
gantnom francezkom odjelu. | 

— Sliepoga miša, sliepoga miša! — povladiše 
kao u jedan glas mlade djevojke poskakujući veselo 
i pleščući rukama. 


— Vi ćete, grofe, biti prvi sliepi miš! — zapo- 
vjedi Eleonora. 
— Pokoravam se Vašoj ljepoti! — odgovori 


poluglasno grof sladkim naklonom i dade si odmah 
zavezati oči komtesinim rubcem. 

Sada bijaše tek veselo u mladu družtvu. Siromah 
grof Ivan težko se je izmučio i naskakao, dok se je 
spasio i progledati mogao. Strgavši lievom rukom 
rubac, vidje da drži za opravu Rosinu Magdaleni- 

ćevu. Vragoljasto djevojče dosta ga je za njegove 
sljepote nadražilo, drpajuć ga i bockajuć posve iz 
bliza, ali u jedanput ju sreća iznevjeri. Kad je 
htjela da mu izpred nosa proleti, poskliznu se na 
finoj, mladoj travi i pade. Sve udari u smieh. Rosina 
skoči ljutito na noge i htjede pobjeći, ali bijaše 
kasno. Grof Ivan držao ju je već za opravu. 


— Pustite me, — govoraše mu djevojka, — 
Vi ste me sigurno vidjeli. 

— Nisam, draga baroneso!.. nisam, parole 
d' honneur!.. Ali sam čuo, gdje ste pali, — uvje- 


ravaše grof. 

Premda se je mala _ mrgodila, ipak joj njezine 
drugarice zavezaše oči i to kruto, da ne može ništa 
gledati. Nisu joj vjerovale. Biedna Rosina nije i 
sbilja ništa vidjela, što joj ipak nije bilo posve pravo. 
Da bar samo malko vidi! ali to ne bijaše moguće. 
Svi su pazili na nju, pa kad je htjela bolje namje- 
stiti rubac, jer da ju tobože jako steže, odmah su 
po dvie, tri drugarice priskočile i rubac namjestile 
kako treba. Nije fajde, morala je loviti, ne videći 
upravo ništa. Dražili su ju ljudski, i vješto se ugi- 
bali njezinim izpruženim rukama, kojima je svaki 
čas oko sebe hvatala, .. al uzalud! Kraj sve svoje 
okretnosti nije joj pošlo za rukom da ikoga uhvati. 
To je prpošnu djevojku silno razljutilo, što se je 
moglo opaziti na biesnih kretnjah i poskocih, kada 
je htjela koga da uhvati. Bila je sva zažarena, a na 
licu, koje bijaše nesakrito rubcem, moglo se je vi- 
djeti, da se mali djavolčić užasno jedi. Bijaše sita 
već te igre i sva izmučena. Već je htjela da strgne 
s očiju rubac i da se kani igre, kad ali ju netko 
nježno povuče za rukav od oprave. Rosina hitro 

zahvati oko sebe rukama i — jedva jedanput uhvati 
nekoga. Bio je grof Hinko Sermage. 

— Hal — reče zlovoljno djevojka, — Vi ste se 
dali uhvatiti! 

— Da, da, — potvrdiše drugi iz družtva, — on 
se je dao uhvatiti. 

— Zar Vam nije pravo? — upita grof iz tiha 
Rosinu, — htio sam Vas spasiti. 

— Rosina neka dalje lovi! — povikaše nekoje 
ženske. | 

— Ja ne igram dalje! — odgovori srdito dje- 
vojče i baci bieli rubac na rame grofu. 

— Onda prestanimo svi! — reče grof Ivan 
Oršić. — Valja da se odmorimo za ples, koji može 
i do zore potrajati. 

— Prestanimo, prestanimo! — vikahu osobito 
ženski glasovi, misleći na plesnu zabavu, za koju se 
trebalo malko i pripraviti. Doskora se stala mladež 
razilaziti. Živahnoj Rosini bilo je premalo zabave 
pod vedrim nebom. 

— Šta ćemo sada raditi?... — okrenu se 
ona prama grofu Hinku, koji se je uviek u njezinoj 
blizini nalazio. — Baš ćemo se dugočasiti do plesa. 

— Da pojašemo malko travnikom | — predloži grof. 

— Izvrstna misao!... Samo da imam konja za 
jahanje! — reče Rosina, koja bijaše smiona i vješta 
jahačica, u ono doba velika riedkost. Otac njezin, 
koji bijaše sam strastven jahač, učio je svoju kćerku 
već iz malena jahati, pa je i učinio od nje izvrstnu 
jahačicu. 

— Komtesa Eleonora ima konja, na kom je do- 
jahala amo iz Lobora... Da ju zamolimo ... — 
reče grof. 

I oboje pristupe komtesi, koja je s drage volje 


uslišala tu želju. — Samo pazite, Rosinice! — opo- 
menu Eleonora baronesu. — Konj je obiestan i ima 
svojih hira. 

— Tim bolje, takove konje ja najvolim, — od- 


vrati Rosina. 

Grofovske sluge osedlaše brzo konje i njih dvoje - 
mladih ljudi, grof Hinko i Rosina,: pojahaše trav- 
nikom. Izprva jahali su kasom i lagano. Rosinin jašac 
Selim, čista arapska krv, osjetiv na sebi nepoznata 
jahača, počeo je iz početka ludovati: uzmicao natrag, 
poskakivao i propinjao se uz gromovit vrisak. Nu 
to Rosinu nije ni malo smetalo. Ona je sjedila kao 
prikovana na sedlu i žestokim Arapom tako sigurno 
vladala, da je pametna životinja odmah uvidjela, 
da ima posla s vještim jahačem, komu se valja po- 
koriti. 

— Pojašimo brže! — reče Rosina grofu i po- 
leti skokom napried. Grof pristade za njom. Livada 
oko bistranskoga dvora bijaše baš nedavno prvi put 
pokošena, pa je milota bila jahati po toj gladkoj 
površini. Veselim licem jurila je Rosina s grofom 
tamo prama kraju livade, gdje se je lelijalo žito na 
vlasteoskih oranicah. 

— Samo oprezno, baroneso! -— opominjaše grof 
Rosinu. — Pazite, kako sjedite! 

— O, ne bojte se, nije to prvi put! — odgovori 
s nekim ponosom djevojče. — Vidite, da me jedva 
sustižete ! 

— Istina, Vi izvrstno jašete! — pohvali ju grof. 

U taj tren skoči Selim kao pomaman na stranu, 
ter uze uzplahireno puhati i hrzati. Rosina trgne 
uzdom i udari bičem konja, — nu to nije ništa hasnilo, 

Životinja se stade biesno ritati zadnjima nogama i 
onda propinjati. 


— Skočite, za Boga dolje! — moljaše grof Ro- 


Sinu, te pokuša, da se približi uzplahirenu konju i 
da ga za uzde uhvati, ali to mu nije pošlo za rukom. 

— Umirit će se već! — odgovori Rosina, sje- 
deći čvrsto na sedlu, ali na njezinu licu, koje je u 
jedanput probliedilo, moglo se je vidjeti, da ju je 
obuzela neka tjeskoba. Grof htjede baš da ponovi 
svoju molbu, kad li Selim kao pomaman poleti 
napried poljanom. Poplašio se. 

Grof Hinko nije se dugo razmišljavao ... Strje- 
limice poleti i on za Rosinom, želeći, da ju dostigne 
i njezina konja zaustavi. Ali to mu nije pošlo za 
rukom. Nekoliko sežanja bijaše uviek za poplašenim 
Selimom. Bilo mu je, da poludi... Još jedan, dva, 
tri trena i Selim će uletjeti u gusta žita s Rosinom, 
koja je sva upropašćena, poput smrti blieda na njem 
sjedila. Premda bijaše odvažna i gotova na svakake 
vratolomije, bila je ipak još premlada... Tjeskoba 
i užas obuzeše joj mladu dušu i činilo joj se, da će 
ju svaki čas sviest ostaviti. 

Sada se dogodi nešto nenadana. Izmedju travnika 
i žita bijaše oširok i dosta dubok jarak, u kom se 
je držalo vode preko cieloga ljeta. Jarak bijaše vas 
obrašten sitom, rogozom i trstikom. Selim bez obzira 
ustremi se u baru, nu za čas vidjelo se, da je propao 
u grez bez jahačice. 

Očajani krik izvi se grofu iz grla. Skočiv s konja: 
zadje žurnc, ali oprezno u jarak. Tu je izmedju site 
i rogoza provirivala ružičasta oprava Rosine, koja 
je bez sviesti tu ležala i tonula u vcdi. Ležala je 
nauznako izpruženih od sebe ruku. Drhćući od uzbu- 

djenosti uhvati grof djevojku za ruku i privuče 
k sebi. Onda ju podhvati izpod struka i iznese na 
travu. 

Odmah pomisli, da valja spasiti i konja, koji je 
čudnovato hrzao i težkim naporom držao glavu iznad 
bare, u kojoj se je mogao i zadaviti, da mu je glava 
klonula. Prikučiv se konju, uhvati uzdu i povuče ga 
na stranu, gdje je vidio, da je grez plitči. ,Hip, 
Selim! hip, Selim!“ obodravaše konja, a plemenito 
živinče uze se naprezati, što je moglo, dok napokon 
ne izvuče prednje noge iz greza. Grof ga povuče 
još jače na stranu, i za nekoliko trenutaka stajaše 
Selim na sve četiri noge. Drhtao je u svem tielu, 
iz grudi tekla mu je krv, a nedaleko od njega 
lopataše u vodi hrčak izmedju site i trave. Sada 
je grofu puklo medju očima. Nema sumnje, da je 
ta krvoločna i drzovita živinica, dok su jahali liva- 
dom, skočila na konja i svojim oštrim zubima za- 
kvačila se u njegove grudi. Konj se je od toga 
uznemirio i poplašio. Naglo izvede grof konja na 
livadu, ostavi ga na rubu livade, gdje je ostao mirno 
stojeći kraj njegova konja. Sada priskoči k Rosini, 
koja je još bila u nesviesti, blieda kao da leži na 
odru. Ne razmišljajuć dugo, zagrabi u bari vode 
svojim trouglastim šeširom i poče njom škropiti lice 
Rosinino. Al nije pomoglo. Htjede već da razkopči 
na njoj steznik, koji su gospodje uzprkos carevoj 
zabrani neprestano nosile, ali odustade od toga. 
Nije znao, što da počne i zabrinuto se obazre i po- 
gleda k bistranskomu dvoru. 

— Hvala Bogu! — uzkliknu, opaziv, da dva 
* čovjeka trče što mogu preko livade pravcem k njemu. 


Tomić: Za kralja. II. 4 

Bijahu to domaći sluge, koji su vidjeli, da se je nešto 
dogodilo, što nije dobro. 

Grofu odlane. Iz nova donese vode i stade škro- 
piti djevojci lice, a kada je svu vodu potrošio, uze 
još šeširom domahivati zraka k otvorenim ustima. U 
jedanput maknu ona rukom i polahko otvori oči i 
podiže ih prama grofu, koji je nadvinut nad nju, 
pozorno ju motrio. 

— Kako Vam je, Rosino? — pitaše već ohra- 
breno grof. Rosina ne odgovori ništa. 

— Kako Vam je, dali Vas gdje boli ? — pitaše 
on zabrinuto, ne dobivši odgovora na svoj upit. 

— Slaba sam! — odgovori tiho Rosina. — 
Ajdemo majci, gdje je moja majka? — i pokuša, 
da se podigne, uprvši se o lakat desne ruke, al nije 
išlo. Bijaše preslaba. 

— Vi ne možete sami nikamo! — uvjeravaše 
ju grof. — Ja ću Vas k sebi na konja uzeti i.od- 
jahat ćemo polagano u dvor. | 

Rosina ne reče ništa, kao da nije nikakove 
volje imala. U to dotrčaše k njim i težko izgledane 
sluge, koji, opazivši na travi ležeće bliedo djevojče 
samo se iznenadjeno pogledaše, ne ufajući se ipak 
pitati, što se je sbilo. 

Grof Hinko brzo uzjaha na svoga konja, a slu- 
gam zapovjedi, da mladu baronesu oprezno k njemu 
na sedlo dignu. Korakom jahao je grof po travniku, 
držeći u naručaju Rosinu, koja je svoju glavu, kao 
da je ukinuta, spustila na rame grofovo. 

Za njima vodile su sluge nagrizenoga konja 
grofice Eleonore i u tihu razgovoru nagadjale o tom, 
što se je i kako sve to dogodilo. Toliko su sigurni 
bili, da se je mlada barunica morala skupa s konjem 





- ————————— 

srušiti u jarak, jer barunica bijaše sva mokra, a konj 
sav blatan od greza. 

Velika zabuna i trka nasta u dvoru, kada je 
grof Hinko s Rosinom onamo dojahao. Lucija, mati 
njezina, bijaše sva izvan sebe, čuvši, što se je do- 
godilo, a i Nacio čisto je oniemio, motreći bliedo 
lice svoje jedinice!... 

Sirota Rosina naprezala je sve svoje sile, ne bi 
li uvjerila roditelje, da joj nije ništa, nu oni se još 
više zabrinuše, slušajući taj nemoćni, bolni glasak i 
motreći onaj slomljeni pogled njezin. | 

Odnesoše ju u sobu u prizemlju dvora i položiše 
na krevet. Liečnika ne bijaše pri ruci, koji bi po- 
mogao u neprilici, što dakle da urade ? Htjedoše već 
da pošalju u Zagreb karuce s najbržimi konji po 
gradskoga medika, kad li se dosjeti Nacio, da je u 
družtvu čovjek, ne doduše liečnik po zanatu, ali 
koji se je razumio u liečenje kao mnoga liečnička 
»excelencija“, koji je naslov liečnikom istom kraljica. 
Marija Terezija oduzela. 

Taj čovjek bijaše kanonik Wohlgemuth, osobiti 
prijatelj medicinske nauke. U svojoj ovećoj biblioteci 
imao je posebni pretinac medicinskih knjiga, koje 
je neprestano čitao i sijaset recepta iz njih na pamet 
naučio. Poznavao je sve ljekovite trave i domaće 
liekove, znao je slomljene noge ili ruke uravnati, 
krv puštati, čirove rezati, rane paliti, riečju, bijaše 
za ono doba gotov liečnik. Njegove kolege, kano- 
nici, najvoljeli su njega zvati, ako bi oboljeli, pa i 
sam biskup tražio je u bolesti pomoć izkusnoga 
kanonika, 

Njega, dakle, dovede Nacio k bolestničinoj po- 


stelji, u kojoj je Rosina apatično ležala, okrenuvši lice 
pa 

k stieni. Kanonik slušaše pozorno, što se je dogodilo, 
opipa bilo djevojci, priedje rukom preko njezina čela, 
i tjemena i okrenuv se prama Naciju, reče posve 
sigurnim glasom: 

— Nihil periculosi (ništa opasna)! — onda po- 
gledav Luciju, koja je pogledom hvatala svaku rieč 
s njegovih usta, produlji: — baronesa se je užasno 
prestrašila, to je glavno... Strah ju je čisto slo- 
mio... Uz to, mislim, da su se i moždjani malko 
uzdrmali, ali i tu nema nikakove opasnosti . .. Mećite 
joj mokre ručnike na glavu i za nekoliko ura biti 
će joj puno bolje... 

Luciji kao da je kamen sa srca pao. 

— Hvala Bogu, samo da nema nikakove po- 
gibelji! — uzdahnu dobra majka, sklopivši pobožno 
ruke. 

— Nikakove! — uvjeravaše kanonik. — Zatri, 
četiri dana moći će se vratiti u Zagreb. 

Nacio odprati kanonika u gornje odaje, gdje je 
doskora imao ples započeti. Mladje gospodje i dje- 
vojke preobukoše se u plesna odiela, na kojih se je 
vidjela pomama za raztrošnošću i sjajem. Dok su 
prije samo najbogatije velikašice imale po koju svi- 
lenu opravu, sada na ovoj zabavi bijaše ih vrlo malo, 
koje nisu šuštale u skupoj svili, nakićene zlatom i 
dragim kamenjem. Jedna je mislila drugu nadkriliti, 
pa makar muž ili otac do vrata zapao u dugove, 
ma propala i sama plemićka djedovina. 

Kad je večernica sinula na nebu, zasvira or- 
kestar varaždinskih mužikaža veselu polku i ples 
započe. Otvorio ga je domaćina grof Adam s gro- 
ficom Sermageovom, materom grofa Hinka. Za njima 
zaredaše čitavi rojevi oduševljenih parova. 

— Ah, mama draga! —- uzdahnu plačnim gla- 
som Rosina i suze joj navrieše na oči. 

— Što je, angjele? — upita ju uplašena mati. 
— Da li te gdje boli? kaži, drago diete? 

— Ah, oni gore plešu, a ja moram ovdje le- 
žati... 

— Umiri se, dušice!... — tješila ju Lucija, — 
— Božja volja!... Ti si još tako mlada... dosta 
ćeš se naplesati... 

— Moja liepa ljubičasta oprava ... ah tako sam 
se veselila!,.. Kada ću ju moć obući? — jadiko- 
vala je sirota Rosina. 

— Bit će skoro i tomu zgode!... — mirila ju 
mati. — Kad ozdraviš, dat ćemo i mi zabavu i ples 
u našem dvoru u Zagrebu... Bit će još ljepše 
družtvo, nego ovdje... Samo se umiri i ne žalosti se... 

Djevojče zamuknu i okrenu k stieni glavu sa 
zlovoljom na licu. Vidjelo se, da je materine rieči 
nisu utješiti mogle. Takova je već mladost! 

Oko ponoći usne Rosina tvrdim snom uzprkos 
tomu, da se je iz gornjih odaja čula neprestana 
svirka, žamor i pjevanje pićem ugrijanih gosti. 

Zabava i ples potraja do zore. Sve bijaše veselo, 
razigrano, neki dapače do razuzdanosti. Ali u ta- 
kovih prilikah nema zamjere. Jedna jedina osoba 
medju timi stotinami veselih ljudi bijaše tužna i za- 
mišljena. Bijaše to mladi grof Hinko Sermage. Kako 
se je veselio, da će se moći danas do mile volje za- 
bavljati i plesati s onim dražestnim djavolčićem, a 
eto slučaj htjede, da je ona morala u krevet leći. 
Mnogi su opazili tu njegovu sjetu, ali se nisu mogli 
domisliti pravomu uzroku, jer nitko nije znao, ni 
slutio, da se grofu veoma svidja jedinica Magda- 

lenićeva i da mu je ozbiljna nakana oženiti se s njom. 
Mislili su obćenito, da je grofa, koji bijaše vrlo ner- 
vozan, silno uzrujala nesretna zgoda i pustiše ga 
u miru. 

Mnogo sretniji bijaše njegov drug grof Ivan Oršić. 
Njegov ideal, liepa, koketna komtesa Eleonora danas 
je svojima dražima razpirila do žarka plamena njegove 
osjećaje, koje je spram njoj u srdcu dugo već gojio. 
Nije mogao odoljeti srdcu, a da joj danas ne očituje 
tvrdu svoju namjeru, da ju želi imati za drugaricu 
života. 

Već je svanjivalo, kad je Eleonora, sva umorna 
od plesa, sa svojim plesačem, grofom Ivanom, 
sjela u jedan izdubak dvorane i polegavši na pol u 
doturenu joj naslonjaču, stala se lienjivo lepezom 
hladiti. 

Grof Ivan sjeđe k njezinoj glavi na mali tabouret 
i poče joj poluglasno govoriti: 

— Danas je osudan dan za me, komteso! 

— Ne govorite mi, molim Vas, u frazah.. 


Ja Vas ne razumijem! — odgovori nehajno Eleonora. 
— Smijem li, dakle, otvoreno govoriti ? 
— oO čem? 


— O mojoj sudbini, mojoj budućnosti, grofice? 
— reče živo grof. 

— Kakva posla imam ja s Vašom budućnosti ? 
— pitaše Eleonora, pogledavši postrance grofa. Činila 
se je tobože nevještom, a ovamo moglo se joj je 
vidjeti na licu, da je odmah pogodila, kamo smieraju 
grofove rieči. 

— Moja budućnost samo je u. Vašoj ruci! — 
uvjeravaše grof. — Eleonoro! Vi ste mogli vidjeti, 
da Vas obožavam, da ste mi od svih najmilija... 

Bez Vas nema meni života, ni budućnosti... — 
I kod tih rieči uhvati za ruku komtesu. 

— Vi ste danas suviše sentimentalan! — na- 
smija se glasno Eleonora, iztegnuv polahko svoju 
ruku iz grofove. 

— Ne uztežite_ mi ono, što kanim izprositi od 
Vas. 

— Moju ruku...? 

— Da, Vašu ruku, Eleonoro! 

— Ah, dragi grofe, — prihvati rieč komtesa, 
— moram Vam priznati, da me je Vaš upros ne- 
pripravnu zatekao... Ja ni ne mislim još na udaju. 

Ove posljednje rieči nisu sigurno istinite bile. 
Eleonori bijaše već dvadeset godina, a u toj dobi 
svaka djevojka misli na udaju,ako se u obće udati kani. 

— Tim više mislio sam ja na ženitbu ... Odkad 
sam položio moju vojničku čast, počeo sam uvidjati, da 
mi je nužda oženiti se. Ovako sam ne mogu živjeti... 

— Vi dakle tražite sebi u pomoć gospodaricu, ku- 
ćanicu... uleti mu u rieč Eleonora. — Moram Vam 
iskreno kazati, da nisam za te poslove ... Ja imam 
moje posebne pasije. ... Vi ih valjda već znate, — 
liepe konje, karuce, lov, ples, i glasbu.... 

— Sve to je, i moja strast! uvjeravaše grof. 


— I kavalirska družtva ljubim,... toga Vam 
ne smijem zatajiti.. nastavi komtesa tobože u šali, 
a bila je živa, živcata istina. — A Vi ste ljubo- 
moran... 

— Nipošto. .. Ja ću se s Vašimi kavaliri na- 
tjecati u udvornosti i ljubežljivosti . . . Imate li još 
šta kazati, komteso ? 

— Ništa... Da sam puna hira i svoje ćudi, to 


sav sviet zna, pai Vi.. 

— Dakako, i to je baš ono, što dmi Vas tako 
dražestnom činil — reče grof. — Dakle evo ruke |! 


Eleonora, pokrivši lepezom lice sve do očiju, 
položi svoju finu ručicu u grofovu desnicu. Oko očiju 
titraše joj čudnovat smiešak. Da li je bilo zado- 
voljstvo, obiest ili Jahkoumna zamisao u budući 
brak... tko bi znao! Lepeza zakrivaše sve, što bi 
vješt poznavalac duševnosti s njezina lica čitati mogao. 


Sav sretan poljubi grof komtesi ruku. Medju 
njim i njom bijaše sada stvar u redu. O privolji nje- 
zinih roditelja nije moglo biti govora ; što je svoje- 
glava djevojka samo zaželjela, to je moralo biti; ro- 
ditelji su ju tako odgojili, oni su se zato bez prigo- 
vora pokoravali njezinoj volji, pa će se pokoriti i 
kod ženitbe, koja se nje najbliže tiče. Pa onda bi- 
jaše grof Ivan u svakom pogledu liepa partija, koji 
je mogao pokucati na vrata svake velikašice, bila 
još tako slavna roda i bogata. 


Na prozore dvorane bistranskoga grada počela 
je već jutarnja svjetlost prodirati. Sluge su pogasile 
goruće voštanice, koje su dvoranu razsvjetljivale, 
ojer se je i bez njih posve dobro vidjelo plesati, a 
vrućina je bila manja. Medjutim se je u dvorani na- 
lazilo sve to manje plešućih parova. Jedan dio otišao 
je spavati odmah poslije ponoći, drugi odoše, kada 
je svanjivati počelo, samo najmladji i najveseliji do- 
čekaše jutro- plešući i pijući. 

Mužikaši varaždinskoga orkestra nekako su po- 
spano već svirali, premda su ih grofovske sluge 
neprestano vinom pojile, a ni plesanje nije bilo 
onako živo ko što bi trebalo. I vinska braća, sjedeći- 
oko punih vrčeva u pobočnih sobah, već su malak- 

. sala. Ovda, onda čuo bi se hrapavi i neskladni glas 
gdje pjeva onu starinsku: 

Okolo stola složno sedimo, 

Jčn drugoga zmožno gledimo, 


J€čn drugomu se veselimo, 
Jčn drugoga imamo rad! 


ali pjesma nije već palila, niti razigravala. Sve bi- 
jaše do grla sito zabave i gostbe, a priroda je tra- 
žila svoju vladu nad umorenim družtvom. Valjalo 
je ići na počinak. 

Oni, koji bijahu iz bliza, dadoše zapreći i odve- 
zoše se svojim kućam, a koji dodjoše s podaljega, 
ostaše u bistranskom dvoru, da se prospavaju. Gospodje 
su dvie a dvie počivale u jednom krevetu, a go- 
spoda, kako je već koga zapalo, neki na krevetih, 
neki opet na naslonjačih, a najviše njih na zemlji, 
gdje bijahu prostrte perine, strunjače, dapače i 
slamnjače. U ovakovih prilikah dobro je, ako se i 
tako prenoćiti može. 

Tako se svrši velikaško-pičmićki sastanak u bi- 
stranskom gradu. 


HI. 


Na sam dan sv. Ladislava, godine 1784., sazvana 
je glavna skupština županije zagrebačke, gdje se 
je imala proglasiti careva naredba o službenom nje- 
mačkom jeziku. Ban je doduše gledao đa po što, po 
to zaprieči sazov te skupštine, ali nije išlo. Plemstvo 
bijaše tom naredbom do zla boga uzrujano i tražilo 
je oduška svojoj ustavnoj jarosti. 

Ban je po svojih pouzdanicih nastojao uputiti 
uplivnije ličnosti, da ta skupština nema sada smisla. 
Naredba bi imala istom za tri godine stupiti u 

kriepost, a u tri godine može se mnogo toga pro- 
mieniti, moguće je dapače, da će se i ta naredba opo- 
zvati. Nu ogorčeno plemstvo dalo je odgovoriti banu 
poslovicom: Principiis obsta, sero medicina paratur 
(pripazi namah s početka, jer kasno liek ne pomaže). 

I kod velmoža pokušao je ban sreću, ali je 
nasjeo. Ovi su smatrali svojom kavalirskom dužnošću, 
da radi plemića, koji su po svom staležu zvani 
bili u javne službe, prosvjeduju proti uvedenju nje- 
mačkoga jezika. Velmože natjeraše bana u kozji 
rog, pa je on morao dopustiti, da veliki župan 
sazove ad hoc veliku skupštinu županije. Sazvao ju 
je, ali je po naputku banovu odmah za tim odpu- 
tovao u Stubičke toplice na liečenje, prepustiv pod- 
županu, da mjesto njega proguta gorku pilulu. 

Ni najstariji ljudi nisu upamtili, da je ikada koja 
glavna skupština slavne zagrebačke varmegjije tako 
mnogobrojno posiećena bila, kao ova. Nije ni čudo. 
Radilo se je o kruhu i budućnosti tolikih plemićkih 
porodica, koje su mogle biti upropašćene njemač- 
komu jeziku za volju. Jatomice pohrliše plemići u 
Zagreb, povukav s sobom i seoske plemiće, koje su 
uputili, da se radi o sudbini i njihove djece, koja 
su titulo nobilitatis (s naslova plemstva) imali pravo ' 
na javne službe. | 

Ugledni Turopoljci Ivan Plepelić de Pleso, i 
Benedikt Arbanas de Also-Lomnica pobrinuše se za 
to, da su plemenita turopoljska braća u punom broju 
dovrvila u skupštinu, kao da je dan varmegjinske 
restauracije. I drugi seoski plemići ne uzmanjkaše 
doći na tu skupštinu, gdje je trebalo suzbiti ,nemške 
ciganije,“ kako ih njihova gospodska braća upu- 
ćivahu. 

Od velikaša, koji su imali pravo glasa u skup- 
štini, nije gotovo ni jedan uzmanjkao. Dobro su oni 
računali, da će odvažni car, koji je pobožne redove 
ukinuo, svemožne Isusovce prognao iz ciele carevine, 
koji je krunu sv. Stjepana dao prenieti u Beč, a 
sada pokušao da njemački jezik učini državnim, još 
i dalje poći, pa će jamačno doskora dirnuti osjetljivo 
i u preimućtva velikaša ovoga kraljevstva. 

Nije za to čudo, ako su neki od velikaša bezob- 
zirce stali kortešovati medju seoskimi plemići, medju 
koje su zašli, a ovi ih okružili gustimi hrpami samo da 
čuju, što najveća gospoda u zemlji misle o novoj naredbi, 
radi koje su se sastali. Grofovi Adam Oršić, Petar 
Sermage, Žiga Vojkfy, barun Nacio Magdalenić i 
drugi imali su svaki _ svoje vjerne štovatelje, koje su 
kao po dogovoru jednako upućivali, kako je nova 
naredba samo za to izdana, da domaće plemstvo 
iztisne iz javnih služba, da ga tim upropasti i onda 
hrvatsku zemlju poniemči, kao što poniemčuje su- 
sjede na Štajerui Kranjskoj. Seoska plemenita braća 
slušala su otvorenih usta, što im prvaci kraljevstva 
tumače i brzo su shvatila, o čem se radi. 

— Hoće nas poniemčiti, draga plemenita braćo! 
govoraše grof Adam kosturašem' od sv, Ivana i 
Moravča. — Strani ljudi, koji nam nisu prijatelji, 
jesti će kruh, što ga mi u krvavom znoju lica pri- 
djelavamo. Naša djeca trpjeti će biedu i nuždu, a 
Niemac punit će si našim dobrom želudac i džepe... 

— A kako bi to moglo biti, molim pokorno 
njihovu grofovsku milost, — iztaknu se Jankina 
Koščec, starčina sa siedim, debelim brkom i gustom 
čupom na glavi, — kad mi toga ne ćemo. Do sada 
je uviek bilo, da samo ono valja, što mi dokončamo. :. 

 — Tako je bilo prije, ali sada nas više ne pi- 
taju. — Odvrati grof Adam. — Sada samo zapovjede 
gore iz Beča: tako mora biti, pa mir! tako su i 
sada počeli s njemačkim jezikom. Najprije će uvesti 
taj strani jezik, a onda će dovesti u zemlju strane 
ljude, da nad nami vladaju... 

— Bog i duša, — razžesti se stari _plemenitaš, 
da mu se je sieda čupa na glavi nakostrušila, — mi 
ćemo ih, ako dodju, izpratiti preko granice, onako 
po hrvatski. — I pri tih riečih udari starac žestoko 
rukom po kratkoj svojoj ali širokoj sablji, da je sve 
zazvečalo. | 

— Dragi moj Jankina, ne bi bilo dobro, da se 
odmah sila upotriebi, — umirivaše grof žestokoga 
korteša. — Car je ovako naredio, a ako se caru 
potužimo, može on i drugačije narediti. 

— Pa dobro! gospoda to boljeznadu, — pristade 
Jankina. — Mi ćemo protestovati, da će se čuti na 
daleko i široko, a svietli će cesar već znati, što je 
potrebno učiniti. 


— Tako je, stari moj! — potrepta ga grof po 
ramenu. — Mi ćemo protestovati svi, bez razlike, 
kao prava plemenita braća... Samo se držite složno 


i djedjerno, kako se pristoji plemenitašem. 

— Neka se njihova grofovska milost ne boji za 
nas! — priviknu Jankina grofu, koji je izišao iz hrpe 
plemića, koja ga je sa svih strana okružavala. — 
Mi se u te poslove dobro razumijemo!... 

Ovako, kao grof Adam, upućivahu i ostali 
velmože seoske plemiće. Nije im bilo toliko stalo 
do toga, hoće li oni u skupštini s njima držati. Za 
to su sigurni bili. Ali više su išli za tim, da seoske 
plemiće podjare proti toj jezičnoj novotariji i da ih 

upute, o čem se radi i na što oni u Beču gore 
smieraju. Kada se ti seoski plemići vrate svojim 
kućam, pripoviedat će i kmetu i slobodnjaku, trgovcu 
i meštru, kakva pogibelj prieti zemlji i kako ju treba 
složno suzbijati. Tako će se zlovolja proti naredbi 
dvorskoj razširiti u svih razredih pučanstva i položaj 
će postati ozbiljniji. Tako su radili i u Ugarskoj, 
pa je stvar dobro pošla za rukom. Mržnja na nje- 
mački jezik bila je ondje tolika, da su izdajicom 
smatrali svakoga županijskoga častnika, koji je od 
straha pred carskom naredbom prionuo učiti njemački 
jezik. Magjarski rodoljubi smatrahu ovaj čas zgodnim, 
da tu mržnju na njemački jezik izrabe u korist narod- 
noga jezika. I to im je pošlo za rukom. Bilo je župa- 
nija, koje su na uztuk carskoj naredbi tražile, da se u 
javne urede uvede narodni jezik, ako se već latinski 
napustiti mora. Ugledne porodice, koje su dosele 
njemački govorile, počele su ostentativno govoriti 
magjarski. Ono malo knjiga, napisanih u tom jeziku, 
čitalo se s pohlepom i išlo od ruke do ruke, Narod 
se je sve više oduševljavao za svoj jezik i doka- 
zivao javno neodoljivu mržnju proti stranomu jeziku, 
koji mu silom narinuti htjedoše. Nezadovoljnici u 
Hrvatskoj mislili su, da bi se isto tako u sdruženih 
kraljevinah imao uvesti jezik hrvatski. I taj jezik ima 
svoju knjigu i hrvatski umnici pišu u njem, a narod 
čita njihove knjige i uživa slast materina jezika. 

Sve se je činilo, da se naredbom dvora o nje- 
mačkom jeziku ne će postići, što se kani, nego baš 
tomu protivno. Doći će već vrieme, koje će poka- 
zati, da li je bilo mudro dirati u mrtve! 

Gospodin zagrebački podžupan dugo je oklievao, 
da otvori skupštinu. Imao je naputke od bana, kojih se 

je morao držati. Ban, izkusan, stari konstitucijonalac i 
varmegjaš, dobro se je razumio u kojekakve dosko- 
čice, koje valja upotriebiti proti usijanim glavam. 
Tako je mislio, da će biti vrlo dobro, ako podžupan 
bude cklievao otvorenjem skupštine, dok samo bude 
moguće. Vodje nezadovoljnika doći će već k njemu 
i sjetiti ga, da bi već bilo vrieme započeti skupštinu. 
Tada je najbolja zgoda, da podžupan iznudi od skup- 
štinara, što mu je ban preporučio. Njegova preuz- 
višenost željela je naime, da ova zlosretna skupština, 
koja po njegovu sudu nije mogla imati nikakova 
uspjeha, što mirnije prodje, da bude što manje hala- 
buke i što manje govornika i čim manje rogobora. 
U tom slučaju mogao bi ban izviestiti dvoru, da su 
proti jezičnoj naredbi ustali samo nekoji nezado- 
voljnici, uz koje su ostali s neukosti, ili straha pri- 
stali. 

Deseta ura bijaše već davno odbila na zvo- 
niku sv. Marka, ali podžupana još ne bijaše u dvo- 
rani. Velmože i plemići postaše nestrpljivi i kasnije 


zlovoljni. 

— Gdje je podžupan?... Zar ne kani otvoriti 
skupštinu ... Čemu to oklievanje . . . vikalo se je sa 
svih strana uz zaglušno udaranje sabalja. 

— Neka se ide po podžupana! — zahtievahu 
nekoji. 

— Quasi vero (nije već još inešta)! — odgo- 
varahu drugi. — Da mu još skute nosimo... Zna 


i sam u dvoranu doći. 

I opet diže se užasna vika: ,gdje je podžupan »“ 
— i sablje stadoše iz nova udarati po podu. 

Nu podžupana ne bijaše. 

— Ne će ipak biti druge, — reče barun Magda. 

lenić velikašem, s kojimi se je razgovarao, — nego 
da ga silom dovedemo u skupštinu. To nije čist 
posao. 

— Ajdmo, dakle, po njega! — pristade odmah 
na to grof Vojky. 

— Ne marim| — privoli i grof Adam Oršić. I 
podjoše njih trojica ravno u sobu podžupana. Tu je 
sjedio gospodin Ivan Nepomuk Bedeković de Komor, 
podžupan i kraljevski savjetnik, skučen nad neka- 
kimi spisi, koje je tobože čitao. Podalje od njega 
stajahu kao drveni svetci gospoda od županijskoga 
magistrata. Gledajući to razžesti se grof Žiga Vojkffy 
i gromko zaviknu na podžupana: 

— Zar Vaše gospodstvo driema, ili je zaboravilo, 
da se danas ima obdržavati važna glavna skupština ? 
Podžupan se ni ne mače, niti trenu okom. 

— Je li gluh taj Vaš podžupan! — reče srdito 
grof prama magistratualcem, koji su kao ukopani 
stajali i niemi kao kipovi. 

— To je doista nečuven postupak, — razžesti 
se barun Magdalenić. — Tužimo ga banu. 

Na te rieči podiže podžupan glavu i pogleda 
prisutne velikaše. 

— Što žele presvietla gospoda ? — reče mirnim 
i tihim glasom, kao da se nije ništa dogodilo. 

— Moramo li Vas tek sjetiti, da je već skrajnje 
vrieme otvoriti skupštinu, — reče osorno grof 
Vojkffy, ustremivši jastrebski pogled u podžupana. 

U isti čas zagrmi u dvorani iz nova užasna vika: 
»gdje je podžupan“ i silno udaranje sabalja. 

— Čujete li, kako su gospoda ozlovoljena?... 
Čemu to oklievanje? — umieša se sada grof Adam 
energično u rieč. 

— To me malo smeta! — odvrati ravnodušno 
podžupan. — Ja najbolje znam, kada je vrieme, da 
se otvori skupština. Imamo samo jedan predmet raz- 
praviti. Možemo lahko biti do podne gotovi... 

— Tko to može znati? — uleti u rieč podžupanu 
grof Vojkffy. — Razprava mogla bi i dulje potra- 


jati... Skupštinara je puna dvorana, a svakomu je 
slobodno govoriti... 
— Ako mu ja dopustim... — primieti brzo i 


odlučno podžupan. 
— Zar kani Vaše gospodstvo ograničiti slobodu 


govora?... quo jure (kojim pravom)? — upita ozbilj- 
nim tonom grof Adam. 
— Jure praesidis (pravom predsjednika), — od- 


govori podžupan. — Kada bi svatko, tko hoće, go- 
vorio, mogla bi skupština i do mraka potrajati. 

— Pa? Mi ćemo ostati na okupu, — reče barun 
Magdalenić. 

— Slobodno, ali bez mene... — odvrati pod. 
župan. — Ja sam zakoniti predsjednik skupštine i 
bez mene ne možete niti razpravljati, niti šta za- 
ljučiti... Gospoda moraju zato uvažiti i moje želje! 

— A što želi Vaše gospodstvo? — upita grof 
Adam. 

— Želim, da se u skupštini čim manje govori... 
Čemu ti govori bez kraja i konca?... Dosta je, 
ako će govoriti dva, najviše tri ugledna skupštinara... 
Zaključak je i onako glavna stvar. . . Gospoda neka 
si po volji izaberu one, koji će u ime svih govo- 
riti... Mogu birati, koga hoće, meni je pravo... 
Eto, to su moje želje, a da me gospoda još bolje 
Shvate, to želi i njegova ekscelencija ban. 

— To ste mogli odmah kazati, pa bi onda od- 


65 


mah znali, zašto se tako glupo vladate... — uze 
sada grof Vojkffy bezobzirce navaljivati na podžu- 
pana. — Što se krijete za tudja ledja?... Ako Vam 
je ban tu želju saobćio, imate jezik, pa mu mogoste 
reći, da to nije ustavno, jer u naših skupštinah ima 
pravo govoriti svatko, tko je vlastan onamo doći... 
Nu tko bi od Vas tražio muževno držanje, kada svi 
znamo, da ste servus servorum (sluga nad slugami) 
bana Eszterhazy-a. 

— Prosvjedujem proti osvadam Vaše presviet- 
losti! — uslobodi se podžupan izustiti višim glasom 
na hotimične uvrede grofove. — Neka Vaše gospod- 
stvo ne zaboravi, da je to varmegjijska kuća, u kojoj 
ja zapoviedam ... 

— Do prve restauracije... — prekinu mu rieč 
grof i smrsiv neku krupniju psovku uze se iza glasa 
porugljivo smijati. 

— Da se sporazumijemo, gospodo! — poče grof 
Adam, vidjevši, da tomu sukobu ne će biti kraj ovim 
načinom. — Iskreno govoreći i meni je posve sve- 
jedno, govorila ih stotina, ili trojica. Samo nek se 
* valjano izjavi, što hoćemo. Nije li tako, gospodo? 


— Meni je pravo! — ali to mora skupština odre- 
diti, a ne podžupan. Toga prava on nema, — reče 
Vojkfy. 

— U tom ima pravo grof! — primieti grof 


Adam, obazrievši se na podžupana. — To neka bude 
zaključak skupštine, jer inače moglo bi biti graje. 

— Consentio (pristajem)! — reče podžupan. — 
Ali još samo jedno molim, a to je: da gospoda go- 
vornici paze na svoje rieči. Razprava vodit će se 
o carskoj naredbi, a tu treba, da se govori ,cum 
debita reverentia (s dužnim počitanjem).“ 

Tomić: Za kralja. II. 5 

Pošto su magnati i s te strane umirili podžupana, 
uze ovaj kalpak u ruke i reče: — Ajdemo dakle! 
— pa izadje prvi iz sobe, za njim magnati, a onda 
magistratualci. 

— Tandem aliquando (jedva jedanput)! — čuli 
se glasni povici skupštinara, kada je podžupan unišao 
u dvoranu. Ne gledajući ni desno, ni lievo, pridje 
predsjednik skupštine do svoje stolice, u koju se 
nekako zlovoljno uvali, iza kako je varmegjijski pan- 
dur skinuo s njegovih ramena potežku mentu, oper- 
važenu kunovinom i izšaranu zlatnim gajtanima Više 
časaka čekao je na to, dok su se velikaši, koji su 
po nj došli, dogovorili sa skupštinari glede govor- 
nika, Pošto mu je grof Adam, prolazeći iza pred- 
sjedničke stolice poluglasno dobacio, da je sve u 
redu, zazvoni podžupan predsjedničkim zvoncem i 
tihim glasom, da su ga samo oni, koji su sprieda 
sjedili ili stajali, razumjeti mogli, izjavi, da je Pu 
ština otvorena. 

Trebalo je nekoliko časaka, dok se je slegao 
žamor u dvorani i dok je mogao na to podžupan 
očito uzbudjenim glasom priobćiti slavnoj kongre- 
gaciji, da je stigla od dvorske kancelarije carska 
naredba o uvedenju njemačkoga jezika kao služ- 
benoga. 

Uz obću tišinu ustadđe na to Adam grof Oršić 
i progovori kratko i jezgrovito: 
| — Kako mi, slavna skupštino, sudimo o toj na- 
redbi, bit će svakomu poznato. Ona je nova povreda 
naše ustavnosti i naših sloboština. Sporazumjesmo se, 
da ne ćemo duljiti razprave o tom predmetu, pa 
zato predlažem, da biramo izmed nas tri govornika, 
koji će o stvari govoriti i to od velikaša baruna 

Nacija Magdalenića, od klera zastupnika preč. kaptola 
Filipa Wohlgemutha, a od plemstva Nikolu Jelačića 
Bužinskoga. 

— Vivant, vivant! — zaori u dvorani i čim se 
je vika stišala, ustade barun Magdalenić i jakim 
glasom, da ga je mogao svaki slednji razumjeti, 
stade govoriti: 

—— Nisam govornik, ali ću pogoditi da kažem, 
što mi je na srdcu i duši. Pravo je rekao moj pre- 
poštovani prijatelj Adam grof Oršić, da je ova na- 
redba nova povreda naše ustavnosti i naših slo- 
boština. Ako se misli, da se je latinski jezik pre- 
živio i da ga valja drugim zamieniti, o tom treba 
da stvori zaključak skupština ovoga kraljevstva. Ali 
da se, ni ne pitajući nas, naš ustavni jezik ukida i 
drugi proti našoj volji narivava, to vriedja naše 
pravice. Mi ne trebamo njemačkoga jezika... 

— Ne trebamo, ne trebamo! — povladjivaše 
burno skupština, da se je gospodin podžupan stao 
zlovoljno vrpoljiti na svojoj stolici. 

— Ako već moramo napustiti mrtvi jezik latinski, 
imamo svoj vlastiti, koji živi u ustih našega naroda 
i koga svatko dobro razumije, dočim ih je malo, 
veoma malo, koji za nuždu u nas govore njemački. 
Kada su erdeljski knezovi Bočkaji i Rakoczy-i imali 
vlasti u Ugarskoj, oni su od svoje volje napustili 
jezik latinski i služili se narodnim jezikom u saborih 
i zakonodavstvu, u županijah i u sudstvu. Bilo je 
tako posljednji put i pod Rakoczy-em II. do Szat- 
marskoga mira... Ovaj factum ne treba bliže tu- 
mačiti... Odtuda sliedi, da narodi krune sv. Stje- 
pana ne bi nikada odabrali njemački jezik svojim 
službenim jezikom ... Zato povedimo se za primjerom 

* 

ugarskih županija, ogradimo se proti toj neustavnoj 
naredbi i molimo Njegovo Veličanstvo, da ju opo- 
zove... 

— Vivat, vivat! — grmljaše opet u dvorani 
oduševljeno i dugo, tako da je kanonik Wohlgemuth, 
najbolji govornik medju svećenstvom prostrane za- 
grebačke biskupije, jedva došao do rieči. 

Učeni kanonik govorio je sa svoga staležkoga 
stanovišta i dokazivao u dugu govoru, kako nema 
smisla ukidati u javnoj službi jezik latinski, dok ga 
crkva kao službeni rabi. 

Napokon diže se u ime plemstva rječiti i od- 
važni Nikola Jelačić Bužinski. Prvo mu bijaše upitati 
gospodina podžupana, da li će dati pročitati pisma, 
koja su neke ugarske županije poslale zagrebačkoj 
županiji, moleći ju, da se složno s njima opre ne- 
ustavnoj toj naredbi. 

— Ima takovih pisma, — potvrdi u velikoj ne- 
prilici podžupan, — nu čemu da se čitaju?... Za 
nas valja samo ono, što mi zaključimo. 

— Vaše se gospodstvo ljuto vara, — prigovori 
žestoko Jelačić, — ta su pisma u najtjesnijem savezu 
s predmetom, o kom danas viećamo. Ja predlažem, 
da se čitaju. Legantur | 


— Legantur, legantur (nek se čitaju)! — za- 
htievala je burno u jedan glas skupština. 
— Ne mogu dopustiti, — opiraše se nesigurnim 


glasom podžupan, mašući tim jače glavom i rukama 
u znak, da ne kani izpuniti želju skupštine. 

Nikola Jelačić skoči sada na stolicu, odkuda su 
ga mogli svi vidjeti. Izdignutom u vis rukom moljaše 
skupštinare, da se umire. Poslušaše ga. 

— Kojim pravom može braniti Vaše gospodstvo 

čitanje remonstracija, poslanih nam od ugarskih po- 
sestrima?... Jesu li pisma tih županija upravljena 
na Vaše ime, da bi ih mogli smatrati svojom svo- 
jinom, pa činiti s njima, što Vas volja?... Ne, to 
nije, to nije nikada bivalo. Pisma su kao uviek do 
sada upravljena na slavno obćinstvo županije zagre- 
bačke, a to smo mi, a Vaše gospodstvo, ako ta pisma 
nama ne preda, moglo bi imati neprilika... To je 
nasilje, koje se ima kazniti po domaćih naših za- 


konih... 
— Tako je, tako je! — povladjivaše skupština. 


— Vivat Jelačić!... Legantur, legantur! 

— Non legentur! — razsrdi se sada i podžupan 
i lupi šakom o stol. — Ja ne dopuštam, da se čitaju 
ta buntovna pisma. 

— To je infamija, kukavština! — planu barun 


Magdalenić. — Revocet (opozovite)! 

U skupštini stade Kipjeti. Mladji plemići protu- 
raše se do stola, za kojim je sjedio podžupan i osor- 
nim glasom zahtievahu, da opozove uvredu, nane- 
senu ugarskim županijam. Kad im jena to podžupan 
odvratio — sileant domini (šutite, gospodo)! — udari 
mladi Bornemisa odpasanom sabljom tako žestoko 
po stolu, da je gospodin podžupan, ne znajući ni 
sam kako, djipio sa stolice. 

— Vaše gospodstvo govori takove gluposti, da 
bi bolje bilo, da Vi šutite, a ne mi! — prodera se 
na nj Bornemisa, mladić goropadne ćudi, s kojim 
nije bilo šale. — Gdje su, pitam, ta pisma od ugarskih 


županija?... I stade se razgledati po stolu, najviše 
na onom mjestu, gdje je sjedio redoviti bilježnik žu- 
panije. 


— Ako nam ih s dobra ne date, mi ćemo si ih 

silom pribaviti! — zaprieti mladi Ivan Radičević, 
plemić iz pokupskih strana, koji je još kao jurat 
uživao glas najvećega razbijača i izgrednika. 

U to u jedanput zahvati Bornemisa što je brže 
mogao izpred županijskog bilježnika nekoliko spisa, 
složenih jedan na drugi. 

— Što je to? — viknu na nj podžupan. 

— Što je to, pitate? — nasmija se grohotom 
Bornemisa. — To su poslanice ugarskih županija : 
zemplinske, pa evo njitranske i napokon biharske. 
Nema sumnje, da se tiču njemačkoga jezika... — 
i tako govoreći preleti okom nekoliko redaka prve 
poslanice, pa nastavi: — Dakako, da se tiču... 
To su te poslanice, koje tražimo da sečitaju... Ako 
želi ,inclyta universitas“ (slavno obćinstvo), ja ću 
ih čitati... 

— Zabranjujem najodlučnije ... — zakriešti pod- 
župan, — to bi bila profanacija skupštine ... Ja ću 
ju prije razpustiti, nego takova šta dopustiti... 

— Ne, to ne ide, domine Bornemisa! — pri- 
viknu mu grof Adam. — Neka bilježnik čita, — 
okrenu se na to grof podžupanu, želeći ga izvući 
iz neprilike. 

Bornemisa posluša grofa i baci spise na stol 
pred bilježnika. 

— Ergo legat (dakle čitajte)! — naloži podžupan 
bilježniku, a za tim dodade: — Al ja jošte jednom 
velim, da su to buntovni spisi, koji se proti mojoj 
volji ovdje čitaju. 

— A ja bih se okladio evo za moju vlasulju, 
— primieti na to sarkastički grof _Vojkffy, — da 
gospodin podžzpan po običaju nije ni čitao tih re- 
monstracija... 


Ti 


Sva skupština udari u gromoviti smieh, tako, 
da se nisu mogle ni čuti jarostne rieči podžupana, 
koje je izbacio kao iz topa prama grofu, koji ga je 
tako ruglu izvrgao... Samo nekoji bliži čuše rieči: 
pudeat (sramite se)... rustice (seljački) . .. loqui 
(govoriti) . .. 

im se je grohot i žamor u skupštini slegao, 
pobrza županijski bilježnik čitati remonstracije spo- * 
menutih ugarskih županija i to tako hitro, da su ga 
samo najbolji latinci mogli mišlju sliediti i saznali 
tako čitav sadržaj tih spisa. Nu većini nije bilo toliko 
do sadržaja, koliko do toga, da se dosadanji običaj 
nepovriedjen uzčuva. Kad je bilježnik svršio čitanje 
svih triju poslanica i predstavaka, zazvonilo je podne 
u crkvi sv. Marka. Sva skupština ustala i izmolila 
na tiho pozdrav Gospi. 

Na to ustađe opet Nikola Jelačić i progovori: 

— Poslije toga, što smo čuli i razumjeli iz tih 
predstavaka, bilo bi suvišno išta više govoriti. Eto 
i naše posestrime ugarske drže, da je ta dvorska 
naredba neustavna i nama kao narodu opasna. Zato 
i ja predlažem, da remonstrujemo proti toj naredbi 
i da podupremo zahtjev županija ugarskih, koji i mi 
usvajamo, da Njegovo Velićanstvo tu naredbu što 
prije opozove. Ja samo želim, da remonstracija bude 
u granicah dužna počitanja prama dvoru, energična, 
muževna i odrješita, neka vide gore, da mi pod ni- 
koju cienu ne ćemo taj njihov hvaljeni njemački 
jezik, koga nas Bog občuvaj za sve vieke viekova! 

— Amen, amenl... Vivat Jelačić! -—— vikalo 
se iz stotina grla, da su sve ozvanjale stiene župa- 
nijske dvorane. 

Samo se kaže, da je skupština jednodušno i bez 

ikaka nesuglasja usvojila predloge baruna Magda- 
lenića, kanonika Wohlgemutha i Nikole Jelačića. 
Dapače skupština je stvorila zaključak, da ova trojica 
zajedno s redovitim bilježnikom županije izrade pred- 
stavku na Njegovo Veličanstvo. Gospodin podžupan 
dokazivao je doduše skupštini, da je to suvišna stvar 
i nepovjerenje u ,kolumnu“ županijskoga magistrata, 
redovitoga bilježnika, nu skupština nije se dala od- 
vratiti od svoga zahtjeva, bojeći se, da bi predstavka 
pod uplivom bana i podžupana sastavljena bila su- 
više ponizno i blago, a ne onako, kako je po Jela- 
čićevu predlogu željela skupština: energično, mu- 
ževno i odrješito. 

Ubogi podžupan jedva je dočekao čas, da pro- 
glasi skupštinu zaključenom i pokunjen, poput po- 
kisla parcova, odšulja se iz dvorane sa svojimi ma- 
gistratualci, dočim su skupštinari uz gromovne po- 
vike: ,vivat constitutio“ (živio ustav) zadovoljni i 
oduševljeni za stvar domovine, hrpimice ostavljali 
skupštinske prostorije. 

Gospoda velikaši, koji su stajali na čelu toga 
pokreta, bijahu zadovoljni postignutim uspjehom. Oni 
su se ipak nadali, da će dvor, primivši tolike i tako 
odrješite prosvjede proti uvedenju njemačkoga jezika, 
uvidjeti, da se je prenaglio, izdavši poznatu naredbu. 
Tomu su se tim više nadali, jer je u naredbi na 
jednom mjestu stajalo, da se po okolnostih može rok 
od tri godine, ustanovljen za uvedenje njemačkoga 
jezika, i produljiti. Govorilo se je što više, da i 
dvorska ugarska kancelarija sprema spomenicu na 
cara, u kojoj prigovara uvedenju njemačkoga jezika 
u javnu službu. Ta je spomenica doista i predložena 
caru mjeseca kolovoza g. 1784. 

Drugačije je sudio o tom izkusni ban grof Esz- 
terhazy. Kada su mu poslije obdržane skupštine 
pripoviedali, kako se svi nadaju sigurnu uspjehu od 
tih remonstracija, starac se je samo smiešio i pri- 
mietio: — Ne samo, da se ne će ništa time postići, 
nego će doći još i gorih stvari, koje će staro stablo 
našega ustava do korena podsjeći. 


*k 
* * 


Veliko oduševljenje bijaše zavladalo medju filosofi, 
a osobito pravnici kraljevske akademije zagrebačke, 
kada su čuli, kakav je danas zaključak stvoren u 
izvanrednoj velikoj skupštini županije zagrebačke. 
Mladi gojenci Themidini mislili su već, da je time 
sve svršeno i da je zlosretna naredba za vieke sa- 
hranjena. Baš im je odlanulo i medju sobom rugahu 
se banu Eszterhazy-u, koji im je po njihovu pro- 
direktoru poručio, neka samo što prije prionu učiti 
njemački, jer je sigurno, da će već buduće godine 
biti namješten na juridičkom fakultetu poseban pro- 
fesor, da ih uči ,stilum curialem in idiomate germa- 
nico“ (službeni način pisanja u njemačkom jeziku). 

Vlastelinski sinovi, koji su učili prava u Zagrebu, 
potražiše svoje drage otce, jedno da s njima piju u 
znak današnjeg skupštinskog zaključka, a onda, da 
im izmame nekoliko tvrdih cvancika ili škuda ,pro 
recreatione“ (za odmor), koji su obično tražili pod 
krovom staroga krčmara Gabreka pri Krvavom mostu, 
koji je imao najbolju kapljicu u svojoj pivnici. 

Pod večer, kad su se sinčići razstali sa svojimi 
otcevi, tobož da idu kući spavati; počeše mlada go-| 
spoda zalaziti u Gabrekovu krčmu, koja bijaše danas 
puna puncata dobrih gosti, najviše skupštinara iz 

vana, pa jurata i djaka... Mnogi otac našao je ovdje 
za stolom svoga dragoga sina, s kojim se je malo 
prvo razstao, nadieliv ga prije novcem. Nije pre- 
ostalo drugo, nego da skupa sjednu i piju. Gabrekova 
krčma bijaše na glasu i toga radi, da su se gospoda 
ondje u posebnoj sobici kartala na velike novce, a 
dogadjalo se to, da su onamo mlade purgarice i 
purgarske kćeri kriomice zalazile naljubavne sastanke, 
i tu s mužkarci pile ukusni pelinkovac, ili sladku, 
ali žestoku krampampulu. U ono doba počela je u 
gradjanstvu silno padati stara čestitost i kršćan- 
ska nabožnost. Plemićki stalež prednjačio je zlim 
primjerom, za kojim se stao povoditi i gradjanski 
stalež. Bilo je dosta otaca, koji nisu marili ni za 
svoje žene, ni kćeri... Po ciele dane sjedili bi u 
krčmi uz pune vrče i karte, a ženske mogle su ići 
po volji svojim putem... Velika pohlepa za na- 
kitom i liepimi opravami, pa i udobnijim životom 
bijaše glavni uzrok toj razvraćenosti morala u gra- 
djanskom staležu ... Velikaši i plemići imali su svoje 
milostnice medju gradjankami, na koje su silan novac 
trošili, dočim su visokorodne i plemenite njihove 
drugarice tražile odštetu izvan braka. Zato su sta- 
riji ljudi, koji su proživjeli stroga vremena ćudored- 
nosti i nabožnosti, — koja je nedavno još resila i 
plemićke i gradjanske porodice, sgražali se nad to- 
likom družtvenom pokvarenošću i govorili: — nije. 
čudo, da nas Bog neprestano kara ratom, kugom 
i gladom. Ovaj današnji je sviet još i gore kazne 
zaslužio. Smiluj nam se Bože! — Tih nabožnih ljudi 
bijaše, medjutim, svaki dan manje, dočim je broj 
razuzdanih i ćudoredno propalih, stvorova svakim 
danom rastao. 

Moglo je biti oko deset sati večeri, a u Gab- 
rekovoj krčmi brujilo je i zujilo, kao u osinjaku... 
Neki su se razgovarali, drugi nazdravljali, treći se uz 
karte pravdali, a ostali pjevali. Za jednim dugačkim 
stolom, za kojim su sjedili djaci, pravnici i filosofi sa 
nekoliko jurata banske tabule, bijaše osobito veselo 
i bučno... Nitko nije mislio na polazak, premda je 
ljeti zvonce lotršćak u deset sati opominjalo stanov- 
nike, da valja ići kući. 

U jedanput otvore se vrata i tri mlada pravnika, 
sva trojica sinovi zagorskih plemića, unidu u krčmu. 
Bijahu to: Berto Tumpić, Juro Ceboci i Vinko Ka- 
notaj. Pristupivši k onomu veselomu stolu, počeše 
odmah sa svojimi drugovi nešto iz tiha razgovarati 
se. Ne potraja dugo i svi se digoše i izadjoše iz 
krčme. Vani na ulici čekaše ih oveća hrpa njihovih 
drugova, s kojimi se odmah izpremiešaše. 

Bučeći i pjevajući podje njih koja stotina djaka, 
jurata i mladih plemića skupštinara uz dugu ulicu 
na Markov trg, odkuda udariše u viećničku ulicu, 
ravno pred banov stan. Stari gospodin jamačno još 
nije spavao, jer je bio jedan prozor u njegovih oda- 
jah širom otvoren, a u sobi gorjela je luč. 

— Ne spava još! — rekoše neki, gledajuć u 
prozor. 

— Tim bolje! — reče Berto Tumpić. — Mi baš 
i želimo, da čuje. 

Stisnuvši se u hrpu zapjevaše mladići jakimi 
grli prvi stih djačke latinske napitnice: 


»Ecce quam bonum, 
Bonum et jucundum 
Habitare fratres, 
Fratres in unum .. .« 

Sada se pojavi ban na prozoru i s lulom u ustih 
promatraše dolje sakupljenu mladež. 

— Šta hoće ti, — promrmlja poluglasno, — i 
čemu ta pjesma? 

Iza ove prve kitice nastade mala stanka. Njom 
su htjeli samo upozoriti bana, da su ga došli pjesmom 
počastiti. Malo za tim zapjevaše opet dolje glasno, 
ali razgovietno, da je ban mogao svaku rieč čuti: ' 


»Banus nobis suadet: 
Melius est scire 
Linguam germanicam, 
Quam esurire. .« 


— Hm, hm! — nasmieši se gore ban, — mene 
su uzeli na nišan! Sad razumijem... Dalje, dalje! 
Dolje zapjevaše treću kiticu: 


»Nix dajči« respondimus 
Ad monita bani; 

Vivat Croatia, 

Pereant Germani !« 


Na to se diže dolje grohotan smieh i povici: 
— nix dajč!... Vivat Croatia... pereant Ger- 
mani!... — koja vika potraja nekoliko časova, da 
su mirni stanovnici grički stali otvarati male prozore 
svojih kućica, da vide, kakva je to galama baš u čas, 
kada se je lotršćak u svom tornju najjače razma- 
hao bio. | 

U to izadje iz gradske viećnice, koja je grani- 
čila s banovim stanom, gradski kapetan Franjo Ma- 
can, praćen četvoricom gradskih pandura. Došao je, 
da učini red, tim više, jer je galama bila pred ba- 
novim stanom. X 

— Molim ponizno gospodu! — progovori umi- 

ljato. gospodin kapetan, koga su djaci pred više 
godina kao gradskog pisara nemilo zlostavili, — da 
idu doma spavati. Evo lotršćak zvoni, a ovdje je 
stan Njihove ekscelencije, koja hoće imati mira u 
noći... Stari gospodin želi sigurno spavati... 

— Ah ne zanovietajte, gospodine kapetane! — 
reče mu Berto Tumpić, — ajdete radje s nama Gab- 
reku, gdje nas čekaju puni vrči vina... — i uzeše 
uboga kapetana izpod rukli, pa ga na pol silom od- 
vukoše s sobom put Krvavoga mosta, neprestano 
halabučeć i pjevajući netom smišljenu rugalicu. 

Kapitanova pratnja ostade zabezeknuta na mjestu 
i kad je povorka otišla svojim putem, vrati se natrag 


u viećnicu. £ 


Grof Eszterhazy gledao je za odilazećimi i dobro- 
ćudno se smiešio: — Pereant Germani! — mrmljaše 
sam za se, — vrlo iskrena želja... samo se pita, 
kako ih skinut s vrata?... Bit će tu još vražjega 
okapanja! 


IV. 


Grofica Lucija, žena baruna Magdalenića, sjedila 
je sama u ,svojoj“ sobi. Ta soba gledala je prozo- 
zorima na velebnu zagrebačku goru, i u šumoviti 
ogranak te gore, što ga danas Tuškancem zovu. U 
toj sobi je ona najradje boravila i zato ju je ona 
po svom ukusu uredila. Na jednoj stieni sama za se 
visjela liepa uljena slika Bogorodice ,assunte“, izpod 
koje je svakog Marijanskog dana gorjela uljenica. 
Po drugih stienah bijahu opet namještene slike po- 
kojnih njezinih roditelja, strica kanonika, roditelja 
njezinoga muža i napokon jedinoga brata Jurice, koji 

je u cvietu mladosti na najveću tugu roditelja i nje- 
zinu, kao zadnji potomak porodice Malenića umro. 
Otac njegov, stari barun Malenić, stekao je još za 
njega živa grofiju, samo da mu sin i potomstvo ima 
što ugledniji položaj u javnom i privatnom životu, 
ali neumolna smrt pokosi mu život jedinca i s njim 
sve njegove nade o budućnosti i veličini njegova 
plemena. 

Na prozorih bijahu namješteni cvietnjaci, u kojih 
je grofica gojila cvieće, koje joj još kao djevojci 
bijaše najmilije: karanfil, sumbul, rezedu, tulipan i 
vrtnu ljubicu. 

Poviš stolića, za kojim je radeći sjedila, visjele 
su dvie ukusno napravljene krletke. U jednoj bio je 
par kanarinaca, a u drugoj češljugara. Tu je ptičad 
grofica sama hranila i redila, pa su te ptičice po više 
godina veselo u zatvoru pjevale i cvrkutale. 

Grofica je već više tjedana radila u toj sobi, ve- 
zući zlatom haljinu od težke, biele svile za kip majke 
božje u crkvi svete Katarine, što ga je nekoč kao 
djevojka nosila u svečanoj procesiji, koju su uprili- 
čili otci Jezuite. Ona je taj čudotvorni kip imala 
vazda na svojoj brizi, kitila ga i resila dragocjenim 
stvarcami, debele voštanice za njegov oltar darivala 
i pred tim kipom, kad je doma bila, svaki dan se 
Bogu molila i hvalila mu na porodičnoj sreći, kojom 
ju je obdario. 

I sbilja življaše Lucija u sretnu braku sa dragim 
svojim Nacijem. Kao što god je bio u mladosti 
lahkouman i odan raznim strastima, on je u braku 
postao posve drugi čovjek. Bio je od prvoga maha 
uzoran muž i kasnije otac. Premda su oboje sada 
već vremešni, ipak se nježno paze i miluju, kao 

nekoč za mladjih dana. Prvih osam godina njihova 
braka nisu imali djece i to je mutilo njihovu sreću... 
Lucija moljaše se Bogu pred čudotvornim kipom Bo- 
gorodice, da joj udieli milost i djecom njihov brak 
blagoslovi . .. I izpunila se je njezina i muževljeva 
najvruća želja . . . Rosina ugleda sviet... Oboje bi, 
dakako, voljelo bilo, da je sin, nu to može još biti, 
dat će Bog... Al nije dao... Rosina ostala jedino 
njihovo diete, koje su baš toga radi neizkazano ljubili. 

— Volio bih doduše, da imam sina, — znao bi 
kadkad reći Nacio, — koji bi nasliedio moje ime 
i moju imovinu, al kad je druga volja božja... ja 
sam i ovako zadovoljan... Rosina je naše prvo- 
rodjenče i mezimče, naše jedinče, najmilije od svega 
na ovom svietu... | 

Strepili su nad njezinim zdravljem i životom i 
od one bistranske zgode nije smjela Rosina već ni 
jahati... Bijaše to velika žalost za Rosinu, jer je 
jahanje bila njezina najmilija zabava... Da ne dodje 
više u priliku ni misliti na jahanje, odredio je za- 
brinuti otac, da se njezin jašac, mlada englezka ko- 
bilica Lady, mora odpremiti na grofičino imanje u 
Kurilovac ... Bilo je doduše i plača i suzica, al nije 
ništa pomoglo. Sirotica tješila se je tim, da će ipak 
jedanput namoliti otca, da opozove tu njoj nepod- 
nosivu zabranu. 

Mladi grof Hinko Sermage, koji je Rosinu onom 
zgodom spasio od velike pogibelji, došao je u veliku 
milost Rosininih roditelja. Smatrali su ga i pazili kao 
izbavitelja od smrti svoje jedinice ... i kad bi mladi 
grof došao u Zagreb (što je u novije vrieme često 
bivalo) i Magdalenićeve posjetio, bio je uviek nji- 
hovim gostom i to je bio u porodici svečan dan. 

I Rosina veselila se je vazda dolazku grofa 
Hinka, koji je bio mladić finih manira i vanredno 
udvoran. Vidjelo se je, da u njemu ima predačke 
krvi francezke. Bio je majstor u svih vještinah, koje 
su mogle zanimati žensko. Mladi grof umio je iz- 
vrstno mačevati, jašiti, u glasovir udarati, plesati, 
a imao je i krasan lirski tenor, koji se tako rado u 
salonu sluša. Uz to bijaše i duhovit i naobražen u 
duhu onoga vremena. Otac ga dade uzgojiti u Parizu, 
gdje je savršeno naučio francezki, pa je tim jezikom 
i najvolio govoriti. Godilo mu je vanredno, da i 
Rosina dobro govori francezki. Otac i francezka 
gouvernanta, koju su nedavno odpustili iz službe, 
bijahu Rosini učiteljima toga jezika. 

Kraj prirodjene finoće bijaše grof Hinko vrlo 
pristojan i čedan, svojstvo po sebi doista liepo, nu 
koje se ženskima uviek ne svidja... Njegova duho- 
vitost je medjutim nadomještavala tu prazninu, koja 
je jamačno bila posljedica njegovog blagog tempe- 
ramenta i finog, otmenog uzgoja. 

Napram Rosini osjećao je od onoga kobnoga 
dana, kada je pala s konjem u močvaru, sve to jače 
nagnuće, koje je kasnije buknulo u njem plamenom 
prve, žarke ljubavi. Ali grof Hinko nije se nikada 
uslobodio, da o tom svom osjećaju djevojci išta spo- 
mene. Vladao se je napram njoj kao nježan brat 
prama rodjenoj sestri, jer se je i ona tako napram 
njemu ponašala. Jedan put samo, kada je šetajući 
se s njim u vrtu odkinula ružicu i njemu ju dala, 
nije mogao odoljeti srdcu, da joj ruke ne poljubi. 

Djevojka nije znala, što bi počela od čuda, na- 
pokon se razsmijala i rekla: ,Jeste li pri sebi, grofe 
Hinko?... Vi meni ljubite ruku?... a stariji ste 

od mene za osam godina...“ Grof bijaše sav smeten 
.s te opazke, i jedva mu je pošlo za rukom uvjeriti 
ju, da ta počast nju ide i po rodu i po dobi. 

— Vi, baroneso, spadate već u družtvo odrasle 
mladeži... uvjeravaše ju grof. 

— Lane sam još nosila kratke oprave ... pre- 
kide ga Rosina. 

— Ništa zato, — odvrati grof, — al danas ste već 
gospodična, koja si smije dati ruke cjelivati... Meni 
je osobita čast, da sam prvi, koji je liepu Vašu ručicu 
poljubio ... 

— Ah, to moram mami pripoviedati ... ona će 
se tako smijati..... — smijala se Rosina... — 
A, što rekoste ono, da je moja ruka liepa?... — 
I pri tom izpruži svoje pune, bjeloputne poput ala- 
bastra ručice i stala ih sama motriti. — Vidite, kako 
su debele.... pa onda ove jamice pod svakim 
prstom ... Phi donc! | 

— To ih baš čini liepimi.... To su angjeoske 
ručicel... — govoraše uzhićeno grof, promatrajuć 
doista liepe ruke Rosinine. Ah, kako je imao volju, 
da ih pospe stotinami cjelova, al njegova čednost 
svlada razigranu pohoticu. 

Rosina nije dakako ni slutila, da ju grof Hinko 
ljubi. Ljubav prama mužkarcu bijaše njoj posve tudj 
osjećaj. Ta bila je još na pol diete! Ona je ljubila 
samo svoga otca i majku, pa je čudno gledala, kada 
bi u družtvu odraslijih djevojaka, a svojih vršnjakinja 
čula, da je taj i taj mladić zaljubljen u tu i tu dje- 
vojku. Njezine izkusnije drugarice silno su joj se 
nasmijale, kada ih je jedanput upra — kako je to 
biti zaljubljen ? i 

Ova djetinska nevinost vanredno se je milila 

Tomič: Za kralja. II. 6 

grofu Hinku, — milila mu se tim više, što je to u 
ono doba bila velika riedkost. Vršnjakinje Rosinine 
znale su već u njezinih godinah, što je ljubav, pisale 
su ljubovna pisamca i hvatale u svoje mreže muž- 
karce. Imale su takav odgoj, dočim je Kosina uz 
svoju majku, koja bijaše uzor matere i supruge, 
kao lierak porasla i cvjetati počela. Bila je najveća 
briga grofice Lucije, da joj jedinica sačuva ovu či- 
stoću duše. Ona ju je s toga uviek brižno nadgledala 
i pazila, s kim se druži. Razuzdani mladi ljudi i 
gospodje nisu nikada imale pristupa u njezinu kuću, 
niti je grofica s njimi drugovati htjela, sve da su po 
rodu i družtvenom položaju bile njoj ravne. Dakako 
da su ju toga radi lošiji odgovarali i koješta pri- 
šivali njoj i njezinom suprugu, — nu ona nije odstu- 
pala od svojih načela. 

Grof Hinko uživao je najveće povjerenje Rosi- 
ninih roditelja... Oni su smjeli i na samo biti i 
grofica nije ni najmanje bojazni toga radi osjećala... 
Vidjela je često i znala je, da se tada po svom obi- 
čaju bezazleno zabavljaju glazbom, čitanjem ili pri- 
poviedanjem. Ovo je povjerenje mladi grof u veliko 
cienio, znajući, da je on jedini, koga Rosinini rodi- 
telji tim načinom odlikuju. 

U njem je sve više dozrievala odluka, da Rosina 
bude njegova žena, ona i nikoja druga. Ta odluka 
ne bijaše u ostalom tako lahka, — bila je jedna ve- 
lika zapreka, koju je grof Hinko držao tajnom .... 
Ona ga je pekla na duši i od nekoga vremena bi- 
jaše veoma sjetan i pokunjen. 

Moglo je biti oko jedanaest ura prije podne, 
kada je grofica Lucija sa svoga veziva pogledala 
na uru. 

— Tako brzo! — reče sama sebi grofica i poče 
još hitrije raditi. 

Za čas dva otvore se naglo vrata i Rosina upade 
u sobu. Priskočivši k majci, ogrli ju silovito oko vrata 
i poljubi u čelo, a onda se spusti na _podnožak, na 
kom je grofica vezući noge držala, pa nasloni svoju 
glavu na materino koljeno. 

— Prestani, draga majčicel... govoraše_ umi- 
ljatim glasom djevojče, položivši obje ruke na krilo 
materino. — Ti ne smiješ tako dugo bez prestanka 
raditi... 

Moram, dušice! — Velika je Gospa pred vrati, 
a dotle mora biti ova haljina gotova! — odgovori 
joj grofica. | 

— A tvoje oči, je li mamice?... uze zano- 
vietati Rosina. — Uviek se tužiš, da ti je vid sve to 
slabiji, a radiš takove stvari, koje vid slabe... Još 
ćeš morati nosit očale. 

— To je sudjeno nam starijim ... Hvala Bogu, 
da imamo očale, jer bez njih ne bi mogli ni šivati, 
ni vezti, ni čitati... 


— Uh, — strese se Rosina, podignuvši glavu 
s majčina koljena. — Ja si ne mogu pomisliti tebe 
s očalima... Tvoje liepe oči pod staklom!... Iz- 


gledat ćeš kao stara piljarica Peršinka sočalima... 

Grofica se morade nasmijati toj prispodobi. 

Ti mala brbljavice! —- reče grofica, pogladivši 
kćerku po gustoj njezinoj kosi. — Moje će očale 
valjda biti ljepše od Peršinkinih, a i nisam tako 
stara kao ona.... Ali za danas neka bude dosta... 
Ajdemo dolje u kuhinju, da vidimo, kako će biti 
s objedom .... Naš kuhač nije nikada na vrieme 


gotov.... 
* 

Grofica spremi vrlo oprezno ,sveto vezivo“, 
kako je zvala svoju radnju, i podje s Rosinom kroz 
sobe barunove, s kojim se već od jutra nije vidjela. 
Došavši do sobe za posjete čuju, da se barun s nekim 
pozdravlja, koji je netom unišao bio. 

Njih dvie pričekaše malko, dok se na vratih 
posjetne sobe ne pokaza barun sa svojim pohodnikom. 
Bijaše to stari grof Petar Sermage, otac grofa Hinka. 
Grofica i Rosina podjoše mu najljubeznije u susret 
i srdačno se s njim pozdraviše. 


— Osobito se radujem, — nakloni se grof Lu- 
ciji, — da imam čast i Vašu milost pozdraviti. 


— Ja uviek uz moga muža boravim! — odgo- 
vori grofica, pogledavši nježnim pogledom svoga muža. 

— Pravilo života, koje ja visoko cienim! — 
primieti grof. 

— A gdje je grof Hinko?...umieša se sada 
rieč Rosina. — Već ga osam dana nismo vidjeli. 


— Hinko je kod kuće uz bolešljivu majku, — 
odgovori grof, — on se najljepše svim preporuča. 

— Jamačno imadu gospoda svoga razgovora, — 
prihvati rieč grofica, — gdje smo nas dvie suvišne. 

— Dapače ja bih najponiznije zamolio Vašu milost, 
— odvrati grof, — da mi žrtvuje nešto vremena. 

— Onda je na meni, da idem... — reče Ro- 
sina. — Moj naklon, gospodine grofe... Do vidjenja | 

— Milo će nam biti, ako nam izkažete čast i 
ostanete na objedu, — zamoli grofica. 

— Veoma žalim... Već sam obećao bratu žu- 
pniku, — zahvali grof. Valja znati, da je grofov 
brat Josip bio župnikom kod sv. Marka. 

— Imamo danas tako liepe, mlade i tuste race... 

javi se Rosina čekajući na vrati... te se je činilo, 
da tom pečenkom kani premamiti grofa. 

— Hvala, hvala drago diete... danas nije mo- 
guće... — odgovori grof smiešeći se i s dopad- 
nošću motrijaše liepo i jedro djevojče. 

Rosina se na to nakloni i brzo izpade iz sobe. 

— Milo i krasno djevojče! — primieti grof. 

— Naša jedina radost na tom svietu, — reče 
grofica. A. 

— Da, djeca su najveća i radost i žalost rodi- 
telja, kako Bog dade — govoraše grof. — Naša rodi- 
teljska briga, dok je njih živih ne može i ne smije 
sustati ... I ovaj moj dolazak u tvoju kuću, dragi 
Nacio, — okrenu se grof prama barunu, — poslje- 
dica je samo te roditeljske brige. Došao sam k Vašim 
milostim moga sina radi, jer trebam iskrena i razumna 
savjeta u stvari, glede koje nisam na čistu... 
Poznato je, da sam čovjek vrlo skrupulozan u stvarih 
delikatne naravi; tako sam odgojen, takov mi je i 
temperament... 

Tu grof malko prestade, kao da razmišlja, 
kako bi dalje nastavio. Nacio i Lucija mučahu samo, 
motreći ljubopitno grofa, koji je preda se u zemlju 
gledao. 

— Moram priznati, da mi je težko govoriti o 
stvari, radi koje sam došao, — produlji grof, gleda- 
jući još uviek preda se, — ali ne može da bude 
inače. Molim za to Vašu milost, grofice, i tebe dragi 
prijatelju, da me strpljivo poslušate. Stvar se tiče 
mene, moga sina, ai Vas... Da čujete, dakle... 
Prije dvie godine boravio je dulje vrieme na mom 
imanju štajerski grof Giessbach, s kojim sam od mla- 
dosti bio znanac, i prijatelj... Njegove dvie kćeri 

bijahusnjim...liepe i zanimive djevojke... Mi smo ih 
primili i ugostili kao da su nam rodbina, aoni su se 
tako osjećalikod nas... Meni se je činilo, da se momu 
Hinku mladja kći Ida svidja i onnjoj... Dodje mi 
na um glupa,... da upravo glupa misao na um, da 
ovo dvoje zaručimo ... Kako rekoh, djevojka bijaše 
liepa, momu sinu simpatična, a imala je bogat miraz... 
Uz to ja i otac njezin bijasmo prijatelji od mla- 
dosti, ... i tako mi se činilo, da bi ženitba moga sina 
snjegovom kćerju bila najljepša osnova... Kada 
smo se mi otcevi sporazumjeli, upitasmo djecu, imadu 
li volje, da budu danas sutra svoji... Oni potvrdiše 
naš upit i mi ih zaručismo, ... nu tako, da se istom 
nakon dviju godina vjenčaju ... Dotle, mišljaše 
Giessbach, udat će se starija kći, a onda neka dodje 
red namladju... Kako vidite, imao je to biti brak 
konvenijencije, kako to navadno biva u velikaškom 
staležu... i u kojih riedko kada ima sreće... 

— Pravo velite, grofe! — povladi mu grofica, — 
takove ženitbe glavni su uzrok, da su velikaški bra- 
kovi obično nesretni, da u porodicah nestaje morala 
i porodičnog blagoslova. 

— Posve je. tako i zato držim, da je najbolje, ako 
se i naša velikaška mladež ženi po srcu, a ne po kombi- 
naciji roditelja... koja često promaši cilj... nuto Vi 
najbolje znate... Vaš brak je niknuo iz ljubavi i 
zato je bio uviek srećan i nepomućen... Nego da se 
vratim opet na stvar!... Grof Giessbach se nije 
prevario u računu. Starija mu kći udala se i sada je 
trebalo, da se od zaruka priedje na ženitbu... Moj 
sin bio je u dva puta u Gradcu u posjetu kod 
grofa Giessbacha i svoje zaručnice i uviek se je 
odonud nezadovoljan kući vratio... Pitasmo za 


81 


uzrok ... i tada čusmo, da njegova zaručnica nika- 
kove osobite simpatije za nj ne pokazuje, pa ne samo 
to, nego da bez zazora očituje svoje nagnuće pram 
mladom dragunskom častniku, talijanskomu grofu 
Rivieru, čovjeku liepe vanjštine, ali inače vrlo lahko- 
umnu i zaduženu preko ušiju... Moj sin spočitnuo 
je višeput zaručnici ovo čudno njezino vladanje, nu 
ona se je tomu smijala i govorila, da je njegova 
ljubomornost neopravdana, da je dragunski častnik 
ozbiljno ne zanima, već da joj samo zabave radi prija 
njegovo družtvo ... 

Medjutim pokazalo se, da tomu nije tako... 
I sam otac grof Giessbach uvidjao je, da njegova 
kći ljubaka s dragunskim častnikom i gledao je da 
tomu kraj učini... Pisao mi je višeput, da uskorimo 
ženitbu naše djece... Moj sin, kada sam mu pokazao 
te listove, samo je mučao i držao se, kao da se ga 
ne tiču... Osobito posljednje vrieme, kad sam ga 
sjetio na ženitbu, molio me, da mu o tom ništa ne 
spominjem ... Reče mi, da nema odvažnosti riešiti 
se na taj korak, koji bi ga upropastiti mogao. 

Nedavno dobijem opet list od grofa, gdje mi 
ogorčeno piše, neka mu razjasnim, čemu to oklievanje 
s naše strane, ... koje ga ponizuje i vriedja. Spo- 
čitnu mi, da sam ja bio, koji sam ga nagovorio na 
zaruke naše djece i svaljuje na me svu odgovornost 
radi budućnosti svoje kćeri... Možete si predsta- 
viti, kako me je taj list uzbudio ... 

— Vjerujem ti, — reče Nacio, koji je pozorno 
slušao grofovo pričanje... — To su vrlo neugodne 
stvari... 

— Ali sada dolazi i gorje... produlji grof. 
— Drugi ili treći dan poslije toga grofova lista, 

dobijem povjerljivo pismo od jednoga prijatelja u 
Gradcu, gdje mi javlja, da je zaručnica moga sina 
pokušala pobjeći s onim dragunskim častnikom. Po- 
hitam u Gradac i razpitam se o stvari u boljarskih 
krugovih. Svuda mi potvrdiše, da je istina, što mi 
javiše, ali da grof i njegova porodica odlučno taje 
čin. Dragunski častnik bio je, valjda na želju gro- 
fovu, preko noći premješten iz Gradca nekamo u 
Češku, pa i to me je moglo još više uvjeriti, da su 
istiniti glasovi o zaručnici moga sina. Podjoh grofu 
i umolih ga, da mi kaže, što je na stvari. Kako sam 
očekivati mogao, grof i grofica tajili su odlučno čin 
svoje kćeri, nu uprkos tomu moradoh im očitovati, 
da sam inače uvjeren, i da u takovih prilikah ne 
može biti govora o ženitbi moga sina s njegovom 
kćerju. Grof i grofica bjesnili su i obasuli me pred- 
bacivanji i uvredami, sbog kojih je došlo i do dvoboja 
medju menom i grofom. Time se je stvar razbila i 
moj sin je spašen od zaručnice, koja je mogla da 
bude nesrećom svega njegova vieka... Ja sada 
molim tebe, dragi prijatelju, molim i Vašu milost, da 
mi izvole kazati, da li sam krivo radio i da li u čem 
moje držanje zaslužuje prigovora... 

— Dragi Petre, — progovori barun, ne raz- 
mišljajuć dugo, — na tvom mjestu svatko bi drugi 
radio bio tako, kao i ti. Pogriešio si doduše, kao 
što sam priznaješ, tim, da si nesmotreno zasnovao 
brak medju tvojim sinom i tom njemačkom kontesom, 
ne znajući, kakva je, ni da li su jedno za drugo. Ali 
ostalo što si radio, ne može Ti nitko zamjeriti. Ti nisi 
mogao dopustiti, da ti se sin oženi s djevojkom, koja 
je spremna na najodurnije ljubavne pustolovine. 

— Vaš sin, onako čestit i valjan mladić, nije 

zaslužio, da dobije takovu ženu, — primieti grofica 
Lucija. — Poslije onoga, što je vidio i što se je do- 
godilo, bilo je nemoguće, da se oženi sa svojom za- 
ručnicom ... 

— Ne mogu kazati, kako mi godi, što o toj 
stvari tako sudite, — reče ganuto grof. — Hvala 
Vam... najljepša hvala! A da Vam bude jasno, 
zašto sam upravo Vama priobćio ovu našu obiteljsku 
stvar i donekle našu tajnu, dužan sam Vam pri- 
znati, da moj sin Hinko već dulje vrieme ljubi Vašu 
kćerku... 

— Našu Rosinu? — upadoše mu urieč barun i 
supruga mu u jedan mah. 

— Zaklinjao me je, da Vam kažem tu tajnu 
njegova srca, o kojoj nikomu do mene nije do sada 
ništa kazao, — produlji grof. — Molio me je, da 
Vam priobćim i svu zgodu sa komtesom Idom, jer 
ne će, da ima ikakovih tajna pred Vama...i jer 
je htio čuti, da li Vi odobravate moje i njegovo 
držanje u toj stvari... 

— Podpuno, kako već rekosmo!... — reče 
barun. 

— Moj sin mi kaza i to, — prihvati grof opet 
rieč, — da bi pregorio i svoju ljubav i svu sreću 
svoga života, ako bi znao, da se _ Vi ne slažete sa 
onim, što smo uradili... Onda bi držao, da nas ne 
smatrate pravednim ljudima, a u tom slučaju ne bi 
se za čitavi sviet usudio da zaprosim ruku Vaše kćeri, 
kao što ju ja sada u njegovo ime prosim... 

— Ah, dragi gospodine grofe, — progovori prva 
grofica, premda nije ni sama znala, što će kazati 
i kako grofu odgovoriti na to iznenadno pitanje, — 
Vi ste nas tim uprosom silno iznenadili... Moram 


90 


priznati, da se u prvi mah ni sabrati ne mogu... 
Nisu to malenkosti, zar ne?... To su stvari, koje 
odlučuju o sudbini cieloga ljudskoga vieka... 

— Priznajem, priznajem, Vaša milosti... uvje- 
ravaše ju grof. — Imam u tom pogledu, kao što 
malo prije čuste, veliko izkustvo ... Ja i ne tražim 
odgovor namah, ali mislim, da bi do sutra mogao 
dobiti odgovor... Hinko je tako nervozan, tako 
nestrpljiv, da se bez odgovora na moj upros ne bih 
usudio doma se vratiti... 

— Da, dal — umieša se sada u rieč barun. — Mi 
ćemo do sutra stvar dobro razmisliti ... premda već 
sada mogu kazati, da tu nema povoda dugomu raz- 
mišljanju ... Tvoj sin je u svakom pogledu čovjek 
bez prigovora ... 

— Riedak mlad čovjek, — dodade brzo grofica, 
— moram otvoreno priznati, da bi mi od svih mla- 
dih ljudi, koji su mi poznati, on bio najmiliji zet .. . 


— To je sigurno, to ja sve podpisujem, — po- 
tvrdi barun. — Ali je sigurno i to, da je naša Ro-| 
sina diete, još premlada za udaju... 

— Molim ponizno, — prihvati rieč grof, — ne 
radi se o tom, da se njih dvoje brzo i prije reda 
uzmu... Rosina je još na pol diete, ... ali i moj 


sin nije star, istom je nastupio dvadeset petu go- 
dinu... Mogu čekati jedno na drugo... Ali radi 
se o tom, da moga sina tko drugi ne preteče... 


Prior tempore, potior jure... velimo mi pravnici. 
To prvenstvo želio bi Hinko da ima... 
— Ali dragi prijatelju, — upozori barun grofa, 


— što vriedi to prvenstvo, ako djevojka, kada dodje 
do odluke, izjavi, da ne osjeća za nj ljubavi, koja 
se za brak traži... 

— Onda, naravno, to prvenstvo ne bi imalo 
smisla, — priznade grof. — To bi bila u ostalom 
Hinkova stvar, da probudi ljubav u djevojci... Ne 
podje li mu to za rukom, eh onda... prestaje sve. 

Grof ustade. — Dakle sutra, u ovo doba, doći 
ću po odluku, -— reče i preporuči se. 

Kad je grof izišao iz sobe, supruzi Magdalenić 
sgledaše se, kao da jedan drugoga za savjet pita. 

— Ja sam si mislila, — progovori grofica, — da 
će do toga doći, ali tako naglo, tomu se nisam 
nadala... | 

— I mene je iznenadilo, da me skoro ta stvar 


srditi počima, — reče donekle zlovoljno barun. — 
Hinko je valjan mladić... malo ih ima takovih... 
— I spasio je život našoj jedinici, — dodade 
brzo grofica. 
— Jes,ito,... ali je Rosina još suviše diete, 
— nastavi barun. — Šta zna ona, što je ljubav, što 


li brak... Ima joj tek petnaest godina, pa nas već 
napastuju radi nje... 

. — Koliko mora još učiti i znati, što je u kući 
i izvan kuće potrebno, — primieti grofica. — Mo- 
ramo sbilja dobro razmisliti, što ćemo odgovoriti 
grofu... 

Sutradan, iza kako su Rosinini roditelji sve i 
sva dobro razsudili, složiše se u tom, što će odgo- 
voriti snuboku grofu. Kad je ovaj u zakazano vrieme 
došao, bude mu kazano: da roditelji Rosinini rado 
pristaju na savez svoje kćeri s mladim grofom Hin- 
kom, ali samo uz taj uvjet, ako i Rosina uzljubi sebi 
opredieljenoga vjerenika. Uzeti se. mogu istom za tri 
godine, jer će najmanje toliko trebati vremena, da Ro- 
Sina nauči sve, što joj treba kao svojoj gospodarici. 

Hinko može po volji dolaziti Magdalenićem u kuću, 
ali će čuvati tajnu o sporazumku roditelja svojih i 
Rosininih o budućem braku. Ostali uvjeti ženitbe, ako 
do nje dodje, ustanovit će se ženitbenim ugovorom. 

Grof Petar Sermage bijaše zadovoljan s tim od- 
govorom, a i grof Hinko, komu se je samo čekanje 
kroz pune tri godine činilo ipak nešto predugim... 
Nu razmisliv stvar treznije, uvidje napokon i sam, 
da je Rosina sbilja još suviše mlada i daje nje radi 
nuždno, da se ženitbom tri godine počeka. 

Rosina, dakako, nije o svem tom ništa znala... 
bijaše joj samo malko čudno, da ju je majka sve to 
više pritezala na posao u kuhinji, smočnici uz šivaći 
stolić, a u Kurilovcu i Dubravčaku trebalo je često 
i u same staje zaviriti, pa u kokošinjak, vrt, voć- 
njak prigledati... Sirota Rosina! Odoše liepi dani 
tvoga djetinjstva. Tvoj badin se ljuti i viče na te, 
jer ga odnemaruješ, poljsko cvieće cvate i vene, a 
ti ga ne svijaš u vience, majčine ptičice u kavezu 
uzalud čekaju, da im u kavez proturiš komadić še- 
ćera... a šarene lepirice mirno i slobodno prelieću 
po cvieću, ne bojeći se, da ćeš ih ti vijati svojim ši- 
rokim slamnim šeširom ... Svališe na te svu silu 
kućanskih poslova i pokvariše ti volju za nekadanje 
puste zabavice... Ide vrieme, nosi breme!... 


V. 


Bijaše treći dan poslije sv. Stjepana. Vrieme 
bijaše trajno vruće i već nekoliko tjedana neprekidno 
liepo. Silan sviet iz okolice i udaljenijih strana 
dovrvio u Zagreb, na najveći sajam u kraljevini, 
da napuni prazne mošnje trgovcem i zanatlijam. 

Kao svake godine, tako se i ove godine našlo na 
okupu silno plemstvo iz svih krajeva Hrvatske, 
neki po poslu, neki opet radi zabave i pustolovina, 
kojim su se nadali u glavnom gradu kraljevine. 
Gostioničari i krčmari imali su dobar dan u to sa- 
jamsko vrieme ; njihove prostorije bijahu pune do- 
maćih i još više stranih gosti. Bilo je svagdje bučno 
i veselo. Svuda se je pilo, pjevalo i kartalo uprkos 
strogoj carskoj naredbi proti kartanju. Lahkoumne 
žene i djevojke došle su u pouzdane krčme, kamo 
su ih pozvalinjihovi milostnici, sama otmena gospoda. 

I kod Gabreka pri Krvavom mostu bijaše živo 
i bučno, možda življe i bučnije, nego li u ikojoj 
drugoj zagrebačkoj krčmi. Dolje u prizemlju pili su 
i zabavljali se domaći gradjani u družtvu s prido- 
šlimi stranci, s kojimi su se brzo upoznali, tako da 
su doskora mogli s njima mukte piti. Tri oveće sobe 
u prizemlju bijahu pune puncate takovih gosti, a 
bukovačko i vrabčansko vino teklo je što no vele 
potokom. 

U prvoj sobi, kako se je ulazilo u krčmu, vi- 
sjela je na stieni ovelika tabla, gdje je najvećimi 
pismeni, što ih je imala tadašnja tiskarna Karla 
Kočea, natiskana bila sliedeća naredba, izdana po 
slavnom magistratu grada na Gričkih goricah: ,Daje 
se na znanje vsim i vsakomu, da su po carskoj na- 
redbi strogo prepovedane i v privatnih hižah i na 
javnih mestih vsake fele igre na peneze, poglavito: 
Pharaon, Bassete, Aleas, Passadieci, Lansquenet, 
Quindici, Trenta, Quaranta, Rauschen, Faerbeln, 
Straschac sincere, Breunten, Molina, Wallacho, Mac- 
cao, Mezzo, Duodeci, Vingtun i vse druge kojega- 
goder imena igre. Kdo prestupi ovu naredbu, bude 

imal platiti mulctam od 300 zlatneh.“ Uz veliki gradski 
pečat stajao je vlastoručni podpis gradskoga sudca 
Nikole Babočaja. 

Takovi oglasi bijahu po banovoj naredbi izvje- 
šeni u svakoj javnoj gostioni i krčmi, da može svatko 
znati, što ga čeka, prekrši li strogu carsku naredbu. 
I premda je bila globa ogromna, premda je prija- 
vitelju ujamčena bila nagrada od 1oo zlataca i obe- 
ćano, da će mu se ime tajnim držati, ipak se je ne- 
prestano i u privatnih kućah i na javnih mjestih grie- 
šilo proti toj naredbi. 

I večeras su strastveni igrači kod Gabreka igrali 
u trećoj sobi svoj obljubljeni ,Farbl“, a medju njimi, 
da bude veća slava sudcu Babočaju, bijaše i gradski 
kastelan Matija Čurleković, komu je baš bila duž- 
nost, da uhodi igrače. 

Pa tako je ta plemenita carska naredba, koja 
je išla za tim, ,da zaprieči propast ne samo pojedi- 
naca, već i čitavih porodica“, ostala na papiru. 

Krčma Gabrekova bijaše na jedan sprat, velika 
drvenjara s triemom oko prizemlja i prvoga sprata. 
U gornjih odajah stanovao je sam krčmar sa svojom 
ženom (djece nisu imali), a uz to bile su još dvie 
oveće sobe za otmenije goste, gdje su se gospoda 
kartala i držala sastanke sa svojimi milostnicami. 

U tih prostorijah sastajala bi se mlada gospoda 
iz najodličnijih boljarskih i plemićkih porodica. Da- 
kako, da nepozvanu ili neznanu gostu ne bijaše tu 
mjesta, a pod živu glavu ne bi smio ni najugledniji 
gradjanin zaviriti u te odaje, kada bi u njih gospoda 
sjedila. Ove odlične goste dvorila bi Gabrekova žena 
Barica, vremešna i omašna ženetina, a ,pomagale“ 
su joj udate žene, udovice i mlade varoške djevojke, 

koje su amo zalazile radi sastanaka s plemenitom 
gospodom. Krčmarica Barica znala je dobro skrbiti 
za to, da se fina gospoda liepo zabavljaju. Bivši 
sama u mladosti lahkoumna, znala je, što se toj go- 
spodi mili i čim im čovjek može ugoditi. 

Za današnju večer bijaše najavljeno veće družtvo 
mlade gospode iz najuglednijih porodica, domaćih i 
stranih, ali medju sobom dobro poznatih. Kada se 
je počeo mrak hvatati, stadoše se gosti sabirati. 
Ulazili su ne kroz krčmu, nego na dvorištna vrata, 
pa onda uza strme, drvene stube gore u prvi kat. 
Prvi dodjoše Antun Petričević de Miketinec, kadet 
u pukovniji grofa Erdodya, a s njim mladi odvjetnik 
Ladislav Fodroczy de Fodrovec et Borkovec, jedan 
od najvještijih pravnika u zemlji. 

Navrh stuba dočekala ih Barica i pozdravila 
kao dobre, stare znance. 

— Što je s Fankom? Je li već došla? — upita 
kadet, koji bijaše u gradjanskom odielu, jer je bio 
izvan službe. 

— Nije, ali je stalno obećala, da će doći, — od- 
govori Barica poluglasno. 

Podjoše u svoju sobu, koja bijaše posve jedno- 
stavno uredjena, ništa bolje, nego dolje one sobe u 
prizemlju. Jedino bijaše sve čisto, a stol bijaše prostrt 
čistim, bielim stolnjakom. U jednom kutu stajahu 
dva toka, u kojih je spravljena bila frula i jedne 
gusle. Na tih glazbalih igrala su .sama mlada go- 
spoda, medju kojimi je bilo i ljubitelja glazbe, razne 
komade iz talijanskih i francezkih opera, plesne ko- 
made, ili ljubavne pjesme strane i domaće, kojih je 
vrlo malo bilo. 

Na stienah visjela je nekoliko francezkih bakro- 

reza, koje su sama gospoda gosti nabavili i na stiene 
objesiti dali. Bijahu to dosta nepristojne slike, koje 
se u čestitoj kući ne bi trpjele. Jedna je prikazivala 
mlade i liepe djevojke, koje su dva mlada mužkarca 
zatekla pri kupanju u potoku; druga prikazivaše 
odievanje ženskih prije plesa i svlačenje poslije plesa, 
treća opet slika bijaše Putifarka, kako hoće da pre- 
dobije za se Josipa pravednoga... Bilo je i više 
takovih slika, koje su osobito zanimale ženskinje, 
koje su u družtvo mlade gospode dolazile. 

Pridošli prvi gosti uvališe se lieno u dugački, 
drveni naslanjač, jedan na jedan, drugi na drugi 
kraj, kao da su se posvadili i počeše si svilenimi 
rubci otirati znoj s čela ilica... 

— Strašna zapara! — reče odvjetnik. — Okladio 
bih se, da će biti još noćas kiše... 

— Izgorjet ću od žedje! — potuži se kadet. — 
Hej, Barice! — viknu i stade omašnom trskovačom, 
koja bijaše na vrhu zlatom okovana, udarati po 
jakom, hrastovom stolu, 


— Nosim, nosim već! — javi se na vratih krč. 
marica, noseći dvie ukusne majolike staroga bukovca. 

— Ne ću sadatoga... — mahnu rukom kadet, 
— imaš li piva, užasno žedjam... 

— Imam i toga, Vaša milosti... Za ovaj sajam 
dali smo dva desetaka iz Njemškoga Gradca dopre- 
miti, — pohvali se Barica. — Izvrstno pivo, da bi 


ga angjeli pili... 

— Nosi, nosi, samo brzo! 

Barica odnese vrčeve s vinom van i požuri se 
da podvori goste pivom. 

Dok je krčmarica išla da donese piva, unidjoše 
u sobu nova tri gosta: Vjekoslav Bužan, sin biv- 

šega vicebana, Donat Lukavski, izpitani odvjetnik i 
osobni sekretar bana Eszterhazy-a, i Andrija Mar- 
ković de Czernek, jedinac u otca, bogatoga vlaste- 
lina Cerničkoga u Slavoniji. Sva trojica bijahu ju- 
rati. I oni su zalazili Gabreku u družtvo mlade ple- 
mićke gospode, ali su ipak bili rjedji gosti i nisu rado 
trpjeli orgija u svojoj prisutnosti. Zato se lako pojmiti 
dade, da gospoda, koja su prije njih došla, i koji 
bijahu poznati kao najveći ljubitelji razuzdanih za- 
bava u ovoj krčmi, nisu bila osobito obradovana, 
kada su novi prihodnici stupili k njima u sobu. 

— Dobar večer, amici fratres! — pozdravi sje- 
deće Bužan. 

— Avete! — odzdravi odvjetnik, dočim je kadet 
mučao. 

— Vi ste prvi danas! — primieti Lukavski, 
objesiv šešir na klinčanicu, koja je duž čitave stiene 
prikovana bila. Na to pogleda u kut, gdje su bila 
glazbala. — Da vidimo, da li još dobro cvile moje 
gusle? — Otvori tok, izvadi iz njih gusle i gudalo, 
kojim potegnu nekoliko puta oštro preko žica, a za 
tim stade na njih prebirati nešto živa i vatrena, što 
je opominjalo na gudbu magjarskih cigana. 

Dok je on gudio na guslah, zasvira njegov drug 
Bužan na fruli lako i sigurno, kao što samo umije 
vještak na tom glazbalu. 

U to udje krčmarica u sobu, noseći u svakoj 
ruci nekoliko čaša pive; za njom je unišla noseći 
takodjer pivo visoka, ali gojazna ženska oko trideset 
godina, crne kose i crna vatrena oka i fine, biele 
puti. Bijaše to mlada udovica Dora Weigel, domaće 
diete. Njezin muž vremešni Niemac, po zanatu zlatar, 
zagledao se suviše u liepe oči Dore, koja bijaše 

Tomić: Za kralja. II. 7 

kći uboga čohaša u Laškoj ulici. Otac bijaše sretan, 
da je tako dobro udao svoju kćer, nu tim manje 
bio je s njom zadovoljan njezin muž, koji se doskora 
uvjeri, da se nije dobro namjerio. Još za života 
svoga muža Dora je ljubovala s mladimi boljari i 
plemići. U radionicu Niemca Weigela dolazila su 
svaki čas bogata i ugledna gospoda, stara i mlada, 
koja su ondje razne stvari od zlata i srebra naru- 
čivala i dobro ih zvonećim novcem plaćala. Staromu 
debeljaku Weigelu išao je posao ko nikada, ali je 
bio ipak toliko pametan te je uvidjao, da ne bi imao 
toliko i takovih mušterija, da nije bilo liepe njegove 
žene, koja je dobar dio dana sprovodila u radionici 
svoga muža. Moglo joj je i biti, djece nisu imali, a 
malo kućanstvo trebalo je malo posla i vremena, da 
se drži u redu. 

Nije minula ni godina dana braka medju zla- 
tarom i liepom Dorom, već se je počelo govorkati 
o njezinih ljubovanjih s otmenom gospodom. Dora 
se stala odievati svilom i nositi najskuplje nakite, 
koji su silne novce stajali. Čim je to _ muž opazio, 
pozva ju na odgovor: — Ti ili meni kradeš, grmio 
je razjareni Niemac, — ili primaš darove za sramotni 
posao. Odkuda ti te stvari? 

— Kada tako sa mnom govoriš, — odvratila bi 
uvriedjena Dora, — onda ću mučati. 

Ali njezin muž nije mučao, nego ju je na odgo- 
vornost pozivao i prietio joj, da će ju otjerati. Do toga 
ipak nije došlo. Za čudo! Bijaše osvjedočen o nje- 
zinoj nevjeri, ali ju je ipak volio. — Otjeram li ju 
od sebe, vodit će još ružniji život, a sramota padat 
će na moje ime, koje nosi, — mišljaše zlatar, pa je 
makar i težko podnosio svoju sudbinu, 

Jedan put, kada ga je sam gradski župnik upo- 
zorio, da se o njegovoj ženi kojekako po varošu 
govori, bio je tako ogorčen, da je, vrativši se kući, 
skoro zlostavio svoju ženu. Ona pobježe svojim rodi- 
teljem, gdje je nakanila ostati, tako dugo, dok on 
po nju ne dodje, pa je ne umoli, da se kući vrati. 
Ali njezin muž ne dodje, već dodjoše još isti dan po 
nju njezini susjedi, koji joj javiše, da je zlatar naglom 
smrću umro. Nisu ni pune tri godine proživjeli u 
braku, pa i to kratko vrieme sprovedoše nesretno. 

Glas o smrti zlatara Weigela raznese se najvećom 
brzinom po svoj varoši. Sve je krivilo Doru, njegovu 
ženu, daje ona uzrok njegovoj smrti. Neki dapače po- 
češe sumnjati, daje Dora svoga muža otrovala, nu nisu 
imali pravo. Zlatar bijaše vanredno uzbudjen, što od 
župnikova govora, što radi biega svoje žene, i od te 
neobične uzbudjenosti pala mu je srčana kap. To je 
potvrdio i županijski liečnik Mavricij Faby, koga je 
varoški sudac naročito poslao, da pregleda mrtvaca 
i ustanovi, kojom je smrću preminuo. Dora se zavi 
u crno, al u svom srcu ne osjeti nikada kajanja zbog 
svojih zabluda, koje su zadale njezinu mužu smrtni 
udarac prije reda.. Postala je udovicom u najljepših 
godinah, jedva dvadeset dvie godine stara. 

Veselila se je svojoj slobodi i mladosti po svom 
ukusu. Uzdala se je u svoju ljepotu, koja je toliko 
privlačila. Birat će medju plemići, advokati i župa- 
nijskimi častnici, ali za gradjana, za meštra ne će 
poći ni za živu glavu. Ta joj se je sreća premalenom 
činila za ucjenu njezine ljepote. Radje bi ostala udo- 
vicom. 

Razmislivši sve dobro prodade dosta dobro dućan 
i robu svoga muža drugomu zlataru, koji je njegov 

*% 

posao nastavio. I kuću prodade, da se rieši zlobna 
susjedstva, koje je vično bilo paziti na njezin život, 
i kupi si jeftinije drugu kućicu na Griču, medju 
 gospodskim svietom. Od sada živjela je od svoje 
glavničice i bavila se lihvarstvom, vezla je zlatom 
i srebrom rubce i prsluke za bogatije gospodje, ali 
tih mušterija bijaše malo, zato je i zaslužba bila 
malena. Svoje stare ljubavne sveze nije Dora ni u 
svom udovičtvu zanemarila, ali je vrlo oprezno tjerala 
taj obljubljeni zanat. Gledala je, da jedan milostnik 
ne sazna za drugoga. Nu to nije moglo za dugo ostati 
tajnom. Sve više odbijali se od nje njezini odabrani i 
ona je počela gubiti nadu, da bi mogla dobiti muža 
iz boljega družtva. Latila se skrajnjega sredstva i 
uzela davati gostbe i zabavice u svojoj kući, na 
koje je pozivala mlade ljude iz boljih porodica, ne bi 
li koga uhvatila u svoje mreže. Gostila je i trošila 
malo po malo svoju glavnicu, dok ju nije do kraja 
potrošila. Ni to sredstvo ne pomože. Mladi ljudi gostili 
se, zalazili Dori u kuću, ali ni jedan ne htjede da 
zagrize u kiselu jabuku. Minule tri duge godine 
poslije smrti njezina muža i Dora ostala udovicom i 
bez novaca. Pala je na nizke grane. Krčmarica Ba- 
rica bijaše joj kuma na krstu i Dora se uteče njoj. 

— Mogu te trebati, — rekla joj stara grešnica. 
— K meni zalaze fina ugledna gospoda, koju i ti 
dobro znaš, a ja sam već stara i ne mogu ih dvoriti, 
kako oni žele. Dodji mi pomoći, kad si u nuždi, ili 
kada poručim po te, ne ćeš stradati. 

Tako je i bilo. Dora je u Gabrekovoj krčmi 
dvorila plemenitu gospodu, nekadanje svoje milost- 
nike, koje je nekoč u svojoj kući primala i častila. 
Nužda zakon mienja. Uprkos svemu tomu bijaše 

Dora još uviek vrlo liepa; njezina ljepota ostala je 
. nepromienjena i zamamna kao prije više godina. 
Pazila je na se, što je više mogla ; odievala se uviek 
čisto i ukusno, a lice čuvala i njegovala najvećom 
brigom, uvjerena, da je to liepo lice jedino još kadro 
očuvati ju od skrajnje nevolje. 

> Plemeniti gosti Gabrekovi rado su imali, kada 
ih je liepa Dora dvorila. Umjela je ona liepo go- 
voriti, razumjela šale i dražkanja, pa i sada još znala 
je razigrati mnogo gospodsko srce, osobito kada 
bi vatreno vince plemenitu krv razigralo. 

Vidjevši današnji gosti, da je za starom krčma- 
ricom unišla u sobu Dora, uzkliknuše veselo : 

-— Gospa Dora, gospa Dora! — Bužan i Lukavski 
odložiše svoja glazbala i stadoše ljubeznimi pogledi 
motriti udovicu, koja je stavila pune vrčeve žarkoga 
piva na stol. | 

— Igrajte samo, gospodo! — govoraše Barica. 
— Bude li danas muzike, biti će i plesa... Doći 
će amo vrlo mladih djevojaka. Čujete li, domine 
Marković? 

— Je su li liepe? — upita Marković smiešeći se. 

— I liepe i vesele... Svaki čas mogu doći. 

 — U Vaše zdravlje, gospo Doro! — ustade sada 
odvjetnik Fodroczy i pograbiv vrč piva kucnu se 
s Dorom! — Pijte Dorice | 

— U Vaše zdravlje, gospodo! — odzdravi Dora 

i žedno potegnu iz vrča. 


— Izvrstno pivo! — reče Fodroczy, udariv o 
stol vrčem, koji je na dušak izpio bio. 

— Izvrstno! — potvrdiše i ostali. — Nosi, nosi 
Barice | — vikahu mlada gospoda. 


— Hodi Dorice, pomozi! 

— Ne, Dora će ostati s nama! žurno Barice! 
— Krčmarica pohita po pivo, a Dora ostade s mla- 
dići, koji ju posadiše izmedju Bužana i Lukavskoga. 
— Dospjela je grešnica medju dva svetca! — 


primieti kadet. — Ne će biti zadovoljna... 

— Ovakove kavalire ja najvolim... — odvrati 
Dora. 

— Ne govoriš istinu... — Poče Fodroczy 
intimnim načinom govoriti s Dorom. — Ti već ne 


mariš za nas mlade, već se držiš stare gospode... 

— Sbilja, ja ne znam, kako ti se može svidjati 
taj medicus regni (liečnik kraljevine) gospodin Ignacij 
Verbega... — zadirnu kadet u udovicu. 

— Stara je ljubav stalnija... — suzbi Dora 
namienjeni joj udarac... 

— Ali i skuplja... — reče iz tiha Bužan. 

— Gospa Dora je udovica, a medicus regni 
udovac. To se slaže, — javi se sada Lukavski, po- 
loživ finu svoju ruku na Dorino rame. 

»Nema lovca 

Nad udovca, 

U kog ima 

Dosta novca!« 
izrecitova Marković čistom štokavštinom, — tako sam 
čuo pjevati kmetove na našem spahiluku u Cerniku. 

Mlada gospoda udariše u smieh. Ti su im se 
stihovi vanredno svidjali, jer su pogadjali pravu žilicu. 
Udova Dora bila je u najnovije vrieme milostnica 
kraljevinskoga liečnika Verbege, bogata udovca, ali 
velike škrtice, koji ni Dorinu ljubav nije podašno 
nagradjivao. Ona ga se ipak mudro držala, što ju 
nije smetalo, da i s drugimi ne ljubaka. 

Krčmarica vrati se uto s friško napunjenimi 

vrčevi piva i položi ih sva zaduhana na stol, po- 
gledavši pri tom karajućima očima Doru. Ona je taj 
pogled razumjela i skočila na noge. 


— Dopustite, gospodo! da pomognem kumi... 
Ona je stara i omašna, težka joj je dvorba... 

— Boga mi, pravo veliš, — primieti na to Barica, 
— nije mi lahko dvoriti, pa sam te zato i pozvala 
danas u pomoć ... Al dakako ljepše je sjediti 
s mladom gospodom i piti, nego se penjati uz stube 
i dvoriti... 

— No, no _ Barice! — uze ju miriti. Fodroczy, 
— što se žestite? Nije Dora kriva, da je tu sjedila, 
već mi. Poštujte goste | 


— Čast mojima gostima!... da ih Bog poživi 
sto godina! — izvinjavaše se krčmarica, — al Dvrica 
je moje kumče, pa zašto mi ne bi pomagala, da Vas 
mogu bolje podvoriti, moja draga, liepa gospodo ! 

Za čas dobrzala je Dora, prilično zažarena, u 
sobu, noseći u rukah nekoliko novih vrčeva piva. 
S njom zajedno udjoše u sobu nova dva gosta: 
jurat Ivan Čačković i mladi odvjetnik Stjepan Brig- 
ljević, plemenita turopoljska korenika, pušeći lulu, 
s kojom se je samo onda razstajao, kada je morao 
da jede, ili kada mu je usnuvšemu u krevetu izpala 
iz usta. 

— Pivo pijete! — reče skoro zlovoljno Brigljević. 
— Do biesa, to nijepićeza me... Meni vrč vina... 
bukovačkoga, koga obično pijem ... Čuste, li gospo 
Dorice | 

— Bit ćete namah služeni, gospodine fiškale! 
— I Dora izpade opet iz sobe i za nekoliko časaka 
donese u sobu pun škaf vina, a za tim više vinskih 

vrčeva. Tako se je obično pilo u zagrebačkih krčmah, 
ako je bilo oveće družtvo. 

— FEhvala! — reče Marković i zagrabi iz škafa 
pun vrč vina. — I ja volim vino. 

— I mi ćemo prieći na vino! — jave se ostali, 
pa izpivši na dušak, što je svaki imao piva, prihvate 
se vinskoga soka, komu su iz malena vikli bili. 

— Južni vjetar duva, prašina se diže, — uze 
pričati _fiškal Brigljević, sjednuvši na naslonjač do 
kolege Fodroczya, — bit će sigurno kiše... 

— Ako hoće, neka pada noću, da ne pokvari 
sajma... Bila bi to velika šteta i za nas krčmare... 
umieša se krčmarica u rieč. 

— Neka Vas samo Bog kazni, jer miešate vodu 
u vino... progovori Čačković. 

— U tom vinu, na moju grešnu dušu, — uvje- 
ravaše krčmarica, skrstivši ruke na prsih, — nema ni 
kapi vode... Neka me striela bož..... 

— Muči babo, do biesa! — otresnu se na nju 
surovo kadet. — Vidiš, da se sprema na oluju... 
Mogla bi te sbilja ošinuti striela za tu laž... 

Barica pokuša, da uvjeri goste o tom, da je 
govorila istinu, ali smieh mlade gospode, izazvan 
riječima kadeta, bijaše tolik, da nije mogla ni do rieči 
doći. Pokupi se zato iz sobe i ode sjediti na svoj 
nizki stolčić, u triemu, a Doru posade gosti na pri- 
jašnje mjesto. 

— Šta voliš piti, Dorice? — upita sada Bri- 
gljević napram sebi sjedeću udovu. — Piva, ili vina, 
ili hoćeš krampampule ? 

— Najvolim pivo! 

— A Ti se služi pivom, a poslije čim hoćeš... 
Pij i budi vesela! ... Danas ja plaćam, gospodo!... 

— Sigurno je dobro operušao kojega klienta... 
— reče kadet. 

— Glupost!... — zauze se za kolegu Fodroczy, 
— fiškalu nikada ne manjka... Drugi je to povod: 
dies onomastica infra octavam (imendan u oktavi). 

— Ah gle, sbilja! ... Pa se nismo ni dosjetili!... 
vikahu plemeniti drugovi. — Vivas, Stephane, vivas! 
Svi skočiše na noge i stadoše se kucati sa bivšim 
godovnjakom. 

Sada je počela pijanka po staroj navadi. Jedna zdra- 
vica tekla je za drugom, gospoda su pila kao fratarske 
lakomice, pače i trezniji izmedju njih prekoračiše 
mjeru. Bužanu se počeo jezik plesti (izvinjivao se, da 
mu je to od otca namrto), Lukavski se je bez i ka- 
kova razloga neprestano smiešio, a Marković je u 
licu bliedio i šutio kao riba. Ostali su nazdravljali, 
pjevali, pravdali se i bučili. Za kratko vrieme ugrijala 
se plemenita gospoda žestokim vinom, da su svi bili 
u najboljem razpoloženju. 

— Vruće mi je, otvorimo vrata! — reče Bužan, 
a Dora skoči, da izpuni želju mladoga plemića. 

U to čuju iz vana ženske pjevajuće glasove. Na 
triemu sjedile su tri djevojke i pjevale tada obljubljenu 


pjesmu: 
»Hranila djevojka pava i labuda, 


Pava i labuda i siva sokola ...« 


— Naše sirene! opazi potiho Fodroczy. 

— To je Fankin glas! — reče za se kadeti 
izadje na polje. U isti čas duhnu vjetar i zalupi vrata 
za njim. Nikomu ne pade na um, da ih iz nova 
otvori. 

Kada je kadet stupio u triem, prestadoše dje- 
vojke pjevati. 

— Zašto ne pjevate dalje ? zapita kadet, pristupiv 
djevojkam. 

— Nismo znale, da nas gospoda slušaju, — 
odgovori jedna od njih. K ovoj pristupi kadet i 
uhvativ ju za ruku, povuče ju na stranu za sobom. 

Bijaše to djevojka smedje, bujne kose, koja joj 
je u dvie jake pletenice sezala do koljena. Lice joj 
bijaše umiljato liepo, na kom se je uviek vidio trag 
smieška. Bila je nešto manja od Dore, ali stasita i 
krasna struka. 

— Jesi li sama? 

— Ne, otac je dolje... 

— Pije...ili se karta? 

— Spava, ... opio se po navadi... Morat ću 
ga kući voditi, kada se probudi... 

— Ostavi to drugima, koji su s njim pili... 


Ti ostani snama... Ajde u sobu... 

— Nemogu... Vidiš, kako mi je trošna cprava, 
a Dora je tako nacifrana... 

— Ti si i ovako liepa, ajde samol... A za 
opravu neka Te ne boli glava, sutra ću Ti ju kupiti 
na sajmu.. 

— Ništa ne mariš za me, — okrenu sada Fanka 
jasnije govoriti. — Druge imadu od svojih dragih 
liepe uspomene: prstene, naušnice, ogrlice... a ja 
od Tebe baš ništa... 

— Imaš pravo... Nisam se sjetio, a Ti mi nisi 
ništa kazala... Ali*lahko za to. Evo Ti uspomene! 


— Govoreći to skide s mezimca lieve ruke prstenčić 
s očicama od briljanta i nataknu ga Fanki na prste- 
njak. — To je dragocjen prsten... Tvoje druge ne 
će imati takova. 

Ovaj prsten dobio je kadet jedinac od svoje 

majke, a lahkoumni mladić nije u ovom času ni po- 
mišljao, kako skvrni ljubav svoje majke, darujuć 
prsten, što ga je ona nosila, svojoj milostnici. 

Fanka se udobrovolji, što je pokazala tim, da 
je savila ruke mladiću oko ramena i naslonila glavu 
na njegove grudi. 


— Ajdemo u sobu!... Plesat ćemo, a onda ću 
Te do kuće sprovesti... Hej, vi curice! — okrenu 
se sada prama drugaricam Fankinim, — ajdete s 
nama... Gospoda već čekaju na Vas... Bit će 


plesa i veselja do zore!... 


— Nas je sram! — reče tobože sramežljivo jedna 
od njih, djevojka od jedva sedamnaest godina, oštre, 
kuštrave crne kose i zavinuta nosa, što joj je davalo 
tip židovke. Njezine su ju drugarice i zvale porug: 
ljivo tim imenom, i tko je nije poznavao, zakleo bi 
se, da je nekršteno djevojče, nu u maticah župe sv. 
Marka stajalo je upisano crno na bielo, da je to 
Regica, zakonita kći Mikule Mejaša, bravara u Opa- 
tičkoj ulici. 

Ona treća bijaše svietle kose, skoro bjelokosa, 
mliečna i rumena lica, sbijena stasa i pretila. Bijaše 
iste dobe kao i Regica. Po njenoj vanjštini pogodio 
bi odmah, da je kći njemačkih gradjana. Njezin otac, 
kožar Manus, bijaše čovjek pun poroka: najprije 
ženskar, onda kartaš, a napokon pijanica. Njegova 
kći nije od mladosti u kući ništa dobra vidjela, pa 
nije nikakovo čudo, da je ona prije reda stranpu- 
ticom udarila. 


— Što bi Vas sram bilo? — pristupi k njima 
kadet. — Niste sada prviput ovdje... Poznajem ja 
vas: Ti si, zar ne, Regica iz Opatičke ulice, a Ti 

mala, debela Švabica, Ti si Julika Manusova, je li 
tako ? 


— Imi Vas poznajemo! — progovori Regica. 
— Ali ima u sobi dva, tri gospodina, kojih ne po- 
znajemo ... 

— Svi smo mi jednaki ... Ajte samo!... Hoćete 


li piva, dobra vina, krampampule, svega će biti, a 
plesat ćemo, da će se sve tresti Gabrekovi dvori... 

I ne čekajući odgovora stura kadet njih sve troje 
u hrpu i potisnu ih na vrata u sobu. 

Mlada gospoda, ugledavši tri mlade, ljepušne 
djevojke, pozdraviše ih zaglušnom vikom. 

Dora morade skočiti po pivo, jer su to piće 
djevojke najvoljele. Morale su se najprije kucati sa 
bivšim godovnjakom, koga su dobro poznavale, a 
onda s ostalom gospodom. Djevojke su se junački 
držale, te su jedan vrč piva za drugim praznile ... 
Nije baš dugo trebalo, dok ih je piće razigralo i iz- 
jednačilo s gospodskimi drugovi. 

— Nuder, Lojzica, zasviraj nam nešto za ples! 
— umoli kadet Bužan. — I Ti, Donate, prihvati 
gusle! 

— Mi ćemo redom igrati, — odgovori Bužan. 
— Najprije ja, onda Donato... Ja frulu, on gusle, 
inače, ako ćemo obadva skupa igrati, ne ćemo ni- 
kada doći do toga da plešemo, a boga mi i meni 
se hoće danas plesati. | a. 

— Bome i meni! — primieti Lukavski, obu. 
hvativ Doru oko struka. — Zar ne, Dorice, mi ćemo 
skupa plesati ... 

— Velika mi je čast! — nakloni se Dora mla- 
domu kavaliru, koji nikada nije bio s njom tako 
nježan kao večeras. 

— Što znate plesati, djevojke? — zapita sada 
Bužan, držeći frulu u ruci. 

— To bi bar morao znati, — dobaci mu Fo- 
droczy. — Znadu polku i tanac, pa tanac i L. POE, 


i tako dalje. 

— Dosta je ito za onoga, koji rado pleše! — 
javi se Čačković, koji je bio strastven plesač, i pri- 
stupiv k Regici, potrepta ju ljudski po ramenima. 

— Ej Ti mala židovko, Ti ćeš sa mnom ple- 


sati!... Znadeš li polku plesati... 

— Aj, aj mladi gospodine, kako ste kratke pa- 
meti... Ovdje sam ju s Vama plesala, — smijala 
mu se vragoljasta djevojka u lice. 

— Da, da, sad se sjećam!... Amice Stephane, 


— okrenu se sada prama Brigljeviću, ne bi li i ti 
zaplesao?... 

— Meni je lula milija... — odvrati fiškal, odbiv 
nekoliko jakih dimova. 

Bužan zasvira polku i četiri para zaigraju polag 
u sobi, koja je još prazna bila. Kadet plesao je 
s Fankom, koju mu nitko preoteti ne htjede, Lu- 
kavski s Dorom, Čačković s kuštravom Regicom, a 
Fodroczy pobrao je što mu je ostalo, trcljastu Julku 
Manusovu. 

Plesalo se oštro i brzim taktom. Kako je soba 
bila za plesanje preuzka, plešući parovi udarali su 
često jedan o drugi, ali to nije nikoga smetalo. Mlada 
gospoda zaduhala se, a djevojke zažarile u licu, nu 
nikomu nije palo na um prestati. 

Najuvidjavniji medju plesači Lukavski prestade 
prvi i privede svoju plesačicu Bužanu, koji je nepre- 
stano svirao na fruli, uprkos tomu, da mu se je 
od napora počelo već čelo znojiti. 

— Evo ti Dore, a ja ću sada zaguditi! 

Bužan jedva dočeka, položi frulu na stol i obuze 
oko struka Doru. 

I drugi parovi prestali plesati, ali su ostali skupa, 
stojeći jedno uz drugo. Lukavski potegnu preko žica 
svojih gusala i uze na njih prebirati stari hrvatski 
tanac, što ga igraju seljaci oko Zagreba, i koji su 
jedini znali plesati nekadanji stari Gričani. Bijaše 
to ples u dvoje, gdje plesač s plesačicom čas raz- 
stavljen sitno pleše, onda se s njom sastane, biesno 
ju dva tri puta oko sebe zavrti, opet se s njom raz- 
stavi, pa joj se plešući približi, gdje onda jedno 
drugom položi ruke na ramena i tako tresući se 
plešu, dok se opet ne razminu, da izvode opisane sada 
slike plesa. Gospodin Donato Lukavski umio je maj- 
storski svirati taj živahni tanac, a mora se kazati, 
da su i mlada, otmena gospoda, kojima bijahu po- 
znate sve tadanje moderne plesne igre, u Gabrekovoj 
krčmi najvoljeli tu igru plesati s gradjanskimi djevoj- 
kami. Tu se je tek vidjelo, kakova je u kojoj krv, 
kakav li temperamenat | 

Plemeniti slavonski spahija Andrija Marković 
bijaše osobiti ljubitelj toga plesa, koji ga je sjećao 
na ,magjarac,“ što su ga njegovi kmetovi igrali. Milo- 
stivi mladi gospodin spahija, kada je bila žetva ili 
berba, znao je i sam uhvatiti se u kolo i zaplesati, 
ili bi sa snašom ili sekom ,po izbor“ zaigrao vatrena 
magjarca. 

Kada je, dakle, Lukavski na svojih guslah za- 
gudio tamac, skočio je mirujući dosele mladi spahija 
i iztrgao iz ruku kuštravu Regicu Čačkoviću. 

— Dosta si plesao, ... pusti sada mene! — reče 
Čačkoviću, komu nije bilo s voljom, da je morao pre- 

kinuti ples. Ali Marković nije mario za njegovu 
zlovolju, nego je biesno zaigrao tanac s vatrenom 
Regicom. Igrao je, da ga bijaše milota gledati. Bio 
je majstor u narodnom plesanju. Nitko nije umio kao 
on onako hitro i sitno nogama prebirati, onako 
huncutski glavom poniknuti i uzmahnuti plešući u 
u susret djevojci, nitko ju onako biesno zavrtiti i 
opet vješto iz ruku izpustiti kao mladi spahija. U 
svojoj pomami češće bi lupnuo nogom o pod, da su 
zazvečali prozori stare kuće, ili zajuškao po ,mo- 
mački,“ da je sve zvučilo u ušima. 

Plesačice upališe se kao zublje od vatrena plesa. 
Srca su im bila kao po nakovnju, oči sievale a 
nozdrve se širile od duševne pomame. Lukavski bio je 
srca milostiva i gudio živo i dugo, dok je mislio, da 
će biti dosta. Nu činilo se, kao da igračem ne će 
biti nikada dosta, zato učini on sam kraj tancu, 
završiv s dva tri energična potega na strunah svoju 
pratnju na guslah. 


— Dalje, dalje! — vikaše Marković, plešući 
neprestano s Regicom. 
— Umoran sam, ne mogu! — odgovori Lukavski 


i sjede opet na svoje staro mjesto, smijući se, kako 
ga grdi i psuje mladi spahija, komu se nije dalo 
bez glazbe plesati. 

— Za prvi put smo dosta plesali | — reče Bužan, 
a sada pijmo... Lagao bih, ako bih kazao, da nisam 
žedan. — I prinese k ustima vrč, što mu ga je bra- 
tinskom ljubavi benefaktor (dobročinitelj) Brigljević 
do vrha natočio, a Bužan ga sada do dna izkapio. 

Odmah za tim donese Barica na drvenoj taci 
 Kipuću krampampulu za ženske... Jedva ju doče. 
kaše... Sada, ovako razigranim, ne bi drugo koje 

piće ni prijalo... Treba ljevati ulje na vatru... 
Gospoda kavaliri stadoše utakati žestoko i sladko 
piće u čaše svojim plesačicam,... koje su ga po- 


hlepno srkale... Samo da nije tako vruće!... 
Izprva stidljive djevojke, postadoše sada posve 
slobodne... Fanka je srkala krampampulu, sjedeći 


na krilu svomu dragomu kadetu; Regicu držao je 
Marković zagrljenu oko ramena i šaptao joj u uho 
nešto mila, čemu se je djevojka ljubko smiešila, 
pa onda naslonila svoju kuštravu glavu na kava- 
lirovo čelo i snatreno s napol otvorenih usta skla- 
pala oči, kao da zamire od milja, ili da se u sladak 
sanak zanosi. Njemicu Julku uhvatiše medju se kao 
u procjep mlada gospoda Bužan i Fodroczy, koji se 
dogovoriše, da će ju večeras opiti. Neprestano su 
joj utakali sladku, žeženu rakiju, a djevojka je mar- 
ljivo guckala, dok nije osjetila, da ju je piće omamilo. 
Glava joj postala težka, a jezik joj se počeo u go- 
voru plesti... Sada je istom bilo smieha i hohota!... 
Najčednije vladala se izkusna Dora. Ona je nepre- 
stano čas glasnije, čas tiše razgovarala se sa svojim 
kavalirom Lukavskim, koji se je danas uslobodio, 
da njezinu ruku u svojoj drži. Lukava udovica upo- 
triebila je sve hitrine, ne bi li kako ulovila u svoje 
čarobne mreže mladića, na koga je dugo već vre- 
bala... Činilo se, da će joj to večeras ipak poći za 
rukom... Gospodin Donato bijaše danas osobito 
nježan i čuvstven, a svi su opazili, da se za nikoju 
drugu ne brine, već samo za Doru. 


— Do biesa i takovo družtvo ! — viknu u jedan- 
put duhandžija Brigljević. — Sve samo šaputaju, grle 
se icmokaju...a nitko ne pije... Nuder, braćo, 


u naše zdravlje! 

— Da, da, pijmo!... U naše zdravlje! — pri- 
hvati odmah Čačković, koji je uz Brigljevića ostao 
praznih ruku kod diobe ženskinja. 

— U naše zdravlje! — ponove i ostala _ mlada 
gospoda. Vrčevi zveknuše i vesela braća uzeše se 
opet miriti s bukovcem. Već se je i drugi škaf bio 
izpraznio, a Dora je baš htjela da ustane i u pivnicu 
po vino ode, kad li se otvore vrata i na njih se po- 
jave dva nova gosta. Jedan bijaše Ivan grof Oršić, 
a drugi grof Baltazar Patačić de Zarand, mlad 
čovjek oko 25 godina, srednjeg stasa, okrugla široka 
lica i dugoljasta nosa, a jakih crnih brkova. 

— Tu je ljepše nego li vani! — reče grof Ivan. 
— Vani je kao u rogu. Nebo se je ružno naoblačilo, 
munje sievaju i već počimaju krupne kaplje kiše 
padati... A, gle, gle!... Gospo Doro! i Vi ste 
tu... Mislite li još šta na me?... reče na to grof, 
pristupiv k Dori otraga i podigav joj glavu podla- 
nicom k sebi... 

— Ne smijem, milostivi grofel... Vi ste zaru- 
čeni | 

— Da, da, imate pravo... i doskora ću se že- 
niti i morat ću zaboravit na sve, što je bilo... 


— Sreća, što sam te našao! — progovori sada: 
grof Patačić kadetu, s kojim je služio kod iste pu- 
kovnije... — Sutra moramo skupa odputovati k 


našoj pukovniji u Kanižu... 

— Zar se sprema na rat? — upita kadet, skočiv 
veselo na noge. 

— Ne znam ništa... — odgovori grof, — Samo 
to znam, da sam malo prije donio iz Beča i predao 
banu štafetu ... Vrlo važna pisma... Jahao sam dan 
i noć, da su mi sve kosti pucale... 

Tomić: Za kralja. II 8 

— Što to može biti? — zapita Fodroczy, koji 
je bio vrlo ljubopitljive naravi... 

Grof Patačić ne reče ništa, ali za to odgovori 
grof Oršić kobnu, tajinstvenu rieč: 

— Konskripcija! 

— Šta konskripcija?...što jeto?... upitaše 
neki iz družtva. 

— Popisat će sve kuće kmetske i plemićke, pa 
će bez razlike plaćati svi porez i davati vojnike... 

Mlada gospoda plemići obezeknuše se. 


— Impossibile! — zagrmi godovnjak Stjepko 
Brigljević, bacivši omašnu svoju lulu na stol. 

— Danas je sve moguće... — primieti tiho 
Lukavski. 


— Odkuda ima tvoja presvietlost te glase? zapita 
grofa Bužan. 

— Iz blizine dvora... | 

— Bunit će se županije... — progovori opet 
Brigljević, prihvativ se iz nova lule. 

— Lahko zato... — opazi nato grof Patačić. 
— Velika je vojska, kojom car zapovieda. 

— Eto sad možete znati, zašto se kupi vojska, 
— upozori mladu gospodu grof Oršić. — U Beču su 
mislili na odpor u županijah, pa ga kane zagušiti 
oružanom silom, ako se pojavi... 
— Nesretne reforme! — uzdahnu Fodroczy, 
čisto poosbiljen. | 

— Mahnimo se razgovora o javnih poslovih — 
javi se sada kadet, koji je bio zlovoljan, da mora 
svoj dopust prekinuti. — Vidjet ćemo, što će župa- 
nije nato reći... 

— Tako je! — povladi mu Bužan. — Nije to 
još gotova stvar. Bit će protesta i te kakova! 

Grof Patačić, koji je kao vojnik sudio o toj 
stvari, nasmieši se izpod brka, čuvši te rieči. 

— Žedan sam, braćo! — uhvati sada grof Oršić 
vrč. — Točite, gospo Doro, iz punoga srca. 

— Pijmo, pijmo! — prionu uz vrče i ostali gosti. 

— Ne kvarimo si dobre volje, — reče Fođroczy. 
— Neka nosi bies i te reforme! Nuder, djevojke, 
zapjevajte nam koju Vašu pjesmu. 

Još je govorio, i munja sievnu i razsvietli svu 
sobu, a grom udari negdje u susjedstvu tako silno, | 
da se je krčmarica Bara srušila na zemlju sa 
svoga stolića, na kom je u triemu driemala. Krsteći 
se uleti sva blieda u sobu, gdje joj se činjaše sigur- 
nije i posadi se u kut na drvenu stolicu. 

— A fulgure et tempestate! — zapjeva Fo- 
droczy. 

— Libera nos domine! — odgovore ostali u 
sboru. | 

— Nemojte, milostiva gospodo! bi nas mogao 
Bog pokarati! — moljaše skrušeno Barica, još sva 
drhćući od pretrpljena straha. 

Jedva je bila izustila te rieči, ali se zatrese drve- 
njara Gabrekova, kao da ju je tko iz temelja uz- 
drmao. Grom je udario u kuću. Djevojke vrisnuše, a 
mlada gospoda ostadoše jedan čas kao okamenjena, 
svaki na svom mjestu, a na to skočiše k vratima i 
za dva tri hipa bijahu vani. Striela je zahvatila jedan 
kraj krova i s njega preletjela na visoku, staru krušku, 
koju je s vrha do korena na dvie polovine razkolila, 

Jaka, nagla kiša stade za tim lievati, kao iz 
kabla, ter pogasi vatru. Da toga ne bude, izgorjela 
bi stara, trošna krčma do temelja. 


* * 

Sutradan su dolazile hrpe ljubopitna svieta, da 
vide nagoreni krov krčme i razkalanu krušku. Mnogi 
su primietili, da je to bio prst božji, koji je zaprietio 
vlastnikom krčme, gdje su se svaki skoro dan sla- 
vile grešne orgije. 

I pater _ Primianus, kateheta na zagrebačkoj 
gimnaziji, spomenuo je ovaj dogadjaj u svojoj propo- 
viedi, što ju je sliedeće nedjelje držao u crkvi sv. 
Katarine mladim filozofom, koje je zaklinjao, neka 
se kao kakove prokletinje klone kuće, koju je prst 
božji u slici žarke striele žigosao. 


VI. 


Pravo je imao ban Eszterhazy, rekavši, da će 
doći još i gorih stvari, koje će podsjeći korene sta- 
roga našega ustava. Takova stvar bijaše i carska 
naredba o konskripciji (popisu) pučanstva i kuća. 
Velikaši i plemići u Ugarskoj i Hrvatskoj osjetiše, 
da je ta naredba najviše proti njim naperena i da 
vriedja njihove povlastice i preimućtva, kao nijedna 
prijašnja. U naredbi reklo se doduše, da se popis 
puka i kuća samo za to uvadja, jer je to najsigurniji 
temelj, na kom se može suditi o porastu i padanju pu- 
čanstva, koje je glavna podloga državnoga blago- 
stanja. Nu stališi nisu vjerovali tima riečima, oni 
su dapače glasno govorili, da je to samo izlika, a 
za pravo da se ide za tim, kako bi se dokinule 
povlasti velikaša i plemića, ter se oni izjednačili ,cum 
misera plebe contribuente (s ubogim, porez plaća- 
jućim pukom).“ 

Dosele plemić nije mlađa ni poreza, niti je 
mogao proti svojoj volji siljen biti, da ide u vojnike. 

A. sada taj popis kao da kani oboriti i jednu i drugu 
povlast. | 

Carska odredba o prenosu Stjepanove krune u 
Beč, pa naredba o službenom jeziku, povriediše 
takodjer starodavni ustav zemlje, ali ova naredba 
dira baš u živac vladajućega staleža. S prieka iz 
Ugarske dobivalo je hrvatsko plemstvo pouzdane 
glase, da u svih županijah kipi i vrije i da se je 
bojati pobune i ustanka. Ugarska braća poručivahu 
hrvatskoj, neka složno i muževno prosvjeduju proti 
toj neustavnoj naredbi, koja sprema zator višemu i 
nižemu plemstvu domovine. 

Nu te poruke bijahu i suvišne, jer je i u Hr- 
vatskoj ta naredba o konskripciji izazvala najveće 
ogorčenje i volju na odpor. Više najodličnijih veli- 
kaša i plemića pohita na dogovor u Zagreb. Došli 
su grofovi Draškovići, Erdody-i, Oršići, Keglevići, 
Vojkffy-i, Sermagi i Patačići, baruni Magdalenić, 
Rauch i Kulmer, zatim od plemstva, koje ugledom i 
novcem nije zaostajalo za velikaši, dodjoše Jelačići, 
Zdenčaji, Bužani, Domjanići, Vojkovići i protonotar 
Bušić, Bornemisa-Stolniković i mnogi drugi. Sastali 
se u kući grofa Adama Oršića, da se porazgovore, 
kako da udese odpor proti naredbi, koju podnipošto 
nisu mogli primiti na znanje. 

Odmah u početku dogovora iznenadi oprezni 
grof Petar Sermage prisutne pitanjem : 

— A što veli ban o toj naredbi ? 

— Ban će ju izvršiti po naputku, što ga je dobio, 
— odvrati grof Adam Oršić. — Ban će reći, da je 
pametno pokoriti se naredbi. Ta mi ga poznajemo. 

— Da nije sporazuman s naredbom, ne bi ni 

odredio, da se u županijah proglasi. O čem da raz- 
pravljamo s njim? — žestio se grof Vojktffy. 

— Ipak će biti dobro, da čujemo bana, — reče 
grof Keglević. — Njemu su pobliže poznate inten- 
cije dvora, pa je moguće, da ćemo doznati koješta, 
što i ne slutimo. 


Doskora slože se gospoda, da će i bana zamoliti, 
neka dodje u njihovu konferenciju, glede koje za- 
ključiše, da se po starom običaju drži u biskupovu 
dvoru i pod biskupovim priedsjedom. Biskupa ovla- 
stiše, da osim dosele sabranih pozove još i drugu 
gospodu u vieće; njemu povjeriše i taj posao, da 
bana svakako dovede u konferenciju. 

Biskupu ne bijaše ugodan sav taj posao, ali se 
nije mogao oduprieti želji tolike sjajne gospođe, oso- 
bito, kad ga ova sjetiše, da su zagrebački biskupi, 
kad god se je o tom radilo, stajali prvi na braniku 
pravica kraljevstva. 

Znajući biskup, da je ban, bivši prije kancelar 
ugarski, vrlo prevejan u političkih stvarih, bojao se 
je, da se ne će odazvati njegovu pozivu, jer napokon, 
kakovo je mogla imati pravo konferencija velikaša 
i plemića, da ga zove na dogovore, ili možda čak 
na opravdanje? Nu ovajput biskup se nije mario 
bojati. Njegova banska ekscelencija obeća vrlo 
spremno njegovoj biskupskoj ekscelenciji, da će vrlo 
rado doći u tako odličan sbor i da se samo počaš- 
ćenim smatra tim pozivom. 


Na to se je biskup pobrinuo, da pozove u konfe- 
renciju još nekoliko ličnosti, o kojih je znao, da nisu 
odrešiti protivnici carevih reforma, da su dapače 
neke od njih i odabravali. Treba, mišljaše biskup, u 

"konferenciji i takovih ljudi, koji će hladnim razborom 
taložiti obću ogorčenost i uzbudjenost duhova. 

Pozove dakle u konferenciju vicebana Antuna 
Bedekovića i Nikolu Škrica Lomničkoga, velikoga 
župana zagrebačkoga i vrhovnoga ravnatelja škol- 
stva u kraljevinah Hrvatskoj, Slavoniji i Dalma- 
ciji. Ovaj bijaše u velikoj milosti kod dvora i kod 
bana, a uživao je velik ugled medju stališima i 
redovima radi svoje učenosti, čista života i praved- 
nosti. Jedino mu samo zamierahu, da je bio više odan 
dvoru, nego starodavnim hrvatskim pravicam: Oso- 
bito mu zamierahu, što je bio prisutan, kada su iz 
Požuna ,comissionaliter“ (povjerenstveno) odpremali 
krunu Stjepanovu u Beč. Ali kraj svega toga rieč 
Nikole Škrica uviek je mnogo važila. 

Onda se sjeti biskup, da u konferenciji nema 

skoro nikoga od strane svećenstva. Toga nije smio 

dopustiti. Bez častnoga klera nisu se nikada javni 
poslovi rješavali. Tu prazninu nakanio je biskup 
popuniti najuglednijimi članovi iz svoga kapitula. 

Pozva dakle trojicu: Franju Popovića, velikoga 
prepošta, apostolskoga protonotara i gubernatora 
vranskoga priorata, koji je dvaputa jur bio kapitu- 
larni vikar ,vacante sede episcopali“ (dok bijaše 
prazna biskupska stolica), što je dokazom, da su ga 
članovi kaptola veoma uvažavali. 

Drugi pozvani bijaše Ivan Josipović, prepošt 
čazmanski i apostolski protonotar, čovjek finih ma- 
nira i veoma gostoljubiv, čega radi je imao velik 
broj prijatelja medju velikašima i plemićima. 

Treći bijaše kanonik Franjo Aleksij Seba- 
stianović, takodjer apostolski protonotar, jedan od 
najmladjih članova kaptola, ali glede učenosti i sve- 

strane svjetske naobrazbe svakako jedan od prvih. 
On bijaše napose velik ljubimac svoga biskupa, koji 
ga je i učinio kanonikom zagrebačkim. 

Dan prije male Gospe sastala se zasnovana konfe- 
rencija u dvorani biskupova grada. Ban je došao 
pol ure prije nego li je imala konferencija započeti, 
pa je u biskupovoj pisarni čekao zajedno s biskupom 
dok se izkupe gospoda, koju je u dvorani s dubo- 
kimi nakloni i preučtivimi pozdravi primao biskupov 
canonicus a latere David Pizzeti, malen i veoma 
okretan starčić, potomak talijanskih roditelja. 

Gospoda su točno dolazila i nekoliko časova 
poslije desete ure mogao je već kanonik javiti biskupu 
i banu, da su sva gospoda na okupu, na što odmah 
njih obojica unidju u dvoranu, gdje ih sabranici s pošto- 
vanjem pozdraviše. Ban se izrukova s nekojimi veli- 
kaši, zatim s prepozitom Popovićem i nehajno se 
uvali u fotelj ob desnu biskupu. Ban se je prijazno 
smiešio, dok su gospoda hvatala mjesta oko dugač- 
koga stola i kad je vidio, da su svi posjedali, poče 
posve iz tiha govoriti: 

— Poznato mi je, zašto su me umolila gospoda, 
da dodjem u ovu odličnu konferenciju. ., zato je su- 
višno, da mi bud tko od gospode razloži povod tomu 
pozivu... Neka se ne trudi grof Keglević, reče ban 
napram grofu, koji je ustao _ bio sa stolice i htio 
da govori, — ja sam spreman dati gospodi razja- 
šnjenja, u koliko sam na to ovlašten... Vi želite, 
gospodo, čuti, što ja sudim o carskoj naredbi glede 
popisa pučanstva i kuća?... Što Vam mogu na to 
odgčvoriti?... U samoj naredbi kaže se jasno i 
nedvoumno, čemu je izdana... Po broju pučanstva 
mjeri se snaga države u svakom pravcu... Dobro 

uredjena država mora da zna, koliko broji žitelja, 
čim se bave, koja im je doba itd. Ja nemam povoda 
ni časak sumnjati o istinitosti toga obrazloženja... 

— Ali se ipak obćenito sumnja i ona je silno 
uznemirila stališe i redove s ovu i s onu stranu 
Drave... To je factum... — upade u rieč banu. 
grof Vojkffy. 

— Ja opetujem, da nemam nikakovih sumnja... 
— odvrati na to glasnije ban. 

— Može li nam Vaša ekscelencija jamčiti, — 
diže se sada sjedoglavi Matija Bornemisa, izsluženi 
podžupan zagrebački i vlastelin Kuplenovački, — da 
se ne radi o povredi naših pravica glede poreza i 
vojničtva?... | 

— Ja nisam tu, da Vam dajem kakova jamstva, 
— okosnu se ban na staroga konstitucijonalca, koji 
je nepomično piljio očima u bana, ne bojeć se nje- 
gove ljutine. — Za koga bih imao jamčiti»... 
da li za nakane uzvišenoga našega vladara... Vi, 
gospodine, — nastavi na to oštro prama Bornemišsi, 
— ne razmišljate, što kanite reći... 

— Pa ću šutiti! — reče Bornemisa i zlovoljno 
sjede na stolicu. 

Nastala mala stanka, u kojoj se je činilo, da su 
se članovi konferencije smeli na banove rieči. To 
je medjutim trajalo samo nekoliko trenutaka. Ustao 
grof Adam Oršić. 

— Da nam se ne kaže, da predaleko idemo, — 
uze govoriti grof mirno, ali odrešito, — ja ću samo 
upitati njegovu ekscelenciju, drži li ona, da se po; 
slovi, o kojih govorimo, naime popis pučanstva i kuća 
mogu" urediti naredbom ; ja mislim, da o tom može 
odlučiti samo dieta i kraljevinsko spravišće. Do sada 

nije bio običaj, da se u tako važnih stvarih, koji svu 
zemlju uznemiruju, odlučuje de nobis, sine nobis... 

— Tako je, tako je! — povladjivaše konferencija. 

— To je bar jasno, — umieša se grof Vojkffy, 
dok je još grof Oršić stajao, ne dovršiv svega, što je 
htio reći, — da je ta naredba izdana neustavno. 
O tom je i njegova ekscelencija isto tako uvjerena, 
kao ja i sva ostala gospoda. | 

— Izvolite govoriti samo u svoje ime, — opo- 
menu ban grofa. — Moje misli mogu samo ja da 
tumačim ... Kanite li još šta reći? — okrenu se 
sada ban prama grofu Oršiću. 

— Pitam samo još to, — nastavi grof Adam — 
kako dolazimo do toga, da će vojničtvo sudjelovati 
kod izvadjanja konskripcije . .. Nije li već zakonskim 
člankom od godine 1741. izrečeno, da se zabranjuje 

upliv vojničtva u sve političke poslove zemlje... 
| — Ovo nije čisto politički posao — — — reče 
ban, — radi se tu i o vojenoj snazi... 

— Dakle ipak imam ja pravo! oglasi se kao 
kroz smieh stari Bornemisa. 

— Nemate pravo, niti možete imati pravo! pri- 
mieti ban skoro osorno. — Taj posao spada po pra- 
vilnom shvaćanju medju res politicas mixtae naturae 
(političke stvari mješovite naravi). — Sudjelovanje 
vojske ovdje je opravdano. — Na to se okrenu ban 
prama Nikoli Škricu, koji je blizu njega sjedio i 
dobaci mu rieči: — Toj staroj gospodi ne može čovjek 
ništa dokazati. 

Ove rieči čula je medjutim sva konferencija. 

— Posve pravo veli Vaša ekscelencija, — skoči 
sada sa stolice barun Magdalenić. — Stara gospoda, 
koja su se rodila, živjela i osiedjela s našim staro- 

davnim ustavom, ne mogu pojmiti novota, koje se 
protive tomu ustavu. Nije to nikaka sramota za njih, 
pače je hvale vriedno, da brane stare naše pravice. 
Što će biti od nas, ako ih napustimo? Naredba o 
konskripciji izdana je neustavno, neustavan je i način, 
kako se provesti kani, mi tu naredbu ne možemo 
prihvatiti . .. 

— Ona će ipak biti proglašena u županijah... 
— reče ban. 


— Ne će, mi ćemo prosvjedovati maxima cum 
reverentia, — razžesti se i sam vrlo ugladjeni grof 
Petar Sermage. 


— Slabo će Vam hasniti, gospodo! nasmieši 
se preko volje ban. — Naredbu će dobiti županijski 
sudci i provesti ju uz sudjelovanje vojničtva... O 
tom ne dvojte ni časa... 


— Daleko smo došli! — uze opet rieč grof 
Adam, — i Vaše gospodstvo spremno je, da tu ne- 
ustavnu naredbu po što, po to provede ? 

— Ja ne vidim u njoj nikakove opasnosti po 
naš ustav! — odvrati ban. 

— A ako bi ipak nastala? zapita energično 
grof Adam. | 

— Onda ću znati, što imam činiti, — odgovori 
ban naglo, gotovo nepromišljeno, da se je odmah za 
tim pokajao za svoje rieči. 

— Razumijemo Vas, — upade brzo u rieč grof 
Vojkffy. — Mi ćemo, kad do toga dodje, sjetiti Vašu 
ekscelenciju na te rieči. 

— Vivat banus! vivat! — uzeše klicati gospoda, 
koja su banove rieči tumačila tako, da je on spreman 
zahvaliti se na banskoj časti, ako bi se poslije kon- 

scripcije uvodile reforme glede plaćanja poreza i 
davanja vojnika. 

— Hvala, hvala, gospodo! — klanjao se ban 
sa svoga fotelja uglednomu sboru, — premda mislim, 
da me niste pravo razumjeli. Bilo kako mu drago, 
ja dopuštam, da me upozorite, ako taj popis postane 
opasnim našemu ustavu... Nu sada, dozvolite go- 
podo, da se do kraja sinceriziramo (iskreno poraz- 
govorimo) ... Ja sam dosele bio na izpitu i odgo- 
varao, što i kako sam znao; — neka me izvinu 
gospoda, ako sada ja stanem pitati. Kazao sam već, 
da ću dvorsku naredbu o popisu priobćiti županijam, 
da ju proglase... . 

— Mi ju ne ćemo proglasiti! — udari grof Vojkffy 
šakom o stol. 

— Čuo sam to... gospoda će prosvjedovati i 
čekat će odgovor odozgo, — ali naredba će se 
medjutim provadjati ... Prosvjedi županija ne će je 
obustaviti ... Ne bude liišlo s dobra, iti će silom... 
Pitam gospodu, jesu li mislila na ovu eventualnost ?.. 

— Gdje vojničtvo sudjeluje, tu je sila neizbježiva, 
— javi se sada grof Keglević, budući tast grofa 
Ivana Oršića. — Dakako da smo mislili na to. 

— Tim bolje! Gospodi valjda nije na umu sili 
se oprieti?... 

— Za sada se ne misli nato... Vidjet ćemo, kako 
će se vladati vojnički izaslanici... — odgovori barun 
Magdalenić. ' 

— Čuvajte se, gospodo, sukoba s vojničkom 
silom... — svjetovaše ban. — U tom sukobu mogli 
bi samo stradati, a postigli ne bi ništa. Ne precjenjujte 
svoje snage; to Vam je moj iskreni savjet... 

Ban, rekavši to, ustade sa stolice u znak, da 

smatra konferenciju zaključenom. Onda se izrukova 
s biskupom i podje dvoranom, da se koji čas poraz- 
govori s prisutnom gospodom, koja su se počela u 
hrpe kupiti. 

Grof Adam s nekoliko velikaša i plemića zaokupi 
velikoga župana Škrica i stavi ga na rešeto. 

— Svi se čudimo, — započe grof Adam, — da je 
danas mučao kao riba naš prijatelj Nikola, koji inače 
u ovakovih zgodah rado govori, a koga mi i rado 
slušamo, kao naš orakul. 

— Višeput je bolje i mučati, — Pogovor kratko 
župan. i 
— Sigurno!.., ali nije — oprosti, carissime — 
patriotično mučati ondje, gdje bi morao da govoriš. 

— Morao?... a zašto?... — reče žacnuto župan. 
— Zašto da bih upravo ja morao govoriti? ... Ta Vi, 
gospodo, i onako sumnjate o meni i skloni ste vjerovati 
prije svakomu drugomu nego li meni... Ja sam 
u Vaših očiju skutonoša dvora i protivnik starog 
ustava... Ne znam, čemu su me i zvali u novu kon- 
ferenciju?... 

— Jer smo željeli čuti i tvoj sud o ovoj naredbi... 
uvjeravaše grof župana. 

— Ah, dragi Adame! izmahnu župan rukom. — 
Vi odavna već dobro znate, što sudim o reforma- 
torskih težnjah i radu našega vladara. Istina, njegove 
su reforme zamašne i drmaju temeljima države i 
družtva ... Te reforme nisu popularne, stranom jer 
ih ne razumiju, stranom opet, jer su preuranjene, a 
što je najviše, one ruše starodavne ustavne uredbe 
i povlastice stališa... Ali kraj svega toga jasno je 
kao sunce, da car Josip želi dobro svojim narodima ; 
ne bude li imao uspjeha njegov rad, kriva će biti 

tomu njegova intencija, da izjednači sve staleže dr- 
žave glede prava i dužnosti... Toga pako ne će 
privilegirani staleži i to je onaj orijaški greben, koji 
se suprotstavlja njegovim plemenitim nakanam oko 
preustroja države... Ne tajim, ja sam odrešiti pristaša 
našega uzvišenoga vladara, jer vidim u njem vlasto- 
držca velikog državničkog pogleda, plemenite duše 
i čvrste, neuzkolebive volje... 

— I najbolji državnički talenti zabasaju često na 
stranputice ... — prekide župana protonotar Bušić. 
— Budućnost će pokazati, da li je naš vladar oda- 
brao pravi put za svoje ciljeve. 

— I ja velim, budućnost će pokazati, — prihvati 
rieč župan. — Sve što je dosele bilo, pa ta _kon- 
scripcija, koja duhove toliko uzbudjuje, istom je po- 
četak carevih velikih reformatorskih osnova... Hoće 
li ih sretno izvesti, to je... — I ne dovršiv, što je 
mislio reći, nakloni se župan gospodi, koja su ga 
okružavala, i udalji se iz dvorane. | 

— Homo aulicus (dvorski čovjek)! — primieti 
Bornemisa, sažaljivo gledajući za odilazećim županom. 

— Brat mu Petar, bivši meštar kraljevine, bio 
je čovjek drugoga kova, — primieti grof Adam. 

— I Nikola bijaše nekada drugčiji! — reče Je- 
lačić. 

— Da, da, ali —.tempora mutantur... opazi kima- 
jući glavom protonotar Bušić. | 

Gospoda, koja su prije okružavala Škrica, okrenu 
se sada prama strani, gdje je bio biskup, koji se je 
već praštao s članovi konferencije. 

— Vrlo mi je žao, što gospoda ne mogu biti danas 
moji mili gosti, — izvinjavaše se biskup poznatim 
ljubeznim načinom. — Al danas je strogi post... 


121 


— Neka si Vaša ekscelencija ne tare za to glave, 
— našali se grof Vojkffy. — Mi smo danas kod 
Adama pozvani na crne turopoljske — — odojke. 

Prisutni se u sav glas nasmijaše i sam biskup 
ne mogaše supreći smieha. 

— Nunquam emendaberis (ne ćeš se nikad po- 
praviti)! — zaprieti biskup kažiprstom grofu na pol 
u šali, na pol u sbilji, a onda mu pruži ruku, ter se 
oprosti s njim i s ostalom gospodom. 


*& : * 

Ban Eszterhazy učinio je sve onako, kao što je 
kazao u konferenciji. Naredbu o konskripciji poslao 
je svim županijam, a ove su, bivši u dogovoru sa 
županijami i sovu i s onu stranu Drave, uložile 
prosvjed proti njoj i nisu htjele da ju dalje proglase, 
niti su se brinule za njezino provadjanje. 

To nije nimalo smelo bana. On je bio spreman 
na taj odpor, koji mu je bio već u konferenciji na- 
viešten. Umio je on naći drugi put. Podžupani i redo- 
viti bilježnici županija dobiše od njega nalog, da pod 
gubitkom službe moraju poći od jednoga župa- 
nijskoga sudca do drugoga, donieti mu naredbu i 
pozvati ga, da ju ima odmah bez prigovora prova- 
djati. Tko ne bi htio slušati, tomu je ban zaprietio, 
da će ga skinuti sa službena mjesta. Grospoda pod- 
župani, bilježnici i sudci pobojaše se svaki za svoju 
kožu i tako dobi ban sa svih strana, kud je sezala 
njegova banska vlast, glase, da će županijski čast. 
nici izvoditi konskripciju točno i svom brzinom. 

Za potrebito vojničtvo pobrinuli se u Beču za 
dobe. Četiri pješačke pukovnije i dvanaest husarskih 
eskadrona bijaše porazmješteno u raznih mjestih 

Hrvatske i Slavonije, da budu u pomoć onim, koji 
su imali kuće numerirati i žiteljstvo brojiti. 

Izaslanici županije i vojnički častnici, koji su 
imali sudjelovati u provedbi popisne naredbe, zare- 
daše s velikom energijom od mjesta do mjesta, od veli- 
kaških kaštela i plemićkih dvorova do seljačkih koli- 
bica. Vlastela i župnici imali su stroge naloge, da 
popisnim povjerenicima idu u svem na ruku, da pu- 
čanstvo upućuju o koristi te naredbe i nastoje raz- 
pršiti sumnje i bojazni, koje je pučanstvo bez razlike 
staleža imalo glede te naredbe. 

Ali kraj sve spremnosti županijskih častnika i 
revnosti sudjelujućih carskih oficira nailazili su 
popisni povjerenici na velike potežkoće. Kad su 
umoreni od puta došli do kojeg kaštela, ili plemić- 
koga dvora, našli su ih prazne, osim kakovog glupog 
sluge, koji je jedva znao kazati, kako se sam imenom 
zove, a kamo li da bi znao za imena visokorodne go- 
spode, koja često nije umio ni izgovoriti. Od tih neukih 
stvorova nisu mogli povjerenici upravo ništa saznati, 
pa ni to, kamo je gospoštija otišla i kada će se vratiti. 

Ako su pošli župniku, ne nadjoše ga kod kuće. 
Rekoše im, da je otišao po svetom poslu k bolest- 
niku. Da li je bila istina, ili izlika, tkobitoznao?... 

Morali su, dakle, gospodu po drugiput, često i 
treći put potražiti, dok su mogli sastaviti popis duša, 
a na gospodski dvor udariti broj. Mnogi su povjere- 
nikom pred nosom zatvorili vrata svojih dvorova, 
nu to im je slabo koristilo. Oni su se doskora vratili 
s oružanom silom i otvorili si sami put u dvore. Povrh 
toga bili su prijavljeni i banu, koji si je pridržao ta- 
kovoj prkosnoj plemenitoj gospodi sam odrediti kaznu. 


Sa seljačtvom išlo je još teže. Uputili su prosti | 


NO. e 

sviet, da će, čim se izvede popis, triput više plaćati 
poreza i davati vojnika nego li je dosele bilo. Ubogi 
kmetovi nahuckani tim načinom izgubiše glave od 
očajanja, ali su ipak čvrsto odlučili, da će svimi mo- 
gućimi načini gledati, da osujete tu zlosrećnu konskrip- 
ciju. Čim se je pročulo u selu, da se u blizini vidjaju 
povjerenici, seljaci bi hrpimice iz svojih kuća, neo- 
stavivši ni žive duše u njih, bježali u planine i šume, 
gdje su tako dugo ostali, dok se nisu uvjerili, da su 
povjerenici otišli. 

Istom u kasnu jesen, kada nejač, starci i nemoćni 
nisu mogli izdržati noćnu studen i jesenske hladne 
kiše, počeli se ljudi vraćati kućam iz svojih skrovišta. 
Tu bi ih onda povjerenici ponajviše noću iznenadili, 
preda se zvali, tražili ih po tavanih, sjenicih, stajah 
i pivnicah, pa sastavili popis, kako se je dalo. Bili 
su sami uvjereni, da njihov mučni rad ne prikazuje 
prave slike, kakova se željela. To je uvidjao i sam 
podžupan zagrebačke varmegjije gospodin Ivica 
Bedeković, koji je pomno sabrao sve relacije (izvje- 
štaje) popisnih povjerenika svoje županije i istinito 
izviestio banu nakon više tjedana, da se popis sada 
doduše redovito obavlja, ali da ne može u za to, 
da je točan i da odgovara istini. 

Mora se kazati u pohvalu povjerenicima, da su 
sdušno radili po dobivenom naputku. Nisu pravili 
nigdje nasilja, bili su strpljivi, upućivali su pučanstvo 
i u najtežih prilikah nisu izazivali sukoba, ako nisu 
bili bezobzirno na to izazvani. Bilo im je odmah u 
početku njihova poslovanja utuvljeno u pamet, neka 
paze, da tu omraženu konskripciju svojim postupkom 
ne učine još omraženijom. Mnogo su toga morali pro- 
gutati, ali se nisu tužili. Tim više tužilo se na njih 

Tomić, Za kralja. II. 9 

pučanstvo bez razlike staleža. Od plemićkoga dvora 
do dvora, od kuće do kuće širili se glasovi o tom, 
kako popisni povjerenici nemilo i bezobzirno postu- 
paju, kako se dadu gostiti i mititi, kako bez razloga 
provaljuju u kuće mirnih žitelja poput razbojnika, 
tako da sviet bježi pred njima kao pred kugom u 
planine i šume, samo da se spase od njihove sile. 

Velikaši i plemići, koji su se bud kojim načinom 
opirali izvadjanju popisa i toga radi bili prijavljeni 
banu, branili su se pred njim sada opisanim načinom, 
a ban je bio u sto neprilika, ne znajući, na čijoj je 
strani istina. Nije mogao kazniti nikoga. 

Brojke, koje su na nekih kućah crnim mastilom 
napisane bile, znale bi preko noći izčeznuti. Na od- 
govornost pozvani branijahu se tim, da je brojke 
kiša ili snieg oprao, ili tko nepozvani izbrisao. Valjalo 
je s toga ići od kuće do kuće, pa se uvjeriti, da li 
su brojke još na svojih mjestih. 

Sve ove potežkoće u izvadjanju popisne naredbe 
javljene su dvoru, kamo su takodjer neprestano sti- 
zale predstavke županija, osobito ugarskih, koje 
su sve oštrije glasile, odkad su započele propisne 
 predradnje. Neke županije nisu se ustručavale i samim 
ustankom prietiti, ako se popis ne obustavi. Najodre- 
šitije pisala je vladaru županija trenčinska, koja je 

svoju predstavku proti naredbi o konskripciji završila 
 riečima: ,Ako državni stališi budu podvrgnuti kon- 
skripciji jednako kao i njihovi podanici, onda bi to bila 
pogrda naših plemićkih preimućtava ... Kada raz- 
sudimo sve povode i posljedice te naredbe, vidimo, 
da smo po njoj i mi, koji smo u naručaju slobode 
rodjeni, bačeni u tužno stanje robstva i neustavne 
forme vladanja, kao i nasljedne zemlje... Nu prije, 

nego li se njoj pokorimo, gotovi smo sve, dapače i 
sam život žrtvovati, jer volimo u slobodi umrieti, nego 
u sramotnu robstvu živjeti.“ 

U županijah požunskoj, njitranskoj i željeznoj bio 
je odpor tako žestok, da su morali onamo veliku 
vojnu silu poslati, bez koje nije se moglo izvadjanjem 
naredbe ni početi. U Njitri nije ni tada još odpor 
jenjao, pa je dvor samoga velikoga župana Nikolu 
Forgacsa svrgnuo s časti, a županiji zaprietio, da će 
ju razkomadati i porazdieliti na druge županije. 

Primjer odpornih županija djelovao je silno i na 
druge mirnije županije. Jedva se je jedna županija 
primirila, planuo je odpor u drugoj, pa je trebalo 
opet slati u pomoć vojsku, da probuktale plamenove 
poduši. Dvorska gospoda, koja su služila kod locum- 
tenencije u Budimu, zabrinuše se i još više uplašiše, 
da bi moglo doći do obće pobune, s toga opisaše 
vladaru istinito, kako stvar stoji. 

Cara su ogorčile te nepovoljne viesti. On se 
rieši, da će sam doći u Ugarsku i tu se na svoje | 


oči uvjeriti, da li su duhovi tako silno uzbudjeni. 


Pravi uzrok, zašto dolazi u Ugarsku, imao je ostati 
zatajen. Iz Beča bude razturen glas, da vladar ide 
u Budim i Ugarsku, da razvidi stanje vojske i da 
drži velike smotre nad četami, a pravi uzrok njegovu 
dolazku bijaše taj, da svojom prisutnošću i razvijajuć 
pred očima pučanstva veliku vojnu snagu što jače 
pokrene izvadjanje propisa. 

Njegovu prisutnost u Ugarskoj upotriebiše od- 
lični Ugri, kojim bijahu na srcu ne samo njihova 
plemićka prava, nego i prava domovine, da vladaru 
ustmeno prikažu ustavne tegobe stališa i redova, ter 


ga sklonu, da obustavi zlokobnu konskripciju. 
* 

= Car je boljare narodu na oko mirno slušao, ali sve 
njihove molbe i opomene nisu ništa hasnile, — vladar 
nije htio da odustane od zasnovane uredbe, pače 
je rječito razlagao ugarskoj gospodi, kako je kon- 
skripcija ne samo koristna, nego i potrebna narodu, 
Velikaši se uvjeriše, da su uzalud gojili nadu, da će 
stvari dati drugi pravac. 

Tako je i bilo. Početkom mjeseca listopada g. 1784. 
dao je car putem ugarske locumtenencije na znanje 
svim ugarskim i hrvatskim županijam, da je nje- 
govo veličanstvo njihove predstavke, u kojih je nave- 
deno mnogo ništetnih razloga, s negodovanjem čitalo, 
pa očituje ponovno, da neuzkolebivo ostaje kod 
svojih naredaba, koje samo na obću dobrobit smieraju, 
ter se nada, da će činovnici, koji žele ostati u svojih 
službah, njegove zapoviedi točno slušati i u slozi sa 
svećenstvom upućivati puk o dobrih njegovih na- 
kanah. 

U županijah, koje su se izticale medju drugima 


' odporom proti popisnoj naredbi, imalo se je i strožije 


a 


još postupati. Tamo su se imale u što većem broju 
sakupiti čete, da budu u pomoć oficirom, koji su 
imali da izvode konskripciju, pa da sudce i njihove 
prisežnike, koji ne bi sudjelovati htjeli, silom na to 
prinude. Ako bi se vlastelin, plemić ili ma tko drugi 
protivio popisu, ter nakon dobivene opomene ne bi 
popustiti htio, tomu se je imala kuća silom otvoriti, 
popis mirno izvesti i kuća tekućim brojem označiti. 
U kuću, na kojoj bi našli izbrisan broj, imalo se je 
nastaniti nekoliko prostih vojnika, koji su ondje tako 
dugo imali ostati, dok nije kućegospodar broj sam 
opet napisao. Tko bi se pak usudio silom se oprieti, 
ili prosti puk buniti, toga su imali, bio tko mu drago, 

uhititi i u Beč poslati, a silu silom suzbiti, dok ne 
bude posluha. 
Tako je glasila carska zapovied od 31. listopada 
iste godine, a ta je zapovied posebice odaslana i 
banu Eszterhazyu s uputom, da po njoj, gdje uz- 
treba, odmah postupa. - 
Najviše posla zadavahu popisnim povjerenikom 
u Hrvatskoj seljački plemići, slobodnjaci i predija- 
liste, koji potonji uživahu neke pravice, po kojih 
bijahu nešto trećega izmedju plemića i kmeta. 
Gdje su ta seljačka gospoda živjela u većem 
broju, tamo nije nikako išla konskripcija za rukom. 
Bili su biesni na povjerenike, o kojih su čuli, da su 
došli zatrieti njihove stare pravice. U Sv. Ivanu po- 
ručiše im plemići, da će im sabljami na kožu napi- 
sati, koliko ih ima na broju; u Kalniku su dosjet- 
ljivi plemići ljubezno primili oficire i gospodina 
sudca, pozvali ih u svoje klieti, pa ih ondje pogostili 
tustimi purani i napojili izvrstnim kalničkim vinom 
i napajali ih sve dotle, dok popisujuća gospoda nisu 
izgubila sviest od premnoga pića. Onda su ih liepo 
položili u vlastita njihova kola, pokrili ih bundami 
i skupa s pijanim kočijašem noću dali odvesti u drugu 
županiju, gdje su ih u pol šume s konji i koli osta- 
vili. Lahko je pogoditi, kako je bilo povjerenikom, 
kada su se probudili i pogledali, gdje su! 
Rogoborili su i na siloviti se odpor spremali 
takodjer i jamnički plemići, pa privilegovana brat- 
stva u Cvetkovićih, Draganićih i Domagovićih, a 
povjerenici u kotarih prekosavskom i pokupskom nisu 
imali srdca, da krenu u ta sela i da odpočnu s po- 
pisom. 
Plemenito Turovo polje bijaše pravo stršenovo 


134 


gniezdo. Kada im je komeš Ivan Zdenčaj priobćio, 
o čem se radi i da po banovoj odredbi mogu svaki 
čas stići u njihov hatar carski oficiri, da popišu kuće 
i ljude, planuše kao zublje stari, okorjeli plemeni- 
raši, pa se stadoše groziti, da vole svi listom izgi- 
nuti, nego li dopustiti, da im se njihove stare pra- 
vice sramotno zatiru. 

— Ima nas dosta, — govorahu razjareni ljudi 
svomu komešu, — a znamo i vojevati... naučili 
smo taj zanat, vojujući s Prusima i Francuzima. Neka 
samo dodju ta gospoda oficiri, mi ćemo im pokazati, 
gdje je savski most. 

Gospodin komeš, koji je po banovu nalogu imao 
da sudjeluje kod konskripcije, čuvši prietnje plemića, 
i poznavajuć njihovu ćud, koja je u vojnah podiv- 
ljala, nemalo se uplaši i pohita u Zagreb k banu, 
da mu javi opasno stanje u plemenitoj obćini. 

Ban ga je zlovoljno slušao i kada je bio sve 
razumio, zamislio se malko, pa onda rekao: 

— Težko je s tima ljudima... Plemići su, ali 
su neuki, a s tima je najgore... Nisu oni krivi... 
drugi su ih podhuckali, pa zato ću pokušati, ne bi 
li ih liepim načinom na posluh sklonili... Vi mo- 
žete kući, pa nastojte plemenitu braću umiriti i o 
boljem uputiti, bit će i Vam lakše... A kad Vas 
pozovem k sebi, dodjite odmah... ne ćete dugo 
čekati... 

— Uviek sam se bojao, — govoraše ban sam 
sobom, — da će mi ti kusturaši praviti najvećih ne- 
prilika... Nu ništa za to; ja ću im već vrh glave 
stati... 

VII. 


Dan prije sv. Lucije stajahu pred banom u nje- 
govu stanu gospodin komeš Zdenčaj i podžupan| 
zagrebački Ivan Bedeković Komorski. Vani je pa- 
dao gust snieg, čije su velike krpe udarale o pro- 
zorska stakla banove sobe, gdje bijaše liepo toplo 
i voljko. 

Ban je sjedio u visoku naslonjaču podalje od 
prozora imajući noge pokrite crnom medjedinom, 
jer je trpio od uloga i čuvao se prehlade. U sredini 
sobe stajahu gospoda, koju je bio k sebi pozvao. 
Pušeći omiljelu svoju lulu uze ban govoriti s go- 
 spodom, koja su ponizno čekala na njegovu rieč. 
Najprije okrenu se prama komešu Zdenčaju: 

— Nedavno sam Vam rekao, da ću Vas zvati 
radi Vaših Turopoljaca, koji ne će da znadu za kon- 
skripciju . .. No, jeste li pokušali uputiti plemenitu 
braću o boljem, jeste li im stvar kako treba raztu-: 
mačili... | 

— Jesam, Vaša ekscelencija, — odgovori Zden- 
čaj, — upućivao sam i tumačio, ali bez ikaka uspjeha, 
— ti su ljudi svoje glave, ne more se ništa s njima 
opraviti... 

— Vjerujem Vam... jer su zavedđeni... a po 
prilici poznate su mi osobe, koje se bave nečistim: 
poslom ... Kažite slobodno prijatelju Benediktu Ar- 
banasu u moje ime, neka bolje pazi na svoga sina, 
onoga nadporučnika, koji je morao sbog dugova 


kvitirati, a sada doma bezposlen dangubi... Nije 
Vam ništa poznato o njem... 
— Ništa, Vaša ekscelencija! — odgovori očito 


uznemiren komeš, koji i sbilja ništa nije znao. 

— Vidite, a ja znam, premda nisam turopoljski 
komeš... Kako, za Boga, pazite na svoje ljuđe?... 
— Preko zime stanujem u Zagrebu... — pri- 
mieti komeš. — Ako se je štogod dogodilo, bilo je 
u mojoj odsutnosti... | 
— Čuo sam koješta o tom mladom gospodinu... 


— nastavi ban, — doznao sam pouzdano, da on naj- 
više buni neuke plemiće, koji bi mogli skupo platiti 
svoj odpor... To je bezdušno... Zato Vam još 


jedanput velim: recite u moje ime ašešoru Arbanasu, 
da bolje pazi na svoga sina, jer bi se moglo dogo- 
diti, da preko noći bude okovan i odpremljen 
u Beč... Nu sada, ad rem: sutra je sv. Lucija, 
dan, kada plemenita turopoljska braća drže svoju 
godišnju restauraciju ... 

— Jeste, sutra je naša restauracija... — po- 
tvrdi Zdenčaj. 

— Koga kane izabrati komešem ? 

— Mene... premda sam odklanjao tu počast... 

— Po tom vidim dvoje: jedno, da ste popularan 
u plemenitoj obćini, a drugo, da ste mogli mnogo 
više učiniti u stvari, koju sam Vam preporučio, nego 
li ste faktično učinili... Dakako, ne će Vam se za- 
mjeriti plemenitoj braći... | | 

Komeša Zdenčaja žacnuše te banove rieči. 

— Ako mi Vaša ekscelencija ne vjeruje, neka 
ode u Turovo polje i sama pokuša sreću... — reče 
komeš glasom, koji je podrhtavao od uzbudjenosti. 

— Nije još tako daleko došlo, da bi ban, pro- 
rex in regno Croatiae, Slavoniae et Dalmatiae, morao 
izkazati čast plemenitoj turopoljskoj braći i moliti 
ih, da se umekšaju i prime carske naredbe... — 
primieti ban ironički. — Ban ima svojih ljudi, koji 

će taj posao u njegovo ime obaviti... Gospodine 
podžupane, Vi ćete sutra krenuti u Turovo polje... 

— Ja, Vaša ekscelencija :.. — prepade se Be- 
deković. 

— Da, Vi, a zašto ne bi baš Viišli onamo?... 

— Jer sam nahladjen, užasno nahladjen, a vani 
takovo vrieme!... Eto vidi i sama Vaša ekscelen- 
cija, da jedva govorim, pa onda moj kašalj... — 
I podžupan, koji dosele nije nijedanput ni kašljucnuo, 
uze sada gromovito kašljati. Ban, motreći podžupana, 
kako se napinje, da su mu sve žile na vratu i na 
čelu nabrekle, morađe se i proti volji nasmijati; i sam 
ozlojedjeni Zdenčaj osmjehnu se izpod brka, iza kako 
je postrance pogledao jadnoga podžupana. 

— Ne ću ja, da Vi obolite, — prihvati ban šaljivo 
rieč, — Bože sačuvaj! Ako ste nahladjeni, dat ću 
Vam za put moju vlastitu kočiju, pa ako hoćete i 
moju toplu šubu (bundu), ali u Turopolje morate... 

— Per amorem Dei (za ljubav božju)! moji su 
katari opasni... to mi uviek veli moj medicus co- 
mitatus (županijski liečnik) Faby... — vrpoljio se 
ubogi podžupan, pomišljajuć, u kakav ga osinjak ban 
šalje. | 

— Nemam ništa proti tomu, povedete li s sobom 
i Vašega medika Fabya... — govoraše ban istim 
tonom, kao i prije. — Praesente medico omnia sunt 
licita (u nazočnosti liečnikovoj sve je slobodno činiti), 
ergo bit će Vam slobodno i u Turopolje putovati... 

— Ah, meni nije do šale, — reče podžupan i tužno 
i zlovoljno, ne znajući ni sam, što i kako govori. — 
— Mene to izaslanje, premda je vrlo častno po me, 
može i života stajati... 

— Ha, sad eto sami priznajete... Vi se bojite 

turopoljskih britkih sabljica... — upade mu ban 
u rieč. 

— Ne, već nahlađe; molim ponizno!... — pro- 
svjedovaše podžupan proti krivomu tumačenju svojih 
rieči. 

— Nahladu uzimam ja na svoju dušu... — 
reče mu ban prostodušno. — Ta Vama ne fali ništa, 
care Nepomucene|... Vi se samo bojite turopoljskih 
kusturaša... 

— Za njih opet jamčim ja! — oglasi se komeš. 
— Dok sam ja medju njima i uz Vas, ne će Vam 
se nijedna vlas na glavi skriviti. 

— Jeste li čuli? — upita ban podžupana, koji 
si je, ne mareć mnogo za uvjeravanje komeševo, 
tro debeli znoj sa čela širokim, svilenim rubcem. -- 
Gospodin komeš jamči, da Vam se ne će ništa do- 
goditi, nije li Vam dosta? .. 

— Neka samo zapovieda Vaša ekscelencija . 

— odgovori podžupan, izbjegavajući odgovor na to 
pitanje. 

— Vi ćete, dakle, dragi moj Nepomucene, još 
danas, kad Vas volja, odvesti se u Turopolje .. 
Sutra je tamo restauracija i sva plemenita braća 


bit će na okupu... Ne će ni jedan manjkati, jer će 
biti tri dana _gostbe i pijanke... Tu je najbolja 
prilika, da govorite u moje ime s plemići... Vi 


ćete s komešem poći u skupštinu i polag u sobi 
čekati, dok ne mine izbor, onda će Vas komeš kao 
moga polsanika dovesti u skupštinu i predstaviti 
braći... Vi ih u moje ime i uz moj banski 
pozdrav uputite, da ne trebaju nimalo  zazirati 
od konskripcije, jer da ona ništa ne prieti starim 
plemićkim pravicam ... Kao dosele; tako će se iu 

buduće plaćati porez i davati vojnici... Sve im to 
kažite i liepo raztumačite... Dic sapienti pauca 
(pametnu treba malo kazati).... Vi već znate, kako 
imate govoriti... Poznato mi je, du umijete liepo 
govoriti, kad Vam dodje gospodska volja... 

Sada se okrenu ban prama komešu: 

— A gospodin komeš jamči mi svojom osobom, 
da ne će biti nikakova nereda i da će svatko štovati 


osobu banskoga poslanika... Jeste li me dobro ra- 
zumjeli, carissime ? 

— Podpuno, excellentissime |... — nakloni se 
komeš. — Ta ja sam se već prije izjavio, da jamčim 
za moje Turopoljce... 

— A pismeni mandatum (nalog), — upita sad 
u jedanput podžupan, — bez toga ne idem ja u ple- 
mićku skupštinu. 

— Da sbilja, mandatum!... Imate pravo!... 


Ta gospoda plemići u seljačkih surinah mogli bi 
još zatražiti, da se legitimujete . . . U takovih prilikah 
nije ugodno slušati, gdje ga sa svih strana pitaju: 
tko si, po što si došao, tko te je poslao itd... In- 
terim (medjutim) ja sam već mislio na to i manda. 
tum je već za Vas gotov... Na to se ban izpravi 
u naslonjači i viknu prama pobočnoj sobi: Lukavski! 

U jedan hip, rušeć se gotovo iz druge sobe, 
hrupi na vrata Donato Lukavski, privatni tajnik 
banov. 

— Mandat za gospodina podžupana! — zapo- 
vjedi ban. | 

Tajnik izčeznu i za čas se vrati, noseći u lievoj 
ruci složen spis, koji s uljudnim naklonom predade 
podžupanu i onda stade, uprvši oči u bana, nebi li 
dobio možda još koju zapovied. 

— Ne trebam Vas više! — mahnu ban lulom i Lu- 
kavski duboko se klanjajuć izpade iz sobe. 

— Sada je sve u redu! — poče opet ban. — 
Poslije podneva, ili ako hoćete i prije, krenite u 
Turopolje i dobro se umotajte, da se ne nahladite, 
da ne bi sutra, govoreći u skupštini, tako često kaš- 
ljali kao danas (mora se opaziti, da podžupan poslije 
onog jednog puta nije nikad više ni kašljucnuo), — 
onda se držite u skupštini djedjerno, nemojte blie- 
diti ili drhtati glasom, jer će odmah plemenita braća 
pomisliti: gle ovaj se boji, ili ovaj ne govori istinu, 
pa zato ga je strah... Govorite gromko, gledajte 
otvoreno svima u oči i mislite uviek, da iza Vas 
ban stoji... 

— S dopuštenjem Vaše ekscelencije, — uleti 
podžupan banu u rieč, tko će biti uza me,... tko 
će me pratiti?... 

— Nitkol... A tko bi Vas i čemu pratio?... 

— Ja sam mislio, da ću dobiti bar jednu kum- 
paniju vojnika... — zapenta podžupan. 

— Nije već još nešta, — diže se ban ljutito sa 
stolice, odbaciv nogom sa sebe medvjedju kožu. — 
Da mi još prije reda pobunite narod... To bi istom 
bilo ulje u vatru, kad bi opazili vojsku . 

— Dakle sam samcat medju takove oropadne 
skupštinare | — uzdahnu podžupan, kimajuć očajano 
glavom. 

— Ako Vas je strah, uzmite sobom jednog var- 
megjskog husara ... — okosnu se ban, prezirno mo- 
treći podžupana. — Nalog imate, ergo pergat. 
(idite dakle)! — Sutra pod večer da mi dodjete izvie- 
stiti, što ste opravili. 

Ban se nakloni, a gospoda izadjoše. 

— Strašivica! — dobaci za otišavšim podžu- 
panom i opet se vrati u svoj naslonjač. 


e 
* * 


Sutradan na sv. Luciju bijaše vrlo živo u Velikoj 
Gorici pred novom viećnicom plemenite  obćine. 
Došla su u punom broju plemenita braća iz dvadeset 
i dviju plemenitih sudčija turopoljskoga hatara i 
samo izostaše oni, koji sbog bolesti ne mogoše doći. 

Već iz jutra točilo se pred viećnicom vino, dielio 
kruh i pečeno svinjsko meso medju plemenitu braću. 
Mogli su liepo uživati božje i plemenite obćine da- 
rove, jer je dan bio vedar, snieg prestao padati, a 
što je pred viećnicom napadalo sniega, to su obćinski 
hajduci, koji su stanovali u ovoj i doljnjolukavečkoj 
viećnici pomeli i u jarke nabacali. 

Žamorilo se i vikalo na sve strane. Stari plemići, 
medju kojimi bijaše i takovih, koji su zajedno voje- 


vali u sedmogodišnjem, a gdjekoji pače i nasljednom 


ratu, pozdravljahu se svesrdno, kad jedni druge ugle- 
daše, ter se, kao što dolikuje pravim plemićem, bra- 
tinski izgrliše i izljubiše. 

Mladji plemići susretali su s poštovanjem ove 
starce, koji su turopoljsko ime i lukavečku zastavu 
na bojnih poljanah proslavili. Veselo bi priskočili 
dolazećim starinama, pa im s poštovanjem ljubili 
tvrde, navorane ruke. Bijaše medju tima veteranima 
još krepkih naravi, kojih ni starost nije svladati mogla. 
U mnogih bijaše još i sada lice ponosno, da prkosno, 
oči žive i sievajuće, a siede brčine ulaštene i naštr- 
ljene, kao prije trideset i više godina. 

Takovi su vodili glavnu rieč u kolu plemića, — 
što su oni kažali, to je bilo sveto, tomu se mladjarija 

nije smjela protiviti. Osobiti ugled uživahu medju 
plemići dva starija brata, oba izslužena bandđerijalca : 
Tomaš Čačković iz Velike i Mihalj Trumbetaš iz 
Gornje Mlake. I danas su njima dvojici najviše ruke 
cjelivali, oko njih se sastavljale najgušće hrpe ple- 
mića i od njih se tražio savjet, kako će se na da- 
našnjoj skupštini držati. Oni su odgovore na pitanja 
davali svojim posebnim načinom, koji nije podnosio 
prigovora. 

— Koga ćemo birati za komeša, plemeniti“brate ? 
— pitaše mlad plemić iz Mraclina  poštovanoga 
Tomaša. 

— A koga drugoga nego Zdenčaja, — prodera 
se ovaj na mladoga skupštinara, — ta to već svi 
vrabci na krovu pjevaju. — Dakako, kad je tako 
glasio odgovor, onda bi ludo bilo išta više pitati. 

A_ kad je na to drugi jedan mladji brat iz tiha 
i smierno upitao Mihalja Trumbetaša, da li će i druga 
gospoda ostati na svojih mjestih, dobio je osoran 
odgovor: 

— A što misliš, da ćemo svake godine nove 
birati?... Ovi služe već više godina, pa su već 
siti... a novi su gladni i izjeli bi našu imovinu! 

Aha! to je išlo svakomu u glavu!... Tko bi 
tomu mogao prigovoriti ? 

Već je bilo blizu devete ure prije podne, a bijaše 
zakazano, da će u taj čas započeti glavna skupština 
plemića. Vidjeli su plemići, da je mimo viećnice 
prošao gorički župnik Juro Smendrović i školnik Blaž 
Liebhardt, idući u crkvu, gdje se je prije restauracije 
imao odpjevati svečani , Veni sancte |“ 

Glasnim ,Hvalen budi Ježuš Kristuši“  po- 
zdraviše plemenita braća iz stotine grla župnika, 

koji im priviknu, da se gospodin komeš vozi iz Plesa, 
gdje je s podžupanom odsjeo kod prijatelja Ivice 
Plepelića Plesanskoga, mnogogodišnjeg ašešora turo- 
poljskog. 

Tomaš Čačković i Mihalj Trumbetaš skoče sada 
iz hrpe pred sakupljene plemiće i stanu vikati: 


— U red... jedan do drugoga... sve do vra- 
ta... brzomomci!... Ikone more u prvi... stani 
u drugi red... pa utreći... Žurno, žurno! 


I vičući tako povrstaše plemiće dosta brzo u 
tri reda s jedne i druge strane od ulaza u vieć- 
nicu... Stajaše ih tako poredanih do šest stotina, 
kad se je komeš Zdenčaj dovezao na saonicah u 
njihov špalir. 

= — Vivat! — pozdrave ga gromovito plemići, 
mašući u zraku rubcima, ili šubarama, kako je tko 
imao. Komeša, koji je bio u svečanom narodnom 
odielu, skinuše uparadjeni hajduci sa saonica, a onda 
pritrčaše drugim saonicama, na kojih su, takodjer 
svečano odjeveni, sjedili podžupan Bedeković i vla- 
stelin plesanski Plepelić. 

Opazivši plemići podžupana u sjajnom odielu, bi- 
jahu ljubopitni znati, tko je taj gospodin. Sudeći po : 
bogatoj nošnji morao je biti ili velikaš, ili visok do- 
stojanstvenik. 

— Tko je taj, tko je taj? — pitahu se plemići 
medju sobom, gurajući pri tom laktovima jedan 
drugoga. | 

— Zar ga ne poznajete? — osjeknu se u jedan- 
put Mihalj Trumbetaš, koji je na sriedi pred špa- 
lirom stajao. — To je podžupan zagrebački Bede- 
ković. Mi, koji idemo na skupštine županijske, dobro 
ga poznajemo. 

— A pošto je došao amo? — upita netko glas- 
snije otraga. 

— Što je došao?... Tako, za paradu, pa onda 
na gostbu! — reče Mihalj i naheri šubaru na glavi. 

Komeš podje u viećnicu, za njim podžupan Be- 
deković i Plepelić, a za ovimi grnu svi plemići, 
tiskajući jedan drugoga uz stube u dvoranu. 

Tu je komeš po starom običaju pozdravio vrlo 
kratko plemenitu braću i pozvao ju, da prije restau- 
racije podju svi skupa u župnu crkvu zazvati , Duha 
svetoga“, koji da im razsvietli pamet pri novom  iz- 
boru. — I opet se vratiše svi istim redom natrag i 
odoše u župnu crkvu, gdje je svečani obred: brzo 
svršen. 

Na povratku u viećnicu pojavi se u jedanput 
medju plemenitom braćom mlad čovjek, jaka, čila 
tiela i gospodskoga lica. Bijaše odjeven na turo- 
“poljsku, samo što su ga zlatni gajtani i kunom obšivena 
menta razlikovali od ostalih plemića. 

Taj mladi gospodin bijaše sin Benedikta Arba- 
nasa, izsluženoga podžupana zagrebačkoga i kore- 
nitog Turopoljca. Poče zaustavljati plemiće, koji su 
bili pohrlili za komešem u viećnicu. Plemići stadoše 
i obkoliše ga. 


— Jeste li ga vidjeli? — upita on plemiće iz 
tiha. | 

— Koga? — upitaše oni njega. 

— Ma podžupana zagrebačkoga... \ 


— Jesmo, pa što radi on ovdje? 

— To je baš ono: što radi on ovdje? 

— Stari Mihalj reče nam, da je došao za pa- 
radu! — rekoše neki. | 

— Vražja parada!... — nasmija se zname. 
novno gospodin Vinko, — već ćete čuti... 

— Jeste li čuli šta... imate li glase? — pitahu 
plemenita braća, koja se sada stadoše sa svih strana 
natiskivati oko mladoga Arbanasa, do koga su 
mnogo držali, jer je s njima puhao u isti rog. 


— Dakako, da sam čuol... — uze govoriti 
Arbanas, — al ne smijem govoriti na sva usta... 
Vremena su kojekaka, mogao bi čovjek prav, zdrav 
postradati ... Pitajte komeša, on mora sve znati... 
S njim se je dovezao iz Zagreba... 

— Hoćemo, vjere hoćemo! — obećaše jedno- 


glasno plemići. 

— Ali samo prije skupštine, da vidimo, što je, 
da li šara, ili je s nama, — opomenu Arbanas. 

— Hoćemo, hoćemo! — obećaše i opet plemići. 

Starešine plemićki Čačković i Trumbetaš stanu 
se šuljati oko Arbanasa i vući ga na stranu, da ga 
rieše plemića, koji su ga neprestano okruživali... 
To im napokon podje za rukom. 

— Kakve ste dobili glase, mladi gospodine ? — 
upita Tomaš, kad su bili na samu. 

— Ne smijem reći, ni za živu glavu! — branio 
se Arbanas. — Pitajte samo komeša, on sve znade. 

— Al mi vodimo plemiće, mi moramo znati... 
drugčije to ne more biti... — reče Trumbetaš, 
svjestan si svoje moći i upliva. 

— Do djavola... baš hoćete da čovjeka na 
zlo zavedete . . . No, ako već mora biti, reći ću Vam, 
ali samo Vam dvojici, a Vi nikomu drugomu, je li 
vjera?... | 

— Tvrda, kao ovo željezo! — udare se plemići 
u svoje široke, ali kratke sablje. 

Tomić: Za kralja. II. 10 

— Dakle, znajte, — stade sada Arbanas po- 
vjerljivo pričati, — podžupan dolazi u ime banovo 
radi konskripcije ... hoće da nas predobije na svoju 
stranu ... 

— Konskripcije?... — ponovi Čačković i na- 
heri šubaru na glavi. — No sad smo dosta čuli... 
Ne trebamo više... Hvala Vam, mladi gospodine! ... 
— Onda pograbivši omašnom kao hljebčić desnicom 
za rame svoga pajdaša Trumbetaša, reče mu žmi- 


gajući znamenovno očima: — Mihalj... Ti već 
znaš, kako ćemo! 
— Nemaj brige! — odgovori Mihalj, namiešta- 


juć si oko pasa široki remen, na kom mu je sablja 
visjela. 

Vodje plemića požure se sada u viećnicu, a za 
njima grnu i sve ostalo plemstvo, koje je na njih 
čekalo bilo. Pred ulazom u viećnicu zaustave ona 
dvojica skupštinare, i stanu im povjerljivo govoriti. 
Prvi poče Trumbetaš: 

— Dječaci! ... Onoga vicekomeša zagrebačkoga, 
koji je došao s našim komešem, moramo danas van 
izpuditi ... Taj čovjek nije došao k nama s čistim 
poslom ... Pazite samo, što mi govorimo i radimo... 
a kad dodje do gusta, onda... Vi nas već razu- 
mijete ... 

— Ruzumijemo, razumijemo . .. — odgovarahu 
veselo mladji plemići, misleći, ne će li doći opet dc 
velike kakve gungule, kao što je bila prigodom re- 
stauracije godine 1734., kada su se plemenita braća 
radi izbora svojih činovnika medju sobom užasno 
potukla, za ,kečke“ (perčine) natezala i sve, što bi- 
jaše gibiva u dvorani, razlupala i uništila. Radi toga 
im je ban Josip grof Eszterhazy izdao puno strožiji 

štatut za držanje skupština, nu ako se je baš htjelo, 
moglo je biti gungule i kraj toga novoga štatuta. 

U dvorani već je čekala ,njihova milost“ go- 
spodin komeš, sjedeći u drvenom naslonjaču, dočim 
je njemu ob desno sjedio gospodin zagrebački pod- 
župan, što je bilo protivno banovu naputku, jer po 
tom imao je podžupan polag u sobi čekati, dok mine 
restauracija, i istom tada mogao je doći medju sa- 
kupljeno plemstvo. Ali njemu se je htjelo, kako reče 
komešu, da vidi tu turopoljsku ,komediju“, pa je 
molio, da može kao gost biti na TEMISUMACIJI od po- 
četka do kraja. 


Dakako da su mu to dozvolili, jer nije bilo ništa 
neobična, da su restauraciji prisustvovali strani, od- 
lični pozvanici i gosti, a osobito podžupan zagre- 
bačke županije, u koju je spadala i plemenita obćina 
turopoljska, imao je na to pravo, kao malo tko 
drugi. 

Kada su se skupštinari sakupili, pa činovnici 
i gospoda ašešori, pismeni i nepismeni, zauzeli svoja 
mjesta za dugim zelenim stolom nasred dvorane, 
a iza njihovih se stolica natiskali plemići izpunjujući 
sav veliki prostor viećničke dvorane, ustade komeš 
sa svoga naslonjača i poče jakim, svečanim glasom 
govoriti: 

— Plemenita braćo i plemenita skupštino! Kao 
svake godine, tako i ove na dan sv. Lucije, zaštitnice 
plemenite naše obćine... 

— Molim ponizno, njihova milost, gospodin 
komeš... — prekide ga iznenada Mihalj Trumbetaš, 
stojeći junački odmah iza stolica ašešorskih ... To 
prekinuće u ovakovoj prilici bijaše nešto nečuvena 

i zato je od čuda nastala mrtva tišina u dvorani... 
Svatko je mislio, šta je to i što će biti? 

Komeš se osupnuo od iznenadjenja ... Pogledav 
oštrim pogledom Mihalja upita ga osornim glasom: 

— Šta bi rado, Mihalju? 

— Neka se ništa ne ljuti njihova milost... — 
prihvati sada rieč stari plemenitaš... — Mi bi samo 
željeli znati, kakova posla ima tu ovaj gospodin, — 
i tu upre prstom u podžupana. — Mi niti znamo, tko 
je (tobože), nit po što je došao, niti tko ga je simo 
zvao... | 

Podžupan probliedi u licu i vrpoljeć se na svojoj 
stolici pogleda u komeša. 

— To ćete već poslije restauracije čuti... — 
reče posve mirno komeš. 

— Ne, mi hoćemo to odmah sada čuti . .— 
prodere se na komeša Tomaš Čačković, koji : se je 
već iz jutra ljudski napio jake Šiljakovine. 

— Tiho, ja zapoviedam: mir!... Najprije će se 


restauracija držati... — zagrmi komeš, misleći 
time zastrašiti plemiće. 
— Vjere ne će! — odgrmiše Trumbetaš i Čač- 


ković, a za njimi počeše plemići najprije pojedince, 
a onda sve jače, napokon jednoglasno vikati: — 
ne će, ne će! 

— Pijani su već, — reče poluglasno komeš 
latinskim e oka podžupanu — bit će težko s njima 
na kraj izaći. 

— A Vi im recite, tko me je poslao! . 

Komeš diže sada ruku u vis u znak, da tuče bi 
I pomalo stiša se vika, a skupštinari uprieše svoje 
poglede u komeša, da čuju, što će im nova kazati. 

— Kada pravite nered i želite pod silu znati, 

tko je ovaj gospodin i po što je ovamo došao, onda 
znajte, da je to njihova milost, poglaviti gospodin 
vicekomeš naše zagrebačke varmegjije, a poslala ga 
je k nama njihova ekscelencija gospodin ban s važnim 
poslom ... 

— He, he!... — nasmija se pakosno Tomaš 
Čačković — odmah smo mislili, da će biti nešto ta- 
kova... 

— Ja Vas, plemenita braćo, opominjem ...— na- 
stavi strogim glasom komeš, čuvši Tomašev govor, — 
da štujete osobu gospodina vicekomeša i banskoga 
komisara, kako se pristoji plemenitim ljudem... 


— Mi znamo, njihove milosti, — poče vrlo mudro 
govoriti Mihalj Trumbetaš, — što se pristoji pleme- 
nitim ljudem, kao što smo mi... Dodjem li ja komu 


nepoznatom u kuću, odmah kažem tko sam i po što 
sam došao, tako se pristoji... pa želimo, da tako 
i drugirade... Sada smo čuli, tko je ovaj gospodin 
ali još ne znamo, po što je došao... 


— Čuti ćete poslije restauracije... — reče im 
opet komeš. 
— Ne, ne, odmah sada! — vikahu plemići za- 


glušnom vikom. | 

Podžupan skoči na noge i čekaše, dok se vika 
utiša, a onda poče govoriti dosta djedjerno i jakim 
glasom : 

— Plemenita braćo |... Prije svega moram Vam 
reći, da dolazim ovamo po višnjem nalogu (to go- 
voreć pokaza visoko u ruci pismeni nalog banov) i 
da Vam nosim pozdrav od njihove ekscelencije, 
gospodina bana... 

— Ponizno hvalimo njihovoj ekscelencijil — 

rekoše kao po dogovoru u jedan glas plemenita 
braća Tomaš i Mihalj. 

— A što želi od nas njihova ekscelencija? — upita 
odmah Mihalj. 

— Njegova ekscelencija šalje me medju Vas s naj- 
boljim ufanjem, da ćete izpuniti njegovu želju... — 
nastavi podžupan očito nesigurnim glasom, jer sada je 
trebalo kazati pravu istinu. — Njegovu ekscelenciju 
vrlo je žalostilo, kad je morala čuti, da ne dopuštate 
provesti u Vašem kotaru konskripciju .. 

Kad plemići čuše tu rieč, koju većina njih nije 
umjelo pravo ni izgovoriti, niti je znala, što znači, 
počeše žamoriti na sve strane... Velika uzrujanost 
nastala u dvorani. 

— Raditoga ste Vi amo došli?...aj, aj, gospo- 
dine vicekomešu, onda je bilo bolje, da niste amo 
ni dolazili.... — govoraše Tomaš Čačković gleda- 
jući s porugljivim smiehom u lice podžupanu. 

— Najbolje, da Vaša milost dade odmah zapreći 
i da se natrag odveze u gro ... — javi se sada 
Mihalj Trumbetaš. 

— Pak nam liepo sozdtaviće njihovu ekscelenciju 
bana, ter mu recite, da mi ne trebamo nikakove 
konskripcije — prihvati brzo za njim drug mu Tomaš. 

— Ljudi božji, — poče uz obći žamor perorovati 
podžupan, — Vi se bojite te konskripcije kao 
kakova strašila, a ja Vam velim i uvjerit ću Vas, 
da nemate pravo. 

— Ne trebate nam ništa razlagati, — okosnu se 
Mihalj grubo na podžupana. — Znamo mi i bez Vas, 
što znači ta konskripcija... Hoćete, da mi pleme- 
niti, slobodni ljudi plaćamo štibru, koje nikad plaćali 
nismo, i da dajemo vojnike kao Niemci... 

— Ne će biti toga, dok smo mi živi! — vikahu 
s jedne strane plemići, koji su gledali u lice pod- 
županu. 

— Imamo mi naše pravice! — grmili su ostali 
iza njegovih ledja. 

Gospodinu podžupanu postade vrlo neugodno 
u takovu družtvu. — Quid facturi (što da učinimo)? 
— upita latinski komeša, koji u mjesto odgovora 
samo saže ramenima, kao da mu je htio kazati: 
— radi što znaš, briga mene! 

— Tko dira u Vaše pravice? — poče podžupan 
nadvikivati se s plemići: — To je budala, koji 
Vam kaže, da konskripcija dira Vaše plemićke pra- 
vice... Te će bundžije imati posla sa sudom... 

— Ah, nemojte se tako napinjati vičuć, — uze 
opet porugljivim tonom Tomaš Čačković. — Vidite, 
da Vas nitko ne sluša... Ako ste došli za to, da 
nas predobijete za konskripciju, onda Vam želimo 
sretan put. 

— Sretan put! Sretan put! — vikahu sa svih 
strana plemići, koji su dobro razumjeli Tomaševe 
posljednje rieči. 

— Dječaci! — zapovjedi sada gromkim glasom 
Trumbetaš, — ugnite se njihovoj milosti, da more 
doći do vrata. — Ter on i Tomaš stanu raztiskavati 
plemiće u dva reda, tako da je izmedju njih ostao 
čist prostor za podžupana. 

Podžupan se zažari u licu kao žeravica. Takove 
poruge i uvrede nije u svom životu još doživio, pa 
pred tolikimi, na takovu mjestu i u takovu svojstvu 
kao banski komisar. | 

— Ha, striela Vas žarka sve spržila! — buknu 
podžupan i usta mu se zapjeniše od jarosti. — Vi 

se usudjujete mene, glavu županije, banskoga komi- 
sara tako pogrdjivati i na ruglo metati, Vi plemićki 
poderanci, lupeži, proste pijanice... 

— Prosimo, prosimo njihova milost! — prekinu 
ga drzovito poštovani Mihalj, — ovo je naša kuća 
i tu smo mi gospodari, tu se mi ne damo od nikoga 
ružiti; a Vi, ako Vam nije pravo, idite van | 

— Van, van! — vikahu razjareni plemići. 

— Plemenita braćo! — diže sada svoj glas 
komeš, da umiri razjarene skupštinare. 

— Šta plemenita braćo, — bjesnijaše podžupan, 
— pijani lopovi... 

Jedva što je izustio te kobne rieči, ali zagrmi 
Trumbetaš: 

— Dječaci, pograbite ga! 

Podžupan trže sablju iz korica. 

— Tko me se prvi takne, tomu ću razkoliti 


glavu! — vikaše jadni komisar, mašući sabljom po 
zraku. 

— Natrag, budale, jeste li suma sišli... Bit će 
Nas pune tamnice! — povika sada i sam konied ter 


uze zaklanjati podžupana. Njemu u pomoć priskočiše 
i pismena gospoda ašešori, Plepelić, stari Benedikt 
Arbanas i drugi, nu sve to nije pomoglo. Nekoliko 
plećatih mladih plemića proturalo se do podžupana, 
ter ga digli na ramena i otiskujuć na stranu njegove 
branitelje, ponieli ga k vratam dvorane. 


— Ne bojte se, gospodin komeš, — govorahu 
momci, — ne će se njihovoj milosti vicekomešu ništa 
dogoditi ... vidite, kako ga liepo nosimo! — I gur- 


suzi nosili ga sbilja tako liepo na ramenih, da bi 
čovjek, ne znajući, što se je prije dogadjalo, — po- 

mislio, da su ga izabrali komešem, pa ga po dvo- 
rani u slavlju nose. 

Gospodin podžupan grdio je i psovao, da je 
bila strahota slušati ga i kao mahnit mahao sabljom 
po zraku. Na sreću nije nikoga dohvatio, već jedi- 
noga komeša, koji je neprestano pred njim išao, da 
mu bude u pomoć ako uztreba. Kako je bio visoka 
stasa, ošinuo ga podžupan sabljom po ramenu, ali 
ga srećom nije nimalo ozliedio : sablja bijaše prilično 
tupa, a krzno na menti debelo tako, da ga je tek 
malo nasjekao. 

Sve uzalud: za nekoliko hipova iznesoše momci 
podžupana iz dvorane, a odtud niz stube dolje. Tu 
ga spustiše liepo polagano na zemlju, zaželješe mu 
sretan put i zaključaše mu pred nosom vrata viećnice. 

U velikoj žurbi, kojom se je sve to obavilo, 
zaboraviše plemići na kalpak podžupanov, koji je 
ostao na zelenom stolu. Mihalj Trumbetaš pograbi 
kalpak i vješto ga dobaci kroz prozor podžupanu, 
koji je dolje gologlav čekao i kao biesan vikao: 
— tužit ću Vas lupeži, to je actus majoris poten- 
tiae (nasilje)! Biesan i razjaren sjede zatim u Ple- 
pelićeve saonice i zapovjedi kočijašu, da tjera što 
igda može u Zagreb. 

— Veliku ste ludost počinili, braćo! — progo- 
vori komeš skupštini plemića, — imat ćete skupa 
sa mnom okapanja rad toga. 

— Ništa za to, — odvrati mu Tomaš Čačković, 
— mi ćemo i svakoga drugoga ovako odpraviti, koji 
bi imao volju onako nas ružiti u vlastitoj kući. 

Ali sada je uzalud umovati i karati... Što je 
učinjeno, ne da se već promieniti, ni popraviti. Komeš 


. Zdenčaj mislio je, da će biti najbolje, ako što prije 


= 

obavi restauraciju. Uzrujan i sav smeten započe iz- 
nova govor, u kom ga prekinuše i svrši ga, da sam 
nije znao kako. Pristupilo se izboru komeša i činov- 
nika plemenite obćine : kapitana, bilježnika i drugih. 
Išlo je sve brže i mirnije nego se je očekivati dalo. 
Sami plemići gledali su, da budu što prije gotovi, 
pa da onda na zajedničkoj gostbi razpravljaju o 
onom, što se je prije restauracije s podžupanom 
sbilo. 

Izabraše sve po dogovoru: i dosadanjega komeša 
i sve dosadanje ašešore, a pridržaše i sve činovnike, 
izabravši samo kapitanom drugoga: Vinka Arba- 
nasa, jer je dosadanji kapitan sbog bolesti izbor 
odklonio. A gospodin mladi Arbanas, taj kvitirani 
carski oficir, upravo je stvoren za kapitana pleme- 
nite obćine. Govorilo se je, da su za njega najviše 
kortešovale kod svojih muževa plemenite sestre, 
kojim je on kao nitko drugi laskati umio. 

Dok su se plemenita braća najljepše gostila u 
Velikoj Gorici i zanosila se svojim, danas pokazanim 
junačtvom, gospodin je podžupan stigao u Zagreb. 
Moglo je biti oko dvie ure poslije podne. Onako 
na tašte, bez objeda, stade sa saonicami pred bano- 
vim stanom i poleti gore uz stube. 

Sluga u predsoblju reče tiho podžupanu, da je 
Njegova ekscelencija baš za objedom. 

— Ništa za to, — vikaše podžupan, kao da je 
još u turopoljskoj skupštini, — ja moram ovaj čas 
govoriti s Njegovom ekscelencijom ... Najavi me 
samo!... Njegova ekscelencija već zna, o čem se 
radi... 

Sluga nekako neodlučno ode u banove odaje i 
doskora se vrati. 

— Zapoviedajte! — reče podžupanu umirenijim 
licem, otvoriv mu vrata u sobe banove. 

Ban je sbilja sjedio za objedom, sam samcat, po 
svom običaju. Niti je rado imao gosti kod sebe, niti 
je rado primao pozive u goste drugima. Bio je već 
star i najvolio je mirno, sam za se živjeti... 

— Neka izvine Vaša ekscelencija, — poče go- 
voriti podžupan sav zaduhan, — ali dolazim u vrlo 
prešnom, službenom poslu... 


— In forma publica (u svečanom odielu)! — za- 
čudi se ban. 


— Dolazim ravno iz Velike Gorice, — nastavi 
podžupan i nisam imao ni toliko vremena, da se 
preobučem ... Horrendum, horrendum (strašno, 
strašno)!... 


— Ma što Vam je?... Vi ste sav uzplahiren!... 
Sjednite evo do mene i kazujte, što ste opravili?... 
— govoraše ban, pozorno motreći podžupana, koji 
bijaše u najvećoj ekstazi. 


— Što sam opravio?... Ništa, ama ništa... 
ali sam doživio najveću sramotu u svom vieku... 
Ti razbojnici, ti korteški skotovi baciše me napolje 
iz dvorane, mene, nobilem indubitatum (nedvojbe- 
noga plemića) najstarije loze, glavu županije i ko- 
misara Vaše ekscelencije. .. 

Ban se osupnu. 

— Vas baciše napolje? .. . Pričajte, molim Vas, 
kako se je to dogodilo»? — pitaše ban uosbiljena lica. 

Podžupan poče sada u kratkih, prekinuti stavkah 
pripoviedati sav nemili dogadjaj. Ban ga je pozorno 
slušao. Čas bi mu se smrklo lice, čas se je opet 
činilo, da lahki smiešak preko njega preletava. Kad 

je podžupan svršio svoju relaciju, ban si otare usta 
širokim ubrusom i reče: 

— Ja ću odrediti najstrožiju iztragu i krivce po 
zasluzi kazniti... Ali dragi moj Nepomucene, Vi 
ste ipak i sami krivi toj gunguli... Zašto niste če- 
kali drugdje, dok se svrši restauracija? Ja sam Vam 
dao taj naputak, a Vi ga se niste držali... 

— Mislio sam, da je svejedno, sjedim li u skup- 
štini, ili gdje u pobočnoj sobi... Tomi se je činilo 
nedostojno moje časti... 

— Nije se tu radilo o Vašoj časti, već o mu. 
drijem postupku... Poslije obavljene restauracije 
drugčije bi se bio zauzeo za Vas i komeš i činov- 
nici i pismeni ašešori... a ovako, dok su stajali 
još pred izborom, nisu imali kuraže, da kako treba 
suzbiju neuko plemstvo... Shvaćate li?... 

— Na to sbilja nisam mislio ... — priznade skru- 
šeno podžupan. 

— Ali sam mislio ja i dao Vam prema tomu 
točan naputak, koga se Vi niste držali... Ali 
sada ne hasni o tom razpravljati... factum infec- 
tum fieri nequit (dogodilo se, pa dogodilo); sada je 
na meni, da svoje učinim... Vi bijaste moj ko- 
misar, a ja ću znati u prvom redu sebi, pa i Vama 
pribaviti zadovoljštinu ... 

Podžupan zahvali najtoplije banovoj milosti, i 
preporuči se. Bio je gladan kao vuk i sada je 
mislio samo na to, kako će smiriti svoj nestrpljivi 
želudac, koji se je već buniti stao, kao ona plemićka 
skupština. 

Ostavši ban sam u svojoj sobi, sjedjaše jedan 
čas zlovoljno u naslonjaču, razmišljajući, kako će 
popasti plemenitu braću turopoljsku. Onda ustade 

i skrstivši ruke straga, pošeta po sobi gore, dolje; 
za čas opet stade i poče se glasno smijati. Sjetio se 
je prizora, kako su Turopoljci podžupana na ramenih 
nosili iz dvorane. 

— Veliki su to ugursuzi! — promumlja ban 
sam sobom govoreći. — Ali kaznit ih moram, eksem- 
plarno kazniti! 

Dok je ban snovao, kako će buntovnim ple- 
mićem skuhati poparu, oni su divno sprovodili dan 
restauracije u svojoj viećnici. Pili su i jeli, dokle je 
samo išlo, grlili se i pjevali i kao junake dana sla- 
vili i na ramenih nosili svoje vodje Tomaša i Mi- 
halja, do kojih su više držali nego li do komeša i 


sve svoje gospode. 


* 
* * 


Ban nije radio na vrat na nos, nego je raz- 
mišljao dva, tri dana, kako će polagano, ali tim si- 
gurnije ščepati za vrat turopoljske odpornike i izgre- 
dnike od dana sv. Lucije. Kada je mislio da je gotov, 
pozove k sebi nekoliko dana prije Božića i podžu- 
pana Bedekovića i komeša Zdenčaja. 

Njegova ekscelencija htjela je prije nego li izreče 
konačnu odluku, iz komeševih usta još jedanput ćuti, 
kako se je dogodio nečuveni izgred prije restauracije 
sa podžupanom. 

Župan je turopoljski pripovjedio po prilici 
sve onako, kao što je banu pričao bio i podžupan 
Bedeković, samo je još naveo, što je podžupan mudro 
zamučao bio, kako je, naime, plemiće najviše razja- 
rilo to, da ih je podžupan u njihovoj vlastitoj kući 
opsovao poderancima, lupežima, pijanicama i drugima 
pogrdama. Ban pogleda podžupana, kao da ga pita: 

što Vi velite na to? Podžupan je razumio taj pogled 
i pokušao se odmah izpričati: 

— Gospodin komeš pretjerava, — govoraše pod- 
župan, — samo da sebe i svoje ljude opere ... Istina 
ja sam bio razjaren i korio sam plemiće, al onako, 
kao što veli komeš, nisam ih psovao,... bar se 
ne sjećam ... 

— Al ja se sjećam, — odvrati mu ljutito komeš 
— i čudim se još danas, kako se je Vaše poglavito 
gospodstvo moglo onako zaboraviti... Turopoljci 
su ponosan puk i nisu vični slušati takovih pogrda, 
koje ni prosti kmet ne bi mirno slušao... Taj Vaš 
postupak ih je razjario, a u jarosti oni nikoga 
ne slušaju, ni mene... Ja Vam već nisam mogao 
pomoći... 

— Jer niste htjeli, — razžesti se sada i podžupan, 
— uviek ste samo mučali i držali se mlitavo, da 
sam kraj Vas mogao još i gorje proći... Vi ste 
svemu najviše krivi... Ako ste znali, kakovi su ti 
Vaši Turopoljci, kako ste mogli jamčiti, da mi se 
ne će ništa dogoditi? 

— Uvjeravam Vašu ekscelenciju, — okrenu se 
komeš prama banu, — da nisam mogao ni slutiti, 
da će se gospodin podžupan onako nespretno po- 
nieti... Da sam to znao, duše mi, ne bih za ništa 
jamčio... 

— Vi dakle hoćete da svu krivnju na mene 
svalite... — planu podžupan i htjede sasuti čitavu 
tuču oštrih rieči na komeša, zaboravljajući, da je 
pred banom... 

— Prestanite, gospodo! — zapovjedi ban, vi- 
djevši, da bi moglo doći do ogorćene prepirke, koju 
nije mogao dopustiti u svojoj nazočnosti. — Ja sam 

dosta čuo i želim još samo mali colloquium (raz- 
govor) s gospodinom komešem... Vi gospodine 
podžupane možete otići. 

Bedeković se nakloni banu i motreći prezirnim 
pogledom komeša izadje iz sobe. 

— Pitam Vas sada osbiljno, i da mi istinu kažete 
na Vašu plemićku čast, — uze ban govoriti komešu, 
— da li je podžupan doista onako poružio Vaše 
plemiće? .. 

— Jeste. Vaša ekscelencija!... Tako mi moje 
plemenite krvi i časti plemićke... — odgovori 
svečano Zdenčaj. 

— Onda to mienja moje osnove... — reče ban 
poluglasno preda se. — Htio sam predložiti caru, 
da Vas svrgne s časti komeške, ali sada ću odustati 
od toga... 

— Neka ne misli Vaša ekscelencija, — reče pono- 
sito Zdenčaj, — da je meni stalo do te časti... 
Ako je želja Vaša, ja ću se odmah sutra zahvaliti 
na njoj... 

— To ne smijete učiniti... bilo bi još više kon- 
fuzije... — reče ban. — Dapače ja sada hoću, da 
ostanete, makar samo dotle, dok se obavi konskrip- 
cija u Turovu polju... To će u ostalom biti skoro... 
Ali sada da podjemo dalje. Čujte, dakle! One kolo- 
vodje, koji su izazvali gungulu na dan restauracije, 
želim svakako dobiti u svoje ruke. — Ja ću ih u 
tamnicu baciti... Gdje su ti ljudi?... 

— Po danu su kod kuće, a noću u doljnjem 
Lukavcu, jer ne drže da su kod kuće sigurni!... — 
odgovori komeš. 

.— A u Lukavcu — zašto su tamo sigurniji ? 

— Jer tamo dan i noć straži dvadeset i pet ple- 


160 


mića, a vrata su od kaštela dobro zatvorena, i sam 


most diže se svaku noć, — razjasni komeš. 

— Šta Vi to govorite, — to su meni posve nove 
stvari... 

— Jeste, Vaša ekscelencija . .. Od Lucijina dana 


straži kako u Lukavcu, tako i u viećnici goričkoj 
svaki dan i noć dvadeset plemića na izmjenu, pa 
čuvaju te zgrade od njemačke numere, kao što 
vele... Od toga dana i kolovodje, koje želi dobiti 
u svoje ruke Vaša ekscelencija, noće svaku noć u 
lukavečkom kaštelu... 

— Ti djavoli spremaju se tada na osbiljan odpor? 
— primieti ban. 

— Sva je prilika... — potvrdi komeš... — 
Čim opaze popisne povjerenike gdje na svom teri- 
toriju, ili carsku vojsku, ima se to javiti straži u 
Lukavec, a onda će u kaštelu izbaciti deset hitaca 
iz topova u zrak, da se plemstvo digne na noge... 
to je, kako čujem, medju njima dogovoreno ... 

— Zašto mi niste to odmah javili ? — reče zlo- 
voljno ban, — to nisu nikakove malenkosti ... 

— Nije mi bilo moguće, Vaša ekscelencija! — 
opravdavaše se komeš. — Bio sam pro primo bo- 
lestan, ter sam istom prije dva dana ustao iz postelje, 
a pro secundo nisam vjerovao u te stvari, o kojih 


mi je družina pripoviedala... Jučer govorio sam 
s uglednijimi plemići, a oni mi potvrdiše, da je sbilja 
sve tako, ko što sam čuo... Oni se kane silom 


oprieti konskripciji i spremni su, dai vojska dodje... 

— Bene, pa ćemo vidjeti, tko će pred kim uz- 
maći! — reče ban. — Vi sada idite kući, ali ne u 
Zagrebu, već u Turopolju i čim šta važnijeg oparzite, 
odmah mi javite. 

Komeš ode, ne doznav ništa o banovih osnovah. 

— To mienja moje osnove... — reče ban sam 
sebi, ostavši sam u sobi... Preko Božića ostavit ću 
ih na miru, al onda ćemo se uhvatiti u koštac... 
Sada je prva stvar, da govorim s generalom... 


VIII. 


Bijaše u jutro na same Mladince, poslije božića, 
na dan Irudove drobne dječice. Zima bijaše ciča i snieg 
je sve škripao pod nogama. Na ulicah i cestah bijaše 
riedko koga vidjeti, svakomu je godila soba i topla 
peć. Ali uzprkos toj ljutoj zimi sjedili su pod arkadama 
veliko-goričke viećnice turopoljski hajduci i desetak 
plemića, koji su tu stražili i pazili na puške, složene 
pred viećnicom u piramide. Te puške zaplieniše njihovi 
predci od Franceza u nasljednom ratu, pa su od to 
doba spravljene u lukavečkom kaštelu, odkuda ih 
uzimaju samo, kada je potreba. 

Ostala straža sjedi u hajdučkoj sobi oko ogromne 
peći, u kojoj dan i noć gore velike klade hrastovine 
iz turopoljskoga luga. Gospoda plemićki stražari mora 
da su vrlo jakih živaca, jer sjede s težkimi šubarami 
na glavi i puše jaki domaći duhan u sobi, gdje 
bijaše vruće kao u paklu. Izpod šubara sve im mile 
kaplje znoja, ali to ih ne smeta nimalo, to im dapače 
godi. | | 

Njihovi drugovi vani već su pomodrili od zime, pa 
poigravaju ovda onda pred viećnicom i huču u šake, 

. da zagriju ruke. Jedva čekaju, da mine jedna ura, pa 

oda ih drugi izmiene. Seljaci, koji su prolazili mimo 

iećnice, nosili su izpod šešira ćulafe, koje su duboko 

“ preko ušiju navukli, Na brkovih i perčinih uhvatilo 
Tomić: Za kralja. IL. J1 

im se inje, a jasni pramenovi sape vijali se oko 
njih i za njimi. U prolazu mimo viećnice pozdravljali 
bi prijateljski stražare, a ovi bi ih pitali, jesu li šta 
sumnjiva vidjeli, ili čuli?... Do sada je odgovor 
uviek povoljno glasio. 

Moglo je biti oko devete ure prije podne. Preko 
Save razlegao se gromoviti glas velikoga zvona u 
tornju sv. Kralja, pozivajući vjerne kršćane na sve- 
čanu misu u slavu nevinih malih mučenika. U go- 
ričkoj župnoj crkvi, blizu viećnice, bijaše već misa 
započela i čulo se, kako dječica školnika Liebhardta 
oduševljeno pjevaju: 

»Drobnu dječicu pomoriše 
Za ime božje kao ovčice.« 

U jedanput doleti na oznojenu zelenku mlad 
plemić iz Velike Mlake pred viećnicu i zaustavi se 
tamo. | 

— Ej hajduci, dječaci, ovamo hodite! — priviknu 
momak, sjedeći na konju, onima, koji su vani pred 
viećnicom bili. 


— Gle to je Lacko Cundeković iz Mlake! — vi- | 
knuše neki od stražara, prepoznavši tek sada jahača, 


komu se je na šubari, kosi i tankih brčićih uhvatilo | 


debelo inje. 

Pristupiše k njemu i nazvaše mu ,dobro jutro |!“ 

— Bog dao dobro jutro, ali Bog zna, hoće li 
biti i dobra večer! — odgovori Cundeković. — Ide 
konskripcija | 

Hajduci i plemićki stražari sgledaše se. 

— Idu li s vojskom ? 





— Dakako da idu, — potvrdi Cundeković. — Naši | 
pastiri, koji su ih vidjeli prieći preko Save, vele, da [| 


ih ima čitava regimenta... I husari idu s njima... 

— Kojim su putem udarili ? — upita Mikula, stari 
hajduk, koji je mnogo godina služio i u ratovih bio. 
Njemu se je činilo, da je sada najvažnije znati, 
odkud idu >? 


— Krenuli su glavnom cestom... — Znadu 
valjda, da su poljski putevi nesigurni... — odgovori 
Cundeković. 

— Pa veliš ciela regimenta?... — upita opet 
stari hajduk... — To ne može biti... U cielom 
Zagrebu nema čitave jedne regimente... 

— Pastiri vele... — odvrati Cundeković. 


— Što znadu pastiri ? — razljuti se hajduk, — vide 
li jednu kumpaniju, misle već, da je čitava regi- 
menta... 

Imao je pravo. Pješadije nije bilo više nego 
jedna kumpanija i jedna eskadrona krajiških husara. 
— Što kanite uraditi? — upita Cundeković stražara. 

— Mi ćemo ih tu dočekati, tako nam je zapovjedio 
gospodin naš kapetan Arbanas, — odgovori mladji 
jedan momak, naheriv šubaru s desnoga uha na 
lievo. 

— Čuj der, Lacko! — progovori sada jahaču 
hajduk Mikula, iza kako je jedan čas razmišljao. — 
Pojaši sada odmah uzagrabce u Lukavec. Tamo javi 
braći, da ide konskripcija s vojskom... Reci im, 
neka desetputa s kule izpale najglasniji top, da se 
dignu sva naša braća, koja su za oružje... Svi neka 
idu u Goricu, da brane našu viećnicu... Reci im 
i to, neka iz topova probiju led u obadva šanca 
lukavečka, a lančani most k sebi pritegnu ... Ako 
tako sve naprave, ne će im nauditi ni regimenta 
vojnika ... Praha i olova ima dosta... Tjeraj, 


momče !... 
# 

Cundeković podbode vatrenog zelenka, koji je 
još uviek duhao i silno na nosdrve soptio, a ovaj za- 
grabi biesno kopitima i odleti kao munja put Lukavca. 

Za pol ure već se je čulo rikanje turopoljskoga 
najduljega topa sa lukavečkoga kaštela, koji je sa- 
zivao plemenitu braću na oružje. 

— Hvala Bogu! — kKliknuše veselo gorički 
stražari: — naš se je Lacko junački držao. 

Momčad u Gorici prihvatila se živo posla, čim 
je Cundeković odjahao put Lukavca. Zatvoriše brzo 
u prizemlju prozore, providjene željeznim rešetkama 
i kapcima, i zamandališe težka ulazna vrata. Onda se 
uzpeše svi u gornji sprat, da ondje čekaju osudni čas. 
Što je bilo plemenite braće slučajno u mjestu, po- 
braše sve i strpaše u viećnicu. Moglo ih je biti oko 
petdeset svih skupa na okupu. Otvorili su sve pro- 
zore u gornjem spratu i tu su, držeći oštro nabite 
puške u ruci, kod svakoga prozora njih po četvorica 
čekala, dok će se pojaviti vojska. 

Nisu dugo čekali. Za jednu uru — moglo je biti 
oko deset sati — blisnuše im u oči svietli bajuneti 
primičuće se vojničke čete. Najprvo se pojaviše dva 
husara, za kojimi je nešto podalje stupao malen 
odjel, a u poduljem razmaku od njega koracala po- 
lahko jezgra čete, a njoj u sredini vidjele su se dvie 
kočije, u kojih su se vozila gospoda popisni komi- 
sari, zaštićeni odasvud vojničtvom. Na koncu po- 
vorke sliedio je opet malen odjel pješaka, a onda 
eskadrona husara, 

— Evo ih! — viknuše svi kao u jedan glas i 
u svakom je srdce žešće zakucalo. Za kratko vrieme 
čule su se posve jasno konjaničke trublje i muklo 
udaranje bubnjeva. 

— Dječaci! — govoraše plemićem stari hajduk, 
— ako dodje do pucanja, pazite, da ne pucate uzalud... 
Imate oštar vid i jake mišice... Prisloni čvrsto i 
gadjaj sigurno ... Kukavica je, komu drhće puška 
u ruci, ili koji od straha nikoga ne vidi! — Tako 
su njega ,muštrali“ na vojni goropadni kaprali i 
i stražmeštri, pa je sada izsluženi veteranac istim 
načinom putio i sokolio plemićke stražare, koji su 
s puškom riedko imali posla. Sve njihovo znanje 


bijaše, da su znali puniti pušku i izpaliti, a ostalo, 
kako Bog. da. 


Četa je uljezla u selo... Vidjelo se je to i po tom, 


jer su ljubopitni ljudi iztrčali iz svojih soba na ulicu, 


da vide vojnike... Svi su slutili, da je to konskrip- 


cija, koja dolazi k njima s oružanom silom. 


U selu izadjoše iz kola gospoda povjerenici : 
prekosavski redoviti sudac Janko Smendrović sa 
svojim prisežnikom Jankom Kamenjanom, a osim 
njih jedan častnik i jedan podčastnik. Trublje sada 
zatrubiše i bubnjevi udariše, a četa žurnim korakom 
krenu ravno pred viećnicu,. 

Vidjevši stražari u viećnici, da četa kani tik 
pred viećnicu, počeše iz svega grla vikati: 

— Ne idite blizu, jer ćemo pucati! — i stražari 
napere puške na vojnike. Iz svih prozora strčali su 
bajuneti. Zapovjednik čete zapovjedi joj, da stane. 
Htjede da se posavjetuje s povjerenikom oblasti. 

— Šta viču ovi? — upita prosiedi kapetan 
sudca Smendrovića. 

— Viču, da ne idemo bliže, jer će pucati, — 


odgovori sudac. 


— A mislite li, da bi oni to i učinili ? 
— Vrag ne spava... to su Vam goropadni 

ljudi ti Turopoljci... Vidite, da su naperili puške... 
Ima ih dosta medju njima, koji su služili više godina 
u posljednjih ratovih ... 

— Jaihsenebojim... — reče bahato kapetan. 

— Vjerujem, al bi mogla krv teći... 

— Što za to, pane li nekoliko tih pasa. .. 

— Ali će pasti i vojnika... Budite sigurni... 
Pa onda naš naputak glasi, da bez najveće sile ne 
prolievamo krvi... 


— Što, dakle, da radimo, kažite Vi, — reče 
zlovoljno kapetan. 
— Govorit ćemo sljudma... pa ako se ne 


opamete, mi ćemo im kazati, kako i jest, da ćemo 
doći s većom silom... 

— A Vi govorite, ja i onako slabo znam hrvatski, 
— reče kapetan, Niemac rodom. 

Sudac i kapetan, mašući bielimi rubci u znak, 
da kane govoriti s ,pesadom“, približe se kojih dva- 
deset koračaja k viećnici... 

— Stoj! — viknu im odozgo stari hajduk. — 
Što želite Vi? 

— Poznajete li meljudi? — upita sada Smendrović, 

— Dakako, da Vas poznajemo, — odgovaraše u 
ime svih hajduk Mikula. — Što imate Vi posla 
ovdje... 

— Došli smo radi popisa... Njegova eksce- 
lencija ban nas je poslala i poručuje Vam, da se po- 
korite.., 

— Vjere ne ćemo... — zagrmiše svi odozgo. 

— Tu su vojnici... ne budalite!... Vas de 
setak ljudi kanite se oprieti tolikoj oružanoj sili... 

— Bit će nas za čas i više, — odvrati hajduk... 
— sve je plemstvo na nogt i hrli amo... Niste 

li čuli gruvanje topova iz Lukavca... To je bio: 
alarm! 

— Čujete li, kapetane? — okrenu se sada sudac 
prama kapetanu. — Veli, da je alarmirano čitavo 
Turopolje i da im listom idu plemići u pomoć... 

— Vi se zar bojite? — nasmija sa porugljivo 
kapetan. 

U taj čas moglo se je dobro razabrati, kako 
s raznih strana pucaju puške. 

— Čujete li, — viknu hajduk onima dolje, — 
to su naši. Bit će ih ovaj čas nekoliko stotina dobro 
oboružanih i srčanih momaka oko nas... Sve će 
Vas pomlatiti kao miševe... 

— Ne bojimo se Vas! — reče Smendrović. 

— Ako se ne bojite, a Vi udarite! — vikahu 
mu odozgo mladi Turopoljci, koji su se sada osoko- 
lili, čuvši, da im ide pomoć sa svih strana. 

I sbilja je dolazila pomoć. Iz obližnjih sela ple- 
mići, čim su čuli gruvanje topova sa lukavečkoga 
kaštela, spremiše se odmah na polazak, pa što na 
saonicah, što na brzih konjih pojuriše, što su hitrije 
mogli prama Gorici. Tu se sastaše sa sve četiri 
strane svieta. Došlo ih je oko tri stotine, svi obo- 
ružani dobrima puškama, sabljama i nadžacima. Neka 
samo do šta dodje, pokazat će oni, da su srčani i 
vješti oružju. 

Došavši u Goricu, zakloniše na sigurna mjesta 
saonice i konje, i stanu se u široku poluokrugu s iz- 
točne strane žurno primicati viećnici. Gotovo. u isti 
Čas prispješe svi, svaki na svoje mjesto i zakloniše 
se za plotove i šikaru iza viećnice. Izveli su to tako 
vješto, da se je sam kapetan čudio. 

— Mora da imadu vodju, koji se razumije u 

vojnički zanat, — govoraše on sudcu, s kojim je sav 
taj manevar motrio. — Vidjeste li samo, kako su 
odkrojeno stupali svi prama istomu cilju i kako su 
se sada zgodno zaklonili . 

— Njihov kapetan je kvitirani nadporučnik, — 
odgovori Smendrović, — tko zna, nije li medju njima. 

— No, da toga dobijem u ruke, — stade se 
hrustiti kapetan. 

U to zaori iza živica i plotova gromoviti turo- 
poljski: — Vivat, vivat! 

Išlo je to u ime pozdrava braću, koja su zatvo- 
rena bila u viećnici. 


— Vivat, vivat! — odgovoriše im ovi iz vieć- 
nice. 

— Ne dajte se, braćo, mi smo tu! 

— Ne bojte se, neka samo navale! — glasio je 
odgovor. 


— To je drzovita čeljad, — reče kapetan, koji 
je sada počeo uvidjati, da je položaj vrlo osbiljan. 
— Što da uradimo? 

— Mislim, da će biti najbolje, ako uzmaknemo 
do Plesa, gdje se možemo dobro zakloniti, — odgo- 
vori sudac, — a dotle neka skoče husari po pomoć. 
Pod večer biti će polje čisto i bez prolića krvi. 

— Pa dobro, — pristade kapetan, — samo ih 
pozovite još jedanput, da se predadu. 

Sudac i kapetan približe se opet k viećnici, od 
koje su medjutim bili odmakli. 

— Dječaci! — priviknu opet Smendrović po- 
sadi, — velim Vam i opet: nemojte ludovati. Pre- 
dajte se! | 

— Vjere ne ćemo! 

— Mi ćemo za kratko vrieme doći s velikom silom. 


169 


— Bit će i nas više... 

— Dobro!... dok se opet vidimo! 

— Sretan put, gospodo ! 

Razuzdan grohot poprati sudca i kapetana, 
koji se vratiše k četi. Kapetan sazva oko sebe čast- 
nike i dade im zapoviedi... Malo za tim ostaviše 
povjerenici i vojnici Goricu i okolišajuć krenu u više 
manjih odjela prama Plesu, dočim je jedan piquet 
husara zagrabce odjurio put Zagreba po pomoć, koja 
je već spremna na put čekala. 

— Idu u Pleso! — govorahu medju sobom 
stražari u viećnici, koji su s prozora prvoga sprata 
mogli dobro razabrati, kamo su vojnici krenuli. 

— Kako bi bilo, da ih tamo obkolimo i sve 
pobijemo? — reče mladji jedan stražar. 

— Vidi ti se, — okosnu se na nj stari hajduk, 
— da još nisi baruta mirišao, niti znaš, što je voj- 
nički zanat... Ne znaš li, koliko ima zgrada u 
Plesu, gdje se mogu zakloniti, da ih ne će ni vrag 
odonud maknuti moći... Znadu oni, zašto idu u 
Pleso. 

— Pa ćemo zapaliti zgrade! — javi se drugo 
momče. 

— Zapaliti?... žestio se opet izsluženi vete- 
ranac, — i Ti misliš, da je to lahak posao. Ne spa-. 
vaju ni oni i ustrielit će svakoga, kao psa, koji bi 
se usudio približiti se zgradama. 

I tako uvjeriše se mlade, usijane glave, da ne 
bi bio nikakav posao, da navale na četu, koja še je 
smjestila u plesanskom dvoru, pa im je napokon, 
ako ćemo kazati istinu, bilo mnogo povoljnije, da 
se mogu sastati s plemenitom braćom, koja su im 
pritekla u pomoć. Svaki je od njih ponio sobom u 

torbi nešto zaire, a u barilcu dobra, stara vina, ili 
rakije. 

Oni, koji su u viećnici zatvoreni bili, otvoriše 
vrata i podjoše k braći, koja su iza viećnice na 
otvorenom polju stajala i tu se ulogorila. Prostrvši 
na zemlju, s koje su prije razgrnuli snieg; debele 
gunjeve, posjeli su oko vatara, koje si odmah na- 
ložiše i stadoše pušiti, a kojim se je prohtjelo, pri- 
onuše uz jelo i piće. Na okolo stajale su straže, koje 
su gore, dolje šetale i pazile, da li ne će šta sum- 
njiva opaziti. Pravi logor! ... Takovu sliku mogao 
je stvoriti samo vojnik, koji je služio i to sve voj- 
ničkom vještinom udesiti znao. Gospodin sudac Smen- 
drović pravo je sumnjao, da je tu imao svoje prste 
mladi Arbanas... On doista bijaše medju plemići, 
koji su dohrlili u pomoć goričkoj viećnici i on je sve 
ravnao. Bio je odjeven u odielo prostih turopoljskih 
plemića, kada su u službi, ili paradi, samo da ga 
nitko nepozvani ne prepozna. Njegovi su ga svi 
dobro poznavali i slušali. Išao je od vatre do vatre, 
od hrpe do hrpe i sokolio plemiće: — Držite se 
samo djedjerno!... i slušajte mene! Jeste li vidjeli, 
kako su morali pred nama uzmaći... 

— Hoćemo, vjere nam, gospodin kapitan, raditi 
sve onako, kako nam Vaša milost zapovjedi... — 
obećaše plemići. 

— Zagroziše se, da će doći s većom silom, — 
reče prama kapitanu jedan, komu ta grožnja nije 
išla iz glave. 

— Dotle će biti i nas dva puta toliko, koliko 
sada, — odgovori kapitan i podje dalje. 

Tako je i bilo. Svaki čas dojurile bi saonice 
pune puncate plemića, ili su dojahali njih po deset, 


h 

dvadeset na hitrih svojih konjih ... Iz najudaljenijih 
mjesta turopoljskoga hatara stizala su braća u po- 
moć, — a gospodin turopoljski kapitan je razredjivao 
pridošle četice, pomicao ih prama Plesu i zapremio 
njima puti prilaze prama Lukavcu, ako bi došlo do 
toga, da bi uzmicati morali. Na to, medjutim, nije 
sada osim njega nitko mislio. 

Kraj punih torba i punih barilaca postade do- 
skora vrlo živo u turopoljskom logoru. Svidio se 
vrlo plemenitoj braći taj vojnički život u miru. Po- 
staše tako vesela, da nitko nije već ni mislio, da bi 
moglo danas doći do kakova okršaja. 

Tada u jedanput, kada je već sunce počelo za- 
hoditi, javi straža, koja je pazila sa zvonika župne 
crkve, kao s najvišega mjesta, da se neki bies mota 
po cesti, i da joj se čini, da vidi bajunete. 

Kapitan Arbanas uzpe se žurno na isto staja- 
lište i čim je pogledao pravcem ceste prama Za- 
grebu, vidje, da sbilja ide vojska iz Zagreba. Motreći 
dugu povorku vještim okom vojnika, uvjeri se, da 
se pješaci voze na saonicah, da za njima jašu naj- 
manje dva eskadrona husara, a _.na koncu razabra 
jasno topničtvo ... 

— Ti su se spremili, kao da na Pruse idu! — 
promumlja izpod brka kapitan nekako zlovoljno i 
uze opet gledati niz cestu. Gledao je neko vrieme 
i sve mu je jasnija postajala čitava slika: — Bit će 
svašta! — promumlja iz nova, a onda sa zvonika 
viknu plemićem, koji su dolje stajali i neprestano 
gore prama njemu gledali: 

— Na noge! idu! 

— Idu, idu! — uzeše vikati plemići. I nasta 
obće komešanje. U to je i Arbanas sišao bio sa zvonika. 

— Svaki na svoje mjesto! — zapovjedi kapitan 
gromkim glasom, — kako sam prije naredio... 
Žurno... ajde... ne gubite glave! 


Nu činilo se, da su ipak mnogi izgubili glave. 
Stari hajduk, koji je bio s ostalimi stražari u vieć- 
nici i odonud pazio s prozora prvoga sprata, javi 
opet, da su se krenuli i oni, koji su dosele u Plesu 
čekali. Plemići uvidješe, da je sada došao osudan 
čas, ali zato ne klonuše duhom. Ide na njih velika, 
pojačana četa, ali ima i njih preko šest stotina. 

Tako su se tješili oni, koji nisu nikada vidjeli, 
kako se bije boj... Ali izsluženi stari vojnici pred- 
vidjali su unapried, kako će se sve to svršiti. Gdje 
će se mjeriti seljaci, nevješti oružju, sa redovitom, 
dobro uvježbanom četom, koju vode izkusne vodje! 
Prva navala razpuhati će plemićke rulje kao vjetar 


pljevu. 
Prije nego su se nadali plemići, stigoše povje- 
renici i vojene čete u mjesto... S boka uhvatili su 


zgodan položaj oni, koji su dosele u Plesu čekali, 
dočim su pomoćne čete zapremile prostrani gorički 
trg i odtuda krenule prama viećnici... Pješadije 
bio je podpuni bataljon, koji je razvitom zastavom 
i uz udaranje bubnjeva žurno napried stupao. 

Popisni povjerenici pozvaše opet posadu u vieć- 
nici, da se preda. 


— Ne ćemo, — bijaše odgovor. 
I na drugi, pa treći poziv glasio je jednako od- 
govor: — ne ćemo! 


Sada je imala početi navala. Po osnovi, koju je 
na brzu ruku vojni zapovjednik smislio, imale su se 
najprije raztjerati rulje, koje su stale na odpor izvan 
viećnice, dakle oni, koji su uhvatili mjesto iza same 

zgrade i oni, koji su zaposjeli cestu, što vodi u Lu- 
kavec. Momčadi je strogo naloženo, da bez najveće 
nužde ne prolieva krvi. | 

Prva navala bijaše namienjena onima, koji su 
stajali iza viećnice. Konjaničke trublje zatrubiše na 
juriš i dva eskadrona krajiških husara zalete se strie- 
limice s visoko uzdignutimi sabljami na plemiće, 
medju kojimi nastade sada užasna vika i metež. 

— Pucaj, ne daj! — vikahu nekoji odvažniji. 

— Bježmo! sve će nas pogaziti i sasjeći! — 
vikahu opet strašivice, koji protrnuše od strave, vi- 
djevši strahotu konjaničke navale, o kojoj ni pojma 
nisu imali. 

Ovda, onda čuo se prasak puške sa plemićke 
strane, al bez škode za ikoga, jer su svi husari kao 
vjetar letjeli na svojih konjih živi i čitavi. 

Sada se sraziše. Plemići pokušaše da se brane 
bajunetima, ali ih vješti husari, bijuć ih samo pljo- 
šticama težkih svojih sabalja, brzo natjeraše u bieg... 
Na sve strane počeli bježati i svaki je hvalio Bogu, 
ako je mogao pred husarima umaći. Ovi su tek ne- 
koliko časova dali se u progon za bježećim plemi- 
ćima, a onda ih ostavili, jer ih je strah tako po- 
tjerao, da se nisu ustaviti mogli. 

Nekoliko plemićkih momaka, koje su konji po- 
gazili, ili koji su dobili jači udarac po glavi, ležalo 
je u sniegu, jaučuć i stenjuć... Ti su mislili, da će 
im odmah, čim ih zarobe, skinuti glave s ramena, 
pa se nemalo začudiše, kad ih je dao vojni zapo- 
vjednik odnieti na njihove saonice i odpravio kući. 

Kada su vidjeli plemići, koji su držali zapo- 
sjednutu cestu prama Lukavcu, kako su husari raz- 
pršili njihovu braću iza viećnice, klonuše srcem i 

sve spopade neopisiv strah. Znali su, da je sada na 
njih došao red. Uzalud ih je hrabrio njihov kapitan 
Arbanas, neka ne budu kukavice, — lukavi plemići 
vidjeli su mu na nosu, da ni on sam ne vjeruje 
svojima riečima, — i na njegovu licu vidjeli se trazi 
zabrinutosti i nemira. 

— Šta ćemo tu čekati, — govoraše stariji jedan 
plemić iz Dubranjaca, plemena Kuševića, — da bude 
s nama isto, što je bilo s onima. Ja sam bio vojnik 
i služio preko deset godina, ali to znam, kao što 
znam, da je Bog na nebu, da će za pol ure i nas 
upravo tako goniti i kopitima gaziti, kao naše pajdaše. 
Ja zato velim: bježmo radje prije, nego kasnije. 

— Bježmo, bježmo! — nastade obća vika i 
metež. — Eto husari! 

— Sramota je, da ih baš nismo ni jednim ta- 
netom pozdravili, — reče sredovjek plemić, koji je 
bio dobrahno natrušen vinom. — Opalimo, dječaci, 
eno tamo na one, koji uz topove stoje. 

Ludim glavam ne treba ludu stvar dva puta 
svjetovati. Kojih dvadeset hitaca pade na topničku 
momčad i rani dva topnika. Vidjevši taj uspjeh, iz- 
pališe opet drugi momci puške istim pravcem. Sre- 
ćom sada ne pogodiše nikoga, jer se je momčad 
bolje zaklonila. Ali sada dodje popara. 

Tamo od ceste riknu top i plamteća granata 
poleti zrakom. Razprsnula se silnim praskom na pro- 
storu, gdje slučajno nikoga ne .bijaše, ali je užasno 
uzplahirila plemićku braću. 

— Bježimo, bježimo! — zaurlaše prestravljeni 
ljudi i što je tko mogao, nagnu bježati prama Lu- 
kavcu. Jedan je drugoga gurao, pretjecao i rušio. 

Za nekoliko časova, kada su bili već svi u 

divljem biegu, čuo se opet gromovit metak iz topa... 
Bio je prazan, ali je ipak postigao uspjeh veći od 
granate... Kao snoplje popada ih bar stotina u 
snieg, gdje su neko vrieme ležali, dok preko njih 
prejuri smrtonosna krugla; drugi su odskočili na 
stranu, kao da joj se hoće ugnuti s puta, treći se 
opet uhvatili objema rukama za glavu, da im ju to- 
povsko tane ne odnese... 

Kapitan Arbanas, koji je s njima u djuture 
bježao, bijaše još tako bezobrazan, da im se pošteno 
naruga: | 

— Kukavice! ala će Vam se smijati vojnici!... 
Padate od prahom samo nabijenih topova... Vi ste 
za boj!... Preslice, preslice u ruke i predite ku- 
delju... 

— Što nas ružite, ta i Vi bježite kao zec, na 
koga su opalili prahom nabitu pušku... — odvrati 
mu šilo za ognjilo stariji jedan Turopoljac, koga je 
silno razljutilo bahato ponašanje kapitanovo ... 

— Jezik za zube, stara budalo! — opsova starca 
kapitan, — zar ću ja sam ostati na mjestu, gdje Vi 
svi bježite... 

Sada nekoliko glasova otraga poviknu: 

— Husari, husari! 

Sve glave okrenuše se natrag. Bili su sbilja 
husari, koji su oštrim kasom tisnuli se za bježećima. 

— U Lukavec, u Lukavec! — vikaše kapitan 
Arbanas. 

Plemići ,podbrusiše pete“; bježali su kao da ih 
djavli gone... Što su dosele bježali, bijaše samo 
šala prama sadanjemu biegu... Premda je vodja 
njihov zapovjedio, da bježe u Lukavec, mnogi uda- 
riše postrance, desno i lievo, da se spase ma gdje 

u šikari, ili šumi... Većina ipak jurila je glavom 
bez obzira prama Lukavcu... Tu će zamaći u 
kaštel i naći će se medju braćom, dignuti će moste, 
naperiti topove s kule na napadače... pa što 
Bog da. 


Ali husari poremetiše tu njihovu osnovu. Oni 
udariše u najbržem letu poljem i presjekoše im put 
u kaštel. Poredavši se na kritičnom mjestu u širok 
poluokrug, prihvatiše svoje karabinke i izpališe ih 
preko glava bježećih plemića. 


Sada je nastalo razsulo na sve strane. Svaki je 
bježao, kud je samo mogao ... a svaki je samo želio 
dočepati se luga, koji će im bar za jednu noć dati 
najsigurnije zaklonište. Onamo ih ne će progoniti. 


Tako je i bilo. Bojno polje ostalo čisto, a mrak 
se već stao hvatati. Husari ostadoše u blizini kaštela, 
dok ih nije izmienila pješadija, koja je imala ondje 
svu noć ostati, da se ne bi razbijeni plemići sklonili 
u grad. Pješadija sprovela je neobično hladnu noć 
pod šatorima uz stražarske velike vatre, koje su po- 
bunjenim plemićem bili znakom, da se na njih pazi 
i da za njih nema utočišta u Lukavcu. 

Dok je trajalo to naganjanje i bjegstvo ... po- 

korila se i posada u goričkoj viećnici. Vidjela je ona, 
kako su se plemenita braća na sve strane razbjegla, 
čuli su i to, da topovi gruvaju, a tu bogme nema 
šale: porušit će viećnicu i sve njih pod ruševinami 
pokopati. Tko će imati hasne od toga? 
Tako su umovali plemićki stražari, zatvoreni u 
viećnici, koji bijahu sada pokunjeni i malodušni, 
pa su jedva dočekali, kad im se je približio sudac 
Smendrović i iznova započeo s njima pregovore: 

— No, dječaci, hoćete li se sada predati?... 
— doviknu im u gornji sprat, gdje već nisu virili 
bajuneti, nego se samo vidjela skrušena lica plemića, 
— Pogledajte oko sebe, sve je čisto, a Vaša su ple- 


menita braća razbjegla se na sve strane... No što 
mislite? ... 

— Da znamo, — javi se u ime svih stari onaj 
obćinski hajduk vrlo ponizno i pitomo, — da nam 


se ne će nikomu ništa dogoditi, mi bi se odmah 
predali... Strah nas je, gospodo! . 

— Ništa se ne bojte, ... zaveđene budale! — 
odgovorio im sudac. — Ostavite gore oružje, pre- 
dajte nam ključe, pa onda svaki sebi... 

 Predpoldašnji junaci, što bi dlan o dlan udario, 
sletješe goloruki niz stube i držeći skrušeno šubare 
u ruci, staviše se pred gospodina sudca. 

— Dječaci! — reče im strogo sudac. — Sada 
ste vidjeli, da nema šale s onima, koji imadu vlast 
u ruci, vidjeli ste i to, kakova je ludost zakvačiti 
se s vojskom ... Bili ste zavedeni, i za ovajput neka 
Vam je prošteno... Popis će se sada izvoditi i jao 
si ga onomu, tko se uzprotivi... Zapamtite to i 
kažite i svoj Vašoj plemenitoj braći... A sada no- 
site se kući: halb rechts, marsch ! 

Plemići izprva žurnim korakom, a čim dalje sve 
više kasajuć nego hodeć razidjoše se stranputicami 
i izčeznuše u mraku. 

U viećnici ostadoše sami obćinski hajduci. Stari 
hajduk, koji je bio cio dan kolovodja plemića, za- 
tvorenih u u viećnici, pridje sasma pokorno gospo- 
dinu sudcu i predade mu Ključeve viećnice: 

— Tu su ključi, Vaša milosti! 

— Ti si to, stari coprnjače! — prodere se na nj 

Tomić: Za kralja. II. 12 

sudac, da su starcu sve koljena stala škljocati... 
Ti si tuj, koji si se u jutro tako goropadio i nas 
ružio... Hvali Bogu, da ti se bieli glava, jer inače 
bih imao volju, da te povalim na klupu i počastim 
s dvadeset i pet varmegjijskih batina... 


— Neka mi oprosti Vaša milost, — izvinjavaše 
se hajduk, — morao sam činiti, kako su mi rekli. 
Takav je bio dokončak (zaključak) plemenite braće. 


Mjesto plemićke straže zapremiše vojnički častnici 
viećnicu, gdje se u toplih, prostranih i udobnih sobah 
liepo, udobno nastaniše. Bijaše im tu puno ljepše 
nego onima pod kukavnim šatorima kod Lukavca... 


Do sada je sve liepo i gladko obavljeno: dva su 
topčije lako ranjena, ali to je zapovjednika malo 
smetalo ; njemu je bilo više na umu, kako će i kaštel 
Lukavec dobiti u svoje ruke. Ranim jutrom moradoše 
popisni povjerenici krenuti prama Lukavcu, a sobom 
povedoše i staroga hajduka iz Gorice. On je imao 
plemiće skloniti na predaju... Jedva jedvice pu- 
stiše ga k sebi u kaštel, jer mu nisu pravo vjero- 
vali, vidjevši ga doći s gospodom od konskripcije. 


Poruka o predaji bila je iza lukavečku posadu vrlo 
povoljna. Imali su goloruki ostaviti kaštel, baš kao 
oni u Gorici, vratiti se što brže svojim kućama i 
ondje se mirno i poslušno vladati, dok se ne obavi 
popis. 

Samo je jedan uvjet bio, koji plemićem nije 
išao u glavu. Gospoda su tražila, da im plemići pre- 
dadu začetnike ove pobune Tomaša Čačkovića i 
Mihalja Trumbetaša, o kojih su znali, da se u ka- 
štelu nalaze. 


— Koga vraga! — viknu ljutito Trumbetaš, — 

zar bi Vi htjeli nas dvojicu izdati kao što je Juda 
izdao svoga spasitelja... 

— To bome ne ćemo! rekoše svi u jedan glas. 

— Mi ćemo reći gospodi, — dosjeti se Tomaš, 
— da ni Trumbetaša ni Čačkovića nema medj nami, 
da ih je nekamo nestalo i da ih nikada nije ni bilo u 
Lukavcu... 

— Al, ako Vas prepoznadu ... 


— Odkud bi vojnici nas poznali?... — reče 
Trumbetaš. 

— Ali je sudac Smendrović tu... 

— Nismo nikada imali s njim posla... — odvrati 
Tomaš. 

— Samo ti muči, stara psino! — prodere se sada 
grubo Trumbetaš na hajduka, — jer ako nas odaš, jao 
tebi i desetomu tvomu koljenu... Na ražnju ćemo 
te peći, kao vola na inštalaciji... jest duše mi i 
zveličenja (spasenja) moga... — Trumbetaš podiže 


tri prsta u vis i gledaše tako groznim očima haj- 
duka, da je ovoga sve zeblo oko srca. 

— Nisam poludio, — izmuca ovaj, — i ja sam 
domaće diete, plemenitaš, kao i Vi drugi, gdje bih ja 
mogao svoju krv izdati... 


— Čuvaj se, Mikula! — zagrozi se iz nova 
Trumbetaš ... — inače ko što rekoh: kao vola na 
inštalaciji... 


Plemići pokupe sada stvari, koje su imali u 
kaštelu: gunje i kabanice, torbe, barila i druge 
sitnarije i ostavivši oružje u gradu, sadjoše dolje 
pred popisne povjerenike. Sudac Smendrović, omjeriv 
plemenitu braću (bilo ih je oko jedne stotine), koja 
su sanena i drhćući od zime pred njim stajala, upita 


ih najprije za kolovodje Čačkovića i Trumbetaša. 
* 

— Nema ih medju nama? — odgovoriše mu. 

— Mi smo pak čuli, da su baš u Lukavcu. 

— Vjere nisu, Vaša milosti, niti smo ih tamo 
našli, — odvratiše opet složno plemići. 

— A gdje su?... Da li Vas tko zna za onoga 
lopova *Trumbetaša?... — upita dalje Smendrović. 

— Ha... Vaša milosti, — odgovori sam Trum- 
betaš, češući se za uhom, — od sv. Lucije, kada je 
bila ona punta (buna) proti gospodinu vicekomešu, 
nekamo je izginuo... Vele njegovi domari, da je 
pobjegao u Pokupsko... Mudra je to lisica, parla- 
vita, kakvom nema na daleko i široko para, — — 
ne ćete ga tako lako dobiti u ruke... 

Ova lukavost i drzovitost tako je iznenadila 
plemenitu braću, da su se počela lakti gurati, kao 
da su htjeli jedan drugomu kazati: — Čuješ li toga 
gursuza, kako taj laže! — nekim je opet bilo, da u 
prkos neugodnom stanju, u kom su se nalazili, prasnu 
u smieh... 


— A gdje je onaj drugi,... kako se ono zove ? 
— pitaše dalje sudac. 
— Tomaš Čačković... — viknuše plemići. 


— Što je s njim? ... 

— Sigurno je pobjegao zajedno s Trumbetašem, 
— reče hajduk, upotriebiv tu zgodu, da uvjeri ple- 
miće, kako njemu nije ni na kraj pameti ikoga od 
plemenite braće izdavati. 

— Dobro, dobro, .. . ulovit ćemo mi ite ptičice, 
prije ili kasnije. A sada, dječaci, čujte, što ću Vam 


reći. — Gospodin sudac dade i ovima istu lekciju, 
koju dobiše i njihovi pajdaši u Gorici i onda ih od- 
pravi kući. 


Zadovoljni, da je tako prošlo, pojuriše turopoljska 

braća prama lugu, kud su jučer vidjeli tolike bježati. 
Oni su se nadali, da će se ondje sastati s jučeraš- 
njima bjeguncima, s kojima su se željeli posavje- 
tovati. 

Dobro su računali. Našli su na stotine plemenite 
braće u lugu odmah kod prvih svinjarskih koliba, 
gdje su uz vatre onu noć sproveli. I kapitan Arbanas 
bijaše s njima. Tu su dugo medju sobom razpravljali 
i kada su svi odobrili i prihvatili ono, što im je 
svjetovao njihov kapitan, čovjek pismen, koji je 
znati mogao, što je najbolje da se učini u ovakoj 
težkoj neprilici, izgrliše se i izljubiše kao rodjena 
braća i razidjoše se svojim kućama. 

Oni, koji moradoše proći kraj lukavečkoga ka- 
štela, vidjeli su vojničke straže pred vratima, a iz 
kaštela ćuli buku i pjevanje ondje nastanjenih voj- 
nika, 

Bilo im je, kao da moraju proplakati. Nikad, 
odkad stoje te zidine starodavnoga kaštela, nije bio 
u njih, ,Niemac (tako zvahu Turopoljci carske 
vojnike) na kvartiru (stanu)!“ a sada... 

Trumbetaš i Čačković, koji se najviše osjećahu 
krivima, ne vratiše se svojim kućama i poručiše do- 
marom, da ih ne će vidjeti Turopolje, dok budu ondje 
Niemci, ali će dati svojim glas, gdje će se nalaziti. 

I kapitan Arbanas ne vrati se kući... Kažu, da 
su ga vidjeli, kako je istoga dana stranputice odjahao 
put Zagreba, odkud se je, kako je valjda i bilo, 
sklonio u Zagorje. | 

Tu trojicu zalud su tražili i propitkivali za njima 
Nestalo ih kao za uviek... bez traga. 


* 

Odpor turopoljski svladan je, ali sada imalo 
je doći na red ono, radi čega je odpor nastao : kon- 
skripcija! Da se to brže provede, imalo je po od- 
redbi banovoj ostati vojničtvo u plemenitoj obćini, 
dok bude trebalo. Topnici i konjanici vratiše se u 
Zagreb, ali pješadija ostade u Gorici i Lukavcu, da 
odonud  priskoči povjerenikom u pomoć, kad 
zatraže. Ako ne silom, kao što su izprva pokušali, 
plemići turopoljski opirahu se sada provedbi popisa 
drugim načinom, koji je zadavao sto jada popisnim 
povjerenikom i samoga bana uznemirivao. 

Viećnica u Velikoj Gorici i kaštel u Lukavcu 
dobiše broj 1. Ti brojevi ostadoše netaknuti, jer su 
obje zgrade čuvali vojnici i nije moglo brojeva nestati. 

Ali na drugih kućah, jedva su danas napisali 
broj, već ga je preko noći nestalo. U takove kuće 
nastanili bi po četiri, pet vojnika, koji su ondje 
dotle ostali, dok nije zajamčio kuće gospodar, da 
će novo napisani broj netaknut ostati. 

Nu kuće gospodara nije bilo. Čim su žitelji jed- 
noga sela opazili ili dočuli, da se popisno povje- 
renstvo k njima sprema, nestalo bi iz kuća svih 
odraslih mužkih glava. Sakrili se pred povjerenstvom 
što u okolici oko Kravarskoga, što po susjednoj Po- 
savini, a najviše ih sklonilo se u Turopoljski lug, gdje 
su si podigli kolibice i ondje neprestano boravili. 

Ako je, dakle, i moguće bilo obaviti ma i s težkom 
mukom numeraciju kuća, popis pučanstva nije išao 
s mjesta. Radili su svi po dogovoru ; žene, pa i sama 
odraslija djeca bijahu upućena, kako imadu odgo- 
varati povjerenikom, samo da ne saznadu, što trebaju. 

U odporu proti konskripciji bijahu jednako složni 
plemići i kmetovi turopoljskoga hatara. I ovi po- 

tonji bijahu upućeni i tvrdo su vjerovali, da će poslije 
konskripcije morati plaćati mnogo veći porez i da- 
vati vojnike, kao u ,njemačkih“ pokrajinah onkraj 
Sutle. Zato su kmetovi radili sve ono, što i plemići, 
a to je još više otežčalo posao povjerenika. Nisu 
imali upravo nikoga, na koga bi se bili osloniti mogli. 

Ni sami župnici nisu im nimalo išli na ruku; 
oni su držali s plemstvom, s kojim su u najljepšoj 
slozi od vajkada živjeli. Oni su doduše morali do- 
pustiti, da im župne dvore brojem označe, ali to 
bijaše i sve. Kod popisa pučanstva imali su povje- 
renici slabu pomoć od njih, — izpričavali su se, 
naime, da su im matice manjkave, da u obće od 
prijašnjih godina ni nema matica, pa ako i ima, da 
su vrlo netočno vodjene itd. Povrh toga su se i oni 
sakrivali pred povjerenicima i uputili služinčad, neka 
kaže, da nisu doma, a oni bi čekali skriveni budi 
na tavanu, budi u pivnici, ili u susjednoj kojoj kući, 
dok nisu nemili pohodnici otišli. 

Turopoljski lug vrvio je od pučanstva... Po- 
digla se u njem čitava sela napučenih kolibica, gdje 
su samoprognanici mužkarci nestrpljivo čekali od- 
lazak vojske iz njihova kraja. Tamo su im vjerne 
žene, ili odraslije ćerke, pa i dječaci nosili hranu, 
duhan, vino i ostale potriebštine, a oni su gledali, 
da si učine što ugodnijim život u toj pustinji. Jelo 
su si sami kuhali i pekli, i zato se je po oblacih dima 
nad turopoljskim lugom moglo razabrati, gdje se 
nalaze utočišta bjegunaca. 

Vojnički zapovjednik mislio je, da bi najbolje 
bilo, kada bi s vojnicima potražio te odpornike u 
njihovih skrovištih i sve ih kući dotjerao. Ali kako 
k njima?... Nastalo je južno vrieme, snieg se je 

počeo topiti i sav turopoljski lug, izim uzvisitijih 
mjesta, koja su osvojili bjegunci i svinjari, bijaše u 
vodi, a i naokolo posvuda bare, močvare i nabujali 
potoci. Trebalo bi tu pouzdanih vodja, koji su znali 
i suhim putem doći do tih naselja, ali tih nije mo- 
guće bilo ni za kakav novac dobiti. 


A što bi i koristilo, da ih kući dopremi ?... 
Oni bi kod prve prilike, prije nego bi povjerenici 
došli do njihovih kuća, natrag u lug pobjegli. 

Povjerenici i vojni zapovjednik, koji su svi skupa 
stanovali u lukavečkom kaštelu, nadali su se, da će 
se bjegunci ipak jedanput vratiti. Oni su računali, 
da će njihovim kućam napokon dodijati teret, da 
moraju hraniti ban badava svaka po četiri, pet i 
po više vojnika. Istina bog težko bijaše kuće gospo- 
darom, zatočenim u turopoljskom lugu, slušati od 
svojih domara, koji su k njima dolazili, koliko su 
već vojnici potrošili kruha, mesa, vina, peradi, so- 
čiva itd., ali ih je još više od toga peklo, kada se 
je i medju njima pročulo, da njihove žene i ćerke 
do kasne noći sjede s vojnici, s njima jedu, piju i 
vesele se, dapače mnoge i ljubakaju s pristalimi 
vojnici, koji bijahu domaći sinovi iz ravne Podra- 
vine i starodrevne Moslavine, momčad stasita, ve- 
sela, a uz to vrlo dobroćudna. Znali su puk, osobito 
ženski sviet predobiti za se, pa su tako živjeli liepo 
i dobro, k6 bubrezi u loju. To zatočenim muževom, 
ni odraslim momcima, koji su već imali svoje oda- 
branice, nikako nije moglo biti po ćudi i oni počnu 
ozbiljno misliti o tom, kako bi najbolje bilo, da se 
listom svi doma vrate i ondje red učine. Spasit će 
tako bar ono, što još nije potrošeno sirotinje, a i 

pošten glas svojih žena i kćeri, ako već nije po- 
stradao. 


— Vratimo se, vratimo! — govorahu medju 
sobom  svojevoljni zatočenici. — Dosta nam je već 
toga života s vucima i svinjama... Ako gospoda - 


što ne oprave, mi ne ćemo... Ako su gore odlučili, 
da nam zatru naše pravice, eh, pa ćemo onda, kako 
Bog da... Sve ima svoj kraj, i ovaj sviet ne će tra- 
jati do vieka!... a 
Jednoga dana stadoše se čitave povorke ple- 
mića i kmetova iz turopoljskoga luga vraćati svojim 
kućama... Mnogi od njih požali, da je tako dugo 
boravio izvan kuće, gdje su obiestni vojnici po svojoj 
volji gospodarili... Bilo je kasno kajati se... 
Ono razsulo imovine, one sramote, što ih zatekoše 
kod kuće, bijaše najveće zlo, što im je mogla do- 
nieti zazirana konskripcija... : 
Odsutna braća, koja su se sklonila u susjedne 
priedjele, čuvši za povratak svojih drugova iz turo- 
poljskoga luga, povedoše se za njihovim primjerom 
i dodjoše skoro za njima svojim kućama, da izkuse 
istu žalost i sramotu. | 
— Bog ubio konskripciju! — klela su, da se je 
do neba čulo, plemenita i neplemenita braća, ali ne 
radi poreza i vojnika, već radi inih uzroka. Kada 
je ovako sve pučanstvo bilo na okupu, požuriše se 
povjerenici, da svoj posao što brže svrše. I oni bi- 
jahu siti toga života u plemenitoj obćini, gdje nisu 
imali za se ni jedne prijateljske duše, gdje izmedju 
tolikih gostoljubivih, plemićkih dvorova nije se ni. 
jedan našao, koji bi im dobre volje vrata otvorio. 
Za mjesec dana bijahu sve kuće u kotaru tu- 
ropoljskom brojevi označene i pučanstvo popisano. 

Nakon toga mučnoga posla vrati se u Zagreb i vojska 
i povjerenici, koji slavodobitno odnesoše svoje ela- 
borate (izradke) banu, a ovaj, primajući ih, nasmieši 
se i sladko i gorko, uzdahnuv, kao da mu je kamen 
pao sa srca: 

— Tandem aliquando (napokon)! 


. IX. 


Bijaše pod konac zime, početkom godine 1785. 
Uprkos buri i oblakom na političkom obzorju bijaše 
veselo i živo u krugovih našega plemstva i velikaša. 
Ne pamte ni stari ljudi, da je u tolikoj množini došlo 
u Zagreb zimovati poslije sv. triju kralja, kojima se 
završuju božićni blagdani i iza,njih dolaze na red 
vesele pokladne zabave. 

Radi nesretne konskripcije bijaše u Zagrebu 
neobično mnogo vojske, svake vrsti oružja: pješa- 
dije, konjanika, topnika i drugih četa. I u okolici 
bilo je razmještenih četa, a njihovi častnici, kad god 
bi bila zabava, dolazili bi u Zagreb, gdje su dakako 
bili dobro došli. 

Ove saisone zimske pripravljali su se plemići i 
plemkinje kao nikada prije za plesne zabave. Bili 
su vrlo riedki i mladi plemići i plemkinje, koji su 
učili plesati od plesnih meštara ili meštrinja. Osobe, 
koje su od ovih naučile pravilno plesati u Beču ili 
Gradcu, učile su dalje svoje znanice i vršnjakinje, 
nu pri tom se je dogadjalo, da su ovakovi diletanti 
plesa izopačivali pojedine plesne figure, tempo i u 
obće plešući pokazivale nesigurnost, koja oduzima 
plesu svu čarobnu njegovu moć. 

Prijatelji plesa uvidjali su, kako bi dobro bilo, 

da domaća mladež nauči plesnu vještinu od valjana 
učitelja plesa, da se strani salonski ljudi ne rugaju 


našim velikašicam i plemkinjam, da ni plesati ne umiju. “ 


Barun Nacio Magdalenić, čovjek finih načina, koji 


je mladost svoju sproveo u najodličnijih salonih Beča 


i Pariza, osobito je izticao potrebu, da takav učitelj 


u Zagreb dodje. Napokon se složiše otci i matere, i djeci - 

svojoj za volju osiguraše učitelju plesa liepu nagradu . 


za dva mjeseca. Sada ga je bilo lahko naći. Početkom 
zime već je osvanuo u Zagrebu izvrstan francezki 
»maitre de danse“ iz Beča, koji je dva mjeseca, od 
svih svetih do Božića, učio plesati mladji otmeni 
sviet u Zagrebu. 

Bijaše već to vrieme manjih plesnih kućnih za- 
bava, pristojno upriličenih, kao što se pristoji advent- 
skomu vremenu, bila su dapače i dva pokusna plesa 
poslije božića s glazbom i u podpunih plesnih toaletah. 
Vidjevši Francez, da sve ide fino i gladko i da će 
mladi otmeni sviet moći sam upriličavati najljepše 
plesne zabave, reče Zagrebu: ,Adieu!“ — dobivši 
u ime dara obilnu poputbinu do Beča. 

Plesne ure, koje je držao francezki učitelj, po- 
hadjali su ne samo oni, koji nisu ništa umjeli plesati, 
nego i takovi, koji su već prije plesali, ali dakako 
nepravilno. Medju timi bijaše i Rosina Magdaleni- 
ćeva, Eleonora Keglevićeva, Julija Vojkffy-eva ! 
mnoge druge velikašice i plemkinje. I od mlade 
gospode bijaše ih dosta, koji su kod Franceza morali 
izpravljati ono, što su krivo od drugih naučili. S ta- 
kovimi bilo je najviše muke i siromah francezki 
»maitre“ sit se je najedio i namučio, dok je sve išlo 
kod svakoga kako treba. 

Osim plesa učio je Francez hrvatsku gentryju i 

salonski hod, naklone na plesu, u družtvu, na ulici, 
učio je dapače kako se prati dama do glasovira, na 
plesu do svoga mjesta itd. Mnogi zapamtiše i saču- 
vaše ta pravila do groba, dočim su ih drugi na pol 
zaboravili i radili ,polag navade stare“. 

Sada, kada su bili naučili tako izvrstno plesati, 
kada ih je francezki meštar u bolje načine obćenja 
onako liepo uputio i ugladio ih, bila bi prava šteta, 
da oni to u više prilika javno ne pokažu, osobito 
pred carskimi častnici, a najviše pred njihovim 
vrhovnim zapovjednikom, generalom de Vins, Fran- 
cezom po porieklu, koji se je višeput pred domaćima 
velikašima izjavio, kako je žalostno, da mladji hr- 
vatski naraštaj nema ni najpotrebitije sposobnosti za 
finiji družtveni život. Sada su mu kadri poka- 
zati, da su se okolnosti i u tom pogledu promienile 
i da će gospodin general biti jamačno s njima pod- 
puno zadovoljan, kada ih na prvom plesu vidi. 

Mladji sviet je zaključio, a stariji je morao slu- 
šati i brinuti se za to, da bude što više sjajnih ple- 
sova i plesnih zabava ovih poklada. Biskup Galjuf 
vrlo je mio i galantan velikaš, on će, ako ga unrole, 
S drage volje dati jedan, ili makar dva sjajna plesa 
u svom biskupskom» gradu. Velikaši, koji Zmadu 
svoje palače u Zagrebu) kao : Oršić, Erdčdy, M€gda- 
lenić, Vojky, Brašković, Patačić, Sermage i drigi, 
pa ugledniji plemići: Paravić, Raffay, Marković; koji 
su takodjer imali liepe palače u gornjem gradu, 
gradjene kao većina tih palača na starih gradskih 
bedemih, ne će jamačno zaostati za biskupom te će i 
oni u svojih dvorih dati ili sjajni ples, ili priređiti“ 
plesnu zabavu za uži krug.. 

Od bana nisu mogli nikakove žrtve očekivati 

On je samac, stanuje u tudjoj kući, ne ljubi družtvo, 
a itvrdica je... Najbolje je pustiti ga u miru. 

Gospodje velikašice, koje su takodjer htjele užiti 
se pokladnih zabava, bijahu zaniete timi osnovami 
mladjega svieta. One se riešiše, da će odmah poći 
do biskupa, kojemu se svakako mora ustupiti čast, 
da otvori niz sjajnih plesova. Tako je i prije njega 
pod biskupi Tauzijem i Branjugom bio običaj, pa i 
sada je trebalo, da biskup zagrebački zadrži prven- 
stvo, za koje mu iskreno govoreći nisu mnogo za- 
vidjali, jer je to prvenstvo stajalo liepe novce, koje 
je samo zagrebački biskup uz velike svoje prihode 
mogao lahko podnieti i pregorjeti. 

Kao što se je predvidjeti dalo, biskup Galjuf 
primio je visokorodne gospodje s najvećom ljubežlji- 
vosti i galantnošću. 

— Boležljiv sam doduše, — govoraše biskup 
sasma iskreno velikašicam, — ali ja ću svakako gle- 
dati da prisustvujem i sam plesu. Velik sam prijatelj 
mladeži, pa rado vidim, ako seposvomsrcu zabavlja... 
Ta to su najljepše strane ljudskoga života, najmilije 
uspomene čovječjega vieka... Samo neka zapoviedaju 
Vaše milosti sa mnom, neka dostoje odrediti, kada 
i kako se ima taj ples obdržavati; ja se unapried 
svemu pokoravam i pobrinut ću se, da taj ples bude 
što sjajniji. 

Gospodje velikašice bijahu uzhićene biskupovim 
odgovorom. Bilo bi suvišno spominjati, kako su mu | 
visoke  gospodje zahvalile, posvećenu mu ruku 
izcjelivale, i onda vrativši se u svoje krugove slavo- 
dobitno pripoviedale, kako ih je ljubezni biskup 
milostivo primio i što je sve obećao. Velika radost 

nastade u otmenom družtvu, koje je u Zagreb zimo- 
vati došlo. 

Gospodje se latiše živo posla. Trebalo je sasta- 
viti popis: porodica i uglednih osoba, koje će biti 
pozvane na ples, i gospodje, koje će primati pozva- 
nike; trebalo je smisliti, kako da bude urešena plesna 
dvorana i uredjene pobočne prostorije, kakovim će 
se jestvinami i pićem gosti podvoriti, kakovom 
okrepom podvoriti gospodje za plesa... sve je to tre- 
balo točno opredieliti, proračunati i razporediti. Tomu 
poslu svakako su najbolje dorasle gospodje, koje su 
u tom već imale izkustva. 

Najviše zadavaše gospodjam posla listina pozva- 
nika, koju je trebalo vrlo oprezno sastaviti, da ne 
uvriede ni jedan stalež, ni jednu porodicu. Bijaše 
to pretežak posao. Svaki član otmenoga družtva u 
glavnom gradu očekivao je, da će biti počašćen po- 
zivom na ovaj sjajni ples, a ipak ne bijaše moguće 
da budu svi pozvani, za tolike bijaše i prostrani 
biskupov dvor pretiesan. Gospodje, koje su taj posao 
preuzele na se, višeput su se već pokajale bile, da su 
se latile najmučnije te zadaće. Svaka je imala svoje 
sveze i svoje znanstvo, a i svoje protekcije. Jedna je 
drugoj odbijala kandidate, pa je znalo doći do oštrih 
sukoba: bilo je prošnje, rječkanja, predbacivanja, 
napokon je došlo do plača i suza. Bio bi se taj 
podbor gospodja“, koji je sam od sebe nastao, a ne po 
kakvom prihvaćenom običaju, razišao, ne obavivši 
ništa, da nisu gospoda, većinom muževi tih mučenica, 
došli medj njih i stvar izravnali. Uz njihovu pomoć 
išla je stvar puno brže i ugledne dame mogle su 
njegovoj ekscelenciji biskupu donieti gotovu listinu 
pozvanika. 

Pregledavši biskup na brzu ruku listinu, reče 
običajnim svojim blagim načinom: 

— Liepo hvalim Vašim milostima, visokorodne 
gospodje!... Baš po izbor listina... Bit će mi 
osobita čast tako sjajno družtvo pozdraviti u mom 
dvoru. 

I sve ostale predloge velikašica odobrio je biskup 
najljubeznijim načinom. 

— Sve, sve prihvaćam, — govoraše udvorni 
crkveni dostojanstvenik, — ja nikada ne bih to tako 
liepo udesiti znao... Ne znam, kako da zahvalim 
Vašim milostima ... Izvolite samo zapoviedati... 
Moj canonicus a latere Pizzetti i moj comes aulae 
(dvorski župan) stoje na službu Vašim milostima... 

Pripreme za ples tekle su s najvećom brzinom. 
Sve je imalo da bude što ljepše, što ukusnije i što 
sjajnije. Okretni kanonik Pizzetti bio je od rana 
jutra do mraka uviek na nog i žurkao, da se 
veliki taj posao, sastojeći se od samih sitnica, čim 
prije obavi. Visokorodne gospodje grofice i barunice 
nisu imale mira od izvršitelja njihovih osnova. Ako 
bi stvar gdje zapela, prečastni bi gospodin poslao 
k njim bilo rano u jutro, bilo o podne, bilo na večer 
dvorskoga župana, da ih pita za savjet, ili ih umoli 
da se same potrude u biskupov grad, i tamo se 
s kanonikom posavjetuju. 

Ovaj se je svakom prigodom najponiznije izvi- 
njavao i molio ugledne gospodje, da mu biskupa radi 
ništa ne upišu u grieh: 

— Vaše milosti znadu, — govorio bi kanonik 
svaki put gotovo isto, — da je ubogi biskup bo- 
ležljiv... Bolest jetara nije malena stvar... Drugi 
su u toj bolesti razdražljivi, a on podnosi sve 

s angjeoskom strpljivošću ... Svoje sobe dao je iz- 
prazniti: preselismo ga u iztočnu stranu dvora, .... 
gdje ga nije nikada bilo... Ali njemu, njegovoj 
ekscelenciji sve je pravo, nu zato je baš na nama, 
da se žurimo i da mu povratimo stari njegov kućni red. 

Ovako se je kanonik a latere brinuo za svoga 
poglavara, a uvidjavne gospodje prionule su još 
življe uz posao. Pozvanikom na biskupski plgs moglo 
se je priobćiti, da će se ta sjajna zabava držati 25. 
siečnja. Taj dan mogla se je vidjeti velika žurba 
na ulicah zagrebačkih, kuda su kao bez glave letjeli 
husari, inoši i liberajci velikog i malog plemstva, 
Žžureći se po stvari za svoje gospoštije, ili noseći 
hitne poruke. U kućah bijaše još veće žurbe s toa- 
letami gospodja... Sve su radile, sve se _mutljale 
po soban, sve drhtale od nervoznosti. Mužkarci morali 
su ili otići iz kuće, ili se zatvoriti u svoje sobe, da 
ne budu samo na putu uzžurbanim gospodjam. 

Večernica već je planula na nebu, navještujući, 
da je skrajnje vrieme oblačiti se za ples, koji je 
imao točno u osam sati večeri započeti. I sbilja već 
pol sata prije grmile su kočije velikaša, plemića i 
drugih uglednika po hrapavom pločniku Duge i Me- 
sničke ulice, spuštajući se onuda prama biskupovu 
gradu. Jedna kočija morala je zaporedo po desetak 
porodica i više voziti u biskupov grad, jer kočija 
bijaše u ono vrieme razmjerno još malo. Mnogi su 
išli i pješice, osobito mlada gospoda, koja nisu ni 
sanjati smjela, da bi se vozila kočijom. Za takove 
pješake i pješakinje bijahu u prizemlju biskupova 
dvora priredjene sobe, gdje su mogli svoje odielo, 
ako se je putem poremetilo, u red staviti i obuću 
promieniti. 

Uz stube, koje su vodile u prvi sprat, i u hod- 
nicih stajali su uparadjeni biskupovi i od drugih 
velikaša za ovu zgodu posudjeni husari, galonovani 
sluge, varmegjijski hajduci itd., koji su dolazećim 
gostima imali biti na uslugu. U plesnoj dvorani već 
je pol ure prije osam sati čekao biskup u svečanoj 
haljini od ljubičaste svile s isto takovim palijem 
(plaštem), koji je samo u najsvečanijih zgodah obi- 
čavao nositi . .. Oko“njega stajaše nekoliko najugled- 
nijih kanonika u svilenih reverendah, imajući većinom 
na sebi abacijalnu distinkciju: zlatne krstove na 
težkih zlatnih lancih. Uz biskupa s desna stajao je 
ban u svečanom magnatskom odielu i viceban Antun 
Bedeković Komorski, s lieva pak bijaše general 
de Vins, koji se je živo razgovarao s ličnosti, u Ža- 
grebu nepoznatom, pa koja je baš toga radi u svih 
gosti pobudila najveću ljubopitnost. 

Bijaše to grof Franjo Balaša de Balassa Gyar- 
math, čuvar krune sv Stjepana, koju je medjutim 
tako vjerno čuvao, da ju je skupa sa svojim kolegom 
Josipom grofom Keglevićem pomogao iz Požuna u 
Beč odpremiti. Grof Balaša bio je ujedno i veliki 
župan županije sriemske, osoba kod dvora veoma 
uvažena i opredieljena za velike časti i zvanja. Jutros 
osvanuo je u jedanput u Zagrebu tako nenadano, 
da o tom ni sam ban Eszterhazy nije obaviešten bio. 
Odsjeo je kod svoga znanca Nikole Škrica, dvor- 
skoga čovjeka, kao što je i sam bio. 

Oko osme ure bijaše plesna dvorana puna od- 
ličnih pozvanika. Bijahu tu na okupu prvi velikaši 
i dostojanstvenici kraljevine, ciela banska i judici- 
jarna tabula, profesori kraljevske akademije, svi prvi 
častnici županije, gradski sudac sa tri najuvaženija 

Tomić: Za kralja. II. 13 

svoja senatora, protomedik kraljevine Verbega, svi 
častnici vojničtva, smještena u Zagrebu, pa onda 
velik broj vlastele, advokata i mladih jurata, koji su 
kao glavni plesači od pamtivieka pozvani bili na 
svaki sjajni ples, pa su u posebnoj hrpi stajali u 
jednostavnih svojih crnih surkah, noseć o bedrih svoje 
lahke, svietle sabljice. Oni su se tomu plesu najviše 
veselili, a sva je prilika, da će ga se oni i najviše 
užiti. 

Bijaše zaista ugodno zaokružiti pogledom po toj 
dvorani, koja je bila sva u zelenilu eksotičnih bilina, 
izmeđju kojih bijahu namještena ogromna zrcala u 
zlatnih, debelih okvirih. Sa stropa visjeli su ogromni 
svjetionici, u kojih su gorjele težke, biele voštanice. 
Od njihova plamena postajaše sve topliji zrak u 
plesnih prostorijah, da su morali u najudaljenijih sobah 
širom otvoriti po koji prozor, na koji je tada strujao 
razhladjujući zrak zimske noći. Biskup bijaše vrlo 
zadovoljan s čitavom tom sjajnom udesbom i premda 
mu upravo danas nije bilo najbolje, on se je junački 
držao, pokazivao se veselim i vrlo živo razgova- 
ramo sa svojom okolinom, ljubezno dočekivao goste, 
koji su mu se pokloniti došli, nalazeć za sva- 
koga po koju milu, .ugodnu rieč. Kada ga je 
kanonik Pizzetti upozorio, da su jamačno svi već 
uzvanici došli, podje biskup u odaje, da pozdravi 
gospodje, koje su se tu u više soba sakupile i koje 
su u ime biskupa primile umoljene za to odlične 
gospodje, vršeći te večeri dužnost i čast domaćica. 
Čim je biskup, praćen banom i vicebanom, ter svojim 
kanonikom pobočnikom, stupio u prvu sobu, usta- 
doše gospodje sa svojih mjesta i dubokimi nakloni 
pozdraviše obljubljenoga crkvenoga poglavara. Oko 


195 


njega savio se u čas vienac najodličnijih i najljepših 
gospodja, od kojih su mnoge žalostnim okom pro- 
matrale bolestno lice ,liepoga biskupa“, koji je 
slovio sa svoje muževne ljepote. Kada je čovjek 
motrio njegovu majestatičnu pojavu s onim blagim 
licem, koje je u svakom budilo počitanje i ljubav 
zajedno, morao je priznati, da nije pretjeravao njegov 
kanonik-poeta, Corinaeus Lapizius, napisav o nje- 
govoj slici sliedeći duhoviti dvostih : 

»Maiestas et amor, quaeris, qua in sede morentur? 

Nostri respicias praesulis effigiem. 

(Pitaš, gdje veličanstvo stoluje i ljubav? 
Našeg pastira pogledaj sliku.)« 

I sada je u njegovoj pojavi sjedinjeno bilo ve- 
ličanstvo i ljubav, premda je njegovo lice i malko 
pognuti, a prije vazda izpravni kao svieća stas, oda- 
valo, da ga je obhrvala težka bolest, koja bi mu 
mogla i život pokositi. 

Biskup je jedva nekoliko časova sproveo u raz- 
govoru sa nekojimi gospodjami domaćicami, kad li 
vojnička glasba točno u osam sati zasvira u plesnoj 
dvorani. Bijaše to francezka polka ,la reine“ (kraljica), 
što ju je pri svom boravku u Zagrebu komponovao 
francezki učitelj plesa i tu svoju kompoziciju u zviezde 
kovao, premda je i ta polka bila kao svaka druga 
polka, te ju je vješt plesač po glasbi mogao odmah 
igrati. 

Čim su se čuli prvi zvuci svirke, pohitao je ge- 
neral de Vins do grofice Lucije, s kojom je biskup 
upravo razgovarao i umoli ju za ples. Ona je imala 
po dogovoru otvoriti taj sjajni ples i tu je odliku 
ona svojim čistim, neokaljanim životom podpuno za- 
služila, Najodličnije gospodje, njezine prijateljice i 

č * 


196 

znanice dosudiše jednodušno tu počast njoj: uzor 
ženi i majci, bogobojnoj kršćanki i vitežkoj, uglednoj 
velikašici. S naprahanom gustom svojom kosom, u 
koju bijaše usadjen skupocjen diadem od briljanta, 
imajući na sebi srebrnaste boje opravu od težkoga 
brokata, gojazna i povisoka, bijaše grofica Lucija 
upravo veličanstvena pojava, koja u mnogom, kako 
tvrdjahu starija gospoda, opominjaše na nezaboravnu 
caricu Mariju Tereziju. 

Plesala je kratko vrieme otmeno i dražestno sa 
svojim elegantnim plesačem. Prisutna gospoda u 
dvorani gledala su s velikom dopadnošću plešući 
par. I sam barun Nacio promatraše sladko-sjetnim 
osjećajem u srcu dragu svoju ženu, sjećajući se lie- 
poga dana, kada je s njom, ,turopoljskom golu- 
bicom“, oduševljeno plesao u dvotu meštra kraljevine 
Petra Škrica. Davno je prošlo to liepo, nezaboravno 
vrieme sladke mladosti! 

Lucija morala je skoro prestati plesat, jer joj je 
neduha smetala. Njezin kavalir odvede ju na mjesto 
i poljubi joj s najvećom reverencijom ruku. 

Medjutim su već nestrpljivi plešući parovi iz- 
punili ne baš suviše prostranu plesnu dvoranu. Grof 
Hinko Sermage plesao je s Rosinom, grof Ivan 
Oršić sa zaručnicom svojom Eleonorom, Donato Lu- 
kavski s ljepušnom Apolonijom Zdenčajevom, grof 
Bartol Patačić, koji je uz dopust dohrlio na ovaj 
ples, s baronesom Kulmerovom, a osim ovih motahu 
se plešući sa svojimi igračicami vojnički častnici, 
mlada vlastela, advokati 1 jurati, 

Već prvi taj ples bijaše tako živahan, da je, po 
njem sudeći, ta zabava mogla potrajati do bieloga 
dana, što u tadanje vrieme ne bijaše ništa neobična. 

Od mladjih plesačica osobito se izticahu dvie 
naše znanice: komtesa Fleonora Keglevićeva i ba- 
ronesa Kosina Magdalenićeva, prva svojom junon- 
skom pojavom i finim licem, na kojem je odsievala 
plemština krvi kao od iskona, — a druga svojom 
djevojačkom  svježosti i jedrinom, pa svojom nehi- 
njenom, djetinskom nevinošću, kojom je svačije srce 
osvajala. 

Ali i osim ovih dviju vidjelo se u plesnoj dvo- 
rani ljepotica, mladih gospoja i djevojaka, zdravih i 
jedrih, stasitih poput vitih jela, mila pogleda i sladke 
rieči, ali uz to otmena i ponosita držanja, da se je 
na svakoj opaziti moglo, da su rodjene i uzgojene 
u ponosnih velikaških kaštelih i ubavih plemićkih 
dvorovih. 

Bijaše to divan vienac ljepotica, iz kojega ne znaš, 
koji bi cvietak izabrao i iztrgnuo. 

General de Vins opazio je, da njegov znanac 
grof Balaša s najvećim interesom promatra liepi taj 
gospojinski sviet. 

— Krasne su te Hrvatice! — reče mu potiho 
francezki, — nije litako?... Čovjek gotovo ne bi vje- 
rovao, da se može u ovoj poludivljo zemlji namje- 
riti na takove Venere. 

— Priznajem... ja sam sav iznenadjen... 

— A koja Vam se najbolje svidja ? 

— Ona... povisoka... u žutoj svilenoj opravi... 

— Imate izvrstan ukus, — reče general, — to 
je doista ljepotica prvoga reda... 

— Kako se zove? — upita grof naglo. 

— Eleonora Keglević... 

— Keglević, — ponovi živo grof, — možebit 

je rodjakinja moga Bb Ftunigopa čuvara Josipa 
grofa Keglevića ?. 

— To neznam... — odgovori general, — ovo 
će biti hrvatska grana toga plemena. Oni su gro- 
fovi Loborski u Zagorju. 

— Ah, dragi moj generale, predstavite me kom- 


tesil... — moljaše Balaša. 
— Biti će bolje, ako to tko drugi učini... — 
reče general. — Njezin zaručnik... 


— Šta, već je zaručena? ... 

— Da, zaručena je s grofom Oršićem, koji eno 
s njom pleše... Ta je porodica najveći protivnik 
carevih reforma u ovoj zemlji i ja nemam sreće biti 
poznat s članovi te porodice... 

— Razumijem... — odgovori grof Balaša, — 
ali Vi, gospodine generale, suviše ste strog u tih 
stvarih ... Srce, ako se o njem radi, ne pita za po- 
litičke odnošaje ... 

— Ja kao vojnik moram na to paziti, jer bi me 
još mogli u Beču ocrniti, da šurujem s protivnici 
dvora... Vi si, dragi grote, možete*dopustiti veću 
sloboštinu: 

— Je li Bježi zaručnik ljubomoran? ... 

— Vele, da nije; liepa Eleonora, koja se“vrlo 
rado zabavlja, ima ga već sada podpuno pod svojom 
vlasti... Pokušajte sreću, grofe!. 

— I hoću, pa izpalo kako mu drago: Audaces 
fortuna juvat (smione sreća pomaže). Ja ću danas 
plesati... 

— Ta to je juriš, na koji se spremate... 

— Takav je moj temperamenat, — odgovori 
grof, koji je neprestano pratio svojim pogledom novi 
svoj uzor. — Jedno me samo smeta... 

— Što, grofe ? 
— Tu su svi u narodnom, svečanom odielu, a 
ja sam jedini Francez. 


— Ništa zato... Velikaši i plemstvo nosili su 
već, kako čujem, u ovakovih zgodah francezko 
odielo,... ali sada su ga zabacili od mržnje na 


dvor, gdje ta nošnja vlada... To je nedužna de- 
monstracija privilegiranih staleža, koji su silno ogor- 
čeni radi konskripcije, — ali to Vas neka nimalo 
ne smeta... Vi ste stranac... 

Prvi ples je neobično dugo trajao, ali plesača nije 
umorio, bili su gotovo ogorčeni, kada je glazba prestala 
svirati i time jednim mahom presjekla plesni polet. 

Grof Balaša potraži sada svoga domaćinu, ve- 
likoga župana zagrebačkoga Nikolu Škrica. Ovaj 
se je upravo razgovarao s učenim Ignacijem Gal- 
lyuffom, biskupovim rodjakom, koji bijaše profesor 
»juris patrii (domaćega prava)“ na juridičkom fakul- 
tetu zagrebačke akademije. 

— Pardon! — izvinu se napram profesoru grof. 
— Molio bih te samo na jedan čas, dragi Nikola, 
— reče grof francezki. 

— Izvolite samo! — odvrati istim jezikom pro- 
fesor. 

Grof pogleda kano u čudu profesora i povuče 
s sobom velikog župana na stranu. 


— Molim te, — govoraše grof načinom, kao da 
se ima obaviti neobično prešna stvar, — da me pred- 
staviš komtesi Keglevićevoj. 

— Eleonori?... 

— Da, liepoj Eleonori... 

— Ah, ah! — nasmieši se ozbiljni inače veliki 


župan, — pa nema ništa lakšeg od toga... 

— A čemu?... 
— Želim plesati s njom.... — odgovori grof. 
— Ti plesati?... — pogleda izpitujućim okom 
župan svoga znanca, — opet se je, čini mi se, uz- 


burkalo tvoje prevrtljivo srce. 

— Krasna je, božanstvena, uvjeravam Te... — 
govoraše s velikim zanosom grof. 

— Vjerujem, vjerujem, ali je na žalost već za- 
ručena... — primieti mirno župan. 

— Čuo sam... ništa zato... to miju čini još 
dražestnijom . .. 

Tako govoreći, stadoše baš pred komtesom, kojoj 
je postrance, više iza ledja, sjedio grof Ivan, njezin 
zaručnik. 

— Moj prijatelj grof Balaša, krunski čuvar i 


veliki župan sriemski, — progovori Škrlec uz du- 
boki naklon, — želio je biti predstavljen Vama, 
komteso ... 

= — Osobita mi je čast... — nakloni se Eleo- 


nora, gledajući ljubopitno u neobično i baš s toga 
zanimivo lice grofovo. 


— Da moli za sliedeći ples... — nadoveza grof 
na rieči Škričeve. 

— Veoma žalim... — odgovori nekako otežući 
i nesigurno komtesa... — i drugi i treći ples an- 


gažovana sam s mojim zaručnikom grofom Oršićem. 
— Pri tom pokaza lepezom na grofa Ivana, na što 
se oba grofa jedan drugomu nakloniše i izrukovaše... 
— Kada se, dakle, smijem nadati... komteso ? 
— Četvrti ples je Vaš... 
— Gospodin je grof ovdje stranac, — umieša 


o. 

se sada grof Ivan, — ja mu ustupam sada sliedeći 
ples... | 

— Vanrednosam Vamzahvalan... dragigrofe... 
tolika žrtva s Vaše strane... — zahvaljivaše mu 
grof Balaša. — Ne znam samo, je li komtesa spora- 
zumna s time? 

— Želja moga zaručnika i moja je želja... — 
odgovori Eleonora frazom, koja glede nje i njezina 
zaručnika ne bijaše istinita, nego je baš obratno moglo 
glasiti: moja želja jeste i želja moga zaručnika... 
Tu je željicu, naime, da može prva plesati s nepoz- 
natim u Zagrebu velikašem i dostojanstvenikom grof 
Ivan, koji je dobro poznavao hire i pohotice svoje 
liepe Eleonore, odmah joj čitao na licu i zato se je 
požurio, da joj galantnim načinom tu želju odmah i 
izpuni. | | 
Grof Balaša i prijatelj mu Škrlec ostadoše u 
komtesinu družtvu sve do drugoga plesa, na koji 
nisu dugo čekali... 

— Nisam se nadao, da ću se ovdje namjeriti na 
srodnicu moga kolege i prijatelja... — poče kon- 
verzaciju grof Balaša. 

— Koga to mislite, grofe ? — pitaše Eleonora. 

— Grofa Josipa Keglevića, krunskoga čuvara... 

— Nismo u nikakovu rodu... — reče Eleonora, 

— Ali ste ipak od istoga plemena?... 

— Toda,... po tom se i smatramo kao svoji... 
Magjarska grana Keglevića, — tako je tradicija u 
porodici našoj — odciepila se je od naše hrvatske 
prije sto petdeset godina i odselila u Magjarsku. Moj 
otac je još na starom sielu Keglevića, u gradu Lo- 
boru... 

— Gdje se tako divne ljepotice radjaju... — 

primieti potiho grof, upotriebiv vješto zgodu, kada 
je grof Ivan zapodjeo razgovor s Nikolom Škricem. 

— Čini se, da rado laskate, grofe! — reče s ko- 
ketnim smieškom komtesa. 

— Ljepoti se klanjati i pokoravati... jeste nešto 
prirodjena... — govoraše grof Balaša. — Ako je 
istina, kao što svi osjećamo, da jest, naime, da je 
neodoljiva moć ljepoti prirodjena, onda je i nam 
prirodjeno, da joj se moramo klanjati, laskati joj, 
dapače i robovati, ako uztreba... 

— Robovati?... — ponovi Eleonora,... na- 
smijavši se grofu, gledajući mu u lice — pjesnička 
fraza... 

— Koja se ipak u životu često obistinjuje . . . 

— Ljepota ne može ići za tim, da pravi ro- 


bove... — reče komtesa. 

— Ali ako se ljudi sami dadu u robove... 

— Onda je to ludovanje... nasmija se opet 
Eleonora, — zar ne, dragi grofe? 

— Ah, dakako da je ludovanje... — priznade 
grof, — i zato pravo kaže latinska poslovica : omnis 


amans amens (tko ljubi, pamet gubi), što bi se fran- 
cezki kazalo... 

— Nije nuždno, toliko znam i ja latinski, da sam 
razumjela, što rekoste... Mi Hrvatice prilično dobro 
razumijemo latinski, — neke dapače i dobro govore 
i pišu... | 

— Ima takovih gospodja i u Ugarskoj... 

— I ne će ih tako brzo nestati, premda hoće da 
mjesto latinskoga uvedu u nas taj barbarski jezik 
njemački... 

— Vi se dostojite politikom baviti, komteso... 
— upita smiešeći se grof Balaša. 

— Bog sačuvaj!... To polje rado prepuštamo 
Vam mužkarcem, jer za politiku hoće se hladna, 
tvrda srca, lukavosti, cinizma i sebičnosti, a ta svojstva 
nisu u našem nježnom spolu tako obilno zastupana, 
kao... 

— Ah to su oštre striele, koje u nas odapinjete... 
komteso!... — U politici mora čovjek sama sebe 
nadvladati, zatajiti... a za to su potrebita ona 
svojstva, koja ste izvoljeli napomenuti... U običnom 
životu, u porodici ta svojstva izčezavaju.... tu se 
mužkarac, ako i je politik po zanatu, pokazuje u 
posve drugoj slici, koja je prava i prijatna... — 
umovaše grof Balaša. 

— Dopuštam, da je tako, — reče mu na to 
komtesa, — ali Vas uvjeravam, da si ne bi nikada 
birala muža, koji bi bio politik po zvanju... Ti 
ljudi imađu mnogo srodnosti s escamoteuri, samo 
s tom razlikom, da ovi u malo a politici. u veliko 
sljepare i obsjenjuju... Vi se jamačno ne bavite 
politikom, grofe?... 

— Ne zaistal... ali sam u njezinoj službi... 

Komtesa pogleda nekako čudnovato grofa, kao 
da pravo ne razumije, ali nije dospjela da mu odgo- 
vori. Vojnička glazba zasvirala je u dvorani. 

— Gavotte, gavotte! — uzeše klicati mlade ple- 
sačice. 

Grof Balaša povede Eleonoru u dvoranu. Išla 
je uza nj uzdignute glave, sa slavodobitnim smieškom 
na licu. To bijaše za nju triumf, da je ovako odličan 
ugarski velikaš, koji bijaše ujedno kao krunski 
čuvar jedan od najviših dostojanstvenika kraljevine 
Ugarske, na nju prvu bacio oko i počastio ju izborom 
za prvi svoj ples. Kad su stajali u redovih, spremajući 

se, da zaigraju naviešteni slikovni ples, svi su izvjed- 
ljivo pogledali na nepoznatoga si ugarskoga velikaša, 
koji je jedini došao na ples u francezkom salonskom 
odielu, a i bez toga se izticao se svojom ličnom pojavom. 
Biela, fina vlasulja stajala je u velikoj opreci s crnim 
njegovim licem i uzahnim, oštro zašiljenim brcima. Iz 
muževnog ;lica izbijaše mu gospodljivost, ironija i 
neslomiva volja,... gotovo nešto demonskoga. Ali 
to lice znalo je dobiti zanimiv izraz, kada bi grof 
obćio s liepim spolom, komu je bio velikim ljubi- 
teljem. Takovim bijaše poznat onkraj Drave, a ta- 
kovim htio se je i ovdje pokazati. Plesao je izvrstno 
a umio je i vrlo dobro zabavljati mlade gospodje i 
djevojke. Sa vremešnima bio je doduše vanredno 
učtiv, ali odmjeren u govoru, prepuštajući više 
gospodjam, da one vode glavnu rieč, a on bi po- 
državao konverzaciju u toliko, da prije reda ne ma- 
laksa. 

Eleonora bijaše preko mjere zadovoljna svojim 
kavalirom. On ju je i za plesa i poslije plesa vrlo 
duhovito i neutrudjeno zabavljao. Komtesa je bila 
uslied toga tako razigrana, da su to njezine znanice 
opazile, pa i njezin zaručnik. Nu on joj to nije tako 
zamjerio, kao njezine vršnjakinje; bilo mu je donekle 
dapače drago, da ju strani velikaš pred svimi drugimi 
tako odlikuje, premda je i sam vidjeo, da na njega 
uz toga kavalira posve zaboravlja. 

Treći ples: polonaisu plesala je komtesa sa svojim 
zaručnikom, dočim si je grof Balaša izabrao Barbaru, 
kćerku svoga prijatelja Škrica. Sirota djevojka, u 
djetinjstvu tako liepa kao angjeljak, nije se sretno 
razvila kao djevojka. Zaostala je u rastu, a osobito 
joj je kvario lice dugi, šiljasti nos, što ga je imala 

po materi. Plesači, kako jesu već sebični, nisu se 
trgali za dobru i duhovitu inače djevojku, nego su 
se jagmili za ljepšimi, koketnijimi. Tako je mogao 
grof opet do plesa doći. 

Fleonora se je za plesa često sastajala s njego- 
vimi pogledi, koji su nju vjerno pratili, premda je 
neprestano razgovarao sa svojom plesačicom. 

— Učiniste djelo milosrdja! — pohvali ga kom- 
tesa, kada se je pri jednoj slici poloneze približila 
grofu. | 

On ju je razumio, ali se je učinio nevještim. 
Po tih njezinih riečih mogao je ipak suditi, da je 
ugodio taštoj kontesi, izabrav si plesačicu, koja se 
s njom glede ljepote ni sporediti nije mogla. 

Poslije trećega plesa oprosti se biskup s bližnjim 
svojim družtvom i praćen svojim kanonikom, ode na 
počinak. Udesio je sve tako, da je samo vrlo malen 
dio družtva vidio ga otići. Na polazku molio je još, 
neka se njegovi mili gosti po volji zabavljaju i ostanu 
na plesu, kako hoće dugo, on da će već mirno u 

svojih odajah spavati. 
| Odmah za njime podje i ban. Opazivši nekoji 
velikaši i dostojanstvenici njegovu nakanu obkoliše 
ga i zadržaše neko vrieme. Htjeli su od njega nešto 
saznati. 


— Što radi ovdje grof Balaša?... — Vašoj 
ekscelenciji biti će to sigurno poznato? — pitaše 
grof Adam. 

— Gospoda se varaju,... meni nije ništa po- 
znato! — odgovori ban kratko. 


— Sigurno je bio kod Vaše ekscelencije ? — 
upita dalje barun Nacio. 
— Da, bio je, da se pokloni i da mi javi, da želi 

sutra sa mnom govoriti... — reče ban malo nehajno, 
kao da najavljeni posjet nema nikakove važnosti. 

Gospoda velikaši sgledaše se. 

— Tada je sigurno došao s nekakvom misijom... 
—— primieti grof Adam. — Ovakovi dvorski ljudi, 
kao što je grof Balaša, ne dolaze u Zagreb slučajno, 
ili plesa radi. 

Ban se nasmieši. 

— Kako rekoh, meni nije ništa znano... — 
reče ban, komu očito nije prijao taj razgovor iz- 
vjedljivih velikaša, ... pa je gledao da ga naprečac 
prekine i umakne kući... — moguće, da ću ja 
sutra znati, radi čega je došao, nu moguće je, da 
toga gospoda ne će saznati ni sutra, ni prekosutra, 
ni dugo još vremena... 

To rekavši ban prokrči si put kroz krug veli- 
kaša, pa kad je bio izvan njega, liepo im se nakloni 
i izadje iz dvorane. Njegov sekretar Donato Lu- 
kavski morade bana dopratiti do kuće, što mu je, 
dakako, vrlo neugodno bilo, jer je imao baš da pleše 
minuet s dražestnom i bogatom Emilijom Rafajevom, 
sinovkom kanonika Mirka Rafaja. Nu on će se, kada 
stari gospodin legne na počinak, vratiti opet u 
družtvo i tu nadomjestiti, što je u službi zadangubiti 
morao. 

Kada je minuet doigran bio, nastade vrieme 
odmora. Galovani sluge otvoriše pokrajne sobe, gdje 
bijahu prostrti stolovi, nakrcani po izbor jelom i 
pićem. Starija gospoda uzdahnuše s velikim zado- 
voljstvom : — Deo gratias! — plesa su se siti na- 
gledali i stajali plesačem u počast, da su im već 
koljena škljocati počela. Kao po dogovoru grnuše 
veterani družtva u najudaljenije sobe, do iztočne kule 

biskupova dvora, gdje su se mogla po volji kartati, 
piti i pušiti. To je zabava za njih, uz koju su kadri 
i oni baš i zoru dočekati. 

Plesači osvojiše sa svojimi plesačicami najdulji 
stol, ter se izpremiešaše s njima. Eleonora sjedila je 
izmedju svoga zaručnika i grofa Balaše, koji je 
s njom minuet plesao, a naprama njima sjedila je 
Rosina izmedju svoje majke i grofa Hinka. Barun 
Nacio sjeo je sa svojima starijima znancima za kar- 
taški stol, da igra zabranjeni ,makao“. 


Za kratak čas nasta toliki žamor u tih odajah, 
da nije jedan drugoga pravo razumio, Ne bijaše 
već moguće ni tiho govoriti, pa je sve vikalo i pu- 
nim glasom razgovaralo se. 

Sladke rieči, vatrene oči i staro, opojno vino iz 
biskupovih pivnica tjeralo je zabavu do vrhunca 
njezina. Služinčad je imala vražjega skoka, dok je 
mogla nadvoriti hitro i bez prigovora tako veliko i 
tako odlično družtvo. | 

Svakomu je prijao taj odmor, koji je potrajao 
dulje, nego se je mislilo i nego li je potrebito bilo. 
Dirigent vojničke glasbe, pošto je već minula dva- 
naesta ura poslije ponoći, dao je svojim načinom 
sjetiti družtvo, da bi se prekinuti ples nastaviti 
mogao. 

Izmedju dvanaeste i jedne ure počelo se iznova 
plesati. | 

Grof Balaša plesao je jedan ples s gospodjicom 
Barbarom Škričevom, a drugi i posljednji s Eleo- 
norom. Razumio je, da bi roditelji gospodjice Barbare 
željeli ranije krenuti doma, pa se je on tomu prila- 
goditi morao. | 

— Hoćete li dugo ostati kod nas?... — pitala 
ga Eleonora na razstanku. 

— Mislio sam već prekosutra otići, ali bi se 
mogao moj odlazak oduljiti... 

— Kako dugo?... 


— Ne znam ni sam, komteso!.., — odgovori 
smeteno grof. 

— Do koga to najviše stoji? — upita ga do- 
mišljata komtesa, gledajući mu čvrsto u oči. 

— Ah, to je težak odgovor... — govoraše u 


očitoj uzbudjenosti grof, — možda najviše do Vas... 

— Do mene? — začudi se tobože komtesa, — 
ja Vas u istinu ne razumijem, grofe?... 

— Ni ja sama sebe... Ja u obće ne znam, što 
to sa mnom biva... Da sam čovjek predsudan, ja 
bih vjerovao, da me je danas netko začarao... 
mozgom mi zavrtio... ili mi srce zatravio... 

— Vi ste fantasta | — reče komtesa, taknuvši ga 
koketno lepezom po ramenu. 

— A Vi ste čarobnica, nesravnjiva čarobnica... 
— uzvrati joj s patosom grof. 

— Ne vičite za Boga tako, evo moj Jean ide... 


— Zar je ljubomoran? — upotriebi grof vješto 
ovaj časak. 

— Ne, al uz Vas bi mogao postati... Vi ste 
opasan, grozan čovjek! — reče komtesa svojim dra- 
žestnim načinom, odmaknuvši se korak unatrag od 
grofa. 

— Ah, okrutnice, divna okrutnice!... Smilujte 
se!... Samo jednu još molbu... 

— No? 


—. Smijem li Vas pohoditi?... 
— Toje Vaša stvar... stanujem kod Vojkffyevih. 

U to pristupi grof Ivan. 

— Vi se praštate, grofe? — reče Balaši. 

— Moram se ravnati po mojih domaćinah... 
U ostalom do vidjenja... ja ću još koje vrieme 
ostati u Zagrebu. 

Grof Balaša poljubi ruku komtesi, izrukova se 
s njezinim zaručnikom i ode sa Škričevimi. 

— Vrlo zanimiv i udvoran kavalir... zar ne, 
komteso? — reče s podsmjehom grof Ivan Fleonori. 

— Sigurno... Kad bi samo takovi bili mnogi 
domaći kavaliri! — odvrati komtesa šilo za ognjilo. 

— To stoji do osobnog ukusa... U ostalom 
nam se uviek više svidja što je tudje... 

— Vous ćtes ridicule (Vi ste smiešan čovjek), 
— otrese se na nj komtesa, da je dobroćudni grof 
Ivan trebao dugo vremena, dok ju je opet udobro- 
voljio... On je već bio vičan uviek popuštati hiro- 
vitoj glavici svoje liepe zaručnice. 

Za stanke, kada je baronesa Rosina šetala po 
plesnoj dvorani s grofom Hinkom, minuše mimo 
njih general de Vins i Eleonora... Na to će Rosina 
kao iznebuha grofu Hinku: 

— Znate li, Hinko, što sam danas opazila ?... 

— Što, baroneso?... 

— Ali nemojte dalje pripoviedati . . . Ja sam 
opazila, da se je Eleonora neprestano zabavljala 
s onim magjarskim kavalirom. Njezinomu Mukiu 


nije to bilo pravo... više put se je snuždio. 
— Na plesu može se svatko slobodno zabav- 
ljati... — primieti joj grof Hinko. 


— Pa su ju ipak počeli ogovarati raditoga... 
Čula sam od Milike Rafajeve, kako su sve već opazile 


Tomić: Za kralja. II. 14 

i medju sobom govorile, da joj se onaj grof do- 
pada... a njezin Muki tako je liep čovjek ... 


— Ne svidja Vam se onaj stranac?... — upita 
ju grof Hinko. 

— Brrr! — strese se Rosina, — crn je i stra- 
šan!... Sjećam se, da sam u remetskoj crkvi vidjela 


na stieni jednoga vraga, komu je taj grof posve 
nalik... 

Grof Hinko morade se glasno nasmijati. Ta 
njegova miljušna ljubimica imala je često originalne 
domisli, kakove mogu pasti na um samo mladjahnoj, 
djetinski još osjećajućoj djevojci. To je svojstvo grofa 


Hinka vanrednom snagom privlačilo Rosini, ali zato | 


je ipak želio, da se zaviti pupoljak jednom razpuči, 
da se iz njega razvije .cviet-djevojka, kojoj će biti 
ljubav žarko sunce, a biser rosica suze čeznuća i 
ljubavnoga blaženstva. 


To vrieme nije još za Rosinu došlo, a to je nje- 
govu dušu smućivalo i potavnjivalo pogled u bu- 
dućnost. Ali morao je strpljivo sve to podnositi. ..On 
je svečano obećao, da ne će dirati u nevinost duše dje- 
vojčine, niti umjetno izazivati u njoj osjećaje, koji 
se iznuditi ne dadu, već sami sobom dolaze. 

Moglo je biti oko tri ure poslije ponoći, kada 
je grofica Lucija opomenula ćerku i njezina zaruč- 
nika, da bi bilo vrieme krenuti. 

— Ah, mamice, zlatna mamice! — moljaše tako 
usrdno, tako vruće Rosina, kao da o život ide, — 
samo još jedan ples... samo jedan jedini... Sad 
je upravo najljepše... 

— Dobro, neka bude: još jedan, al onda idemo. 
Ja ne ću, da nas pozdravljenje na plesu zateče... 

— reče grofica blago, ali i strogo, a to je bio znak, 
da je njezina odluka nepromjenjiva. 

— Plesat ću s mladim Markovićem... a Vi, 
Hinko ... 

— Ja... s Reginom Draškovićevom ... 

— Plešimo čim dulje... dok budemo mogli 
izdržati! ... samo da ne idemo tako brzo doma... 

Kako se je predvidjeti dalo, ples je potrajao po 
tadanjem običaju do zore... Koji su imali kočije, 
zapovjedili su kočijašem, da uru poslije pozdravljenja 
dodju u biskupov grad ... i tada je odpočela vožnja 
kući. Onim, koji su pješice došli i pješice morali 
kući, bijaše vrlo nezgodno vraćati se, jer se je vani 
stvorila silna poledica, da se je moralo oprezno ko- 
racati, kao po staklu. Bilo je i takovih, koji su kraj 
svega opreza na tle padali i došli kući izubijana 
tiela i zaprljana odiela. Nu to ih je malo smetalo... 
za ovakovu krasnu noć oni bi još i veće zlo strp- 
ljivo podnieli. Ta bilo je tako liepo i veselo!... 

Oko sedme ure bijaše već svuda mir u zagre- 
bačkih ulicah. Kočije nisu više troskotale po loših 
pločnicih, niti se je čulo halabuke gosti, koji su se 
doma vraćali... Sve se je žurilo na počinak, da se 
oporavi za prvi sliedeći ples... 


X. 


Cio dan bijahu spušteni zastori na kućah najod- 
ličnijih porodica, a gornji grad, gdje bijaše sjedište 
velikaša i plemstva, činjaše se, kao da je izumro. 

Samo pred mesnicami na Markovu trgu moglo 
se je vidjeti par starijih purgara, koji su došli po 
meso sa svojimi rogožari, a uz to i na prijateljski 


\ * 

razgovor, u kom su tako izgubili ,osjećaj vremenač, 
da su često veoma kasno, jedva jednu uru prije podne 
došli s govedinom doma, gdje su ih revne kućanice 
oštrimi jezici nemilo dočekale, da su imali što pamtiti. 

Danas, poslije plesa u biskupovu gradu, imali 
su poštovani meštri takodjer podulju sjednicu pred 
mesnicami, ali ih je oko desete ure raztjerala gusta 
kiša, koja je s jugovinom došla, ali i za pol sata 
prestala. Mjesto nje granulo je sunce na nebu, koje 
se je medjutim razvedrilo, pa je pripicalo tolikom 
žestinom, da se je poledica počela naglo topiti po 
cestah i ulicah, uslied čega su nastale ondje bare i 
potekli potočići žućkaste, kalovite vode. 

Oko jedanaeste ure priedjoše preko Markova 
trga, na kom ne bijaše ni žive duše, grof Balaša i 
veliki župan Nikola Škrlec, koji je grofa dopratio 
do banova stana, a onda se s njim oprostio. 

Grof Balaša ne bijaše nimalo simpatična ličnost 
banu. Premda su obojica spadala u dvorsku stranku, 
bijaše ipak golema razlika medju njima. Ban Eszter- 
hazy dospio je u tu stranku ,per fas et nefas“ po svojih 
konzervativnih načelih, koja su volju vladara nada 
sve dizala, ali uza to bio je konzervativan i u drugom 
pravcu, kao stari konstitucijonalac, pa premda se u 
ovom pravcu nije smio izticati, on je u duši osu- 
djivao mnogu reformu carevu, koja je dirala u ustav 
kraljevine. Ne bijaše mu po ćudi ni naredba o nje- 
mačkom jeziku, ni ona o konskripciji, ali je bio 
uvjeren, da će car onu prvu opozvati, a ova druga 
da nije opasna ustavu, ako se iza te konskripcije 
ništa drugoga ne krije, kao što se je obćenito mislilo. 

Usuprot grof Franjo Balaša bijaše sliepo orudje 
u ruka dvora, čovjek, koji je težio samo za vlašću 

i dostojanstvom, a bijaše mu svejedno, da li svojim 
djelima pomaže rušiti temelje slobode i ustava svoje 
domovine i tim i sve uvjete njezine budućnosti. On ne 
bijaše ni Niemac, ni Magjar, već bezobziran strančar, 
koji je pred mogućnijimi od sebe puzao, da može tim 
nasilniji biti prama nižim od sebe. S ote strane dobro 
ga je poznavao i ban Eszterhazy i sva Ugarska, gdje 
bijaše radi toga omražen i svuda izbjegavan. 

Najjače zamjeri se pak Ugrom i Hrvatom, kada 
je sudjelovao kod odpremanja Stjepanove krune iz 
Požuna u Beč. Umjesto da. kao krunski čuvar pro- 
svjeduje proti tomu nezakonitomu činu, on je još 
pomagao lišiti svoju domovinu ove najveće svetinje ! 

Čim su ga u Ugarskoj više mrzili, tim je više 
rastao u milosti dvora. Postao je još za mlada ko- 
mornikom, pa savjetnikom kraljevskoga namjestnič- 
koga vieća u Budimu, onda velikim županom sriem- 
skim, imenovaše ga tajnim savjetnikom Njegova 
Veličanstva, zatim komendatorom velereda sv. Stje- 
pana, podieliše mu, bivšemu barunu, grofovstvo, dočim 
je krunski čuvar bio već odprije. U Ugarskoj ne bi- 
jaše osobe osim njegove, koja je spajala u sebi to- 
likih časti, od kojih mu je svaka nosila liepu mate- 
rijalnu korist. 

Ali to ne bijaše konac njegova napredovanja u 
častih i dohodcih. Imale su doći još i veće stvari od 
ovih. Na listini dvorskih štićenika i pouzdanika vo- 
dilo se je ime Balašino medju prvimi. Najvažnije mi- 
sije povjeravahu njemu, a on je svojom željeznom 
voljom i pronicavim sudom sve izveo, da se nije 
moglo bolje očekivati. Tako si je slagao zasluge na 
zasluge i na dvoru bijahu tvrdo uvjereni, pa i sam 

vladar, da grofu Balaši nema premca, dodje li do 
toga, da treba izvoditi careve osnove. 

Kada je grof unišao u banove odaje, dočeka ga 
starac učtivo, ali ozbiljno i rezervirano, što je me- 
djutim Balašu malo smetalo. On bijaše već vičan na 
takove stvari. 

— Jamačno mi nosite važnih poruka od dvora! 
— reče ban grofu, ponudiv mu fotelj do sebe. 

— Pogodiste, ekscelentisime!l — potvrdi Balaša. 
— Vrlo je važna stvar, radi koje dolazim. 

— Opet reforme?... — upita ban tonom, koji 
nije bio čist od ironije. 

— Vrlo zamašne reforme, kakovih dosele nije 
još bilo,... — odgovori Balaša. — Stvar je zrela 
i ne će proći dugo, pa će izaći carev dekret... 

— O čem se radi?... — upita ne bez interesa i 
ne bez bojazni ban. Balašine rieči slutile su na zlo. 

— O novom razdjeljenju zemlje... — reče tiho 
i brzo Balaša. 

— Orazdjeljenju zemlje? — ponovi ban, ne mogav 


se odmah sabrati. — Kako to mislite? 

— Nije ništa nova... — reče nehajno Balaša, 
kao da se radi o kakovoj bagateli. — Počelo se je 
u Erdelju... 

— Šta komisarijati? — zapanji se ban. 

— Da, komisarijati... stara, obljubljena ideja 


careva, koju hoće da izvede u Ugarskoj i kraljevini, 
stojećoj pod Vašim banskim žezlom .... 


— Nisam nikada bio pitan za to... — reče 
ban mršteći se. 
—- Vjerujem! ... Nije bila pitana ni kancelarija, 


ni konsilium... niti će se pitati prije, nego li izadje 
carski dekret o tom... 

— Sva Ugarska skupa s ovimi kraljevinami, — 
nastavi grof Balaša, — biti će razdieljena u deset 
komisarijata. U Zagrebu ustrojit će se jedan komi- 
sarijat, pod koji će spadati županije: zagrebačka, 
varaždinska, križevačka, požežka i zaladska... 
— Ovu potonju naglasi grof, ter pogleda mirno u 
lice banu. 

— Zaladska? — trgnu se ban. — Što to go- 
vorite, grofe?... Zaladska županija, dio Ugarske, 
da spadne pod hrvatski komisarijat... 

— Nema tu spomena ni o ugarskih, ni hrvatskih 
komisarijatih... Sva Ugarska i Hrvatska smatra 
se kao jedno područje, koje će biti razdieljeno u 
deset okružja s komisarom na čelu... 

— A županije virovitička i sriemska? — pit«še 
ban očito rastućom zlovoljom. 

— Te će pasti pod pečuvski komisarijat ... 

— Incredibile (nevjerojatno)! — kliknu ban, ne 
mogav se svladati. — Ti će dakle komisarijati po- 
remetiti historičke, uzakonjene granice dviju kra- 
ljevina i od dva politička tiela stvoriti jedno... Zar 
Vam se ne čini, dragi grofe, da se predaleko ide... 

— Nije moja stvar suditi o tom... — reče po- 
strance u zemlju gledajući grof Balaša. — U ostalom 
ban ostaje... 

— Valjda ,pictus masculus (lutka)“ ... — pri- 
metnu ljutito ban. 

Balaša ne reče ništa, već nastavi dalje: 

— Veliki župani biti će riešeni uprave županija 
i ne će dobivati plaće iz županijskih blagajna... 
Imati će samo svoj stari naslov i sielo kod gornje 
tabule sabora... Usuprot veliki župani, koji bi 
htjeli i umjeli upravljati županijami, dobivat će plaću 

iz državne blagajne i smatrat će se kao viši činov- | 
nici... Carski komisari biti će dakako izvršitelji 
vladarevih intencija i bditi će nad upravom u svojih 
okružjih ... 

— A ban?... — upita Eszterhazy. 

— Ban će i odsele biti prorex, namjestnik 
kraljev... — odgovori Balaša — To će se, u 
ostalom, sve potanko urediti posebnom  instruk- 
cijom... 

Ban ustade sa svoga mjesta i uzbudjen pošeta 
po sobi. 

— Biti će još i drugih preinaka... — produlji 
Balaša, sjedeći mirno na svom mjestu, — koje su 
samo logične posljedice toga novoga razdjeljenja 
zemlje i komisarijata . .. 

Ban popostade pred Balašom uprievši obje ruke 
o bokove, ter čekaše na daljnje grofovo pričanje. 


— Županijske će se kongregacije ukinuti... 
— uze prekidice govoriti Balaša, davajući kao na 
doze gorke viesti banu, da ih guta. — Podžupani 
biti će glave županijske uprave i voditi će ih s pri- 
danim im činovničtvom ... Biti će regiae denomi- 
nationis (kraljevskoga imenovanja)... i imati će 
plaću iz državne blagajne i pravo na mirovinu... 
Ostale županijske činovnike imenovat će carski ko- 
misar ... biranih častnika županije ne će više biti, 
jer ne će biti ni kongregacija, koje su ih birale... 

— Jeste li već jedanput gotovi? — viknu ban. 

— To su u glavnom zaključene reforme o novom 
ustroju zemlje... — reče grof, izpruživ se udobno 
u naslonjaču. — Ima i detalja, ali ti su manje važni. 
Ovo, što sam dosele naveo, biti će dovoljno, da si 

Vaša ekscelencija stvori dosta jasnu sliku o budućem 
stanju uprave u zemlji. 

— Jest, sada mi je sve jasno, — reče kimajuć 
glavom ban i gledajući preda se, — samo mi jedno 
nije jasno, kamo to sve vodi? 

— Kako vidim, Vašoj se ekscelenciji ne svidjaju 


ove reforme? — primieti lukavo grof Balaša. 
— Za to se malo tko brine, da li se meni svi- 
djaju, ili ne? — odgovori ban, koji u ovaj čas nije 


znao ništa pametnijega kazati. 

— Ipak, ipak... Na dvoru žele znati, što Vaša 
ekscelencija misli o tih reformah i moja je glavna 
misija, da to neposredno SER iz usta Vaše eksce- 
lencije . 

Ban pećisda grofa pronicavim i izkusnim svojim 
pogledom i reče: — Čudim se, da nisu prije pitali | 
za moje mnienje, već sada, pošto je stvar gotova... 

— Na osnovi ne će se doista ništa mienjati, jer 
carski dekret može svaki čas izaći... — potvrdi 
grof. 

— Zašto se, dakle, želi čuti na dvoru moje 
mnienje ? 

— To je stvar čisto osobne naravi. . 

— Molim,...ja slušam... 

— Na dvoru se je rodilo pitanje, — reče grof 
Balaša poslije kratke stanke, — da li bi Vaša 
ekscelencija i u tih PESRićn | snih OEolnesih i dalje 
htjela ostati banom . 

Ban je odmah ooodis: što to znači. 

— Radi se o mojoj ostavci, — reče sam sebi, 
— htjeli bi me liepim načinom odpraviti s ovoga 
mjesta. 

— Ako se o tom radi, — progovori ban takodjer 

nakon kratke stanke, — to ćete uvidjeti, da Vam 
ja na to pitanje ne mogu dati s mjesta odgovor... 

— Toseinetraži,... za dva, tri dana... | 

— Nisam prijatelj rokova, — reče dosta otresito 
ban. — Svatko običaje svoje poslove obavljati svojim 
načinom ... Pošto se stvar tako važnom smatra na 
dvoru, ja ću sam odputovati u Beč... 

— Tomu nisam vlastan prigovoriti... Vaša 
ekscelencija može raditi po svom najboljem razsu- 
djenju. 

Ban je iza toga prekinuo daljni razgovor i stavio 
se u takovu pozituru, po kojoj je grof mogao vidjeti, 
da se ban s njime oprostiti kani... 


— Svoju misiju sam obavio... i ja se najdublje 
klanjam Vašoj ekscelenciji... — reče grof, skočivši 
brzo na noge. — Jedino imam moliti Vaše uzvišeno 


gospodstvo, da ovaj današnji naš razgovor, dok 
ne bude izdan carski dekret, izvoli smatrati kao secre- 
tissimum (najtajniju stvar). 

— Bivšemu ugarskomu kancelaru suvišna je to 
opomena! — reče žacnut ban i stojeći nasred svoje 
sobe odpusti grofa, ne izprativ ga ni do prvih vrata. 

— Selit ćeš se ti s toga mjesta, ako ti i nije 
pravo! — mišljaše u sebi Balaša izilazeć kroz banove 
odaje s ironičkim smieškom na licu. 

Kad je ban vidio, da je grof izašao, pridje 
k prozoru i gledajuć bez cilja stade poluglasno sam 
sobom govoriti : 

— Lukavo ste mi namjestili stupicu... Poznajem 
Vas dobro!... Ai Vi mene... Nisam Vam dosta 
pouzdan... Neka, neka! ... Vidjet ćemo, kakav će 
biti svemu tomu kraj... 

Tu zašuti, a onda se glasno nasmija: 

— Taj lukavi luteran (Balaša bijaše protestantske 
vjeroizpoviesti) htio je da odnese u Beč gotovu 
moju ostavku, na kojoj bi onda niknuo njegov banski 
dekret... Tu ću mu bar radost pokvariti. 

Ovako sam sobom govoreći prihvati ban zvonce 
sa svoga stola i žestoko zazvoni. 

Za čas stvori se pred njim Donato Lukavski, 
na čijem se licu moglo vidjeti, da je još sanen i 
mamuran. 


— Mi ćemo za dva dana u Beč! — reče odrešito 
ban. Riešite, što imate hitna, pa se spremite na 
put... Za dvie nedelje moći ćemo se tek vratiti. 


Lukavski bijaše tim _ nalogom tako iznenadjen, 
da je sav protrnuo i ostao stojeć na mjestu. 

— No, jeste li me razumjeli ? — upita ga oštro ban. 

— Jesam, Vaša ekscelencija! — odgovori još 
uviek uzrujan sekretar. 

— Onda s Bogom! Žurite se 

Lukavski se nakloni i vrati se _ kao izgubljen u 
svoju pisarnu. Bilo mu je tako čudno oko srca, da 
se nije mogao sabrati. Biti će tolike zabave u Za- 
grebu, tako veselo, kao što već odavna nije bilo, a 
on, koji je bio svakamo pozivan i najljubeznije 
priman, morati će putovati u Beč i tu robovati uz 
staroga gospodina, koji je znao mladoj gospodi 
svojom strogošću ogorčavati veseli život. 

Sutradan je grof Balaša stao posiećati sve 
uglednije ličnosti i porodice u Zagrebu. Veliki župan 
dao mu je upute, kojih se je grof držao. Hotio je 
da vidi na svoje oči sve te hrvatske nezadovoljnike 
i da se lično uvjeri o tom, da li su i sbilja onako 
zasukaniinepomirljivi, kao što je ban Eszterhazy izvješ- 
ćivao dvoru i kancelariji u Beč i konsiliju u Budim. 

Pohodio je glavu odpornika grofa Adama 
Oršića, gdje je našao i brata mu Ivana, zaručnika 
Eleonorina, za tim baruna Nacija Magdalenića, Petra 
grofa Sermaga, barune Kulmera i Raucha, proto- 
notara Bušića, vicebana Bedekovića, skoro svu pre- 
častnu gospodu na kaptolu. Biskupa Galjufa i gene- 
rala de Vinsa pohodio je već prije plesa u biskupovu 
gradu. 

Grof bijaše svuda ljubezno primljen, premda u 
saobraćaju s njime nisu nezadovoljna gospoda poka- 
zivala onu toplinu, kojom se susretaju simpatične 
ličnosti. Bio je on i u Hrvatskoj dobro poznat kao 
osobiti miljenac dvora i bezobziran protivnik, dapače 
dušmanin i progonitelj onih, koji su osudjivali 
neustavne careve reforme. Znalo se je i za njegovo 
neoprostivo držanje, kada se je imala kruna Stjepa- 
nova odpremiti u Beč, znalo se je i to, da je on 
(kao protestant) s ugarske strane najviše sudjelovao 
kod stvaranja dekreta, kojima se ukidaju pobožni 
redovi i dira u crkvenu autonomiju. Sve to ne bijaše 
kadro učiniti ga simpatičnim boljim krugovom hr- 
vatskim, koji su budnim okom pratili javni život 
svoje domovine. 

Gospodje usuprot nadjoše, da je grof Balaša 
vanredno mio, duhovit i fin čovjek, dapače muževno 
liep, ili bar interesantan. On je umio, kao malo tko, 
pogoditi žilicu nježnomu spolu, osobito, ako je mislio, 
da to treba učiniti. Tako je on svojim načinom ob- 
sjenio i uzhitio stare, poštovane dame, razigrao i 
začarao mladje, a djevojke često smeo i uzbudio. Sve 
su ga jednako hvalile i čudile se gospodi, kako je 
moguće, da im se taj vanredni kavalir ne svidja. 

U palači grofa Vojkffy-a zadržao se je grof 

Balaša najdulje. Tu je bila ne samo obitelj Vojkffy- 
jeva, nego i Julija Keglevića, otca Eleonorina. Grof 
je zatekao na okupu oveće družtvo gospode i go- 
spodja. Uz FEleonoru vidio je tu i komtesu Terezu 
Vojkffy, kumče Tereze Baćanke, a bio je tu već i 
grof Ivan, koji se je požurio pripoviedati o posjetu 
Balašinu kod njih. 

Grof je dulje, mnogo dulje nego kod drugih, 
zadržao se u Vojkffyjevu dvoru, premda mu nije 
prijao jedki sarkazam, kojim ga je višeput bocnuo 
grof Žiga, niti ljubopitnost starih grofica, koje su sve 
iz daleka kušale, ne bi li od grofa kako izpipale, 
kojim je povodom došao u Zagreb po toj zimi, očito 
u nevrieme. Ovakove kušnje imao je grof Balaša 
izdržati skoro u svakoj kući, gdje je koga posietio, 
jedni su ga oprezno, a drugi i posve otvoreno, bez 
ikakova okolišanja pitali, s kakovim je poslanstvom 
došao u Zagreb. Dakako, da grof Balaša nije nikomu 
nasjeo, nego je svojim vještim načinom uklonio se 
tim zanjkam, koje su mu nastavljali. 

Ova pitanja upravo su ga ozlovoljila, bivši u 
posjetu kod Vojkffyevih. Te stare dame tako ga 
zaokupiše svojom izvjedljivošću, da je riedko kada 
dospio po koju samo rieč progovoriti s Eleonorom, 
ili bar koji pogled s njom izmieniti. Činilo mu se, 
da Eleonora nije danas s njime onakova, kakova je 
bila na biskupovu plesu. Na njegove rieči odgo- 
varala je kratko i kao uzgredice, a njegove poglede 
hotomice je izbjegavala. Palo mu je u oči, da je 
danas vanredno ljubezna sa svojim zaručnikom, koji 
je do nje sjedio, dočim je grof Balaša sjedio njima 
naproti. 

Prilično nezadovoljan ustade grof nakon pol 

ure, što je sproveo u družtvu, i preporuči se. Eleo- 
nora popratila ga je najdalje. 

— Prekosutra je vojnički ples.... Hoćete li 
doći? — upita ga Eleonora. 

— Ako je Vaša želja,... onda ću doći... — 
reče poluglasno grof. 

— Ako ste pozvani, pa ste u Zagrebu, onda 
svakako morate doći... — odvrati mu Eleonora, 
parirajući njegovom lukavom pitanju. 

— Djavolčić od djevojke! — pomisli u sebi grof 
i izadje klanjajuć se iz sobe. 

Poslije njegova odlazka bijaše u družtvu, koje 
je grof Balaša ostavio, još dugo razgovora o njem. 
Stare gospodje bijahu pune hvale, dočim je grof Žiga 
nemilice svojim sarkastičnim načinom kritizovao i 
vanjštinu i karakter ugarskoga velikaša. Nisu se 
nikako ni u čem složiti mogli. 

Dok je trajalo najžešće riečkanje, povuče Tereza 
Vojkffy Eleonoru k prozoru, gdje joj potiho reče: 

— Što ti je došlo, da si se tako držala prama 
njemu ? 

— To je moja taktika, draga moja; najprije 
pritegni sebi živo, a onda pusti, kao da ti nije stalo 
do pliena... 

— Ali ako njemu ne prija ta taktika?... 


— Onda će se žaliti na me... a to je već 
uspjeh... 

— Pazi, da se ne prevarišl... — opomenu ju 
Tereza. 

— Probatum est (dokazano je)! — odvrati Eleo- 


nora i ogrli svoju prijateljicu. 
Vojnički ples, što ga je dao general de Vins 
s cielim častničkim sborom, držan je u kući mladoga 

grofa Bartola Patačića, nedaleko ,Zdveraca“. Svojim 
sjajem malo je zaostajao za biskupovim plesem jer 
su častohlepni vojnici upeli svu snagu, đa ne zaostanu 
za ,popovi“. To im je uz velike žrtve prilično 
pošlo za rukom. Svakako je bio njihov ples poslije 
biskupova najsjajniji. 

Družtvo bijaše s malom razlikom ono isto, koje 
bijaše i na biskupovu plesu: isti boljari, isti dosto- 
janstvenici, iste gospodje, samo u drugih toaletah. 
Raztrošnost slavila je te zime neobično slavlje, a 
ipak se je sve tužilo na težka, oskudna vremena. 


Na plesu bijaše vrlo živo i veselo. General 
de Vins i grof Balaša otimahu se o prijazan liepe 
Eleonore i to tako uporno, da njezin zaručnik nije 
ni pokušao, da se s onom dvojicom na ovom mjestu 
natječe. Činilo se je medjutim, da je grof Balaša 
mnogo vještiji strateg od generala u osvajanju žen- 
skih srdaca, jer je komtesa Eleonora njega odliko- 
vala većom pažnjom i intimnijim saobraćajem, nego 
li kićenoga generala, koji je u obćenju s gospodjami 
silno afektirao. Malo po malo uvidje i sam general, 
da ga je grof kod komtese nadvladao i ostavi mu 
prosto polje. Sada je bio grof Balaša skoro nepre- 
stano uz Eleonoru i plesao s drugima samo onda, 
kada bi ga ona za to umolila. Razgovarali su se 
mnogo, a sudeći po njihovu držanju i pogledih i vrlo 
intimno. Palo je to u oči i samomu zaručniku kom- 
tesinu, grofu Ivanu, koji je svoju zlovolju pokazao 
time, da se više nije ni približio svojoj zaručnici. 

Eleonora s nova je pritegla k sebi grofa, koji 
se je sbilja žalio na nju sbog njezine hladnoće, kada 
je bio kod njih u posjeti. Sada je ona to opet po- 

pravila i bila je sretna, da i kod grofa Balaše nje- 
Zina taktika ne promašuje cilja. 

— Vi ćete doći, grofe, i na sliedeće zabave, 
koje će davati velikaši... — govorila je komtesa 
na razstanku grofu. | 

— Sigurno, budem li samo počašćen pozivom... 

— Tko bi još o tom dvojio?... — primieti 
Eleonora u dobroj vjeri u fini takt gospođe velikaša, 
ali ovaj put se je prevarila. 

Došavši kući poslije vojničkoga plesa, došlo je 
do mala, ali veoma neugodna sukoba medju grofom 
Ivanom i njegovim bratom grofom Adamom, a u 
prisutnosti supruge Adamove Leonarde, kćeri grofa 
Krste Vojkffy-a i Ane barunice Rauchove. 

Grof Adam bijaše sve vrieme plesa zlovoljan i 
namrgodjen, pa je jedva čekao priliku, da pouzdano 
govori sa svojim bratom. Do toga je, kako rekosmo, 
došlo odmah, kako su se kući vratili. 

— Ne zamjeri, dragi Ivane, — govoraše bratu 
grof Adam, — ako ću Te na nešto upozoriti . . . Ja 
se nerado pačam u tudje stvari, ali imam povoda 
kazati, da se Tvoja zaručnica ne vlada na plesovih, 
kao što bi trebalo... Da sam s Tobom, ja ne bih 
šta takova trpio... 

— Mislio sam, da će joj se zamierati to njezino 
vladanje... — reče neugodno dirnut grof Ivan. — 
Živa je, rado se zabavlja i dopada drugima, ali u 
njoj nema zloće, ni lahkoumnosti ... Čudljiva je i 
koketna, to je sve... 

— Ali sve ima svoje granice... — primieti 
Adam. — Mi znamo, da je Eleonora i svoje glave 
i koketna, ali bi ipak morala imati s Tobom obzira, 
da Te ne izvrgava ruglu... 


229 


— Mene?... Ne znam čime? — reče skoro 
ljutito grof Ivan. 

— Znam, da Te ljuti, što _ Ti ja govorim, ali 
bolje da čuješ od brata, nego od stranoga... Kažem 
Ti, dakle, a Ti mi vjeruj, da su Te mnogi na plesu 
sažaljivali, da ćeš se oženiti s takovom djevojkom, 
koja već sada ne mari za Te, već se zanosi za 
strancem, koga je istom drugi put vidjela... Ja sam 
to čuo na svoje uši... 


Grof Ivan uzbudjeno ustade sa stolca. 

— Krivo joj čine, — reče grof Ivan i zlovoljno | 
i bolno, premda je u duši osjećao, da ne govori 
iskreno. 


— Plemenito je, dragi Ivane, — umieša se sada 
u razgovor i svast njegova, grofica Leonarda, — da 
braniš svoju vjerenicu. Ali ima stvari, koje se ne 
dadu braniti... Kaži, iskreno, tko bi rekao bio, 
gledajuć Vas na plesu, da ste zaručeni, osim onih, 
koji to već znadu... Ona je posve zaboravila na 
Te, turnula Te od sebe na stranu... Tako se nije 
smjela ponieti... 

Grof Ivan je mučao i gledajući preda se šetao 
po sobi. 


— Kad bih ja takova šta mogla učiniti Adamu, 


dok bijasmo zaručeni! — produži grofica. — Jedva 
sam čekala, da se u družtvu sastanemo i čim dulje 
ostanemo zajedno... Eleonora baš tomu protivno 


radi, pa ne zamjeri, ako Ti kažem, da si i Ti sam 
to opazio, da Te je to boljelo i da si bio do konca 
plesa vrlo zlovoljan ... Ne kažem li istinu?... 
— Netajim... bio sam zlovoljan i boljelo me, 
— priznade grof Ivan, stjeran u tjesnac, — alto je 
Tomić: Za kralja. II. 15 

bio samo izljev ljubomora, koji muči svakoga za- 
ljubljenika ... 

Vidjevši takovu mlitavost u brata, grof Adam 
u malo da nije planuo. 

— Njezino ponašanje zaslužilo je s Tvoje strane 
ne ljubomor, nego najosbiljniji priekor ... — pro- 
govori susprezanom žestinom grof Adam. — Ne ćeš 
li Ti, tada ću joj ja, kao Tvoj stariji brat, a naj- 
stariji nosilac imena grofova Oršića kazati, da ona 
svojim ponašanjem ne samo Tebe, nego i nas gro- 
. fove Oršiće vriedja... 

— Ne za Boga, toga Ti ne ćeš učiniti!... To 
je moja stvar, i ja ću to sam urediti s Eleonorom... 


— moljaše grof Ivan skrušeno. — To bi moglo raz- 
kinuti našu svezu... aja... —inastavi drhćućim 
od uzbudjenosti glasom, — ne bih je mogao pre- 
gorjeti. 


— Dobro, onda joj savjetuj i moli ju, da ode iz 
Zagreba, da ne dodje u priliku sastati se s onim na- 
metnikom ... — reče grof Adam. 

Grof Ivan zakima niječno glavom. 

— Toga ona ne će učiniti! 

— Eh bien! onda znam, što ću ja učiniti, — 
zaključi grof Adam neugodni razgovor s bratom. 

Dva dana za tim sastali se kod grofa Adama 
u večer u Zagrebu boraveći velikaši na ,partiju 
makao-a“, a poslije na prijateljsku večeru. Tom pri- 
godom došao je na rešeto i grof Balaša, njegova 
prošlost, njegova misija u Zagrebu i njegov boravak 
ovdje, koji je neobično dugo trajao. Svi su se složili 
 utom, da se grof Balaša ima smatrati kao politički 
misionar i da prema tomu valja s njime i postupati. 
Gospoda velikaši zaključiše, da će grofu uzvratiti 

posjete, na što još dosele ni jedan nije dospio, ali 
u svoje kuće, naročito na plesove, da ga ne će nitko 
pozivati. 

Tako se je i dogodilo. Barun Nacio dade prvi 
od velikaša u svom dvoru plesnu zabavu, ali na toj 
nejbijaše grofa Balaše. Komtesa Eleonora neprestano 
je očekivala, da će doći njezin kavalir, ali je zaludu 
čekala. Njega nije bilo. Komtesa bijaše sva uzbu- 
djena i razdražena. Nestalo joj s lica veselosti, a iz 
duše humora, koji je samo njoj svojstven bio. 

— Što Ti je danas... ja te gotovo ne poznam? 
— pitala ju pouzdano prijateljica komtesa Tereza. 

— Njega nema danas ovdje... — odgovori 
sva uzrujana. — Što to može biti? 

— Imeni je to palo u oči... Možda ga nisu 
pozvali... ia 

— To bi bilo infamno... On je pohodio i ove 
jučerašnje velikaše... — rečes prezirom Eleonora. 

— Onda ja ne znam... 

— Tomu moram u trag ući... ja to moram 
saznati, — žestila se komtesa, a njezino fino lice 
stalo dobivati izraz, koji ga je skoro nagrdjivao: 
čuvstvo ogorčenosti, prezira, boli i osvete crtalo se 
oštro na mladom njezinom licu. 

— Ta, umiri se Eleonoro!.,. možda je bolestan. 

— Šuti, molim Te, što bi bio... Vidjela sam 
ga još poslije podne, — reče osorno Eleonora. 

Tereza zamuknu, uvidjevši, da je u takovoj pri- 
lici bolje mučati. 

Gosti baruna Magdalenića znali su, zašto je kom- 
tesa Eleonora danas tako zlovoljna... Gospoda su 
se mudro podsmjehivala, a gospodje koješta medju 


sobom šaputale. Zloradost slavila je slavlje. 
* 

Jedina Rosina nije imala pojma, o čem se radi... 
Pred njom, tako mladom, nije se o takovih stvarih 
govorilo. Zato ona posve bezazleno i otvorene duše 
doleti u jedanput pred FEleonoru, koja je apatično 
sjedila kod prozora i zamišljeno preda se gledala. 


— Što Ti je, draga Eleonoro! — reče umiljato 
mlado djevojče, uhvativši za ruku komtesu. — Tako 
si žalostna... 


— Ne dosadjuj mi... tko Te je k meni poslao ? 

— odvrati joj razdraženo Eleonora, trgnuvši svoju ruku 
iz Rosinine. 

— Za Boga, što sam Ti učinilal... — reče 


djevojče, probliedivši kao krpa u licu. 
— Ah dal... — sabra se Eleonora, osjetivši, 
kako se je neliepo poniela. — Ti nisi ništa kriva.. 


Što bi Ti kriva bila... 

— Tko te je uvriedio, kaži mi, draga, mila Eleo- 
noro?... — moljaše ju Rosina. 

Nevino djevojče umekša svojim načinom ' ogor- 
čenu komtesu. Dalje nije smjela govoriti, jer bi se 
ponizila i jer bi joj se zlorado smijali. Tronuta ogrli 
Rosinu i reče joj mehkim glasom: 

— Nitko me nije uvriedio, a najmanje Ti, dobra, 
mila djevojčice . 

Rosina se na te rieči oporavi od onoga nemi- 
loga susretaja. 

— Budi samo vesela! — govoraše djevojče s dje- 
tinjom iskrenošću, — jer kad Te vidim tako žalostnu, 
tako mi je težko na srcu. | 

— Ti si angjeo... Ti si tako doba. . oprosti, 
da sam Te dvriedilas — Govoreći tako, poljubi Fleo- 
nora u lice Rosinu, a ova se umirena i sretna oprosti 
s njom. 

Njezina majka gledala je čitavi taj prizor i pi- 
tala ćerku, što je to bilo medju njom i komtesom. 
Kada je grofica sve čula, opomenu Rosinu, da više 
ne dosadjuje Eleonori. 

— Sigurno ju boli glava! — reče grofica. 

— Ne boli, majčice ... ona mora da se na ne- 
koga srdi. 

— Svejedno... Ne idi više k njoj! 

Eleonora nije se ove večeri razpitkivala za uzrok, 
zašto grofa nema na zabavi. Nije joj toga dopuštao 
njezin ponos, ali sutra dan za objedom kod Vojktffy- 
jevih, navrnu Eleonora vještim načinom razgovor na 
to, a Tereza joj pomagaše. 

— Čula sam, da grof nije bolestan... — go- 
voraše Tereza, tjerajući mak na konac. — Što bi, 
dakle, moglo biti... Možebit ga nisu ni pozvali... 

— A što Vas boli glava radi toga nađutoga 
lutorana, — progovori grof Žiga, stariji brat Terezin, 
svojim bezobzirnim načinom. — On je naš protivnik, 
a mi njegovi, zašto da ga pozivamo u naše družtvo... 
Mi smo se već dogovorili, da ga ne ćemo pozivati, 
i toga ćemo se držati... Ako se hoće zabavljati, 
neka ide u Beč i Budim medju svoje ljude... 

FEleonori počele trzati mišice u licu od jarosti, 
ali se je ipak mogla svladati, te nije ništa rekla. Tim 
više zauzela se Tereza za grofa, ali slabim uspjehom. 

— Imati će liep pojam o namil... — žestila 
se Tereza. — Reći će, da su Hrvati družtveni div- 
ljaci, ljudi, koji ne znadu ni najobičnijih pravila 
družtvena života... 

— Tim bolje, ako će tako misliti o nas,... — 
prekinu grof Žiga rieč sestri, koja bi inače još dugo 
govorila bila u prilog grofu Balaši. — Mi baš ho- 

ćemo, da on o nami što gorje misli, da samo što 
prije ode i nikada se više k nam ne navrati... A: 
sada, molim te Terezo, prestani govoriti o tom čo- 
vjeku... Nije vriedno, da se o njem toliko rieči 
troši... 

Eleonora nije se mogla već svladati... Nešto 
ju sapelo u vratu i stalo gušiti. Ustala naglo sa: 
svoga mjesta i ne kazavši nikomu ni rieči, otišla žurno 
u svoju sobu. 

— Razdražio si ju,... toga nije trebalo, — ukori 
stara grofica svoga sina. 

— Neka se opameti!... — odgovori posve rav- 
nodušno grof Žiga. 

I Tereza ustade sa svoga mjesta. 

— Kamo ćeš? — upita je naglo stara grofica. 

— Idem samo do vrata, da čujem, što radi. — 
To rekavši, izadje Tereza tiho iz sobe i još tiše do- 
šulja se do vrata Eleonorine sobe. 

Stade pred vrati i uze prisluškivati. Iznutra čulo : 
se posve dobro muklo jecanje i duboko uzdisanje. 

Siromašna Eleonoro | 


* * 


Eleonora, doteturavši više nego li došavši u svoju . 
sobu, zaključa se iz nutra, baci se na naslanjač i tu 
gorko proplaka. Ne bijaše to plač od boli i tuge, 
nego je bila provala jarosti i uvriedjene taštine.... 
Dobro je ona slutila, da je najviše radi nje grof 
Balaša takim načinom izigran iz otmenog zagre-| 
bačkog družtva. Ovaj udarac, koji je njega zahvatio, 
ćutila je i ona. 

Bijaše izprva biesna i žedna osvete, kao tigrica. 

krvi... Znala je, da mora nešto učiniti, ali što?... 
Na to nije mogla doći... bijaše suviše uzbudjena i 
raztresena. 

Malo po malo stišala se njezina jarost, komtesa 
postala mirnija, pa sjela u fotelj i stala razmišljati. 
Nije to dugo trajalo... Njezin energični, žestoki 
duh stvarao je brzo odluke, ne pitajući mnogo, ka- 
kove su? 

Pošavši k pisaćemu stolu, napisa grofu Balaši 
sliedeće pisamce : 

» Vaši politički sastijatelji odlučili su poniziti 
Vas i izključiti iz ovdješnjih krugova... Ja prezirem 
taj nizki način mišljenja i odlazim sutra iz Zagreba. 
Fleonora.“ 

Pouzdan sluga odneo je to pisamce grofu, od 
koga je za Eleonoru donio drugo, još puno kraće: 

»Najljepša hvala na Vaših iskrenih osjećajih. 
Sutra ostavljam i ja ovaj grad, ali — do skorog vi- 
djenja. Balaša.“ 

— Do skorog vidjenja! — ponovi Eleonora s 
velikim zadovoljstvom. — Što ima to da znači?... 
— Mislila je i mislila, ali se nije domisliti mogla. 
— Svejedno! — reče napokon sama sebi, — samo 
ako će skoro opet doći! 

Sada je trebalo još izvesti ostali dio odluke, koju : 
bješe stvorila. Za večerom, gdje bijahu na okupu 
roditelji Eleonorini, stara grofica Vojkffy eva, grof 
Žiga i komtesa Tereza, bijaše Eleonora vanredno 
dobre volje, kao da se o podne nije ništa dogodilo. 
Bila je vanredno ljubezna sa svojim zaručnikom, koga 
su na večeri zadržali, a s grofom Žigom pustila se 
u čarkanje i veselo uzvraćala njegove često i krup- 
nije dosjetke i sarkastično bockanje. 

— Ne, danas me ne ćete razsrditi, dragi Žiga, 
— rekla mu komtesa, — večeras Vam sve praštam. 

— Čemu imam zahvaliti toliku milost? — upita 
ju šaljivo grof Žiga. 

— Tomu, da se sutra vraćam u Lobor... — 
odgovori komtesa, a svi ju u čudu pogledaše: 

— Ti sutra odilaziš? pitao ju u čudu otac. 

— Neopozovno... mon cher papa! — odgovori 
Eleonora. — Vi ćete mi već dozvoliti, jer inače ne- 
može biti... 

— Ne može inače biti... — ponovi stari grof 
kćerine rieči, ne znajući u prvi mah, što bi joj rekao. 
— Ja Te ne razumijem, moje diete . 


— Odmah će se stvar razjasniti!... — reče 
Eleonora. — Ja želim, dragi otče i draga majko, da 
se Ivan i ja vjenčamo još ovih poklada... — Pri 


tih riečih položi nježno svoju ruku na ruku svoga za- 
ručnika, koji bijaše sav blažen s toga. 

— Što ti je palo na um?... — viknu stara 
grofica sva presenećena. — Čemu ta žurba?... Do- 
sele si uviek govorila, da će biti vjenčanje mjeseca 
maja... 

— Predomislila sam se... Ja hoću, da budemo 
* vjenčani još ovih poklada, jer tako mora biti... 


— Zašto baš mora biti tako?... — upita grof, 
otac njezin. — Ja nimalo ne uvidjam... 

— Ja sam tako odlučila i mora biti! — reče 
komtesa odrešito. — Zar ne grofe, okrenu se sada 
komtesa k svomu zaručniku, — i Vi ste za to, da se 
čim prije vjenčamo ? 

— Vaša želja meni je uviek sveta! — reče ga- 


lantno poslušni zaručnik. 
. Roditelji Eleonorini umuknuše takodjer, oni su 

znali, da im ne hasni protiviti se volji njihove kćeri. 
Tako su ju uzgojili. 

Ostade dakle pri tom, da će se Eleonora sutra 
s roditelji vratiti u Lobor i da će biti vjenčana još 
ovih poklada. Do konca poklada bilo je još tri tjedna, 
dakle baš toliko, da se po propisu crkvenom vje- 
renici u crkvi javno ozovu, a za tim odmah vjenčaju 
upravo pred vrati dugoga korizmenoga posta 

Za tri tjedna obavilo se vjenčanje grofa Ivana 
s komtesom Eleonorom u župnoj crkvi loborskoj 
bez ikakova sjaja i slave. Pozvana bijaše samo naj- 
bliža rodbina, a dan poslije odputovaše novovjenčani 
u Stubicu, gdje je grof Ivan sjedio. 

Bijaše svima zagonetka, zašto se je Eleonora 
tako žurila sa vjenčanjem ?... Nagadjali su ovo i 
ono, a ipak ne riešiše tu tobožnju zagonetku, koja 
ne bijaše ni malo težka onima, koji su pobliže po- 
znavali Eleonoru, njezinu ćud i načela. 

— Kao udata žena moći ću živjeti puno slo- 
bodnije, nego li sada kao djevojka... — mislila je 
Eleonora. — Sada sam pod tudjom vlasti, a onda 
ću biti samostalna i uz poslušna muža raditi ću što 
me bude volja. 

Žuriti se je pak trebalo, jer eno u pisamcu 
grofa Balaše stoji napisano crno na bielu: — do 
skorog vidjenja. 

Eto to je ta zagonetka, radi koje si toliki raz- 
bijahu glavu. 


XI. 


Koncem mjeseca veljače g. 1785. počeli su se po 
Ugarskoj i Hrvatskoj širiti vrlo uznemirujući glasovi, 
koji su poput crnih oblaka stali zastirati političko 

obzorje zemlje. Ti crni glasovi doletješe poput zlogukih 
ptica velikom brzinom i u Zagreb, gdje je prvi 
Nikola Škrlec počeo vrlo otajstveno i povjerljivo 
pripoviedati svojim intimrfijim prijateljem, da — će 
jamačno doskora izaći carski dekret, koji će pre- 
obraziti lice zemljama krune Stjepanove i porušiti 
staru, trošnu zgradu dosađanjega sustava. 

Kada su ga prijatelji pitali i molili, neka im se 
pobliže izjavi, što se to sprema, veliki je župan odgo- 


varao izbjegavajućim načinom: — To su samo gla- 
sovi,... sve je to još u osnovi, — izvinjavaše se 
veliki župan, — a nada sve to je tajna prvoga reda, 


— čudim se i sam, kako jedo nas doprla... Kada 
bih šta i znao više, nego sam kazao, morao bih mu- 
čati političkoj tajni za volju... | 

Ovo posljednje, što je bio rekao veliki župan, 
bijaše istinito. On je dobro znao, što se sprema (sve 
mu je povjerio intimni njegov znanac grof Balaša), 
ali je morao da muči političke tajne radi... Ali za 
to je ipak smio, pače je s mjerodavne strane i 
upućen bio, da širi uznemirujuće ove glasove, da se 
vidi, kako će to djelovati medju stališi i redovi. 
Ža to, što misli ,misera contribuens plebs“ nije 
nitko pitao. 

Gospodin veliki župan je te glasove priobćio 
najprije biskupu, pa kaptolskoj gospodi, onda veli- 
kašima i dostojanstvenicima, a ovi pripoviedahu opet 
dalje urbi et orbi (svemu svietu), što su čuli od njega. 

Neizkazani nemir obuze duhove. Prvaci naroda 
tražili pokunjeni jedan drugoga i pitali se: — Šta 
to može biti, što se to sprema? ... Što je ono rekao 
Škrlec, koji je uviek o javnih poslovih kraljevstva 
dobro obaviešten, da će se preobraziti lice zemljama 

krune Stjepanove i porušiti stara, trošna zgrada 
današnjega ustava . . . Što znače te zlokobne rieči?... 
Kane li učiniti od nas nasljedne provincije, ili ćemo 
i mi — rudera regni Croatiae (ostanci hrvatskoga kra- 
ljestva) — pasti pod militarizam i spojiti se s vojnom 
krajinom? ... 

Iz vana sa svojih ,ladanja“ dolazili bi u Zagreb 
županijski častnici i plemići, da od svojih uglednih 
znanaca saznadu, što je na stvari i da se umire. Ali 
ne saznaše ništa izvjestna i vratiše se opet u stare 
svoje dvore s istim nemirom, s istim crnim pogledom 
u budućnost. 

Tako je prolazio dan za danom i premda se je 
kazalo, da taj kobni carski dekret može svaki dan 
izaći, ipak je prošlo već i pol mjeseca ožujka i stvari 
su .stajale nepromienjene, kao i dosele. 

Tad u jedanput puče glas u Zagrebu, da se je 
ban EszterhAzy vratio iz Beča kući. Sada se sve 


uzvrpoljilo. 
— Ako je šta na stvari, to će nam znati kazati 
on, koji se vraća ravno iz Beča, — govorahu medju 


sobom velikaši i dostojanstvenici, koji su se najviše 
brinuli za javne poslove svoje domovine. Njihova 
briga i ljubopitnost bijaše tako velika, da nisu 
starcu banu uštili ni potrebita odmora, .nego su ga 
odmah drugi dan poslije njegova povratka potražili 
u njegovu stanu. 

Grof Adam Oršić, viceban Bedeković i barun 
Nacio Magdalenić dogovore se, da će posietiti bana 
i umoliti ga, da im kaže, što imadu držati do tih 
glasina, koje uzrujaše svu kraljevinu. 

Ban ih primi vanredno ljubezno i milostivo, što 
mu nije bio uviek običaj. 

— Drago mi je, da ste me, gospodo, posietili... 
— govoraše im vrlo prijazno ban. — Čujem, da je 
sve uzrujano radi navieštenih reforma i gospoda su 
jamačno toga radi došla do mene, da čuju istinu... 


— Tako je, Vaša ekscelencija, — reče grof 
Adam. — Došli smo k našemu banu, da od njega... 
— Žalim, ali nisam više Vaš ban, —- uleti mu 
naglo u rieč grof Eszterhazy. — Dao sam ostavku 


i ona je primljena... 

Posjetnici banovi zabezeknuše se, kao da pravo 
ne vjeruju njegovim riečima. Opaziv to ban na- 
stavi : 

— Jest, dao sam ostavku i Bogu hvalim, da je 
na dvoru primljena... Reforme, koje se uvesti 
imadu, tako su zamašne i kobne, da ih ni ja, po- 
uzdanik dvora, nisam odobriti mogao... Ja idem... 

vratit ću se za koji dan na moja dobra u Ugarskoj. 

— Dakle su istinite viesti, koje čusmo... — 
reče sa zabrinutim licem viceban Bedeković, misleći 
na gubitak svoje ugledne časti. 

— Ne znam, što su gospoda čula, ali radi se evo 
o tom. — I ban izpripovjedi posjetnikom sve, što 
već saznasmo iz njegova povjerljiva razgovora 
s grofom Balašom. 

Dok je ban uglednoj gospodi sve kazivao i tu- 
mačio, vidjelo se na njihovu licu, kako su silno uz- 
drmani i poraženi neočekivanim udarcem, što ga je 
dvor namienio Ugrom i Hrvatom. 

— Ja sam gledao i nastojao iz petnih žila, bora- 
veći sada u Beču, — pričaše ban svojim znancima, koji 
su stajali niemo kao kameni stupovi, — da osujetim 
zlosretnu — ko što ja mislim — osnovu. Htio sam da 
bar osujetim to, da se pri stvaranju komisarijata ne 

dira u historičke i uzakonjene granice obiju kralje- 
vina, jer to spada eminenter pred dietu... Ali sve 
uzalud... Došao sam prekasno, kada je bilo sve 
već gotovo ... Na dvoru nisu htjeli ni poteza pre- 
inačiti u dekretu, koji je već izdan... 

— Izdan?! — kliknuše u jedan glas sva trojica: 
grof Adam, barun Nacio i viceban. 

— Dakako, izdan je i ja sam ga doneo sobom ... 


— potvrdi ban. — Sada se prepisuje i za dva tri 
dana razaslat će se svim municipijem,... a onda 
ću se preporučiti... Onaj, koji za mnom dodje, 


neka se brine, kako će sve to provesti... 

— Vaša ekscelencija jamačno zna već za svoga 
nasljednika? — upita viceban. 

Ban se nasmieši, 

— To još nije oglašeno... Imenovanja će kasnije 
Ssliediti ... 

— Ali su ipak poznata Vašoj ekscelenciji? — 
primieti grof Adam. 

— Gospoda me izkušavaju... — reče ban ne- 
prestano se smiešeći. — Sigurno nije još ništa, ali 
sva je prilika, da ćete dobiti za bana... 

— Grofa Balašu ? — uleti mu brzo u rieč barun 
Nacio. 

Ban pokima glavom. 

— Balašu! — ponovi gorko grof Adam. 

— Da, njega... — potvrdi ban. 

— Zato je boravio ovdje... — reče barun Nacio. 
— Odmah smo slutili, da taj dvorski ljubimac nije 
uzalud došao... 

— Nismo mu u najboljoj uspomeni... — pri- 
mieti grof Adam. 

— Ine gledeći na to imat ćete, gospodo, 

mučan položaj s njim, — govoraše ban sve to iskre- 
nije. — Vi ćete se sjećati liepih vremena pod 
banom Eszterhazyem . .. Pomislite samo: ban i 
carski komisar u jednoj osobi!... Tolika vlast... 

— Nije li to _incompatibile (nespojivo), Vaša 
ekscelencija ? — upita viceban. 

— Ja držim, da jest ito sam stanovište branio 
svom snagom... Ban je prorex, stara institucija, a 
komisarijat ... To ćete istom vidjeti... Mogu Vam 
samo toliko kazati, da je komisar sve, a ban — 
ništa. 

— To su vrlo žalostni vidici u budućnost! — 
primieti viceban. | 

— Ah, draga moja gospodo, — uze govoriti 
ban mehkim, od ganuća skoro drhćućim glasom. — 
Još malo, ako nas ne spasi osobita milost božja, pa 
je odzvonilo našoj konstituciji, a s njom nestati 
će stare ugarske i hrvatske kraljevine... S njima 
se radi sada, kao nekoć s haljinama našega Spasi- 
telja: super vestem ejus miserunt sortem (kockaju 
se o njegove haljine)... . Ja sam star i Deus omni- 
potens (svemogući Bog) može me svaki čas odazvati 
k sebi,... al Vi ste mladji, i doživjet ćete još 
koješta toga, ali dobra malo... 

Ban je govorio tako toplo, tako od srca, da su 
njegovi posjetnici duboko ganuti mučali i dielili u 
taj čas razbudjene patriotske osjećaje dobričine bana. 

S težkim srcem oprostiše se oni s grofom Eszter- 
hazyem. <I on je bio dvorski čovjek,... učinile ga 
okolnosti takovim, ... ali je u duši bio pošten, ... 
ljubio je svoju domovinu i svoju kraljevinu, kojom 
je vladalo njegovo bansko žezlo... Nije bio tiran, 
ni himben, ni osvetljiv, već je gledao da i mrzke 

stvari učini snosljivima... Pod njegovim banstvom 
bilo je još slobode, stari ustavni duh mogao je po 
volji širiti svoja krila, ako i bez uspjeha... ali sada 
pod vladom toga novoga bana i komisara... bit će 
to sve inače, jer on je čovjek posve inoga kova. 

Gospodin banov sekretar na skoku Donato Lu- 
kavski radio je i prigledao neumorno dan i noć, 
dok su bili zgotovljeni prepisi carskoga dekreta na 
sva municipija, kojim se uvadja novi oblik uprave 
u kraljevini. 

U samom dekretu i u banskom dopisu na mu- 
nicipije bijaše najstrožije zabranjeno, da se bud ka- 
kove predstavke, tegobe i molbe podnesu proti car- 
skim odredbam, koje su ,zrelo promišljene i od kojih 
se odstupiti ne će“. 

»stari gospodin“ bijaše sretan, kada je uz banski 
pečat bacio svoj zadnji podpis. 

— Deo gratias! — uzdahnu duboko, kao da mu 
se je golem kamen svalio sa srca... — Consumatum 
«est (svršeno je)! 

Rekavši to, pogleda svoga mladjahnoga sekre- 
tara i opazi, kako mu se dvie krupne suze krune 
niz lice na papir, koji je primio u svoje ruke od bana. 

— Moj Donato! — reče dirnuto ban, ustavši sa 
stolca i položiv ruku na sekretarovo rame. — Vidim, 
da Vam je žao za mnom... Ne ću Vas zaboraviti... 
Vi ste valjan mlad čovjek... marljiv i uman.., Vas 
čeka još liepa budućnost... Uztrebate li kadgod 
moje pomoći, samo mi se javite, ja ću za Vas sve 
učiniti... | 

Dopisi na sva municipaja budu razaslana najvećom 
brzinom... Djelovali su porazno poput munje, kada 
. udari medju ljude... Sve bijaše zapanjeno i oka- 

menjeno... Okorjeli ustavnjaci nisu vjerovali svojim 
očima... Čitaju i lamaju rukama... Ugarske župa- 
nije pod hrvatskim komisarijatom i vice versa 
(obratno), skupštine županijske ukinute... činovnici 
plaćenici, predani na milost i nemilost komisaru... 
Nečuveno!... | 

— Ah, mora da smo duboko pali, kad se smije 
tako s nama postupati, — jadikovahu ogorčeni sta- 
liši i redovi u svih županijah. — Šta možemo još 
gorega dočekati... Samo da nas u grob polože... 

Svi su upirali oči u Zagreb, gdje je bilo sre- 
dište boljarstva i plemstva, klera, dostojanstvenika 
i inteligencije. Kako ondje zaključe, toga će se sva 
zemlja držati. 

Ali u Zagrebu izgubili prvaci glave; čekali su 
na glasove, koji će doći iz Ugarske. Nu ti glasovi 
nisu davali nikakove nade. Proti toj golemoj reformi, 
koja je skoro sav starodavni ustav porušila, naumili 
su onkraj Drave upotriebiti staro sredstvo : remon- 
straciju, koje se je i dosele svaki put pokazalo ne- 
moćnim i bezuspješnim. 

Ugri pozivahu pismeno i ustmeno po svojih po- 
rucih, da to isto učine Hrvati i da što prije sa- 
zovu skupštine, dok je još vrieme, jer se je pročulo, 
da će se poslije 1. srpnja g. 1785. za uviek zatvo- 
riti vrata županijskih dvorana. 

Čini se, da ni u Ugarskoj ni u Hrvatskoj nisu 
sami vjerovali, da će te njihove remonstracije išta 
koristiti. Nije li kazano izrično u carskom dekretu, 
da se zabranjuju sve remonstracije proti odredjenim 
reformam? Što hasni, dakle, držati skupštine i pro- 
svjedovati, kada se već unapried kaže, da se nika- 
kove predstavke ne će uvažiti! 

Ali opet, kako bi se moglo dopustiti, da taj kobni 
dekret, koji je bio od svih dosadanjih najužasniji i 
po staru ustavnost najpogubniji, stupi u život uz 
obće mučanje? To bi mogli gore tumačiti, da je sve 
zadovoljno s ovim reformama. 

Na odpor oružanom rukom nisu ni misliti mogli. 
Komu bi palo na um uhvatiti se u koštac s velikom 
i dobro discipliniranom carskom vojskom, koja je 
poznavala samo jednu volju i jednog gospodara...? 
Zar bi mogla domaća banderija, sastavljena od neukih, 
u bojnoj vještini neuputnih ljudi, opraviti šta s vojskom, 
koja je, vojujući s Prusi, prošla najizvrstniju školu! 
I tko bi uzdržavao te banderije...? Plemstvo je osi- 
romašilo i jedva se brani od materijalne propasti ; 
ono ne može na nikoga drugoga, izim na se, trošiti. 

Znajući dobro sve to, stališi i redovi morali su 
se zadovoljiti i s nedužnimi predstavkami, koje su, 
sporedjene s prijašnjimi, bile vrlo blago i ponizno 
pisane. 

»Mi zahvalno uvidjamo“ — ovako pisahu caru 
skoro sve županije — ,plemenite namjere Vašega Veli- 
čanstva, ali ne možemo zamučati, da te novote, stvo- 
rene bez saslušanja i sudjelovanja državnih stališa, 
ugrožavaju sloboštine i pravice domovine. Nismo mi ni 
s daleka tako zasliepljeni, da ne bi mogli razlikovati 
dobro izlo; mi shvaćamo, koja je svrha novotam, što 
ih uvadja Vaše Veličanstvo, ali mi smo kadri popra- 
viti sve, što okolnosti vremena zahtievaju. Mi s toga 
molimo Vaše Veličanstvo, da vjerno načelu, da kralj 
samo u sporazumku sa stališi može mienjati uredbe 
i ustav države, preobrazbu županija i druge novote 
do sabora odgodi, ter nas občuva od kraljevskih ko- 
misara, koji su uviek zlo činili, pa koje i sada sma- 

Tomić: Za kralja. II. 16 

tramo predtečami još drugih i bolnijih povreda na- 
šega prava.“ 

Cara su samo ozlovoljile ove predstavke i kao 
što se je predvidjati moglo, nije na njih dao ni od- 
govora. On je bio suviše autokratičkog duha, a da 
bi i u čem popustio, ili išta mienjao na reformah, 
koje su bile već objavljene i dekretom carskim kriepost 
zadobile. 

Više od tih županijskih remonstracija, na koje 
je vičan bio, smetala su ga i ljutila mnienja, koja 
su dvorska kancelarija i consilium u Budimu dali 
o tih reformah. Car je o tih novotah, iza kako su 
već dekretom proglašene i u kriepost stupile, dakle 
post festa (kasno), tražio mnienje dvorske kancelarije 
i consilija, a kad su ta mnienja stigla, čudio se car, 
da i s te strane ne nalaze odobrenja njegove zrelo 
promišljene osnove. Ljutilo ga je uza to, kada je iz 
mnienja tih oblasti razabrao, da one brane stare žu- 
panije i njihove skupštine. Car je upravio odpis na 
dvorsku kancelariju ugarsku, gdje je ovu starodavnu 
uredbu sasma osudio. ,Županije su malen dio zemlje, 
velim malen, ne zato, jer bi u istinu bile malene, 
nego s toga, jer se sva zemlja razpada u 55 takovih 
dielova po prilici. Ali ti dielovi valja da dobivaju 
pravac od skupnosti. Kako bi nakazna bila ustavnost, 
a to je dosele bila, kada bi se svi ti dielovi sma- 
trali kao posebne pokrajine, pa bi se trpjelo, da o 
naredbah, koje je izdala obća vlada, iza kako su im 
priobćene, davaju svoja mnienja, stavljaju uvjete i 
proti njim podnose predstavke i prosvjede...“ 

Car je smatrao županijske skupštine najvećom 
zaprekom brzoga i pravilnoga toka uprave, veliki 
župani bijahu mu suvišni, i njihove službe smatrao 

je sinekurami, — podžupani, koji bijahu na čelu žu- 
panija, nisu po njegovu sudu imali dovoljno vlasti, 
ni ugleda, oni bijahu igračka u ruk1 stališa i re- 
“X dova svake županije. S toga se je po carevoj osnovi 
imalo dokinuti izbiranje županijskih častnika. Pod- 
župana imenovat će odsele sam car, a ostalo činov- 
ničtvo kraljevski komisar, koji će kontrolirati dje- 
lovanje podžupana, a ovi rad svojih podredjenih 
činovnika. Bijaše sve upriličeno tako, kao u nasljednih 
provincijah, koje su, po mnienju carevu, imale va- 
ljano uredjenu upravu. 

Kraljevski komisari budu imenovani koncem 
mjeseca ožujka g. 1785., a medju timi imenovanji 
bijaše na prvom mjestu imenovanje Franje de Paula 
grofa Balaša Gyarmathskoga banom kraljevine Hr- 
vatske, Slavonije i Dalmacije, ter velikim županom 
požežke županije, a u županijah zaladskoj, varaždinskoj, 
zagrebačkoj, križevačkoj i severinskoj upraviteljem 
časti velikoga župana, ter ujedno kraljevskim ko- 
misarom u spomenutih županijah. 

S velikim negodovanjem primljeno je to imeno- 
vanje u Hrvatskoj. 

Dadoše im najodlučnijega, najmoćnijega kod 
dvora čovjeka za komisara, nadieliv ga častima i 
vlašću kao ni jednog drugog. A bio je obći sud, 
da taj mogućnik ne dolazi u Hrvatsku s prijateljskim 
duhom, već kao bezobziran vlastodržac, koji će 
gvozdenom rukom slomiti odpor u zemlji. 

Novi ban nije se žurio, da sjedne na uglednu 
bansku stolicu. Trebali su ga i u Budimu i u Beču, 
gdje su neprestano snovali nove reforme, koje su 
imale što prije stupiti u život. ,Samo brzo, samo 
brzo!“ bijaše lozinka dvora, koji je nestrpljivim po- 

stajao, motreći, kako se stara zgrada ugarske i hr- 
vatske ustavnosti ne ruši očekivanom brzinom. 

Iz Budima pisao je novi ban i komisar župa- 
nijam, koje su stajale pod njegovom vlašću, da za- 
branjuje držati županijske skupštine radi svoje insta- 
lacije. Sve što bi za tu svečanu zgodu potrebno bilo 
učiniti, imali su odrediti podžupani, dogovorno sa 
županijskimi sudci. U ostalom, želio je novi ban, 
da se njegova instalacija u bansku čast obavi staro- 
davnim dostojnim načinom. 

Gospoda podžupani i županijski sudci napeše sve 
sile, samo da instalacija što sjajnije izpane. Znali su 
oni, ako se sada zamjere novomu banu i komisaru, 
da ne će biti imenovani ni podžupanima, ni sudcima, 
a to bi bila propast za njih i njihove porodice. 

Ali uz sav napor podžupana, kraj svih njihovih 
usrdnih i poniznih molba zaključiše velikaši, da ne 
će sudjelovati kod instalacije novoga, neustavnoga 
bana. Njima ne treba službe, niti banove milosti, pa 
zato će oni javno pokazati, što sude o njem io 
njegovu položaju u zemlji. Tim više upelo se plemstvo, 
da uzveliča svećanu zgodu instalacije. Trebalo je 
po što po to nabaviti sjajna odiela, ukusne karuce 
i plemenite krvi konje, na kojih će mladi plemići 
jahati u veličanstvenom banderiju plemstva ciele kra- 
ljevine pred banom, kojim su mislili nadoknaditi 
banderije odsutnih velikaša. 

Sve su liepo osnovali i sve je bilo na papiru 
gotovo, nu kada je trebalo izvesti ono, što su za- 
snovali, bijaše sto neprilika i svuda je. manjkalo 
novca, ali ga mora biti, makar se na oko radjalo. 
Nekoji se sami oplieniše, prodavši, što su imali, sta- 
roga zlata i srebra i drugih dragocienosti, drugi su 

zalagali svoja dobra i predija, treći su opet na dobre 
zadužnice posudili novca. Tko se nije pomoći mogao 
kod velikaša, ili bogatih trgovaca, taj je pokucao 
na vrata lepoglavskog samostana, ili zagrebačkoga 
kaptola. 

Prečastna gospoda morala su, prem nerado, za 
ovu vanrednu zgodu otvarati škrinje svojih zaklada, 
jer im je s neke strane _natuknuto bilo, da bi ne- 
prijateljsko držanje višega klera moglo dovesti carske 
komisare, pa i samoga cara na misao, da konfiskuje 
crkvena dobra po vlastitom razsudjenju. U zagre- 
bačkom kaptolu držali su, da u tih glasovih ima 
istine, jer kada je car mogao učiniti kratak račun 
s tolikimi duhovnimi redovi, mogao bi nešto slična 
uraditi i s kaptolskom imovinom. 

Zato su prečastna gospoda ne samo spremno 
pozajmljivala novce potrebnoj gospodi plemićem, nego 
su radi instalacije učinila sve, što se je od njih za- 
htievalo. Biskup, čovjek boležljiv, a po svojoj ćudi 
blag i miroljubiv, odredio je za instalaciju banderij 
po starom običaju, to isto učini i gubernator vran- 
skoga priorata, kapitularni vikar i prepošt Franjo 
Popović, a sam kaptol stavi svoj posebni banderij, 
koji je spadao medju najljepše. 

Ban Balaša došao je u Zagreb mjeseca rujna 
godine 1785., pa je ondje po biskupu Galjufu, kao 
kraljevskom komisaru, u bansku čast vrlo svečanim 
načinom ustoličen u prkos odsutnosti velikaša. Go- 
spoda plemići nadimali se hvalom, da su kadri i 
bez pomoći nadutih magnata izvesti krasnih stvari, 
kao što bijaše instalacija bana Balaše. 

Ni poklonstvenih pjesama nije manjkalo. Pastor 
Arcadiae kanonik Sebastianović spjevao je novomu 

banu zanosnu pjesmu, uznoseći do neba njegove 
vrline i otmenu drevnost njegova plemena, koje je 
doveo u savez čak i s kraljevskom krvi, jer je neka 
Julijana, rodjakinja Matije Korvina, udana bila za 
jednoga predka banova. 

Kolege pastira arkadijskoga, prečastna Mmm 
gospoda, govorili su porugljivo o toj novoj pjesmi, 
zamierajući drugu kanoniku, da je išao slaviti ,bana 
lutorana“, prvoga te vjere u Hrvatskoj, dočim su 
drugi zlobno primiećali, da je pišući svoj ,poema- 
tion“ više mislio na mitru, tajnu svoju želju, nego 
li na bansko žezlo. 

Sunce stare ustavne slobode potonulo je ovom 
svečanošću, a na obzorju Hrvatske zasjala zviezda 
Balaše bana, navjestnica nove, mukotrpne dobe. 


XII. 


Čim je novi ban zasjeo bansku stolicu, zaputio 
je odmah u županije svoga komisariata, u kojih je 
bio imenovan velikim županom ili upraviteljem časti 
velikoga župana, pa se dao u njih svečano ustoličiti. 
Opazilo se, da novi ban i carski komisar vrlo mnogo 
drži do vanjskoga sjaja i počasti. Županijski častnici, 
nalazeći se tada u službi, i plemstvo, koje se je na- 
dalo, da će pod banom Balašom do službe doći, 
činilo je svoju dužnost. Dočeci i instalacije izpale su 
svagdje sjajno i veličanstveno, a učešće klera, plem- 
stva i gradjanstva bijaše toliko, da je novomu banu 
raslo srce u grudima, gledajući tu privrženost naroda. 

Kako se je varao! O kakovoj privrženosti ne 
bijaše ni traga, već sve to bijaše strah pred njego- 
vom silničkom ćudi, o kojoj je pukao glas posvuda, 

prije nego je došao u Hrvatsku. Iz svake njegove 
rieči, koju je progovorio u županijah, provirivaše ta 
njegova tiranska ćud, od koje je zamiralo srce u grudih 
kruhobornoga plemstva. , Očekujem od slavnih sta- 
liša i redova“, govorio je ban i carski komisar u 
svakoj županiji jednako, ,da ćete se priljubiti ple- 
menitim namjerama Njegova carskoga Veličanstva 
i s poštovanjem prihvatiti sve njegove roforme u 
sustavu dosadanjega vladanja, koje su jedine kadre 
podići blagostanje, i stvoriti pravičnost i red u ovoj 
zemlji jednakom mjerom za sve staleže. Zato se i nadam, .. 
da ćete i sve moje odredbe i naputke, koje ćete 
primiti, vršiti s dužnim posluhom i vjernosti. I samo 
takovi službenici i ini plemići mogu računati na 
moju zaštitu i podporu, dočim oni, koji bi se usudili 
moje odredbe osudjivati, prezirati, ili se čak njima 
protiviti, mogu već sada čuti na moja usta, da će 
ih moja ruka brzinom munje stići, snažno zahvatiti 
i po zasluzi pedepsati . . .“ 

Više nisu trebali čuti ubogi plemići, koji su 
tako nizko pali, da su samo u županijskih i drugih 
javnih službah tražili spas sebi i svojim porodicam. 
Ta pomama za službami postala je sada tim veća, 
jer su povećane plaće činovnicima, svi su bili do- 
životno namješteni, a udove njihove imale su pravo 
na mirovinu, 

Mnogi, koji prije nisu nikada služili, niti mislili 
na službe, sada su se polakomili i počeli svojim 
putem raditi o tom, da do službe dodju. Dakako, 
da nisu spavali ni oni, koji su se već u službi na- 
lazili. I ovi su upeli sve sile, da se na svojih starih 
mjestih uzdrže. I jednim i drugim trebalo je mogućih 
zagovornika kod novoga bana. Nu gdje ih naći? 

Velikaši, koji su se lahko mogli novomu banu pri- 
bližiti i s njim se sprijateljiti, odbili se posve od 
njega i zametavali ga, kao da ga i nema na banskoj 
stolici. Medju velikaši nisu, dakle, nikoga imali, koji 
bi ih banu preporučio. Biskup bijaše boležljiv i nije 
se pačao u te stvari, a od prečastne gospode nije 
ban dosele još ni jednoga odlikovao svojom poseb- 
nom naklonosti. Ali ipak bijaše jedan čovjek, koji 
je bio s banom dobar znanac i prijatelj i do koga 
je ban sigurno mnogo držao i pitao ga za savjet 
»ih rebus croaticis (u hrvatskih stvarih)“. 

Taj muž bijaše Nikola Škrlec, veliki župan za- 
grebački. Stadoše ga obsiedati u njegovoj kući u 
Zagrebu. Svaki dan dolazila su gospoda plemići i 
njihove supruge k njemu i njegovoj ženi, zaklinjući 
ih, da se za njih zauzme kod bana, Gospodin veliki 
župan i njegova blagoćudna gospodja nisu znali, što 
da rade kraj tolike navale. Obećavali su na pol, iz- 
vinjavali se, da nemaju upliva kod bana, odpravljali 
dapače nevriedne i dosadne prositelje, ali je njihov 
broj danomice sve to veći postajao. Dogovore se i 
odu na Škričevo dobro Lomnicu u Turovu polju, ali 
ni ondje ne prodjoše bolje, — uteku s toga potajno 
noću u Lužnicu, na otčinsko dobro gospodje župa- 
nice, nu i tamo ih doskora zanjušiše i stadoše uz- 
nemirivati molbami za preporuku. Napokon ga izbavi 
iz neprilike poruka banova, da ima po nalogu ca- 
revu odputovati u Beč. Radilo se o njegovu imeno- 
vanju kod neke nove oblasti, koja je tek imala stupiti 
u život. 

Sada je tek, odputovavši naglo u Beč skupa sa 
svojom suprugom, bio riješen težkih napasti, koje su 
ga dosele progonile. Vidjevši plemići, službujući i 

ne službujući, da ih je i ta zadnja nada prevarila, 
rieše se, da će sami pokucati na banova vrata, da 
steku njegovu milost. 


Išli su i klanjali se ponizno i smierno, obećava- 
jući, da će najvjernije, najposlušnije služiti Njegovoj 
preuzvišenosti. Spominjali su zasluge svojih predaka 
za carski prestol, dokazivali, kako su osiromašili u 
dugotrajnih vojnah nasljednoga i sedmogodišnjega 
rata, čega radi misle, da su zaslužili najmilostiviji 
obzir dvora i Njegove preuzvišenosti. 


Medju molitelji nastalo je bezobzirno takmenje 
i trvenje. Zaboravivši na poštenje i dušu, jedan je 
drugoga ogovarao, klevetao i crnio; ni prijatelj pri- 
jatelja, ni rodjak rodjaka nije štedio. Najodurnija 
gamad vila se je izpred nogu Balaše bana, a on je, 
sklon uhodarstvu i ocrnjivanju, sve to zlorado slušao 
i prezirnim smieškom na ustnah odpravljao molitelje, 
kojim bi na oprostu dao po koji tračak nade, ali 
tako, da se ni jedan od njih nije mogao pohvaliti, 
da mu je ban sigurna što obećao. 


— Canaille, canaille! — govoraše ban iza ta- 
kovih audiencija. — Ako je sve to istina, što jedan 
o drugom govori, onda nema poštena čovjeka u 
ovoj zemlji. 

Ali ne bijaše to vrhunac potištenosti. Mnogi su, 
poznavajući slabe strane banove, mjesto da idu sami, 
slali k njemu svoje mlade, liepe supruge, ili matere 
sa kćerima, koje su se toga posla rado laćale, jer 
sti čule, da ban vrlo ljubezno i milostivo prima ta- 
kove liepe moliteljice i da im puno više obećaje, 
nego njihovim puzavim muževima i otcima. Nekoje 
se, dapače, pohvališe i time, da im je ban obećao, 

da će ih, kad dospije i posietiti, i da će biti pozvane 
na plesove, što će ih ban odmah poslije nove godine 
u svom stanu davati. 

Ban Balaša nije se nimalo naglio s imenovanjem 
županijskih častnika ; on je čekao, da stvar još bolje 
dozrije i da sve prilike, sve ličnosti do kraja upozna. 
Njegovi najpouzdaniji ljudi, koje je doskora našao, 
imali su nalog, da u granicah njegova komisarijata 
sve točno uhode i njemu dojave. Imali su paziti, tko 
se s kim druži, u kakovih prilikah živi, što o njem 
govore i tomu slične stvari. Ovi doušnici bijahu pri- 
lično dobro svakomu poznati i tjerali su svoj zanat 
vanredno vješto sebi u prilog. Znalo se je, da su 
pohlepni za imetkom, pa ih je s toga svatko, tko je 
samo mogao, a trebao banove milosti, mitio i pod- 
kupljivao, samo da si osigura što bolju preporuku. 
Jao onima, koji nisu mogli, ili nisu htjeli udovoljiti 
pohlepi ovih uhoda! Ti su mogli sigurni biti, da će 
propasti kod bana. Dakako, da su i ove ljude po- 
čeli prijavljivati banu sbog njihova bezdušna po- 
stupka. Na stotine bezimenih pisama dobivao je ban 
iz raznih krajeva svoga komisarijata, gdje mu se tuže 
na sebičnost i podmitljivost njegovih pouzdanika. 
Bilo je dapače i takovih, koji su se na njih i ust- 
meno potužili banu. Ali sve te tužbe nisu mnogo 
hasnile. Ban Balaša je mislio, da za taj posao ne 
može naći poštenih ljudi, pa se je služio takovima, 
koji su mu se činili najsposobniji za tu službu. 

Dok je trajala ta uzrujanost i trzavica medju 
plemstvom, koje je računalo s županijskim službama, 
stiže početkom prosinca g. 1785. carski dekret, kojim 
se od temelja do vrha preuredjuje sudbenost u Ugar- 
skoj i Hrvatskoj. Premda se je i o toj reformi go- 

vorilo i premda su stari Verboczyanci očekivali, da 
će im doskora odzvoniti, ipak ih je ta viest porazila. 

Banska tabula, pa tabula judicijarna svega kra- 
ljevstva, i sve županijske sedrije, sve je to, kako se 
pročulo, oboreno, i mjesto ovih starih uredaba imale 
su stupiti u život nove, posve drugačije. 

Na samo Nikolje raznesao se glas iz banova stana, 
da je stigao carski dekret glede reforme sudstva. 
Tu viest razglasio je medju velikima i malima sud- 
cima, medju advokatima i juratima Donato Lukavski, 
koga je ban Balaša kao inventar preuzeo kao svoga 
sekretara. Samo se kaže, da je nastala obća uzru- 
janost i da su svi željeli, bilo gdje mu drago, sastati 
se i povjerljivo porazgovoriti o toj novosti. 

U veče toga dana hrlili su mladi ljudi, vjerni 
posjetnici Gabrekove krčme, u svoje posebne pro- 
storije, da razpravljaju o svem, što su čuli i što se 
po gradu javno i tajno govorka. U takovih zgodah 
rado ljudi stisnu glave skupa, razpravljaju, jadikuju, 
tješe se i donjekle se ipak umire. Kao po dogovoru 
našla se tu na okupu mlada gospoda: Lukavski, 
Bužan, Marković Cernički, Fodroczy, Brigljević, 
Zdenčaj, a uz njih još nekoliko jurata i mladjih ad- 
vokata, dapače dovedoše s sobom i svoje starije dru- 
gove Petra Smetiška i Matiju Protulepca, koji su 
polag starih pravica odvjetujući, ostarili i posiedili 
i Bogu hvala liep imetak stekli. 

Vani je bila ugodna, suha zima i samo su iz 
naoblačena neba na riedko padale pahuljice sniega, 
kojih je odmah i nestajalo. U sobi bijaše liepo toplo, 
i gospodi je prijalo sjediti ovako u družtvu, pušeći 
fini duhan i zagrievajuć si srca izvrstnim pelinkovcem, 
što ga je krčmarica Liza nedavno, na samu prvu 

zornicu, metnula na pipu. Gospoda gosti, premda 
većinom sve sami mladi ljudi, sjedili su za svojimi 
stolovi osbiljna lica i nevesela srca. Vidjelo se, da je 
i njih smela viest, koja se je danas prosula gradom. 
Vidik njihov u budućnost, koja im se je do nedavna 
činila tako blizu i tako liepa, zamračio se i sada im 
bijaše kao onima, koji ne vide pred sobom dalje 
ni staze, ni puta. 

— Nuder Donato! — javi se sada advokat Lacko 
Fodroczy, koji bijaše od svih najbolje volje, — Ti, 
koji si in origine (u izvoru) čitao taj dekret, pripo- 
viedaj nam, što je u njem... | 

Lukavski se nasmieši. | 

— Što da Vam pripoviedam?... Čuli ste i znate 
sve... Naša tabula banalis i tabula regnorum Dal- 
matiae, Croatiae et Slavoniae judiciaria imadu pre- 
stati, a mjesto njih dobivamo distriktualnu (okružnu) 
tablu, kakovih je za Ugarsku i Hrvatsku pet stvo- 
reno... Kraljevska tabla u Budimu biti će za sve 
forum appellatorium (prizivno sudište), a septemvi- 
ralna tabla ostaje kao ,vrhovno kraljevsko prizivno 
i previdno sudište.“ 

— A sedrije? — upita netko iz družtva. 

— One ostaju kao niži sudovi, — odgovori Lu- 
kavski, — ali s promienjenim djelokrugom ... 

Htio je baš da tumači gospodi, kakove će po- 
slove sve imati nova distriktualna tabla i županijski 
sudovi, kad li se u to otvore vrata, na kojih se po- 
javi omašni corpus (tielo) velemožnoga gospodina 
protonotara Bolte Bušića, komu se je iza ledja po- 
maljala glava Nikole Jelačića Bužimskoga. Bijahu 
to vrlo riedki gosti u Gabrekovoj krčmi. 

— Dobar večer, mlada gospodo! — pozdravi 

protonotar goste, udariv šubarom po dlanu lieve 
ruke, da stepe s nje ono nekoliko sniežnih pahuljica. 


— Ima nas i starih, — javi se odvjetnik Petar 
Smetiško, okrenuv se prama protonotaru. 


— O, domine Petre | — obradova se protonotar, 
vidjevši, da ima i starijih ljudi u družtvu. — Gle, i 
prijatelj Matija... Baš mi je drago, da sam našao 
i stare korenike u družtvu... 


—.I nju će doskora valjda izčupati i pobacati 
na smetištel| — reče Protulepec. — Nije li tako, 
domine magnifice ... 

— Imaš pravo, dragi Matija! — potvrdi proto- 
notar, sjedajući čelo stola, gdje su mu mlada gospoda 
ponudila častno mjesto. — Danas ne valja ništa, što 
je staro... Novote i uviek novote!... Da, da, ti 
se smiješ, mladi gospodičiću, — reče sada protonotar 
Donatu, koji je smiešeći se promatrao gospodina 
protonotara i to ne s porugljivosti, nego po poznatoj 
svojoj dobroćudnosti. — Ti se smiješ, ali mi stariji 
nemamo uzroka smijati se... Nije nama, kao Vam 
mladjim, lahka stvar snaći se u novom redu i pri- 
ljubiti mu se... Mi smo ostarili u naših starih 
uredbah i ljubimo ih, a od novih zaziremo: ignoti 
nulla cupido... 


— Nemojmo samo pretjeravati, gospodo! — uleti 
u rieč protonotaru Donato Lukavski. — Te novote 
nisu tako strašne, kao što se na prvi mah čini... 


— A šta Vi tu govorite, amice Donato? — 
otrese se na nj zlovoljno protonotar... — Zar Vam se 
čini malenkost, šta se odredjuje carskim dekretom ?... 
Banska tabula, sanctimonia (svetinja) našega sudstva, 
izčezava s lica zemlje; isto tako judicijarna tabula 

kraljevstva ... Šta nam može nadoknaditi taj gu- 
bitak ?... 

— Dobivamo distriktualnu tabulu s većim djelo- 
krugom nego li je bila i banska i judicijarna tubula... 
— odvrati Lukavski. 

— Ali banska tabula bijaše forum s geolišteštuća 


— razžesti se sada Lacko Fodroczy, — a gdje nam 
je sada?... 
— Tako je! — umieša se sada asesor judicijarne 


table Jelačić. — Opet je nešto odtrgnuto od naše 
kraljevinske samostalnosti. Nedavno ukinuše nam 
consilium i spojiše ga s budimskim, a sada nam 
ukidaju i bansku tabulu... 

— To je sadanja dvorska politika, — javi se 
protonotar. — Centralizuju sve što mogu, da im bude 
samo lakše vladati. ' | 

— A naše pravice ? — viknu biesno Jelačić. 

— Tko sada pita zato? — nasmija se Smetiško. 
— Oni će vladati ne po našem ustavu, već kako je 


njih volja, — a to mogu! 

— Ne, to stanje ne može dugo potrajati!... 
Svi su narodi monarkije ozlovoljeni... — reče Fo- 
droczy. 

— Ali je vojska zadovoljna... — primieti tiho 
Lukavski. 

— Znam, što mišliš, — odvrati mu Fodroczy, 


— ali ni vojska nije najveća moć u državi... Zado- 
voljstvo i sloga naroda, to je najčvršći temelj države... 
— Liepe su to fraze, ali u praksi ne vriede 
mnogo... — reče mirno Lukavski. 
— Vidi se, moj mladi amice, — okrenu se sada 
Jelačić pram Lukavskomu, — da si došao u dobru 
školu. Tako valjda govori i ban Balaša, ali mi smo 

drugoga mnienja... Dat će Bog pa će nestati i njega 
i svih reforma, koje on u nas provesti ima... 
reci mu slobodno, da mu to od srca želi Nikola 
plemeniti Jelačić, čovjek slobodan, — koji ne treba: 
komisarske službe... 

Donato Lukavski probliedi u licu i ustade sa 
stolice. 

— Gospodine asesore, — progovori drhćućim od 
uzbudjenosti glasom, — Vi govorite tako, kao da 
me hoćete vriedjati. Ja sam došao kao prijatelj medju 
prijatelje, a ne kao banov uhoda... Ako Vi iztičete 
svoje plemstvo, ne zaboravite, da i u mojih žilah 
teče plemenita krv... 

— Per amorem Dei! — skoči sada sa stolca 
omašni gospodin protonotar, — gospoda se valjda 
ne će zavaditi. Bila bi to sramota za naše družtvo... 
Ja sam sve dobro slušao, ali ne mislim, da je itko 
imao nakanu koga uvriediti... Vjerujte mi, gospo- 
dine Donato, Vi niste dobro razumjeli prijatelja 
Nikolu... 


— Janisam uhoda... — reče zlovoljno Lukavski. 
— Pa tko Vam je to rekao? — obori se sada 
na nj žešće protonotar. — Možete li kazati, da Vam 
je tko šta takova rekao?... Vi ste mlad, i morate 


biti pravedan prama starijemu. 

— Vaša velemožnost govori u ime drugoga, — 
odvrati izazovno Lukavski, — a onaj, koji bi dužan 
bio govoriti, šuti... 

To bijaše Jelačiću dosta. Oči mu sinuše kao že- 
ravice i on skoči na noge. 

— Razumijem Te, mladi gospodine, — govo- 
raše oštrim glasom Jelačić, upirući prstom u Lukav- 
skoga. — Ti želiš, da porečem nešto, čega nisam 

kazao, ili da se pobijemo... Ja da se s Tobom 
bijem!... Vidiš li ovu brazgu? — i tu potisnu s čela 
svoju vranu, gustu kosu, — ta je stara preko dva- 
deset i pet godina, kad smo vojevali s Prusima i 
kada Tvoga mladoga gospodstva još nije. bilo na 
svietu... Sviet bi mi se rugao, kada bi se čulo, 
da sam dielio mejdan s mladićem, koji još miriši po 
majčinu mlieku ... 

Sve je mučalo, čuvši te rieči Jelačićeve, koji 
bijaše poznat kao nagao i naprasit čovjek, a opet 
se je o Lukavskom znalo, da je kavalirskoga kova 
i da mnogo drži do svoje časti. Svi su mislili, da 
mladi plemić ne će popustiti, već da će tjerati mak 
na konac, ali su se ovaj put prevarili. Lukavski ustade, 
nakloni se Jelačiću i reče iskrenim tonom: 


— Ja štujem starost!... Zaboravimo, što je bilo! 
— Praeclarus juvenis (divan mladić)! — kliknu 
sav uzhićen protonotar. — Daj da te poljubim! — 


I ustavši sa svoje stolice, pridje k Lukavskomu, ter 
ga u čelo poljubi. — Takovo vladanje dolikuje mladim 
plemićima.... Liepo si se ponio, moj sinko.... 
excellenter ! 

I samoga Jelačića je Lukavski tako iznenadio, da 
je bio sav razoružan... U tren nestalo jarosti iz 
njegove duše i on poćuti, kako mu je žao, što je 
onako oštro napao tako plemenita mladića. Neraz- 
mišljajuć dugo ustade i on za protonotarom, ter prišav 
k Lukavskomu pruži mu ruku, koju ovaj iskreno 
prihvati. 

U družtvu počeše sada razgovarati o drugih 
stvarih. Velemožni gospodin protonotar nije bio bar 
pol godine u ovih prostorijah, pa se je stao razpit- 
kivati o koječem. 

— Kad sam bio ovdje posljednji put, — govo- 
raše protonotar, nakrećući hotimice razgovor na drugi 
predmet, — bilo je i liepih djevojaka, koje su nas 
dvorile... 

— Bijasmo zajedno... — javi se odvjetnik 
Smetiško. 

— Istina,... — potvrdi protonotar. — Ako se 
ne varam, bijaše baš na sv. Ladislava, kad smo se 
vraćali s dugoga objeda od kanonika Josipovića. 
Nije nam bilo još dosta i pohodismo Gabreka. Onda 
nas je dvorila ona udovica... kako se samo zove... 


— Dora! — viknuše svi gosti, kao u jedan glas. 
— Čini mi se, da je dobro poznata bila s pri- 
jateljem Petrom, — nastavi protonotar, — jer se je 


oko njega verala čitave večeri... 

— Ali je najprije ugrijala glavu Tvoje magni- 
ficencije ! — primieti Smetiško. 

Medju mladjom gospodom čulo se smijuckanje. 

— Taceat, per amorem Dei (šuti, za ljubav božju)! 
— uzvrpolji se protonotar. — Takav govor pred ovom 
mladom gospodom... Mogla bi još vjerovati, da je 
i sbilja tako bilo... 

— Mi ništa ne vjerujemo! — reče Marković, 
namignuv gursužki svojim drugovima. 

— Da, Dora je to bila, koja nas je onda dvo- 
rila, — nastavi opet protonotar. — Pristojna ženska, 
moram priznati... Šteta za nju, zaslužila je bolju 
sudbinu ... 

— Već ju je našla... — uleti Bužan u rieč 
protonotaru. — Neka samo izvoli Vaša velemožnost 
pitati prijatelja Donata... 

— Ergo (Dakle)?»... — pogleda pitajući pro- 
tonotar Donata. 

Tomić: Za kralja. II. 17 

— Dora je od jučer dobila službu ključarice kod 
njegove banske ekscelencije! — reče tiho i smješ- 
ljivim licem Donato. 

Gospoda se, čuvši tu novost, glasno nasmijala. 

— Bez zamjere, Donato, — upita lukavo Fo- 
droczy, — ima li Dora tu sreću Tebi zahvaliti? 

— Perem ruke! — uvjeravaše Lukavski. — Tu 
ima netko drugi svoje prste... Meni se bar čini... 
ali to je tajna, velika tajna... 

— Da nije ženska protekcija ? — zapita kao iz 
nebuha Stjepko Brigljević. 

— Neznam... tajna jel 

Lukavski nije još pravo ni dorekao posljednje 
rieči i vrata se sobe otvorila, a na ulazu stao čovjek 
nesimpatična, upala lica, izvjedljivih sivih očiju i 
riedke, šiljaste brade. 

Gosti se u čudu sgledaše, kao da jedan drugoga 
pita: odkuda taj u naše družtvo?... Kako dolazi 
Saul medju proroke ? 

Taj došljak bijaše Josip Zerec, aliter Culifaj, plemić 
bez službe i bez imanja, jer ga je sbog lahkoumnosti 
svoje žene založio bio. Išao je od plemića do plemića, 
gdje ga, uprkos staroj hrvatskoj gostoljubivosti, nisu 
rado primali, jer bijaše čovjek himben, dosadan i 
poznati nametnik družtva. U novije vrieme govorilo 
se, da ga ban Balaša radi njegove liepe žene podu- 
pire i da ga rabi kao svoju uhodu, 

— Sluga sam najponizniji, veleugledna gospodo! 
— pozdravi poniznim, tihim glasom Zerec sakupljeno 
družtvo i uze svojim lisičjim pogledom motriti poje- 
dina lica. 

Gosti ga samo prezirno pogledaše, ali nitko mu 
ne odgovori na njegov pozdrav. To ga je, medju 

tim, malo smetalo. Bio je već vičan tomu, da se tako 
s njime postupa. On sjede na kraj stola i naruči vrč 
vina, a za tim se nešto bliže prikuči Bužanu, koji je 
do njega sjedio. U isti čas ustade Lukavski i posve 
tiho šapnu u uho Bužanu: ,Toga se čuvajte! To je 
uhoda!“ I rekavši to izadje na vrata, ne rekav ni- 
komu ni ,s Bogom!“ | 

Družtvo, koje je dosele bilo živo i veselo, u je- 
danput zamuknu. Svatko je gledao preda se i grizao 
se u sebi, da je baš sada taj dosadni, nepozvani gost 
morao doći medju njih. Prevejani nametnik vidio je 
doduše sve to, ali je zato ipak, opaziv, da svi šute, 
poveo on rieč | 


— Liepu smo božićnicu dobili, — uze govoriti 
Zerec, okrenut prama Bužanu, — cieli grad je uz- 
rujan i sami purgari klimaju glavom, pa se pitaju, šta 
će biti od svega toga... Težka smo vremena do- 
živjeli... 

— O čem Vi to govorite? — upita ga osorno 
Bužan. 

— Per amorem Dei, o čem drugom, nego o toj 
novoj reformi... — uze sada živo i bezobrazno pe- 


rorirati Zerec. — Čuli ste, valjda, da gubimo i bansku 
i judicijarnu tablu, da ćemo dobiti nove sudove, koji 
će odmah njemačkim jezikom službovati, i gdje će 
biti sami stranci namješteni... 

— A što se to Vas tiče, Vi valjda ne mislite na 
kakovo namještenje... dobaci mu prezirno Fodroczy. 

— O, molim ponizno, i ja sam izučio prava... 
— primieti brzo Zerec. 

— Valjda u Krapini... — naruga se Fodroczy, 
što je goste uprkos njihovoj zlovolji natjeralo u gro- 


hotan smieh. 
sk 

Drugi bi čovjek takovom porugom bio uvriedjen 
i planuo bi, ali gospodin Zerec bijaše sav sretan, da 
su se gospoda makar baš i na njegov račun raz- 
smijala i ponešto razvedrila oblačna svoja lica. I on 
se pridruži obćemu smiehu, a kada je smieh jenjao, 
okrenu se prama Fodroczyu i reče već nešto slo- 
bodnije : 

— Ne u Krapini, domine spectabilis, već upravo 
na istoj zagrebačkoj akademiji juris, gdje je kasnije 
i Vaše gospodstvo svršilo prava. Da, ja sam nešto 
stariji, pa me se Vaše gospodstvo ne sjeća... Moji 
profesori bili su Kalafatić, Lehnau i Galjuf, pametne, 
učene glave... m 

— Onda mora da ste i Vi pametna glava, — pri- 
mieti zlobno Brigljević, — čudim se, da ne služite... 

— I kako bih rado služio, samo da su me iza. 


brali... — reče Zerec. — Siromah svagdje zlo prodje. 

—- Od sada bit će bolje, — reče ironički Sme- 
tiško, — činovnici ne će se više birati, već imeno- 
vati ; tu je najljepša prilika, da budu uvažene Vaše 
sposobnosti . .. 

— Gledajte samo, da stečete milost gospodina 
komisara ... — dodade istim tonom Protulepec. 

— Nemam prijatelja, čovjek svagdje treba pri- 
jatelja... — uzdahnu pretvarajući se Zerec. 

— Imate li možda liepu ženu? — bubnu mladi 


Čačković, tako da su se svi u družtvu osupnuli, pa 
i sam Jelačić. 

— Zašto to pitate, mladi gospodine? — upita 
Zerec, čineći se nevještim. 

— Tako... čuje se, da i ša komisar rado 
prima stepatike mladih gospodja . — odgovori 
bez zazora Čačković. 

— Da, da, i ja sam to čuo, pa valjda i biva 
tako... — uze Zerec navijati druge žice. — Ima 
takovih kukavica, koji šalju svoje žene i kćeri ko- 
misaru, da izmole službicu za muža, za otca. Sram 
ih bilo, koji tako rade, a neka bude sram i onoga, 
koji trpi, da se to čini. Vi me valjda razumijete, 
gospodo? ... 

— Koga to mislite? — upita Smetiško. 

— A koga drugoga, nego samoga komisara, 
toga lutorana bez srca i duše... — odgovori Zerec 
s velikom sigurnošću. 

Gosti se sgledaše medju sobom. Odkuda takav 
govor u ustih toga čovjeka!| Nema sumnje, on je po- 
kušao, da navede goste na tanak led i da složno 
s njime počnu huliti komisara i bana. 

— Što Vi to govorite! — uze prosvjedovati 
Smetiško, namignuvši znamenovno Jelačiću, koji je 
poput kobca ustremio svoj oštri pogled na Zerca. 
— Zašto da je gospodin carski komisar bez srca i 
duše?... Možemo Bogu hvaliti, da smo dobili čovjeka, 
koji će napraviti red u ovoj zemlji i željeznom ru- 
kom voditi javne poslove. Vi ste prvi čovjek, koga 
čujem tako ružno govoriti o njem. 

— Onda niste nigdje bili, donis6 spektabilisi 
— reče odrješito Zerec. — Ja, koji putujem do. pri- 
jatelja, jer imam vremena, imao sam u sto prilika 
čuti, što o njem govore i misle velikaši i plemići, 
popovi i gradjani... Svi se mole Bogu, samo da 
što skorije spase ovu kraljevinu od toga tirana... 

— Pa jeste li to sve kazali Njegovoj ekscelen- 
ciji? — upita Jelačić s djavolskim smieškom na licu, 
ne mogavši se dulje uzdržati. 

— Ja da mu kažem?...ja... — stao se plesti 

Zerec, — koji o njem sudim kaoisvidrugi... Kud 
Vi mislite, gospodine? 

— A gle ti lopova, — skoči sada Jelačić na 
noge, — pa ta hulja, ta propalica ufa se tako grditi 
gospodina carskoga komisara. Zar Vi mislite, da mi 
o njem sudimo, kao i Vi?... Nosite se, nosite se 
ovaj čas iz ove sobe, ili ću Vas izdevetati ovom 
batinom, da čete si dobro zapamtiti svetoga Nikolu 
godine 1785. 

Rekavši to pograbi Jelačić omašnu trskovaču 
iz kuta i zaleti se prama uhodi. Nu ovaj je već držao 
kvaku od vrata u svojih ruku. 

— Ne za Boga! — viknu protonotar, pograbiv 
Jelačića svojom mesnatom rukom za ruku. 

— Ne zaboravite, da sam plemić! — priviknu 
Zerec Jelačiću, ali u isti čas smuknu van i zalupi 
vrata za sobom. Mladi Čačković otvori odmah za 
tim vrata i moglo se je čuti, kako se u strah na- 
tjerana uhoda ruši niz stepenice. 

— Bježi! — reče Čačković, okrenuvši se k 
družtvu. 

— Bježimo i mi! — reče na to posve osbiljno 
protonotar. — To, što sam sada vidio, dosta mi je 
za danas... Ostario sam, gospodo, ali Vam mogu 
kazati, da takova smeta nije bilo nikada u Hrvatskoj 
zemlji... 

Družtvo se razidje prije nego je i mislilo. 


* 
ke * 


Službeni ljudi u Hrvatskoj mnogo su i živo raz- 
pravljali o tom novom dekretu. Svima su u oči 
padale liepe plaće, koje su imali dobivati novi sudci. 

Kad bi se samo znalo, tko će dobiti ta mastna 
mjesta! Onda bi mnogi pregorjeli i bansku i judi- 
cijarnu tabulu, jer za sudce distriktualne tabule bi- 
jahu velike, sjajne plaće ustanovljene. 

Da bude što lakše provesti dekret o preustroju 
sudstva, naredi car koncem godine 1785., da svaki, 
koji bi želio namješten biti kod novih sudova, mora 
putovati u Beč, da prouči ondje već uvedeni novi 
sudbeni sustav i postupak. Osim toga imao je pro- 
fesor Keler, rodjen Magjar, držati predavanja o tom 
predmetu u Budimu, pa su oni, koji ne bi htjeli ići 
u Beč, morali slušati Kelera, ako su željeli, da dobiju 
mjesto kod suda. 

Sila Boga ne moli!... Čitave čete starih i mla- 
dih službolovaca putovale su što u Beč, što u Bu- 
dim, da steku potrebitu sposobnost. 

— Ipak ide! — govoraše sam sobom ban Balaša. 
— Uz dobre plaće zaboravit će ti gizdavi prosjaci 
na stare uredbe, za kojima sada tobož suze rone. 

U Turovu polju bijaše takodjer carski dekret 
proglašen na samo Lucijino, u skupštini plemenite 
braće. Po carskoj odredbi izgubila je plemenita ob- 
ćina vlastitu svoju sudbenost i imala odsele biti 
spojena s prekosavskim kotarom. Kako njim ple- 
mićem, tako i svima ostalima sudit će odsada sudci 
županije zagrebačke. 

Plemenita braća bijahu se vrlo uzrujala radi te 
odredbe. 

— Mi hoćemo naše vlastite sudce! — vikahu 
ratoborno u skupštini. — Tako glase naše stare 
pravice!... | 

Ali župan Zdenčaj znao je mudrim upućivanjem 
umiriti razjarene plemiće. On ih uvjeri, da se od te 

naredbe odustati ne će, pa ako ne ide s dobra, da 
će se silom provesti. A što znači sili prkositi, to da 
su već izkusili, kada se je radilo o konskripciji... 

— Nema šale sa sadanjim banom, — uvjeravaše 
komeš plemenitu braću. — On je ujedno i carski 
komisar, pa ima svu vlast u rukama. Ban Eszter- 
hazy bio je dobričina, ali ovaj je oštar kao palaš u 
ratu. Nema druge, nego uvući roge i mučati...Ili 
zar mislite, da su tim dekretom povriedjene samo 
naše pravice?... Onda se varate... Vriedjaju se 
pravice svega kraljevstva, a ne da se ništa opraviti. 
Kada se jači pokoravaju, bilo bi ludo, da se odupre 
naša mala plemenita obćina... Zlo bi prošli, a cio 
sviet bi nas izsmjehivao, kao onomad, kad su Vas 
poradi konskripcije husari raztepli na sve strane 
svieta. 

Plemenita braća uvidješe napokon, da bi go- 
spodin komeš mogao imati pravo. 

— Dobro je, neka bude, kad već mora biti, — 
govorahu medju sobom i prama njihovoj milosti ko- 
mešu, — ako su nam nametnuli druge sudce, koji 
sude i neplemićem, mi se evo zavjerujemo, da ne će 
imati posla, niti će nam suditi. Budemo li imali 
medju sobom razpre, mi ćemo se sami MIOOJU sobom, 
ili pred komešem nagoditi. 

Kronika nije zabilježila, da li su plemenita braća 
i održala svoju rieč. 


XIII. 


Poklade god. 1786. veselo su protekle u Zagrebu. 
Ban Balaša, kao što je obećao, davao je plesove i 
krabuljne zabave u svojem stanu. Velikaši nisu do- 

duše prisustvovali, ali tim više bijaše zastupano niže 
plemstvo, koje je trebalo javnih služba i svekoliko 
više činovničtvo njegovoga prostranoga komisari- 
jata. Još uviek nisu gotova bila imenovanja, još uviek 
je ban Balaša čekao, da se do Kraja uvjeri, kakovi 
su to ljudi, koji mu se klanjaju i njegovu milost 
prose.. | | 

Da pokaže, kako može uveličati plesove i za- 
bave i bez domaćih velikaša, umolio je nekoliko 
istomišljenika iz boljarskih krugova Ugarske, da ga 
počaste svojim posjetom. Oni su to i učinili. Vojnici, 
dakako, primili su s dužnim počitanjem pozive car- 
skoga komisara i dragovoljno se odazvali. Da ne 
bude s nikoje strane prigovora, pobrinuo se ban i 
za domaćicu, pozvavši k sebi daljnju svoju rodjaku, 
osiromašjelu groficu Sigray, staru udovicu, koja je 
svoju zadaću dostojno vršila. 

I mladjega mužkoga naraštaja nije manjkalo. 
Našlo se je dosta mladih plemića, koji su što radi 
sebe, što roditeljem za volju dolazili na te zabave. 

Ni sam kaptol nije mogao da odbije banovih po- 
ziva... Bar na sjajnih plesovih mogla su se vidjeti 
dvojica, trojica prečastne gospode sa zlatnimi krstovi 
O vratu i s ljubičastimi plaštevi na ramenih, gdje 
stoje u banovoj blizini. 

Svi, koji su bili na plesu, ili na krabuljnoj kojoj 
zabavi u banovu dvoru, bijahu očarani veleliepjem, 
koje su tuj vidjeli, ljubežljivošću domaćine i veselim 
duhom, koji je svimkolikim družtvom od početka 
do kraja vladao. 

A osobito te krabuljne zabave! To je udešavao 
sam ban, pravi vještak u tom poslu. Sproveo je 
nekoliko poklada još u svojoj mladosti u Parizu i 


266 


Veneciji, pa je umio da u malom upriliči kod sebe 
ono, što je velikoga u tom vidio u ovih gradovih. 
Nošnju, igre, plese, čitave grupe, sve je to vješto 
ustanovio sam ban, a siromah njegov tajnik Lu- 
kavski imao je pune ruke posla, dok je svakomu 
razdielio svoju ulogu i dao naputak. 

Na krabuljne plesove mogli su dakako doći 
samo pozvani, ali dogodilo se i to, da je koja i ne- , 
pozvana osoba, ali samo ženska, dospjela medju 
krabulje. Te su se morale obući u kostume, koji 
bijahu već za druge opredieljeni, da ne bi inače 
pali banu u oči. Banova ključarica Dora dielila je 
te milosti, dakako za dobar novac, i sve je sretno 
prošlo do zadnje krabuljne zabave, što ju je ban 
davao. Na tu zabavu došla je naime i otmena jedna 
gospodja (dopratio ju je do banova stana liberajac 
sa svjetiljkom i čekao), koja bijaše odjevena kao 
Georgijanka, Bijaše povisoka, stasita, jedra tiela i 
otmena držanja. Podbradak, koji je izpod krinke 
virio, bijaše tako fine, bielo-ružičaste masti, a ruke 
tako nježne i svježe, da je ban na prvi pogled uvjeren 
bio, da se u toj slikovitoj nošnji krije mlado, ot- 
meno žensko. 

Dade zovnuti k sebi Lukavskoga. 

— Čujete li, Donato! — reče ban sekretaru. — 
Imade li u našem programu i Georgijanka » 

— Nema, Vaša preuzvišenosti!... 

— Kako je onda mogla doći ona tamo na našu 
zabavu? — upita ban. 


— Meni nije o tom ništa poznato, — odgovori 
tiho Lukavski 
— Ja ipak moram saznati, tko je... — reče 


ban. — Čovjek mora doduše biti udvoran s damami, 

ali se tim načinom može tjerati i uhodarstvo u pri- 
vatnih kućah, čega ja ne ću trpjeti... 

Kada je zabava započela, vidjelo se odmah, da 
mnoga gospoda i gospodje pristupljuju k toj Geor- 
gijanki i s njom govore. Čini se, kao da su slutili, 
da je ona ovamo bez poziva došla, jer o toj nošnji 
ne bijaše spomena medju gospodjami, koje su po- 
tanko znale jedna o drugoj, kako će koja biti odje- 
vena, u koju će grupu spadati itd. | 

Ponosita Georgijanka stajala je sve vrieme kod 
prozora i tu se zabavljala s krabuljami, koje su 
k njoj dolazile. Odmah se je vidjelo po njezinu 
držanju i po načinu obćenja, da mora biti iz otmenih 
krugova. 

Ban Balaša jedva je dočekao, da ugrabi zgodu 
i s njom govori: 

— Ti me, masko, jamačno poznaješ? — bijaše 
prvo, čim je ban oslovio Georgijanku. 


— Sigurno! — odgovori Georgijanka zvonkim, 
simpatičnim glasom. — Kako ne bih znala, komu 
idem... 


— I nisi se bojala doći u moju blizinu . . . Ozlo- 
glasiše me, da sam vrlo zao, bezbožan čovjek... 

— Mi se Georgijanke ne bojimo mužkih glava, 
već one nas... 

— Istina, Vi Vašom ljepotom pravite robove 
od najvećih junaka... 

— Tako je, — potvrdi krabulja, — i zato sam 
ja možda jedina, koja se je odvažila, da dodje ne- 
pozvana na ovu zabavu... 

— Znam... ito me baš podražuje, te bih želio 
pobliže se upoznati s Tobom... Mora da si vrlo 
liepa, Georgijanko!... 

— Ima još ljepših od mene... ima jedna ne- 
odoljivo liepa... koja često misli na Te, možda i 
tuguje za Tobom, dok Ti ovdje savijaš oko sebe 
cviet mladih, liepih gospodja... 

Ban se trgnu. 

— Koju to misliš...» reci mi, divna čuvido! 
— moljaše ban, uhvativši čvrsto Georgijanku za 
malu njezinu ručicu. 

— Ako sam došla amo i bez poziva, učinila sam, 
misleći, da ću njoj ugoditi... 

— Koja bi to mogla biti? — zamisli se ban. 


— Pogadjaj!... 
— Eleonora! — izmuca uzbudjeno ban tihim 
glasom. — Kaži, nije li Eleonora? ... 


— Pogodio si! 

— Ona misli na me?... 

— Često, velim Ti... 

— Zna li, da ćeš me potražiti? 

— Ne, ta ona misli, da si već zaboravio na nju... 

— Nisam, spasenja mil — reče žarko ban. — 
Ali reci mi, gdje se ona krije... zašto se ne da 
vidjeti... 

— Prije dva mjeseca rodila je sina svomu mužu... 
Sada Ti je jasno! ... 


— Razumijem... Ti si mlada gospodja... 
— Jesam... Eleonorina vršnjakinja i prijate- 
ljica... 


— Poznajem li Te... 

— Ne... nismo se do sada nikad vidjeli... 
— A hoćemo li se odsele»... 

— Ne znam... 

— Imao bih s Tobom toliko govoriti... 


269 


— Zao mi je, moram se žuriti kući . . . Što joj po- 
ručuješ ?... 


— Da jedva čekam čas, kad bi se mogao sastati 
s njom. 

— To ne će tako brzo biti i ne će biti lahko.. 
Njezin muž, a još više njegova braća nisu Ti nimalo 
sklona . 


— Znam, oni su ogorčeni moji protivnici... Ali 
neka samo ona dodje u Zagreb, mi ćemo se već 
sastati... 

— S Bogom, gospodine bane! 

— Adieu, liepa masko... Pozdravi ju i zagrli 
u moje ime. 

Georgijanka nasmija se glasno : 

— To će ju slabo utješiti! 

Čuvida pruži ruku banu, a ovaj ju prinese k ustam ; 
za tim ju uze izpod ruke i odprati do vrata u po- 
bočne sobe. 

Georgijanke nestade iz družtva. 

Svi su gosti iznenadjeni tim prizorom. Vidjeli 
su, da je ban s maskom živo i s najvećom udvor- 
nošću obćio. Kako to, da je u jedanput nestade | 


Nitko nije znao, ni sama Dora, koja je čuvidu 
za gospodski dar pustila u gornje odaje, da je ta 
Georgijanka liepa i mlada vlastelinka Sida Jelačić 
iz Ratkovca kod Zlatara, najpouzdanija prijateljica 
grofice Eleonore, s kojom je, jer je stanovala u su- 
sjednom Lobor-gradu, od malenoće drugovala i s njom 
zajedno odrasla. | 

Druga struja pokladnoga života nalazila se uz 
velikaše. Oni i ugledniji plemići, koji su imetkom 
bili ravni velikašima, pa koji nisu trebali klanjati 

se milosti radi novomu banu, činili su za sebe po- 
sebno, otmeno družtvo. 

I ovo je davalo plesove i čuvidske zabave, što 
u Zagrebu, što izvan njega u gospodskih svojih dvo- 
rovih, ali na te zabave bijaše mnogo teže doći, nego 
na banove. Tu je vladalo pravilo stališke izključi- 
vosti. Službene osobe, pače ni velikaši, koji su po 
svom javnom položaju morali stajati uz bana, nisu 
imali pristupa u velikaško družtvo. 

Obje te struje tekle su bujno i veselo svaka svojim 
pravcem, pa jedni i drugi bijahu zadovoljni. Jedina 
posljedica tomu bijaše, da je družtveni jaz medju 
neodvisnim boljarstvom i nižim plemstvom postao 
još dublji, nego li dosele. 

Ban Balaša veselio se, da je velikaše tako osamio, 
— ovi se opet ponosili time, da su se oko bana ku- 
pili samo oni, koji su ga trebali, dočim su uz njih 
bili prvi i najmogućniji rodovi zemlje. | 

Svakako je nastao u zemlji razkol družtveni, koji 
je mogao imati posljedica i u javnom životu kralje- 
vine. Čudna bijaše ta slika tadanjega života! U mjesto 
da se poosbilje u tih tužnih vremenih i u crno za- 
viju, — tražili su prvi slojevi naroda zabave kao 
sredstva, da se medju sobom nadmeću i pobijaju. 
Reforme, koje su svaki čas stizale iz Beča, učiniše 
od Hrvatske vijalište, gdje se je sve miešalo i trlo 
u nekoj bezsviestnoj vrtoglavici bez pravca i cilja. 

Pepeo čiste sriede učini te godine dosta rano 
kraj tomu mahnitanju. Iztrošeni i izmučeni poklad- 
nici povukoše se u svoju zabit, gdje su mnogi od 
onih, koji su svojom prisutnošću i velikim troškom 
uzveličavali sjaj Balašinih zabava, čekali na težko 


zasluženu nagradu. 
* 

Minula su do tri tjedna poslije poklada. Ožujsko 
sunce počelo je neobičnom toplinom grijati, čisteći 
ostanke sniega i leda po gorskih uvalah i širokih 
poljanah. Trava se zazelenila, a na sve strane šumile 
su proljetne vode, napunjujuć korita bujica i poto- 
čića. Još koji dan i početi će cvasti proljetno poljsko 
cvieće, zabielit će se glog od svoga cvieta, vrba i 
lieska prve će se okititi zelenim listom, a u to će 
doletjeti laste iz toplijih krajeva, propjevat će sla- 
vulji i sva će se zemlja pomladiti i ukrasiti. 

Dan prije Josipova godine 1786., kadno je po 
kalendaru početak proljeća svake godine, sjedile su 
na altani Magdalenićeva dvora dvie mlade djevojke. 
Jedna bijaše Rosina, a druga njezina prijateljica Emi- 
lija Rafajeva. Obje bijahu ogrnute toplimi turskimi 
rubci, nabavljenimi iz Venecije, jer premda je sunce 
liepo grijalo u to popodnevno vrieme i bilo ugodno 
toplo, ipak je tamo od Medvedgrada duvao hladan 
lahorić, od koga se je trebalo čuvati. 

Emilija je već nekoliko puta poslije poklada po- 
sjetila bila Rosinu i mlade djevojke su svakom tom 
zgodom jedna drugoj pripoviedale o plesovih i kra- 
buljnih zabavah, koje su pohadjale. Rosina bijaše 
naime u velikaškom kolu, dočim je Emilija polazila 
zabave u banskih dvorih. Moralo je da bude tako 
s više razloga. Za prvo stanovao je ban u palači 
njezina otca u Opatičkoj ulici, — onda je taj otac 
služio kod županije zagrebačke kao redoviti bilježnik, 
i želio bar tu službu sačuvati, ako bolje ne dobije; 
napokon bio je tu i kanonik Mirko Rafaj, s kojim 
je takodjer trebalo imati obzira, jer je bilo obće uvje- 
renje, da tomu riedkomu mužu ne fali biskupska 
mitra, bude li samo dvoru povoljan. Radi tih važnih 

razloga nisu velikaši jako ni zamierali Rafajevim, 
jer su se držali bana. Inače nisu mogli gotovo ni raditi! 

Zadnji put, kad je Emilija bila u posjetih kod 
Rosine, rekla joj je na razstanku, da će joj, kada 
budući put dodje, povjeriti veliku jednu tajnu... 
Rosina bijaše dakako ljubopitna, kakva bi to tajna 
mogla biti i za to je odmah Emiliju, kad je danas 
k njoj došla, odvela na altanu, da joj se u četiri oka 
izpovieda. 

— Govori, dakle... sada smo same! — reče 
Rosina prijateljici, sjednuvši s njom na onaj kraj 
altane, s kojega se je otvarao vidik na zagrebačku 
goru. 

— Ne znaš, kako mi je težko govoriti, — oklie- 


vaše Emilija, — stvar je vrlo delikatna... 
— Ne boj se... ja ne ću nikomu ništa kazati... 
— uvjeravaše svečano Rosina. — Govori samo... 


— Tiče se u prvom redu grofa Hinka... 

— Što se je dogodilo? — uleti joj Rosina u rieč 
s najvećim interesom. 

— Ništa!... Htjela sam samo reći, kako sav 
sviet misli, da se ti njemu svidjaš i da se kani 
s Tobom oženiti... 

— Što ti ne pada na um? — uzprotivi se Ro- 
sina. — Do sada još nisam od nikoga čula, da se 
grof Hinko kani oženiti sa mnom. 

— Možda su se roditelji Vaši tako sporazu- 
mjeli?... — primieti lukavo Emilija. 

— Ni to ne može biti... Meni mamica ni jedne 
rieči nije o tom rekla... 

— Ali da je ipak tako? 

— Ja zato ipak ne bi htjela poći za grofa Hinka... 

— Zašto?... Zar Ti se ne svidja?... 

— O, dapače... On mi se od svih mladih ka- 
valira najviše svidja... Ali udati se ne bi htjela 
za nj.. 

— Aha! — pomisli Emilija. — Ona ga štuje, 
ali ga ne ljubi... — Zatim reče glasno: — A, ako 
bi koja druga željela, da bi se udala za grofa Hinka, 
što bi Ti na to rekla? 

— Ja... Ništa... Ako je dobra djevojka, ja 
bih grofa nagovarala, da ju uzme... 

— Ah, draga Rosinice, — uze sada vrlo senti- 
mentalno govoriti Emilija, — Ti jamačno i ne slutiš, 
da ja o sebi govorim... 

— Ti bi željela grofa Hinka za muža?... — 
upita ju veselim glasom Rosina. 

— Ah već ima preko godinu dana, što mi on 
nikako ne ide iz glave... Ja ga ljubim i ne bih ga 
pregorjeti mogla... Ah, zašto ne znaš, što je ljubav, 
da bi me razumjeti mogla... 

— Al će Hinko znati... 

— Onnine sluti, da ga ljubim... Kada bi bar 
znao, da ga ljubim... 

— Ja ću mu kazati, — požuri se Rosina uvje- 
riti prijateljicu. — Danas biti će s otcem na večeri. 
kod nas i ja ću mu sve kazati. 

— Što ćeš mu kazati, glatna ZEGA Rosinice?.. 
Da čujem! 

— Kazat ću mu, da si jako zaljubljena u nji 
da bi njega najvoljela imati za muža... 

— Ah, ne, nel... To posljednje ne smiješ mu 
kazati . 

— Onda reci Ti, što da mu još kiši di 

— Pitaj ga, da li mu se i ja svidjam?. 

— A kaže li, da ne? 

Tomić: Za kralja. II. 18 

— Oh, ne govori tako! — zakrči joj rieč Emi- 
lija. — Ja na to ne smijem ni misliti... Moja ma- 
mica višeput je opazila, da me je grof Hinko van- - 


redno ljubezno pogledao, vidjela je i to, da je na 


plesovih mnogo sa mnom plesao i podulje se za- 
bavljao... Dakako kod njega ne može čovjek znati, | 
na čem je, kaže ano mamica, kad je tako mučaljiv 
i otajstven. Da samt rodjena grofica ili barunica, on 
bi sa mnom možda iskreniji bio... Ovako se su- 
steže... Dakako grof je i bogat... 

— Pa i Ti si bogata!... Jedinica s tolikim 
imetkom, — uze ju sokoliti Rosina. — Bila bi za 
svakoga velikaša izvrstna partija. 

— Nismo, hvala Bogu, ubogi; imamo dva liepa 
imanja; imamo svoj dvor u Zagrebu, dosta gotova 
novca, a što još može doći!... Moj stric Mirko, ka- 
nonik, ima već sada liepe dohodke, a ako još po- 
stane biskupom !... 

— O, dobro je imati kanonika za strica... — 
reče Rosina, — i moja je majka po svom stricu 
baštinila velik imetak... . 

Ostalo je na tom, da će Rosina biti Emilijina 
pouzdanica kod grofa Hinka. 

Na večer bijaše kod baruna Magdalenića neko- 
liko gospode na partiji makao-a, koja su ostala i na 
večeri. Medju njima bijahu i grofovi Sermage-i, otac 
sa sinom. 

Još prije večere uhvatila je Rosina zgodu, da 
razgovara u četiri oka s grofom Hinkom. Ovaj se 
je čudio, čuvši od djevojke, du mu ima neku tajnu 
kazati. Rosina mu na jedan dušak, kao što već obi- 
čavaju mlade, bezazlene djevojke, izpriča sve, što je 
čula od Emilije. Slušajući ju, grof je Hinko sve to 

“više bliedio i kamenio se. Bilo mu je, kao da mora 
svisnuti od boli, kao da će ga zemlja ovaj čas pro- 
gutati. 

— Vjerujte mi, ona Vas jako ljubi... Rekla 
mije, da Vas ne bi pregorjeti mogla... — govoraše 
-Rosina okamenjenomu mladiću. — Sirota Emilija... |! 
Tako je liepa i tako mila... Vam se sigurno svi- 
dja...? No, što šutite, što me tako niemo gledate?... 
Recite mi, grofe Hinko, svidja li Vam se?... 

— Ne... — odgovori muklim glasom grof, 

— Nesvidja?... Ta je lito moguće... Tobi 
bila najbolja partija za Vas... 

— Meni se samo jedna svidja, ja samo jednu 
ljubim, ali joj ne smijem to reći... 

— Dakle ne Emilija?... Ah, jadna moja Emi- 
lijo! — govoraše s iskrenom sućuti Rosina. 

— Ja sam jadan, Rosinice! — reče grof drh- 
ćućim glasom, kao da ga je na najtananijoj. žici izvio 
iz srca, — ja sam jadan, a ne ona. Ona će se utje- 
šiti i pregorjeti me, ali ja ne ću nikada naći utjehe 
na tom svietu.... 

— Zašto ne kažete svomu idealu, da ju lju- 
bite... — pitaše Rosina. 

— Ne smijem. 

— Nel 

— Onda Vam je pravo, ako stradatel| — raz- 
srdi se Rosina i ostavi grofa kod prozora sama. 

— Ah, svemogući Bože! — uzdahnu grof, uhva- 
tiv se rukom za čelo — ona ni ne sluti, da ja nju 
ljubim... 

Kod večere sjedio je grof blied i niem uz Ro- 
sinu. Jedva je šta okusio. Otac njegov čestoput je 


pogledao zabrinutim okom svoga miljenca i uzne- 
s 

mirio se sbog njegova držanja. I domaćica, grofica 
Lucija, opazila je veliku nujnost grofovu. Rosini, 
poslije onoga, što je čula od njega, činilo se posve 
prirodno, da se je grof Hinko onako snuždio, nu 
ona je mislila, da je bolje pustiti ga na miru, nego 
vriedjati osjetljive rane njegova srca. Sva sreća, da 
je do nje sjedio i grof Žiga Vojkffy, koji ju je svojim 
drastičnim humorom vrlo dobro zabavljao. 

Poslije večere, kada su gosti poustajali od stola 
i odlazili u sobu za pušenje i čaj, pristupi stari grof 
Sermage sinu i upita ga nježnom zabrinutošću : 

— Što Ti je, sinko? | 


— Ne osjećam se dobro... — odgovori nesi- 
gurno grof. | 

— Pozvat ćemo odmah sutra liečnika, — reče 
otac sumnjivo promatrajući sina. 

— Nije nuždno... to će već proći! — branio 
se Hinko. 


Malo zatim pristupila k mladiću sama domaćica. 

— Što Vam je, Hinko? 

— Tako mi je, k6 da ću se razboljeti. 

— Vi ne govorite istinel — reče odlučno gro- 
fica, — mi ženske imamo oštar vid... Radi se o 
nečem drugom... Molim Vas, sliedite me u drugu | 
sobu ! 

Grof _ Hinko podje poslušno za domaćicom u 
pobočnu sobu, u kojoj se za čas stvori i Rosina. 

— Ostavi nas same, drago diete, — reče joj 
ljubezno grofica. 

— Dakle moram otići? 

— Samo na čas, — reče grofica, a Rosina od- 
skakuta bezbrižno u drugu sobu. 

— Kažite mi, grofe, što Vam je?... Vi ste 

silno raztuženi? — uze ga pitati grofica, kada su 
bili na samu. 

— Dobro pogadjate, Vaša milosti! — odvrati. — 
Mogao bih kao ono spasitelj reći: ,žalostna je duša 
moja tija do smrti “ 

— Radi se o Rosini?... Je li? | 

— Da... Malo prije razgovarasmo se... i ja 
se uvjerih, da ona ni ne sluti, da ju ja ljubim, a o 
tom, da bi ona za me što osjećala, nema ni govora. 

Grof izpriča potanko majci, što je bilo medju 
njim i Rosinom. 

— Eto, Vaša milosti! — završi grof svoje pri- 
čanje. — Njezino je srce još tako daleko od mene, 
da me čak drugoj ušti za muža. 

— Odtuda vidim, da njezino srce još nije Vaše 
— što sam i onako već znala — ali ono nije još 
ničije... Vi ga možete još uviek osvojiti. | 

— Nikada! — reče tužno grof. — Ako ga dosele 
nisam osvojiti mogao, ne ću nikada. 

— Varate se, ljubav se u jedan tren probudi u 


srcu — reče grofica. 
— Za mene se ne će probuditi. 
— Što, dakle, mislite učiniti? — upita grofica, 
— Janeznam... U mene nema već misli, već 
samo bol, pa bol... Umriet ću, ili ću s uma sići. 
— Ah, ne govorite tako, dragi grofe — tješila ga 
grofica, — ta nije :još ništa izgubljeno. Ljubav se 
ne da silom iznuditi... ona će već sama doći... Vi 
ste mlad, Rosina još mladja... Možete čekati... 


a dotle će Bog pomoći... 

— Mamice, smijem li sada doći? — čuo se Ro- 
sinin glas iz pobočne sobe. 

— Samo se još malko strpi! — priviknu joj mati. 

— Ja znam jedno sredstvo, koje bi moglo dobro 
djelovati, — produlji grofica. — Govorit ću s Vašim 
gospodinom otcem i uvjerena sam, da će on odobriti 
moj predlog. 


— O čem se radi? — pitaše s interesom grof 
Hinko. | 

— Vi treba da odputujete ! 

— Ja da odputujem ... da odem iz njezine bli- 
zine? — uzoprieči se grof. — Ne, toga ne bih mogao 
podnieti ... Ja ću poginuti od boli... 

— Nemojte djetinjiti, dragi grofe!| — mirila ga 
grofica. — Vi ste tako razuman mlad čovjek, da ćete 


morati uvidjeti, kako je moj predlog Vama u 
prilog ... Koliko puta se je dogodilo, da su mladi 
ljudi poćutili ljubav jedno spram drugoga tek onda, 
kada su bili razstavljeni, kad se nisu mogli vidjeti, 
ni jedno s drugim govoriti... Onda su počeli uz- 
disati, srce im se razboljelo i oni su osjetili, da se 


ljube... Tko zna, ne će li se takova šta i s Ro- 
sinom dogoditi... Vi ste gotovo svakdanji njezin 
drug i ona veoma voli Vaše družtvo... Odete li u 


sviet, kako je lahko moguće, da se prijateljski njezin 
osjećaj prometne u ljubav prama Vam. 

Grof Hinko pozorno je slušao groficu; njezine 
rieči i sbilja su ulile neku nadu u njegovo srce. Kao 
utopljenik slamke, tako i on prihvati grofičino sred- 
stvo _ i obeća joj, da je spreman odputovati. 

Otac grofa Hinka odobrio je takodjer grofičinu 
osnovu i silio je, da mladi grof što prije odputuje. 
To se je i dogodilo. Tjedan dana poslije ove zgode 
odputovao je grof Hinko s težkim, ranjenim srcem 
u zemlju ljubavi — u divnu; Italiju. 

XIV. 


Mnogo se ,nova“ dogodilo u proljeću god. 1786. 
Svaki čas sbilo se nešto, što je ljude iznenadilo, ili 
uznemirilo. Sredinom mjeseca travnja preminu biskup 
zagrebački Josip Galjuf, a njegovu smrt žalili su svi, 
koji su ga poznavali. S velikim sjajem sahraniše. 
obljubljenoga pastira, koga je dugotrajna bolest u 
grob shrvala. Pokoj mu blagoj duši! 

Govorilo se, da se njegovo mjesto ne će tako 
brzo popuniti, jer da će gore na dvoru dobro paziti, 
koga će postaviti na ovo važno i unosno mjesto. 
Novi biskup trebao je da bude dvorski čovjek i 
pristaša novih reforma, koje su se tolikom žurbom 
uvadjale u Ugarskoj i Hrvatskoj. 

Dok ne bude imenovan novi biskup, imao je 
upravljati prostranom biskupijom sada već po treći 
put kapitularni vikar Franjo Popović, prepošt za- 
- grebačkoga kaptola. 

Kratko vrieme poslije smrti biskupove progla- 
šena su imenovanja političkih i sudbenih činovnika 
u komisarijatu bana Balaše. Više činovnike ime- 
novao je sam car, a ostale komisar. Ta imenovanja 
silno su uzrujala plemenitu gospodu, koja su računala 
s častima i službama. Koliki nisu postigli ništa, koji 
su se tvrdo nadali, a koliki opet dobiše ugledne 
časti i službe, na koje nitko ni mislio nije! Medju 
imenovanimi bijaše vrlo mnogo mladih ljudi, o kojih 
se je komisar i ban Balaša uvjerio, da će bez obzira 
raditi po njegovih uputah. Starijih ljudi nije trpio u 
službi i gledao je, da ih se rieši. 

Stari protonotar Baltazar Bušić jedva je izmolio 
u gospodina komisara, da ga je predložio za asesora 

distriktualne table. Bivšega meštra kraljevstva silno 
je ljutilo, da je predsjednikom toga sudišta imenovan 
Mirko Paszthory, dvorski savjetnik Njegova Veli- 
čanstva, a prvim asesorom Franjo Tisztapataky. Oba 
bijahu iz Ugarske i znanci bana Balaše. Gospodina 
Boltu srdilo je, da su mu ova dva Magjara metnuli 
pred nos, njega, koji je bio stup banske tabule i 
koji je najzamršenije pravde kao protonotar rješavati 
imao. Ali, ako ćemo pravo, gospodin Bolto imao je 
i zašto, da se ljuti, jer predsjednik imao je 2500, a 
najstariji asesor 1500 forinti plaće, dočim se je on 
kao obični asesor sa dvanaest stotina forinti zadovoljiti 
morao. Ali što ga je najviše srdilo, bijaše to, da je 
Donato Lukavski zajedno s njime postao asesorom. 
Taj golušdravac, do nedavna njegov jurat, komu je 
moglo biti istom 25—26 godina, da bude njegov 
kolega! Bog i duša, da nije bilo onih dvanaest stotina 
forinti, što bijaše velik novac u ono vrieme, gospo- 
din bi Bolto zahvalio se na asesoriji i sklonio se na 
svoje plemenito dobro u Turovu polju. 

Njegovi prijatelji, kojima se je ozlovoljeni proto- 
notar toga radi tužio, umalo da ga ne izgrdiše: — 
Misliš li, — govorahu mu oni, — da se dan danas 
dvanaest stotina forinti nadje na cesti... Tato je silan 
novac i budi sretan, da si i tu službu postigao... 
Ona Ti nosi više, nego cielo Tvoje imanje. Toliku 
plaću nije ni viceban imao... Pa onda biti aseso- 
rom distriktualne table, nije ni to mačji kašalj... 
Oni su u časti asesora nekadanje kraljevske table... 


Budi sretan, da si tako prošao... Ima ih dosta, 
koji Ti zavide, koji dapače govore, da nisi ni dorastao 
toj "službi. . Drugo je naš Tripartitum, a drugo 


švabski ,Gesetzi“. 

Gospodin ex-meštar uvidje napokon, da bi nje- 
govi prijatelji mogli pravo imati. On uvuče dušu 
u se i sprijatelji se sa svojom sudbinom, sprijatelji 
se dapače i s tim ,factumom“ (činom), da je mladi 
Lukavski njegov kolega. Što više, kada je na dan 
otvorenja distriktualne table bio svečani instalacio- 
nalni objed kod predsjednika Paszthory-a, gospodin 
se je Bolto čak i pobratio s mladjahnim svojim ko- 
legom, a ovaj mu je u dokaz zahvalnosti na toj odlici 
čestoput izradjivao ,vota“ u zamršenih parnicah, u 
kojih se stari Verboczyanac nije nikako snaći mogao. 
U takovih slučajevih hvalio je gospodin ex-meštar 
Bogu, da ima medju asesori i mladjih ljudi, koji 
su proučili ,njemške“ pravice, ili su dobro svršili 
Kelerov tečaj u Budimu, kao baš njegov kolega 
Lukavski. 

Od naših znanaca neki su dobro, neki zlo prošli. 
Nikola Škrlec, veliki župan zagrebački, odlikovan je 
visokom časti podpredsjednika kraljevske table, radi 
čega se je morao preseliti u Budim, gdje se je 
stalno nastanio, a u svoju županiju došao bi samo 
onda, kada je morao ići na svoje imanje Lomnicu. 
Pravo govoreći, nije ni trebao da se brine za svoju 
županiju, jer je njom upravljao sam carski komisar 
ban Balaša, dočim je Škrlec nosio samo naslov ve- 
likoga župana. 

Dosadanji podžupan zagrebački Ivan Nep. Be- 
deković imenovan je i ostao nadalje podžupanom u 
Zagrebu, dobivši k tomu naslov kraljevskoga sa- 
vjetnika. Plemeniti gospodin Antun Rafaj imenovan 
je po komisaru redovitim bilježnikom županije, što 
nije nikoga osobito iznenadilo, jer je ban stanovao 
u dvoru Rafajevu. 


282 


Banova uhoda Zerec,aliter Culifaj zvani, nije ostao 
bez nagrade. Postao je jurasorom u sv. Ivanu, kamo 
je odmah seliti morao, dočim je mlada njegova su- 
pruga ostala u Zagrebu, jer nije htjela na selu sta- 
novati. Imala je udoban stančić u Opatičkoj ulici 
nedaleko od banova stana. 


Mladi jurati Marković, Bužan, Čačković i drugi 
bijahu tako žestoki protivnici gospodina carskoga 
komisara, da nisu ni tražili službe od njega. Kad je 
izdahnula banska tabula, gdje su oni počeli služiti 
kao jurati notarii, vratili su se na svoja imanja i 
objesili na klin juratske sabljice do boljih vremena. 


Najviše su pala u oči imenovanja počastnih ase- 
sora distriktualne table. Po starom pravilu, u koje 
se nije ni ovaj put diralo, imenovani su i počastni 
prisjednici iz staleža svećeničkoga, iz staleža velikaša 
i napokon plemića. Ban Balaša predložio je izmedju 
magnata samo trojicu, koji svi bijahu odlučni nje- 
govi protivnici politički, naime: Žigu grofa Vojkffy-a 
Klokočkoga, zatim grofove Adama i Ivana Oršiće 
Slavetićke. Potonji bijaše muž Eleonorin. Od plemića 
bijahu medju inimi po njegovu predlogu imenovani 
stari Matija Bornemisa-Stolniković i žestoki Nikola 
Jelačić Bužimski. Doznavši sviet za ta imenovanja, 
našao se u veliku čudu. Mnogi su kimali glavami, 
ne znajući, kako bi si protumačili taj postupak. 


Nu Balaša ban znao je dobro, zašto je tako radio. 
On je računao, da će taimenovanja bar donekle ublažiti 
žestinu njegovih protivnika, pa da će ih privući time 
u kolo onih, koji s njim vode javne poslove u zemlji. 
Ovaj put, činilo se, da se je prevario računu. Gospoda 
počastni asesori dodjoše, doduše, pokloniti se banu 

i komisaru, da se zahvale na previšnjoj odlici, ali 
se poslije ne vidješe. 

U isto vrieme, kada su proglašena imenovanja 
činovnika u komisarijatu bana Balaše, bude i pro- 
dekan juridičkoga fakulteta u kraljevskoj akademiji 
zagrebačkoj, Franjo Lehnau, rodom ugarski Niemac, 
imenovan profesorom ,stili curialis in idiomate ger- 
manico (službenoga sloga u njemačkom jeziku)“. Ta 
nova katedra imala je uputiti službeni sviet u Hr- 
vatskoj, a osobito mladu gospodu juriste, da se carski 
dekret o njemačkom jeziku, kao službenom, kani 
do kraja provesti. 

Bolno se je dojmilo svega naroda dokinuće reda 
sv. Pavla, bielih fratara, koji bijaše smatran redom 
hrvatskim, pa su ga svakom zgodom podupirali 
velmože i plemići i sve što bijaše otmena i ugledna 
u zemlji. Starodavni samostani u Lepoglavi, sjedištu 
reda, u Remetah i drugih mjestih, bijahu razpušteni, 
a njihova imovina pripade fisku. 

Nada sve to uznemirila je pučanstvo Hrvatske 
odredba careva, po kojoj su čitave čete carskih ofi- 
cira i inžinira odmah početkom svibnja imale po- 
plaviti županije u Ugarskoj i Hrvatskoj, da mjere 
i prociene zemljištni posjed. Imao se je mjeriti posjed 
bez razlike, bio plemićki, bio seljački. Znalo se je 
dakako, već od prije, zašto to biva. Radilo se je o 
uvedenju nove, pravednije podloge za plaćanje po- 
reza. Dosele bijahu plemići prosti od svake vrsti 
javnih daća, ali su zato bili dužni sastaviti i uzdrža- 
vati svojim troškom insurekciju u ratno doba. 

Velikaši, plemići i svećenici bijahu užasno 
uzbudjeni. Oni, koji za namirenje javnih tereta 
nisu nikada ništa doprinosili, da sada plaćaju težke . 

daće od prihoda, što ga imadu prosjekom od deset 
godina proračunati carske komisije, kojim je bilo 
povjereno mjerenje svačijega posjeda. Ma bio taj 
porez još tako malen, on će se ipak činiti nepodno- 
sivim teretom onima, koji nikada poreza plaćali 
nisu. Ali to nije moguće, da bude porez malen, 
kada se govori, da će Ugarska odsele plaćati toliko 
kao i austrijske pokrajine, a tamo je porez bio daleko 
veći nego u zemljah krune ugarske. Careva je od- 
lučna volja, uvesti takovu poreznu reformu, po kojoj 
će sve zemlje njegove monarkije jednakom mjerom 
porez plaćati. Time bi se znatno povisio i prihod 
države, koji je dosele bio tako neznatan, da je mala 
republika Holandija imala veći prihod, a Pruska, za 
polovicu manja od austrijske monarkije, jedva nešto 
manji prihod od poreza. Taj se je, dakle, morao 
bezuvjetno povisiti, ako se nije htjelo, da monarkija 
izgubi svoj ugled i da zaostane za drugimi drža- 
vami. Ali da se to postigne, nije se smio nikakav 
više teret naprtiti na seljački puk, koji je i onako 
već preobterećen bio, nego je trebalo položiti to 
novo breme na jake pleći plemstva i klera. U ta dva 
staleža bijaše na stotine hiljada privilegiranih osoba, 
koje su uživale sva prava, neposredno posjedovale 
gotovo dvie trećine svega posjeda u zemlji, a ostalu 
trećinu posredno. Car se je pozivao na primjer En- 
glezke i Holandije, gdje plemstvo za namirenje javnih 
potreba doprinosi više nego ikoji drugi stalež. Zato 
je Njegovo Veličanstvo i željelo, da se i ugarsko 
plemstvo povede za tim primjerom i pristane na 
njegove porezne reforme. Ne uzhtije li to učiniti, 
onda će makar ostati, kako je dosele bilo, ali će 
plemstvo tada i nadalje nositi breme insurekcije, 

koje će mu biti znatno otežčano. (rospoda plemići, 
da mogu valjano vršiti svoju dužnost kao branitelji 
domovine, imat će se vježbati u oružju, kao i druga 
carska vojska. Tako im je car poručio po dvorskoj 
kancelariji ugarskoj u svom reskriptu od 30. pro: 
sinca g. 1785. Osim toga im je još zaprietio, da će 
njihove podanike riešiti nekih urbarskih dužnosti, 
da mogu svoj posjed bolje obradjivati i imati isto 
onako liepe proizvode, kao i vlastela, koja su samo 
za to imala bolje i skuplje proizvode, jer su ubogi 
podanici morali za njih robotati, a svoje dobro samo 
za nuždu obraditi. | 

Ove poruke nisu promašile cilja. Plemstvo se 
je smdlo i pokunjilo. ,Hoće da od nas učine carske 
vojnike“ — govorahu medju sobom — ,i da još više 
emancipiraju kmeta izpod naše vlasti. To bi nas 
moglo spraviti na prosjački štap.“ Izprva mislili su, 
da im valja rogoboriti, da će tražiti od bana Balaše, 
neka izvanredno dozvoli držati županijske skupštine, 
u kojih bi prosvjedovali proti nakanjenoj reformi, 
koju je jedini državni sabor zaključiti mogao. Sada, 
čuvši te prietnje u carevu reskriptu, klonuše duhom 
i ne učiniše ništa. 

Car nije mario slušati rieč plemstva, nego je 
pozvao svoje komisare, da mu oni kažu, što misle o 
novoj reformi. Imali su odgovoriti na tri pitanja. Da 
li su uvjereni o koristi nove porezne reforme i uki- 
nuću insurekcije i ufaju li se to svoje _ mnienje pri- 
obćiti boljarom i nižemu plemstvu, — napokon, 
koja sredstva bi trebalo upotriebiti, da se zaprieči 
nepovjerenje i nesporazumak, koji bi mogao nastati 
odtuda, da se i plemićki posjedi imadu mjeriti i 
procieniti. Nemalo se je začudio vladar, kada nje- 

govi komisari i najviše oblasti, vične uviek .pri- 
lagoditi se njegovim intencijama, nisu na njegova 
pitanja odgovorile, kao što bi on bio želio. Odgovo- 
riše mu, ,da su nametnuće porezne dužnosti plem- 
stva i ukinuće insurekcije dvie bitne točke ustava, 
koje se bez sudjelovanja naroda ne bi mienjati smjele. 
Osim toga iznosio bi novi porez, što bi ga imale 
plaćati zemlje krune Stjepanove po proračunu dvorske 
komisije za uredjenje poreza ogromnu svotu od devet 
milijuna forinti, a to pitanje moglo bi se samo za- 
ključkom sabora riešiti. Sazov sabora, izticalo se u 
službenih izvještajih, ,tim je potrebitiji, jer je plem- 
stvo sbog uvedenja njemačkoga jezika, sbog pro- 
mjena u upravi županija i ostalih novota razdraženo 
tako, da se je bojati ustanka, ako bi se mjerenje nje- 
gova posjeda i novi porezni sustav silom izveo.“ 

Ovi odgovori, a još više nemiri, koji su se po- 
čeli javljati u Belgiji, gdje se je vladar ljuto zakvačio 
s mogućim svećenstvom, koje je imalo silna upliva 
u puk, sbuniše cara i on serieši, da će u toj stvari 
ipak opreznije postupati. 

Izdade dekret od 7. veljače g. 1786. glede nove 
porezne reforme i ukinuća insurekcije. Posebnom 
naredbom razaslan je taj dekret svim komisarom, 
koji su pozvani, da sazovu županijske skupštine, u 
kojih će proglasiti spomenuti dekret. U komisarijatu 
bana Balaše predsiedao je on# sam svim skupštinam, 
koje nisu imale drugoga posla, nego čuti previšnji 
dekret i razići se. Neki htjedoše govoriti i prosvjedo- 
vati, ali im se komisar zaprieti, da će ih pod baju- 
netima dati odpraviti iz skupštine. Boljari u njegovu 
komisarijatu valjda su slutili, [da će se tako postu- 

pati, zato se od njih nije ni jedan odazvao pozivu u 
skupštinu. 

Plemstvo se razišlo svojim kućama lesaikii i 
ogorčeno. Jedino, što ih je donekle utješilo, bijaše 
carevo obećanje u naredbi, da će o novoj reformi 
sporazumno sa saborom odlučiti i da će odsele sabor 
češće sazivati. Znalo se je, odkuda vjetar duva, ali 
i to bijaše neka utjeha u težkih ovih vremenih. 

Ali mjerenje posjeda i proračunanje prihoda 
imalo se je i prije sabora obaviti. To bijaše neopo- 
zovna careva volja. Vladar će to oboje dati provesti 
kriepošću svoje kraljevske vlasti i time će stvoriti 
temelj, na kojem će sastaviti svoje kraljevske pro- 
pozicije, koje će onda saboru predložiti. 

Unapried već zabranio je vladar, da se ne smiju 
praviti nikakove predstavke proti dekretu, jer da 
ga ne će ništa skloniti, da bi odustao od svojih na- | 
mjera. A tko bi se usudio, da se uzprotivi njegovim 
odredbam, taj će izkusiti stroge mjere, koje će ga 
prisiliti na posluh. 

Da ne bi nitko mislio, da su to prazne rieči, baci 
car u Ugarsku i Hrvatsku još nekoliko pukovnija 
carske vojske, koje je već odprije bilo preko pet- 
deset tisuća u tih zemljah, a kod Pešte uredi velik 
tabor, tobože za vojne vježbe, u kom je bilo do 
80.000 momaka. Sam car glavom došao je onamo, 
da prisustvuje vježbam te velike vojske. Sada već 
nije nitko dvojio o tom, da car kani svoje porezne 
reforme, ako uztreba, i silom provesti. 

Plemstvo bijaše tim postupkom poraženo. Uprkos 
neprilikam, koje je imao vladar u Belgiji, on je 
ipak spreman bio i najveću oluju u Ugarskoj doče- 
kati i s njom se ogledati. — Vidi se, da se nas osbiljno 

ne boji! govorahu medju sobom plemići. A i kako bi 
se bojao? Bijaše ih doduše na broju mnogo, ali su 
bili razcjepkani. Jedni su bili u službah, ili su težili za 
njima, ili drugima pogodovnostima, pa su morali 
izjaviti, da su sporazumni s carevom reformom, makar 
da su u duši inače mislili. 

Drugi opet, nu tih bijaše najmanje, uvidjeli su, 
da je pravedno, ako svi podanici jednako terete nose 
i jednaka prava uživaju. Takovih prosvietljenih mu- 
ževa bijaše vrlo malo u Ugarskoj i Hrvatskoj, alii 
ti nisu mogli odobriti, da vladar radi u toj važnoj 
. stvari bez sabora. 

Treći opet, a tih bijaše najviše, primili su dekret 
s najvećom ogorčenošću, koju su u očigled vojne 
sile sahranili u svojih grudih. Oni su ipak, premda 
su iz izkustva znali, da car ne uvažava njihove pred- 
stavke, i ovaj put sreću pokušali i preko lokumte- 
nencije u Budimu odaslali caru predstavke proti 
naumljenim reformam. Ali u tih predstavkah ne bi- 
jaše više one smionosti i prkosa, kojom su se odli- 
kovale njihove prijašnje predstavke. Sada su se 
služili blažom rieči, pa triezno i umjereno govorili 
o stvari: ,Mi se“, tako su glasile u glavnom pred- 
stavke plemstva, ,ne držimo tako sliepo naših zakona 
i pravica, da ne bi priznali potrebu, da v«lja u koječem 
mienjati te zakone i samu državnu upravu; ali mo- 
limo Vaše Veličanstvo, da izmjerbu i procjenu svega- 
kolikoga posjeda, koja toli duboko zasieca u ustav 
zemlje i naše pravice, kao i ostale novote odgodi do 
sabora, gdje će kralj i narod zajednički stvoriti za- 
ključke o uredjenju poreza, insurekciji i ostalih stvarih. 
Samo tim je načinom moguće popraviti upravu zemlje 
i očuvati prava stališa.“ 

Ni ove blage predstavke nisu medjutim stigle 
caru u ruke. Po njegovoj zapoviedi vraćao ih je 
predsjednik lokumtenencije grof Niczky onima, koji 
su ih podnieli. 

I tako je početkom svibnja godine 1786. stiglo 
u Ugarsku i Hrvatsku sedamstopedeset carskih ofi- 
cira i inžinira, koji su morali izmjerbom i procjenom 
posjeda odmah započeti i taj posao do konca listo- 
pada iste godine svršiti. Županijski činovnici imali 
su ih u njihovu radu pomagati i sve zapreke ukla- 
njati. 

Ban Balaša dao je zapovjediti župnikom po nji- 
hovoj duhovnoj oblasti, da imadu s propovjedaonica 
u crkvi oglasiti puku, da će se izmjerba i procjena 
svih posjeda bez razlike, plemićkih i kmetskih, crk- 
venih i državnih obaviti po previšnjem carskom de- 
kretu, komu se svi bezuvjetno pokoriti imadu, i težko 
onima, koji bi se usudili uzprotiviti se, ili praviti 
zapreke carskim mjeračem i cjeniteljem. | 

Puk je pozorno slušao to oglašenje u crkvi, a 
kad su njihovi župnici izašli iz crkve, skupili bi se 
seljaci oko svojih pastira i pitali ih, o čem se to 
radi? 

Župnici sažimali bi ramenima i Goe ovan jedni 
ovako, drugi onako. 

— Od sada će svi porez plaćati, — rekli bi 
jedni. 

— Ne znamo ni sami, — odgovarali su drugi. 

— Bit će veća štibra! — razjašnjivahu treći. — 
Zašto bi inače mjerili, da ne kane udariti veću 
štibru ? 

Puk je kimao glavom i zlovoljan se vraćao kući. 
— Kamo to vodi? — mišljahu jadni kmetovi. — 

Tomić: Za kralja. II. 19 

I što će biti od nas i naše djece? Daj vlastelinu, daj 
sudcu, daj popu, daj caru, a nam i djeci našoj ne 
ostane ni mrvica kruha, da se prehranimo. Bolje da 
svi pomremo, ili da nas podave kao štenad, nego 
da tako živimo i takove muke trpimo |! 

U nekih priedjelih bijaše zlovolja tako velika, 
da su kmetovi odlučili silom se oprieti mjerenju i 
procjeni svojih gruntova. Nezadovoljni plemići pod- 
jarivali su seljake, što više i sami županijski sudci, 
rodom plemići, upućivahu seljake, da se ne radi o 
ničem drugom, nego o tom, da se povisi kontribu- 
cija (porez). 

Uhode bana Balaše dojaviše mu za dobe to ro- 
varenje, na što je svemogući komisar uzkipio poput 
kratera. 

— Smrvit ću ih, i te popove i tu šljivarsku ga- 
mad, — govoraše on svojim pouzdanikom, — koji 
pred mojim licem plaze, a iza mojih ledja proti 
meni rade. 

Već u početku, kad su carski oficiri i inžiniri 
stigli u njegov komisarijat, ban je Balaša izdao žu- 
panijskim sudcem najstrožije naloge, da imadu ići 
na ruku tim mjeračem i cjeniteljem, što više mogu ; 
pa je zaprietio, da će svaku nemarnost nemilice 
kazniti. Sada, kad je razumio, da mnogi županijski 
sudci nemarno vrše tu svoju dužnost, da što više 
seljačtvo huckaju proti novoj uredbi, on je odlučio, 
da će tim nevriednikom na vrat stati i svojim na- 
činom ući im u trag. 

Isto takovu zdravicu napio je i popovom, njemu 
kao protestantu najomraženijem staležu. Kad ne će 
kapitularni vikar i njegovi podčinjeni poglavari da 
bdiju nad tim, da li se vrši ono, što car želi i što 

je on tako oštro zapovjedio, on će već sam potražiti 
te neposlušnike i sčepati ih za vrat, kada i ne slute. 

Najviše ga je ljutilo, kada mu njegovi pouzda- 
nici izviestiše, da ima župa, gdje njegov nalog nije 
u crkvi ni oglašen. To ga je tako razjarilo, da je 
istoga dana potražio starinu kapitularnoga vikara 
u njegovoj kuriji na kaptolu i pozvao ga na odgo- 
vornost radi toga nereda. 

Sjedoglavi, do blizu osamdeset godina stari 
prepošt i vikar bijaše snebiven s načina, kojim se 
je na nj oborio ban i carski komisar. 

— Vaša preuzvišenost neka izvine, ako se je 
dogodio kakav nered, možda i neposluh, — govo- 
raše starac banu staračkim mirom. — Sve se to dade 
popraviti, samo neka mi Vaša preuzvišenost kaže 
imena onih, koji nisu visoki Vaš nalog i moju na- 
redbu izvršili. 

— Onda ćete, nije li, odrediti iztragu, — od- 
vrati ban ljutito, — koja će po Vašem popovskom 
običaju Bog zna kada započeti, a svršiti se nikada. 
Time meni nije ništa pomoženo, jer Vaše Gospod- 
stvo znade, da mjeračke radnje imadu biti gotove 
do konca listopada ove godine. 

— To mi je poznato, — odgovori starac glasom, 
koji je odavao unutarnju uzbudjenost, — ali ako mi 
Vaša preuzvišenost ne kaže krivce, ne mogu postu- 
pati. Onda ne pada odgovornost na me. 
| — Vaše gospodstvo, — primieti ban, — vrlo 

liberalno shvaća tu odgovornost. Ja mislim, da ste 
se imali dati svojim putem obaviestiti, da li su žup- 
nici i kako izvršili Vaše naredbe. Čemu onda imate 
te arhidjakone i vicearhidjakone, i kako se već zovu 


te Vaše dangube... 
*k 


292 


— Molim pokorno Vašu preuzvišenost, — uleti 
starac banu u rieč višim glasom, po kojem se je 
dalo suditi, da u starcu vikaru prekipljuje, — to 
nisu nikakve dangube, već svakog poštovanja vriedne 
osobe i uglednici naše biskupije . . . 

— A ja Vam opetujem, da su dangube, — pre- 
kide ban razdraženo vikaru rieč. — U ostalom ni- 
sam došao, da se toga radi s Vami prepirem, već 
sam Vas došao pozvati, da Vaše popove redu učite. 
Tražite, da Vam imenujem krivce, koji još nisu iz- 
vršili moga naloga i. Vaše naredbe... Evo ih! — 
i tu ban izvadi iz prsnoga džepa malu artijicu, sa 
koje je pročitao sliedeće župnike: Nikola Kovačić, 
župnik u Zelini, Jakob Kirinić, u Gornjoj Stubici, 
Matija Mikan u Granešini, Gjuro Orlik u Oborovu, 
Josip Klasnić u Kravarskom, Stjepan Šaranić na 
X. Odri... a biti će ih i više. Evo Vam ih, — reče 
ban, pružajući vikaru ceduljicu, — a nadam se, da 
ćete Vaše ljude strogo na red pozvati i naučiti ih 
posluhu. —- To rekav ban, metne još u sobi vika- 
rovoj svoj klobuk na glavu i ne kazav starcu ni 
»s Bogom“, izadje iz sobe. 

Stari vikar izpruži za njim drhćuće ruke, kao 
da ga napolje tura i dva, tri puta izusti; — appage 
satanas! — a zatim učini rukom veliki znak križa 
pred vratima, kao da je nečastivi na njih izašao. 

Čim se je starac oporavio od prvog nemilog 
utiska toga susretaja, digao je čitav kaptol na noge. 
Dao je odmah k sebi zovnuti arhidjakone : katedral- 
noga Josipa Mikinovića i turopoljskoga Blaža Dum- 
bovića, gdje su se ti nemarnici nalazili kao župnici 
i izpriča im skoro plačnim glasom svoj preneugodni 
sukob s banom. 

— Ah, sad istom vidimo, — tugovaše siedi vi- 
kar, — kakovo je zlo imati lutorana za bana, koji 
nije sin svete naše crkve, niti priznaje svetoga otca 
kao božjega namjestnika na zemlji. Nas svećenike 
porugljivo zove popovima, a gospodu arhidjakone i 
vicearhidjakone dangubama... Pokažite sada, ca- 
rissimi fratres, da nam Krivo čini... Odputujte od: 
mah sada u Vaše arhidjakonate i strogo pozovite 
na red one nemarnike... Zaprietite im, da imadu 
»sub poena suspensionis ab officio et beneficio (pod 
kazan obustave službe i užitaka)“ odmah prve nedjelje 
proglasiti svojim vjernikom ono, što je ban naložio 
i što sam ja naredio. Vi ćete, mila braćo, dotle ostati 
u Vaših arhidjakonatih, biti ćete u crkvah prisutni 
kod proglašenja moje naredbe i istom se onda vratiti, 
kad bude sve izvršeno. 

Prečastna gospoda arhidjakoni kanonici uvidješe, 
da se tu mora odmah energično raditi, jer s tim 
banom nema šale. Kada je već spomenuo njih arhi- 
djakone kao dangube, moglo bi se svašta dogoditi. 
Tko zna, ne bi li on proti njim odredio ,suspensio- 
nem ab officio et beneficio“, ako se ne bi sada pobri- 
nuli, da točno izvrše vikarov nalog. Takova pri 
mjera nije doduše dosele bilo, ali nije bilo ni takovih 
vremena. Dan danas, mišljahu oni, može se sve do- 
goditi i ne treba se nitko čuditi. 

Još isti dan poslije podne krenuše gospoda ar- 
hidjakoni u svoje arhidjakonate, da naprave red po 
banovoj želji. 

Ban Balaša ne bijaše tim zadovoljan, što je od- 
redio kapitularni vikar, on je i svojim sudcima na- 
ložio, da paze, hoće li se i kako njegovi nalozi iz- 
vršiti, Osobito mu je bio zlo opisan župnik na Zelini, 

Nikola Kovačić, koji da je javno puk bunio proti 
mjeračem i cjeniteljem i sve do sele od samoga pr- 
kosa nije htio proglasiti u crkvi banov nalog. 

Kada ga je veliki sudac sveto-ivanski Jurica 
Belošević, njegov inače dobri prijatelj, s kojim se 
je zajedno često gostio i pio, sjetio njegove dužnosti, 
odgovorio mu je (tako je glasila bar prijava) jogu- 
nasti župnik: 

— Ne ću ništa da proglasim, jer to su svjetske 
stvari, koje ne spadaju u crkvu... 

I kad mu je prijatelj veliki sudac spomenuo, da 
bi mogao imati neprilika s banom, kažu, da mu je 
župnik odgovorio : 

— Što mi može Tvoj lutoranski ban?... Ja 
sam pop i njegova ruka nema nada mnom vlasti... 

Čuvši sve to ban, silno se je bio razljutio na 
toga nepokornoga župnika. — Ja ću mu već poka- 
zati! — viknu prietećim glasom, — imam li nad 
njim vlasti, ili ne. 

U kotaru sveto-ivanskom bijaše jurasorom i 
njegov pouzdanik Zerec, aliter Culifaj. Njega pozva ban 
specialiter k sebi i dade mu potanke naputke glede 
ovoga župnika. Jurasor Zerec dobro si je upamtio, 
što mu je ban rekao i oprezno se spremio na posao. 

Odmah prve nedjelje podje i on, preodjeven u 
seljačko odielo, u crkvu župe sv. zelinske. Crkva 
bijaše dubkom puna svieta, a bijaše prisutan i go- 
spodin arhidjakon Josip Mikinović, koji je imao na- 
putak, da svakako bude u crkvi, dok će župnik 
proglasiti banov nalog. 

Kako je bila u crkvi velika gnjeta, nije se nitko 
obazirao na preodjevenoga jurasora, koji se je na 
dnu crkve stisnuo u jedan kut i što je više mogao 

pokrivao si lice oširokim seljačkim šeširom. Prije, 
nego će početi sveta misa, držao je župnik propovied, 
a poslie ove pročitao s papira bansku naredbu onako, 
kako ju je primio od svoje duhovne oblasti. Čim je 
počeo čitati, nastala je najveća tišina u crkvi. Muž- 
karci prestaše kašljati i stare babe nisu po običaju 
zievale. Sve je pozorno slušalo rieč banovu, o kojoj 
im se je činilo, da se sada bliže tiče njihove kože, 
nego rieč božja. 

Jedva su čekali, da bude misa gotova. Prečastni 
gospodin kanonik arhidjakon otišao je iz crkve, čim 
je čuo, da je župnik svoju dužnost izvršio. On je već 
prije velike pjevane mise odčitao ranu tihu misu i 
sada je poslie propoviedi odvezao se na objed ze- 
linskomu vlastelinu Domjaniću, dobromu prijatelju i 
znancu, kamo je kasnije imao stignuti i sam župnik. 

Poslije mise sjatio se puk u velike hrpe i stao 
razpravljati ob onom, što im je njihov župnik čitao 
s propovjedaonice. Čuli su već oni, da se iz toga 
mjerenja i procjene gruntova neće ništa dobra izleći. 
To im je rekao i njihov vlastelin i župnik i svi pa- 
metni ljudi, koje su poznavali, Jedva su dočekali, da 
je župnik izašao iz crkve i stupio med njih. Okupiše 
ga sa svih strana. I preodjeveni jurasor proturao se 
u blizinu župnikovu. 

— Što je to, Vaše gospodstvo, — pitaše sjedo- 
glav kmet župnika, jaka, gorostasna čovjeka, oštrih 
crta u licu, — što nam poručuje njihova banska 
milost? ... | 

— Mjerit će sve _ grunte i cieniti radi nove 
štibre... Ta valjda ste već čuli?... — reče župnik. 

— Čuli smo, čuli, — odgovoriše mu iz hrpe, — 
al svi misle, da to ne će biti dobro... 

— Vele, da ćemo plaćati još veću štibru... — 
viknuše neki. 

— Možeito biti... — reče kratko župnik. 

— A je li to pravo, Vaše dobro gospodstvo ? 
— upita opet onaj sjedoglavi kmet. — Mi dajemo 
već toliko, da više davati ne možemo. 

— Naći će ta njemška gospoda oficiri i inžiniri, 


da možete još više dati, — odvrati župnik. 
— Vjere ne ćemol... — viknuše seljaci kao 
iz jednog grla. — Mi ćemo tu gospodu odpraviti, 


odkuda su došla, 
— Neka se samo pokažu na naših gruntovih! 


— uzeše prietiti goropadniji. — Upamtit će, što je 
kmetska toljaga. 

— Sve ćemo ih pomlatiti! — stadoše vikati 
i žene. 


— Budite pametni ljudi, — uze ih miriti župnik, 
otvarajući si put medju pukom. — Vi ćete se na 
zlo namjeriti. 

— Ne može biti većega zla, nego ovo, u kom 


živimo! — vikali su za odlazećim župnikom njegovi 
župljani. 

—- Odlazi, — počeše se derati žene, — i ne će 
da se s nami razgovara o našoj nevolji... Sva su 


gospoda jednaka... 

Župnik, protiskujući se kroz svjetinu, u jedanput 
se zaustavi. Palo mu u oči jedno lice, koje nije se- 
ljački izgledalo. On poznaje sve svoje župljane u glavu, 
ali ovoga jednoga ne pozna, a ipak mu se poznat 
čini. Uze oštro gledati u nj i dosiećati se. | 

— Tko si Ti? — upita strogo nepoznatoga; nu 
ovaj ne odgovori ništa, već odkrenu glavu na drugu 
stranu, kao da se ga i ne tiče to pitanje. 

Župnik pristupi korak bliže nepoznatomu i skide 
mu šešir s glave. 

— Ta ja se ne varam | — kliknu vas iznenadjen, 
— ne može biti drugi. Zar ne ljudi božji, — okrenu 
se sada k okolo stojećim župljanom, — ovo je mladi 
gospodin sudac Zerec iz sv. Ivana?.... 

Seljaci natisnuše se oko preodjevenoga jurasora. 

— Vjere nam, jest; on glavom! 

— A što radi Vaše gospodstvo ovdje? — za- 
pita ga oštro župnik. — Došli ste medju nas, preo- 
djeven u seljačko ruho, kao da su poklade... Ili 
ste me došli uhoditi, da me opet lažno tužite banu, 
kao što ste već jedanput učinili. Sram Vas bilo! 


— Pazite na svoje rieči! — odvrati mu Zerec 
razdraženim glasom, — ja sam tu po višem nalogu... 

— Svejedno... uhoda ste! — odsieče mu župnik. 

— Šta uhoda? — viknuše seljaci. — Došao je 
preodjeven medju nas, da čuje, je li se bunimo i što 
govorimo... 


Zerec uvidje, da bi tu moglo još svašta biti i 
izmaknu iz kruga seljaka, koji je sve to uži postajao. 
— Mirno se vladajte, jer će Vas biti pune tav- 


nice! — prietijaše sve dalje odmičući Zerec, za kojim 
su seljaci takodjer krenuli. 
— Ta hulja nam prieti... potjerajmo ga! — za- 


urlaše seljaci i Zerec, opaziv kako razdraženi seljaci 
grabe kamenje sa zemlje, okrenu pleći i stade bje- 
žati, što je mogao. 

Seljaci potrče za njim i obore na nj čitavu tuču 
kamenja. Jedan omašniji kamen pogodi ga u glavu 
i mladi sudac, kako je bio slaba tjelesna sustava, 
onesviešćen pade na zemlju. Kamen mu je smrvio 
kost, a iz rane je potekla obilna krv. Ogorčeni se- 

ljaci priskoče k onesviešćenomu jurasoru i da ne bi 
župnika, tko zna, ne bi li ga ondje toljagami zatukli. 
Stare žene najviše su bjesnile i huckale svoje mu- 
ževe, da nesretnika ubiju. 


Župnik je raztjerao žene kućama, a svojima snaž. 
nima mišicama odtisnuo od ŽZerca najgoropadnije 
napadače. 

— Natrag, budale! — zagrmi im župnik, — što 
bi Vam hasnilo, da ubijete čovjeka i dušu ogriešite... 
Imat ćete i ovako težkih neprilika, a ja najviše... 
Meni za ljubav primirite se i razidjite. 

Težkom mukom umiri župnik seljake u toliko, 
da su ostavili u miru ranjenoga jurasora, koji im 
bijaše mrzak kao nitko drugi od njihove gospode. 
On je nemilosrdno gulio uboge kmetove, iznudjivao 
mita, a uz to bio nesmiljen i okrutan sa seljacima, 
da ih je čestoput morao sam veliki sudac uzimati 
u zaštitu. 

Užasno kunući i psujući gospodu i nove pra- 
vice, razilazili se seljaci svojim kućama i još sa da- 
leke ceste i sa okolišnih brda čula se je neprestana 
njihova vika i razpravljanje o današnjem dogadjaju. 

Mladi sudac, kada se je osviestio, vidje, da župnik 
i njegov zvonar nastoje oko njega. Zaustavili su mu 
krv, oprali ranu i dobro ju zavezali. 

— Kako Vam je? — upita župnik jurasora, koji 
se je pridigao bio sa zemlje i sjeo, nasloniv na ruku 
zavezanu glavu. 

— Vi ste svemu tomu krivi! — progovori Zerec 
slabim, ali silno uzbudjenim glasom. — Vi ste se- 
ljake na me nahustili. 

— Hvalite Bogu, — odvrati mu župnik, — da 

sam bio ovdje, jer bi Vas inače seljaci toljagami 
zatukli kao psa. 

— Atko me je odao seljakom, tko me je opsovao, 
da sam uhoda!... Latro, latro, non sacerdos  (raz- 
bojnik, a ne svećenik|) — bjesnijaše Žerec. 

Gorostas župnik zažari se u licu, a oči mu se 
zaiskriše od jarosti, koje nije mogao zatomiti u sebi, 
čuvši takovu pogrdu svoje osobe. Najvolio bi bio 
nogom depnuti toga bezobraznoga čovjeka, da bi 
frcio u jarak kraj ceste, ali toga mu nije dopuštao. 
njegov stalež. Bila bi sramota pred svietom, da ta- 
kova šta učini. Sabrao je svu svoju duševnu snagu 
i svladao se u osudan čas. 

— Baci toga bezobraznika u moja kola, — za- 
povjedi župnik zvonaru, — i odvezi ga njegovoj kući. 

Rekavši to župnik okrenu se i podje pješice 
na Zelinu. 

— Skupo ćeš mi platiti iztočenu krv! — zagrozi 
se Zerec odlazećemu župniku, koji se je učinio ne- 
vještim, kao da i ne čuje te grožnje. 

Ogorčeni jurasor nije izprva htio, da sjedne u 
kola omraženoga župnika, pa je rekao zvonaru, da 
se voli pješice vratiti u sv. Ivan, ali čim je učinio 
nekoliko koračaja, stalo mu se magliti pred očima, 
da se je jedva održao na noguh. 

— Pomozi mi u kola! — priviknu zvonaru, koji 
na to preko volje podupre omraženoga činovnika, 
dok se je u kola penjao. 

Vrativši se kući, morao je Zerec odmah u po- 
stelju leći i poslao po velikoga sudca. Ovoga je 
umolio, da napiše u njegovo ime dva lista, jednoga 
banu, gdje mu javlja, kako su ga seljaci zlostavili i 
kako ih je župnik proti njemu nahustio. Drugi list 

bio je za njegovu ženu, koju je pozvao, da ga dodje 
u bolesti dvoriti. 

. Znajući u kakovom odnosu. stoji Zerec prama 
banu, veliki je sudac dao oba lista odmah odpremiti 
u Zagreb. Uzbojao se je silno za svoga prijatelja 
župnika i odlučio, da se po što po to mora danas 
s njime sastati. 

Odvezao se s toga krišem pod večer u Zelinu, 
poslavši napried prazna kola seljačka, u koja je sjeo 
.izvan mjesta, samo da nitko ne sazna ništa o nje- 
govu posjetu kod župnika. Stigavši u župni dvor, 
čuje tamo, da je gospodin župnik na objedu kod 
zelinskoga vlastelina Domjanića skupa s gospodinom 
zagrebačkim kanonikom, koji je prije nekoliko dana. 
na Zelinu stigao. Veliki sudac dade okrenuti kola i 
požuri se k Domjaniću, gdje ga je domaćina razši- 
renih ruku dočekao. 

Bijaše to isti onaj Domjanić, o kom je tradicija 
sačuvala sijaset smješica iz njegova vesela života. 
I sada još čuje se pripoviedati, kako je znao gostiti 
i vinom podvoriti prosjačeće fratre, kad bi u njegov 
dvor došli, — kako se je radi žene tobože usmrtio 
nožem, turivši ga u mjehur krvlju napunjen, samo 
da čuje, što će govoriti o njem, misleći, da je 
mrtav, — kako se je kartao s biskupom Vr- 
hovcem itd. Najveći glas stekao je time, da je pred 
svoju kočiju dao zapreći sto volova, objesio na njih 
velike klepke i tako se vozio uz veliku zveku kle- 
paka i pucketanje gončinskih bičeva u pohode svojoj 
sestri, udanoj grofici Drašković u Bisag, kojoj je 
obećao, da će joj doći u posjete ,cum vectura longa 
(s dugim podvozom).“ Pripovieda se, da je njegova 
sestra, čujući veliku galamu u blizini grada, skočila 

k prozoru i pogledav čudo od podvoza uzkliknula: 
»ta to je moj ludi brat!“ 

Njegov dvor izgledao je poput kaštela. Bijaše 
obtočen sipom i šancevima, u koje se je mogla na- 
pustiti voda. Imao je i diživi most, koji je bio rabljen 
samo u vrieme kalničke bune pod Kušićem, prigodom 
konskripcije, a i sada ga je dao pregledati i popra- 
viti, za slučaj, ako bi se gospodi carskim mjeračem 
i cjeniteljem prohtjelo pohoditi ga u njegovu dvoru. 
Za takove goste nisu bila otvorena vrata njegova 
dvora, a drugačije mogao je svatko u svako doba 
na njih pokucati. 

Gospodin veliki sudac, premda je bilo večernje 
doba, našao je gospodu na okupu. Kartali su se. 
Domaćina bijaše strastven kartaš, premda je navadno 
gubio, radi čega je imao neprestane svadje sa svojom 
ženom. 

— Nije dosta, da gospodski podvoriš svoje goste, 
ti im još i poputbinu plaćaš, — spočitavala mu ogor- 
čena supruga, koja je sbog tih nesretnih karata mo- 
rala mnogi nakit i mnogu svilenu opravu pregorjeti. 

Nu sve njezine molbe, opomene i korbe nisu 
ništa hasnile. Plemeniti gospodin nije mogao da živi 
bez kartanja i on će se kartati, ma zaigrao i čitavo 
imanje. aa 

I danas, uprkos molbam i zaklinjanju žene, on 
je sjeo kartati se sa svojima gostima, koji su se nje- 
govu pozivu tim radje odazvali, jer su i sami bili 
strastveni kartaši. Igrali su u četvero: domaćina, 
gospodin arhidjakon, domaći župnik Kovačić i su- 
sjedni župnik iz Kašine Stjepko Šoštarec. 

Kada je veliki sudac stupio u sobu, bijaše kar- 
tašem skoro nemilo, da moraju igru prekinuti. Veliki 

sudac bijaše proti svomu običaju vanredno osbiljan 
tako, da je odmah palo svima u oči. 

— Dobro došao, dobro došao! — pozdravi ga 
domaćina, ne dižući se sa svoga mjesta, dok nije 
igra bila svršena. Onda se diže i izrukova se s 
prihodnikom. 

— Takokasno?... Nisilimogaona objed doći... 

— Došao sam rad vrlo važne stvari... 

— Što, što? — skoči gospodin 'arhidjakon sa 
svoga stolca, zlo sluteći. 

— Ne će biti dobra, gospodo|!... Zerec je pisao 
banu u Zagreb... 


— Ni sam li Vam rekao, — okrenu se sada ar- 
hidjakon prama zelinskomu župniku, — da ćemo ja 
i Vi imati neprilika sbog današnjega izgreda... 

— Tužio Te, da si nahustio seljake na njega! 


— reče veliki sudac prama župniku. — Moglo bi 
biti svašta s Tobom... 
— Laže, bezobrazno laže! — planu župnik. 


— Niste se korektno vladali, ne, ne, dragi moj 
Nikola, — govoraše u velikoj uzbudjenosti arhidjakon. 
— Iz samih Vaših rieči odmah sam razabrao, da se 
niste razborito ponieli... 


— Veliš, da laže, — prihvati opet rieč veliki 
sudac. — Što hasni, ako Ti to tvrdiš, njemu će 
se ipak vjerovati... 


— Pa što mi se može dogoditi? — okosnu se 
na velikog sudca župnik. 


 — Per amorem Dei, Vi kao da ne znate, u ka- 
kovih vremenih živimo! — reče mu sav izvan sebe 

arhidjakon, hvatajući se za glavu. 
— Što Ti se može dogoditi? — uze opet govo- 

riti veliki sudac. — Evo ja ću Ti kazati... Poslat 
će po Te husare i odpremiti u Zagreb... 

— To će biti liepa parada! — primieti šaljivo 
domaćina, koji se je svemu tomu smijao. 

— Eto, kamo Vas je dovela Vaša žestoka ćud! 
— spočitavaše mu arhidjakon. — Siromah kapitu- 
larni vikar imat će veliko veselje, kada čuje tu novu 
nepriliku. Još je moguće, da će i mene kriviti, da 
nisam dosta pazio na Vas... 

— Što, dakle, da učinim? — upita srdito župnik, 
komu su dodijale jadikovke kanonikove. 

— Fugiat (bježite)! — javi se sada u jedanput 
kašinski župnik Šoštarec, koji je uživao velik ugled 
medju svojom braćom. Bio je doktor teologije, čovjek 
vrlo učen i svjetski obrazovan. — Hoćete li, da 
Vas surovi vojnici u toj svećeničkoj haljini prate u 
Zagreb ?... 


— To se ne će ban podufati... — reče župnik 
Kovačić. | 
— Ne će? — uleti mu u rieč veliki sudac. — 


Ne govori za Boga tako lahkoumno; mi to bolje 
znamo, koji imamo crno na bielom banove naputke. 
Ne će Ti pomoći ni biskup, ni čitavi kaptol, kada 
Te carski komisar dobije u svoje ruke. 

— Onda ću pobjeći! — rieši se Kovačić. — 
Volim ostaviti i župu i kuću, nego da po meni bude 
osramoćen svećenički stalež... 

— Bježite, bježite! — svjetovao mu arhidjakon. 
— Samo za dobe, da Vas ne preteku... 

— Ne će mu biti zlo na putu... Nosi sobom 
mojih dvjesta forinti ... — naruga mu se Domjanić. 

— Još noćas ću odputovati... Mjesečina je 
liepa... a putevi sigurni... — govoraše župnik. 


304 


— Javite nam se, gdje ste se sklonili, da znamo! 
— šapnu arhidjakon župniku u uho, na što ovaj 
kimnu glavom. 

Riešivši se, da će pobjeći, morao se je župnik 
Kovačić odmah spremati na put. Oprosti se zato 
s prijateljima i znancima u Domjanićevu dvoru i 
vrati se kući, da se pripravi na bieg. U oveću škrinju 
strpao je sve za svoju osobu potrebite stvari: odielo, 
obuću, ruho, a za tim dragocienosti i novce. Nije 
baš mnogo toga bilo, al bolje je sobom i to. ponieti, 
nego da sve razgrabe nepozvane ruke. 

Točno u dvanaest sati noći odvezao se je župnik 
iz svoga dvora. Sjedeći na kolih prekrstio se do tri 
puta i obazreo na svoje dosadanje milo boravište. 
Bio je duboko ganut i činilo mu se, da osjeća tople 
suze u očima. U dvoru ostala mu starica majka, 
kojoj je preporučio svoju sirotinju. I prijatelj Dom- 
janić obećao mu sveto, da će paziti kao na svoje na 
njegovo dobro i brinuti se za staru majku. 

Tako se oprosti župnik Kovačić sa Zelinom, 
tajno i u noćno doba, da nije nitko opazio njegova 
biega. Krenuo je put Virovitice, gdje je imao sauče- 
nika gvardijana u samostanu franjevačkom. Tamo 
će potražiti utočište i valjda naći. 

Gospodin arhidjakon prenoćio je kod Domja- 
nića u dvoru, samo da ne bi na nj sumnja pala, da 
je znao za bieg župnika zelinskoga. Sutra dan od- 
veze se prečastni gospodin put Zagreba, da ondje 
izviesti kapitularnomu vikaru, kako je izvršio njegov 
nalog i da ga obaviesti o novoj neprilici sa zelin- 
skim župnikom. 

Oko podneva stigao je do Maksimira i tu na 
cesti opazi, na svoj užas, gdje mu u susret jaše cieli 


805 


eskadron husara. Nije ni časka dvojio, da su to hu- 
sari, koji po banovu nalogu idu po zelinskoga žup- 
nika. Častnik, koji je vodio husare, opazivši u ka- 
rucah svećenika, okrenu konja i priskaka do kočije, 
zapovjedivši kočijašu da stane. 

— Odkuda dolazi Vaše gospodstvo? — upita 
uljudno, ali strogo častnik prestravljenoga kanonika. 

— Ja sam zagrebački kanonik Mikinović! — 
odgovori lukavo arhidjakon. U zadnji čas sievnulo 
mu je u glavi, da bi mogao imati neprilika, kada 
bi rekao, da dolazi iz Zeline. 

— Atako!... Onda izvinite! Mislio sam, da 
je netko drugi, — izpriča se častnik i pozdravivši 
kanonika na vojničku, odjuri dalje na konju. 

— Hvala Ti, Bože, da je tako prošlo! — govo- 
raše poluglasno preda se kanonik. — Prava sreća, 
da je utekao ! 

Kanonik zapovjedi kočijašu, da brže potjera. 
Bojao se je, da ne bi onomu častniku palo na pa- 
met, da za njim pojuri i opet ga sustavi, a možda 
čak i na Zelinu sobom povede. 

Nu častnik nije već ni mislio na kanonika, nego 
je oštrim kasom dalje jurio, oštro pazeći na sve pro- 
laznike, koji su cestom išli, jahali, ili se vozili. 

Počinuvši u Sesvetah, krenu dalje i još za visoka 
sunca stiže pred zelinski župni dvor. Husari, kako 
su bili napućeni, obkoliše dvor sa svih strana, da 
ne bijaše nikomu moguće iz dvora kroz njihov obruč 
umaknuti. 

Pred kućnim pragom dočekala častnika župni- 
kova majka, sva blieda i drhćući kao šiba na vodi. 

— Tko ste Vi? — upita osorno častnik staricu, 
sjedeći na konju, koji bijaše vas znojan i prašan. 

Tomić: Za kralja. II. 20 

— Ja sam, milostivi gospodine, majka župni- 
kova, — odgovori drhćućim glasom starica. 

— Što drhćete? — prodera se na nju častnik. 
— Nemam posla s Vami, već s Vašim dobrijanom 
sinom. 

— Njega traži Vaša milost? — upita starica 
plaho i tjeskobno. 

— Njega da... župnika zelinskoga... 


— On je noćas odputovao ... — izmuca starica. 

— Odputovao?... — ponovi zlovoljno častnik. 
— Kamo je odputovao... na kako dugo vrieme... 
Razvežite jezik i govorite | 

— Ah Vaša milosti! — odgovaraše starica sla- 
bim, prekidanim glasom, — odputovao je, nu ja ne 
znam ni kamo, ni na kako dugo vrieme... 

— Utekao je pop! — reče porugljivim glasom 


častnik, okrenuvši se iza njega na konju sjedećemu 
brkatomu stražmeštru. 

 — Konji su umorni i momčad je umorna! — 
primieti brkajlija. 

— Znam! — odgovori častnik, pa okrenuvši se 
k starici reče strogim, zapoviedajućim glasom: — 
Mi ćemo tu ostati i večerati i noćiti, a trošak neka 
plati krivac. Za mene da bude gore spremna soba 
i dobar krevet... 

Starica zadrhta. Slutila je, da će joj ti nemili 
gosti sav dvor oplieniti. I nije se prevarila. Otvorili 
su pivnicu i nosili iz nje na škafove najbolje vino; 
zašli u staju i izabrali u njoj najbolju telad i janjad 
za ražanj. 

U čas planule su vatre u dvorištu župnikova 
dvora, uz koje su vojnici spremali sebi večeru, birane 
pečenke. Vino se je nosilo i pilo bez računa i raz- 

uzdalo vojnike do mahnitanja. Starica ne mogavši 
gledati tu žalost i taj zulum, utekla nekamo u selo 
i nije se vratila kući. Ostavila je kuću na slugama, 
koji su se brzo sprijateljili s husari i pomogli im 
tamaniti dobro svoga gospodara. 

Kasno u noć trajala je gostba i pijanka razka- 
lašenih vojnika, dok nije častnik, koji je kao paša 
sjedio u gornjih odajah, zapovjedio, da bude mir. 
Išao je spavat. 

Susjed župnikov, vlastelin Domjanić, bijaše za 
dobe obaviešten o svem, što se je dogodilo i dade 
odmah privući most k sipu oko svoga dvora. Poslije 
duga vremena opet jedan put! Ti otimači neće lje 
u njegov dvor uljezti, pa ako uztreba, on će i vodu 
napustiti u obkop, a na sipove dovući i stare topove, 
koje je u pripremi imao. 

Nu do toga nije došlo. Sutra dan oko podne, 
kad su svoj mamurluk prospavali, pošteno se po- 
gostili i ponapili, i za sretan put razgrabili u žup- 
nikovu dvoru jestiva, što su samo sobom mogli po- 
nieti, krenuše vojnici sa svojim častnikom na čelu 
put sv. Ivana. : 

Tu je častnik husarski potražio velikoga sudca 
i predao mu vlastoručno pismo od samoga bana. 

— Bene, — reče pokorni veliki sudac smata- 
jući list, — mi ćemo po nalogu Njegove ekscelencije 
pohvatati dat seljake, koji su napadali mladoga sudca 
i ranili, i kazniti ih po zasluzi. Vicejudlium (vice- 
judex nobilium, podsudac) Poldrugač poći će s Vami, 
da te bundžije pohvata i u zatvor dopremi. Bude li 
pobune, Vaše gospodstvo zna, što ima činiti. 

— Povezat ću ih za konjske repove, — reče 

de 

bahato častnik, u kom je još kipjelo jučerašnje i da- 
našnje vino, — i ravno u Zagreb odvesti. 

Mladi sudac Poldrugač, već po svojoj šljivarskoj 
naravi, bijaše velik neprijatelj kmeta seljaka... 
Bila mu je prava naslada, kad je mogao seljaka 
tlačiti i globiti. Zato mu je i ovaj nalog, da uz po- 
moć krajiških husara pohvata seljake, koji su zlo- 
stavili Zerca, dobro došao. Nekoje krivce i glavne 
vikače imenovao mu je sam Zerec, a ostale morali 
su mu kazati sami uhvaćenici, koje je na derešu 
tako dugo batinjati dao, dok nisu odali svoje dru- 
gove. 

Za tjedan dana pratili su husari iz sveto-ivan- 
skih uza do stotinu seljaka, mužkaraca i žena u 
Zagreb, gdje su predani judicijarnoj tabli, da im 
sudi, 

Sredinom mjeseca lipnja, kada su se carski mje- 
rači i cjenitelji najviše mučili svojim poslom, nate- 
žući se kojekako s vlastelom, kmetovima, župnicima, 
dapače i samim činovnicima, proleti poput munje 
glas po svoj Hrvatskoj, da car dolazi u staroslavnu 
ovu kraljevinu. 

»Car dolazil“ Te dvie rieči letjele su od usta do 
usta i čarobnom silom razigravale duhove. Ako se 
je i znalo, da su od dvora potekle sve te protuustavne 
reforme, koje su stvorile u zemlji nepodnosljivo stanje 
i onaj zagušljivi uzduh, u kom je izdisao stari hr- 
vatski život, ipak je neka utješljiva slutnja obuzela 
svačije srce, da će carev dolazak popraviti te nemile 
odnošaje u zemlji i ostaviti za sobom tračak nade u 
bolje vrieme. 

Mislilo se: sabrat će se oko njega prvaci i bo- 
ljari naroda, pa mu izjadati sve jade, koji nas muče; 
on će sam svojim pronicavim pogledom vidjeti ne- 
zadovoljstvo, koje vlada, obaviestit će se po svojoj 
navadi o cielom stanju kraljevine i nije moguće, da 
ne će dati stvari drugi pravac, koji odgovara duhu 
naroda i ustavu zemlje. 

Uvjerit će se, da ban Balaša nije čovjek, koji 
dostojno vlada banskim žezlom u njegovo ime, već 
da je omražen svuda kao protivnik vladajuće vjere 
u zemlji i kao čovjek nasilan, a k tomu razuzdan, 
koji je bez zazora vodio život nemoralan i time 
mnogim porodicam okaljao pošten glas i razorio svu 
domaću sreću, 

Kazat će se caru, da stališi uzdišu za svojimi 
starimi uredbami, da nije bila sretna misao, zabra- 
njivati skupštine županija i uvadjati tako zamašne | 
reforme bez privole sabora, koji je zvan, da o njih 
vieća i zaključke stvara. 

I to će mu valjda reći, da je novimi komisari- 
jati povriedjena cjelokupnost kraljevine Ugarske i 
kraljevine Hrvatske, da su pobrkane uzakonjene gra- 
nice jedne i druge zemlje i da se to nezakonito stanje 
što prije dokinuti mora. 

Ove i mnoge druge nade spajali su očajani hr- 
vatski stališi s dolazkom carevim u Zagreb, premda 
je bilo i takovih, koji se od toga dolazka nisu ni- 
čemu nadali, jer je poznato, da je car dobro promislio 
sve svoje reforme i kad ih je jedanput uveo u život, 
da ih tako lahko opozvati ne će. 

Oko polovice mjeseca lipnja krenuo je car iz 
Beča najprije u Hrvatsku. Udario je preko njemač- 
koga Gradca, odkuda je imao stići u Zagreb. Ban 

Balaša dobio je potanke obaviesti o carevu putu i 
sve se je čudilo, da se on ni ne miče radi svečana 
dočeka vladareva u glavnom gradu kraljevine. 

Službeni ljudi uzvrpoljili se, ne znajući, kada će 
car stići i kako ima da bude dočekan. Preko noći 
ne dadu se upriličiti sjajne priprave. Tomu treba 
vremena, a s vremenom ne mogu računati, jer im 
ništa nije poznato o carevu dolazku. Podjoše, dakle, 
k banu i umoliše ga, da im za dobe dade potrebite 
naputke. 

— Njegovo Veličanstvo, — odgovori im suho 
ban, — zabranjuje si svaki svečani doček. Njegovo 
Veličanstvo ne želi vidjeti nikakovih parada, ni sve- 
čanosti, nego hoće, da vidi lice zemlje onako, kao 
kad njega nema u našoj sredini. Bude li koga trebao 
od Vas, ili od ostale gospode, toga ću ja već pozvati. 

— Mudar, plemenit vladar! — govorahu medju 
sobom dostojanstvenici kraljevine, premda im nije 
išlo u glavu, da car, vladar tako prostrane i moguće 
države putuje i dolazi u gradove kao svaki obični 
čovjek. 

Bilo ih mnogo živućih, koji su se sjećali sjajna 
i oduševljena dočeka, kad je Josip II. godine 1775., 
kao car rimski, prvi put posietio grad Zagreb i 
odavle krenuo u vojnu krajinu, ter ju svu proputovao. 
Onda je bilo slave nevidjene, svečanosti i obćega 
oduševljenja, a sada ima proći sve tiho i mirno i to 
po samoj želji carevoj. | 

Kako je ban Balaša rekao, tako se je točno sve 
i izpunilo. Bilo ih je samo nekoliko, koji su znali 
za dan, kada će car prispjeti u Zagreb, i ti su po 
nalogu Balašinu imali čuvati tajnu. U biskupovu 
gradu, koji je poslije smrti biskupa Galjufa stajao 

prazan, bijahu jednostavno priredjene sobe za cara 
i njegovu pratnju. 

Jedne večeri, kad se je već sumrak počeo hva- 
tati, uvezlo se do šest kočija u dvorište biskupova 
grada. Nitko nije mogao slutiti, da je to car. U 
susret do sv. Ivana (jer je car došao bio preko Op- 
tuja i Varaždina) išao mu je samo ban Balaša i ve- 
liki župan, ujedno podpredsjednik kraljevske table 
Nikola Škrlec, a u Zagrebu pred pragom biskupova 
dvora dočekao ga jedini kapitularni vikar Popović 
sa dvorskim županom. 

Istom sutra u jutro pročulo se u Zagrebu, da je 
car došao, pa se je ljubopitna svjetina stala sakup- 
ljati oko biskupova dvora i po kaptolu, ne bi li ga 
ugledala, ako bi se kamo izvezao. Ali car nije cio 
dan nikamo izilazio, pa mu je i sveta misa čitana 
u kapelici biskupova dvora. 

Već za rana bijaše u njega general de Vins, 
koji je caru izviestio o stanju četa, stojećih pod nje- 
govim zapovjedničtvom, onda o stanju pučanstva u 
vojnoj krajini, kamo je putovati kanio. Osobito se 
je car brinuo da sazna, kakovo je imovinsko stanje 
krajišnika, da li imadu dosta hrane i kakova će biti 
ljetina, da li će moći stoku prehraniti itd. General 
de Vins, znajući, da car ima doći, proputovao je na 
brzu ruku sve te krajeve, pa je mogao potanko od- 
govoriti na careva pitanja, koja je unapried očekivao. 
General je opisao dosta povoljno stanje krajine, što 
je cara veoma razveselilo. Bilo je, dakako, stvari, 
koje je mudro zamučao, kao na pr. da pučanstvo 
diljem suhe medje mnogo strada od provala i raz- 
bojničtva Turaka, koji su im kuće palili, ljetinu s polja 
odnosili, stada grabili, pače i mirne ljude ubijali i 

opljačkali. Ali to su bile iznimke, a u te krajeve nije 
cara ni put njegov vodio; zašto da ga uznemiruje ? 

— Drago mi je čuti, — govoraše car generalu, 
— da nije zlo tomu narodu, koji doprinosi najveće 
žrtve za moje priestolje. Ja Vam preporučam, da se 
za nj i nadalje otčinski brinete i nastojite, da uzdr- 
žite u njem neokaljanu vjernost i privrženost prama 
carskoj Našoj kući. 

Za generalom došao je na red ban Balaša, koji 
je imao da izviesti caru o tečaju javne uprave i 
sudstva u zemlji. Car ne bijaše nimalo zadovoljan 
s onim, što mu je ban izviestio. Doznao je iz komi- 
sarovih usta, da od namještenih činovnika u upravi 
i sudstvu ima tek neznatan broj, koji su dorasli svojoj 
službi; najveći dio da su sami okorjeli Verbčczyanci, 
koji ni ne shvaćaju viših zadataka javnoga svoga 
zvanja. Njemački jezik kao službeni zadaje silnih po- 
težkoća. Ni sudbeni činovnici, koji su morali od pr- 
voga početka službovati tim jezikom, nisu kadri da 
to čine. Oni, koji umiju njemački, moraju pomagati 
svojim drugovom, koji doduše prilično govore nje- 
mački, ali se u službenom slogu nikada pokušali 
nisu. Radi toga da zapinje brzo uredovanje. O _iz- 
mjerbi i procjeni zemljišta, koja se je upravo izvo- 
dila, morao je ban priznati, da vrlo sporo napreduje 
i da nema ni govora o tom, da bi taj posao, kako 
je vladar odredio, bio gotov do konca listopada. Ban 
se je tužio caru, da velikaši, vlastela i svećenici prave 
najveće neprilike mjeračem i cjeniteljem, ali tako 
lukavo, da ne može proti njima uviek postupati. Spo- 
menuo je caru i slučaj na Zelini sa župnikom Ko- 
vačićem, što si je car posebno pribilježio. 

— A Vaši činovnici, što rade oni? — pitaše 

car. — Niesam li odredio, da oni imadu svojski ići 
na ruku izaslanim oficirom i inžinirom, koji gruntove 
mjere i ciene? 

— Dobili su oni najstrožije naloge od mene... 
— odgovori Balaša, — ali su suviše glupi, a da bi 
vršili te naloge po previšnjoj intenciji Vašega Ve- 
ličanstva. Kada bi htio biti strog i bezobziran, morao 
bih je sve s reda odpustiti iz službe. 


— Ah, baš sam loše sreće! — uzdahnu žalostno 
car. — Sve moje i najplemenitije osnove, koje sam 
zasnovao za sreću mojih naroda, ne mogu da uhvate 
koren. A tko je najviše tomu kriv? ... Moji službe- 
nici... koji tako nehajno postupaju u stvarih, koje 
svu moju dušu izpunjuju... 

— Vaše Veličanstvo neka najmilostivije uvažiti 
blagoizvoli, — primieti ban, koji se osjeti pogodje- 
nim tom izjavom carevom, — da sam ja ovdje tek 
nekoliko mjeseci, a da su jedva dva mjeseca minula, 
što je novo činovničtvo imenovano... 


— Nisam baš Vas mislio, dragi Balaša, — od- 
vrati mu car, — ja poznajem Vašu odanost i vjernost 
prama uzvišenom mojem priestolju, — poznajem i 
Vašu energiju... pa se nadam, da ćete Vi una- 
priediti, što je krivnjom okolnosti pozaostalo u Vašem 
komisarijatu ... Ja samo velim, da ovako ne smije 
dalje ići i da se izmjerba i procjena posjeda ima 
najvećom brzinom obavljati... Moja je nestrpljivost 
velika... to neka Vam služi na ravnanje... 


Ban Balaša razabirao je ipak iz svih tih rieči, 
da je car nezadovoljan i zakleo se u sebi, da će od- 
sele nesmiljeno postupati. 

— Ja se usudjujem nadati se, — reče ban ponizno 

se klanjajući, — da će moj rad steći previšnje za- 
dovoljstvo Vašega Veličanstva. 

— Sada me odvedite u akademiju, — reče car, 
dohvativši svoj trouglasti klobuk sa stola, kojim si 
odmah pokri glavu. — Hoću da čujem predavanje 
iz kurijalnoga sloga... To je za sada najvažniji za 
me predmet, koji treba da mladi pravnici uče... 

Car i ban sjedoše u karuce i odvezoše se u kra- 
ljevsku akademiju. Premda se nije znalo, hoće li car 
posjetiti taj zavod, činilo se ipak, da su bili spremni 
na to. Kao da je iz oblaka pao, stvorio se u jedan- . 
put na ulazu u zgradu kraljevski vrhovni ravnatelj 
školstva Nikola Škrlec, podpredsjednik kraljevske 
table i veliki župan zagrebački. 

— Ai Vi ste tu! — pozdravi ga kao dobra 
znanca car. | 

— Uviek na službu spreman Vašemu Veličan- 
stvu! — odgovori Škrlec duboko se klanjajući. 

— Dragomi je, da Vas tu vidim! — reče milostivo 
vladar. — Odvedite nas u tečaj, gdje profesor Lehnau 
predaje ,stilum curialem in idiomate germanico“! 

Škrlec povede na to cara i bana u prvi sprat, 
gdje je Lehnau mladoj gospodi pravnikom predavao 
novi za njih predmet. Čim je car stupio na vrata 
sobe, skočiše mladi pravnici na noge, sluteći, da je 
to car, dočim se je Niemac profesor tako duboko 
klanjao, koliko se je samo nizko prignuti mogao. 

— Nastavite samo! — zapovjedi car profesoru, 
a djakom dade rukom znak, da sjednu. 

Kod table stojao je u taj čas, kad je car unišao, 
s kredom u ruci mator već pravnik iz hrvatskoga 
Primorja, s kojim se je prije profesor Lehnau mučio, 
davši mu dosta lahku zadaću iz sloga kurijalnoga. 

Imao je baš prevesti na njemački jezik početak, 
kojim su izdavane bile osude distriktualne tabule 
kraljevina Hrvatske, Slavonije i Dalmacije. 

Na tabli bijaše napisano: Per tabulam regnorum 
Dalmatiae, Croatiae et Slavoniae districtualem re- 
giam in causa Ignatii N., adversus Stephanum N,, 
in puncto revindicationis boni Lukavec super inro- 
tulatis die.... actis judicatum est (Kraljevska di- 
striktualna tabula kraljevina Dalmacije, Hrvatske 
i Slavonije sudila je u sporu Ignjata N. proti Stje- 
panu N. radi povratka dobra Lukavca, nakon uskla- 
djenih spisa dne....). 

Jadni Primorac nije nikako pogoditi mogao, kako 
bi taj stavak preveo u njemački, premda ga je pro- 
fesor već prije preveo i djakom izdiktovao. Razumio 
je podpuno svaku rieč, ali da to prevede u njemački 
jezik, nije nikako išlo. Ubogi profesor bijaše u sto 
neprilika. Taj Primorac bijaše inače jedan od naj- 
boljih djaka, ali iz službenoga sloga njemačkoga 
nije bio dosele pitan. I tako je nespretni profesor, 
koji je mislio s tim djakom blistati pred Njegovim 
Veličanstvom, užasno nagrajsao. Pa kako je samo 
izpitanik izgovarao njemačke rieči! Tko nije znao, 
o čem se radi, ne bi ni pogodio, što izgovara. Bi- 
jaše to tako tvrd, smršen izgovor, da bi se čovjek 
mogao unapried zakleti, da taj mladić ne će nikada, 
dok bude živ, naučiti njemački jezik. 

Caru je već dodijalo gledati te muke. 
| — Ad locum (na mjesto)!... — zapovjedi djaku. 
— Alius (drugi)!... 

I profesor pozva tiho drugoga, svakako jednoga 
od najboljih, ako ne najboljega. Ali i taj ne bijaše 
puno sretniji. Išlo je mučno kao preko trnja i ko- 


816 


rova, da je profesora sve znoj na čelu probijao. 

Carevo lice potavni... 

— Satis est! — reče zlovoljno, a onda, okre- 
nuvši se banu, progovori poluglasno njemački, da 
je puno više očekivao i da ga ovakav slabi uspjeh 
zadovoljiti ne može. — Treba više ura opredieliti 
za taj predmet, inače moja naredba o službenom 
njemačkom jeziku ili će ostati na papiru, ili ću biti 
prisiljen za prvi početak poslati strane ljude u zemlju. 

Djaci su slabo razumjeli, što je car banu go- 
vorio, ali jadni profesor razumio je svaku rieč. Bilo 
mu je, kao da mora poluditi. Kad je car otišao iz 
sobe za predavanje, sasuo je čitavu tuču ukora i 
pogrda na svoje djake, koji mu izprva odvratiše 
zlovoljnim mrmljanjem, a kasnije glasno očitovaše, 
da oni nisu krivi, što je taj jezik tako tvrd i težak, 
pa im ne ide u glavu. Da nisu glupi, dokazali su 
tim, da su brzo i lahko naučili mrtvi jezik latinski, 
ali medju tim jezikom i njemačkim golema je razlika. 

Na svom povratku u biskupov grad bijaše car 
neprestano zlovoljan i mučaljiv. Činilo se, da o nečem 
razmišlja. 

— Istina je, — progovori u jedanput car, koga 
se Balaša nije usudio smetati u njegovim mislima, 
— ovi južni narodi težko nauče njemački... Ja to 
uvidjam i prem nerado, popustit ću u ovoj stvari... 
Vi ćete mi još večeras donieti na podpis naredbu, 
da se uvedenje njemačkog jezika u Vašem komisa- 
rijatu odgadja na dalnje dvie godine dana... Ta 
će se naredba imati odmah dostaviti Mojoj ugarskoj 
kahcelariji radi proglašenja. 

Moglo je biti oko podne, kada se je car vratio 
u biskupov dvor. Po njegovoj naročitoj odredbi nije 


817 


ga nitko ondje dočekao i tako podje on sam s ba- 
nom uz stube u svoje odaje. 

Uzpevši se na vrh prvih stepenica, opazi car 
sučelice sebi veliku ploču od papira, izpisanu veli- 
kima slovima. Pristupi tamo i stade na glas čitati: 


Ave caesar | 

Fatalia quator C(e)e 
Corona, Conscriptio, 
Commissariatus, Contributio, 
Salutant Tel“ 


(Zdravo care! 

Zlokobna četir C(e)e 
Kruna, konskripcija, 
Komisarijat, kontribucija 
Pozdravljaju Te!) 


— Hm! — smiešio se car. — Nije loše... Či- 
tajte, dragi Balaša | | 

Ban pristupi i za čas preleti okom, što bijaše 
velikimi pismeni na ploči. 

— To je nečuvena drzovitost! ;.. — reče ban 
razdraženim glasom, da li iskreno, ili ne, — to Bog 
znade. 

— Zašto?... — prihvati car brzo rieč. — Meni 
se dapače taj paskvilić veoma svidja. Vrlo je objek- 
tivno pisan, — nastavi car šaljivo. — Moji bečki pa- 
skvilanti nisu tako obzirni s mojom osobom. Sjećate 
li se onoga paskvila, što ds prije više godina nadjen 
u Augartenu: 


»Joseph premier aimable et charmant, 
Joseph second scorpion et tyran.“ 
(Josip prvi mio i ljubezan, 
Josip drugi skorpijon i tiran.) 

— To je uvredljivo i osobno, ali u ovom pa- 
skvilu nema nikakove osobne uvrede. 

— Ali je svakako nedostojan postupak napram 
previšnjoj osobi Vašega Veličanstva. — reče ban. 
— Ja ću dati tu stvar strogo iztražiti... 

— Ne ćete, dragi moj komisaru! — prekinu mu rieč 
car. — Čitav sviet znade, a jamačno je i Vam poznato, 
da sam napram paskvilantom vrlo liberalan. Car je, 
rekavši to, sigurno mislio na onaj slučaj, kad 
je proti njemu izašao ogorčeno pisani pamflet radi 
toga, što je jedan židovski bogataš kupio na dražbi 
po carevoj odredbi izpražnjen samostan. Kad su se 
njegovi dvorani snebivali i nagovarali cara, da dade 
potražiti krivce, on ne samo da ih nije poslušao, 
nego je dao taj pamflet tiskati i naredio, da se u 
svih knjižarah prodaje za šest novčića, koji se je 
novac imao siromakom razdieliti. Time je car po- 
stigao dvoje: dobio je nekoliko tisuća za uboge, a 
osim toga razoružao je svoje protivnike, koji nisu 
više paskvilima na nj napadali. 

— Ovaj papir neka ostane na mjestu, gdje je 
sada prikovan, — zapovjedi car, — da ga mogu čitati 
sva gospoda velikaši i zastupnici klera, koje sam 
pod večer k sebi naredio. 

Careva zapovied morala se je točno izpuniti. Bis- 
kupski slobodnjak stajao je sve do večeri kraj one 
ploče i čuvao ju, da je ne bi nitko odonud skinuo. 

Na večer istoga dana, oko sedam sati, došli su 
in corpore u biskupski dvor svi pozvani k caru ve- 
likaši i to grofovi: Ivan Erdčdy, kasnije ban hrvatski, 
Petar Sermage, Franjo Drašković, Adam i Ivan Oršić, 
Žiga Vojkffy, Karlo Pejačević, Franjo Patačić, Adelmo 
Petazzi i Josip Keglević, zatim baruni: Pavao Rauch, 

Ferdinand Kulmer i Nacio Magdalenić. Od kaptola 
bijahu prizvani: kapitularni vikar i prior vranski 
Franjo Popović, pa kanonici Ivan Josipović, Mirko 
Raffay, Franjo Sebastianović, pastir Arkadije,i Makso 
Vrhovac, rektor zagrebačkoga sjemeništa. 

Točno u sedam sati došao je car iz svoje pi- 
sarne u dvoranu, gdje su na nj čekali sakupljeni ve- 
likaši i crkveni uglednici. Za njim unidjoše ban Ba- 
laša, veliki župan Škrlec i general de Vins. 

— Drago mi je, što su se gospoda potrudila 
ovamo! — poče govoriti car prostodušnim, ljubeznim 
načinom, promatrajuć velikim svojim očima sabrane 
velikaše i svećenike, koji su svi došli u sjajnom, sve- 
čanom odielu. — Riedko vidim gospodu iz Hrvatske 
u Beču, a i meni silni poslovi ne dopuštaju, da češće 
k Vama zalazim. Da, minulo je više od deset godina, 
kako sam prvi i zadnji put u Zagrebu bio. Predsta- 
vite mi gospodu! — zapovjedi na to car, okrenuv 
se k banu. 

Ban Balaša predstavi redom velikaše i zastup- 
nike kaptola, od kojih mu bijahu nekoji već odprije 
poznati, kao Sermage, Erdody, Petazzi, Rauch i vikar 
Popović. I ime Magdalenić činilo mu se je poznato, 
jer je, čuvši ga, pogledao preda se, kao da se ne- 
čemu dosjeća, pa se je jamačno i dosjetio, da je ve- 
likaš, koji to ime nosi, bio jedini od Hrvata u onoj 
ugarskoj deputaciji, koja je došla pred Njegovo lice 
prosvjedovati radi prenosa Stjepanove krune u Beč. 
Moglo se je to opaziti na dosta neprijaznu pogledu, 
kojim je car omjerio baruna. 

Kad je bila svršena predstava, stupi car u sre- 
dinu dvorane, pa okrenuv se prama Balaši i drugoj 
dvojici, koja su ga dopratila u dvoranu, reče: 

— Gospoda neka počekaju na me u mojoj pisarni! 

Time je rekao vladar, da želi s pozvanicima na 
samu govoriti. Na to se ban, Škrlec i general du- 
boko naklone caru i izadju iz dvorane istim pravcem, 
kojim su bili došli, a vrata se za njima zatvoriše. 

Car sjede u fotelj i udobno se u njem nasloni. 

— Gospoda će se možebit dosjetiti, — poče car 
odmah za tim govoriti, — zašto sam ju pozvao k sebi. 
Putujući kroz Zagreb, htio sam svakako osobno 
čuti, što misle velikaši i uglednici ove kraljevine o 
sadanjem stanju. Nije mi, doduše, to nikakova tajna, 
jer sam iz službenih izvještaja dovoljno razabrati 
mogao, da gospoda nisu nimalo zadovoljna s mojimi 
reformami, a najviše da su ozlovoljeni mojim re- 
skriptom, koji se tiče izmjerbe i procjene posjeda. 
Priznati moram, da se i nisam nadao drugomu raz- 
položenju s Vaše strane. Već prije, nego je izdan 
reskript, bijaše poznato, za čim ide ta nova reforma. 
Moja je želja, da svi staleži jednako u pravednom 
razmjeru doprinose za potrebe državne. Po Vaših 
dosadanjih zakonih bijaše plemstvo prosto od pla- 
ćanja poreza, a porez plaćao je neplemić i kmet. 
Pitam sada, na kojoj je strani pravednost?... Dok 
su plemići bili jedina obranbena snaga države i što 
je glavno, dok su oni sposobni bili braniti državu 
svojom insurekcijom i ovu uzdržavati, dotle su Vaši | 
zakoni mogli biti dobri i ne bi se u njih diralo. Ali 
pomislite si, gospodo, sadanje odnošaje. Sve države 
oko nas nastoje, da imadu dobro uredjenu, stalnu 
vojsku. Si vis pacem, para bellum. Što je starodavna 
insurekcija naprama sadanjoj vojsci? Nije dosta dan 
danas imati srca i snage, nego i bojne vještine. Što 
bi mogla, recite sami, opraviti insurekcija proti dis- 


321 


cipliniranoj vojsci Francezke,:. Pruske, pače i same 
Turske? Naša dobro ustrojena i vrstno vodjena vojska, 
koju je nezaboravna moja majka utemeljila, jedva se 
je mogla održati proti neprijateljem moga priestola. 
To morate i sami uvidjeti. Vremena su i sada burna 
i svaki čas mogli bi imati rata s portom. Trebat će, 
da dignemo silnu vojsku na noge, a za to treba i 
mnogo novaca. Ako plemstvo nije kadro sastaviti 
valjanu i brojem jaku vojsku, onda se moram ja, 
koji sam odgovoran za dobro moje države, pobri- 
nuti za to, ali plemstvo mora plaćati za uzdržavanje 
vojske... Ili zar tražite, gospodo, da bude sav teret 
svaljen na ledja uboga seljaka, koji i onako već dosta 
nosi? Možete li takova šta zahtievati kao ljudi i kao 
patriote?... Ja hoću, dakle, da se vrši pravednost 
i da sustav porezni u mojoj monarkiji bude pravedan... 
Svaki treba da plati za državne potrebe prema 
tomu, koliko ima. Zato sam odredio, da se posjedi 
mjere i ciene, pa to Vi zovete povredom svoga 
ustava... 

— Vaše Veličanstvo ipak će milostivo dopustiti, 
— primieti grof Sermage, — da o porezu ima odlu- 
čivati sabor, sporazumno s krunom, a toga nije bilo. 

— Ali će biti, dragi grofe! — upade mu u rieč 
car. — Nisam li dao objaviti, da ću radi ove stvari 
sazvati sabor i priobćiti mu moje predloge? Ali ti 
predlozi moraju imati dobro proučenu podlogu, a ta 
je podloga, da se zna, koliko tko ima posjeda i ko- 
liko treba da od njega plaća... Onda neka sabor 
stvori zaključak... Vidjet ću, hoće li moći prigo- 
varati mojim osnovam... Koliko su u Ugarskoj i 
kod Vas rogoborili proti konskripciji pučanstva, pa 
je li ta reforma ma u čem povriedila Vaš ustav?... 

Tomić: Za kralja. II. 21 

— Neka najmilostivije izvine Vaše Veličanstvo... 


— uze rieč sada grof Adam Oršić, — ako ću posve 
iskreno govoriti... 
— To i tražim, — primieti mu brzo car, — go- 


vorite što iskrenije, da bar mogu istinu saznati... 
takav mi se govor najviše svidja... 

— Kada dopušta Vaše Veličanstvo, — prihvati 
opet rieč grof, — onda moram kazati, da najveću 
zlovolju medju stališi radja to, da se uvode velike 
novote i reforme mimo sabora. To radja sumnju i 
bojazan u naših srcih. Naše je staro pravilo: nihil 
de nobis, sine nobis... Ima medju timi novotami, 
koje duboko vriedjaju naš ustav... Evo prenos 
krune sv. Stjepana u carsku riznicu, pa u novije 
doba ti komisarijati, kojih naš ustav nije nikada po- 
znavao, niti ih sada poznaje... Timi komisarijati po- 
remećene su teritorijalne granice kraljevine Ugarske 
i naše kraljevine Hrvatske. Veće povrede jedva može 
biti, a to nas sve napunjuje bojazni, da bi se i to 
pitanje o kontribuciji moglo riešiti neustavnim na- 
činom... 

Grof Oršić govorio je muževno i iskreno, te se 
je moglo opaziti, da su njegove rieči učinile priličan 
utisak na cara. 

— Rekao sam i ponavljam i sada, da će Moji 
predlozi o porezu svakako doći pred sabor, — od- 
vrati car. — A što se tiče komisarijata, tu imate 
formalno pravo, nu zaboravljate, da ja o zemljah, 
koje su pod mojim žezlom, ne sudim onako, kao što 
je pisano u starih Vaših pravicah. Ja ne poznajem hi- 
storičkih granica kod mojih zemalja i mogu te gra- 
nice po volji mienjati i premetati. Pa onda ti komi- 
sarijati nisu stvoreni za vjekove. Može mjesto njih 

doći druga, bolja uredba, uz koju ne će trebati po- 
remetiti granice susjednih kraljevina... U ostalom 
se gospoda varaju, ako misle, da je mojimi komi- 
sarijati okrnjen teritorij Ugarske i Hrvatske. Taj 
ostaje i ima ostati, kakav je bio, niti mogu komi- 
sarijati na tom išta promieniti. 

— Ali je ipak veći dio Slavonije time uzet izpod 
banske vlasti, — reče grof Ivan Erdčody, — ciela 
virovitička i sriemska županija pala je pod pečuhski 
komisarijat... | 

— Zato je dospjela zaladska zupanija pod zagre- 
bački... — primieti car, — ali zato ostaje teritorij 
Ugarske i ove kraljevine netaknut. Moguće, da bi 
bolje bilo, da je područje komisarijata ustanovljeno 
s obzirom na granice jedne i druge kraljevine, moguće, 
da ću ja tu stvar s vremenom i izpraviti, — ali 
in regnis sociis (sdruženih kraljevinah), kao što je 
Ugarska i Hrvatska, ne bi se smjela toliko izticati 
nepovredivost teritorija . .. 

— Ne da se ipak tajiti, — odvrati na to grof 
Erd6dy, — da je to zaokruženje komisarijata izazvalo 
veliku zlovolju u obje kraljevine. Svaka zemlja valja 
da pazi na granice svoje kao na oko u glavi i mi 
zato najsmjernije molimo Vaše Veličanstvo, da žu- 
panije virovitičku i sriemsku pripoji zagrebačkomu 
komisarijatu, a zaladsku da iz njega izluči... 

— Ja ću Vašu molbu temeljito izpitati i uvjerim 
li se, da takovo zaokruženje komisarijata neće biti 
na uštrb uprave, ja ću Vašu želju uvažiti, — odgo- 
vori car. — Veseli me, da s pouzdanjem govorite sa 
mnom. Vi ćete se uvjeriti, da niste uviek pravo radili. 
Gdje je moguće, gdje je nuždno ili probitačno, ja ću 


popustiti i inače odrediti. Tako sam eto i glede uve- 
*k 

denja njemačkoga jezika i bez Vašega posredovanja 
odredio, da se počeka s tim uvedenjem još podruga 
godina. Doduše ,lingua germanica“ nije napisana 
na onoj ploči, kojom sam ovdje počašćen i koju ste 
k meni idući mogli vidjeti, ali ja sam se sam uvjerio, 
da je to produljenje roka nuždno, pa sam popustio. 
Ja ne želim ništa tako vruće, kao to, da se uvjerite 
o najboljih mojih namjerah, kad izdajem reforme. 
Vjerujte mi, da mi je uviek i jedino pred očima dobro 
mojih naroda. Zato me i boli, kada iskrene moje na- 
mjere susretate s nepovjerenjem. Želio sam, da se 
ne opirete izmjerbi i procjeni posjeda, ali ta želja nije 
se izpunila. Razumio sam, da se mojim mjeračem i 
cjeniteljem prave kojekake zapreke, da ih svuda. ne- 
milo susretaju i primaju, što više da nisu ni od in- 


sulta sigurni... S velikim sam negodovanjem čuo, 
da se i Vaši župnici, — i tu pokaza car rukom ka- 
pitularnoga vikara, — ne vladaju korektno. Jedan 


Vaš župnik kriv je, da je puk zlostavio komisarova 
pouzdanika i županijskoga činovnika. To su vrlo ža- 
lostne stvari, gospodol... Župnici su za to, da pro- 
poviedaju puku posluh i štovanje prama oblasti, a 
ne da bune narod! ... | 

Siedi vikar stupi jedan korak napried i pokloniv 
se smjerno, poče govoriti staračkim, drhćućim glasom: 

— Neka mi je dozvoljeno opaziti, da Vaše Ve- 
ličanstvo nije o stvari vjerno obaviešteno. Onaj zlo- 
stavljeni činovnik jeste najomraženiji javni službenik 
u cieloj županiji. Bila je vrlo nesretna misao, da je, 
preodjeven u seljačko odielo, došao uhoditi župnika 
i puk, koji ga iz dna duše mrzi, pa je jedva dočekao 
zgodu, da može izkaliti svoj gnjev na tom mrzkom 
čovjeku. Dopuštam, da je i župnik pogriešio, kad je 

prepoznavši uhodu upozorio na nj puk. Ali ta uhoda 
je zakleti neprijatelj župnikov, i ja mislim, da bi i 
mnogi drugi u takovih prilikah isto uradio, što i župnik 
zelinski. | 

— Prečastni kapitularni vikar, — oglasi se sada 
grof Žiga Vojkffy, koji je jedva uvrebao zgodu, da 
do rieči dodje, — govorio je podpunu istinu. Onaj 
župnik je čovjek valjan i obće štovan; jedina mu je . 
mana, da je žestoke ćudi; usuprot onaj zlostavljeni 
činovnik poznat je malovriednik, koji svoje namje- 
štenje u službi ima da zahvali ne možda svojim spo- 
sobnostim i čestitosti, već svojoj mladoj ženi... 

Čuvši te rieči, car se nehotice lecnu i uzdiže 
glavu. Ubezeknutim velikašem učinilo se, kao da je 
tračak smieška preletio preko careva lica. 

— Neka mi milostivo oprosti Vaše Veličanstvo, 
— nastavi grof, koji se nimalo nije smeo radi svoga 
preslobodna, možda i nedolikujućega govora, — ako 
govorim onako, kako mi je na srcu. Vaše Veličanstvo 
dozvolilo je preblagostivo, da govorimo što iskrenije 
i ja se tom premilostivom dozvolom služim, pa se 
uslobodjujem najpokornije uvjeriti Vaše Veličanstvo, 
da naš gospodin carski komisar nije bio najsretnije 
ruke, kada je imenovao činovnike u svom komisa- 
rijatu. Ponamjestio je svoje uhode i prilizice bez ob- 
zira na sposobnost i poštenje. Od takovih činovnika 
ne može nitko imati nikakove koristi. Veli se: vršit 
će se nadzor!... Što hasni nadzor, kada temelj ne 
valja? Pa istom ti inžiniri i procjenitelji, koji su po- 
slani u našu zemlju. Ti su pravi bič božji i već go- 
tova kontribucija, da ne trebamo druge... Kamo 
dodju, dolaze na teret pučanstvu. Ne plaćaju nigdje 
ništa. Oni noće, jedu, piju, voze se badava. Sve za- 

zire od njih, kao od kakove zaraze. I pop, i plemić 
i kmet zatvara vrata pred tima nametnicima. 

— Nemoguće! — uzviknu car, ustavši naglo 
sa fotelja. 

— Istina je, Vaše Veličanstvo! — potvrdiše jed- 
noglasno velikaši. 

— A što veli moj carski komisar na to? — upita 
. car, pošetav velikimi koraci izpred reda velikaša. — 
Je li se tko tužio njemu ?... 

— Mi to ne znamo! — odgovori grof _Vojkffy. 
— Gospodin komisar, čim je došao u ovu zemlju, 
držao se uviek daleko od nas velikaša. I mi se njemu 
ne približujemo ... Ali i bez nas on je, mislimo, 
dužan paziti, da oni, koji izvode mjerenje i procjenu 
posjeda, onako ne postupaju... U obće može se ka- 
zati, da taj gospodin komisar nije na svom mjestu... 
Ne poznaje velikaša, plemiće strahuje i izrabljuje 
nedostojnim načinom, svećenstvo prezire i grdi, a 
puku ne pomaže... Neka nam izvoli vjerovati Vaše 
Veličanstvo, da je sadanji komisar Vašega Veličanstva 
stvorio u zemlji obće nezadovoljstvo... 

— Tako je, upravo tako! — potvrdiše iznova 
velikaši i svećenici, medju kojimi se je potonjimi 
osobito izticao siedi kapitularni vikar. 

Car se zaustavi u hodu i podboči se lievom 
rukom. 

— Čudim se... i ne mogu se dosta načuditi, 
gospodo, tomu, što čujem sada iz Vaših usta, — 
uze govoriti car očito uzbudjenim glasom. — Poslao 
sam Vam za bana i komisara muža, koga podugo 
već poznajem i koji se odlikuje sjajnim duhom i ve- 
likim srcem, kao malo koji od mojih komisara u 
Ugarsko]; možda ni jedan. Znao sam, da je važno 

ovo mjesto i zato sam Vam poslao čovjeka, koji 
uživa najveće moje povjerenje. Vi me presenećujete 
Vašimi tegobami i meni je potežko svemu tomu vje- 
rovati. Da li možda nije kriva politička opreka, da 
Vam se moj komisar i ban čini takovim, kakovim 
ga sada meni prikazujete ?.., 

— Ne, ne, Vaše Veličanstvo! — prosvjedovaše 
jednodušno svi prisutni. | 

— Onda moram stvar pravedno izpitati! — reče 
car iza kratkoga razmišljanja. — Moje je načelo; 
audiatur et altera parsl... Vi me razumijete?... 

— Podpuno, Vaše Veličanstvo! — odgovori grof 
Adam Oršić. — To, što je malo prije rečeno proti 
gospodinu komisaru, spremni smo svaki čas u nje- 
govoj prisutnosti ponovno kazati... 

Car je vrlo mnogo držao do svoga ljubimca grofa 
Balaše, koji je od svih ugarskih velikaša najodluč- 
nije pristajao uz careve reforme, krčio mu put medju 
stališi i redovi Ugarske, ne hajući, za to, da ga 
njegovi zemljaci proglašuju izdajicom domovine i 
robskim slugom dvora. Njegov pokrovitelj nije mogao 
vjerovati, da on ne vrši zvanje komisara po pleme- 
nitih njegovih namjerah. To što proti njemu govore, 
biti će sigurno ogorčenost političkih protivnika, koji 
svaku stvar motre sa svoga stanovišta i izopačuju. 
— Nije moguće, — pomisli car u sebi, — da ti ljudi 
u svem pravo imadu. Britka je oštrica, koju su uperili 
u moga najboljega komisara i ja ju moram suzbiti. 

— Malo prije razumio sam, — poče car govo- 
riti, ne obzirući se na rieči grofa Oršića, — da se 
gospoda velikaši tudje od Moga carskoga komisara. 
To ne valja. Da gospoda s njime obće i da poznaju 
njegove nazore i njegove čine, možda bi inače su- 

dila o njem. Ne može me obradovati ta Vaša absti- 
nencija (nehajnost), jer držim, da biste bili dužni u 
slozi s komisarom raditi složno, da se što prije iz- 
vedu liepe osnove, koje sam zasnovao za procvat i 
boljak ove Meni mile kraljevine. Po naputku, što 
ga od Mene ima ban i komisar, dužan se je on bri- 
nuti, da širi naobrazbu, moral (na licih nekojih ve- 
likaša vidio se ironičan smieh), da unapriedi gospo- 
darstvo, obrt i trgovinu, a time i obće blagostanje. 
I ovo moje putovanje ne će ostati bez koristi po ovu 
zemlju. Moja je čvrsta volja, da k moru navratim 
trgovinu sa žitom, duhanom i inimi proizvodi. Zato 
sam odlučio, da se ima graditi dobra cesta od Kar- 
lovca do Senja, a luka na Rieci da se čim valjanije 
izgradi i uredi. U svem tom imadu Me podupirati 
carski Moji komisari, a Vama opet nalaže patriotska 
dužnost, da njih poduprete. Samo u slozi svih du- 
hova i u zajedničkom radu vidim procvat velike Moje 
monarkije i sreću Mojih naroda. 

Car je na to milostivo odpustio sve pozvanike, 
rridržav samo kapitularnoga vikara i kanonika Vr- 
hovca, s kojimi je još neko vrieme razgovarao se o 
Zelinskoj zgodi i o razpustu zagrebačkoga sjemeništa, 
koje je odlučio premjestiti u budim:ski centralni se- 
minar. Kad su velikaši i zastupnici kaptola silazili 
niz stube u dvorište biskupova grada, još je visjela 
ona ploča u hodniku. Time, što je car odredio, da 
ostane na mjestu, gdje je bila pribita, bijaše uništen 
sav utisak, što bi ga inače taj paskvil imati mogao. 

Već se je počeo hvatati sumrak, kada su po- 
zvanici u gustoj hrpi sakupljeni stajali u dvorištu 
biskupova grada. Nisu mogli zatajiti, da je car svo- 
jm prostodušnim načinom obćenja, iskrenim razla- 

ganjem i plemenitošću svojih vladalačkih nakana 
učinio na njih vanredan utisak. 

— Kako sudiš sada o Njegovu Veličanstvu ? — 
upita šutećega grofa Adama Oršića kanonik Seba- 
stijanović, koji se je radovao u svojoj duši, opazivši, 
da je umni vladar već ovim prvim susretajem veoma 
umekšao političke svoje protivnike. 

— Priznajem, — odgovori grof na pol u šali, 
na pol u istinu, — da je opasno puštati se u dulje 
razgovore s Njegovim Veličanstvom. Moglo bi se 
dogoditi, da nas predobije za svoje osnove. 

— Siguran sam, da mene ne će! — reče grof 
Žiga Vojkffy. — Imam izvrstan unguentum (mast) 
proti svakoj političkoj padavici — i udalji se prvi. 

Uz glasan smieh razidjoše se i ostala ugledna 
gospoda, svaki sebi. 

| * 
ie * 

Moglo je biti blizu ponoći, kada se je ban Ba- 
laša odvezao od cara iz biskupova grada. Što mu 
je car govorio, što li mu je sve preporučio, to je 
ostala tajna. Ban nije o tom nikada nikomu ni rječce 
spomenuo. On je u ostalom vladao u Hrvatskoj i 
ponašao se kao i dosele, što je bilo najboljim do- 
kazom, da se ne boji svojih protivnika. 

Jedno je ipak budilo obću pozornost. Župnik 
Kovačić mogao se je mirno vratiti na svoju župu, 
a njegovi župljani, koji su čamili u tavnicah, svojim 
kućama. To bijaše zadovoljština svećeničkomu sta- 
ležu, koga je bahati komisar poniziti nastojao. 

Sutra dan odputova car iz Zagreba s istom prat- 
njom, s kojom je i u Zagreb stigao, put Karlovca. 

Vozeći se po liepu, toplu danu u otvorenih ka- 

rucah, pade mu u oči riedak prizor, iza kako se je 
prevezao preko savskog mosta. Na tratini, kraj sav- 
skoga rukava, razapeli cigani kakovih dvadeset ša- 
tora. Sva je tratina vrvila od članova ciganskih po- 
rodica, koje su se tu na okupu našle. Iz dvie peta- 
kinje točilo se neprestance vino, koje su iz velikih 
vrčeva pili starci, snažni momci, žene, djevojke i 
mala cigančad na obred. Gusle su cvilile kao po- 
mamne, a uz njih su cigani izvodili biesne svoje 
plesne igre. Juškalo se i pjevalo, da je sve orilo. 
Ali prolazećemu najviše je padao u oči oveći vol, 
koga su vrtjeli na ražnju i pekli. Bio je tako velik 
i tovan, da je mogao nasititi svu tu cigansku dru- 
žinu. 

Car dade zaustaviti svoje karuce, kojim su od- 
mah priskočili ban Balaša i veliki župan Škrlec. 

— Što je to, gospodo? — zapita car. 

— Ne bih ni sam znao reći, Vaše Veličanstvo! 
— odgovori Škrlec. — Biti će, da je to ciganska 
svatba. 

— Molim Vas, — zapovjedi car Škricu, — pi- 
tajte te ljude, kakova je to slava. 

Veliki župan stavši na rub ceste mahnu rukom 
staromu ciganinu, koji je držeć lievom rukom vrč 
vina, a desnom šešir, neprestano se klanjao gospodi 
u karucah. Cigani nisu ni slutili, da se medju tom 
gospodom i sam car nalazi. 

Duboko se klanjajući pristupi ciganin velikomu 
županu i skoro puzeći poče se mašati za njegovom 
rukom, koju mu župan s nekim gnjušanjem sustegnu. 

— Što Vi tu radite, cigani? — zapita Škrlec 
oštro. 

— Ha, Vaša milosti, — odgovori blaženo se 
smijuckajući ciganin, na kom se je vidjelo, da je već 
napit, — veselimo se, dok još šta imamo. 


— Je li to svatba? 

— Nije, Vaša milosti! ... Pečemo zadnjega vola, 
koga nam je poklonio premilostivi cesar... 

Veliki župan osupnu se. 

— Kako»... — viknu glasnije na cigana, — 
zar je to ona stoka, koju Vam je car poklonio, da 
se naselite ... 

— Tako je, Vaša milosti!... To je posljednji 
komad. Više nemamo ni blažčeta, sve smo ovako, 
ko danas, veselo potrošili... 

— Ubio Vas Bog! pa Vi se usudiste to uči- 
nitil... — reče veliki župan tako ljutito, da je od- 
mah nestalo smieška s ciganova lica. — Tu ste 
stoku dobili, da se naselite, a ne da se njom go- 
stite... Ha, čekajte, Vi bitange!... 
= — Nismo mi za plug, Vaša milosti! !.. Ciganin, 
ostane ciganin!... 

— Sve ću Vas dati pozatvarati.... — zagrozi 
se župan. 

U to se pričeli i drugi cigani približavati k onomu 
starcu, koji se činjaše, kao da je njihov vojvoda i sta- 
rešina, a i dječurlija ciganska dosjetila se u jedanput 
i počela trčati karucam, kriešteći: krajcar, krajcar! 

-— Natrag, natrag! — zagrmi župan, dignuvši 
\prieteći desnicu u vis. I sbilja odrasliji odstupiše a 
djeca popadaše na koljena, uzeše ljubiti zemlju i ne 
mičući se s mjesta vikahu neprestano, kao žabe u 
sboru: krajcar, krajcar | 

— Što je, dakle? — upita car Škrlca, kad je 
ovaj svršio svoj razgovor s ciganom. 

Veliki župan izpripovjedi caru, kakova je to 
slava. Lice vladarovo poosbiljilo se, postalo gotovo 
mrko. U najboljoj namjeri izdao je naredbu o na- 
seljivanju cigana, hotjevši ih priljubiti ratarstvu i 
namaknuti tako državi velik broj zdravih radnika. 
Da se ta. plemenita osnova što lakše provede, dao 
je car novca, da se ovim skitnicam sagrade kuće za 
stanovanje i namakne stoka za težatbu zemlje. Nu 
kako se nisu oblasti dalje brinule za ovu stvar, ci- 
gani su dobivenu stoku ili razprodali, ili ju veselo 
potrošili, kao što su ju danas potrošiti nakanili. Kad 
su bili gotovi s carskim darom, ostavili su i kuće 
i zemlje, koje su dobili, pa se bez traga drugamo 
odskitali. | 

Razumjevši car sve ovo, okrenu se prama banu 
Balaši i reče mu rezkim tonom: : 

— Uzmite ad notam ovaj slučaj!... Kada ga 
budem čitao u Vašem izvješću o uspjehu kolonizacije 
cigana, vrlo ću se obveseliti. 

Ban Balaša osta pokunjen i ne reče ni rieči za 
svoju izpriku. On je držao, da su drugi, niži od njega 
krivi, a ne on. Tako obično osjećaju oni, koji imadu 
najveću odgovornost. 

Careve karuce krenuše dalje, a za njimi ostala 
povorka kočija. Još dugo čula se je za njima vika 
cigančadi: krajcar, krajcar! 


XVII. 


Nastala je ljetna, srpanjska večer. Poslije ne- 
snosne vrućine, što je danju vladala, stalo je ugodno, 
hladno povjetarce piriti iz prodolica zagrebačke gore 
i razhladjivati zrak. Ban Balaša sjedio je u lahku 
bielu odielu od piqueta kod otvorena prozora, na- 

sloniv glavu na desnu ruku. Zagledao se u bujnu 
ljepotu planine i njezinih ogranaka, nad kojimi je 
lebdio pun mjesec. Danas su ga zaokupile sanjarske 
misli kao mladića od dvadeset godina. Doznao je, 
da je danas grofica Eleonora stigla u Zagreb i ta 
ga je viest uzbudila do skrajnosti. Minulo je više od 
čitave godine dana, a on je nije ni vidio, ni govorio 
s njom. Njezin muž i sva joj rodbina tako su brižno 
pazili na nju, da ne bijaše moguće, da joj se tko 
približi. A. kako je želio ban, da ju vidi! Čuo je s 
više strana, da je ona, postavši mladom majkom, još 
ljepša i dražestnija. Postala je jedrija i punija, što je 
dobro pristajalo njenoj stasitoj osobi. Odsjela je sada 
sa svojom svašću Leonardom u kući grofa Adama, 
dakle gotovo u njegovu susjedstvu, jer dvor grofa 
Adama bijaše treća kuća poviš banova stana, 

Preko dana svaki bi čas silazio u baštu svoga 
stana, ne bi li gdje ugledao Eleonoru. Ali kapci bi- 
jahu svuda zatvoreni, da čuvaju sobe od nesnosne 
vanjske topline. Pod večer, kada se je sunce već 
nagnulo k zapadu, učinilo mu se, da vidi svietlu 
žensku opravu, kako se miče izmedju stabalja i bi- 
lina u bašti grofa Adama. Ban je bio tako ljubo- 
pitan, da je zapjevao neku francezku chansonu, ne 
bi li povukao na se pozornost ženske, koja se je 
dolje u bašti nalazila. Pomislio je: zašto se ne bi 
pokazala ona kod staketa svoga vrta, kada čuje moj 
glas? Ali se je prevario. Opazio je doduše, da se je 
svietla optava prestala micati, ali to je trajalo samo 
čas, dva. Onda je vidio, kako je zamakla na mala 
vrata u dvor. 

Bilo mu je, da poludi od ljubopitnosti.i vruće 
želje, da vidi Eleonoru. Tko zna, da li je to ona bila 

u bašti?... Sigurno nije, jer ona bi mu se valjda 
pokazala i on bi ju pozdravio. Da se samo vrati 
Dora, njegova ključarica... Ona je već prije jedan 
sat otišla k grofici, da joj ponudi na prodaju gotovih 
svilenih opravica, zlatom i srebrom tkanih, baršunastih 
kabanica za zimu, čarapica i kapica i drugih sitnica 
za djecu, koje je Dora imala uviek u pripremi za 
odlične porodice, imajući svoje mušterije od Zagreba 
do Varaždina i po cielom Zagorju. 


Dora je obećala banu, da će svakako gledati 
doći do grofice i pod izlikom pazara govoriti s njom 
pouzdano i kazati joj, kako on želi, da se ma gdje 
sastane s .njom. | 


Čim je dulje trajala odsutnost Dorina, bivaše i 
sve to veća nestrpljivost banova. Višeput je ustao 
od prozora i uzbudjen pošetao sobom. Ovda, onda 
stao bi i prisluškivao, da li čuje Dorine korake, al 
nitko ne dodje. Sjeo je iz nova k prozoru, uzdisao 
i opet skočio sa stolca, pa pošao do vrata i otvorio 
ih, ne bi li čuo koga dolaziti. Ne čuvši opet ništa, 
zalupi ljutito vratima i srdito se izvali na široki na- 
slanjač, presvučen crnom kožom. Težko dišući, kao 
što običaje izmučen čovjek, zatvori oči i sklopi ruke 
na grudima... Za nekoliko časaka čuje iz pobočne 
sobe lahke, hitre korake. Bijaše Dora, koja se po- 
kaza na vratih prije, nego li je ban ustati mogao. 


— Zar ste na umoru? — upita Dora posve fa- 
milijarnim tonom bana, — da tako ležite. 

— Ne bi čudo bilo, da čovjek pogine kraj Tvoje 
brzine! — reče ban, ustavši sa naslanjača. 

— Nisam dugo mogla biti na samu s njom! — 
odgovori Dora, skinuvši svileni rubac s vrata, da si 

otare znoj oko vrata i oblih, bielih ramena. — Pro- 
dala sam dobro nekoliko svojih stvari... 

— Nosiš li povoljne glase za me? — prekide 
. joj rieč ban. — Marim ja za Tvoje pazare... 

— Ni sama ne znam, šta bih rekla, — odgovori 
Dora. — To je vrlo čudnovata, gizdava gospodja. 

— Govori, govori brže!... čemu okolišaš ? 

— Ah, ala ste nestrpljiv, kao mladić, koji se je 
prvi put zaljubio... rugala mu se Dora. — Sve ću 
Vam kazati, kako je bilo i što sam opravila... Če- 
kala sam dugo, dok su me preda se pustili... U 
sobi, kada sam unišla, našla sam obje grofice Leo- 
nardu i Eleonoru... Moram reći, da je mlada gro- 
fica postala ljepšom, nego li bijaše kao neudata... 
Držala je na ruci svoga prvorodjenca i igrala se s 
njime... Pravi angjelak mali... 

— Hm! — promumlja ban. 

— Najprije pregledaše grofice moju robu, — 
nastavi Dora, — pa izabraše nekoliko komada, koje 
mi dobro platiše ... Bijahu vrlo liepe, najukusnije 
izatkane dječije stvari... Grofice ostale su i poslije 
toga zajedno... a meni se nije dalo otići... Htjela 
sam svakako da govorim na samu s mladom gro- 
ficom, jer sam znala, da bi Vi pobjesnili, da se bez 
toga vratim... 

— K vragu bih Te otjerao! ... 

— Nije već još nešta... Ta poznamo se! — od- 
vrati mu bezobzirno prevejana grešnica. — Dakle, 
kako rekoh, htjela sam da budem s njom na samu... 
Ja sam groficam na dugo i široko pripoviedala o mojoj 
umjeći, pričala im, kako su se u to fino tkanje zlatom, 
srebrom, biserom i svilom nekada najotmenije go- 
spodje izvrstno razumjele, praveći crkvena odiela na 

dar crkvam, a sebi prsluke, zimske i ljetne rubce, 
vjenčane oprave, papuče i druge stvari, — a kako 
dan danas nikoja otmenija gospodja ne razumije toga 
posla. Kazivala sam, koliko imam mušterija, koliku 
štetu trpim od francezke mode i tako sam dugo če- 
vrljala, da napokon već ni sama nisam znala, o čem 
bih još govorila. Već sam mislila, da ću se vratiti, 
kako sam i došla, kad li iznenada unidje sluga i 
javi grofici Leonardi, da je došao provizor iz Stubice, 
koji želi s njom govoriti. Grofica izadje i ja ostah 
sama s Eleonorom ... 

— Jedva jedanput! — reče ban sav uzbudjen. 


— Vaša grofovska milosti, — stadoh joj sada 
brzo govoriti, — ako bi možda još trebali ovakovih 
stvari, ili štogod za se, izvolite samo pozli po me, 
ja stanujem tu u susjedstvu . 

— Gdje stanujete? — zarita me grofica. 

— Odmah u drugoj kući polag... — odgovorim 
joj. — Ja sam Dora udova Weigel, ključarica kod 
njegove ekscelencije bana... Čim to rekoh, opazih, 
da je grofica malko porumenila u licu, a onda me 
pogledala oštrim pogledom. Što je pri tom mislila, 
to ne znam, ali taj njezin pogled nije me smeo... 
Vidjevši, da grofica ništa ne govori, stadoh ja iznova 
njoj govoriti: Njegova ekscelencija sama me je upu- 
tila, da Vašoj grofovskoj milosti ponudim na prodaju 
mojih ukusnih stvari... 


— Ala si glupa! — reče srdito ban, lupiv se 
rukom po koljenu. — TA će liepo misliti o meni... 
— Kako sam znala, tako sam radila, — odvrati 


mu Dora. — U nuždi je i laž dobra. Kad je to gro- 
fica čula, pogleda me opet istim onim pogledom, kao 

malo prije i reče mirno i ponosito: — Ban Vas je 
k meni poslao? ... Odkuda znade ban, da sam ja 
ovdje ? 


— Ne znam, Vaša milosti, ali sigurno zna, da 
ste ovdje... — kažem joj ja. — I odkad je to saznao, 
sav je uznemiren i van sebe... 


— No, to si još kako tako sumila... — smijao 
se ban, — što dalje? 

— Zašto bi bio uznemiren, ... ja toga ne razu- 
mijem ... — reče mi na to grofica. 


— Ni ja, Vaša milosti, ali je sveta istina, da je 
vanredno uzbudjen, kao što ga već odavna nisam 
vidjela, — odgovorim ja. — On je dapače dao po 
meni pitati, da li može sutra učiniti svoju službu 
Vašoj milosti? 

— Pa što je rekla? — uleti joj ban nervozno 
u rieč. 

— Ne... nije moguće... — odgovorila ona u 
velikoj zabuni. — Sutra rano odputovat ću na naše 
dobro Slavetić. 

— U Slavetić? — ponovi ban i podiže glavu u 
vis, kao da se je u nešto zamislio. 

Dora ga pogleda pitajućim pogledom. 

— Hoće li biti tamo sama? — upita na to ban. 

— Ne znam... ali je vjerojatno... Njezin muž je 
u Zagorju... — odgovori Dora. 

— Krasne li prilike! — reče ban, kao da go- 
vori sam sobom. 

— Valjda ne mislite poći za groficom ? — pri- 
mieti Dora. 

— A da podjem, što za to? — odgovori ban. 
— Dat ću prirediti lov oko Slavetića i pohodit ju 
iznenada... Ne će se ljutiti, ne boj se!... 

Tomić: Za kralja. II. 22 

— A njezin muž? 

— Lahko za nj... to je vrlo dobar čovjek .. 
Reci dolje mojim slugama, da sutra rano imadu biti 
spremne moje karuce... Odputovat ću u Karlovac na 
nekoliko dana, al to se ne smije znati... Razumiješ li? 

— Vi ćete još nastradati radi te pomame za 
ljubovanjem ... — reče mu zlovoljno Dora. i 

Ban se nasmija. 

— Ne brini se za me, Doro, — odvrati joj ban, 
potreptavši ju po oblih ramenih, — mi smo ne- 
ženje vični na svakake vratolomne pustolovine. 

— Bit će velika sramota, ako Vam se što ne- 
ugodna dogodi... — opominjala ga ključarica, kojoj 
bijaše vrlo nemilo gledati, da se ban za druge liepe 
ženske zanima. To bijaše poznato banu i zato joj 
dosta osorno odvrati: 

— Ne zanovietaj mi više, već izvrši, što sam Ti 
naložio | 

Dora ustade naglo sa stolca i žurnim korakom 
izadje srdita iz sobe, ne rekavši banu ni s Bogom. 

— Ja ju moram vidjeti i moram govoriti s njom! 
— kliknu ban sam sobom govoreći, — pa makar mi 
se Bog zna što dogodilo... A šta mi se napokon 
može dogoditi?... 

Ban je još neko vrieme zamišljen sjedio kod pro- 
zora, a onda se brzo svukao i legao u krevet. Bi- 
jaše već kasno u noći, kada je usnuo. 

Sutradan, tek što je svitati počelo, odvezao se 
ban put Karlovca. Nitko ga nije pratio osim nje- 
govih dvaju husara, koji su iza karuca jana njegova 
dva jašca. 

Već su minula dva dana, što je grofica Eleo- 
nora boravila u slavetičkom gradu. Izprva bijaše 
ondje sama sa svojim prvorodjenim sinčićem, s nje- 
govom dadiljom i svojom sobaricom. Mali grof Ju- 
rica, sin grofa Adama, htio je takodjer, da podje 
s tetkom i svojim informatorom u goroviti Slavetić, 
ali toga mu roditelji ne dopustiše, obećavši mu, da 
će onamo kasnije doći s majkom, groficom Leonardom, 
koja je imala ostati, dok se posve ne svrši žetva na 
dobrih Oršićkih u Zagorju. 

Eleonori vrlo se svidjao boravak u ovom polu- 
divljem, ali romantičnom kraju. Premda je ljubila 
družtvo i zabave, ona je rado boravila u toj samoći, 
uživajući krasotu prirode, koja ju je još od malena 
zanosila. Taj zdravi, mirisni planinski zrak, te ve- 
lebne planine, divlje gorske vode, ubavi travnici, 
otajstvene uvale i prodoli, sve je to opajalo njezinu 
dušu neobičnim nekim miljem. — Ah, kako je ovdje 
liepo!... — govoraše ona sama sobom, — i kako 
bi mi još ljepše bilo, da sam posve sretna! 

Ona je mislila na svoj brak. Nije imala doduše 
povoda, da se tuži na svoju sudbinu, ali prave sreće | 
nije uživala u braku. Njezin muž Ivan ju je obo- 
žavao, na rukfQ nosio i gledao, da izpuni i najmanju 
željicu njezina srca; ali baš ta prevelika njegova do- 
brota i blagost spram njoj ne mogaše joj omiliti 
plemenita muža... Njoj bi, — ona je bar tako mi- 
slila, — pristajao muž jake volje, koji bi kadar bio 
s njom gospodovati i komu bi se ona s poštovanjem 
podlagala... Takav muž, mislila je mlada žena, bio 
bi jedini onaj, koji joj se je u prvi mah vanredno 
o svidio,... grof Balaša, drugima toli mrzak, a njoj 


za čudo simpatičan i nada sve zanimiv. Koliko put 

si je poželjela, da se s njim sastane, pa makar i 
najkraći čas sprovede s njime u razgovoru. Nije ona 
pomrnišljala na to, kako je opasno tražiti ovakove pri- 
like, ali je mislila njezina najbliža okolina i svojad. 
Jamačno po naputku grofa Adama, koji je dobro 
poznavao slabost svoga brata Ivana, bdila je grofica 
Leonarda pozornim okom nad životom svoje svasti. 
Kratko vrieme poslije vjenčanja prohtjelo se Eleo- 
nori, da sprovede neko vrieme u Zagrebu. Tu želju 
izbi joj mudra Leonarda iz glave, uputivši ju, da se 
gospodje viših staleža ne običavaju tako brzo vraćati u 
= javnost iz sretne samoće netom sklopljenoga braka... 
To da rade seljakinje i gradjanke, koje nemaju svojih 
dvorova i ladanja, a ne velikašice, koje mogu same 
za se i medju svojim družtvom živjeti. 

— Pa dobro! — prihvati napokon Eleonora ra- 
zuman savjet svoje svasti. — Uvidjam, da imaš do- 
nekle pravo,... ali ćeš dopustiti, da su ti naši dvo- 
rovi i ta naša ladanja pustinje pune mrtvila i dosade, 
gdje nam mora neprestani boravak dodijati. Ja sam 
mlada, živa, željna sam zabave, a gdje ćeš naći za- 
bave u ovom kraju?... 

— Varaš se, draga moja! — stade ju pobijati 
Leonarda. — Upravo u našem kraju ima sada naj- 
više porodica, gdje bi mogla zabave naći... Svi 
velikaši, svi plemići, nalaze se sada na svojih imanjih, 
a Zagreb je pust i dosadan. Ono malo vojske ne može 
dati života gradu. I sama znaš, da svaki čas dolaze 
u Zagorje, da se pozabave... Ako si željna zabave, 
i tih ćemo lahko ovdje naći... 

-— Ah, molim Te, draga Leonardo, kakove su 
te zagorske zabave: gostiti se, piti preko mjere i 
kartati se, -— reče zlovoljno Eleonora. 

— Ne budi nepravedna! -— ukori ju Leonarda. 
— Zar su to jedine naše zabave? Ja poznajem sve Tvoje 
pasije i znam, da ih se možeš i ovdje nasititi. Želiš 
li plesa, možemo ga svaki čas prirediti u nas i u naših 
susjeda ; hoće I Ti se lova, Tvoj muž je strastven 
lovac, koji poznaje sve vrsti lova, a Tebi za volju 
on će udesiti love, kao što ih francezki boljari upri- 
ličuju; dodje li Ti volja, da se liepo i elegantno 
voziš, Tvoj muž ima najljepše konje i karuce u svem 
Zagorju, možeš se voziti i jahati i uviek ćeš naći za 
to družtva. Imamo i ljubitelja glazbe i pjevanja, koji 
su te vještine naučili u Beču, Veneciji i Gradcu, a 
ima ih i više i boljih, nego li u Zagrebu. Ja za pravo 
ne znam, što Te tako vuče u Zagreb, gdje sada ne- 
mamo svoga družtva... 

Ovimi posljednjimi riečmi osjetila se je doduše 
Eleonora pogodjenom u živac, ali se je svladala, ter 
je samo ironički primietila: 

— Ljubopitna sam, doista, da vidim te krasne 
zagorske zabave | 

— I vidjet ćeš ih, — odgovori joj sigurno Leo- 
narda, — i morat ćeš priznati, da su doista krasne, 
izim ako već unapried osudjuješ sve domaće zabave. 

Grofica Leonarda htjela je po što po to održati 
svoju rieč. Sve bez znanja mlade grofice ona je tu 
stvar doniela u porodično vieće, koje je odobrilo 
osnovu njezinu. Da se ne osramoti pred svojom svasti, 
grofica je Leonarda izvodila svoju osnovu s velikom 
uztrajnošću i vještinom. Velikaške porodice Kegle- 
vića, Oršića, Vojkffya, Raucha, koje bijahu u srod- 
stvu ili šurjačtvu, natjecale su se davanjem zabava, 
u kojih se je uviek gledalo, da se najviše ugodi 
Eleonori i da ona bude središte svake zabave. Sve 

je nastojalo, da što više polaska njezinoj taštini. Grof 
Ivan priredio je lov na konjih na lisice, koji je vrlo 
zanimao sve učestnike, od kojih su mnogi tu stvar 
samo po čuvenju poznavali; grof Žiga Vojkffy upri- 
ličio je komični lov na šljuke s navalom razbojnika, 
koji su zarobili sve lovkinje, svezali im ruke i oči 
i odvezli ih u zatvorenih kočijah u grofov grad, gdje 
je onda bila sjajna gostba i ples. I sam Franjo grof 
Oršić, župnik krapinski, najmladji brat grofova Adama 
i Ivana, koji bijaše glasovit pticolovac, morao je pri- 
rediti velik ptičji lov na ljepak, prugla i mreže. Mi- 
roljubivi grof-župnik'izveo je svoju stvar tako liepo 
i dražestno, da su osobito gospodje bile uzhićene tom 
zabavom. Bijaše zabava na pretek; zagorski boljari 
i plemići letjeli su kao nesvjesni iz jednog veselja 
u drugo, pa su osobito veličali živahnu i duhovitu 
groficu Leonardu, koja je sve to rukovodila i svojim 
veselim duhom zadahnjivala. Eleonora morala je, 
hoćeš ne ćeš, priznati, da se može čovjek i u Za- 
gorju dobro zabavljati, pa se je ona u istinu i za- 
bavljala tako liepo, da je sve to manje mislila na 
Zagreb. 

Taj život potraja puna dva mjeseca. Grofica Leo- 
narda i njezini saveznici vršili su svoju osnovu uz- 
trajno i bez ikakove zlovolje. Gledali su, da zabave 
budu što jeftinije, ali što veselije. Za učestnike nije 
ih boljela glava... Našli su ih u svakom zagorskom 
dvoru. Ali u jedanput bijaše kraj svemu tomu. Jed- 
noga dana dodje grof Ivan s veselim licem k svojoj 
svasti. Taj dan imalo se je izvesti više kočija u Ku- 
plenovo k staromu Bornemisi, koji je slavio svoj 
sedamdeseti rodjendan. 

— Eleonora ne može ići, — reče grof svojoj 

svasti, — ona te u obće moli, da nje radi neprire- 
djuješ nikakovih više zabava... jer ona ne može u 
njih učestvovati... Svaki čas joj pozlieva... izmu- 


čena je i zlovoljna... 

Grof Ivan govoraše to radostnim licem, da ga 
je svast odmah razumjela... 

— Čekat ćemo, dakle, dok ozdravi! — reče ša- 
ljivo grofica Leonarda, — Bože daj samo, da ta nje- 
zina bolest sretno prodje... 

I doista, kao da je tko presjekao, prestadoše u 
jedanput te zabave, što ih je velika i ugledna rod- 
bina davala u slavu i na razveseljenje mlade nevje- 
stice. U Zagorju su se još dugo sjećali toga veseloga 
života, koji je imao da mladu, ćudljivu ženicu priveže 
uz kuću i uz muža svoga. | 

Eleonora nastani se u gradu Bistri, odkuda nije 
nikamo kretala, nego je samotno sprovela u njem. 
čitavo ljeto i zimu. Njezine prijateljice, koje su ju u 
toj osami posjećivale, bijahu sva njezina zabava, ali 
i prama njima ne bijaše uviek jednako ljubezna. Bila 
je sve vrieme zlovoljna i apatična, najviše prama 
vlastitomu mužu, koji je to strpljivo podnosio. 
Njezino liepo i plemenito lice čudno se izobličilo, 
dobivši mukotrpan, iedljiv izraz. To ju je osobito 
ljutilo i žalostilo. Radi toga izbjegavala je svako 
mužko družtvo, pa ako bi nepozvani gosti došli, 
ona bi se sklonila u svoje sobe i ondje sama ostala. 
Najvoljela je družtvo svoje vršnjakinje Side Jelači- 
ćeve, koja joj po ćudi i osjećajima bijaše od svih 
najbliža i za to najmilija. 

S njom bi znala, kao svojom pouzdanicom, po- 
vjerljivo razgovarati se, njoj bi odavala najskrovitije 
tajne svoga srca, sanjarije i zabludice bolestne svoje 

duše. Jedva je čekala, da se rieši nesnosna joj stanja 
i da bude kraj njezinu robovanju, koje si je sama na- 
metnula vanrednom svojom taštinom i svojeglavošću. 

I došao je taj čas! Koncem zime rodi sina. Bi- 
jaše velika radost s toga u svoj grofovskoj porodici, 
a i Eleonori odlanu. Veselila se čedu, osobito kad 
joj rekoše svi, pa i sam sretni otac, da je živa nje- 
zina slika i prilika. Svim žarom strastvene svoje 
duše zamilovala je ona to čedo, i Bog zna, da li bi 
ga tako silno ljubila, da nije njoj naličilo. Svakim 
danom pokazivalo se je, da mali sinčić za čudo na- 
liči svojoj majci, dapače, na veliko udivljenje svih, 
imao je na ramenu mali mađdež upravo kao i mati 
njegova. To čedo bijaše sada najveća njezina radost 
i zabava. Bila je ljuta i ljubomorna, ako je ono bilo 
zadovoljno u tudjem, a ne njezinom naručaju, ili ako 
se je čak komu nasmiešilo, pa makar i samomu otcu. 
Fleonora bi ga tada otela iz tudjih ruku i pritisku- 
jući ga k sebi govorila, da je to samo njezino je- 
dino, milo diete. Grof Ivan se je zadovoljno tomu 
smiešio, sretan, da je i tako razpoložena. 

Poslije toga sretnoga dogadjaja minulo šest mje- 
seci. Eleonora je to vrieme počela posjećivati stare 
svoje znance i obnovila sve prekinute sveze. Brzo 
se je oporavljala od svega, što je pretrpjela. Njezino 
lice dobilo je prijašnju finoću i svježost, a povisoki 
stas se dražestno izpunio i zaoblio. Svi su prizna- 
vali, da je sada puno ljepša i zamamljivija nego li 
kao djevojka. Čini se kao da je to i sama ona opa- 
žala, jer je osobitom brigom pazila na svoje zdravlje, 
na svoje lice i put. Ali pri tom bijaše uviek jedna 
misao, koja ju je poput dosadne muhe neprestano 
napastovala, dapače i mučila: — Svi govore, da sam 

tako liepa i ljepša pače, nego li sam prije bila, a 
tko vidi, tko li se divi toj mojoj ljepoti? Da me bar 
on vidi,... ali on je u Zagrebu... a moji me ne 
puste onamo... 

Ženska domišljatost navede ju na lukavu osnovu. 
Čula je često, da je tako krasan boravak u ljetu u 
Slavetiću, tom imanju grofova Oršića, po kom su 
imali i svoj predikat ,Slavetićki“. Ona izjavi želju 
svasti Leonardi, da bi tako rado do jeseni sprovela 
vrieme na tom dobru. Onamo išlo se je samo preko 
Zagreba, pa je za to dobro računala Eleonora, da 
će na putu u Slavetić doći i u Zagreb i ondje ostati 
dan, dva. Za to vrieme moguće je, da će se vidjeti, 
a možda jedno s drugim i govoriti. 

Grofici Leonardi nije bila ni na kraj pameti ta 
tajna osnova njezine svasti i za to je ona rado pri- 
stala na to, da zajedno odputuju u Slavetić i ondje 
jesen dočekaju. 

— Bit će nam ondje liepo, — govoraše Leonarda 
svojoj svasti. — Čim se žetva svrši, doći ću onamo 
i ja, a nešto kasnije i naši muževi, pa će se držati 
veliki lovi na medjede u žumberačkih planinah, po- 
hodit će nas plemići iz pokupskih strana i mi njih... 
Vidjet ćeš nove krajeve i ljude,... ne će Ti biti 
dugočasno. 

Ona dva dana, što su grofice bile u Zagrebu, 
sprovele su najviše kod kuće. Služinčad je nabavljala 
raznih stvari, koje je trebalo ponieti u Slavetić, i 
tako nije bilo potrebe, da grofice same bud kamo 
izilaze. Sve je to mudro udesila grofica Leonarda. 
Dakako da je to vanredno ljutilo Eleonoru, ali kako 
da prigovara postupku svoje svasti? 

Doznala je Eleonora, da je grof _ Balaša u Za- 

grebu i da često običaje saći u vrt svoga stana, da 
se užije hladovine. Iz Oršićeve palače moglo se je 
posve dobro vidjeti u taj vrt. Eleonora je više puta 
sišla dolje u svoju baštu, nu nikada nije odabrala 
zgodno vrieme. Onda baš nije bilo u vrtu bana Ba- 
laše. Jedanput samo, kada je ono u svojoj ekstazi 
zapjevao u vrtu umiljatu francezku chansonu, bila 
je i Eleonora u svom vrtu, ali se je tako krila za 
stabla i biline, da ju nije mogao dobro razabrati. 

Slučajno je opazila taj manevar s jedne i druge 
strane Leonarda, pa je blagim načinom, ali odlučno 
upozorila svoju svast na ne dolikujući joj postupak. 

Radi toga došlo je do oštra rječkanja i do suza. 
Eleonora predbacivaše svojoj svasti, kako ju uhodi 
i kontrolira načinom, koga ni svomu mužu dopustila 
ne bi; a Leonarda joj spočitnu sa svoje strane, kako 
grieši proti dobroti svoga muža i kako se nepro- 
mišljeno igra svojom bračnom časti. Uslied toga na- 
stala velika napetost medju objema gospodjama. 

Ali Leonardina lekcija nije ostala bez traga u 
njezine svasti. Kada je Dora bila u njihovu dvoru, 
uvjerila se je ona, da je došla k njoj sa znanjem 
grofa Balaše. O tom nije moglo biti dvojbe. To je 
banova ključarica i sama priznala, Ali to je baš po- 
moglo, da se je u ćudljivoj, mladoj ženi pobudio 
ponos, te je ona odbila tu zamamnu priliku, da se 
upusti s grofom u tajne dogovore. Svladala se i bila 
je sama sobom zadovoljna. 

Ova zgoda tako joj je ogorčila kratki boravak 
u Zagrebu, da je jedva čekala, da dodje u slavetićku 
samoću i da se ondje oporavi od pretrpljenih ne- 
ugodnih utisaka. 

Nešto joj je samo uznemirivalo dušu, da li nadom, 

ili strahom, Bog bi znao, — ni ona sama nije pravo 
znala. Izlanulo joj se pred Dorom, da će odputovati 
u Slavetić. Nema sumnje, da će to banu kazati nje- 
gova pouzdanica. Moglo bi se dogoditi — — ah, 
sama nije mogla vjerovati u toliku smionost — da 
bi ju on potražio i u samom zabitnom slavetićkom 
gradu... Bila bi to najveća nepromišljenost, ali 
ljubav je kadra sve da učini... Ljubav!... a da li 
on nju i sbilja ljubi tolikom snagom, da bi radi nje 
i ovu vratolomiju kadar bio izvesti?... Ove su misli 
neprestano saletavale mladu ženu, odkako je stigla 
u Slavetić... Bilo je burno, divlje u njezinoj duši, a 
ona sama samcata s timi osjećaji u toj osami. 

Treći dan svoga boravka u Slavetiću, čim je 
ustala i obukla se, stupi pred nju stari dvorski, te 
joj javi, da je u Dvorjance, susjedno dobarce Ivana 
Mikšića, ogulinskoga podpukovnika, stigao uzmožni 
ban grof Balaša sa više ugledne gospode, da u oko- 
lici lov lovi na srne. 

Ta viest potrese mladom groficom i svu ju smete. 

— Zašto mi to javljaš? — upita ona dvorskoga 
sva uzbudjena. 

— Zato, Vaša milosti, — odgovori smjerno 
dvorski, — jer gospodin podpukovnik, naš dobri 
susjed, moli, da mu pošaljemo za taj dan naše |u- 
gare, koji dobro poznadu sve pute u ovih planinah, 
a uza to su dobri lovci. 

— Radi, što Te volja, — reče mu grofica. — 
Ja se ne pačam u takove stvari. 

Dvorski se nakloni i ode. 

— Došao je u moju blizinu! — reče Eleonora, pri- 
stupivši k otvorenu prozoru, na koji je strujao čisti, 
svježi zrak iz žumberačkih planina. — Moja me, 

dakle, slutnja nije prevarila... O, on će sigurno 
i ovamo doći... osobito kad znade, da sam sama... 

Al ne bijaše ona sama... Sada osjeti, da je i 
njezina savjest s njome i da se dosta glasno javlja. 
Taj sudija ljudskih djela govorio joj: ,Ako držiš za 
stalno, da će on do Tebe doći, ne bi li bilo bolje, 
da odeš ma kuda od kuće, dok i njega odtuda ne- 
stade... Što će kazati Tvoj muž, kad dozna, da je 
u njegovu odsutstvu bio čovjek, od koga on zazire 
i koji mu je radi Tebe mrzak?... Što će kazati na 
to sva rodbina i ostali sviet?...“ 

Eleonora, čuvši te nutarnje glase, koji se ne 
dadu tako lahko zašutkati, stala je sbilja razmišljati 
o tom, kako da se izvuče iz toga škripca. Da odem 
drugamo?... To nije lahka stvar doći drugomu na 
teret s djetetom u povojih i sa služinčadi... Da mu 
poručim, da sam bolestna, ako dodje?... To bi bila 
prosta laž; mogao bi joj ući u trag, a to bi me po-| 
nizilo... Još bi najbolje bilo, da mu poručim, da ga 


ovako sama ne mogu primiti... Da, to bi najbolje 
bilo... al hoću li to i učiniti moći?... U zadnjem 
času mogla bih se predomisliti... Osjećam dobro, 


da nisam sama za se sigurna 

»Pa što! — javi se sada u njoj drugi nutarnji 
glas. — Zar ima grehote u tom, ako tu, makar si i 
sama, primiš njegov posjet?... Zar Ti se to ne može 
dogoditi i u dvoru, gdje stalno prebivaš i gdje je 
muž uzate?... Ne primaju li i druge dame posjete 
u takovih prilikah?... Ne radi li tako i sama Leeo- 
narda, koja bdije nad Tobom Argovima očima?... 
Ili je možda ban Balaša lošiji od drugih?... Ogo- 
varaju ga, jer je od drugih viši i moćniji... Ako 
ga primiš, možeš se vlađati prama njemu pristojno 

i valjano, i tko Ti može šta prigovoriti... Šta ćeš 
imati od svieta, ako ćeš imati na umu i tako glupe 
obzire...“ 

Ovaj glas je mnogo više prijao Eleonori od 
onog strogog, prvog. Ona se je na pol sada već 
riešila, da će grofa Balašu, ako ju dodje posjetiti, 
pristojno dočekati... Ali samo pristojno... On ne 
smije tom prilikom ni s najdaljega opaziti, da bi išta 
za nj osjećala. Na tom ostaje, i to će biti najbolje... 

Ali u jedanput sunu u glavu Eleonori nemila 
misao: Što onda, ako Te on ni ne potraži, a zna, 
da si ovdje?... Ito bi se moglo dogoditi... Veoma 
je moguće, da Ti se ovom prilikom osveti, jer si 
mu se preko podrug godine uklanjala... Ne, toga 
on ne će učiniti... Strastven je i sa svih strana 
čujem, da čezne za mnom... Al ako se ipak to do- 
godi, oh, onda ću mu se osvetiti, kao što i ne misli, 
— reče poluglasno, ali strašnim tonom Eleonora. — 
Ja ću mu namjestiti stupicu, u koju će se uhvatiti i 
iz koje se ne će već pred svietom pokazati smjeti... 

U ovakovih čuvstvih, u toj duševnoj borbi pro- 
lazio je Eleonori onaj dan. Bijaše tako uzbudjena, 
da je vrlo riedko prigledala i k samomu svomu lju- 
bimčetu, koje joj inače bijaše najveća radost u ovoj 
pustinji. 

Sutradan je grofica nešto kasnije nego li obično 
ustala. Nije imala mirna sna i često se je budila, pa 
je istom u zoru zaspala tvrdim snom, od koga se je 
probudila, kada je sunce već visoko na nebu sjalo. 
Sjede u postelji i uzvrnuvši s čela bujnu kosu, pogleda 
na nezastrti prozor. Bijaše prekrasan ljetni dan. 

Grofica pozvoni i brzo na to doleti u sobu nje- 
zina sobarica, 

— Koliko je sati? — zapita ju Eleonora, pod- 
bočivši glavu na ruku u poluležećem položaju. 

— Bit će devet, Vaša milosti! 

— Moraš me brzo, brzo obući! 

— Sve je spremno, Vaša milosti | 

Vješta i okretna sobarica bijaše brzo gotova s 
odievanjem svoje gospodje. Ljetna biela oprava od 
barega divno je pristajala njezinu strojnu tielu, da 
je grofica bila sama sobom zadovoljna, stavši pred 
zrcalo. 

— Što radi mali?... Je li budan?... — upita 
sada grofica. 

— Ovaj čas smo ga okupale i sada spava... 
Rano se je probudio ... 

— Ah, kako mi je žao... Sada će opet bar 
dvie ure spavati... 

— To je njegova mjera... — primieti sobarica. 

— Donesi mi doručak u vrt pod onaj stari 
briest... Ali brzo, jer želim odmah u šetnju... dok 
mali spava... 

Dok je Eleonora doručkovala pod briestom, čula 
je iz daleka u planini jeđan hitac... Kao da joj je 
srcem proletio... Za malo čuje i drugi... pa treći... 
sve u jednakoj daljini. 

— To su lovci! — reče grofica i metnuvši brzo 
veliki, slamni šešir, izadje iz vrta i skrenu u šumu, 
koja se je u blizini grada sa svih strana hvatala, 
Spustila se onda prodolinom, u kojoj bijaše još dosta 
sjene. Tu pod gorostasnom jednom bukvom, gdje 
bijaše namještena kamena klupčica, sjela Eleonora 
i podala se svojim mislim. 

Bijaše poniela ša sobom stari jeđan francezki 
roman i pokušala da iz knjige čita, ali nije išlo... 

Čitala je, ali nije ništa pamtila, što čita... Bijaše 
posve raztresena... Žatvori s toga knjigu i položi 
juna krilo... 

Opeta se zamislila i stala sanjariti o zgodi, o 
kojoj je slutila, da je danas neizbježiva, o sastanku 
svom sa grofom Balašom... Hoće li doći, kako li 
će doći. . sam, ili u družtvu s drugima?... To je, 
o čem je ona sada razmišljala... Ako želi sa mnom 
govoriti, kako ga srce nuka, onda jamačno ne će 
trpjeti uza se svjedoka... — umovaše Eleonora, pa 
ju je gotovo ozlovoljavala misao, da bi ju kadar bio 
posietiti u družtvu s drugima. 

Sada u jedanput učini joj se, da čuje daleko u 
planini zvuk roga... Uze slušati i sbilja razabra 
posve jasno zvuk rogova... Ovo ju još više uzbudi... 
Jamačno se je lov primicao slavetićkomu dvoru... 
i puške, koje su izpaljene bile, činile joj se da već 
bliže pucaju. 

Nije joj se već dalo sjediti na mjestu. Ustade i 
podje nešto dalje u šumu, ali u toj osami uhvati ju 
strah i ona se vrati opet na staro mjesto. Jedva se 
je vratila, ali u neposrednoj svojoj blizini čuje, kako 
se nešto ruši kroz guštaru... Za čas ugleda staroga 
jelena s parogovi, koji je kao sliep sievao kroz grmlje 
i šumu, jureći tamo u dolinu, gdje su se zelenili trav- 
nici i žutila žita vlastelinska... Daleko za njim čulo 
se biesno štektanje pasa, koji su jelena pognali i 
Bog zna preko koliko koša neutrudivo gonili, dok 
ga nisu dognali pred slavetićki dvor. Tu će mu si- 
gurno trag izgubiti, pa će se izmučeni, glađni i zlo- 
voljni vraćati kućam svojih gospodara. 

— Tu već nije sigurno boraviti! — reče Fleo- 
nora sama sebi. Bojala se, da se ne bi na nju na- 

mjerila uplašena divlja zvier, medjed, ili vuk, — ili 
da hitac iz puške ne padne gdje blizu nje. Kada 
divljač oko nje bježi i kada može razabrati štektanje 
lovskih pasa, onda ne mogu ni lovci da budu da- 
leko. Tako govoreći sama sobom, vrati se Eleonora 
iz šume u vrt na obljubljeno sjenato mjesto pod 
briestom. 

Kratko vrieme za njom dodje onamo i dadilja 
s malim sinčićem. Diete bijaše jako i za svoju dobu 
za čudo razvito. Premda je mali jedva navršio pol 
godine, nije trpio, da ga dadilja nosi u naručaju po- 
ložena, kao kakovo povojče, nego je neprestano dizao 
glavu i gornje tielo, da ga na ruci drži. 

Eleonora veselo kriknu, ugledavši svoje čedo i 
poskoči mu u susret. Čim je mali opazio, da mu ona 
pruža ruke, nagnu se cielim tielom k majci i uze 
lopatati nožicama. Mati ga uze i podiže ga objema 
rukama iznad sebe, držeći ga u zraku, što se je ma- 
lomu grofiću vanredno svidjalo, da mu se je sve 
lišce od zadovoljstva smiešilo. 

Onda ga posadi mati na klupu preda se i stade 
se S njim igrati, kako to već rade mlade, blažene 
majke s prvorodjenom djecom. Dadilja motrila je 
dosta ravnodušno taj prizor, koji za nju nije bio 
ništa nova. 

— Ne bi li ga meni dala Vaša grofovska milost ? 
— reče ona Eleonori, pošto se je dosta nagledala te 
materinje igre s čedom. 

— A zašto? 

— Mislila sam, da bi Vaša grofovska milost 
htjela malo počinuti... Tako je vruće danas... 

— Ne, meni je ovdje puno ljepše... — reče 
Eleonora i nastavi opet svoju igru sa sinčićem. 

Nije dugo potrajalo i više trčeći, nego hodeći 
dobrza u vrt gospoštijski lugar, jedan od onih, koje 
je dvorski poslao u gospodski lov. 


— Vaša grofovska milosti!... — javi se lugar. 
— Što je? — upita Eleonora, niti ga ne po- 
gledavši. 


— Njihova ekcelencija ban došao je k nam, i 
želi govoriti s Vašom grofovskom milošću... 

Eleonora porumeni u licu kao krv. Brzo predade 
sinčića dadilji i ustađde s klupe. 

— Gdje je gospodin? 

— Čeka gore u palači... — reče lugar. 

Eleonora pohita u dvor. Dadilja htjede joj u 
zadnji čas nešto kazati, ali bijaše već prekasno. 

U palači našla je grofica sjedećega bana, koji 
je promatrao bio veliku sliku uzkrisitelja Oršićkoga 
plemena, grofa Krstu Oršića, koji je tu prikazan bio 
u odori pukovnika carskih kirasira, jer se je kao 
takav proslavio kod obsade Schweidnitza u sedmo- 
godišnjem ratu. 

Čim je unišla grofica, skoči grof na noge i po- 
leti joj u susret. 

— Ah, jedva sam dočekao taj čas! — govoraše 
s najvećim žarom ban, cjelivajući neprestano ruke 
Eleonori. 

— Vi sami dodjoste, grofe? — upita ga Eleo- 
nora, ne znajući ni sama, što govori. 

— Ukrao sam se od ostaloga družtva, a Vaš 
me jedan lugar dovede amo u dvor, — govoraše 
grof, idući s Eleonorom u salon. Tu mu ona ponudi 
mjesto naprama sebi, ali grof sjede tik nje, primaknuv 
što je mogao bliže stolicu k njoj. 

— Ne tjerajte me daleko od sebe!... ta već 

Tomić: Za kralja. II. 23 

Vas tako dugo vidio nisam... Ah, Vi ne znate, 
Eleonoro, koliko sam radi Vas pretrpio... Bilo mi 
je često, kao da moram poluditi ili pobjesniti... 

— Ipak ste se, kao što čujem, vrlo dobro za- 
bavljali i bez mene... — primieti Eleonora, kojoj 
su laskale strastvene izjave grofove. 

— Pokušao sam sve, samo da ubijem u sebi 
neobuzdanu ljubav, koju za Vas gojim. Al sve bi- 
jaše uzalud... Vi ste se uviek, te uviek izticala u 
mojoj duši kao vladarica svih mojih osjećaja... 
Moje bansko žezlo rado bih dao za jedan čas, gdje bih 
mogao vidjeti Vas i govoriti s Vami... Ti, okrut- 
nice, uklanjala si se meni i mučila srce moje više 
od podrug godine dana... Sam Bog zna, koliko 
sam Tebe radi pretrpio... Ali, ah, — nastavi grof 
sladkom uzbudjenošću, — sada je sve zaboravljeno... 
Sada Te gledam licem u lice i uživam u neodoljivoj 
Tvojoj ljepoti... Ah, Eleonoro, kako si liepa, kako 
si neodoljivo dražestna... više, nego kad sam Te 
zadnji put vidio... kad si još djevojka bila... — 
I govoreći tako, grof je pritezao Eleonorinu ruku 
k svojim ustnam i neprestano ju cjelivao... 

— Al, dragi grofe... to je vrlo intiman način, 


kojim se Vi napram meni vlađate... — reče mu 
usiljeno grofica, iztežući polahko svoju ruku iz nje- 
gove. — Što Vas ovlašćuje na to?... 


— Što me ovlašćuje?... I Vi još pitatel... Zar 
me ne ovlašćuje na to sva duša moja, sve osjećanje 


moje... Čujte, Eleonoro!| Mi se moramo za uviek 
sjediniti... bez Tebe ne mogu, ne ću da živim... 
— Vi zaboravljate, grofe, da sam udata... Ja 


imam muža i diete... 
— Prava ljubav ne poznaje nikakih zapreka... 

Mislio sam i na te zapreke, al to su sve same ma- 
lenkosti... Primite moju vjeru i sve je svladano... 
Ja ću se oženiti s Vami i Vi ćete se riešiti muža, 
koga ne ljubite... 

— Ja da ne ljubim svoga muža?... — upade 
mu nesigurno u rieč Eleonora. 

— Ah, ne protuslovite onomu, šta sav sviet vje- 
rujei zna... — prekide joj brzo rieč Balaša. — Vi 
niti ste ga ljubili, niti ga ljubite, a ne ćete ga ni- 
kada ni ljubiti... Kakav će to biti život Vam, kakav 
li meni, koji ginem za Vašom ljubavi... Eleonoro, 
ja sam sve dobro razmislio, moja odluka je neuzko- 
lebiva; Ti moraš biti mojom!... 

U taj čas otvore se silovito vrata pobočne sobe 
i u salon koraknu muževno i odlučno grof Ivan. 
Lice mu bijaše mrko i divlje, a iz očiju mu sievahu 
munje jarosti. Eleonoru zazebe na dnu srca, kada ga 
je ugledala... Takova ga nikada još nije vidjela... 
a pao je kao iz neba u onakovu času. 

Strašnim pogledom omjeri grof Ivan bana i riknu 
poput ranjene zvieri: 

— Nikadal... Nikad Ti ova ne će biti ženom... 
dok je meni na ramenu glava... 

Eleonora bijaše sva uprepašćena, a i ban Ba- | 
laša bijaše sav izvan sebe od nemila iznenadjenja... 
Nije se nadao, da će mu se takova šta dogoditi. 

— To je bila bezsramna špionaža!| — izmuca 
ban težkom mukom prama grofu, koji je hripeći 
ustremljivao svoje grozne poglede čas u bana, čas 
u Eleonoru. 


— Zlotvore! — zahripi sada grof Ivan iz sti- 
snuta grla, a u tom glasu bijaše nešto strašno, gro- 
zovito. — U mojoj odsutnosti... poput razbojnika... 

došuljao si se amo, da mi ugrabiš, što mi bijaše naj- 
milije na svietu... Htio si da premamiš k sebi 
moju zakonitu ženu, koju sam obožavao, da ju otmeš 
meni i našemu čedu... Zlotvor si i kukavica, . . 
komu nema mjesta pod ovim krovom. . Napolje, 
huljo!... ili ću dati pse nahuckati na Tel. 

Posljednje rieči tako su grmile u ustih pra 
Ivana, da se nije moglo dvojiti o njegovoj nakani. 

— Za ime Isusovo! — kliknu Eleonora, zalomivši 
rukama. 

— Gospodine! — progovori silno uzbudjenim 
glasom ban, koji je taj čas probliedio u licu kao 
krpa. — Vi zaboravljate, da sam kavalir i ban!... 

— Nitkov si i hulja! — riknu grof Ivan i sgr- 
čenimi piesnicami postupi proti Balaši, koji vidjevši 
to, uzmaknu za Korak natrag i trže iz korica široki 
lovački nož. 

— Čovata glavu!... — zaprieti sada jarostno 
Balaša. 

— Ha,... oružja se laćate!... dobro, nikad 
bolje!... — reče zlorado grof Ivan i okrenuv se, 
skoči u pobočnu sobu i donese odanle dvie sablje mej- 
danlije, koje je jamačno u pripremi imao. — Evo 
oružja! — reče grof Ivan, bacivši obje sablje na stol, 
da je grozno zazvečalo u sobi, — izvolite, gospodine 
kavaliru... birajte, koju hoćete... Sadjite sa mnom 
dolje na tratinu, ili ako Vam je prevruće, evo pa- 
lače... Ako ste kavalir, Vi se morate pobiti sa tne 
ovaj čas valja da se bijete.. 

— I hoću, imena mi! — ske odlučno grof Ba- 
laša. Ili ja ili Vi, jedan od nas dvojice suvišan je 
na tom svietu. — Govoreći pograbi grof jednu od 
sabalja na stolu i zapita bahato: — Gdje hoćete? 

— Odmah ovdje polag... Za onoga, koji srca 
ima, dosta je prostrana i ova palača, — odvrati grof 
Ivan, prihvativ grčevito sa stola preostavšu sablju. 


Već su obojica pošla bila u palaču, ali sada 
poleti za njima Eleonora i stavši pred njih, zakrči 
im put. | 
> — Ne, ne ćete se pobiti!... — prikriknu obo- 
jici Eleonora, izdignuvši iznad glave desnicu ruku. — 
Ja sam svemu tomu kriva i ja Vas zaklinjem obo- 
jicu, da me sada poslušate... — Na to se okrenu 
pram Balaši i reče mu strogo i odlučno: — Molim 
Vas, grofe, da odmah ostavite ovaj dvor!... Dalje 
Vas molim, da posve zaboravite na me i sve, što je 
bilo... ida Vam nikada ne pane um meni se pri- 
bližiti... Obećajte mi tol... 


Grof Balaša sav se je tresao od uzbudjenosti... 
Nije li to previše, što ona od njega traži»... Ne će 
li ga poniziti, ako obeća, što od njega traži?... Ali 
položaj, u kom se je nalazio, ne bijaše za dugo raz- 
mišljanje... Pogledavši Eleonoru priekornim, malo ne 
prezirnim pogledom, odgovori mrzaljno i ledeno: — 
Obećajem ... to jest, ako je i onaj gospodin s tim 
zadovoljan. 


— Idite, idite... samo da Vas ne vide moje 
oči! — reče mu još uviek razđražen grof Ivan, ba- 
civši sablju na stol i odkrenuvši se od Balaše. 

— S Bogom, Eleonoro! — reče na to ban, mo- 


treći pronicavim pogledom groficu, koja je duševno 
satrvena oborenih očiju stajala na svom mjestu, dok 
nije Balaša izašao iz palače. 

Tada istom podiže svoje oči i plaho potraži njima 
svoga muža. Stajao je nasred sobe, skrštenih ruku 

na prsih i klonule glave. Nesigurnim korakom podje 
Eleonora prama njemu. 


Grof Ivan poput očajanika uzmaknu korak natrag 
i uhvativši se objema rukama za glavu, uzdahnu srce 
dirajućim glasom, koji je ođavao svu njegovu bol, 
jarost i očajanje: 

— Nesretnice!... to li sam morao dočekati?... 

Eleonora pristupi k njemu i pognute glave po- 
loži svoju ruku na njegovu. 

— Ništa mi ne govori, ništa, zaklinjem Te! — 
stade mu govoriti ona toplo i skrušeno. — Ti mi ne 
možeš onoliko kazati, koliko si ja u ovaj čas pred- 
bacujem... Bijah lahkoumna i htjedoh se podati sa- 
njarijam svoga srca... Došao si u pravi čas... Vi- 
djela sam Tvoju jarost, Tvoju bol, Tvoje muževno 
i odlučno srce... Dok živim, ne ću toga zaboraviti... 
Ja sam ponižena, ali moj grieh nije tako velik, da 
mi ga ne bi prostiti mogao... Bijaše sujeta i ništa 


nego sujeta... Ali sada je sve prestalo... Sada si 
mi samo Ti pred očima... i samo Tebe ću štovati 
i... ljubiti... 

— Eleonoro! — uzkliknu grof razdragan, slu- 
šajući te rieči iz grofičinih usta, rieči, kakovih nikada 
prije nije čuo. — Smijem li Te zagrliti? 

— Samo ću Tebe štovati i ljubiti... — ponovi 


Eleonora i gledajući čvrsto u oči svomu mužu, po- 
loži ruke na njegova ramena u njegovu naručaju. 


* 
* * 


Ban Balaša nije ni slutio, kako ga je grof Ivan 
na ovoj pustolovini zatekao. Lukava Dora znala je 
doglasiti grofici Leonardi odlazak banov u Karlovac. 

Domišljatoj ženi nije više trebalo. Ona je poručila 
po grofa Ivana, a ovaj je pohitao u Slavetić. 


Nekoliko dana za ovim dogadjajem odputovao 
je ban Balaša u Beč, a odtuda u Ugarsku. Svojim 
prijateljem povjerio je kao tajnu, da ga zove car u 
vieće pouzdanikaA, koji su imali viećati o spojitbi 
erdeljsko-ugarske dvorske kancelarije sa česko-nje- 
mačkom, a tako i o spojitbi sea septemvirata 
s najvišim sudištem u Beču. 


Na dvoru se je doduše spremao novi taj udarac 
ugarsko-hrvatskomu ustavu i nedvojbeno je, đa je u 
to vrieme car radio na toj osnovi, nu zato ih je ipak 
bilo, koji su dvojili, da su te reforme uzrok banovu 
odlazku. 


U velikaških krugovih pročulo se dosta rano o 
sukobu izmedju grofa Ivana i bana u Slavetićkom 
dvoru, a odtud se je pronosila tajna sve dalje, dok 
nije postala obćenitom. Zato su ljudi radje povjero- - 
vali nagadjanju, da je ban rađi toga nemiloga do- 
gadjaja otišao iz Zagreba, kamo se ne će vratiti, 
dok se stvar prilično ne zaboravi. 


Bilo, kako mu drago, bana Balaše ne bijaše puna 
tri mjeseca u Hrvatskoj; istom pod konac listopada 
godine 1786. vratio se natrag u Zagreb. 


XVIII. 


Ciele zime govorilo se je o putovanju carevu u 
Krim. Nitko nije pravo znao, kakovu svrhu taj put 
imade, ali nezadovoljnici u Ugarskoj i Hrvatskoj 
spajali su s tim putom velike nade. Sigurno će doći 
do rata, — tako se je obćenito nagadjalo, — medju 
tri carstva, a u ratno doba bit će prilike cara umekšati 

i skloniti ga, da opozove dosadanje protu-ustavne 
reforme, i da odustane od novih, koje je snovao. 

U istinu je carica Katarina još početkom kolo- 
voza god. 1786. pisala caru, da kani u proljeće god. 
1787. godine putovati u novo posvojene južne kra- 
jeve svoga carstva, pa da se nada, da će ju onamo i 
car pratiti, kako joj je prije više godina u Smolensku 
obećao. Caru Josipu nije preostalo ino, nego odgovoriti 
carici, da ćeizpuniti svoje obećanje i pod imenom grofa 
Falkensteina, kao i prvi put ono u Rusiju, doći u 
Krim. Carica mu pisa na to: ,da njezina duša drhće 
od radosti, da će moći opet vidjeti grofa Falken- 
steina.“ Taštoj carici laskalo je, da će moći poka- 
zati svietu, kako je veliki vladar krenuo na dugi 
put, samo da njoj ugodi. 

Početkom svibnja godine 1787. krenuo je car 
na put u Krim, dosta nerado, jer su mu uviek na 
umu bile velike reforme, koje je kod kuće izvesti 
imao. Sve je to tako sporo išlo, da ga je zlovolja 
hvatala, kako se težko vrši, što je osnovao. Njemački 
jezik nije ni s daleka došao do vlasti u Ugarskoj i 
Hrvatskoj, kao što se je nadao bio, — konskripcija 
izpala je manjkava, — a procjena posjeda nije ni 
sada još posve svršena bila. Komisari njegovi, u koje 
se je toliko pouzdavao, nisu ni s daleka opravdali 
njegova povjerenja. Ili su preko potrebe pretjeravali 
i ozlovoljili duhove, ili nisu ništa radili ondje, gdje 
je on to najviše želio. Medju ove spadao je i komisar 
Balaša. 

Sve je to išlo tako hrdjavo, dok je on kod kuće 
bio i glavom rukovodio važne ove poslove svoje dr- 
žave. Šta će biti tek onda, kada njega ne bude u 
carstvu? Tada će sigurno ti ustavni nezadovoljnici 

dići glave i praviti stotinu neprilika komisarom. Nastat 
će stanka u izvađjanju njegovih najmilijih osnova, a to 
je gubitak u vremenu, koji se jedva naknaditi dade. 

Ovakove su misli pratile neumorna i za svoje 
ideje oduševljena vladara na njegovu putu. Ali s 
druge strane vuklo ga je srce u Krim, jer je znao, 
da će ondje sa starom svojom saveznicom uglaviti 
sve što treba, da mu Stambul vrati natrag sve zemlje, 
koje su njegovi uzvišeni predci nekada posjedovali, 
a koje su se sada nalazile u vlasti otomanskoj. Ta 
vruća njegova želja mogla se je izpuniti samo u sa- 
vezu s mogućom i velikom caricom Katarinom. Kao. 
što je ona očekivala, da će uz pomoć cara Josipa 
poraziti Tursku, uzkrisiti grčko carstvo i nove zemlje 
pripojiti ogromnoj svojoj državi, tako je i car Josip 
siguran bio, da će mu samo u savezu s caricom Ka- 
tarinom poći za rukom, da predobije izgubljene zemlje 
od Vlaške do Jadranskoga mora. Srbiju i Bosnu imala 
je odstupiti Turska, a Istru i Dalmaciju Venecija, 
koju su mislili za taj gubitak odštetiti time, da joj 
predadu u vlast neke otoke u arhipelagu. 

Car se je promišljeno spremao na vojnu s Turskom. 
Godine mira, koje su uživali njegovi narodi poslije 
dugotrajne vojne s Prusima, oporavile su snagu dr- 
žave. Broj stajaće vojske bivao je svake godine veći 
i nove pukovnije uvećavale su svaki čas vojnu snagu 
carstva. Nijedna država u Evropi nije se mogla po- 
dičiti takovom spremnošću za rat kao Austrija. Vladar 
je za to svoje miljenče, vojsku, gotov bio sve žrtvo- 
vati. Vojska bijaše redovito plaćana, dobro odjevena, 
a magazini puni municije i hrane. Dobro je za sve to 
znala mudra carica Katarina, pa si je za to pod svaku 
cienu htjela osigurati savezničtvo tako silna vladara. 

Stvorivši tako uglednu vojnu silu, car Josip jedva 
je čekao zgodu, da može stati na čelo velike svoje 
vojske, da s njom svrši velika djela na jugu svoje 
monarkije, koju je naumio proširiti čak do srca evro- 
pejske Turske. U vojsci nastalo je neko veselo gi- 
banje, čim se je čulo, da car putuje u Krim. Stari 
vojnici počeše već njušiti puščani prah, dočim su 
mladji sve nestrpljiviji postajali i bahato proklinjali 
to trulo mirno doba, gdje im moraju vitežke sablje 
hrdjati u koricah. 

Ostali sviet nije se nimalo radovao ratu. Znali su 
iz prijašnjih vremena, što je ratovanje i vojna. Oso- 
bito su ubogi kmetovi, kad su čuli, da bi moglo do 
rata doći, zabrinuto kimali glavom i govorili, da ne 
će biti dobro! U Hrvatskoj bijaše zabrinutost obća. 
Izkusni ljudi znali su, da će se krvava igra odigrati 
na granici duž Save i Dunava; kroz Hrvatsku pro- 
lazit će sve čete, tu će počivati, taboriti i bojeve 
zamitati. Tko se ne bi toga bojao! Trebat će sve 
što imaš davati vojsci: sieno, zob, hranu za. ljude, 
stoku, podvoze, riečju sve. Ne će se tu pitati, jesi 
li plemić, pop ili kmet. Uzimat će se od svakoga, 
u koga se šta nadje. Bit će svima jednako zlo. 
Ta ne kaže se uzalud: težko zemlji, kuda vojska 
prodje. | 

Bijaše oko konca mjeseca svibnja 1787. Car je 
već dulje vrieme boravio u Krimu, ali o njegovu 
boravku malo se je što znalo. Jedino ministar grof 
Kaunic, koji je još uviek rukovodio državne, ime- 
nito vanjske poslove, dobivao je viesti od cara. Nitko 
nije znao, kako će dugo car ostati u posjetu i kada 
će se kući vratiti. Carski komisari u Ugarskoj i Hr- 
vatskoj vladali su mirno i izbjegavali svaki sukob s 

protivnicima državnih reforma. Imali su takav na- 
putak. Velikaši iz Ugarske i Hrvatske upotriebili 
su to vrieme i stali se medju sobom pohadjati, da 
se dogovore, kako će se unapredak vladati proti 
novo zasnovanim reformam. Komisari znali su za te 
posjete i dogovore, ali nisu za njih mnogo marili. 
Oni su držali, da je sav odpor uzaludan i nemoćan 
i da kraj tolike vojne sile mogu mirno spavati. 

U to vrieme stiže u Zagreb Makso Vrhovac, 
rektor centralnoga sjemeništa u Pešti. U krugovih 
velikaških pročulo se, da dolazi ravno iz Beča i da 
pripovieda vrlo važnih novosti... Gospodin rektor 
i zagrebački kanonik, o kom se je u posljednje vrieme, 
od kako ga je, naime, car imenovao rektorom cen- 
tralnoga sjemeništa, obćenito sudilo, da će nasliediti 
pokojnoga biskupa Galjufa na zagrebačkoj biskupskoj 
stolici, pohodio je odmah prve dane svu gospodu 
velikaše, koje je u Zagrebu našao, a ovi su se po- 
žurili, da budućemu biskupu, prvomu dostojanstve- 
niku kraljevstva poslije bana, taj posjet uzvrate. 

Barun Nacio Magdalenić ne bijaše to vrieme u 
Zagrebu, nego je boravio na svom posjedu u Ste- 
njevcu. Prečastni gospodin, koji je bio vrlo intiman 
prijatelj s barunom, rieši se, da će ga posietiti na 
tom njegovom dobru, gdje je s cielom porodicom 
uživao krasote i slasti prvoga proljeća. 

Jednoga dana oko podne odveze se, dakle, ka- 
nonik-rektor s kolegom svojim Sebastianovićem u 
Stenjevac. Barun i grofica Lucija bijahu vrlo obra- 
dovani, kada su ugledali dobroga znanca i prijatelja 
svoje kuće pod svojim krovom. 

— Ah, mili moj, prečastni prijatelju! — govo- 
raše barun rektoru, vodeći ga izpod ruke u salon. 

— Ti si me neizmjerno obradovao tim svojim po- 
sjetom. Jamačno je ovo posljednji put, što Te vidim 
kao kanonika u svojoj kući... | 

— Ljudi mnogo toga govore, a sve je u Božjoj 
ruci... — odvrati rektor izbjegavajućim načinom. 

Rektorov kolega, pastir arkadijski, smiešio se 
dosta kiselo, slušajući Vrhovčeve rieči. Na licu mu 
se je mogao čitati stari hrvatski jal. Al ne bijaše 
on jedini, koji je zavidio budućemu biskupu. 

— Rekoše mi, da dolaziš ravno iz Beča, — upita | 
barun kanonika rektora. | 

— Imao sam posla kod dvorske kancelarije radi 
prinosa zagrebačke biskupije za klerike u peštanskom 
centralu. Radi toga sam i ovamo došao, da se po- 
savjetujem s kaptolom. 

— Kakovih ima viesti iz Krima o caru? — pi- 
taše dalje barun. — Ne zamjeri, da mi, koji smo na 
granici carstva, odmah pitamo za novosti... nije ni 
čudo, predaleko smo od izvora, . 

— O caru slabo dolaze viesti... ali tim su važ- 
nije viesti, koje dolaze sa sjevera monarkije... — 
odgovori rektor. 

— Duva oštri, sjeverni vjetar: bit će bure i 
oluje... — primieti Sebastianović. 

— Ti, carissime poeta, govoriš uviek u frazah... 
— okosnu se šaljivo barun na kanonika poetu. — 
Kakav vjetar, kakova oluja? 

— Ne, ne! Gospodin kolega ne govori u frazah, 


već živu istinu. Sva je Belgija u plamenu... — reče 
rektor. 
— Ustanak? — upita barun. 


— Najopasnije vrsti... — potvrdi rektor. 

— Mi ovdje ništa ne znamo o svem! — reče 
barun, a tim je htio reći kanoniku: pričaj nam Til 

Kanonik-rektor razumio je rieči barunove i stao 
odmah pripoviedati: 

— Car se je i u Belgiji zaratio s klerom. Preu- 
strojio je zemaljsko sveučilište u Lowenu i oteo ga 
vlasti nadbiskupa i papinskoga nuncija. Uz to je, 
kao i kod nas, podigao glavno sjemenište za sveće- 
nički podmladak, a učiteljima imenovao njemačke 
popove, jer u domaće nije imao vjere. Kad je to 
opazilo domaće svećenstvo, poboja se za svoju vlast 
nad duhovi u zemlji, i uze buniti mladež sveučilišta 
i seminara, dok nije nastao pravi ustanak. Vlada je 
proti zavedenim mladićem, medju kojimi bijaše si- 
nova iz najuglednijih porodica, postupala bezobzirnom 
strogošću, poslala je proti njim vojsku i dala na njih 
pucati. Kada je na to sva Belgija osudila taj po- 
stupak, pade vlada u protivnu pogrešku. Obustavila 
je sve stroge naredbe, primila je predstavku, gdje 
djaci traže ukinuće sjemeništa, odpust inostranih uči- 
telja i uzpostavu sveučilišta u prijašnje njegovo stanje, 
pa je dopustila, da seminariste ostavljaju seminar 
kao da je proklet. 

— Car je još prije odlazka svoga, — produlji 
kanonik-rektor, — osudio taj postupak vlade time, 
da je iz Belgije odazvao ministra Starhemberga i na 
njegovo mjesto poslao grofa Belgiojosa, o kom je 
mislio, da ima volje i snage, da izvrši njegove na- 
redbe. Dao je nato, — kaoiunas — jednostavnimi 
naredbami razdieliti Belgiju u okružja, bez obzira 
na postojeće okolnosti u svakom okružju i podjedno 
promienio upravu i sudstvo... Time ne samo da su 
ukinute pojedine pokrajine, od kojih je svaka imala 

svoje posebne privilegije i tradicije, nego bijaše sa- 
movoljna promjena cieloga ustava, čega nijedan Bel- 
gijanac nije mirne duše prihvatiti mogao. Ustanak, 
koji je sada buknuo, razširio se brzo po svoj Belgiji. 
Vlada, koja i onako nije odobravala carevih nare- 
daba, oglasi, da se izvršba tih naredaba odgadja do 
dalnje careve odluke; ali Belgijanci tražili su, da se 
bezuvjetno opozovu, a jedno od triju najviših sudišta, 
brabantsko vieće, proglasi ništetnimi sve osude, 
koje novi sudovi izrekli budu. Sada nije znala vlada 
drugo da uradi, nego je dozvolila sve, što se je od 
nje tražilo, pa je dala silno umoliti cara u Krimu, 
da odobri njezin postupak, jer inače da je Belgija 
za Austriju za uviek izgubljena... | 

— I car će se vratiti? — zapita barun. 

— Otom ne ima dvojbe, — reče rektor. — 
Ministar Kaunic pisao je caru, da je stanje ne samo 
radi Belgije, nego i s obzirom na Ugarsku tako kri- 
tično, da je najbrži povratak carev iz Krima prieka 
nužda... 

— I poradi Ugarske?... 

— Jeste! — potvrdi rektor. — Čim su onamo 
stigli glasi o pobunah u Belgiji, počelo je nezado- 
voljstvo u zemlji rasti... Traže sa svih strana, da 
se drže županijske skupštine, ištu sazov sabora, priete 
bez zazora komisarom, — riečju u Ugarskoj je u 
najnovije vrieme jako zakuhalo ... 

— Opet će se primiriti duhovi, — umieša se u 
rieč kanonik Sebastianović, — čim se car vrati u 
Beč. Ugri i mi nismo Belgijanci... to su druga vrst 
ljudi ... 

— Ti, dakle, carissime poeta, — reče barun, — 
držiš, da Belgijanci ne će popustiti?... 

— Pred silom će možda uzmaknuti, al popustiti 
ne će, — odgovori poeta-kanonik. — Daleko su oni 
pred nami i glede narodnje sviesti i glede slobodo- 
umlja... Žilava je ta flamanska rasa, i ne će biti 
s njom posao tako lahak, kao što možda misle u Beču. 


— U Beču ne sude povoljno o stvari, — pri- 
mieti rektor, — ondje se dapače vrlo boje, da bi 
mogla stvar vrlo štetno izpasti po monarkiju. 


Barunu se i nehotice razvedri lice, dapače po- 
čeo se zadovoljno smiešiti, čuvši toli ugodne viesti. 
Rektor kanonik opazi to i odmah nadoveza na svoje 
prijašnje rieči: 

— Pita se sada, što je bolje za nas i Ugre, ako 
se Belgijanci otmu izpod careve vlasti, ili, ako ih 
on još jače skuči pod svoje vladalačko žezlo... 


— Tako je! — povladi kanonik poeta svomu 
drugu. — Hic Rhodus, hic salta... 

— Ja mislim, — izjavi se sada barun, — da će 
nama biti svakako u prilog, ako Belgijanci uspiju... 

— A ja mislim baš protivno tomu... — reče 
rektor. — Izgubi li car Belgiju, oborit će se svom 


snagom na Ugre i Hrvate, koji su ostali osamljeni, 
i brzo će svršiti s njima račun 


— Toga se i ja bojim! — primieti Sebastianović. 
— Ali će se i na dvoru bojati, da pokušaju s 
nami igru, koja bi mogla zlo proći, kao ona u Bel- 


giji... — reče barun, koji se je mnogomu nadao od 
nezadovoljnika u Ugarskoj. 
— To ćemo vidjeti... — odvrati rektor mirno. 


— Čim se car vrati iz Krima, razvit će se stvari 
neobičnom brzinom i u Belgiji i kod nas... Jedini 
rat s Turskom mogao bi usporiti tečaj stvari... 

— Dakle rat!... — prihvati barun tu zlokobnu 
rieč kao sladku meku. — Drži se, dakle, da će biti 
rata?... 

— To je sigurnije, — odgovori rektor, komu 
nisu osobito prijali politički razgovori, — nego li 
moja biskupija. 

Prijatelji se nasmijaše -toj bezazlenoj doskočici 
i već nisu imali vremena, da nastave svoj razgovor, 
jer je u taj čas stupila u sobu grofica Lucija s Ro- 
sinom, da pozove goste k objedu. 

Rosina pristupi najprije Sebastianoviću, kao 
starijemu, a onda rektoru Vrhovcu, ter objema po- 
ljubi ruke. Tada je bio običaj, da su i odrasle dje- 
vojke, ma bile i velikašice, ljubile ruke uglednim 
starijim svećenikom. 

Rektor potrepta prstima po licu baronesu i 
okrenuv se k Luciji zapita ju: | 

— Je li još uviek jednako živa i vesela ? 

— Uviek ista, naš mili vražićak, ili angjeo, kako 
hoćete, — odgovori grofica, privinuvši Rosinu k sebi. 

— Danas ću se sasvim po strogoj etiketi pona- 


šati, — reče Rosina rektoru, — kazala mi je mama, 
da ćete postati biskupom... a s biskupom nisam 
još objedovala... 

— Drago diete, — prihvati rieč rektor, — to su 


sve sama nagadjanja. Zagrebačkim biskupom bit će 
onaj, komu Bog tu milost namieni... 

— Ali, ako postanete biskupom, Vi me morate 
vjenčati!... — reče Rosina. 

— Rosino! — ukori ju tobože grofica, kojoj bi- 
jaše više do smieha, nego li do osbiljne opomene. 

— S drage volje!... Ako postanem biskupom, 
ja ću Vas vjenčati... — obeća rektor. 

Čim je te rieči izustio, zazveknu nekako čudno- 
vato u sobi. Na mozaikovanom stoliću pod velikim 
zrcalom stajala je starinska ura, pokojne Lucijine 
majke, nadkrita staklenim pokrovom. Pod tim po- 
krovom sjedila je uz ormarić ure preduća Parka od 
alabastra. Sada u jedanput puče stakleni taj pokrov, 
baš kad je bio govor o Rosininu vjenčanju. 

Grofica Lucija probliedi sva u licu. 

— To ne sluti dobru! — reče na to s izrazom 
strave na licu, ter pristupi k uri. 

— Prirodna stvar!... — reče rektor. — Staklo 
je puklo! | 

— To je starinska ura moje majke... — uze 
pričati grofica. — Taj stakleni pokrov tako je star 
kao i sama ura pod njim.... a sad je u jedanput 
pukao... Ja se bojim, gospodo, da se ne dogodi ve- 
liko zlo... — Htjela je još reći ,mojemu djetetu“, 
ali je za se pridržala te rieči. 

— Tosu svakdanji pojavi, Vaša milosti! — stade 
ju upućivati kanonik-poeta. — Kruta materija, pa i 
staklo, breči i popušta, kakova je već temperatura, a 
pri tom se često dogodi, da pojedini predmeti pu- 
caju. Pucaju stolovi, ormari, zrcala, boce itd., a ljudi 
se, kad čuju takav nenadani prasak ili zveku, odmah 


uplaše... a bez razloga... Sve to biva po zakonu 
prirode... | | 

— Ova ura već mi je jedanput naviestila zlu 
kob, — pričaše dalje sva uzrujana grofica, koja je 


tek površno slušala razlaganje kanonika-poete. — 
Bila je baš ponoć. Ura je odbila svojih dvanaest uda- 
raca i u taj čas puklo pero u uri i odmotala se žica 
s velikim štropotom... Dva dana za tim razbolio se 
moj jedini brat Jurica i za nekoliko dana umro... 
Tomić: Za kralja. II. 24 

— Ta velika nesreća bila bi se i bez toga do- 
godila... — reče kanonik Vrhovac. — Slučaj, puki 
slučaj... | 

— I ja velim! — umieša se sada u rieč barun, 
na kom se je ipak vidjeti moglo, da nije prost od 
zle sluti. — To su predsude, koje ostavljaju doduše 
u nas svoj crni trag, ali zato ipak nisu, niti mogu 
biti istinite... Izvolite, gospodo, k stolu! 

Krenuše svi u palaču, gdje bijaše prostrt stol 
za objed. Idući tamo, uhvatila se Rosina majci o 
rame i govorila joj svojim nestašnim načinom: 

— Ne boj se, mamicel!... meni se ne će ništa 
dogoditi... Znaš, kako si mi često kazala: ne će 
grom u koprivu. 

Te rieči bi groficu inače razvedrile, ali sada.ne 
postignuše cilja. Grofica bijaše svega objeda ne- 
kako sjetna i uzbudjena. Takova je već moć svake 
predsude. 

X : * 

Poslije podne oko četiri sata stigoše pred dvor 
u Stenjevcu dvoje karuce s posjetnici. U jednih ka- 
rucah dovezao se je grof Adam sa svojom svasti 
Fleonorom, a u drugih grof Ivan s Leonardom. Dva 
mlada kavalira dopratila su ih na konjih. Jedan od 
njih bijaše grof Hinko Sermage, a drugi nepoznat. 
Sudeći po vrlo otmenoj njegovoj vanjštini, morao 
je da bude visoka roda. 

U dvoru nisu jamačno opazili, da je tko stigao, 
jer nitko nije izašao pred pridošlice. Ovi žurno podju 
u prvi sprat dvora, gdje im slučajno nadošavši sluga 
priobći, da su Njihove milosti s gostima još u pa- 
lači pri stolu. 

Tamo su baš pili crnu kavu, jer su prečastna 
gospoda izjavila želju, da bi se vratila kući. Bijaše 
velika radost domaćinam, kada su se otvorila vrata 
palače i na njih s velikom grajom hrupile obje gro- 
fice sa svojim muževima, za kojima su unišla i dva 
mlada kavalira. 

Uzeše se medjusobno srdačno pozdravljati, gr- 
liti i cjelivati i to bi pozdravljanje Bog zna kako 
dugo potrajalo, da domaćin i Rosina nisu opazili 
grofa Hinka i još više onog nepoznatog mladog 
kavalira. 

— Gle, mamice, Hinko se je vratio! — viknu 
veselo Rosina, ugledavši svoga prijatelja i poletjevši 
k njemu, pruži mu ruku i toplo se s njime izrukova. 
Grof htjede da joj poljubi ruku, nu Rosina ju brzo 
sustegnu i reče: 

— To je za moju mamu, ne za me! 

Hinko ju pogleda na to pitajućim pogledom i 
sjetno se nasmieši. 

— Baš je onakova, kao što sam ju ostavio... 
Uzalud bijaše i to dugotrajno izbivanje! 


— Dobro došli, grofe Hinko! — pozdravi ga 
sada grofica. — Kada ste se vratili ? 


— Prije dva dana, Vaša milostil... Moj gospodin 
otac obolio je opet nešto jače od svoje astme... inače 
bi i on došao sa mnom... 

— Vrlo žalim... — reče grofica. — Kako Vam 
je bilo na putu?.. . Ako se ne varam, ima više nego 
godina dana, što bijaste odsutan . 

— Dva mjeseca preko godinu dia. . — i tiho 
uzdahnu. 


Medjutim je grof Adam uzeo izpod ruke nepo- 
* 

znatog mladog kavalira, da ga predstavi domaćinam 
i družtvu. Stavši pred Nacija i Luciju reče grof 
Adam: 

— Čast mi je predstaviti Janka grofa Rhćdey-a 
(Nacio probliedi kao krpa u licu) iz Ugarske. Moj 
pokojni otac vojevao je zajedno s njegovim otcem, 
junakom od Švidnice, gdje su obojica lovorom ovjen- 
čala svoje bojne sablje. Došao je, da vidi potomke 
prijatelja i druga svoga pokojnoga otca generala. 
Grof Janko je sada gost naše porodice, a mi ga pre- 
poručamo i Vašim milostima. 

Barun Nacio svlada nekako prvu svoju uzbu- 
djenost. 

— Mi smo stari znanci, — reče grofu Janku 
ljubezno se smiešeći, premda mu je glas podrhtavao 
od unutarnje uzbudjenosti. — Vidio sam Vas zadnji 
put u Beču, kad su Vam bile četiri godine... Onda 
ste već htjeli poći sa mnom u Hrvatsku... 

— Da, da, moja dobra pratetka Judita pričala 
mi je o tom. Naložila mi je, da Vas liepo pozdravim 
u njezino ime. 

— Grofica Judita još živi?... — upita Nacio. 

— Živi i hvalim Bogu, da ju imam... Ona je 
jedina, koju imam, ona me je i odgojila... 

Govoreći tako, pristupi grof Luciji i smjerno joj 
poljubi ruku. 

— Vi dakle, grofe, nemate ni otca, ni majke ? 
— upita ga Lucija. 

— Ne, Vaša milosti! — odgovori grof. — Moj 
otac umro je prije dvanaest godina, a majke se ni 
ne sjećam... Ali možda se Vaša milost nje sjeća... 
Ona je bila nekoliko mjeseci u pohodih kod grofice 
Tereze Baćanke.... 

— Sjećam se, sjećam... — odgovaraše polahko 
grofica, kao da sliedi svoje misli u prošlost... Zar 
ne grofica Aranka?... 

— Jest, jest.... to bijaše ime moje majke... 


Grofica se zagleda u mladića. Činilo joj se, kao 
da se je pred njom stvorio njezin Nacio, kada ju je 
prije dvadeset i pet godina izprosio. Ista osoba, isti 
glas, isto lice, oči i smiešak... pa i taj madež iznad 
crnog, liepog brka... Čudno, čudno bijaše joj taj 
čas na duši, koju je osvojilo neko zagonetno čuvstvo. 

Grofica je tako nekoliko časaka stajala niema, 
zanieta u svoje misli i osjećaje, dok je nisu iz toga 
stanja trgle Rosinine rieči: — Dobro nam došli, 
grofe! — kojimi je djevojka pozdravila grofa, mo- 
treći ga ljubopitno i srdačno velikim svojim očima. 
Grof Janko stisnu toplo Rosininu ruku i reče joj: 
— Već sam mnogo liepa čuo pripoviedati o Vas... 

— Od grofa Hinka, nije li?... | 

— Jeste, baronesol... Upoznao sam se s njim u 
Beču, kada se je vraćao kući... On me je i najviše 
ponukao, da dodjem u ove krajeve... pa duše mi, nije 
mi žao... Vrlo mi se svidja ovdje... Moji ugostitelji 
tako su ljubezni, da se osjećam kao kod kuće... 

— Morat ćete i nas češće posietiti... — reče 
mu Rosina. — Zar ne, mamice ? 

— Što, diete moje? — upita grofica, koja zaokup- 
ljena svojima mislima, nije ni slušala toga razgovora. 

— Zar ne, da nas grof Janko mora češće po- 
sietiti? — ponovi Rosina.: 

— Grof nam je uviek dobro došao... — odgo- 
vori Lucija ljubezno. 

Grof Adam poveo je bio sa sobom svoje dvie 
kćerkice Reginu i Josipu, koje su odmah tražile, da 

smiju saći u mali perivoj, što ga je barun Nacio dao 
zasaditi oko dvora. Roditelji im to dopustiše, ali uz 
uvjet, ako će ići i Rosina, pa mladi grofovi Janko i 
Hinko. Mladež jedva dočeka tu zgodu, da se može 
po volji zabaviti. 

Kada su sašli dolje, predloži Rosina, da poše- 
taju gore prama zagrebačkoj planini uz gorski potok, 
na kom je bio sazdan vlastelinski mlin, Male gro- 
o fice Regina i Josipa veselo su skakutale napried i 
veselile se svemu, što su uzput vidjele: i mlinskim 
kolesima, na koje je šumom padala voda iz splav- 
nice, i mlinarovim bielim guskama i patkama, koje 
su iznad brane plivale, pa mladim jaganjcima i ja- 
rićima, što su na obali potoka pasli, ili brstili, i polj- 
skomu majskomu cvieću, koga su pune pregačice 
nabrale, pa onda kasnije uz pomoć starijih pravile 
vience i kitice za se i ostalo družtvo. 

Rosina išla je s grofom Hinkom i Jankom... 
Ovaj potonji bijaše vrlo živa temperamenta, pun hu- 
mora i vješt u obćenju s onako mladimi, bezazlenimi 
djevojkami, kao što bijaše Rosina. Odmah u početku 
vidjelo se, da se ona mnogo radje s njim razgovara 
nego li s grofom Hinkom. Grof Janko odmah je dobio 
neku vlast nad njom... i premda je Rosina htjela, 
da razgovori i grofa Hinka, svoga miloga druga i 
znanca, ipak ju je sve nešto vuklo k grofu Janku. 

Kada je grof Hinko pripoviedao o ljepotah pri- 
rode i znamenitostih, što ih je vidio na svom zadnjem 
putu po Italiji, Švicarskoj, Francezkoj i Njemačkoj, 
nije to Rosina tako željno slušala, kao šaljive pri- 
čice Jankove iz lovskih doživljaja, iz bujnoga druž- 
tvenoga života u Ugarskoj, ili iz njegovih djačkih 
vremena. Putovao nije daleko, pa zato, kako je sam 

priznavao, nije mogao ništa ni pričati o stranih kra- 
jevih. Njegova pratetka nije mu dopustila, da se dade 
na duga i daleka putovanja, bojeći se za njegov život, 
za koji se je smatrala ona odgovornom. 

Mlado ovo družtvo tako se je izvrstno zabavljalo 
na šetnji u gorskom priedjelu, da nije ni osjetilo, kako 
je vrieme brzo prošlo. Grof Hinko primieti prvi, da 
će sunce doskora zapasti, a tada će zastrujati od 
planine oštri, večernji zrak, koji bi osobito mladim 
groficam nahuditi mogao. Krenuše natrag, gdje su 
našli na okupu sve družtvo. I sama prečastna gospoda 
ostadoše za volju novim pridošlicam, prihvativši 
predlog domaćina, da svi ostanu skupa na večeri. 

Vrlo živo bijaše u družtvu, kada su se svi našli 
na okupu oko stola. Grofice Leonarda i Eleonora iz- 
vrstno su se zabavljale s prečastnom gospodom, koja 
su obojica na glasu bila sa svoje udvornosti napram 
liepom spolu. Kanoniku-rektoru ostalo je to još od 
vremena, kada je bio zastavnikom u vojsci. On se 
je, naime, izprva htio da posveti vojničkomu sta- 
ležu, nu kasnije domisli se i posveti se svećeničkomu, 
gdje se u kratko vrieme odmah visoko uzpeo. 
Njegov drug kanonik-poeta bijaše već po svojoj pje- 
sničkoj naravi obožavatelj ljepote, a kao takav bio 
je pun galanterija pram gospodjam, pa se u saobra- 
ćaju s njima služio najkićenijim govorom, najljep- 
šimi pjesničkimi figurami, što je vanredno laskalo 
taštim gospodjam. 

Grof Janko, grof _Hinko i Rosina činjahu po- 
sebnu grupu kod stola, za kojim su na okupu sjedili. 
Neprestano su se razgovarali i smijali, i zabavljali 
se tako živo, nestašno i obiestno, kao da osim njih 
nikoga nema za stolom. 

Malim groficam Regini i Josipi bijaše prilično 
dugočasno u tom družtvu. Kada su se do sita na- 
večerale, išle su sad k ovomu, sad k onomu u družtvu, 
dosadjujući kojekakimi pitanji. Napokon se dogo- 
vore, pristupe k materi i jave joj, kako su uglavile 
s Rosinom, da će kod nje ostati dva, tri dana, i onda 
se skupa s njom i njezinom mamom vratiti kući. 

Leonarda je, razgovarajući se s rektorom Vr- 
hovcem, samo na pol slušala rieči svoje djece i rekla, 
samo da ih se rieši: ,dobro, dobro!“ Malim groficam 
bijaše to dosta. Vesele odu javiti Rosini, da su do- 
bile dozvolu, da mogu kod nje ostati, a za tim se 
skloniše u drugu sobu, gdje je bio prostran starinski 
kanape. Tu male grofice polegnu jedna pored druge 
i zagrljene doskora čvrsto zaspu. 

Domaćin barun bijaše u svem družtvu danas 
Ivana i mladoga grofa Janka. Vidjelo se, da se sili 
na razgovor i da bi rado razvedriti poosbiljeno svoje 
lice, ali nije išlo. I domaćica grofica Lucija ne bijaše 
vedra i ljubezna kao obično. Da ju je tko pozorno 
motrio, bio bi mogao opaziti neku sjetu na njezinu 
licu i zatomljenu uzbudjenost. Čestoput je za večere 
pogledala svoga muža i tiho uzdahnula. Sva sreća, 
da su barunovi gosti bili danas tako dobre volje, 
jer bi to duševno razpoloženje domaćina kadro bilo 
uznemiriti čitavo družtvo. 

Grofu Adamu je ipak palo u oči to neobično 
osbiljno držanje barunovo. Ne mogavši si raztuma- 
čiti, odkuda to, priže se k uhu svoga susjeda kano- 
nika. poete i reče mu tiho: 

— Što je to našemu Naciju, da je danas tako 
osbiljan i mučaljiv ? 

— Ija već dugo razmišljam o toj stvari i mislim, 
da sam došao u trag uzroku,... — odgovori tiho 
kanonik. 

— Revera (sbilja)? — upita ljubopitno grof. 

— Pogledaj dobro grofa Janka?... Ne opažaš li 
ništa ? 

Grof Adam zanieka glavom. 

— Poznavao si Nacija, dok je bio mladji?... 
— upita kanonik grofa. 

— Kako ne, dobro ga se sjećam... 

— Pa Ti još nije jasno? ... Ne vidiš li, da je 
grof Janko izrezani Nacio iz mladjih dana... 

— Imaš pravo... — reče grof Adam, proma- 
trajući grofa Janka. — Vanredna sličnost! ... 

— Prije kakovih dvadeset sedam godina bila je 
ovdje u posjetah kod grofice Tereze Baćanke gene- 


ralica Rhedey, mati Jankova... — I kanonik poče 
sada još tiše govoriti grofu Adamu... 

— Ah,... sada mi je sve jasno, sve! — reče 
grof Adam. 

— Posve je prirodno, da ga je dolazak grofa 
Janka morao neobično uzbuditi... — primieti ka- 
nonik. 


Bilo je već pokasno, kada se gosti spremiše na 
polazak. Potražiše male grofice i nadjoše ih, kako 
zagrljene spavaju najtvrdjim snom. 

— Nemojmo ih buditi, — reče grofica Lucija. 
— Tako liepo spavaju... a noći su hladne... 

— Regina i.Josipa ostat će kod nas, — umieša 
se u rieč Rosina. — One su me molile, da ostanu 
dan, dva kod nas... Mi ćemo ih natrag kući do- 
vesti, zar ne, mamice? ... 

Grofica Leonarda, znajući, da će na njezinu djecu 

ovdje paziti, kao da su pod njezinim nadzorom, pri- 
stade, da djeca ostanu u Stenjevcu, ali samo ne 
predugo!... | 

Prečastna gospoda krenuše svojim putem pram 
Zagrebu, dočim su se grofovi Oršići imali protivnim 
putem odvesti do Bistre. Domaćini i Rosina odpra- 
tiše ih u dvorište, gdje su imali sjesti u pripravne 
kočije. 

Grof Janko uhvati zgodu u sumraku i oprosti 
se još jedanput s Rosinom. Stisnuše si toplo i sr- 
dačno ruke, a grof Janko prinese k ustima Rosininu 
ruku i poljubi ju. Za čudol Sada se taj rukoljub nije 
djevojci činio smiešnim, što više ona je osjetila, da 
je neobična, dosele nekušana slast prostrujala joj 
čitavim tielom u čas, kada su se grofova usta tak- 
nula njezine ruke. 

— Do vidjenja, do vidjenjal — doviknuše jedni 
drugima u ime oproštajnoga pozdrava i dvoje ka- 
ruce pojure iz dvora. Mladi grofovi Hinko i Janko 
jahali su iza njih,... a sjajna mjesečina učinila je 
družtvu ugodan povratak do Bistre, kamo su oko 
ponoći stigli. 

* 
* * 

U stenjevačkom dvoru spremiše se odmah za 
tim na počinak. I barun i grofica Lucija jedva su 
čekali, da se sve u dvoru smiri i da im san zaklopi 
oči. Oboje bijaše nekako zlovoljno i nervozno, jedno 
i drugo imalo je svoje misli, s kojima su pošli na 
počinak, misli, koje su jedno pred drugim krili kao 
tajnu, u koju je bolje ne dirati. 

Rosina spavala je u istoj sobi s malimi grof 
cami... Nikako nije mogla da usne... Namieštala 

se u krevetu sad na ovu, sad na onu stranu, poprav- 
ljala uzglavlje... pridizala se u postelji i zagledavala 
sva uzbudjena u puni mjesec, koji je u sobu sjao i 
čarobno ju razsvjetljivao. 

Zatvorila je oči i stala tiho, polagano disati, ne 
bi li tako san namamila, ali sve uzalud!... Jedna 
joj je slika neprestano lebdila pred dušom i njoj se 
činilo, kao da čuje njezin šapat, da osjeća žar oči 
odnekud iz blizine i da ta dražestna napastnica le- 
prši oko njezine postelje. Postalo joj tjeskobno ... 
Na staroj uri udari dvanaesti sat... Rosina se pre- 
krsti... i pokuša opet da usne. I ne za dugo svlada 
ju polusan... U jedanput izusti posve jasno rieč 
»Janko“, na što se iz nova probudi... Istom u pro- 
zorje svlada ju tvrd san, od koga ju je glasni raz- 
govor njezinih malih drugarica probudio. | 


XIX. 


Puna tri dana ostale su Regina i Josipa u dvoru 
stenjevačkom. Svaki dan bio je izpunjen najmilijimi 
dječjimi zabavami, koje je Rosina smišljala i s ma- 
lima drugaricama izvodila. Prije su i njoj samoj te 
zabave godile, pa i pristajale, ali sada u jedanput, 
preko noći, nije više za njih marila i morala se je 
svojim gostinjicama za volju siliti, da se s njimi 
igra... Rosina se doista preko noći poosbiljila i iz 
njezina bića nestalo za uviek ono nedužno, djetinjsko, 
koje ju je dosele mnogima toli dražestnom činilo. 

Malim groficam bijaše uz Rosinu tako liepo, 
da bi Bog zna kako dugo ovdje ostale. Na svoju 
kuću nisu ni mislile. Treći dan u večer sjeti Rosina 
majku, da bi valjalo djecu kući odpremiti. 

— Zašto,... kada to ne traže, a liepo se zabav- 
ljaju... — reče grofica Lucija, pogledavši zname- 
novno kćerku. 

— Sjećašse, mamice, — primieti Rosina, spremna 


na odgovor, — da je Leonarda molila, da djeca pre- 
dugo ne ostanu kod nas... 
— Istom su tri dana u nas, — reče grofica, — 


u ostalom, ako misliš, možemo sutra u Bistru... 

Regina i Josipa ne bijahu baš obradovane, kada 
su čule, da će sutra natrag u Bistru. One bi voljele 
bile tu još koji dan ostati, nu Rosina izbi im iz glave 
te željice, predočivši. im, kako bi se njihova mama 
toga radi strašno razljutila na njih, pa ih nikada više 
ne bi k njim pustila. | 

Usuprot Rosina bijaše presretna, kada je gro- 
ica Lucija pristala na to, da sutra odvezu djecu u 
Bistru. Sladka neka uzbudjenost osvoji joj dušu i 
bijaše sve večeri vanredno razigrana, da je to i majci 
njezinoj palo u oči. 

Za večerom pitaše grofica baruna, hoće li i on 
s njima u Bistru. 

— Ne znam ni sam, bi li išao... — odgovori 
barun. — Nemam prave volje vozikati se... 

— Ali, dragi Nacio, — zaokupi ga Lucija, — 
grofice su pohodile nas sa svojimi muževi... Bio bi 
red, da i Tito isto učiniš... Bilo bi mi svakako 
ljepše s Tobom. 

— Imaš pravo, ići ću dakle s Vami. 

Sutradan ustala Rosina prva i probudila male 
komtese. 

— Spremajmo se, da budemo što prije gotove! 
— opomenu ih Rosina, a djeca poslušaše, ter se po- 
češe žurno oblačiti. Rosina pomogla im odjeti se i 


381 


počešljala ih. Znajući, da će se čak do Bistre voziti, 
bijahu djeca sretna i vesela. Već su se unapried ra- 
dovala, kako će roditeljem pripoviedati, kako im je 
liepo bilo kod Rosine i kako su se divno zabavljale. 

Oko devete ure odvezoše se Magdalenićevi s 
djecom put Bistre, kamo su na vilenih barunovih 
konjih brzo stigli. 

U bistranskom dvoru mora da su ih iz daleka 
već opazili, jer su ih svi dočekali pred dvorom. Do- 
čekao ih je grof Ivan s groficami Leonardom i Eleo- 
onorom, dočim je grof Adam dan prije otišao bio u , 
Stubicu, da prigleda gospodarstvu. Grof Janko bi- 
jaše takodjer prisutan, vrativši se malo prije iz lova 
iz bistranske gore. | 

Pozdrav bijaše tako srdačan i bučan, da je jedva 
jedan drugoga razumio. Grof Ivan i Eleonora zao- 
kupiše Nacija i Luciju, Janko se odmah prihvati Ro- 
sine, a Leonarda je priskočila svojim kćercama, koje 
su joj na dušak stale pripoviedati o krasnom svom 
boravku u Stenjevcu. 

S velikom grajom podje veselo družtvo u dvor. 
Putem, idući uz Janka, upita Rosina za grofa Hinka. 


— On je kod kuće u Poznanovcu... ali me je 
umolio, da mu odmah poručim, kada Vi ovamo 
stignete ... — reče grof Janko 

— Da, da poručite po nj, — umoli Rosina, — 
njega bi vrlo boljelo, da to ne učinimo. 

— Čim smo opazili, da dolazite, — reče grof 
Janko, — umolio sam, da se odmah pošalju karuce 
po Hinka... Vam bi sigurno žao bilo, da ga danas 
ne vidite... — dodade izvjedljivo grof. 


Rosina učini, kao da nije čula tih rieči... Pri- 
jašnja bezazlenost kao da se je počela praštati s nje- 

zinim bićem... Prije nekoliko dana, ona bi na pri- 
mjetbu grofovu Bog zna šta odgovorila, a danas je 
promišljeno mučala... 

U gornjih odajah, gdje je bilo sve družtvo sa- 
brano, nije se svidjalo Janku i Rosini. Jedva su če- 
kali zgodu, da mogu saći dolje i razgovarati se bez 
svjedoka. Male grofice učiniše im najveću uslugu, 
kada ih umoliše, da sadju s njimi u park, gdje mogu 
u hladovini liepo sjediti. 

Rosina i Janko izpuniše dakako odmah tu dje- 
čiju želju i oprostiše se s ostalim družtvom. Regina 
i Josipa počele se svojim načinom zabavljati pod 
sjenovitim drvećem, gdje bijahu namještene klupe i 
stolci, na koje su Rosina i Janko, jedno uz drugo, 
posjedali. 

— Bilo mi je već nesnosno, draga baroneso, — 
započe Janko razgovor, — da tako dugo izostaste... 

— Male grofice vrlo su rado u nas boravile... 
— odgovori Rosina. — I Vi se jamačno niste du- 
gočasili... Vaši domaćini tako su ljubezni... 

— Sve je liepo ovdje, vrlo mi se svidja boravak 
ovdje, — reče grof, — ali je ipak najljepše, kada 
ste Vi u našem družtvu... 

— Ah, što govorite grofe, — odvrati Rosina u 
smetnji, — ta Vi me još tako malo poznajete... 

— Varate se, baroneso!... Meni se čini, kao 
da Vas dugi niz godina poznajem... 

— Kako to? — zapita u čudu Rosina. 

— Ima bića, koja ostanu čovjeku tudja i ne- 
poznata za uviek, a ima opet drugih, koja nam se 
od prvoga susretaja čine kao stari, dobri znanci... 
Medju ova potonja spadate i Vi, draga Rosino! 

— Vi možda pretjeravate ?... 


883 


— Ne, ne, ja sam i puno manje kazao, nego 
jest,... puno manje, jer ne smijem više da kažem... 
Rosina porumeni s tih rieči u licu i nije znala, 
što da odgovori. Na sreću dotrča k njima Regina i 
stade ih nagovarati, da malko pošeću travnikom, 
koji se je sav šarenio od proljetnoga poljskoga cvieća. 

— Ali je vruće, dječice! — primieti grof Janko, 
komu nije bilo po volji, da su ga djeca smela u tako 
ugodnu razgovoru. 

— Nije ništa vruće... — uze protusloviti mala, 
— zar ne osjećate, kako ugodni vjetrić duva iz 
planine ? 

I mala je imala pravo. Iz uvala i prodolica bi- 
stranske gore pirio je hladan vjetar, potresajući ta- . 
nahnimi grančicami mlada drveća i zelenom travom 
u travniku. | 

— Ajdemo, ajdemo! — siljahu obje komtese. 

Rosina i Janko, vidjevši, da imadu posla s tvr- 
dima glavicama, ustadoše i podjoše za djecom, koja 
su se uhvatila za ruke i odmah potrčala uzahnom 
stazom, što su ju pješaci utapšali sredinom travnika. 

Kada su već podaleko odmakla, stadoše u je- 
danput i pričekaše Rosinu i Janka. 

— Mi ćemo bježati, — oglasi se sada manja 
grofica Josipa, — i Vi nas ne ćete dostići. 

Djeca, ni ne čekajući odgovora, poletješe, što su 
mogla travnikom. 

Janko i Rosina sgledaše se. 

— Da im učinimo veselje? — reče Janko. 

— Slobodno! — pristade Rosina. 

I njih se dvoje, dakako poput djece, uhvati za 
ruke, ter uzmu lagano trčati za malima groficama. 

— Pazite, sad ćemo Vas uhvatiti! — prikriči 

im grof Janko, a djeca čuvši to, zavrisnu veselo kao 
od straha, da ne budu ulovljena, i stanu bezobzirce 
trčati. 

Janko i Rosina pustiše im veselje, da ostanu 
pobjeditelji do prve mete, koju su si mlade grofice 
same odabrale i na kojoj su stale. 

— Vidite, da nas niste ulovili? — pohvali se 
Josipa. 

— Dobro, — reče Janko, — vidjet ćemo drugi 
put.:. Čim malko počinemo, trčat ćemo do one 
divlje kruške... 

Rosina, pošto su svi stajali odmora radi, htjede 
da iztegne svoju ruku iz Jankove, ali ovaj ju stisnu 
jače i ne dade. Ostadoše, dakle, stojeći jedno uz 
drugo, držeći se za ruke, a bilo im je pri tom tako 
liepo i sladjahno, da ne bi žalili, ako bi do vieka 
tako ostalo. 

— Počnimo! — ponuka trkače živahna Regina, 

— Samo ne smijete prebrzo trčati, — opomenu 
Janko djecu, — mogle biste se nahladiti i umrieti... 

— O, mi ne ćemo umrieti... — odpovrnu Jo- 
sipa, povukavši sestru za sobom. 

Potrčaše do druge mete, koja nije bila daleko. 
Na žalost nisu daleko trčale. Mala Josipa spotače 
se o Krtinjak i bubnu o travu tako žestoko, da se 
diete nije moglo uzdržati od plača. 

Janko i Rosina priskoče k maloj i vidjevši, da 
joj se nije ništa osobita dogodilo, uzeše ju tješiti i 
brzo ju utješe. Sada više nije moglo biti govora o 
kakovu trčanju. Janko i Rosina rekoše djeci, da 
imadu liepo, polagano šetati. 

Tako dodjoše do onoga zlokobnoga jarka, gdje 
se Rosina prije tri godine umalo nije utopila. 

— Vidite, Janko, — reče Rosina, — u tom jarku 
u malo da nisam zaglavila prije tri godine. 


Janko ju začudjeno pogleda. 


— Vi o tom ništa ne znate... ništa Vam nije 
grof Hinko pripoviedao? 

— Ništa... 

— Čudim se... on me je spasio... Da nije bilo 
njega, sigurno bih se bila zadavila u toj bari. — I 
Rosina se nehotice strese od groze. 

— I Hinko Vas je spasio?... — zapita Janko. 


— On, on! — potvrdi Rosina i pripovjedi Janku 
sav slučaj, kako se je dogodio. 

— Grof Hinko je vitežki mladić, — reče Janko, 
— al, duše mi, ja bih isto učinio bio, da sam bio 
na njegovu mjestu... Život bih svoj kadar bio žrtvo- 
vati za Vas... Vjerujete li, Rosino?... 

— Vjerujem, dakako da vjerujem... — odgo- 
vori Rosina u velikoj smetnji i dodade brzo: — Moji 
roditelji od toga časa obožavaju grofa Hinka... 
Valjan čovjek... 

— Izvrstan, pravi kavalir od glave do pete... 
— Ali je siromah nesretan... 

— Kako to?... 

— On Vam je nesretno zaljubljen... 

— Jeli moguće, meni nije o tom ništa govorio... 
— Ali meni je priznao... 


— Što Vam je priznao?... — upita naglo grof 
Janko, koji nije odmah shvatio tih rieči. 
— Meni je priznao, — razjasni Rosina, — da 


ljubi jednu, koja mu ljubavi ne uzvraća. 
— Siromah Hinko! 
— Sam si je kriv, — izjavi Rosina, — on je 
Tomić: Za kralja. II. 25 

tako čedan, da o toj svojoj ljubavi nije onoj djevojci 
nikad ništa spomenuo... 


— To sbilja nije pametno!... A poznajete li Vi, 
Rosinice, taj njegov uzor? 

— Ne... 

— Da nije to baš ona sama... — pomisli Janko, 
a onda dodade glasno: — Ja ću govoriti s njim o 


tom, možda će meni povjeriti tajnu srca... 

Kada se je taj mladji sviet vratio u dvor, bilo 
je već i pol dana prošlo. Domaćica, grofica Eleo- 
nora, bila je u neprilici sbog grofa Hinka, ne zna- 
jući, bi li čekala na nj s objedom, ili bi bez njega 
objedovali. 

— Hinko ne može tako brzo doći, — primieti 
grof Ivan, — naše karuce, koje smo po nj poslali, 
težko da su već stigle u Poznanovec. Trebali bi če- 
kati koja dva sata, dok ovamo dodje... 

— Onda ćemo bez njega objedovati... a grof 
Hinko, kad došao, dobro nam došao... — rekla 
Eleonora. I pravo je imala. Karuce iz Bistre stigoše 
u Poznanovec upravo u čas, kada je grofovska po- 
rodica sjela za objed. Trebalo je čekati, dok po- 
objeduju i premda se je grof Hinko žurio, otišao 
je iz Poznanovca dosta kasno, tako, da je tek oko 
četvrte ure poslije podne stigao u Bistru. On je po 
običaju dojahao, a karuce je poslao napried, nu ko- 
čijaš je tako polahko vozio, da je grof prije stigao 
u dvor. | 

Tamo je našao družtvo, sjedeće još za stolom. 
Dočekaše ga i pozdraviše se s njim najsrdačnije, a 
grofica Eleonora posadi ga kraj sebe. 

— Tu će Vam biti najljepše, — reče mu po- 
tiho, — sjedite baš spram Rosine... 

Grof Hinko se nekako gorko nasmieši... Volio 
bi on da sjedi na mjestu, gdje je bio Janko, naime 
uz Rosinu, nu ovaj ga je pretekao. Ovako je mogao 
gledati, kako se njih dvoje izvrstno zabavlja, pa kako 
je Janko Rosinu tako presvojio, da je djevojka samo 
njega slušala, samo njega gledala. I kako gledala... 
to bi čovjek morao da vidi njegovima očima... U 
Hinku se poče javljati osjećaj ljubomora... Vidio 
je, da je zapostavljen, i da je djevojci ušao u volju 
onaj drugi, koga je najviše on doveo u kuću nje- 
zinih roditelja... Ovda, onda dobaciše mu Janko i 
Rosina od uljudnosti po koju rieč, i odmah nastaviše 
razgovor onako, kako je njima najbolje prijalo. 

— Što ste tako zamišljen i mučaljiv danas?... 
— pitaše Eleonora Hinka, opazivši njegovo osbiljno 
lice. — Vidite, kako se Janko zabavlja s Rosinom... 
— Zatim dodade tiho u šali: — Pazite, da Vam ju 
ne preotme. 

Eleonora rekla je to doduše u šali, jer nije znala, 
kao i nitko drugi, da grof Hinko ljubi Rosinu, ali 
te rieči samo još više učvrstiše Hinka u sumnji, da 
Rosina svojim srcem naginje Janku... To je počeo 
opažati prigodom zadnjega boravka u Stenjevcu, a 
sada mu je to još jasnije postajalo. 

Čuvši grofičinu primjetbu, grof se gorko nasmieši 
i reče Eleonori: 

— Čovjek ne može izgubiti nešto, što nije ni- 
kada posjedovao... 

— Naša Rosinica još ne zna, što je ljubav... 
— primieti grofica. 

— Dosele za cielo ne... — potvrdi grof Hinko. 

— Al bi ju mogao grof Janko naučiti... Čini 
se, da je izvrstan maitre d'amour (učitelj ljubavi)... 

* 

Ta primjetba ubode poput žalca Hinka u srce... 
Dakle to ne vidi on sam, ništa mu se lažna ne pri- 
vidja, nego u istinu prijatelj sai osvaja srce nje- 
gove obožavane djevojke . 

:— Je li došlo koje slanig za me? — upita u 
jedanput kao iz nebuha grof Janko Hinka. — Ja 
sam pisao mojoj tetki, da sve listove šalje na Vašu 
adresu . 

— Gle; u malo da nisam zaboravio! — reče grof 
Hinko i izvađiv iz prsnoga džepa list, predade ga 
Janku. 

— Od moje tetke... — reče Janko, razkidajući 
pečat na listu. — Sa dozvolom, gospodo | 

Trebalo je nešto dulje vremena, dok je grof 
Janko pročitao do zla boga ne čitljivo pismo stare 
= svoje tetke. 

Kada je Janko pročitao list, opazilo se, da se 
je u jedanput poosbiljio, dočim se je prije nestašno, 
skoro do obiesti zabavljao s Rosinom. U taj čas svi 
su uprli oči u nj, kao da čekaju, da im kaže, je li 
mu šta nova i važna pisala tetka. 

Janko je razumio te poglede i reče: 

— Kod nas u Ugarskoj pušu u ratne trublje... 
Piše mi tetka, da će carske čete krenuti za koji dan 
u Belgiju, da svladaju tamošnju pobunu, a kad 
bude to gotovo, onda će se odmah otvoriti vojna 
na Turke. | | 

— To je vrlo vjerojatno... položaj je vrlo kri- 


tičan... — reče grof Ivan. 

— A meni vrlo neugodan... — primieti grof 
Janko, nasmijav se preko srca. 

—. Zašto da bude Vam neugodan?... — upita 


ga Leonarda. 

— Jer sam častnik kod Erd6dy-eve husarske pu- 
kovnije, — odgovori grof Janko. — Mogu me svaki 
čas pozvati. 


— Vi služite u vojsci?... — upita ga žalostnim 
licem Rosina. 


— Već tri godine, baroneso!... 


— Inače mladi ljudi jedva čekaju, da do rata 
dodje... — primieti Eleonora. 


— Vaša milost misli možda, da zazirem od rata... 
— javi se grof Janko na te rieči. — Sačuvaj Bože!... 
Rat je vrhunac našeg zvanja i naših osnova buduć- 
nosti... Vaša milost će mi vjerovati, da i ja jedva 
čekam, da pokušam svoju sreću na bojnom polju, na 
kom se je moj pokojni otac toliko puta proslavio... 


— Ničasa ne dvojim o tom, — reče posve iskreno 
Eleonora, — al zato sam se upravo začudila, kad 
ono rekoste, da Vam je današnji kritični položaj 
vrlo neugodan... i 

— U tom ne može biti nikakova protuslovja... 
Bude li vojna, moram priznati, da je došla u ne- 
vrieme, u koliko se tiče moje osobe... Više mi nije 
moguće kazati... 

— To su jamačno res privatissimae! — reče 
grof Ivan. | 

— Možda tajne srca... — dodade Leonarda. 

— Trebat če odgoditi ženitbu... — reče mnogo 
jasnije Eleonora, dražkajućim tonom. 

— Šta, Vi ste zaručeni, grofe? — upita, kao 
da se je od nečesa preplašila, Rosina. 

— Nisam... — odgovori grof Janko i nehotice 
pogleda grofa Hinka, koji je zamišljeno, gotovo snuž- 
deno slušao sav taj razgovor... 

— Bog nas občuvaj rata! — uzdahnu grofica 
Lucija. — Mi smo najbliži susjedi 8 Turskom, nama 
će najgore ići... | 

Leonarda pomisli u taj čas na svoju malu dje- 
čicu i uzdahnu: 

— Ija velim: Bog nas občuvaj ratal... Ne- 
brojene čete poplavit će našu zemlju i razgrabiti našu 
Sirotinju... A što istom, ako Turci nadvladaju i pro- 
ovale u ove krajeve... 

— Manimo se toga razgovora! — umieša se 
sada u rieč grof Ivan. — Istina, vremena su kri- 
tična, a znamo, da su i naš car i njegova saveznica 
Katarina vrlo ratoborni... Ali zato može još sve 
sretno proći bez rata i oluje... Dodje li ipak do toga, 
bit će još dosta vremena, da razmišljamo o težkom 
našem stanju... 


Gospoda navrnuše govor na druge stvari... i 
činilo se, da je čitavo družtvo brzo zaboravilo na 
razgovor o ratu... Prijašnji veseli ton vrati se opet 
medju goste... Jedina Rosina ostala snužđena... To 
je tim više padalo u oči, jer je ona prije medju svima 
najveselija bila. 

— Što Vam je Rosinice, — upita ju grof Janko, 
— da ste se u jedanput tako snuždili?... 

— Neide mi nikako iz glave taj nesretni rat... 


— No, pa ako bude rata, ne treba najgore oče- 
kivati... Čega se Vi imate bojati ?... 

— Ah, ja sama ne znam... — stade više mucati 
nego govoriti Rosina. — Meni je tako u jedan put 
došlo na um... da se ne bi Vam što zla dogodilo... 

Janko bijaše sav blažen, čuvši te rieči mlađe, 
prostodušne djevojke. Kada tako govori, onda mora 

da za nj nešto i osjeća... Ako je to istina, onda je 
on najsretniji čovjek na svietu... 


— Božja volja svima nam sudi! — reče grof 
Janko. — Ako poginem, nema nitko za mnom ža- 
liti, osim stare tetke... 

— Ah,ne govorite tako, — reče uzbudjeno Ro- 
sina, okrenuvši se od njega, — ili ću se razsrditi na 
Vas... 

— Vi bi, dakle, žalili za mnom?... — upita ju 


potiho grof Janko. 

Ovo pitanje opeta sbuni Rosinu. 

— Mi bi svi žalili za Vama... mi Vas svi vo- 
limo! — odgovori Rosina najpametnije, što je u taj 
čas odgovoriti mogla. 

Grof Janko bijaše zadovoljan i sretan s tih iz- 
java Rosininih. Uvidjao je, da ne bi bilo razborito 
i dalje poći... Dosta mu je za sada i to, što je do- 
sele čuo iz njezinih usta. Dok se je njemu tako sreća 
smiešila i njegovo se srce zanosilo sladkima nadama, 
bijaše čista duša grofa Hinka pogružena u žalosti... 
Gledajući njih dvoje: Janka i Rosinu, činilo mu se, 
kao da se za uviek prašta s njim mila njegova nada, 
da bi Rosina mogla ikada postati njegovom ženom. 
| Premda se je silio, koliko je samo mogao, on 
te svoje težke žalosti nije mogao svladati i prilago- 
diti se veselomu tonu, koji je u družtvu vladao. 

Grofica Lucija višeput ga je uzela na oko i mo- 
trila, dok su još za stolom sjedili, a kad je družtvo 
imalo poći u susjednu sobu, gdje se je pila crna kava 
i pušilo, uhvati Lucija zgodu i približi se Hinku. 

— Vi ste danas vanredno turobni, grofe? — 
reče mu Lucija s iskrenim saučešćem, pPRJSAVIU svoju 
ruku na njegovo rame. 

— Ah, Vaša milosti, ja sam nesretan, za sav 
život nesretan ... 
— Radi Rosine ? — upita odmah grofica. 


— Tako je, Vaša milosti... Našao sam ju ona- 
kovu, kakova bijaše i prije moga puta... Ona ništa 
ne osjeća za me... 

— Jeste li govorili s njom? ... 

— Govorio sam, ali ne o tom predmetu... Držao 
sam, da nije nuždno... Ja sam vidio, da njezino 
srce ne poznaje ljubavi prama meni, zašto da mi to 
i kaže... 

— Ona još ne poznaje ljubavi prama nikomu... 
— primieti grofica. 

Grof Hinko obori oči i ne reče ništa. 

— Što ste, dakle, nakani učiniti?... — upita 
grofica iza kratka obostrana mučanja. 

. — Odreći ću se je i pregorjeti, — reče tužno 
grof. 

— Vjerujte mi, da Vas od srca žalim... Neka 
Vas Bog utješil... Vi bi mi bili najmiliji zet... 

Hinko poljubi ruku grofici i tako se svrši medju 
njima kobni razgovor, kojim se je svršio i jedan od- 
sudni odsjek grofova života. 

Kada su barun Nacio, grofica Lucija i Rosina 
imali da sjednu u karuce, da se odvezu natrag u Ste- 
njevec, grof Hinko uhvati zgodu i pristupi k Luciji. 

— Molim Vašu milost, da se Rošini ne kaže 
ništa o svem, što je bilo... Ja želim, da ona ne 
sazna, da sam ju ikada ljubio i da mi je bila naj- 
vruća želja oženiti se s njom... 

— Zašto to želite, grofe?... Ne bi li bilo bolje, 
da joj se to kaže?... 

— Ne, nel... Ona mi je ipak voljela kao 
znancu i prijatelju... Moglo bi joj neugodno biti, 
a čemu to?... 

— Izpunit ću Vam i tu želju, ubogi moj Hinko! 

Na razstanku oprosti se Rosina s Hinkom kao 
obično svojim iskrenim, prostodušnim načinom, ne 
sluteći, kako je u taj čas njegovo srce zamiralo od 
boli za izgubljenom srećom... 

Kraj njega stajao je grof Janko, koji je pogledom, 
punim blaženstva i ljubavi promatrao liepo djevojče, 
o kojem je danas uvjeren bio, da ga ljubi i da se 
odaziva njegovoj ljubavi, kojom je razdragano kli- 
calo njegovo mladjahno srce. 

Takova je sudbina ljudi na ovom svietu. 

* sj * 

Poslije toga dana grof se je Hinko redje sastajao 
s Jankom. Nije na nj zamrzio, niti žalio na nj, jer 
je znao, da grofu Janku ne može biti ništa poznato 
o njegovoj ljubavi prama Rosini i ženitbenoj osnovi, 
koju je napustiti morao. Ali ipak nije mu moglo pri- 
jati drugovanje s čovjekom, koji je za nekoliko dana 
postigao ono, za čim je on godine težio. Njegova 
blizina postade mu zazorna i nesnosna. Ali plemeniti 
mladić gledao je, da sama sebe svlada, pa je, premda 
preko mrtva srca, ipak po koji put došao u posjete 
grofu Janku, koji je čas u Bistri, čas u Stubici bo- 
ravio. Dao se je dapače skloniti, da s njime posjeti 
i Magdalenićeve u Stenjevcu, samo da ne bi ikomu 
palo u oči, da se on odbija i tudji od te porodice, 
gdje je bio kao rodjeni sin smatran, 

I Bog zna, kako mu je bilo težko u tih prilikah, 
gdje je morao gledati, kako se je na jedanput ljubav 

probudila u srcu Rosininu, pa ju svu preobrazila. Nu 
ta ljubav pripadala je drugomu, a njemu ostala tuga 
i očajanje. Da mu nije bilo za bolestna otca, koji je 
već mjesec dana od neduhe ležao, on bi odmah iz 
nova odputovao; ovaj bo život, gdje je morao hi- 
niti, tajiti i trpjeti, već mu je dodijao. 

— Što je s Tobom, Hinko? — upita ga Janko 
jednom prilikom, kada ga je bol i tuga tako obhr- 
vala, da joj se nije oteti mogao. — Ti si sada posve 
drugčiji, nego li si bio, kad smo došli ovamo. 

— Što ćeš,... bolest otčeva zadaje mi velikih 
briga... 

— Da nije šta drugo?... Rosina mi je već prije 
dulje vremena kazala, da ljubiš jednu djevojku, koja 
da otoj ljubaviništanezna... Jelitoistina?... 

— Da, istina je... 

— A zašto joj se ne očituješ... čega se bojiš?... 
Audaces fortuna juvat (smione sreća prati), — bo- 
drio je Hinka grof Janko, ni ne sluteći, u što ga 
puti... — Mlad si, pristao, bogat, pametan... moraš 
uspjeti ! 

— Prekasno jel... — reče mirno Hinko. — Ona. 
već drugoga ljubi... 

— Dao si se preteći... 

— Ljubav se ne radja silom... — odvrati Hinko. 
— Al ne govorimo o tom, ja sam izigran... Ona, 
koju sam ljubio, namienila je svoje srce drugomu... 

— Žalim Te, dragi prijatelju,... ali zato nemoj 
očajavati... Na grobu prve sahranjene ljubavi obično 
procvate druga ljubav, sladja i žešća od one prve... 
Tako vele izkusni ljudi... Osokoli se... vrieme će 
i Tvojoj boli donieti lieka... 

I Rosina je opazila, da grof Hinko ne zalazi 

k njima onako često, kao što je prije običavao, a 
kada dodje, onda je snužden i mučaljiv, da je bilo 
već dosadno s njime drugovati. Nisu ga nikako raz- 
govoriti, ni razveseliti mogli. 

— Je li, mamice, — počela Rosina jedanput o 
tom govoriti s svojom majkom, — grof Hinko, odkad 
se je vratio s puta, postao je posve drugi čovjek. 
Uviek šuti i misli o nečem... Mi ga valjda nismo 
ničim uvriedili?... 

— Sigurno ne, diete moje... 

— Pa ipak dolazi k nam vrlo riedko, puno redje 
nego li je prije dolazio... — primieti Rosina. 

— Grof Hinko je nesretan... 

-— A zašto, mamice? ... 

— To je njegova tajna, u koju ne valja dirati... 


— Ali ja ju ipak znam! ... — upade Rosina 
majci u rieč. — Ima više od godinu dana, što mi 
je on povjerio tu svoju tajnu... 

— Koja je to tajna?... — upita grofica, po- 


stavši sada ljubopitnom. 
— Priznao mi je, da ljubi djevojku, ali da joj 
ne smije to kazati... Nije li to smiešno, mamice? 
— O tom može najbolje on sam suditi... Biti 
će sigurno važan razlog, zašto joj ne smije to kazati. 
Grofu Janku prolazili su brzo dani njegova bo- 
ravka u Zagorju. Njegovi domaćini brinuli su se za 
to, da mladomu grofu ne bude dosadno, pa su ga 
vodili u najodličnije velikaške i plemićke porodice, 
a ove su velikom ljubežljivošću primale simpatičnog 
mladog kavalira. | 
Najviše zalazio je ipak k Madgalenićevim i već 
se je počelo u Zagorju govoriti o tom, da to mladi 
grof čini samo Rosini za volju. Grofica Eleonora bi- 

jaše pouzdanica njegovih najintimnijih osjećaja, pred 
kojom nije imao nikakove tajne. Posve iskreno pri- 
znao je grofici, da strastveno ljubi Rosinu i da mu 
je najvruća želja oženiti se s njom. 

Eleonora i njezin muž morali su njemu za volju, 
kad god bi on izjavio takvu želju, poći s njime u 
Stenjevec, gdje ga je Rosina jedva dočekala. Od- 
nošaj medju ovo dvoje mladi postajaše sve topliji i 
sve srdačniji; njihova medjusobna ljubav bijaše njihov 
život, zora najljepše dobe, koja je imala doći. O toj 
dobi je Janko Rosini svakom zgodom, kada bijahu 
na samu, s uzhitom pričao, a ona je sva sretna i 
blažena slušala svaku njegovu rieč, a ljubavlju opo- 
jena njezina mlada duša stvarala je pred njezinima 
očima dražestnu onu sliku, kako njih dvoje kleči pred 
oltarom i vječnu si vjernost prisiže... 

Roditelji Rosinini već su od prvoga maha opa- 
žali, da je grof Janko osvojio njezino srdce i da ga 
djevojka ljubi žestinom prve, djevičanske ljubavi. Nu 
oni se činjahu nevješti. Nikada nisu Rosinu o tom 
ništa pitali, što više ni sami medju sobom nisu za- 
mitali o tom razgovora. Jedno i drugo imalo je po- 
voda, da o tom ne govori, jedno i drugo mislilo je, 
da će biti dosta vremena o toj stvari razmišljati i 
govoriti, kada do odluke dodje. 

Taj čas nadošao je prije, nego su možda oče- 
kivali. Sredinom mjeseca srpnja imao se je grof 
Janko vratiti svojoj pukovniji, ali od tetke iz Po- 
žuna stiže pismo, komu bijaše priložena vojna za- 
povied, da se ima nepočaseno vratiti svojoj pukov- 
niji. Tetka mu razjasni u listu, da je rat s Turskom 
neizbježiv i da za koji tjedan ima krenuti carska 
vojska na južnu granicu, 

Pročitavši list, bijaše grof Janko vanredno uz. 
budjen. Znao je, da mora sutra, ili prekosutra odmah 
krenuti na put i žuriti se najvećom brzinom, da što 
prije stigne k pukovniji. List od tetke primio je oko 
podne i grof odmah poslije objeda odjaše u Stenjevec 
k Magdalenićevim. 

Rosina opazila ga s prozora, kada je, skrenuvši 
s glavne ceste, jezdio prama dvoru. Iztrčala mu odmah 
u susret, da ga prva pozdravi. Na prvi pogled ra- 
zabra, da se je moralo nešto dogoditi, jer njegovo 
lice bijaše sjetno, a smiešak, kojim ju je pozdravio, 
više gorak, nego li sladak... 

— Što Vam je Janko?... Ja vidim, da Vam se 
je nešto dogodilo... — reče mu u ime pozdrava 
Rosina. 

— Dobro pogadjate, Rosinice!l... — Zovu me 
k vojsci, jer je rat pred vratima... Došao sam, da 
se oprostim s Vama... Sutra, ili najkasnije preko- 
sutra krećem iz Hrvatske... 

— Ah, milostivi Bože! — uzdahnu Rosina i sva 
probliedi u licu... Janko ju pogleda i opazi, kako 
su joj se velike, liepe oči napunile suzami. Velika bol 
pritisnu mu srce. On uhvati nježno Rosinu za ruku, 

— Ne žalosti se, mila mojal... — govoraše joj 
svesrdno i punim žarom. — Dodjoh da se oprostim 
s Vama, ali ne samo to,... došao sam, da prije od- 
lazka moga izprosim Tebe, dušo, za drugaricu moga 
života... Bez toga ne da mi se na vojnu... Sve će 
biti liepo i dobro, budem li znao, da si Ti moja vje- 
renica, koju mi nitko osim Boga preoteti ne može... 
Je li tako, ljubezna? 

— Ti mi iz duše govoriš! — odvrati Rosina, 
 utješena njegovim riečima. 

— Gdje su roditelji? | 

— Svako je u svojoj sobi... — odgovori Rosina. 

— Idem najprije k otcul... — reče Janko, iza 
kako je dva, tri časka razmišljao i žurno podje sa 
Rosinom u gornje odaje. 

Barun Nacio bijaše malko iznenadjen, kada je 
Janko stupio k njemu u sobu. Inače se je on uviek 
prvoj grofici najavio. 

— Dobro došli, grofe!| — pozdravi ga barun, 
pružajuć mu ruku iz naslanjača, gdje je pušeći tako 
ugodno sjedio, da mu se nije dalo razstati s udobnim 
položajem. — Sjedite, carissime, evo do mene... 
Takol... a gdje je Rosina?... — upita barun, zna- 
jući, da ga je djevojka, došao sAm, ili u družtvu, 
redovito opazila i u dvorištu dočekala. 

— Otišla je grofici, a ja sam došao k Vašemu 
gospodstvu u jednoj važnoj stvari... 

— Govorite samo, grofe! — reče barun i u taj 
čas učini mu se, da ne će biti ništa ugodna, što će 
mu Janko kazati, 
| — Ja se moram vratiti kući, — započe Janko. 
— Za dan, dva valja mi krenuti iz Hrvatske. Moja 
tetka poslala mi vojnu zapovied, da moram što prije 
stići k svojoj pukovniji... Sprema se rat s Turskom 
i carske čete kretati će za kratko vrieme na granice 
otomanskoga carstva... 

— Dakle rat?... — reče mehanično barun, mi- 
sleći neprestano na onu važnu stvar, radi koje je 
Janko k njemu došao. 

— Rat, dal... — potvrdi Janko. — Prije, me- 
djutim, nego li odavle krenem, želim, da jednu stvar 
uredim... Stoji to najviše do Vas, gospodine ba- 
rune... Ja ljubim Vašu jedinicu... i ona ljubi mene... 

Naše su se duše našle i naša je ljubav tako iskrena, 
vjerna i bezkrajna, da jedno bez drugoga živjeti ne 
možemo... Ja dolazim s toga pred Vaše gospodstvo, 
da nam dade svoju privolu i blagoslov... 


Slušajući taj govor, barun je sve to više bliedio 
u licu i vidjelo se, kako se silno uzbudjuje. Drhću- 
ćom rukom odloži lulu, onda ustade sa naslanjača i 
dva do tri puta priedje rukom preko čela, pritisku- 
jući ga čvrsto podlanicom, kao da želi smrviti one 
crne misli, koje su mu se rojile u glavi. 


Janko ga začudjeno gledaše, jer valjani je mladić 
mislio, da će ovaj njegov upros biti primljen s naj- 
većim veseljem... Ta ona im je jedinica, a on valjan 
momak, visoka roda i bogat... pa da tu bude još 
zaprieka... | 


— Rekoste, da Vas Rosina ljubi?... — upita 
barun, ne znajući u prvoj zabuni, što bi pametnijega 
kazao. 

— Ljubi me, kao što i ja nju od sve duše 
ljubim... To smo jedno drugomu već nebrojeno 
puta očitovali... 

— Vjerujem, vjerujem!... Ja sam već pri- 
mietio, da medju Vama dvoma mora da postoji 
sveza srdaca... 


— Nerazrješiva sveza, — dodade vatreno Janko, 
— samo joj manjka Vaš blagoslov... 


— Žalim, da to u ovaj čas učiniti ne mogu... 
— odvrati u neprestanoj uzbudjenosti barun. — Vi 
grofe, nemate ni otca, ni majke, da bi tražili od njih 
privolu za taj najvažniji korak u ljudskom životu, 
ali imate staru tetku, koja Vas je uzgojila i koju bi 
silno raztužilo, da ju niste o svojoj odluci prije oba- 

viestili... Ja dobro poznajem tetku Juditu, ona Vam 
toga nikada oprostila ne bi... 

— Što imam, dakle, da učinim? — upita Janko 
tonom, u kom je bilo izraza zlovolje. — Trebam li 
prije izhoditi privolu tetke Judite?..., 

— To ja svakako zahtievam... — reče odlučno 
barun. — Hoću, da čujem, što tetka Judita misli o 
toj ženitbi... Vjerujte mi, da to ne činim bez va- 
žnoga razloga... 

Nu Janko nije mogao tomu vjerovati, jer kakav 
bi mogao barun imati razlog, da čuje, što starica 
tetka sudi o njegovu uprosu | 

Nezadovoljan i snužden oprosti se Janko s ba- 
runom, koji ne bijaše kadar kazati mu ma ijednu 
riečcu utjehe. Kada je grof izašao iz sobe, klonu 
Nacio u naslanjač i dva, tri puta duboko uzdahnu. 
Onda spusti glavu na grudi i poluglasno izusti rieč: 

»Prst božji!“ 

Nije minulo ni pol ure i grof Janko odjaše put 
Bistre. U isto vrieme klečala je Rosina pred svojom 
majkom tiho jecajući, položivši glavu na njezino krilo. 
A tužna majka, motreći bol svoje jedinice, uzdigla 
oči k nebu i šaptala molitvu svetoj Bogorodici: — 
O sanctissima, o piissima (o najsvetija, najpobo- 
žnija)!... 


XX. 


Pun zlovolje vrati se car Josip iz Krima kući... 
Ono, što su bez njegove ovlasti dozvolili njegovi na- 
mjestnici u Belgiji, on je nakanio opozvati i odmah 
poslati jaku vojsku u tu zemlju, koja bi njegovoj 
volji pribavila štovanje. 

Nu, slušajući savjete svojih doglavnika, osobito 
ministra Kaunica, koji je cara upozorio na neprija- 
teljsko držanje Englezke i Pruske, razmisli car zre- 
lije stvar i rieši se, da će upotriebiti blaža sredstva. 
Proglasi toga radi amnestiju i dozvoli, da se odgodi 
izvršba njegovih odredaba o upravi i razdjeljenju 
zemlje. U Beč je pozvao namjestničtvo i odaslanike 
stališa i ovima uglavio, da staro razdjeljenje zemlje 
u pokrajine ostaje, a tako isto stara uredba uprave | 
i sudstva. Ali s druge strane imale su ostati u krie- 
posti njegove naredbe o ukinuću samostana, o re- 
formi obuke i o glavnom seminaru. Činilo se, da je 
mir obostranim popuštanjem postignut. Mjesto Bel- 
giojosa postade namjestnikom grof Trautmannsdorf, 
a general d'Alton zapovjednikom carskih četa. 

Ali taj mir bijaše samo prividan. Nijedna stranka 
ne bijaše zadovoljna s onim, što je bilo uglavljeno, 
ni car, ni Belgijanci. Najnezadovoljnije bijaše svećen- 
stvo, komu nisu učinjene nikakove koncesije. Kako je 
bilo prije dogovora, tako je imalo i nadalje ostati. 
Ogorčeni svećenici počeše buniti djake proti stranim 
učiteljem. Oni najmiše u svoju službu i popularnoga 
odvjetnika Van-der-Nota, koji je stao puk buniti u 
prilog svećenstvu. Nemiri i pobune nastadoše doskora 
u Bruselju i LGwenu i drugih gradovih. Stanje u Bel- 
giji postade opasno. Namjestnik grof Trautmannsdorf 
mislio je, da je bolje, ako se što blaže postupa, dočim 
je general d'Alton tražio, da se proti pobunjenim 
bezobzirno sila upotriebi. 

Izprva upotriebiše ipak blaža sredstva, ali kad 
se je pokazalo, da ništa ne koriste, digoše vojsku na 
ustanike. Za kratko vrieme budu nezadovoljnici svla- 

Tomić: Za kralja. II. 26 

dani i na sve strane razpršeni i u zemlji bude uz- 
postavljen mir. 

Nu tomu miru nije se moglo vjerovati. Vodje po- 
bune prebjegoše u Holandiju, gdje su snovali dalnji 
ustanak. Oni su bili u savezu sa svećenstvom, koje 
ih je podupiralo i u potaji pripravljalo puk za pre- 
vratne osnove. I Pruska se je potajice miešala u ovu 
stvar. Ona je vodje nezadovoljnika bodrila, da uz- 
traju u odporu i obećavala im svoju pomoć, ako budu 
išli za tim, da se od Austrije odciepe i za sebe stvore 
samostalnu državu. Na bečkom dvoru znali su dobro 
za ove pruske spletke, ali ih nisu mogli zapriečiti. 
Čekalo se je, kako će se razviti ova kovarstva, a 
bukne li ustanak iz nova, učinit će vojska svoju 
dužnost. 

Ali ne bijaše to jedina briga careva. Saveznica 
Katarina silila je neprestano na rat s Turskom. Ona 
nije prestala tražiti od porte sve to veće koncesije 
u prilog svojoj vlasti, nije prestala dapače ni prie- 
titi se, ako se ne izpune njezini zahtjevi. Porti nije 
preostalo ino, nego da bira medju poniženjem i ratom. 
Ona se rieši za potonje. Razjaren pretjeranimi zahtjevi 
Rusije, dade veliki vezir, na sultanovu zapovied, za- 
tvoriti caričinoga poklisara Bulgakova u kulu sa 
sedam tornjeva. Uzalud je portu od toga odvraćao 
austrijski poslanik, ruski poslanik morao je čamiti 
u zatvoru. Sada je nadošao čas, što ga je carica toli 
željno izčekivala: navještenje rata. Odmah je pisala 
i savezniku svomu u Beču, da su barbari odbili nje- 
zino posredovanje i da sada računa na njegovu pomoć, 
ujamčenu sklopljenim savezom. 

Car izdade zapovied vojsci, da bude spremna 
svaki čas krenuti. Bivši uvjeren, da će ta vojna dulje 

vrieme potrajati, kao što je u tadanje vrieme gotovo 
uviek bivalo, pobrinuo se car i za to, da bude na 
vrieme nadoknadjen svaki manjak u njegovoj velikoj 
vojsci. 

Prije nego će krenuti na granicu, izdade naredbu 
na županije ugarske i hrvatske, gdje ih poziva, da 
sazovu nakon dviju godina prvi put skupštine sta- 
liša i redova, koje su imale dozvoliti novake, što ih 
je car tražio. Stališi i redovi pohrliše jatomice u žu- 
panijske dvorane, čija su im vrata tako dugo zatvo- 
rena bila, jedva čekajući, da mogu dati oduška svojim 
osjećajem, koje su tako dugo morali zatomiti u svojih 
grudih. Upotriebili su tu zgodu, da svečano prosvje- 
duju proti svim povredam stare ustavnosti, koje su 
se u novije vrieme dogodile i da otvoreno kažu dvoru, 
da te protuustavne, nezakonite reforme moraju zlim 
plodom uroditi. Napose, što se tiče davanja novaka, 
izjaviše jednodušno sve županije, da je jedini sabor 
zvan novake dozvoljavati ili uzkratiti, a županijam 
da to pravo nije nikada pristajalo, i zato se one u 
taj posao ni pačati ne će. Ako car treba novaka, 
neka si ih pribavi po svojih komisarih, ali stališi i 
redovi peru si ruke. Na koncu svojih remonstracija 
zahtievale su skupštine odlučno i energično, da se 
što prije sazove sabor, koji će imati da stvori za- 
ključke o nakanjenih, ili već u život uvedenih ca- 
revih reformah. 

Te predstavke nisu ni najmanje uzdrmale cara 
u njegovih odlukah. On odredi, da njegovi komisari 
uz pomoć vojske stave potrebiti broj novaka, a oni 
su tu zapovied brzo i točno izvršili. Plemstvo se nije 
opiralo, a puk, iz koga su vadili novake, bijaše već 


tako apatičan, da nije ni mislio na nikakav odpor. 
*& 

Mislio je, da tako mora da bude; da caru pripada 
pravo uzimati novaka, koliko treba za rat. Kada je 
i taj posao sretno svršen, izdade car zapovied, da 
ima vojska kretati na jug. 

Sredinom kolovoza godine 1787. micala se silna 
careva vojska u južne strane carevine. Imala je po 
osnovi glavnoga zapovjednika generala Lascy-a, koji 
bijaše i carev učitelj u vojnoj umjeći, da posjedne 
dugi kordon od erdeljske skrajnje granice, pa do Ja- 
dranskoga mora. Mjesto Futok na Dunavu bude oda- 
brano za glavni stan carev. Vojska je imala da pre- 
zimi u zimskih stanovih, a odmah u prvo proljeće 
trebalo je da započne vojevanje. Tek 9. veljače go- 
dine 1788. naviesti car porti rat poglavito s toga, 
jer da je ona odbila njegovo posredovanje za mir. 
Porta je odgovorila bečkomu dvoru, da se Osmani, 
kada je Austrija, stisnuta sa svih strana, bila u 
najvećoj pogibelji, nisu okoristili njezinom slabosti, 
nego“su mir pošteno držali. Nadalje je izjavila porta, 
da je spremna izpuniti svaki opravdani zahtjev carev. 
Ali savez s Rusijom, a povrh toga sigurne tobože 
prilike, da će mu rat donieti mnogo većih koristi, 
nisu dale caru Josipu, da se izmiri s portom. On je 
htio pod svu silu rat. 

Desno krilo careve vojske stajalo je u Hrvatskoj 
pod zapovjedničtvom kneza Liechtensteina, a lievo na 
erdeljskoj granici pod princom Sasko-Koburžkim. Car 
je odmah, iza kako je rat naviestio porti, pregledao sav 
taj neizmjerni kordun, pa je 14. ožujka godine 1788. 
stigao u svoj glavni stan u Futoku. Austrija nije do 
sada još nikada imala tolike i tako dobro opremljene 
vojske. Bijaše pod oružjem dvjesta hiljada pješaka, 
trideset i šest hiljada konjice i osam stotina topova. 

Vojni magazini bijahu puni hrane i municije, a 
car je skrbio i za to, da ne ponestane hrane za 
momčad i krme za konje. Hrana i krma imala se je 
neprestano privažati iz vojnih magazina, a podvoze 
moralo je davati pučanstvo, koje je ponajviše bez- 
platno ovaj težki teret nosilo. Mnogi su pri tom iz- 
gubili konje ili tegleća goveda, koja su na tom putu 
poskapala što od napora, što od gladi. O odšteti nije 
bilo već govora. 

Težkim srcem podnosio je puk te ratne nevolje, 
koje su mu odmah u prvom početku dodijale. To 
davanje podvoza tako je ozlojedilo sviet, da su mnogi ' 
prodali svu za teg sposobnu stoku, samo da ne mo- 
raju vršiti dužnost, od koje su stradali ljudi, goveda 
i ostala imovina jadnih kmetova. 

Kraj sve brige careve, da ima vojska sve, što 
treba, morala je i ona da strada u težkih prilikah, 
u kojih se je nalazila. Na dugom kordunu, kako bi- 
jaše razporedana po nesretnoj osnovi svoga glavnoga 
zapovjednika, trebalo je dan i noć stražiti, da ih lu- 
kavi Turci iznenada ne zaskoče. Osobito je valjalo 
biti na oprezu na suhoj medji hrvatsko-bosanskoj, 
gdje su neprestano na naše vrebali ljuti turski kra- 
jišnici, na glasu sa svoje srčanosti i bojne vještine. 
Ovo neprestano stražarenje, pa trajni boravak u ne- 
prikladnih zimskih stanovih, gdje vojska ne bijaše 
dovoljno zaštićena proti studeni i vlazi, slomilo je 
snagu vojnika. Premda čili i zdravi, nisu mogli ipak 
da odole toliku stradanju. Na tisuće ih je oboljelo, 
mnogi i poginuše. U vojsci počelo se javljati neza- 
dovoljstvo. Već su i prosti vojnici počeli mrmljati, 
čemu tako dugo bezposleno stoje i da bi bolje bilo 
potražiti dušmana na njegovu leglu, pa se s njime 

ogledati i makar poginuti, što je svakako slavnije i 
častnije po vojnika, nego da gine od vlage i studeni. 

Ali carske vojskovodje i sam car nisu se mogli 
odvažiti na navalu. Oni su čekali, dok se sva ruska 
vojna sila na jugu sabere, pa da onda složno udare na 
Osmanlije. Ali ta vojna sila bijaše jako razciepana. 
Velik dio ruske vojske nalazio se na daleku sjeveru, 
gdje je švedski kralj Gustav III. vodio rat s Ru- 
sijom. U tom čekanju stradala je sve to više carska 
vojska, koja je toga radi propustila, da u horu raz- 
prši turske čete prije, nego li su se sastavile u ve- 
liku vojsku, kojoj je bio na čelu sam veliki vezir. 
Sada je bilo prekasno. Carska vojska dospjela je u 
nemio položaj, da mora suzbijati jaku tursku silu, o 
kojoj se nije znalo, gdje će se sudariti s kordunom 
naše vojske. A taj kordun bijaše na svakoj točki 
tako slab, da ga je mogla i slabija navala dušmanska 
raztrgati i najveću smetnju uzrokovati u carskoj 
vojsci, koja na nikojoj točki toga prerazvučenoga 
korduna ne bijaše koncentrovana, To bijaše ona slaba, 
pogubna strana razporedne osnove starog generala 
Lascy a. 

Dugotrajna neradinost tolike ogromne vojske 
kao da je napokon dodijala i samomu caru i glav- 
nomu zapovjedniku ciele vojske generalu Lascy-u. 
Polovinom travnja godine 1788. rieši se car, da će 
nešto poduzeti. Po njegovoj odredbi sastavio se čitav 
jedan vojeni sbor, koji je imao prieći u Tursku. Sve 
je mislilo, da car ide osvajati tvrdi Biograd, ali 
mjesto toga, prešav Savu, krenu s tom vojskom 
prama Šabcu, gdje bijaše slaba turska posada. Sedam 
dana obsiedala je careva vojska taj grad, dok ga 
nije osvojila. Poslije toga neznatnoga čina, koji je 

ostao bez ikakih posljedica, vrati se opet cio vcjeni 
sbor u prijašnje svoje stanove. Malo za tim stiže u 
glavni stan viest, da su Turci odbili navalu na Du- 
bicu, koju je vodio carski zapovjednik desnoga krila: 
vojske knez Liechtenstein. 

Nu došle su još i gore stvari. Dok je carska 
vojska u svojih stanovih mirno počivala, sabrala se 
mnogobrojna turska sila pod velikim vezirom. Zna- 
jući za manjkav razpored vojske, priedje on niže 
Oršove Dunav i zadje u Banat, gdje se namjeri na 
generala Papillu, koga hametom potuče, a zatim 
opustoši svu krajinu od Karanšebeša do Temišvara, 
iza kako je prije već osvojio i opljačkao Bielu crkvu, 
Pančevo i druge gradove. Car pohita sa četrdeset 
hiljada momaka u pomoć potučenoj vojci. Dne 14. 
rujna pobiju se obje vojske, careva i vezirova, ali 
bitka ostade neodlučna. Šesti dan poslije toga snadje 
veliko zlo carevu vojsku. U burnoj noći od 20 na 
21. rujna sudare se, nitko ne zna kako, dva odjela 
careve vojske izmedju Lugoša i Karanšebeša. Svaki 
je odjel mislio, da je nabasao na neprijatelja i po- 
češe jedni na druge pucati, dok se jedan od tih odjela 
ne dade u bieg. Car, koji je htio, da bježeće čete 
sustavi, umalo da nije zaglavio. Istom kad je svanuo 
dan, uvidjela se bludnja, ali prekasno. Preko 30 to- 
pova i silna prtljaga pade Turkom u ruke. Sada se 
obje vojske utabore kod Karanšebeša, gdje ostaše 
tako dugo, dok nije vezir digao svoje čete i odveo 
ih opet preko Dunava. 

U Hrvatskoj posluži carevcem bolja sreća, odkad 
je slavni vojskovodja Laudon, mjesto odstupivšega 
bolestnoga kneza Liechtensteina, preuzeo zapovjed- 
ničtvo nad hrvatskom vojskom. On je potukao Turke 

kod Dubice i Novoga i osvojio obje ove tvrdje. Timi 
pobjedami vratilo se pouzdanje i srčanost njegovim 
hrvatskim četam, koje su u njem slavile nepredo- 
bitnoga vodju i junaka, svoga staroga znanca. 

U isto vrieme provalio je princ Sasko-Koburžki 
iz Erdelja preko Moldavije u Besarabiju, gdje je u 
družtvu s ruskim generalom Suvarovom osvojio 
Choczim. 

Ali ti neznatni uspjesi ne bijahu .kadri prikazati 
stvar u ljepšem vidu, nego li je u istinu bila. Ne- 
uspjeh ovog prvog diela vojne s Turcima bijaše tako 
podpun, da o tom nitko dvojio nije. Užasne stvari 
pronosile se o toj nedaći careve vojske u novinah i 
od usta do usta. Kada su se carske čete koncem li- 
stopada opet smjestile u zimske stanove, pokazalo 
se, da je rat dotle stajao sedamdeset milijuna forinti, 
a u vojsci manjkalo je 45.000 momaka, koje je ubilo 
stradanje kordunsko i zarazne bolesti, koje su u vojsci 
buknule. Sam car, po prirodi već slaba i nježna tie- 
lesna sustava, oboli od nezdrava podneblja i težkih 
ratnih briga i napora. Do dna srca ozlovoljen ne- 
daćom dojakošnje vojne, vrati se car prije zime u 
Beč, noseći u svojih grudih klicu smrti. 


* 
* * 


Godinu dana prije ovih dogadjaja prolazile su 
mjeseca rujna svaki dan pješačke i konjaničke čete 
preko Varaždina, Zagreba i Karlovca na hrvatsko- 
bosansku suhu medju. Ondje su već od prije bile 
razmještene krajiške čete pukovnija ličke, otočke, 
slunjske i ogulinske, i osim toga krajiški husari, nu 
premda su te čete skupa s onima u dviju banskih 
regimentah brojile preko trideset hiljada momaka, 


409 


ne bijaše ipak ni ta sila dovoljna, da valjano zatvori 
suhu granicu proti bosanskim krajišnikom, koji su 
se odmah, kako su čuli. da bečki cesar kreće s ve- 
likom vojskom na granicu osmanskoga carstva, po- 
čeli javljati oko Kulen-Vakufa, Bišća, Kladuše, 
Novoga i Dubice. 

Trebalo je biti dan i noć na oprezu, da turski 
krajišnici ne priedju medju i po običaju ne opustoše či- 
tave krajeve. Ugarska i njemačka pješadija imala 
je ojačati taj kordun na suhoj granici, a lahki ma- 
gjarski husari imali su se složiti s krajiškimi husari, 
kojih je na tom dugačkom potezu vrlo malo bilo. 

Jednoga dana imali su stići u Zagreb i Erdody-evi 
husari, kod kojih je služio i grof Janko Rhedey. On 
je već na putu, prije nego će stići u Zagreb, javio 
Magdalenićevim svoj dolazak u Zagreb. Njegova na- 
kana je bila, da kratko vrieme poslije svoga odlazka 
iz Zagorja makar na jedan, dva dana dodje u Zagreb, 
da donese poruku tetke Judite barunu i s njim uredi 
stvar glede ženitbe s Rosinom. Ali od svoje vojne 
oblasti ne dobi dopusta tim više, jer su znali, da je 
njegova pukovnija odredjena u pomoć hrvatskim 
četam i da će doskora i onako kroz Zagreb proći. 
Od tetke Judite imao je nalog, da njezino pismo, 
osobno preda barunu i samo u njegove ruke. 

Neopisiva radost obuze Rosinu, kada joj je mati 
priobćila, da je stiglo pismo od Janka, gdje javlja, 
da će za koji dan doći u Zagreb. Uboga djevojka, 
koja je više od dva mjeseca tugovala za dragim 
svojim, jedva je dočekala najavljeni dan dolazka. 
Cio taj dan prolažaše joj u neprestanoj uzbudjenosti. 
Svaki čas očekivala je, da će Janko banuti u sobu: 
i razširiti joj u susret ruke. Sve uzalud. Već je.i 


410 


sunce zapalo, a njega nema. Istom, kad se je sumrak 
počeo hvatati, doznade Rosina od služinčadi, da su 
stigli u varoš magjarski husari i da ih već razmie- 
štaju po kućah. 

— Ha, sada mora i on skoro doći! — poveseli 
se Rosina i pristupi k prozoru, da gleda u dvorište. 

Nije ju nada prevarila. Ni četvrt ure nije minulo 
i Janko unidje hitrim korakom u Magdalenićev dvor, 
ali ne bijaše sam. Barun Nacio, koji se je upravo 
vraćao kući sa kaptola, idjaše s Jankom. Sastali se 
slučajno na Markovu trgu, odkuda su zajedno pošli 
u dvor. 

Barun, čuvši uz put, da Janko ima uza se pi- 
smenu poruku od tetke Judite, odvede ga odmah u 
svoju sobu. Po inošu pako poruči ženi i kćeri, da 
ima s grofom razgovora u četir oka. 

— Evo pisma od tetke, — poče Janko prvi go- 
voriti, predavajući barunu omaleno pisamce. — Što 
tetka piše, nije mi poznato; ona mi je samo nalo- 
žila, da osobno predam taj list u ruke Vašega go- 
spodstva... 

— Pristaje li tetka na Vašu ženitbu?... — pi- 
taše barun uzrujano, razpečativši pismo. 

— Rekla mi je, da ću sve od Vas čuti... 

— Od mene»... — ponovi barun i sa zebnjom 
na srcu preleti sadržaj grofičina pisma. Nije trebao 
dugo čitati... Bijahu napisana samo dva redka, ali 
ta bijahu osudna i porazna za nj: ,Želiste čuti, što 
ja mislim o ženitbi Jankovoj s Vašom kćerju? Pi- 
tajte Vašu savjest, ona neka Vam odgovori.“ 

To bijaše sva poruka Juditina!... Barun se sav 
preobrazi u licu. Došao je za nj osudan čas. 

— Ah, pravedni Bože! — uzdahnu duboko. — 

Ti hoćeš, da do dna izpijem gorki kalež, koji si mi 
namienio!... Budi volja Tvoja!... 

— Za Boga, što Vam je, gospodine barune? — 
upita grof Janko vas uzbudjen. 

.— Ništa, ništa! — govoraše barun kao izgubljen. 
— Moram razderati zastor, koji je krio groznu tajnu 
Vašim očima... 


— Govorite, za ime božje!... — moljaše već 
uplašen Janko. — Ne mučite me tim tajanstvenim 
govorom... 

— Janko!... — stade sada barun prekidice 
izušćivati svaku rieč. — Vi ne možete... biti... 
mojim zetom!... 

— Ne?... — viknu očajano mladić. — Zašto 
ne mogu da budem?... Oh, govorite!... Vi me 
ubijate!... 

— Jer... jer Ti si moj... sin! — zadnju kobnu 


rieč izusti barun tako tiho, da ga je jedva razumio 
Janko, koga je barun u taj čas zagrlio i suze roneć 
stao pritiskati na svoje grudi... 


— Ja Vaš... — progovori Janko sav snebiven, 
izvijajući se zagrljaju barunovu. — Gospodine ba- 
rune, ja tražim račun o Vaših riečih!... — govoraše 
dalje grof očajanim i skoro prietećim glasom. 


— Dati ću ga, dati... Bog je tako udesio, da 
Vam moram izpovjediti težki moj grieh... — Barun 


pristupi svomu secretairu, otvori ga i izvadi iz njega 


sličicu, obuhvaćenu slonovom kosti. 


— Poznajete li ovu gospodju?... — upita barun 


Janka, predočivši mu sliku. 
— To je moja mila majka... — odgovori ovaj 
tronuto. 

— Tu sliku dala mi na uspomenu tetka Judita, 
kada sam se iz Beča kući vraćao... Tetka Judita 
sluti ono, što Vam malo prije priznadoh... Evo, či- 
tajte, što mi piše.... — i pruži Janku list, koji 
u tren pročita ono nekoliko rieči, a onda duboko 
uzdahnu. 

— A sada slušajte... Vaša pokojna majka bi- 
jaše prije kakovih trideset godina u posjetih kod 
grofice Baćanke u Zagrebu... Mi se upoznasmo... 
— i barun sve tišim i tišim glasom izpriča Janku 
svoje doživljaje s Arankom, materom njegovom. 

— Sada ste čuli sve, jadni moj sinko, — završi 
barun, koga je Janko kao okamenjen ukočeno motrio 
i slušao. — To isto izpovjedit ću i Bogu višnjemu, 
kada me k sebi pozove... Sada znate, zašto dopu- 
stiti ne mogu, da budete mužem moje kćeri... Moja 
sviest, sva moja duševnost protivi se tomu svom 
snagom... Sgriešio sam i težko si ogriešio dušu... 
Bog me kazni... i pravo je... ali kraj toga trpite 
i Vi i uboga moja kćerka... Neka mi bude Bog 
milostiv! *.. 

— Sve je propalo!... — reče muklim, očajanim 
glasom Janko. — Moje nade, moja sreća, moj mladi 
život... Oh, Bože... Božel... 

— Sinko, oprosti... oprosti, tako Ti groba ma- 
terinal... — moljaše barun drhćućim glasom, hva- 
tajući za ruku Janka. | 

— Pustite mel... ah, pustite!... — reče Janko, 
kao da nije ni čuo molbe barunove. — Idem £ njoj... 
k njoj!... još jedanput samo da ju vidim!... 

Sav izvan sebe pohita grof u bližnju sobu i ne 
našav tamo nikoga, pobrza u drugu neprestano zo- 
vući: ,Rosino, Rosinol“... Na to se od treće sobe 

otvore vrata, na koja uleti Rosina, koja je jedva če- 
kala, da ga ugleda. Vidjevši ga onako očajana, s divljim 
izrazom u licu, djevojka se prestravi i plaho ga upita: 

— Janko, što je Tebi? 

— Ništa, dušo... Došao sam, da se zaručimo... 
— govoraše kao u bunilu mladić. — Evo dva vje- 
renička prstena... Jedan nosi Ti, a drugi ću ja... 
Ako Ti umreš prije, nego se vidimo, ili ako ja po- 
ginem.., u grob ga ponesi... 

— Za Boga, Janko... ne govori takol... 

— Da, u grob ga ponesi i ja ću svoj ponieti... 
Naći ćemo se na drugom svietu.... Tamo je naš 
viek!... S Bogom, Rosino... ljubo... vjerenice!... 
Bog Te čuvao... Bog Te tješio!... — govoreći 
tako, grlio ju i cjelivao joj ruke, a na jedanput se 
trgao i vičući: s Bogom! s Bogom!... kao mahnit 
srnuo iz sobe. 

Bivši na hodniku učinilo mu se, da je čuo iz 
sobe bolni, očajani krik... Stane tren — al sve bi- 
jaše tiho... i on, kao gonjen zlodusima, izpade iz 
barunova dvora. 


XXI. 


Premda bolestan i obnemogao, car je ipak ve- 
likom žurbom radio na svojih reformah. Možda se 
je baš zato i žurio, jer je slutio, da mu nema duga 
života. U škole dao je uvadjati njemački jezik, od. 
redio je veliku školarinu, koju siromašniji djaci, često 
najbolji talenti, nisu mogli plaćati, pa su toga radi 
morali napustiti polazak nauka. Ali za timi sliedile 
su još puno veće povrede staroga reda. Dekretom 
od 28. veljače godine 1789. ukinuo je car sva vje- 
rodostojna mjesta u Ugarskoj i Hrvatskoj, kojih bi- 

jaše šestnaest na broju, uredjenih uz ugledne kapitule 
i samostane. Svi važni spisi i izprave, koje su se ti- 
cale posjeda tolikih porodica i s kojimi bijaše spo- 
jena sudbina i obstanak njihov, imale su se sve po- 
hraniti u jednom mjestu, u ogromnom budimskom 
samostanu franjevaca. Taj dekret silno uzbuni sta- 
liše i redove u svih županijah, dapače i samo najviše 
sudište u Budimu prepade se s te careve naredbe. 
U svojoj spomenici na cara predoči ono vladaru, da 
je sabor podigao ta vjerodostojna mjesta i da samo 
sabor može glede njih valjano odrediti. Osim toga 
upozori najviše sudište cara na pogibelj, da bi ti 
dragocjeni spisi i izprave, na kojih se temelje prava 
tisuća i tisuća posjednika, mogle sve bez traga pro- 
pasti, ako su na jednom mjestu pohranjene. Odpor 
proti toj naredbi bijaše tako žilav, da je najvećim 
dielom ostala neproveđena do daljnje odluke vla- 
dareve, koja medjutim nije nikada izdana. 

Najveći udarac, što je imao iz Beča pasti, osje- 
tili su stališi i redovi, a i sav ostali narod pod konac 
godine 1789. Bijaše očevidno, da je cara neočeki- 
vani uspjeh njegove vojske u toj godini bodrio na 
sve to veće protustavne čine. I doista je u ratu, koji 
je nastavljen godine 1789., iza kako je već car otišao 
od vojske, vanredna sreća poslužila carevcem. Do- 
sadanji glavni zapovjednik carske vojske general 
Lascy, uvidjajuć valjda svoju nesposobnost za to 
važno mjesto, zahvalio se na časti glavnoga zapo- 
vjednika, a mjesto njega, na njegovu preporuku, 
imenova car grofa Hadika, starca od 78 godina. Sva 
vojska mislila je i nadala se, da će postati glavnim 
zapovjednikom proslavljeni vojskovodja Laudon, ali 
zavidni Lascy, koji nije mogao svomu takmacu u 

sedmogodišnjem ratu oprostiti ondje ubranelovore,pre- 
poruči drugoga. Laudon ostade zapovjednikom vojske 
u Hrvatskoj, Hohenlohe u Erdelju, a princ Koburg 
u Moldaviji. Svi ovi zapovjednici vojnih odjela do- 
biše s proljeća godine 1789. zapovied, da napadački 
otvore vojnu. Mjeseca srpnja potuče princ Koburg, 
u družtvu s ruskim generalom Suvarovom, tursko- 
vlašku vojsku kod Fokšana, a kod Martinestia na 
rieci Rimni razbiše njih dvojica velikoga vezira, koji 
je onamo dobrzao sa 90.000 po izbor vojske. Glavni 
zapovjednik Hadik protjerao je Turke iz Banata, 
kamo su provalili bili i spremao se, da osvoji tvrdi 
Biograd. Ali bilo za to, jer se je osjećao tomu ne 
odraslim, bilo da mu je visoka starost dodijala, za- 
hvali se siedi vojskovodja na svojoj časti i istom 
sada imenova car Laudona glavnim zapovjednikom 
svekolike vojske. 

Neopisivim veseljem pozdravi to imenovanje sva 
velika carska vojska, u kojoj je od toga časa zavladao 
novi duh, pun junačke samosviesti i pouzdanja u 
bojnu sreću. Poslije nekoliko manjih bitaka, započe 
Laudon obsiedati Biograd, pri čem je upotriebio iste 
one šanceve, iz kojih je prije njega princip Eugen 
provalio i hametom Turke potukao. Obsada vodjena 
je tako vješto i uporno, da su Turci doskora uvi- 
djeli, da se održati ne mogu. Sve njihove bedeme i 
nasipe već su porušili bili carski topovi. Dne 30. 
rujna moradoše ostaviti grad, a devet dana za tim 
predadoše i samu tvrdjavu. Do tisuću pet stotina topova 
pade carevcem u ruke, a osim toga šestdeset dje- 
mija, ter ogromna zaliha municije i drugog ratnog 
materijala. Kratko vrieme za tim osvoji Laudon Sme- 
derevo i posjednu svu Srbiju do Timoka. 

Na iztoku pratila je slična sreća carevce. Ge- 
neral Hohenlohe upade iz Erdelja u Vlašku i potuče 
do nogu Kara-Mustafu pašu, na što bijaše princu 
Koburgu moguće, da priedje preko Alta i Bukarešt 
posjedne. 

Neočekivani taj uspjeh carske vojske bijaše za- 
zoran i Englezkoj i Prusiji. Pruski kralj Vilim uzeo 
je sakupljati na granicah Austrije veliku vojsku i 
zahtievao od bečkoga dvora, da što prije sklopi s 
portom mir i tako osami Rusiju. Nu car, držeći se 
svoga saveza s caricom Katarinom, odbio je odlučno 
te zahtjeve tim više, jer ni porta ne pokazivaše ni- 
malo volje, da dogovara o miru. Kralj Vilim ra- 
čunao je, da će car, uplivom velevlasti, osobito 
Englezke, izgubiti sve, što je u ovom ratu zemlje 
osvojio. Vidjevši, da bečki dvor odbija njegove za- 
htjeve, stade još više rovariti u Belgiji i u Ugarskoj. 
Ovdje ne bijahu takodjer nimalo zadovoljni zaposjed- 
nućem Srbije. Narod, što je u prijašnjih vremenih 
prebjegao iz te zemlje i napučio doljnje krajeve 
Ugarske, ne pokazivaše nikake privrženosti novoj 
svojoj domovini. U ustavnih sukobih, što ih je imao 
ugarski narod s bečkim dvorom, ovi su novi držav- 
ljani stajali uviek na strani dvora i slabili moć i 
odpor ugarskih stališa i redova. Što će istom onda 
biti, ako Austrija zadrži u svojoj vlasti svu Srbiju, 
gdje živi narod, koji ne osjeća privrženosti pram 
Ugarskoj ? 

Nu u Beču slabo su marili za tu zlovolju ugar- 
skih stališa i redova. Car je po što, po to htio, da 
zadrži u vlasti osvojenu zemlju, ali tomu je trebalo 
novca i vojske. Kratko vrieme poslije zaposjednuća 
Srbije izadje carski dekret, datovan od 24. rujna 


417 


godine 1789., kojim se odredjuje, da ima Ugarska 
davati dvie trećine svekolikog žitka, potrebitoga za 
vojsku, a njemačke pokrajine samo jednu trećinu i 
to tako, da polovicu plate u gotovu novcu, a po- 
lovicu uz sniženu cienu predadu u vojne magazine. 
Sve to imala je država platiti, kad se rat svrši. Osim 
toga imala je Ugarska i Hrvatska svaki mjesec, dok 
rat traje, davati 1350 momaka. Da se ne kaže, da 
se radi bez privole naroda, bijahu u mjesecu listo- 
padu sazvane županijske skupštine, koje su imale 
odobriti sve ove odredbe. Ali tu su se u Beču va- 
rali. Strašna bura spremala se u Ugarskoj i Hr. 
vatskoj u povodu toga dekreta,. 


* = * 

Puna godina dana minula je iza toga, što se je 
Janko razstao s Rosinom i otišao sa svojom pukov- 
nijom na granicu. Od toga vremena poslije krvavih 
bojeva kod Dubice, Berbira i Novoga, dobili su 
Magdalenićevi viesti o njem Pisao im je i molio, 
da tješe ubogu Rosinu. Ali prije i poslije obsade 
Biograda ne dobiše više o Janku od nikud ni glasa. 
Ni pisao nije, a mogao je bar to učiniti, ako nije 
možda poginuo u prvom okršaju. 

Težka žalost i briga za život njegov podjedala 
je svaki dan klice zdravlja i mlada života Rosinina. 
Da ne otruju njezinu čistu, angjeosku dušu, roditelji 
su krili pred njom užasnu tajnu, radi koje ne mo- 
gaše postati vjerenicom Jankovom. Barun Nacio, koji 
je skrušeno i očajavajući povjerio zabludu svoje mla- 
dosti grofici, zaklinjao ju je, da njegovo diete o 
tom nikad ništa ne dozna. Ali ne bijaše ni potrebno 
takova šta preporučiti Luciji, koja bi, onako bogo- 

Tomić: Za kralja. II. 21 

bojna kako je bila, voljela u zemlju propasti, nego 
o tom govoriti s jedinicom svojom, koja.te strahote 
ne bi ni razumjela. Rekli su joj odmah poslije Jan- 
kova odlazka, da se njih dvoje ne može uzeti, da je 
to stvar tajna, u koju se ne smije dirati i volja božja. 
A. jadno djevojče moralo je tomu vjerovati, pokoriti 
se i ginuti u cvietu mladosti. 

Dosta je, da je mati saznala groznu tajnu, koju 
je slutila od prvoga časa, kada je grof Janko stupio 
u njihovu kuću. Izpovied njezina muža nije ju s toga 
iznenadila, tim manje, jer je i ona još iz svojih mladjih 
dana znala za ljubav Nacijevu prama Aranci. Pleme- 
nita žena nije poćutila s toga nikake mržnje prama 
svomu mužu, ta on joj bijaše tako dobar i vjeran 
sve vrieme njihova braka. Što više, ona ga je tje- 
šila i blagom riečju mirila, kada je god opazila, da 
ga muči savjest, ili da su mu težke boli pritisnule srce. 

Boljelo ga, oh i kako ga je boljelo, kad je mislio 
na crni udes svoje djece. On je otišao na bojište, 
sigurno, da nadje ondje smrt, koja će ga lišiti života 
i očajanja; a ona, Rosina, sva njegova sreća i ra- 
dost, ginula je na žive mu oči od dana do dana, a 
on joj ne bijaše kadar pomoći, premda je on, samo 
on kriv njezinoj nesreći. 

Neprestana pečal i bol silno ga je preobrazila 
u kratko vrieme. Omršavio je i pogurio se. Prije 
vremena posta podpunim starcem. Ali i Lucija se 
jako promienila. Njezina bujna kosa sva se pogru- 
šala sjedinama, lice joj pomračilo od vječite tuge i 
brige za djetetom, a oči joj upale i posivile od ne- 
prestanih suza, koje je dan i noć ronila. 

A kako da ih ne roni?... Trebala je samo po- 
gledati jadnu svoju jedinicu. Nekada jedra i puna 

kao jabuka, sada se osušila do kosti i kože, vesele 
i žive nekada oči bijahu sada bolju zalivene, a ru- 
meno kao ružica lice povenulo i požutilo. Ima već 
godinu dana, što ne bijaše vidjeti ni najmanjega 
smieška na njezinu licu, niti je ikada više vesela 
riečca prešla preko njezinih usana. I sve to morala 
je da gleda biedna majka, pa da joj ne bi pucalo 
srce od žalosti! 

Bijaše dva tjedna poslije predaje Biograda u ruke 
carevaca. Lucija sjedila je u svojoj sobi u zagre- 
bačkom dvorcu na naslanjaču, stisnuvši se u jedan 
kut, dočim je Rosina ležala na ostalom dielu nasla- 
njača, položivši izmučenu glavu na materino krilo, 
gdje joj bijaše najljepše i najugodnije. 

— Sto se čuje, majčice draga? — pitaše slabim 
glasom Rosšina. — Je li se već svršio rat? 

— Tko bi to znao, dušice, — govoraše joj mati. 
— Čuje se, da je sada primirje, odkad je Biograd 
pao... 
— Ahao njem ni glasa, od... nikud! — 
reče poluglasno i težko dišući Rosina. 

Lucija ne reče ništa, već samo uzdahnu. 

— Sigurno je poginuo!... — uze govoriti dalje 
bolestnica tiho i prekidice. — Moji me sni ne va- 
raju... Već nekoliko noći sanjam, kako se u je- 
danput blied i krvav stvori preda mnom, pa mi nudi 
svoj prsten... — I sinoć mi se tako snilo... a ja, 
kad mi pokaza prsten, rekoh mu: U grob ga po- 
nesil... Tako je on odredio na našem razstanku.., 
— Govoreći tako, prinese rubac k očima, hvatajući | 
njime suze, koje su joj navrle na oči. 

— Ne misli na to, angjele moj! — opomenu ju 
Lucija. — Tko bi još vjerovao u sne... 

* 

— Ako je živ, zašto mi ne piše?... — poče 
opet gorko jadikovati djevojče. — O, moj Janko!.. da 
Ti znaš, kako je meni, Ti bi mi odmah pisao... 

— Umiri se, dušice, — tješila ju majka, — ja 
se nadam, da ćemo skoro dobiti od njega viesti... 

— Ah, a zašto me on ne smije uzeti? — upita 
sada s težkim uzdahom, možda već stoti put bolest- 
nica, pridigavši se s majčina krila, a malo za tim 
dodade slabim glasom: — Al sad je već kasno!... 


Luciji bijaše, kao da joj tko nožem srce para... 
Suze joj orosiše oči, ali ne reče ni rieči... I što da 
joj kaže nato»... Nesretno djevojče reklo je istinu... 
Bijaše sada već kasno... Ona je stajala na rubu 
groba... Prva zima pokosit će njezin mladi život i 
nestat će nje i njezinih boli... 


U to čuli se vani koraci i za čas unidju u sobu 
barun i grof Hinko, koji je baruna podupirao... 
Barun bijaše sav blied i porušen. 

Opazivši ih Lucija, posluti na zlo. 

— Što Ti je za Boga, dragi Nacio?... — reče 
Lucija i podje u susret svomu mužu... 

— Gospodin barun se je preko mjere uzrujao... 
— razjasni Hinko, koji bijaše takodjer silno uzbudjen. 

Taj dan stigao je naime u Zagreb s ranjenom 
rukom kapetan grof Bolto Patačić, koji je zajedno S 
Jankom služio u konjaničkoj pukovniji grofa ErdG- 
dy-a. Od njega čuše, da je Janko prvi dan, kako su 
obsjeli Biograd, junački poginuo u okršaju s tur- 
skimi spahijami, koji su noću navalili na Laudonov 
tabor i utvrde. Borio se kao mahnit, kao da traži 
smrt. Njegova hrabrost zavela ga predaleko... Spa- 
hije ga obkoliše sa svih strana i sasjekoše... Kada 


421 


su carevci suzbili spahije, nadjoše i Janka medju 
mrtvima... 

— Što ga je tako uzrujalo?... — zapita naglo 
Lucija grofa Hinka. 

— Jedna viest... — odvrati Hinko i zname- 
 novno pokaza pogledom na Rosinu. Lucija ga odmah 
shvati... Pogodila je odmah, da se viest tiče Ro- 
sine i da se radi o Janku. 

— Diete drago, ne bi li otišla u drugu sobu... 
Imat ćeš tamo više mira... — uze Lucija nagova- 
rati kćerku u namjeri, da ju odstrani iz ove sobe. 

— Ne, ne, ne šalji me nikud majčice!... — 
— protivila se Rosina. — Ja Vam smetam?... Čula 
sam, što je Hinko rekao... I ja želim čuti viest, 
koja je tatu tako uzrujala... 

Barun Nacio, Hinko i Lucija mučahu na te rieči, 
ne znajući, što bi počeli. Rosina opazi njihovu za- 
bunu i produži: 

— Ne bojte se za mel... Ja sam spremna, da 
čujem i najstrašnije... Što mi se može dogoditi?... 
Moj kraj nije daleko... Grofe Hinko... govorite!... 
Što krijete preda mnom?... Gle... tatica jeca i guši 
se plačem... Oh, otče, mili moj otče... zar ne, da 
plačeš za mojim Jankom? ... Reci... je li poginuo?... 
Ne mučite me!... 

— Poginuo jel... — izusti muklo barun i glasno 
zarida, pustivši maha velikoj svojoj boli. 

U isti čas čuo se očajni, ali nemoćni uzklik Ro- 
sinin... Svi priskoče k njoj do naslanjača, gdje je 
djevojka naslonjena nauznačice mirno sjedila... Niz 
krilo pale joj nemoćne ruke, pogled se ukočio, a iz 
poluotvorenih usta čulo se naglo, kratko trajuće 
stenjanje. 

U dvoru se sve uztrčalo i izgubilo glavu. Sluge 
odnesoše baronesu u njezinu sobu, gdje su ju vodom 
škropili i octom trli... ali to ne pomože... Niema, 
ukočena ležaše Rosina u postelji bez sviestiirieči... 
Poslaše po kraljevinskoga medika Verbegu, koji je 
i do sada liečio bolestnicu, poručivši mu, da se po- 
žuri što igda može. Stari izkusni medik pogleda dje- 
vojku i njegovo lice smrknu se. 

— To je posljedica velike uzbudjenosti... baro- 
nesa se je ukočila od grča... Ako to stanje ne po- 
pusti, moglo bi se zlo svršiti... 

Očajani roditelji učiniše sve, kako je medik na- 
redio. Cielu noć ostaše oni i grof Hinko kraj bolest- : 
nice i sva služinčad bijaše na noga. Poslije ponoći 
poslaše opet po medika, koji je ondje ostao do po: 
 zdravljenja jutarnjega. 

Dalje ga nisu trebali. Rosina se ni za čas ne 
osviesti, a kad je zvonio pozdrav Gospi, izdahnu u 
majčinu naručaju čistu svoju dušu, koju su bogoro- 
dičini angjeli prihvatili i sobom poveli u božji raj. 

Sutradan su tužno brujala zvona u svih zagre- 
bačkih crkvah, a silan sviet grnuo je u Magdalenićev 
dvor, gdje je u palači, zastrtoj modrim suknom, na 
visoku odru ležala pokojnica. 

Sviet je, šapćući molitve, škropio odar svetom 
vodicom i govorio odlazeći: — Bog je pozvao svoga 
angjela k sebi! 


* ž * 

U sacellu sv. Fabijana i Sebastijana crkve sve- 
toga Marka bijaše porodična grobnica Magdalenića, 
koju je s oltarom zajedno dala sagraditi barunica 
Rosina, mati Lucijina. U tu raku, gdje počivahu već 


423 


djedovi i brat njezin Jurica, sahraniše i Rosinu. Dan 
na dan dolaze amo roditelji Rosinini, zapale svie- 
ćice na nadgrobnu kamenu i šapću tihe molitve... 
Porušeno je oboje, u obojima je srce tugom otro- 
vano i samo jedno žele još na tom svietu, da ioni 
što prije sadju u tu raku, k svojoj jedinici, svomu 
angjelu. | 

U rano jutro, ili u večernje doba, kada je znao, 
da nema nikoga u crkvi, dolazio je k raci pokojni- 
činoj i grof Hinko. U niemoj žalosti, ne vidjen od 
nikoga, klečao je na grobu svoje nesudjene, molio 
se Bogu i ronio gorke suze... To mu bijaše utjeha 
u boli, za koju ne nadje nikad lieka na ovom svietu. 


XXII. 


Carski dekret o novih subsidijah za vojsku ogorčao 
je sve županije. Samo neke i to vrlo riedke podvr- 
goše se zapoviedi, jedno s toga, jer su iz izkustva 
znale, da car ne odustaje od izdanih odredaba, a drugo, 
jer su ih carski komisari zastrašili i na popuštanje 
sklonili. Ali najveća većina županija odbila je taj 
dekret najodlučnije. Sve rekoše jednodušno kao u 
jedan glas, da takova subsidija u novcu i krvi može 
samo sabor dozvoliti, a županije nikada. Tom pri- 
likom tražile su županije, da vladar opozove sve svoje 
neustavne odredbe, a neke dapače izjaviše, da su te 
novote same, bez daljnjega pitanja, dokinule i uvele 
opet starinsku upravu. Sve pak bez razlike župa- 
nije zahtievale su, da se sabor bezodvlačno sazove. 
Nekoje čak, koje su dvojile, da bi car izpunio tu 
želju naroda, pozvale su najvišega sudca kraljevstva, 
da na temelju zakonskoga članka VIII. od godine 1608. 

sazove na svoju ruku sabor, ako ga ne bi car do 
konca svibnja buduće godine (1790.) sazvao. 

Car je proti svomu običaju odgovorio na ove 
žestoke predstavke, pisane neobičnim dosele načinom, 
koji je prelazio granice dužnoga štovanja naprama 
vladaru. U svom odgovoru izjavio je car svoje ne- 
godovanje radi toga nepatriotičnoga odpora župa- 
nija i ujedno zaprietio, da će, akoprem nerado, silom 
si ono pribaviti, što mu oni s dobra dati krate. 
A_ na zahtjeve županija, da se sabor što prije sazove, 
odgovori im car, da će odmah, kako se mir učini s 
Turskom, sazvati sabor, koji će imati da odluči o 
svih tegobah nezadovoljnih stališa i redova. Na koncu 
pozva car županije, da bez protivljenja, dok potraje 
vojna, daju potrebitu ratnu pomoć u obranu priestolja 
i domovine. 

Ali taj carski reskript nije polučio nikakav uspjeh. 
Iz njega su razabrali stališi i redovi, da car ostaje 
kod svojih odredaba, a sabor da ne kani tako skoro 
sazvati. ,I prije su se vodili ratovi“, govorahu bra- 
nitelji ustava i slobode, ,ali to nije smetalo, da se 
sabori drže... Čemu da čekamo, dok se učini mir 
s Turskom ?“ Županije odgovoriše još oštrije na taj 
reskript i odlučiše, da će tjerati borbu do skrajnosti, 
dok god im se ne povrati neokrnjeni starodavni ustav 
zemlje. | 

Nezadovoljno i ogorčeno plemstvo u Ugarskoj 
i Hrvatskoj imalo je dosta pobude, da bez zazora 
traži opozov svih neustavnih novota i sazov sabora. 
Dok je trajala njihova ustavna borba s bečkim dvorom, 
u Belgiji su medjutim slomili austrijsku vlast. Carska 
vojska bude razbita, a vojnici, većinom rodjeni Bel- 
gijanci, priedjoše k ustanikom. Uzalud je car u zadnji 

čas opozvao sve svoje protuustavne reforme, Belgi- 
janci ne htjedoše već ništa čuti o kakovu izmirenju. 
Dne 13. prosinca godine 1789. zaključiše stališi, sa- 
brani u Bruselju, da Belgija odpada od Austrije, ter 
se proglasuje republikom, a već 17. prosinca uljeze 
odvažni Van-der Noot sa slavljem u glavni grad slo- 
bodne svoje domovine. 

Ovaj uspjeh Belgije silno je djelovao na duhove 
u Ugarskoj i Hrvatskoj. Lukavi i Austriji zavidni 
Prusi umjeli su to razpoloženje samo još nietiti u ne- 
prijateljskom smjeru proti Austriji. Njihovi su poruci 
dolazili potajno u Ugarsku i u ime kralja Fridrika 
Vilima obećavali Ugrom, baš kao Belgijancem, da 
će ih oružanom rukom pomoći, ako ustanu, da se 
odciepe od Austrije i stvore samostalnu državu. Osim 
toga hrabrilo je nezadovoljnike, da je sva zemlja bila 
prosta od carskih četa. Jezgra vojske stajala je na 
turskoj medji, a ono nešto, što je preostalo, bijaše 
odredjeno, da čuva granice Šlezke i Moravske, jer 
je kralj Fridrik Vilim II., stojeći u savezu s En- 
glezkom, osbiljno prietio caru ratom, ako što prije 
ne učini mir s portom. Uz to su znali Ugri i Hr- 
vati, da je i u Češkoj silno ogorčeno plemstvo i sve- 
ćenstvo sbog povrede njihovih povlastica; što više 
znali su, da su i sami Tirolci spremni ustati u obranu 
vjerozakona, čiste vjere i prava zemlje. Povrh svega 
toga najnoviji pokret u Francezkoj, gdje je narod 
slomio moć kraljevstva, razpirio je slobodne osjećaje 
u Ugarskoj i Hrvatskoj i prvakom narodnjega pokreta 
dao još više nade u uspjeh, jer sada već nije mogao 
bečki dvor, kao do malo prije, oslanjati se na pomoć 
Francezke. U takovih okolnostih morao je odpor 
proti carevim reformam porasti do najskrajnje gra- 

nice. Jedna županija bodrila je i hrabrila drugu na 
odpor i odvažnu borbu, a u mnogih županijah ne 
samo da je faktično uzpostavljena stara zakonita 
uprava, nego su nekoje u potaji pokušale da dignu 
oružani ustanak. 

Borba izmedju dvora i naroda zaoštrila se do 
skrajnosti, ali ni u tom opasnom času nije dvor po- 
pustio od svojih zahtjeva glede subsidija za vojsku. 
Vojni zapovjednici vojske, koja je ležala na granici u 
svojih zimskih stanovih, javili su ratnomu vieću, da 
ponestaje hrane za momčad i krme za konje. Na to 
dobiše odozgo poruku, neka se samo obrate na 
carske komisare, koji da su već dobili od dvora na- 
putke. Tako su oni komisari, koji bijahu bliže turskoj 
medji, a po tom i bliže zimskim stanovima vojske, 
bili najviše napastovani, a pučanstvo u njihovih po- 
dručjih imalo je da najviše trpi u toj nevolji. Pu. 
čanstvo Hrvatske i Slavonije dalo je već sve, što je 
imalo. Ni velikaš, ni plemić, ni pop, ni kmet nije 
već imao ništa, što bi mogao dati za vojsku. Voj- 
nički odjeli išli su od sela do sela i odnosili sobom 
sve, što bi našli, tko nije dao s dobra, tomu su silom 
odnieli. Narod je klonuo i počeo očajavati... Bijaše 
i onako loša godina, pa im grabe i ono malo pri- 
roda, što su ga dobili... Stališi i redovi bijahu 
ogorčeni do skrajnosti i jedva su čekali, da izjadaju 
svoje jade u županijskih skupštinah, kojim se je imao 
priobćiti spomenuti gore carski reskript. 

U županiji varaždinskoj, koja bijaše u najbližem 
dodiru sa susjednimi ugarskimi županijami, vladaše 
najveća uzbudjenost. U skupštinu, koja se je imala 
držati sredinom siečnja godine 1790., dodje svekoliko 
plemstvo i boljarstvo. Nitko, osim koji je bolestan 

bio, ne izostade. Burna bijaše ta županijska skup- 
ština. Stališi i redovi očitovaše jednodušno, da oni 
ne primaju na se teret subsidija, koji im se hoće 
nezakonitim putem nametnuti... Sabor neka o tom 
odluči!... Sabor neka se sazove!... A kada je skup- 
ština zaključila, da se odpravi u Beč energičan pro- 
svjed proti tomu neustavnomu postupku dvora, do- 
godi se nešto, čemu ne bijaše primjera u ustavnoj 
povjesti kraljevine. U dvoranu hrupiše vojnici s na- 
taknutim bajunetima, a njihov zapovjednik pozva u 
ime Njegove ekscelencije bana i carskog komisara 
stališe i redove, da se odmah razidu, jer će ih inače 
bajunetima raztjerati. Neopisiva jarost obuze stališe 
i redove. Ogorčeni kako su bili, trgoše plemići sablje 
iz korica, spremni da potisnu vojnike iz dvorane. 
Jedva ih neki razboritiji umiriše. Ivan grof Erdčdy, 
kasnije ban hrvatski, koji je uživao najveći ugled 
medju stališi i redovi županije, svjetovaše razjarenim 
skupštinarom, da popuste sili i da se mirno razidju. 
— Razidjimo se, — rekao je grof, — i nikad više, 
dok traje ovo neustavno doba, ne prekoračimo praga 
ove dvorane, naše svetinje, koju je oružana sila ovako 
obezčastila. — Stališi i redovi poslušaše grofa i kli- 
čući: ,vivat constitutio (živjela ustavnost) |“ odoše iz 
dvorane, u kojoj ostaše vojnici carskoga komisara. 

Ovo nasilje bana Balaše doznalo se odmah i 
preko granica županije varaždinske... Sve je uzki- 
pjelo od ogorčenosti nad tim nečuvenim postupkom... 
Bijaše obćenit sud, da je grof Balaša to nasilje na 
svoju ruku izveo, i da od dvora nije mogao dobiti 
takova naputka. Ova obća uzbudjenost duhova bi- 
jaše tim opasnija, jer se je pet dana za tim imala 

držati skupština županije zagrebačke, koja je imala 
takodjer da vieća o carskom reskriptu. 


Ali ban Balaša nije se toga plašio... On je bez- 
obzirce i bez prestanka utjerivao subsidija za vojsku 
i slao vojne odjele u sela ili još radje u plemićke 
dvore, gdje se je još šta naći moglo. Tim načinom 
brzo je izpraznio hambare, staje i šjenike svoga komi- 
sarijata... Već. nije nitko ništa imao... Velikaši dali 
su već dosta, a što je ostalo, staviše pod ključ za 
svoje potrebe. 


Dva dana prije skupštine zagrebačke županije 
došao je javiti častnik ogulinske pukovnije, koji je 
po Zagorju ubirao subsidija, da već nigdje ništa ne 
nalazi, a da još mnogo toga manjka do onoga, što 
se ima odpremiti desnomu krilu vojske. Ban i carski 
komisar, čuvši izvještaj častnikov, upita: 

— Velite, da već nema nigdje ništa»... 

— Nigdje, Vaša preuzvišenosti!... Po gdjekoji 
velikaš ima još, ali ne da... Znam, da grof Ivan 
Oršić u Bistri ima jos dosta žitka u žitnici, pa zobi 
i siena, a 1 stoke ima u stajama... 

— Pa što ne uzmete ?... 

— Grof prieti, da će silom braniti svoje... — 
odgovori častnik. | 

— A čemu imate vojnike»... Pucajte!... Sie- 


cite!... ako se uzprotivi... Na moju odgovornost! ... 
Ha, ti oholi velikaši, neka i oni poćute moju de- 
snicu!.:. Požurite se... i radite bez obzira... ja 


odgovaram!... 

Častnik ode, a ban Balaša udari u pakostan, 
sotonski smieh: 

— Došao mi je pod udarac, taj plemeniti grof, 

da ne može bolje... — govoraše velikom zloradošću 
ban. — To će biti moja odmazda za slavetićku zgodu. 

Sutradan vrvio je Zagreb od skupštinara, od 
kojih su mnogi dan prije već stigli u grad, da budu 
u konferenciji, što su ju imali stališi i redovi kod 
biskupa Vrhovca, koji je već treću godinu sjedio na 
biskupskoj stolici i s velikim nezadovoljstvom motrio 
rad bana i carskog komisara u hrvatskoj kraljevini. 

Poslije duga vremena dodjoše u skupštinu i tu- 
ropoljska plemenita braća, medju kojom bijaše vidjeti 
i kolovodje Čačkovića i Trumbetaša, pa i mladog 
Arbanasa, nekadanjeg njihovog kapitana u doba kon- 
skripcije. Dodjoše i ostali seoski plemići, i dodjoše 
u tako velikom broju, da ne bijaše za njih mjesta u 
županijskoj dvorani. Jedva su ,gospoda“ našla mjesta 
unutri, a oni su stajali nagnjeteni u hodnicih, u triemu 
županijske kuće i na trgu pred njom. 

U skupštini je brujalo kao u osinjaku. U dvo- 
rani stajaše hrpa do hrpe, u kojih su kolovodje že- 
stoko mašući rukama, prosipali striele i gromove 
na nezakonito sadanje stanje. Kada je unišao biskup 
Vrhovac u skupštinu, razmakoše se hrpe, što su samo 
mogle i gromoviti ,vivat!“ pozdravi najuglednijega 
velikaša zemlje. Podžupan Bedeković (veliki župan 
Škrlec sjedio je medjutim mirno u Budimu) čekao 
je samo na dolazak biskupov i odmah se požurio u 
dvoranu, da otvori skupštinu, kojoj je mirno u oči 
gledao. I njegov, ne baš pronicavi um uvidio je, da 
je sav dosadanji sustav u razsulu i da se takovo 
stanje ne može dugo održati. Napokon će ipak po- 
biediti zakon i pravo. Tako je mislio gospodin pod- 
župan, komu je već dodijala komisarijatska uprava, 
a tako su mu govorili i njegovi intimniji prijatelji. 

On je zato odlučio sam sobom, da će biti u ovoj 
skupštini vrlo liberalan i dopustiti svakomu da govori 
po volji... 

Kada je redoviti bilježnik županije pročitao carski 
reskript, nastade glasan žamor, iz koga se izticahu 
glasni povici: ,Ništa ne damol... To je mezako- 
nito!... Prosvjedujemo svečanol... Sabor... sabor 
neka se sazove!...“ Uz te povike pristade i sva 
ostala skupština i tako nastade u dvorani zaglušna, 
gromorna vika i buka... Plemenita turopoljska 
braća i ostali seoski plemići, ne znajući o čem se 
radi, ali čuvši tu obću halabuku, udare vikati svoj 
starinski ,vivat!“, što je još više uzveličalo neopisivu 
graju u dvorani. 

Težkom mukom dodje do rieči grof Adam Oršić. 

— Što se od nas traži, — poče grof mirno, ali 
odlučno govoriti, — držim, da nije pravedno... Kako 
dolazimo mi Hrvati i Ugri do toga, da u ime sub- 
sidija za vojsku dajemo dvie trećine, a češke i nje- 
mačke zemlje, koje su bogatije od nas, samo jednu 
trećinu?... Nitko nam ne kaže, kako je stvoreno to 
razmjerje? Pa onda, slavni stališi i redovi, mi smo 
ovdje na pragu neprijateljske države, s kojom se rat 
vodi, mi najviše stradamo i od nas se najviše traži. 
Već nam je uzeto sve, što smo imali... Ni velikaši 
ni plemići nemaju dosta, da namire vlastite svoje 
potrebe, a kamo li, da pomognu svojim kmetovom, 
ko što bi morali. Svaki dan gledamo grozne stvari 
i ne možemo si pomoći. Ta subsidija nisu ni sada 
još ustanovljena — ta istom viećamo o tom — a 
ipak naš carski komisar šalje vojnike u sve krajeve 
svoga komisarijata, da poberu, gdje šta nadju. Je li 
to zakonito, je li to pravedno?... Na cestah vidimo 

svaki čas crknuta goveda i konje, koji su skapali 
od glada i napora, vozeći hranu i krmu u vojne ham- 
bare. Seljak nema ni kore kruha, nego si peče kruh 
od kore drveća i kukuruznih batljika... Koliki su 
već našasti mrtvi na cesti i u šumi, uginuvši od 
glada... | 

— Na svoje oči vidio sam na pašnjacih mrtvu 
seljačku djecu, koja su od glada poginula!... — 
uleti glasno u rieč grofu stari izsluženi podžupan 
Bornemisa Stolniković. 


— Užasno! — viknuše stotine grla u dvorani. 
— Doživjet ćemo još i užasnijih stvari... — na- 
stavi grof Adam. — Ova godina bijaše loša, a slie- 


deća bit će još lošija... Nema puk ni stoke, ni 
ljudi, da obradi svoja polja i da si osigura kruh 
svakdanji, rad kojega se dnevice Bogu molimo... 
Tko nam može zamjeriti, slavni stališi i redovi, ako 
ne primamo težki, nezakoniti teret? Ja želim, da se 
proti tomu svečano ogradimo, da prosvjedujemo i 
da tražimo sabor, koji neka o tom odluči... 


— Tako jel... Sabor, sabor hoćemo! — vikaše 
skupština. 
— Moramo energično prosvjedovati! — bučali 


su povrh toga istomišljenici Nikole Jelačića. 

Dok je trajala ta vika i buka, kojom je skup- 
ština očitovala, da pristaje uz grofa Adama, unidje 
u dvoranu iz podžupanove sobe ban Balaša. Unišao 
je u dvoranu s ponositim, prezirnim smieškom na 
licu. Žamor obćeg negodovanja pozdravio je omra- 
ženoga carskog komisara, koji je tek onda prestao, 
kada je ban i komisar pokazao rukom, da želi 
govoriti. 

— Gospoda vrlo bučno razpravljaju!... — reče 

porugljivo komisar. — Što su izvoljeli zaključiti 
slavni stališi i redovi?... 
— Mi ne damo subsidijal... Sve ste nam već 


ugrabili!... Mi prosvjedujemo!... Javite u Beč, da ' 
tražimo sazov sabora!... — vikalo se i bučilo, da . 


jedan drugoga nije čuo. Ban Balaša ipak je raza- 
brao iz pojedinih rieči, o čem se radi. 

— Vi ćete ipak dati subsidija!... — reče ban 
s onim istim smieškom na licu. — Dat ćete toliko, 
koliko se bude od Vas tražilo... ili ja ću silu upo- 


a 


triebiti!.. . 2" 

— Hato je nasilje... to je nečuveno... mi 


ćemo se oprieti!... — grmili su stališi i redovi u 
lice komisaru. 

U toj graji protura se čak do magistratualnoga 
stola grof Ivan Oršić... Bijaše blied u licu i uz- 
budjen tako silno, da ga još takova nisu vidjeli... 

— U kakovoj zemlji živimo ? — poče grof go- 
voriti drhćućim, ali jakim glasom, da ga je svatko 
razumjeti mogao. — Pomislite, gospodo! Jučer poslije 
podne dodjoše vojnici u moj bistranski dvor, razbiše 
mi silom vrata od žitnice i staje... uzeše žitka, zobi 
i siena, koliko su samo mogli, uzeše mi dvie trećine 


stoke i sve to dadoše otjerati u Zagreb po mojoj . 
vlastitoj družini pod vojničkom pratnjom... Joši 


sada su vojnici tamo!... Razbili su vrata pivnice i 
pili svu .noć skupa sa svojimi častnici ... Vladaju 
se tako razkalašeno i goropadno, da sam u svu zoru 


morao uteći sa ženom i djetetom, da se spasim od | 
njihove surovosti... Gospodo, to je nečuven po- ' 


stupak, a naš komisar mi još dade poručiti, da on 
za sve to odgovara... — Slušajući tu zgodu, stališi 
i redovi snebivali se i sgražali. 

— Za izgrede neka svaki sam odgovara... ali 
za odnesenu hranu i krmu odgovaram svim i sva- 
komu... — reče ban odlučno. 

— To je otimanje, grabeži... — vikalo se na 
sve strane. 

Sada ustade biskup Vrhovac i u jedanput na- 
stala obća tišina u dvorani. 

— Ovakovo stanje ne da se podnositi... — 
poče biskup govoriti odrešitim tonom, neprestano 
motreći bana. — Što nam hasni, da Vaša preuzvi- 
šenost uzima na se odgovornost... ako nam je sve 
-uzeto... Ni sam dvor ne traži, da u ime subsidija 
dajemo sve, što se u koga nadje, već samo dvie 
trećine... Tomu se mora kraj učiniti, ili ćemo inače 
imati same prosjake u kraljevini... 

— Vivat, vivat praesul (živio, živio biskup)! — 
klicahu biskupu stališi i redovi. 

— Vašu ekscelenciju ne će ta sudbina snaći, 
— reče porugljivo ban, bez ikakova obzira na bisku- 
povo dostojanstvo, do kojega se u ono doba mnogo 
držalo. — Vaši biskupski dohodci su ogromni, ali o 
Vašem subsidiju (pomoći) za vojsku nisam još ništa 
ćuo!... | 

Biskup skoči sav uzbudjen na noge. 

— Vaše gospodstvo moguće da ništa ne zna o 
mom subsidiju, — uze govoriti biskup, visoko uz- 
dignute glave, — ali na dvoru znadu, da sam pune 
tri ladje živeža i krme sa biskupskih dobara u Ba- 
natu dao odpremiti u glavni stan vojske u Futoku... 
Na dvoru znadu i to, da svaki čas šaljem gore oveću 
svotu novaca u ime ratnoga subsidija... ali ja to 
ne trubim u sviet, jer se držim one biblijske: neka 
ne zna ljevica, što učini desnica... 

Tomić: Za kralja. IT& 28 

— Kako se onda slaže s timi Vašimi djeli, da 
ste došli u ovu skupštinu, da se tu u družtvu sa 
seoskimi plemići protivite najvišim intencijam... 
Premilostivi vladar darovao Vam je toli unosnu bi- 
skupiju, a Vi mu.tako hvalite?... — govoraše ban 
razdraženim tonom biskupu, koji je kao okamenjen 
slušao te u svojoj vrsti nečuvene do sada rieči. 


— To je previše!... To je bezobrazluk!... 
Kojim pravom vriedjate visokog crkvenog dostojan- 
stvenika?... Opozovite!... — vikahu kao biesni 


stališi i redovi, protiskujući se do mjesta, gdje je 
ban stajao, prezirno motreći razjarenost plemstva. 
— Razpustite te buntovnike... Nek idu kući! 
— reče ban, okrenuvši se prama podžupanu Bede- 
koviću, tako glasno, da ga je svatko čuti mogao. 
Sada je razdraženost medju stališi i redovi prevršila 
svaku mjeru. Mladji plemići prihvatiše balčake svojih 


sabalja i drzovito stavši pred bana, uzeše ga bezob- | 


zirno na nišan. 

— Mi da idemo kući?... Ne... toga ne ćete 
dočekati!... Pošaljite slobodno Vaše vojnike na 
nas... Miih se ne bojimo... ni njih, ni Vas... 
Vi nas tjerate kući... a mi Vam kažemo... tamo 
su vrata dvorane! ... 

U to iz sredine dvorane zaori glas: ,Pellatur 
(nek se otjera)!“ | 

— Pellatur! — ponovi hiljadu grla u skupštini. 


— Pellatur! — viknu i sam biskup, u kom je 
jarost sada tako provalila, da je nije obuzdati mogao. 
— Pellatar!... — ponovi i drugi put, lupiv des- 


nicom tako silovito o stol, da mu je iz biskupskoga 
prstena veliki briljantni kamen sav smrvljen izskočio. 
Uz gromovitu viku ,pellatur“ zablistaše i gole 


» 

sablje u zraku. Mladi plemići bijahu tako razjareni, 
da su htjeli sabljami povijati komisara iz dvorane, 
nu stariji, razumniji ljudi spriečiše ih u tom. 

Ali komisar je dobro opazio te sablje. 

— Oružjem prietite, dobrol... pa ćemo se s 
oružjem razgovarati! — dobaci bližnjima oko sebe i 
bahato izadje iz dvorane istim putem, kojim bješe i 
došao. Dok god je čuti mogao, pratila ga je urne- 
besna vika stališa i redova: ,pellatur! pellatur !“ 

Stališi i redovi ostaše i nadalje na okupu u dvo- 
rani... Svršili su dosta brzo razpravu o carskom re- 
skriptu, pa zaključili, da se ima prosvjedovati proti 
novom, neustavnom teretu i vladar umoliti, da što prije 
sazove sabor, da o novih reformah stvori zaključke. 

Sve je mislilo, da će ban i komisar poslati vojsku, 
da raztjera skupštinu, ali toga nije učinio. U Zagrebu 
bijaše vrlo malo vojske, a seoskoga plemstva; koje 
bijaše sve oboružano, došlo je na skupštinu preko 
tisuću. Moglo bi sbilja doći do krvi, moglo bi se i 
samomu njemu kakovo zlo dogoditi. 

Cio taj dan ostalo je plemstvo na okupu i go- 
vorilo se u Zagrebu, da se o nečem vieća... Pouz- 
danici banovi dojaviše mu, da se je bojati gungule, 
jer da se nešto snuje medju plemstvom. Svjetovali 
mu, da ode iz Zagreba... Položaj bijaše doista tako 
opasan, da se je i odvažni inače grof Balaša uzbojao 
za svoju osobu... Sutradan prcčulo se, da je ban 
otišao iz Zagreba... da li na kratko vrieme, ili za 
uviek, to se još sada nije znati moglo... ali su ipak 
stališi i redovi posvuda širili glas, da je ban i carski 
komisar Balaša za uviek otišao iz Hrvatske... I po- 
godili sul... Nije se nikada više vratio u svoj ko- 
misarijat. 

* 

Kada su strani povjerenici za procjenu zemljišta 


čuli glase, koje su širili plemići poslije skupštine, da | 


je naime carskog komisara nestalo iz Zagreba, po- 
bjegoše i oni preko noći u Kranjsku i Štajersku, 
ne plativši ni velike dugove, koje su za svoga bo- 
ravka u Hrvatskoj napravili. 


* 
* * 


Dok se je ovo dogadjalo, stajaše car Josip već 
na rubu groba. Njegova bolest, koja je u njem uhva- 
tila klicu već u ratu god. 1788., kršila je sve to više 
njegovo zdravlje i život. Početkom godine 1790. ma- 
laksale mu sile velikom brzinom. S neizrecivom tugom 
na srcu čuo je za kovarstva u Ugarskoj i obće ne- 
zadovoljstvo u Češkoj i Tirolu; znao je i za čim 
Pruska ide. U težkih ovih okolnostih uvjeri se ve- 
liki vladar, da ne može u isto vrieme voditi rata s 
portom i Pruskom i ujedno pridušiti ustanak u Ugar- 
skoj. Rieši se s toga, da će se prije svega izmiriti 
s narodi krune Stjepanove. Bijaše mu težko, da sam 
mora porušiti sve velike i plemenite svoje osnove, 
ali sila okolnosti, u koje je pao, prinudi ga na to. 

Dne 28. siečnja godine 1790. izdade putem ugarske 
dvorske kancelarije proglas na latinskom jeziku, kojim 
opozivlje sve dosadanje svoje protuustavne novote, 
uzpostavlja stare županije s njihovim skupštinama i 
s nova uvadja stari red u upravi i sudstvu, — za- 
laže osim toga kraljevsku svoju rieč, da će sabor 
neopozovno sazvati sliedeće godine 1791. A da budu 
podpuno izpunjene želje naroda, odredi kralj, da se 
kruna svetoga Stjepana prenese iz carske riznice u 
kraljevski dvor budimski i ondje po zakonu čuva. 

Velika radost nastade sada u svoj Ugarskoj i 


u — ANN, gm 


_ 


- =. --- 
niki. =. A ni nm pro odijeva“ 


431 


Hrvatskoj. Stališi i redovi, izmučeni dugotrajnom, 
očajnom borbom za ustavna prava svojih kraljevina, 
nadali se, da će se povratkom krune vratiti u zemlju 
mir i spasonosna sloga izmedju naroda ivladara, koja bi- 
jaše tako duboko potresena zadnjih deset godina vlade 
cara Josipa. Dne 17. veljače preuzeše krunski čuvari : 
grofovi Josip Keglević i Mihalj Nadasdy svetu krunu 
s ostalim dragocjenostima, a sutradan krenuše s njom 
put Ugarske. S neopisivim slavljem i veseljem doče- 
kivao je i pozdravljao narod cielim putem ovu svoju 
svetinju. Na granici svake županije i varoši doče- 
kivale su ju svečane deputacije, a sjajni banderiji i 
počastne straže pratile ju do granice bližnjega mu- 
nicipija. U skoro neprekinutih redovih stajao je ne- 
brojeni puk diljem cieloga dugoga puta; djevojke u 
bielo odjevene sipale su cvieće na cestu, zublje i vatre 
radostnice razsvjetljivahu kruni noćne pute, zvona 
u crkvah bez prestanka su zvonila, a s tom zvonjavom 
miešalo se uzhićeno klicanje naroda: ,živjela sloboda, 
živjela domovina |“ 

Dvadeset i prvoga veljače, dakle jedan dan po- 
slije smrti cara Josipa, stiže kruna Stjepanova u sta- 
roslavni Budim grad, gdje ju pozdraviše sa pet stotina 
topovskih metaka i pohraniše u posebnu dvoranu 
kraljevskoga dvora. Tu su ju do budućega sabora 
čuvali plemićki banderiji pojedinih županija. I Hrvati 
poslaše pod vodstvom Adama grofa Oršića sjajan 
banderij, sastavljen od velmoža i najuglednijih ple- 
mića, u Budim, da čuva sveti simbol vlasti ugarskih 
i hrvatskih kraljeva. 

Car Josip izdahnu veliku svoju dušu na ruše- 
vinah svojih zamašnih i plemenitih osnova, Njegov 
neumorni rad, posvećen samo veličini države i sreći 

svojih naroda, nije mogao imati uspjeha, jer nije bio 
u harmoniji s duhom, pravima i tradicijama naroda, 
koje bijahu duboka, stoljetna korena. On je tu svoju 
pogrešku jamačno i sam uvidjao, kada je pred smrt 
odredio, da mu Še na grob stavi napis: ,<Tu počiva 
vladar, koji je uz svoje čiste namjere bio toli ne- 
sretan, da su redom propale sve osnove njegove.“ 


se 


PRIPOMENAK. 


Ustavna borba medju dvorom s jedne, ter Ugrima i Hrvatima 
s druge strane, prikazana je u ovoj pripoviesti historički posve 
vjerno, Pojedini izvadci iz dekretA cara Josipa II. i reprezentacija 
ugarskih i hrvatskih županija, priobćeni su skoro doslovce po iz- 
vornicih, sadržanih u ugarskih historicih Fessleru (Geschichte 
von Ungarn, von Ign. Aur. Fessler. Leipzig, 1883.) i Katoni (Hi- 
= storia critica regum Hungariae, stirpis Austriacae a Stephano Katona. 
Budae, 1810.). 

Odpor, dotično pobune pučanstva proti konskripciji (turopoljska 
pobuna), pa mjeračem i cjeniteljem zemljišta, prikazana je takodjer 
po spomenutih piscih. 

Podatci o banu i carskom komisaru Franji grofu Balaši, napose 
o dispoziciji duhov4 napram njegovoj osobi, crpljeni su stranom iz 
spomenice hrvatskih stališa i redova, podnesene kralju god. 1790. 
proti banu Balaši, i nalazeće se u biskupskom arhivu u Zagrebu 
(fasc. X.); stranom opet iz memoira suvremenoga grofa Adama Or- 
šića Slavetićkoga (»Memoiren des Grafen Adam Orssich de Slavetić 
vom Jahre 1724 —1814«), tiskanih u knjizi X. »Arkiva za povjestnicu 
jugoslavensku. U Zagrebu, 1869.« 

Napokon su neke stvari priobćene iz historičko- beletrističkih 
crtica, što ih je objelodanila Lujza Mihlbachova u svom djelu »Kaiser 
Joseph u. sein Hof. Berlin, 1860.« 

Ima sitnica, koje su opisane opet po ustmenoj tradiciji, saču- 
vanoj iz dobe ove pripoviesti do najnovijega vremena. 

